
QucE)  in  nostra  editione,  uncinis  [hunc  in  morem] 
inclusa  leguntur,  ea  vel  plane  adulterina  aut  insi- 
ticia  sunt  - —  vel,  propter  scriptur<z  varietatem,  pro 
incertis  habenda — vel^  licet  rcipsafortasse  germanay 
vriticorum  tamen  dissensione  in  dubium  vocata. 


M.TULLII  CICERONIS, 


AD 


MARCUM  BRUTUM, 
ORATOR. 


I.  Utrum  difficilius  aut  majus  esset  negare  tibi  sae- 
pius  idem  roganti,  an  efficere  id  quod  rogares,  diu 
multumque,  Brute,  dubitavi.  Nam  et  negare  ei 
quem  unice  diligerem,  cuique  me  carissimum  esse 
sentirem,  praesertim  et  justa  petenti,  et  praeclara  cu- 
pienti,  durum  admodum  mihi  videbatur :  et  susci- 
pere  tantam  rem,  quantam  non  modo  facultate  con- 
sequi  difficile  esset,  sed  etiam  cogitatione  complecti, 
vix  arbitrabar  esse  ejus,  qui  vereretur  reprehensionem 
doctorum  atque  prudentium.  Quid  enim  est  majus, 
quam,  cum  tanta  sit  inter  oratores  bonos  dissimilitu- 
do,  judicare,  quae  sit  optima  species,  et  quasi  figura, 
dicendi  ?  Quod  quoniam  me  saepius  rogas,  aggrediar, 
non  tam  perficiendi  spe,  quam  experiendi  voluntate. 
Malo  enim,  cum  studio  tuo  sim  obsecutus,  deside- 
rari  a  te  prudentiam  meam,  quam,  si  id  non  fecerim, 
benevolentiam. 

Quaeris  igitur,  idque  jam  saepius,  quod  eloquentia? 
genus  probem  maxime,  et  quale  mihi  videatur  illud, 
cui  nihil  addi  possit,  quod  ego  summum  et  perfectis- 
(Rhetor.)  vol.  II.  n 

simum  judicem.  In  quo  vereor,  ne,  si  id,  quod  vis, 
effecero,  eumque  oratorem,  quem  quaeris,  expressero, 
tardem  studia  multorum,  qui,  desperatione  debilitati, 
experiri  nolint,  quod  se  assequi  posse  diffidant.  Sed 
par  est  omnes  omnia  experiri,  qui  res  magnas  et 
magno  opere  expetendas  concupiverunt.  Quod  si 
quem  aut  natura  sua  aut  illa  praestantis  ingenii  vis 
forte  deficiet,  aut  minus  instructus  erit  magnarum 
artium  disciplinis  ;  teneat  tamen  eum  cursum,  quem 
poterit.  Prima  enim  sequentem,  honestum  est  in  se- 
cundis  tertiisque  consistere.  Nam,  in  poetis,  non 
Homero  soli  locus  est,  (ut  de  Graecis  loquar)  aut 
Archilocho,  aut  Sophocli,  aut  Pindaro,  sed  horum 
vel  secundis,  vel  etiam  infra  secundos.  Nec  vero 
Aristotelem  in  philosophia,  deterruit  a  scribendo  am- 
plitudo  Platonis;  nec  ipse  Aristoteles,  admirabili 
quadam  scientia  et  copia,  caeterorum  studia  restinxit. 

II.  Nec  solum  ab  optimis  studiis  excellentes  viri 
deterriti  non  sunt,  sed  ne  opifices  quidem  se  artibus 
suis  removerunt,  qui  aut  Ialysi,  quem  Rhodi  vidi- 
mus,  non  potuerunt,  aut  Coae  Veneris,  pulchritudi- 
nem  imitari.  Nec,  simulacro  Jovis  Olympii,  aut 
Doryphori  statua,  deterriti,  reliqui  minus  experti  sunt, 
quid  efficere,  aut  quo  progredi,  possent :  quorum 
tanta  multitudo  fuit,  tanta  in  suo  cujusque  genere 
laus,  ut,  cum  summa  miraremur,  inferiora  tamen 
probaremus.  In  oratoribus  vero,  Graecis  quidem,  ad- 
mirabile  est,  quantum  inter  omnes  unus  excellat. 
Attamen,  cum  esset  Demosthenes,  multi  oratores 
magni  et  clari  fuerunt,  et  antea  fuerant,  nec  postea 
defecerunt.  Quare  non  est,  cur  eorum,  qui  se  studio 
eloquentiae  dediderunt,  spes  infringatur,  aut  langues- 
cat  industria.  Nam  neque  illud  ipsum,  quod  est  op- 
timum,  desperandum  est ;  et,  in  praestantibus  rebus, 
magna  sunt  ea,  quas  sunt  optimis  proxima. 

Atque  ego,  in  summo  oratore  fingendo,  talem  in- 
formabo,  qualis  fortasse  nemo  fuit.  Non  enim  quae- 
ro,  quis  fuerit,  sed  quid  sit  illud,  quo  nihil  possit 

esse  praestantius ;  quod  in  perpetuitate  dicendi  non 
saape,  atque  haud  scio  an  unquam,  in  aliqua,  autem 
parte  elucet  aliquando,  idem  apud  alios  densius, 
apud  alios  fortasse  rarius.  Sed  ego  sic  statuo,  nihil 
esse  in  ullo  genere  tam  pulchrum,  quo  non  pulchrius 
id  sit,  unde  illud,  ut  ex  ore  aliquo,  quasi  imago,  ex- 
primatur,  quod  neque  oculis  neque  auribus  neque 
ullo  sensu  percipi  potest :  cogitatione  tantum,  et 
mente  complectimur.  Itaque  et  Phidiae  simulacris, 
quibus  nihil  in  illo  genere  perfectius  videmus,  et 
his  picturis,  quas  nominavi,  cogitare  tamen  possu- 
mus  pulchriora.  Nec  vero  ille  artifex,  cum  faceret 
Jovis  formam  aut  Minervae,  contemplabatur  aliquem, 
e  quo  similitudinem  duceret ;  sed  ipsius  in  mente 
insidebat  species  pulchritudinis  eximia  quaedam, 
quam  intuens,  in  eaque  defixus,  ad  illius  similitudi- 
nem  artem  et  manum  dirigebat. 

III.  Ut  igitur  in  formis  et  flguris  est  aliquid  per- 
fectum  et  excellens,  cujus  ad  cogitatam  speciem  imi- 
tando  referuntur  ea,  quae  sub  oculos  ipsa  cadunt ;  sic 
perfectse  eloquentiae  speciem  animo  videmus,  effigiem 
auribus  quaerimus.  Has  rerum  formas  appellat  Ideas 
ille,  non  intelligendi  solum,  sed  etiam  dicendi  gra- 
vissimus  auctor  et  magister,  Plato  ;  easque  gigni  ne- 
gat,  et  ait  semper  esse,  ac  ratione  et  intelligentia  con- 
tineri ;  caetera  nasci,  occidere,  fluere,  labi,  nec  diu- 
tius  esse  uno  et  eodem  statu.  Quidquid  est  igitur,  de 
quo  ratione  et  via  disputetur,  id  est  ad  ultimam  sui 
generis  formam  speciemque  redigendum. 

Ac  video,  hanc  primam  ingressionem  meam  non 
ex  oratoris  disputationibus  ductam,  sed  e  media  phi- 
losophia  repetitam ;  et  eam  quidem,  cum  antiquam, 
tum  subobscuram,  aut  reprehensionis  aliquid,  aut 
certe  admirationis,  habituram.  Nam  aut  mirabun- 
tur,  quid  haec  pertineant  ad  ea  quae  quaerimus,  quibus 
satisfaciet  res  ipsa  cognita,  ut  non  sine  causa  alte  re- 
petita  videatur ;  aut  reprehendent,  quod  inusitatas 
vias  indagemus,  tritas  relinquamus,    Ego  autem  et 

me  saepe  nova  videri  dicere  intelligo,  cum  pervetera 
dicam,  sed  inaudita  plerisque ;  et  fateor,  me  orato- 
rem,  si  modo  sim,  aut  etiam  quicumque  sim,  non  ex 
rhetorum  officinis,  sed  ex  Academise  spatiis,  exsti- 
tisse.  Illa  enim  sunt  curricula  multiplicium  vario- 
rumque  sermonum,  in  quibus  Platonis  primum  im- 
pressa  sunt  vestigia :  sed  et  hujus  et  aliorum  philo- 
sophorum  disputationibus  et  exagitatus  maxime  ora- 
tor  est,  et  adjutus.  Omnis  enim  ubertas,  et  quasi 
silva  dicendi,  ducta  ab  illis  est,  nec  satis  tamen  in- 
structa  ad  forenses  causas,  quas,  ut  illi  ipsi  dicere 
solebant,  agrestioribus  Musis  reliquerunt.  Sic  elo- 
quentia  haec  forensis,  spreta  a  philosophis  et  repu- 
diata,  multis  quidem  illa  adjumentis  magnisque 
caruit ;  sed  tamen,  ornata  verbis  atque  sententiis, 
jactationem  habuit  in  populo  :  nec  paucorum  judi- 
cium  reprehensionemque  pertimuit.  Ita  et  doctis  elo- 
quentia  popularis,  et  disertis  elegans  doctrina,  defuit. 
IV.  Positum  sit  igitur  in  primis,  (quod  post  ma- 
gis  intelligetur)  sine  philosophia  non  posse  effici, 
quem  quaerimus,  eloquentem :  non  ut  in  ea  tamen 
omnia  sint,  sed  ut  sic  adjuvet,  ut  palaestra  histrionem 
(parva  enim  magnis  saspe  rectissime  conferuntur) : 
nam  nec  latius  nec  copiosius  de  magnis  variisque  re- 
bus  sine  philosophia,  potest  quisquam  dicere ;  siqui- 
dem  etiam  in  Phaedro  Platonis  hoc  Periclem  prassti- 
tisse  Cceteris  dicit  oratoribus  Socrates,  quod  is  Anaxa- 
goras  physici  fuerit  auditor ;  a  quo  censet  eum,  cum 
alia  praeclara  quaedam  et  magnifica  didicisset,  uberem 
et  fecundum  fuisse,  gnarumque  (quod  est  eloquen- 
tiae  maximum)  quibus  orationis  modis  quaeque  ani- 
morum  partes  pellerentur :  quod  idem  de  Demo- 
sthene  existimari  potest :  cujus  ex  epistolis  intelligi 
licet,  quam  frequens  fuerit  Platonis  auditor.  Nec 
vero,  sine  philosophorum  disciplina,  genus  et  speciem 
cujusque  rei  cernere,  neque  eam  definiendo  expli- 
care,  nec  tribuere  in  partes,  possumus ;  necjudicare, 
quae  vera,  quae  falsa  sint,  neque  cernere  consequentia, 

repugnantia  videre,  ambigua  distinguere.  Quid  di- 
cam  de  natura  rerum,  cujus  cognitio  magnam  ora- 
tionis  suppeditat  copiam  ?  de  vita,  de  officiis,  de  vir- 
tute,  de  moribus  ?  sine  multa  earum  ipsarum  rerum 
disciplina,  aut  dici,  aut  intelligi  potest  ? 

V.  Ad  has  tot  tantasque  res  adhibenda  sunt  orna- 
menta  innumerabilia,  quae  sola  tum  quidem  trade- 
bantur  ab  iis  qui  dicendi  numerabantur  magistri : 
quo  fit,  ut  veram  illam  et  absolutam  eloquentiam  ne- 
mo  consequatur,  quod  alia  intelligendi,  alia  dicendi, 
disciplina  est :  et  ab  aliis  rerum,  ab  aliis  verborum, 
doctrina  quaeritur.  Itaque  M.  Antonius,  cui  vel  pri- 
mas  eloquentiae  patrum  nostrorum  tribuebat  aetas, 
vir  natura  peracutus  et  prudens,  in  eo  libro  quem 
unum  reliquit,  disertos  ait  se  vidisse  multos,  elo- 
quentem  omnino  neminem.  Insidebat  videlicet  in 
ejus  mente  species  eloquentiae,  quam  cernebat  animo, 
re  ipsa  non  videbat.  Vir  autem  acerrimo  ingenio, 
(sic  enim  fuit)  multa  et  in  se  et  in  aliis  desiderans, 
neminem  plane,  qui  recte  appellari  eloquens  posset, 
videbat.  Quod  si  ille  nec  se  nec  L.  Crassum  elo- 
quentem  putavit,  habuit  profecto  comprehensam 
animo  quamdam  formam  eloquentiae,  cui  quoniam 
nihil  deerat,  eos,  quibus  aliquid  aut  plura  deerant, 
in  eam  formam  non  poterat  includere.  Investigemus, 
hunc  igitur,  Brute,  si  possumus,  quem  nunquam 
vidit  Antonius,  aut  qui  omnino  nullus  unquam  fuit ; 
quem  si  imitari  atque  exprimere  non  possumus,(quod 
idem  ille  vix  Deo  concessum  esse  dicebat)  at,  qualis 
esse  debeat,  poterimus  fortasse  dicere. 

VI.  Tria  sunt  omnino  genera  dicendi,  quibus  iii 
singulis  quidam  floruerunt ;  peraeque  autem  (id  quod 
volumus)  perpauci  in  omnibus.  Nam  et  grandilo- 
qui  (ut  ita  dicam)  fuerunt  cum  ampla  et  sententia- 
rum  gravitate,  et  majestate  verborum,  vehementes, 
varii,  copiosi,  graves ;  ad  permovendos  et  converten- 
dos  animos  instructi  et  parati.  Quod  ipsum  alii  as- 
pera,  tristi,  horrida  oratione,  neque  perfecta  neque 

conclusa ;  alii  laevi,  et  structa,  et  terminata ;  et  con- 
tra  tenues,  acuti,  omnia  docentes,  et  dilucidiora,  non 
ampliora,  facientes,  subtili  quadam  et  pressa  oratione 
limati.  In  eodemque  genere  alii  callidi,  sed  impoliti, 
et  consulto  rudium  similes  et  imperitorum ;  alii  in 
eadem  jejunitate  concinniores,  id  est,  faceti,  florentes 
etiam,  et  leviter  ornati. 

Est  autem  quidam  interjectus,  inter  hos  medius, 
et  quasi  temperatus,  nec  acumine  posteriorum,  nec 
[flumine]  utens  superiorum,  ut  cinnus  amborum,  in 
neutro  excellens,  utriusque  particeps ;  vel  utriusque 
(si  verum  quaerimus)  potius  expers.  Isque  uno  te- 
nore  (ut  aiunt)  in  dicendo  fluit,  nihil  afferens  praeter 
facilitatem  et  aequabilitatem ;  aut  addit  aliquos,  ut 
in  corona,  toros,  omnemque  orationem  ornamentis 
modicis  verborum  sententiarumque  distinguit.  Ho- 
rum  singulorum  generum  quicumque  vim  [singulis] 
consecuti  sunt,  magnum  in  oratoribus  nomen  habu- 
erunt  Sed  quserendum  est,  satisne  id,  quod  volu- 
mus,  eflecerint. 

VII.  Videmus  enim  fuisse  quosdam,  qui  iidem 
ornate  ac  graviter,  iidem  versute  et  subtiliter,  dicerent. 
Atque  utinam  in  Latinis  talis  oratoris  simulacrum 
reperire  possemus  !  esset  egregium  non  quaerere  ex- 
terna,  domesticis  esse  contentos.  Sed  ego  idem,  qui 
in  illo  sermone  nostro,  qui  est  expositus  in  Bruto, 
multum  tribuerim  Latinis,  vel  ut  hortarer  alios,  vel 
quod  amarem  meos,  recordor  longe  omnibus  unum 
anteferre  Demosthenem,  qui  vim  accommodarit  ad 
eam,  quam  sentiam,  eloquentiam,  non  ad  eam,  quam 
in  aliquo  ipse  cognoverim.  Hoc  nec  gravior  exstitit 
quisquam,  nec  callidior,  nec  temperatior.  Itaque 
nobis  monendi  sunt  ii,  quorum  sermo  imperitus  in- 
crebuit,  qui  aut  dici  se  desiderant  Atticos,  aut  ipsi 
Attice  volunt  dicere,  ut  mirentur  hunc  maxime,  quo 
ne  Athenas  quidem  ipsas  magis  credo  fuisse  Atticas. 
Quid  enim  sit  Atticum,  discant ;  eloquentiamque 
ipsius  viribus,  non  inibecillitate  sua,  metiantur.  Nunc 

enim  tantum  quisque  laudat,  quantum  se  posse  spe- 
rat  imitari.  Sed  tamen  eos  studio  optimo,  judicio 
minus  firmo  praeditos,  docere,  quae  sit  propria  laus 
Atticorum,  non  alienum  puto. 

VIII.  Semper  oratorum  eloquentias  moderatrix 
fuit  auditorum  prudentia.  Omnes  enim,  qui  probari 
volunt,  voluntatem  eorum,  qui  audiunt,  intuentur ; 
ad  eamque,  et  ad  eorum  arbitrium  et  nutum,  totos 
se  fingunt  et  accommodant.  Itaque  Caria,  et  Phry- 
gia,  et  Mysia,  quod  minime  politae,  miniineque  ele- 
gantes  sunt,  adsciverunt,  aptum  suis  auribus,  opi- 
mum  quoddam,  et  tamquam  [adipatae]|dictionis  ge- 
nus,  quod  eorum  vicini  (non  ita  lato  interjecto  mari) 
Rhodii  nunquain  probaverunt,  Graeci  multo  minus, 
Athenienses  vero  funditus  repudiaverunt ;  quorum 
semper  fuit  prudens  sincerumque  judicium,  nihil  ut 
possent,  nisi  incorruptum,  audire,  et  elegans.  Eorum 
religioni  cum  serviret  orator,  nullum  verbum  inso- 
lens,  nulium  odiosum,  ponere  audebat. 

Itaque  hic,  quem  praestitisse  diximus  caeteris,  in 
Ula,  pro  Ctesiphonte  oratione  longe  optima,  submis- 
sus  a  primo  ;  deinde,  dum  de  legibus  disputat,  pres- 
sus ;  post  sensim  incedens,  judices  ut  vidit  ardentes, 
in  reliquis  exsultavit  audacius.  Ac  tamen  in  hoc  ipso, 
diligenter  examinante  verborum  omnium  pondera, 
reprehendit  iEschines  quaedam,  et  exagitat ;  illudens- 
que,  dira,  odiosa,  intolerabilia,  esse  dicit.  Quinetiam 
quaerit  ab  ipso,  cum  quidem  eum  belluam  appellet, 
utrum  illa  verba  an  portenta  sint ;  ut  iEschini  ne 
Demosthenes  quidem  videatur  Attice  dicere.  Facile 
est  enim  verbum  aliquod  ardens  (ut  ita  dicam)  no- 
tare,  idque,  restinctis  jam  animorum  incendiis,  irri- 
dere.  Itaque,  se  purgans,  jocatur  Demosthenes  :  ne- 
gat,  in  eo  positas  esse  fortunas  Graeciae,  [hoc  an  illud 
verbum  dixerit,]  huc  an  illuc  manum  porrexerit. 
-Quonam  igitur  modo  audiretur  Mysus  aut  Phryx 
Athenis,  cum  etiam  Demosthenes  exagitetur,  ut  pu- 
tidus  ?  Cum  vero,  inclinata  ululantique  voce,  more 

Asiatico,  canere  coepisset,  quis  eum  ferret  ?  aut  quis 
potius  non  juberet  auferri  ? 

IX.  Ad  Atticorum  igitur  aures  teretes  et  religio- 
sas  qui  se  accommodant,  ii  sunt  existimandi  Attice 
dicere.  Quorum  genera  plura  sunt ;  hi  unum  modo, 
quale  sit,  suspicantur.  Putant  enim,  qui  horride  in- 
culteque  dicat,  modo  id  eleganter  enucleateque  fa- 
ciat,  eum  solum  Attice  dicere.  Errant,  quod  solum ; 
quod  Attice,  non  falluntur.  Istorum  enim  judicio  si 
solum  illud  est  Atticum,  ne  Pericles  quidem  dixit 
Attice,  cui  primae  sine  controversia  deferebantur :  qui 
si  tenui  genere  uteretur,  nunquam  ab  Aristophane 
poeta  fulgere,  tonare,  permiscere  Graeciam,  dictus 
esset.  Dicat  igitur  Attice  venustissimus  ille  scriptor 
ac  politissimus,  Lysias,  (quis  enim  id  possit  negare  ?) 
dum  intelligamus,  hoc  esse  Atticum  in  Lysia,  non 
quod  tenuis  sit  atque  inornatus,  sed  quod  nihil  ha- 
beat  insolens  aut  ineptum.  Ornate  vero,  et  graviter 
et  copiose  dicere,  aut  Atticorum  sit,  aut  ne  sit; 
./Eschines,  neve  Demosthenes,  Atticus. 

Ecce  autem  aliqui  se  Thucydidios  esse  profitentur, 
novum  quoddam  imperitorum  et  inauditum  genus. 
Nam,  qui  Lysiam  sequuntur,  causidicum  quemdam 
sequuntur :  non  illum  quidem  amplum  atque  gran- 
dem,  subtilem  et  elegantem  tamen,  et  qui  in  foren- 
sibus  causis  possit  praeclare  consistere.  Thucydides 
autem  res  gestas  et  bella  narrat,  et  proelia,  graviter 
sane,  et  probe :  sed  nihil  ab  eo  transferri  potest  ad 
forensem  usum,  et  publicum.  Ipsae  illae  conciones 
ita  multas  habent  obscuras  abditasque  sententias,  vix 
ut  intelligantur ;  quod  est  in  oratione  civili  vitium 
vel  maximum.  Quae  est  autem  in  hominibus  tanta 
perversitas,  ut,  inventis  frugibus,  glande  vescantur  ? 
An  victus  hominum,  Atheniensium  beneficio,  excoli 
potuit,  oratio  non  potuit  ?  Quis  porro  unquam  Grae- 
corum  rhetorum  a  Thucydide  quidquam  duxit  ?  At 
laudatus  est  ab  omnibus  :  fateor :  sed  ita,  ut  rerum 
explicator  prudens,  severus,  gravis ;  non  ut  in  judi- 

ciis  versaret  causas,  sed  ut  in  historiis  bella  narraret. 
Itaque  nunquam  est  numeratus  orator.  Nec  vero,  si 
historiam  non  scripsisset,  nomen  ejus  [non]  exstaret, 
cum  praesertim  fuisset  honoratus  et  nobilis.  Hujus 
tamen  nemo  neque  verborum  neque  sententiarum 
gravitatem  imitatur:  sed,  cum  mutila  quaedam  et 
hiantia  locuti  sunt,  quae  vel  sine  magistro  facere  po- 
tuerunt,  germanos  se  putant  esse  Thucydidas.  Nac- 
tus  sum  etiam,  qui  Xenophontis  similem  esse  se  cu- 
peret ;  cujus  sermo  est  ille  quidem  melle  dulcior,  sed 
a  forensi  strepitu  remotissimus.  Referamus  nos  igi- 
tur  ad  eum,  quem  volumus,  inchoandum,  et  eadem 
eloquentia  informandum,  quam  in  nullo  cognovit 
Antonius. 

X.  Magnum  opus  omnino  et  arduum,  Brute,  co- 
namur :  sed  nihil  difficile  amanti  puto.  Amo  autem, 
et  semper  amavi,  ingenium,  studia,  mores  tuos.  In- 
cendor  porro  quotidie  magis,  non  desiderio  solum 
(quo  quidem  conficior,  congressus  nostros,  consuetu- 
dinem  victus,  doctissimos  sermones  requirens  tuos), 
sed  etiam  admirabili  fama  virtutum  incredibilium, 
quae,  specie  dispares,  prudentia  conjunguntur.  Quid 
enim  tam  distans,  quam  a  severitate  comitas  ?  Quis 
tamen  unquam  te  aut  sanctior  est  habitus,  aut  dul- 
cior  ?  Quid  tam  difficile,  quam  in  plurimorum  con- 
troversiis  dijudicandis  ab  omnibus  diligi  ?  consequeris 
tamen,  ut  eos  ipsos,  quos  contra  statuas,  aequos  pla- 
catosque  dimittas :  itaque  efficis,  ut,  cum  gratiae 
causa  nihil  facias,  omnia  tamen  sint  grata,  quae  facis. 
Ergo  omnibus  terris  una  Gallia  communi  non  ardet 
incendio ;  in  qua  frueris  ipse  te,  cum  in  Italiae  luce 
cognosceris,  versarisque  in  optimorum  civium  vel 
flore,  vel  robore.  Jam  quantum  illud  est,  quod  in 
maximis  occupationibus  nunquam  intermittis  studia 
doetrina; !  semper  aut  ipse  scribis  aliquid,  aut  me 
vocas  ad  scribendum ! 

Itaque  hoc  sum  aggressus  statim,  "  Catone"  ab- 
soluto ;  quem  ipsum  nunquam  attigissem,  tempora 

timens  inimica  virtuti,  nisi  tibi  hortanti,  et  illius  me- 
moriam  mihi  caram  excitanti,  non  parere  nefas  esse 
duxissem  :  sed  testificor,  me,  a  te  rogatum,  et  recu- 
santem,  haec  scribere  esse  ausum.  Volo  enim  mihi 
tecum  commune  esse  crimen,  ut,  si  sustinere  tantam 
quaestionem  non  potuero,  injusti  oneris  impositi  tua 
culpa  sit,  mea  recepti :  in  quo  tamen  judicii  nostri 
errorem  laus  tibi  dati  muneris  compensabit. 

XI.  Sed  in  omni  re  difficillimum  est,  formam 
(quagXa^axT^Grsece  dicitur)  exponere  optimi;  quod 
aliud  aliis  videtur  optimum.  Ennio  delector,  (ait 
quispiam)  quod  non  discedit  a  communi  more  ver- 
borum:  Pacuvio,  inquit  alius;  omnes  apud  hunc 
ornati,  elaboratique  sunt  versus :  multa  apud  alte- 
rum  negligentius.  Fac  alium  Attio  :  varia  enim  sunt 
judicia,  ut  in  Graecis;  nec  facilis  explicatio,  quae 
forma  maxime  excellat.  In  picturis  alios  horrida, 
inculta,  abdita,  et  opaca ;  contra,  alios  nitida,  laeta, 
collustrata,  delectant.  Quid  est,  quo  praescriptum 
aliquod,  aut  formulam  exprimas,  cum  in  suo  quod- 
que  genere  praestet,  et  genera  plura  sint  ?  Hac  ego 
religione  non  sum  ab  hoc  conatu  repulsus :  existi- 
mavique,  in  omnibus  rebus  esse  aliquid  optimum, 
etiamsi  lateret ;  idque  ab  eo  posse,  qui  ejus  rei  gna- 
rus  esset,  judicari. 

Sed,  quoniam  plura  sunt  orationum  genera,  eaque 
diversa,  neque  in  unam  formam  cadunt  omnia ;  lau- 
dationum,  suasionum,  et  historiarum,  et  talium  scrip- 
tionum,  qualem  Isocrates  fecit  Panegyricum,  multi- 
que  alii,  qui  sunt  nominati  sophistae,  reliquarumque 
rerum,  quae  absunt  ab  forensi  contentione,  ejusque 
totius  generis,  quod  Graece  67nSe<xT/xov  nominatur, 
quod,  quasi  ad  inspiciendum,  delectationis  causa, 
comparatum  est,  formam  non  complectar  hoc  tem- 
pore ;  non  quo  negligenda  sit ;  est  enim  illa  quasi 
nutrix  ejus  oratoris,  quem  informare  volumus,  et  de 
quo  molimur  aliquid  exquisitius  dicere. 

XII.  Ab  hac  et  verborum  copia  alitur,  et  eorum 

constructio  et  numerus  liberiore  quadam  fruitur  li- 
centia.  Datur  etiam  venia  concinnitati  sententiarum ; 
et  arguti,  certique,  et  circumscripti  verborum  am- 
bitus  conceduntur :  de  industriaque,  non  ex  insidiis, 
sed  aperte  a<3  palam,  elaboratur,  ut  verba  verbis 
quasi  demensa  et  paria  respondeant,  ut  crebro  con- 
ferantur  pugnantia,  comparenturque  contraria;  et 
ut  pariter  extrema  terminentur,  eumdemque  referant 
in  cadendo  sonum :  quae,  in  veritate  causarum,  et 
rarius  multo  facimus,  et  certe  occultius.  In  Pana- 
thenaico  autem  Isocrates  ea  studiose  consecutum  fa- 
tetur :  non  enim  ad  judiciorum  certamen,  sed  ad  vo- 
luptatem  aurium,  scripserat. 

Hasc  tractasse  Thrasymachum  Chalcedonium,  pri- 
mum,  et  Leontinum  ferunt  Gorgiam ;  Theodorum 
inde  Byzantium,  multosque  alios,  quos  AoyoSa/SaXov; 
appellat  in  Phaedro  Socrates;  quorum  satis  arguta 
multa,  sed,  ut  mcdo  primumque  nascentia,  minuta, 
et  versiculorum  similia  quaedam,  nimiumque  depicta. 
Quo  magis  sunt  Herodotus  Thucydidesque  mira- 
biles;  quorum  aetas  cum  in  eorum  tempora,  quos 
nominavi,  incidisset,  longissime  tamen  ipsi  a  talibus 
deliciis,  vel  potius  ineptiis,  abfuerunt :  alter  enim, 
sine  ullis  salebris,  quasi  sedatus  amnis,  fluit :  alter 
incitatior  fertur,  et  de  bellicis  rebus  canit  etiam  quo- 
dammodo  bellicum  :  primisque  ab  his  (ut  ait  Theo- 
phrastus)  historia  commota  est,  ut  auderet  uberius, 
quam  superiores,  et  ornatius  dicere. 

XIII.  Horum  aetati  successit  Isocrates,  qui,  pras- 
ter  caeteros  ejusdem  generis,  laudatur  semper  a  no- 
bis,  nonnunquam,  Brute,  leviter  et  erudite  repug- 
nante  te.  Sed  cedas  mihi  fortasse,  si,  quid  in  eo 
laudem,  cognoveris.  Nam,  cum  concisus  ei  Thrasy- 
machus  minutis  numeris  videretur,  et  Gorgias,  qui 
tamen  primi  traduntur  arte  quadam  verba  vinxisse ; 
Theodorus  autem  praefractior,  nec  satis  (ut  ita  di- 
cam)  rotundus;  primus  instituit  dilatare  verbis,  et 
mollioribus  numeris  explere  sententias.    In  quo  cum 

doceret  eos,  qui  partim  in  diccndo,  partim  in  scri- 
bendo,  principes  exstiterunt,  domus  ejus  officina  ha- 
bita  eloquentiae  est.  Itaque,  ut  ego,  cum  a  nostro 
Catone  laudabar,  vel  reprehendi  me  a  caeteris  faciic 
patiebar ;  sic  lsocrates  videtur  testimonio  Platonis 
aliorum  judicia  debere  contemnere.  Est  enim  (ut 
scis)  quasi  in  extrema  pagina  Phaedri  his  ipsis  verbis 
loquens  Socrates :  "  Adolescens  etiam  nunc,  o  Phae- 
dre,  Isocrates  est ;  sed,  quid  de  illo  augurer,  lubet 
dicere.  Quid  tandem  ?  inquit  ille.  Majore  mihi  in- 
genio  videtur  esse,  quam  ut  cum  orationibus  Lysiae 
comparetur.  Praeterea  ad  virtutem  major  indoles; 
ut  minime  mirum  futurum  sit,  si,  cum  aetate  proces- 
serit,  aut  in  hoc  orationum  genere,  cui  nunc  studet, 
tantum,  quantum  pueris,  reliquis  praestet  omnibus, 
qui  unquam  orationes  attigerunt ;  aut,  si  contentus 
his  non  fuerit,  divino  aliquo  animi  motu  majora  con- 
cupiscat.  Inest  enim  natura  philosophia  in  hujus 
viri  mente  quaedam."  Haec  de  adolescente  Socrates 
auguratur.  At  ea  de  seniore  scribit  Plato,  et  scribit 
aequalis,  et  quidem  exagitator  omnium  rhetorum. 
Hunc  miratur  unum.  Me  autem,  qui  Isocratem  non 
diligunt,  una  cum  Socrate  et  cum  Platone  errare  pa- 
tiantur. 

Dulce  igitur  orationis  genus,  et  solutum,  et  ef- 
fluens,  sententiis  argutum,  verbis  sonans,  est  in  illo 
epidictico  genere,  quod  diximus  proprium  sophista- 
rum;  pompae,  quam  pugnae  aptius;  gymnasiis  et 
palaestrae  dicatum;  spretum  et  pulsum  foro.  Sed, 
quod  educata  hujus  nutrimentis  eloquentia,  ipsa  se 
postea  colorat  et  roborat,  non  alienum  fuit  de  ora- 
toris  quasi  incunabulis  dicere.  Verum  haec,  ludorum 
atque  pompae :  nos  autem  jam  in  aciem  dimicatio- 
nemque  descendamus. 

XIV.  Quoniam  tria  videnda  sunt  oratori,  quid 
dicat,  et  quo  quidque  loco,  et  quomodo ;  dicendum 
omnino  est,  quid  sit  optimum  in  singulis,  sed  ali- 
quanto  secus,  atque  in  tradcnda  arte  dici  solet,  Nulla 

pracepta  ponemus  (neque  enim  id  suscepimus)  ;  sed 
excellentis  eloquentiae  speciem  et  formam  adumbra- 
bimus :  nec,  quibus  rebus  ea  paretur,  exponemus ; 
sed  qualis  nobis  esse  videatur. 

Ac  duo  breviter  prima :  sunt  enim  non  tam  in- 
signia  ad  maximam  laudem,  quam  necessaria,  et  ta- 
men  cum  multis  paene  communia :  nam  et  invenire, 
et  judicare,  quid  dicas,  magna  illa  quidem  sunt,  et 
tamquam  animi  instar  in  corpore ;  sed  propria  magis 
prudentiae,  quam  eloquentiae :  [qua  tamen  in  causa 
est  vacua  prudentia?]  Noverit  igitur  hic  quidem 
orator,  quem  summum  esse  volumus,  argumentorum 
et  rationum  locos.  Nam  quoniam,  quidquid  est, 
quod  in  controversia  aut  in  contentione  versetur,  in 
eo,  aut  sitne,  aut  quid  sit,  aut  quale  sit,  quaeritur : 
sitne,  signis ;  quid  sit,  definitionibus ;  quale  sit,  recti 
pravique  partibus :  quibus  ut  uti  possit  orator,  non 
ille  vulgaris,  sed  hic  excellens,  a  propriis  personis  et 
temporibus  semper,  si  potest,  avocat  controversiam. 
Latius  enim  de  genere,  quam  de  parte,  disceptare 
licet ;  ut,  quod  in  universo  sit  probatum,  id  in  parte 
sit  probari  necesse.  Haec  igitur  quaestio,  a  propriis 
personis  et  temporibus,  ad  universi  generis  orationem 
traducta,  appefiatur  Thesis.  In  hac  Aristoteles  ado- 
lescentes,  non  ad  philosophorum  morern  tenuiter  dis- 
serendi,  sed  ad  copiam  rhetorum,  in  utramque  par- 
tem,  ut  ornatius  et  uberius  dici  posset,  exercuit: 
idemque  locos  (sic  enim  appellat),  quasi  argumento- 
rum  notas,  tradidit,  unde  omnis  in  utramque  partem 
traheretur  oratio. 

XV.  Facile  igitur  hic  noster  (non  enim  declama- 
torem  aliquem  de  ludo,  aut  rabulam  de  foro,  sed 
doctissimum  et  perfectissimum  quaerimus),  quoniam 
loci  certi  traduntur,  percurret  omnes,  utetur  aptis, 
generatim  dicet :  ex  quo  emanant  etiam,  qui  com- 
rnunes  appellantur  loci.  Nec  vero  utetur  impruden- 
ter  hac  copia ;  sed  omnia  expendet  et  seliget :  non 

{lihctor.)  vol.  ii.  c 

enim  semper,   nec  in  omnibus  causis,   ex  iisdem 
eadem  argumentorum  momenta  sunt. 

Judicium  igitur  adhibebit;  nec  inveniet  solum 
quid  dicat,  sed  etiam  expendet.  Nihil  enim  est  fera- 
cius  ingeniis,  iis  prassertim,  quae  disciplinis  exculta 
sunt.  Sed,  ut  segetes  fecundae  et  uberes,  non  solum 
fruges,  verum  herbas  etiam  effundunt  inimicissimas 
frugibus ;  sic  interdum  ex  illis  locis,  aut  levia  quae- 
dam,  aut  causis  aliena,  aut  non  utilia,  gignuntur ; 
quorum  ab  oratoris  judicio  delectus  magnus  adhibe- 
bitur.  Alioqui,  quonam  modo  ille  in  bonis  haerebit 
et  habitabit  suis  ?  aut  molliet  dura,  aut  occultabit, 
quae  dilui  non  poterunt,  atque  omnino  opprimet,  si 
licebit,  aut  abducet  animos  ?  aut  aliud  afferet,  quod, 
oppositum,  probabilius  sit,  quam  illud,  quod  obsta- 
bit? 

Jam  vero  ea,  quse  invenerit,  qua  diligentia  col- 
locabit  ?  quoniam  id  secundum  erat  de  tribus.  Ves- 
tibula  nimirum  honesta,  aditusque  ad  causam  faciet 
illustres :  cumque  animos  prima  aggressione  occu- 
paverit,  infirmabit,  excludetque  contraria ;  de  firmis- 
simis  alia  prima  ponet,  alia  postrema,  inculcabitque 
leviora.  Atque  in  primis  duabus  dicendi  partibus 
qualis  esset,  summatim  breviterque  descripsimus. 

XVI.  Sed,  ut  ante  dictum  est,  in  his  partibus 
(etsi  graves  atque  magnae  sunt)  minus  et  artis  est  et 
laboris.  Cum  autem,  quid  et  quo  loco  dicat,  inve- 
nerit,  illud  est  longe  maximum,  videre,  quonam 
modo.  Scitum  est  enim,  quod  Carneades  noster  di- 
cere  solebat,  Clitomachum  eadem  dicere,  Charma- 
dam  autem  eodem  etiam  modo  dicere.  Quod  si  in 
philosophia  tantum  interest,  quemadmodum  dicas, 
ubi  res  spectatur,  non  verba  penduntur ;  quid  tan- 
dem  in  causis  existimandum  est,  quibus  totis  mode- 
ratur  oratio  ? 

Quod  quidem  ego,  Brute,  ex  tuis  literis  sentiebam, 
non  te  id  scitari,  qualem  ego  in  inveniendo  et  in  col- 

locando  summum  esse  oratorem  vellem ;  sed  id  mihi 
quaerere  videbare,  quod  genus  ipsius  orationis  opti- 
mum  judicarem.  Rem  difficilem  (Dii  immortales  !) 
atque  omnium  difficillimam  !  Nam,  cum  est  oratio 
molKs  et  tenera,  et  ita  flexibilis,  ut  sequatur,  quo- 
cumque  torqueas ;  tum  et  naturae  variae,  et  volun- 
tates;  multum  inter  se  distantia  effecerunt  genera 
dicendi.  Flumen  aliis  verborum,  volubilitasque  cordi 
est,  qui  ponunt  in  orationis  celeritate  eloquentiam. 
Distincta  alios  et  interpuncta  intervalla,  morae,  re- 
spirationesque,  delectant.  Quid  potest  esse  tam  di- 
versum  ?  tamen  est  in  utroque  aliquid  excellens. 
Elaborant  alii  in  lenitate  et  aequabilitate,  et  puro 
quasi  quodam  et  candido  genere  dicendi.  Ecce,  ali- 
qui  duritatem  et  severitatem  quamdam  verbis,  et  ora- 
tionis  quasi  moestitiam,  sequuntur ;  quodque  paulo 
ante  divisimus,  ut  alii  graves,  alii  tenues,  alii  tem- 
perati  vellent  videri;  quot  orationum  genera  esse 
diximus,  totidem  oratorum  reperiuntur. 

XVII.  Et,  quoniam  coepi  jam  cumulatius  hoc 
munus  augere,  quam  a  te  postulatum  est,  (tibi  enim, 
tantum  de  orationis  genere  quasrenti,  respondi  etiam 
breviter  de  inveniendo  et  collocando)  ne  nunc  qui- 
dem  solum  de  orationis  modo  dicam,  sed  etiam  de 
actionis:  ita  praetermissa  pars  nulla  erit:  quando- 
quidem  de  memoria  nihil  est  hoc  loco  dicendum, 
quae  communis  est  multarum  artium. 

Quo  modo  autem  dicatur,  id  est  in  duobus,  in 
agendo,  et  in  eloquendo.  Est  enim  actio  quasi  cor- 
poris  quaedam  eloquentia,  cum  constet  e  voce  atque 
motu.  Vocis  mutationes  totidem  sunt,  quot  animo- 
rum,  qui  maxime  voce  commoventur.  Itaque  ille 
perfectus,  quem  jamdudum  nostra  indicat  oratio, 
utcumque  se  affectum  videri  et  animum  audientis 
moveri  volet,  ita  certum  vocis  admovebit  sonum  :  de 
quo  plura  dicerem,  si  hoc  praecipiendi  tempus  esset, 
aut  si  tu  hoc  quaereres :  dicerem  etiam  de  gestu,  cum 
quo  junctus  est  vultus :  quibus  omnibus,  dici  vix 

potest,  quantum  intersit,  quemadmodum  utatur  ora- 
tor.  Nam  et  infantes,  actionis  dignitate,  eloquentiae 
saepe  fructum  tulerunt ;  et  diserti,  deformitate  agendi, 
multi  infantes  putati  sunt ;  ut  jam  non  sine  causa 
Demosthenes  tribuerit  et  primas,  et  secundas,  et  ter- 
tias  actioni.  Si  enim  eloquentia  nulla  sine  hac,  haec 
autem,  sine  eloquentia,  tanta  est;  certe  plurimum 
in  dicendo  potest.  Volet  igitur  ille,  qui  eloquentiae 
principatum  petet,  et  contenta  voce  atrociter  dicere ; 
et  submissa,  leniter ;  et  inclinata,  videri  gravis ;  et 
inflexa,  miserabilis.  Mira  est  enim  quaedam  natura 
vocis ;  cujus  quidem,  e  tribus  omnino  sonis,  inflexo, 
acuto,  gravi,  tanta  sit  et  tam  suavis  varietas  perfecta 
in  cantibus. 

XVIII.  Est  autem  in  dicendo  etiam  quidam  can- 
tus  obscurior,  non  hic  e  Phrygia  et  Caria  rhetorum 
epilogus,  paene  canticum ;  sed  ille,  quem  significat 
Demosthenes  et  iEschines,  cum  alter  alteri  objicit 
vocis  flexiones.  Dicit  plura  etiam  Demosthenes ;  il- 
lumque  saepe  dicit  voce  dulci  et  clara  fuisse.  In  quo 
illud  etiam  notandum  mihi  videtur  ad  studium  per- 
sequendae  suavitatis  in  vocibus.  Ipsa  enim  natura, 
quasi  modularetur  hominum  orationem,  in  omni 
verbo  posuit  acutam  vocem,  nec  una  plus,  nec  a 
postrema,  syllaba  ultra  tertiam ;  quo  magis  naturam 
ducem  ad  aurium  voluptatem  sequatur  industria. 

Ac  vocis  quidem  bonitas  optanda  est ;  non  est 
enim  in  nobis:  sed  tractatio  atque  usus  in  nobis. 
Ergo  ille  princeps  variabit  et  mutabit ;  omnes  sono- 
rum,  tum  intendens,  tum  remittens,  persequetur 
gradus :  idemque  motu  sic  utetur,  nihil  ut  supersit 
in  gestu.  Status  erectus  et  celsus ;  rarus  incessus, 
nec  ita  longus ;  excursio  moderata,  eaque  rara ; 
nulla  mollitia  cervicum,  nullae  argutiae  digitorum, 
non  ad  numerum  articulus  cadens ;  trunco  magis  toto 
se  ipse  moderans,  et  virili  laterum  flexione,  brachii 
projectione  in  contentionibus,  contractione  in  re- 
missis. 

Vultus  vero,  qui  secundum  vocem  plurimum  po- 

test,  quantam  affert  tum  dignitatem,  tum  venusta- 

tem  !    in  quo  cum  effeceris,  ne  quid  ineptum  aut 

vultuosum  sit,  tum  oculorum  est  quaedam  magna 

moderatio.     Nam,  ut  imago  est  animi  vultus;   sic 

indices  oculi ;  quorum  et  hilaritatis  et  vicissim  tris- 

titiae  modum  res  ipsae,  de  quibus  agetur,  temperabunt. 

XIX.  Sed  jam  illius  perfecti  oratoris  et  summae 

eloquentiae  species  exprimenda  est;  quem  hoc  unp 

excellere,  id  est  oratione,  caetera  in  eo  latere,  indicat 

nomen  ipsum.  Non  enim  inventor,  aut  compositor, 

aut  actor,  haec  complexus  est  omnia ;  sed  et  Graece 

ab  eloquendo  'P>?Ta>p,  et  Latine  Eloquens,  dictus  est. 

Caeterarum  enim  rerum,  quae  sunt  in  oratore,  partem 

aliquam  sibi  quisque  vindicat:  dicendi  autem,  id  est 

eloquendi,  maxima  vis  soli  huic  conceditur.    Quam- 

quam  enim  et  philosophi  quidam  ornate  locuti  sunt, 

(siquidem  et  Theophrastus  divinitate  loquendi  no- 

men  invenit,  et  Aristoteles  Isocratem  ipsum  laces- 

sivit,  et  Xenophontis  voce  Musas  quasi  locutas  fe- 

runt ;  et  longe  omnium,  quicumque  scripserunt  aut 

locuti  sunt,  exstitit  et  gravitate  princeps  Plato) ;  ta- 

men  horum  oratio  neque  nervos  neque  aculeos  ora- 

torios  ac  forenses  habet.  Loquuntur  cum  doctis,  quo- 

rum  sedare  animos  malunt,  quam  incitare.    Sic  de 

rebus  placatis,  ac  minime  turbulentis,  docendi  causa, 

non  capiendi,  loquuntur,  ut,  in  eo  ipso  quod  delec- 

tationem  aliquam  dicendo  aucupentur,  plus  nonnullis, 

quam  necesse  sit,  facere  videantur.  Ergo  ab  hoc  ge- 

nere  non  difficile  est  hanc  eloquentiam,  de  qua  nunc 

agitur,  secernere.  Mollis  est  enim  oratio  philosopho- 

rum,  et  umbratilis,  nec  sententiis  nec  verbis  instructa 

popularibus,  nec  vincta  numeris,  sed  soluta  liberius. 

Nihil  iratum  habet,  nihil  invidum,  nihil  atrox,  nihil 

mirabile,  nihil  astutum :  casta,  verecunda,  virgo  in-. 

corrupta  quodammodo.    Itaque  sermo  potius,  quam 

oratio,  dicitur.  Quamquam  enim  omnis  locutio  ora- 

c  3 

tio  est,  taraen  unius  oratoris  locutio  hoc  proprie  sig- 
nata  nomine  est. 

Sophistarum,  de  quibus  supra  dixi,  magis  distin- 
guenda  similitudo  videtur,  qui  omnes  eosdem  volunt 
flores,  quos  adhibet  orator  in  causis,  persequi.  Sed 
hoc  differunt,  quod,  cum  sit  his  propositum  non  per- 
turbare  animos,  sed  placare  potius ;  nec  tam  persua- 
dere,  quam  delectare ;  et  apertius  id  faciunt,  quam 
nos,  et  crebrius ;  concinnas  magis  sententias  exqui- 
runt,  quam  probabiles :  a  re  saepe  discedunt ;  in- 
texunt  fabulas,  verba  apertius  transferunt ;  eaque 
ita  disponunt,  ut  pictores  varietatem  colorum  :  paria 
paribus  referunt,  adversa  contrariis,  saepissimeque 
similiter  extrema  definiunt. 

XX.  Huic  generi  historia  finitima  est,  in  qua,  et 
narratur  ornate,  et  regio  saepe  aut  pugna  describitur : 
interponuntur  etiam  conciones  et  hortationes :  sed  in 
his  tracta  quaedam  et  flueris  expetitur,  non  haec  con- 
torta  et  acris  oratio.  Ab  his  non  multo  secus,  quam 
a  poetis,  haec  eloquentia,  quam  quaerimus,  sevocanda 
est :  nam  etiam  poetae  quaestionem  attulerunt,  quid- 
nam  esset  illud,  quo  ipsi  differrent  ab  oratoribus. 
Numero  maxime  videbantur  antea,  et  versu :  nunc 
apud  oratores  jam  ipse  numerus  increbuit. 

Quidquid  est  enim,  quod  sub  aurium  mensuram 
aliquam  cadit,  etiamsi  abest  a  versu,  (nam  id  quidem 
orationis  est  vitium)  numerus  vocatur,  qui  Graece 
'PuSjuo;  dicitur.  Itaque  video  visum  esse  nonnullis, 
Platonis  et  Democriti  locutionem,  etsi  absit  a  versu, 
tamen,  quod  incitatius  feratur,  et  clarissimis  verbo- 
rum  luminibus  utatur,  potius  poema  putandum, 
quam  comicorum  poetarum ;  apud  quos,  nisi  quod 
versiculi  sunt,  nihil  est  aliud  quotidiani  dissimile 
sermonis.  Nec  tamen  id  est  poetae  maximum ;  etsi 
est  eo  laudabilior,  quod  virtutes  oratoris  persequitur, 
cum  versu  sit  adstrictior. 

Ego  autem,  etiamsi  quorumdam  grandis  et  ornata 

vox  est  poStarum,  tamen  in  ea  cum  licentiam  statuo 
majorem  esse  (quam  in  nobis)  faciendorum  jungen- 
dorumque  verborum ;  tum  etiam,  nonnullorum  vo- 
luptati,  vocibus  magis  quam  rebus,  inserviunt.  Nec 
vero,  si  quid  est  unum  inter  eos  simile  (id  autem  est 
judicium,  electioque  verborum),  propterea  caeterarum 
rerum  dissimilitudo  intelligi  non  potest :  sed  id  nec 
dubium  est;  et,  si  quid  habet  quaestionis,  hoc  tamen 
ipsum,  ad  id  quod  propositum  est,  non  est  necessa- 
rium.  Sejunctus  igitur  orator  a  philosophorum  elo- 
quentia,  a  sophistarum,  ab  historicorum,  a  poetarum, 
explicandus  est  nobis,  qualis  futurus  sit. 

XXI.  Erit  igitur  eloquens  (hunc  enim,  auctore 
Antonio,  quaerimus)  is,  qui,  in  foro,  causisque  civi- 
libus,  ita  dicet,  ut  probet,  ut  delectet,  ut  flectat. 
Probare,  necessitatis  est ;  delectare,  suavitatis ;  flec- 
tere,  victoriae :  nam  id  unum  ex  omnibus  ad  obti- 
nendas  causas  potest  plurimum.  Sed  quot  officia  ora- 
toris,  tot  sunt  genera  dicendi ;  subtile  in  probando, 
modicum  in  delectando,  vehemens  in  flectendo ;  in 
quo  uno  vis  omnis  oratoris  est. 

Magni  igitur  judicii,  summae  etiam  facultatis,  esse 
debebit  moderator  ille,  et  quasi  temperator,  hujus 
tripertitae  varietatis :  nam  et  judicabit,  quid  cuique 
opus  sit ;  et  poterit,  quocumque  modo  postulabit 
causa,  dicere.  Sed  est  eloquentiae,  sicut  reliquarum 
rerum,  fundamentum  sapientia.  Ut  enim  in  vita,  sic 
in  oratione,  nihil  est  difficilius,  quam,  quid  deceat, 
videre.  npgTrov  appellant  hoc  Graeci:  nos  dicamus 
sane  decorum :  de  quo  praeclare  et  multa  praecipiun- 
tur ;  et  res  est  cognitione  dignissima.  Hujus  ignora- 
tione,  non  modo  in  vita,  sed  saepissime  et  in  poematis 
et  in  oratione,  peccatur.  Est  autem,  quid  deceat, 
oratori  videndum,  non  in  sententiis  solum,  sed  etiam 
in  verbis.  Non  enim  omnis  fortuna,  non  omnis  ho- 
nos,  non  omnis  auctoritas,  non  omnis  aetas,  nec  vero 
locus,  aut  tempus,  aut  auditor  omnis,  eodem  aut  ver- 
borum  genere  tractandus  est,  aut  scntcntiarum :  sem- 


20  ORATOR,  Cap.  22. 

perque,  in  omni  parte  orationis,  ut  vitae,  quid  deceat, 
est  considerandum :  quod  et  in  re,  de  qua.  agitur, 
positum  est,  et  in  personis  et  eorum  qui  dicunt,  et 
eorum  qui  audiunt.  Itaque  hunc  locum,  longe  et 
late  patentem,  philosophi  solent  in  officiis  tractare, 
non  cum  de  recto  ipso  disputant  (nam  id  quidem 
unum  est),  grammatici  in  poetis,  eloquentes  in  omni 
et  genere  et  parte  causarum.  Quam  enim  indecorum 
est,  de  stillicidiis  cum  apud  unum  judicem  dicas, 
amplissimis  verbis  et  locis  uti  communibus ;  de  ma- 
jestate  populi  Romani  submisse  et  subtiliter !  Hic 
genere  toto ; 

XXII.  at  persona  alii  peccant,  aut  sua,  aut  ju- 
dicum,  aut  etiam  adversariorum ;  nec  re  solum,  sed 
saepe  verbo.  Etsi,  sine  re,  nulla  vis  verbi  est,  tamen 
eadem  res  saepe  aut  probatur  aut  rejicitur,  alio  atque 
alio  elata  verbo. 

In  omnibusque  rebus  videndum  est,  quatenus : 
etsi  enim  suus  cuique  modus  est,  tamen  magis  offen- 
dit  nimium,  quam  parum.  In  quo  Apelles  pictores 
quoque  eos  peccare  dicebat,  qui  non  sentirent,  quid 
esset  satis.  Magnus  est  locus  hic,  Brute  (quod  te 
non  fugit);  et  magnum  volumen  aliud  desiderat: 
sed  ad  id,  quod  agitur,  illud  satis.  Cum  hoc  decere 
(quod  semper  usurpamus  in  omnibus  dictis  et  factis, 
minimis  et  maximis),  cum  hoc,  inquam,  decere  di- 
camus,  illud  non  decere,  et  id  usquequaque,  quantum 
sit,  appareat;  in  alioque  ponatur,  aliudque  totum 
sit,  utrum  decere,  an  oportere  dicas ;  (oportere  enim, 
perfectionem  declarat  officii,  quo  et  semper  utendum 
est,  et  omnibus :  decere,  quasi  aptum  esse,  consenta- 
neumque  tempori  et  personae;  quod,  cum  in  factis 
saepissime,  tum  in  dictis,  valet,  in  vultu  denique,  et 
gestu,  et  incessu  ;)  contraque  item  dedecere :  (quod 
si  poeta  fugit  ut  maximum  vitium,  qui  peccat  etiam, 
cum  probam  orationem  affingit  improbo,  stultove  sa- 
pientis  ;  si  denique  pictor  ille  vidit,  cum  immolanda 
Jpliigenia  tristis  Calchas  esset,  mcestior  Ulysses>  mcc« 

reret  Menelaus,  obvolvendum  caput  Agamemnonis 
esse,  quoniam  summum  illum  luctum  penicillo  non 
posset  imitari ;  si  denique  histrio,  quid  deceat,  qua?- 
rit ;  quid  faciendum  oratori  putemus  ?)  sed,  cum  hoc 
tantum  sit ;  quid  in  causis,  earumque  quasi  membris 
faciat,  orator  viderit.  Illud  quidem  perspicuum  est, 
non  modo  partes  orationis,  sed  etiam  causas  totas, 
alias  alia  forma  dicendi  esse  tractandas. 

XXIII.  Sequitur,  ut  cujusque  generis  nota  quas- 
ratur,  et  formula :  magnum  opus,  et  arduum,  ut 
saepe  jam  diximus :  sed  ingredientibus  considerandum 
fuit,  quid  ageremus :  nunc  quidem  jam,  quocumque 
feremur,  danda  nimirum  vela  sunt.  Ac  primum  in- 
formandus  est  ille  nobis,  quem  solum  quidam  vocant 
Atticum.  Submissus  est,  et  humilis,  consuetudinem 
imitans,  ab  indisertis,  re  plus  quam  opinione,  diffe- 
rens.  Itaque,  eum  qui  audiunt,  quamvis  ipsi  in- 
fantes  sint,  tamen  illo  modo  confidunt  se  posse  di- 
cere :  nam  orationis  subtilitas  imitabilis  illa  quidem 
videtur  esse  existimanti ;  sed  nihil  est  experienti 
minus.  Etsi  enim  non  plurimi  sanguinis  est,  habeat 
tamen  succum  aliquem  oportet ;  ut,  etiamsi  illis 
maximis  viribus  careat,  sit  (ut  ita  dicam)  integra 
valetudine. 

Primum  igitur  eum  tamquam  e  vinculis  numero- 
rum  eximamus.  Sunt  enim  quidam  (ut  scis)  oratori 
numeri  (de  quibus  mox  agemus)  observandi,  ratione 
quadam,  sed  alio  in  genere  orationis,  in  hoc  omnino 
relinquendi.  Solutum  quiddam  sit,  nec  vagum  ta- 
men ;  ut  ingredi  libere,  non  ut  licenter  videatur  er- 
rare.  Verba  etiam  verbis  quasi  coagmentare  negligat. 
Habet  enim  ille  tamquam  hiatus  concursu  vocalium 
molle  quiddam,  et  quod  indicet  non  ingratam  negli- 
gentiam,  de  re,  hominis,  magis  quam  de  verbis,  labo- 
rantis.  Sed  erit  videndum  de  reliquis,  cum  haec  duo 
ei  liberiora  fuerint,  circuitus,  conglutinatioque  ver« 
borum.  Illa  enim  ipsa  contracta  et  minuta  non  negli- 
genter  tractanda  sunt ;  sed  quaedam  etiam  negligentia 

est  diligens.  Nam,  ut  mulieres  esse  dicuntur  nonnul- 
lae  inornatae,  quas  id  ipsum  deceat ;  sic  hsec  subtilis 
oratio,  etiam  incomta,  delectat.  Fit  enim  quiddam 
in  utroque,  quo  sit  venustius,  sed  non  ut  appareat. 
Tum  removebitur  omnis  insignis  ornatus,  quasi 
margaritarum :  ne  calamistri  quidem  adhibebuntur. 
Fucati  vero  medicamenta  candoris  et  ruboris  omnia 
repellentur :  elegantia  modo,  et  munditia,  remane- 
bit.  Sermo  purus  erit,  et  Latinus  :  dilucide  planeque 
dicetur :  quid  deceat,  circumspicietur. 

XXIV.  Unum  aderit,  quod  quartum  numerat 
Theophrastus  in  orationis  laudibus,  ornatum  illud, 
suave  et  affluens :  acutae  crebraeque  sententiae  ponen- 
tur,  et  nescio  unde  ex  abdito  erutae,  atque  in  hoc 
oratore  dominabuntur.  Verecundus  erit  usus  orato- 
riae  quasi  supellectilis.  Supellex  est  enim  quodam- 
modo  nostra,  quae  est  in  ornamentis,  alia  rerum,  alia 
verborum.  Ornatus  autem  verborum,  duplex  ;  unus 
simplicium,  alter  collocatorum.  Simplex  probatur  in 
propriis  usitatisque  verbis,  quod  aut  optime  sonat, 
aut  rem  maxime  explanat :  in  alienis,  aut  transla- 
tum,  aut  sumtum  aliunde,  ut  mutuo;  aut  factum 
ab  ipso,  aut  novum ;  aut  priscum  et  inusitatum.  Sed 
etiam  inusitata  ac  prisca  sunt  in  propriis  ;  nisi  quod 
raro  utimur.  Collocata  autem  verba  habent  ornatum, 
si  aliquid  concinnitatis  efficiunt,  quod  verbis  mutatis 
non  maneat,  manente  sententia.  Nam  sententiarum 
ornamenta,  quae  permanent,  etiamsi  verba  mutave- 
ris,  sunt  illa  quidem  permulta,  sed,  quae  emineant, 
pauciora.  Ergo  ille  tenuis  orator,  modo  sit  elegans, 
nec  in  faciendis  verbis  erit  audax,  et  in  transferendis 
verecundus,  et  parcus  in  priscis ;  reliquisque  orna- 
mentis  et  verborum  et  sententiarum  demissior ;  trans- 
latione  fortasse  crebrior,  qua  frequentissime  sermo 
omnis  utitur,  non  modo  urbanorum,  sed  etiam  rus- 
ticorum ;  siquidem  est  eorum,  gemmare  vites,  sitire 
agros,  lcBtas  esse  scgctes,  luxuriosa  frumenta.  Nihil 
horum  parum  audacter :  sed  aut  simile  est  illi,  unde 

transferas ;  aut,  si  res  suum  nullum  habet  nomen, 
docendi  causa  sumtum,  non  ludendi,  videtur.  Hoc 
ornamento  liberius  paulo,  quam  caeteris,  utetur  hic 
submissus ;  nec  tam  licenter  tamen,  quam  si  genere 
dicendi  uteretur  amplissimo. 

XXV.  Itaque  illud  indecorum  (quod  quale  sit, 
ex  decoro  debet  intelligi)  hic  quoque  apparet,  cum 
verbum  aliquod  altius  transfertur,  idque  in  oratione 
humili  ponitur,  quod  idem  in  alia  deceret.  Illam 
autem  concinnitatem,  quae  verborum  collocationem 
illuminat  his  luminibus,  quae  Graeci,  quasi  aliquos 
gestus  orationis,  S^rj^uocTa  appellant  (quod  idem  ver- 
bum  ab  his  etiam  in  sententiarum  ornamenta  trans- 
fertur),  adhibet  quidem  hic  subtilis  (quem,  nisi  quod 
solum,  caeteroquin  recte  quidam  vocant  Atticum), 
sed  paulo  parcius.  Nam,  sicut,  in  epularum  appara- 
tu,  a  magnificentia  recedens,  non  se  parcum  solum, 
sed  etiam  elegantem  videri  volet ;  eliget,  quibus 
utatur.  Sunt  enim  pleraeque  aptae  hujus  ipsius  ora- 
toris,  de  quo  loquor,  parcimoniae.  Nam  illa,  de  qui- 
bus  ante  dixi,  huic  acuto  fugienda  sunt,  paria  pari- 
bus  relata,  et  similiter  conclusa,  eodemque  pacto  ca- 
dentia ;  et  immutatione  literae  quasi  quaesitae  venus- 
tates;  ne  elaborata  concinnitas,  et  quoddam  aucu- 
pium  delectationis  manifesto  deprehensum  appareat. 
Itemque,  si  quae  verborum  iterationes  contentionem 
aliquam  et  clamorem  requirent,  erunt  ab  hac  sub- 
missione  orationis  alienae :  caeteris  promiscue  poterit 
uti ;  continuationem  verborum  modo  relaxet,  et  di- 
vidat ;  utaturque  verbis  quam  usitatissimis,  transla- 
tionibus  quam  mollissimis :  etiam  illa  sententiarum 
lumina  assumat,  quae  non  erunt  vehementer  illustria. 
Non  faciet  rempublicam  loquentem,  nec  ab  inferis 
mortuos  excitabit,  nec  acervatim  multa  frequentans, 
una  complexione  devinciet.  Valentiorum  haec  late- 
rum  sunt,  nec  ab  hoc,  quem  informamus,  aut  ex- 
spectanda  aut  postulanda :  erit  enim,  ut  voce,  sic 
etiam  oratione,  suppressior.    Sed  pleraque  ex  illis 

convcnient  etiam  huic  tenuitati :  quamquam  iisdem 
ornamentis  utetur  horridius  :  talem  enim  inducimus. 
Accedet  actio  non  tragica,  nec  scenae,  sed  modica 
jactatione  corporis,  vultu  tamen  multa  conficiens : 
non  hoc,  quo  dicuntur  os  ducere,  sed  iilo,  quo  signi- 
ficant  jngenue,  quo  sensu  quidque  pronuntient. 

XXVI.  Huic  generi  orationis  adspergentur  etiam 
sales,  qui  in  dicendo  nimium  quantum  valent :  quo- 
rum  duo  genera  sunt,  unum  facetiarum,  alterum  di- 
cacitatis.  Utetur  utroque ;  sed  altero  in  narrando 
aliquid  venuste,  altero  in  jaciendo  mittendoque  ri« 
diculo:  cujus  genera  plura  sunt:  sed  nunc  aliud 
agimus. 

Illud  admonemus  tamen,  ridiculo  sic  usurum  ora- 
torem,  ut  nec  nimis  frequenti,  ne  scurrile  sit ;  nec 
subobscceno,  ne  mimicum ;  nec  petulanti,  ne  impro- 
bum ;  nec  in  calamitatem,  ne  inhumanum ;  nec  in 
facinus,  ne  odii  locum  risus  occupet ;  neque  aut  sua 
persona,  aut  judicum,  aut  tempore  alienum  :  haec 
enim  ad  illud  indecorum  referuntur.  Vitabit  etiam 
quaesita,  nec  ex  tempore  ficta,  sed  domo  allata,  quae 
plerumque  sunt  frigida.  Parcet  et  amicitiis,  et  dig- 
nitatibus :  vitabit  insanabiles  contumelias :  tantum- 
modo  adversarios  figet,  nec  eos  tamen  semper,  nec 
omnes,  nec  omni  modo :  quibus  exceptis,  sic  utetur 
sale  et  facetiis,  ut  ego  ex  istis  novis  Atticis  talem 
cognoverim  neminem,  cum  id  certe  sit  vel  maxime 
Atticum. 

Hanc  ego  judico  formam  submissi  oratoris,  sed 
magni  tamen,  et  germani  Attici ;  quoniam,  quid- 
quid  est  salsum,  aut  salubre  in  oratione,  id  proprium 
Atticorum  est :  e  quibus  tamen  non  omnes  faceti : 
Lysias  satis,  et  Hyperides,  Demades  praeter  casteros 
fertur.  Demosthenes  minus  habetur ;  quo  quidem 
mihi  nihil  videtur  urbanius :  sed  non  tam  dicax  fuit, 
quam  facetus.  Est  autem  illud  acrioris  ingenii,  hoc 
majoris  artis. 

Uberius  est  aliud,  aliquantoquc  robustius,  quaiu 

hoc  humile,  de  quo  dictum  est ;  submissius  autem, 
quam  illud,  de  quo  jam  dicetur,  amplissimum.  Hoc 
in  genere,  nervorum  vel  minimum,  suavitatis  autem 
est  vel  plurimum.  Est  enim  plenius,  quam  hoc  enu- 
cleatum  ;  quam  autem  illud  ornatum  copiosumque, 
submissius. 

XXVII.  Huic  omnia  dicendi  ornamenta  conve- 
niunt;  plurimumque  est,  in  hac  orationis  forma, 
suavitatis.  In  qua  multi  floruerunt  apud  Graecos  : 
sed  Phalereus  Demetrius  meo  judicio  praestitit  caete- 
ris;  cujus  oratio  cum  sedate  placideque  loquitur, 
tum  illustrant  eam,  quasi  stellae  quaedam,  tralata 
verba,  atque  immutata.  Tralata  ea  dico  (ut  saepe 
jam),  quae  per  similitudinem  ab  alia  re,  aut  suavita- 
tis  aut  inopiae  causa,  transferuntur :  mutata,  in  qui- 
bus,  pro  verbo  proprio,  subjicitur  aliud,  quod  idem 
significet,  sumtum  ex  re  aliqua  consequenti.  Quod 
quamquam  transferendo  fit,  tamen  alio  modo  transtu- 
lit,  cum  dixitEnnius  "  arcem  et  urbem  orbas :"  alio 
modo,  si  [pro  patria,  arcem]  dixisset :  et  "  horridam 
Africam  terribili  tremere  tumultu"  cum  dicit,  pro 
Afris  immutat  Africam.  Hanc  Hypallagen  rhetores, 
quia  quasi  submutantur  verba  pro  verbis  ;  Metony- 
miam  grammatici  vocant,  quod  nomina  transfe- 
runtur. 

Aristoteles  autem  translationi  haec  ipsa  subjungit, 
et  abusionem,  quam  Kara-^pria-iv  vocant ;  ut,  cum 
minutum  dicimus  animum  pro  parvo^  et  abutimur 
verbis  propinquis,  si  opus  est,  vel  quod  delectat,  vel 
quod  decet.  Jam,  cum  fluxerunt  plures  continuae 
tralationes,  alia  plane  fit  oratio.  Itaque  genus  hoc 
Graeci  appellant  AAX>jyop<a!>,  nomine  recte ;  genere 
melius  ille,  qui  ista  omnia  translationes  vocat.  Haec 
frequentat  Phalereus  maxime,  suntque  dulcissima : 
et,  quamquam  translatio  est  apud  eum  multa,  tamen 
immutationes  nusquam  crebriores. 

In  idem  genus  orationis  (loquor  enim  de  illa  mo- 
dica  ac  temperata)  verborum  cadunt  lumina  omnia, 

multa  etiam  sententiarum :  latoe  eruditaeque  dispu- 
tationes  ab  eodem  explicantur,  et  loci  communes  sine 
contentione  dicuntur.  Quid  multa  ?  e  philosophorum 
scholis  tales  fere  evadunt :  et,  nisi  coram  erit  com- 
paratus  ille  fortior,  per  se  hic,  quem  dico,  probabi- 
tur.  Est  enim  quoddam  etiam  insigne  et  florens  ora- 
tionis  pictum  et  expolitum  genus,  in  quo  omnes  ver- 
borum,  omnes  sententiarum,  illigantur  lepores.  Hoc 
totum  e  sophistarum  fontibus  defluxit  in  forum ;  sed, 
spretum  a  subtilibus,  repulsum  a  gravibus,  in  ea,  de 
qua,  loquor,  mediocritate  consedit. 

XXVIII.  Tertius  est  ille  amplus,  copiosus,  gra- 
vis,  ornatus,  in  quo  profecto  vis  maxima  est.  Hic  est 
enim,  cujus  ornatum  dicendi  et  copiam  adnriratae 
gentes,  eloquentiam  in  civitatibus  plurimum  valere 
passae  sunt ;  sed  hanc  eloquentiam,  quae  cursu  mag- 
no  sonituque  ferretur,  quam  suspicerent  omnes, 
quam  admirarentur,  quam  se  assequi  posse  diffide- 
rent.  Hujus  eloquentiae  est  tractare  animos ;  hujus, 
omni  modo  permovere.  Haec  modo  perfringit,  modo 
irrepit  in  sensus:  inserit  novas  opiniones,  evellit 
insitas. 

Sed  multum  interest  inter  hoc  dicendi  genus  et 
superiora.  Qui  in  illo  subtili  et  acuto  elaboravit,  ut 
callide  arguteque  diceret,  nec  quidquam  altius  cogi- 
taret,  hoc  uno  perfecto,  magnus  orator  est,  si  non 
maximus ;  minimeque  in  lubrico  versabitur ;  et,  si 
semel  constiterit,  nunquam  cadet.  Medius  ille  au- 
tem,  quem  modicum  et  temperatum  voco,  si  modo 
suum  illud  satis  instruxerit;  non  extimescet  anci- 
pites  dicendi  incertosque  casus:  etiam,  si  quando 
minus  succedet  (ut  saepe  fit),  magnum  tamen  peri- 
culum  non  adibit :  alte  enim  cadere  non  potest.  At 
vero  hic  noster,  quem  principem  ponimus,  gravis, 
acer,  ardens,  si  ad  hoc  unum  est  natus,  aut  in  hoc 
solo  se  exercuit,  aut  huic  generi  studet  uni,  nec 
suam  copiam  cum  illis  duobus  generibus  tempera- 
vit ;  maxime  est  contemnendus.   Ille  enim  submis- 

sus,  quod  acute  et  veteratorie  dicit,  sapiens  jam; 
medius,  suavis;  hic  autem  copiosissimus,  si  nihil 
est  aliud,  vix  satis  sanus  videri  solet.  Qui  enim  nihil 
potest  tranquille,  nihil  leniter,  nihil  partite,  definite, 
distincte,  facete  dicere,  praesertim  cum  causae  partim 
totae  sint  eo  modo,  partim  aliqua  ex  parte,  tractandae ; 
si  is,  non  praeparatis  auribus,  inflammare  rem  ccepit, 
furere  apud  sanos,  et  quasi  inter  sobrios  bacchari  vi- 
nolentus,  videtur.  Tenemus  igitur,  Brute,  quem 
quaerimus;  sed  animo:  nam,  manu  si  prehendis- 
sem,  ne  ipse  quidem  sua  tanta  eloquentia  mihi  per- 
suasisset,  ut  se  dimitterem. 

XXIX.  Sed  inventus  profecto  est  ille  eloquens, 
quem  nunquam  vidit  Antonius.  Quis  est  igitur  is  ? 
Complectar  brevi;  disseram  pluribus.  Is  enim  est 
eloquens,  qui  et  humilia  subtUiter,  et  magna  gravi- 
ter,  et  mediocria  temperate,  potest  dicere. 

Nemo  is,  inquies,  unquam  fuit.  Ne  fuerit :  ego 
enim,  quid  desiderem,  non  quid  viderim,  disputo : 
redeoque  ad  illam  Platonis,  de  qua  dixeram,  rei  for- 
mam  et  speciem ;  quam  etsi  non  cernimus,  tamen 
animo  tenere  possumus.  Non  enim  eloquentem 
quaero,  neque  quidquam  mortale  et  caducum,  sed 
illud  ipsum,  cujus  qui  sit  compos,  sit  eloquens; 
quod  nihil  est  allud,  nisi  eloquentia  ipsa,  quam  nul- 
lis,  nisi  mentis,  oculis  videre  possumus.  Is  erit 
igitur  eloquens,  (ut  idem  illud  iteremus)  qui  poterit 
parva  submisse,  modica  temperate,  magna  graviter 
dicere. 

Tota  mihi  causa  pro  Caecina  de  verbis  interdicti 
fuit :  res  involutas  definiendo  explicavimus  :  jus  ci- 
vile  laudavimus :  verba  ambigua  distinximus.  Fuit 
ornandus  in  Manilia  lege  Pompeius  :  temperata  ora- 
tione  ornandi  copiam  persecuti  sumus.  Jus  omne  re- 
tinendae  majestatis  Rabirii  causa  continebatur :  ergo 
in  omni  genere  amplificationis  exarsimus. 

At  haec  interdum  temperanda  et  varianda  sunt. 
Quod  igitur  in  accusationis  quinque  libris  non  repe- 

ritur  genus  ?  quod  in  Aviti  ?  quod  in  Cornelii  ? 
quod  in  plurimis  nostris  defensionibus  ?  quac  exem- 
pla  selegissem,  nisi  vel  nota  esse  arbitrarer,  vel  posse 
cligere,  qui  quasrerent.  Nulla  est  enim  ullo  in  genere 
laus  oratoris,  cujus,  in  nostris  orationibus,  non  sit 
aliqua,  si  non  perfectio,  at  conatus  tamen,  atque 
adumbratio.  Non  assequimur  :  at,  quid  deceat,  vi- 
demus.  Nec  enim  nunc  de  nobis,  sed  de  re,  dici- 
mus ;  in  quo  tantum  abest,  ut  nostra  miremur,  ut 
usque  eo  difficiles  ac  morosi  simus,  ut  nobis  non  sa- 
tisfaciat  ipse  Demosthenes  ;  qui  quamquam  unus 
eminet  inter  omnes  in  omni  genere  dicendi,  tamen 
non  semper  implet  aures  meas  :  ita  sunt  avidae,  et 
capaces ;  et  semper  aliquid  immensum  infinitumque 
desiderant. 

XXX.  Sed  tamen,  quoniam  et  hunc  tu  oratorem, 
cum  ejus  studiosissimo  Pammene,  cum  esses  Athe- 
nis,  totum  diligentissime  cognovisti ;  neque  eum  di- 
mittis  e  manibus:  et  tamen  nostra  etiam  lectitas; 
vides,  profecto,  illum  multa  perficere,  nos  multa  co- 
nari;  illum  posse,  nos  velle,  quocumque  modo 
causa  postulet,  dicere.  Sed  ille  magnus ;  nam  et 
successit  ipse  magnis,  et  maximos  oratores  habuit 
aequales  :  nos  magnum  fecissemus,  si  quidem  potu- 
issemus,  quo  contendimus,  pervenire,  in  ea  urbe,  in 
qua  (ut  ait  Antonius)  auditus  eloquens  nemo  erat. 
Atqui,  si  Antonio  Crassus  eloquens  visus  non  est, 
aut  sibi  ipse  ;  nunquam  Cotta  visus  esset,  nunquam 
Sulpicius,  nunquam  Hortensius:  nihil  enim  ample 
Cotta,  nihil  leniter  Sulpicius,  non  multa  graviter 
Hortensius.  Superiores  magis  ad  omrie  genus  apti, 
Crassum  dico,  et  Antonium.  Jejunas  igitur  hujus 
multiplicis  et  aequabiliter  in  omnia  genera  fusas  ora- 
tionis  aures  civitatis  accepimus:  easque  nos  primi, 
quicumque  eramus,  et  quantulumcumque  diceba- 
mus,  ad  hujus  generis  [dicendi]  audiendi  incredibilia 
studia  convertimus. 

Quantis  illa  clamoribus  adolescentuli  diximus  de 

supplicio  parricidarum  ?  quae  nequaquam  satis  de- 
ferbuisse  post  aliquanto  sentire  ccepimus.  "  Quid 
enim  tam  commune,  quam  spiritus  vivis,  terra  mor- 
tuis,  mare  fluctuantibus,  litus  ejectis  ?  Ita  vivunt, 
dum  possunt,  ut  ducere  animam  de  ccelo  non  queant: 
ita  moriuntur,  ut  eorum  ossa  terram  non  tangant : 
ita  jactantur  fluctibus,  ut  nunquam  abluantur :  ita 
postremo  ejiciuntur,  ut  ne  ad  saxa  quidem  mortui 
conquiescant ;"  et  qu.se  sequuntur.  Sunt  enim  omnia, 
sicut  adolescentis,  non  tam  re  et  maturitate,  quam 
spe  et  exspectatione,  laudati.  Abhac  indolejam  illa 
matura :  "  Uxor  generi,  noverca  filii,  filiae  pellex." 
Nec  vero  hic  unus  erat  ardor  in  nobis,  ut  hoc  modo 
omnia  diceremus.  Ipsa  enim  illa  pro  Roscio  juveni- 
lis  redundantia  multa  habet  attenuata,  quaedam 
etiam  paulo  hilariora ;  ut  pro  Avito,  pro  Cornelio, 
compluresque  aliae.  Nemo  enim  orator  tam  multa, 
ne  in  Graeco  quidem  otio,  scripsit,  quam  multa  sunt 
nostra  :  eaque  hanc  ipsam  habent,  quam  probo,  va- 
rietatem. 

XXXI.  An  ego  Homero,  Ennio,  reliquis  poetis, 
et  maxime  tragicis,  concederem,  ut  ne  omnibus  locis 
eadem  contentione  uterentur,  crebroque  mutarent, 
nonnunquam  etiam  ad  quotidianum  genus  sermonis 
accederent ;  ipse  nunquam  ab  illa  acerrima  conten- 
tione  discederem  ?  Sed  quid  poetas  divino  ingenio 
profero  ?  Histriones  eos  vidimus,  quibus  nihil  pos- 
set  in  suo  genere  esse  praestantius,  qui  non  solum  in 
dissimillimis  personis  satisfaciebant,  cum  tamen  in 
suis  versarentur,  sed  et  comoedum  in  tragoediis,  et 
tragcedum  in  comcediis,  admodum  placere  vidimus. 
Ego  non  elaborem  ?  Cum  dico  me,  te,  Brute,  dico : 
nam  in  me  quidem  jampridem  effectum  est,  quod 
futurum  fuit.  Tu  autem  eodem  modo  omnes  causas 
ages  ?  aut  aliquod  causarum  genus  repudiabis  ?  aut 
in  iisdem  causis  perpetuum  et  eumdem  spiritum,  sine 
ulla  commutatione,  obtinebis  ?  Demosthenes  quidem, 
eujus  nuper,  inter  imagines  tuas  ac  tuorum,  (quod 

eum,  credo,  amares)  cum  ad  te  in  Tusculanum  ve- 
nissem,  imaginem  ex  aere  vidi,  nihil  Lysiae  subtilitate 
cedit,  nihil  argutiis  et  acumine  Hyperidi,  nihil  leni- 
tate  TEschini,  et  splendore  verborum.  Multae  sunt 
ejus  totae  orationes  subtiles,  ut  contra  Leptinem  ; 
multae  totze  graves,  ut  quaedam  Philippicae ;  multa? 
variae,  ut  contra  yEschinem,  falsse  legationis,  ut  con- 
tra  eumdem  pro  causa  Ctesiphontis.  Jam  illud  me- 
dium,  quoties  vult,  arripit ;  et,  a  gravissimo  disce- 
dens,  eo  potissimum  delabitur.  Clamores  tamen  tum 
movet,  et  tum  in  dicendo  plurimum  efficit,  cum  gra- 
vitatis  locis  utitur. 

Sed  ab  hoc  parumper  abeamus ;  quandoquidem 
de  genere,  non  de  homine,  quaerimus :  rei  potius,  id 
est,  eloquentiae,  vim  et  naturam  explicemus.  Illud 
tamen,  quod  jam  ante  diximus,  meminerimus,  nil 
nos  praecipiendi  causa  dicturos ;  atque  ita  potius  ac~ 
turos,  ut  existimatores  videamur  loqui,  non  magistri. 
In  quo  tamen  longius  progredimur,  quod  videmus, 
non  te  haec  solum  esse  lecturum,  qui  ea  multo,  quam 
nos,  qui  quasi  docere  videamur,  habeas  notiora ;  sed 
hunc  librum,  etiamsi  minus  nostra  commendatione, 
tuo  tamen  nomine,  divulgari  necesse  est. 

XXXII.  Esse  igitur  perfecte  eloquentis  puto,  non 
eam  solum  facultatem  habere,  quae  sit  ejus  propria, 
fuse  lateque  dicendi,  sed  etiam  vicinam  ejus,  atque 
finitimam,  dialecticorum  scientiam  assumere ;  quam- 
quam  aliud  videtur  oratio  esse,  aliud  disputatio ;  nec 
idem  loqui  esse,  quod  dicere :  attamen  utrumque  in 
disserendo  est.  Disputandi  ratio,  et  loquendi,  dialec- 
ticorum  sit;  oratorum  autem,  dicendi  et  ornandi. 
Zeno  quidem  ille,  a  quo  disciplina  Stoicorum  est, 
manu  demonstrare  solebat,  quid  inter  has  artes  inter- 
esset :  nam,  cum  compresserat  digitos,  pugnumque 
fecerat,  dialecticam  aiebat  ejusmodi  esse :  cum  autem 
diduxerat,  et  manum  dilataverat,  palmse  illius  simi- 
lem  eloquentiam  esse  dicebat.  Atque  etiam,  ante 
hunc,  Aristoteles,  principio  artis  rhetoricce,  dicit, 

illam  artem  quasi  ex  altera  parte  respondere  dialec- 
ticae ;  ut  hoc  videlicet  diflferant  inter  se,  quod  haec 
ratio  dicendi  latior  sit,  illa  loquendi  contractior.  Volo 
igitur,  huic  summo  omnem,  quae  ad  dicendum  tradi 
possit,  loquendi  rationem  esse  notam :  quae  quidem 
res  (quod  te  his  artibus  eruditum  minime  fallit)  du- 
plicem  habet  docendi  viam.  Nam  et  ipse  Aristoteles 
tradidit  praecepta  plurima  disserendi ;  et  postea,  qui 
dialectici  dicuntur,  spinosiora  multa  pepererunt.  Ergo 
eum  censeo,  qui  eloquentiae  laude  ducatur,  non  esse 
earum  rerum  omnino  rudem,  sed  vel  illa  antiqua, 
vel  hac  Chrysippi  disciplina,  institutum.    Noverit 
primum  vim,  naturam,  genera  verborum,  et  simpli- 
cium,  et  copulatorum  ;  deinde,  quot  modis  quidque 
dicatur ;  qua  ratione,  verum  falsumne  sit,  judicetur ; 
quid  efficiatur  e  quoque ;  quid  cui  consequens  sit, 
quidque  contrarium  ;  cumque  ambigue  multa  dican- 
tur,  quomodo  quidque  eorum   dividi  explanarique 
oporteat.  Haec  tenenda  sunt  oratori :  saepe  enim  oc- 
currunt.  Sed,  quia  sua  sponte  squalidiora  sunt,  ad- 
hibendus  erit,  in  his  explicandis,  quidam  orationis 
nitor. 

XXXIII.  Et,  quoniam  in  omnibus,  quae  ratione 
docentur  et  via,  primum  constituendum  est,  quid 
quidque  sit  (nisi  enim  inter  eos,  qui  disceptent,  con- 
venit,  quid  sit  illud,  de  quo  ambigitur;  nec  recte 
disseri,  nec  unquam  ad  exitum  perveniri  potest)  ; 
explicanda  est  saepe  verbis  mens  nostra  de  quaque 
re,  atque  involutae  rei  notitia  definiendo  aperienda 
est ;  siquidem  definitio  est  oratio,  quae,  quid  sit  id, 
do  quo  agitur,  ostendit  quam  brevissime.  Tum,  (ut 
scis)  expHcato  genere  cujusque  rei,  videndum  est, 
quaa  sint  ejus  generis  sive  forma?,  sive  partes,  ut  in 
eas  tribuatur  omnis  oratio. 

Erit  igitur  haec  facultas  in  eo,  quem  vohimus  esse 
eloquentem,  ut  definire  rem  possit,  neque  id  faciat 
tam  presse  et  anguste,  quam  in  illis  eruditissimis 
disputationibus  fieri  solet ;  sed  cum  explanatius,  tum 

etiam  uberius,  et  ad  commune  judicium  popularem- 
que  intelligentiam  accommodatius.  Idemque  etiam, 
cum  res  postulabit,  genus  universum  in  species  cer- 
tas,  ut  nulla  neque  praetermittatur  neque  redundet, 
partietur,  ac  dividet.  Quando  autem  aut  quomodo 
id  faciat,  nihil  ad  hoc  tempus ;  quoniam  (ut  supra 
dixi)  judicem  me  esse,  non  doctorem,  volo. 

Nec  vero  dialecticis  modo  sit  instructus,  sed  habeat 
omnes  philosophiae  notos  et  tractatos  locos.  Nihil 
enim  de  religione,  nihil  de  morte,  nihil  de  pietate, 
nihil  de  caritate  patriae,  nihil  de  bonis  rebus  aut  ma- 
lis,  nihil  de  virtutibus  aut  vitiis,  nihil  de  officio, 
nihil  de  dolore,  nihil  de  voluptate,  nihil  de  pertur- 
bationibus  animi,  et  erroribus,  quae  saepe  cadunt  in 
causas,  sed  jejunius  aguntur  ;  nihil,  inquam,  sine  ea 
scientia,  quam  dixi,  graviter,  ample,  copiose  dici  et 
explicari  potest. 

XXXIV.  De  materia  loquor  orationis  etiam  nunc, 
non  ipso  de  genere  dicendi.  Volo  enim,  prius  habeat 
orator  rem,  de  qua  dicat,  dignam  auribus  eruditis, 
quam  cogitet,  quibus  verbis  quidque  dicat,  aut  quo- 
modo:  quem  etiam,  quo  grandior  sit,  et  quodam- 
modo  excelsior,  (ut  de  Pericle  dixi  supra)  ne  physi- 
corum  quidem  esse  ignarum  volo.  Omnia  profecto, 
cum  se  a  coelestibus  rebus  referet  ad  humanas,  excel- 
sius  magnificentiusque  et  dicet  et  sentiet.  Cumque 
illa  divina  cognoverit,  nolo  ignoret  ne  haec  quidem 
humana.  Jus  civile  teneat,  quo  egent  causae  forenses 
qiiotidie :  quid  est  enim  turpius,  quam  legitimarum 
et  civilium  controversiarum  patrocinia  suscipere,  cum 
sis  legum  et  civilis  juris  ignarus  ?  Cognoscat  etiam 
rerum  gestarum  et  memoriae  veteris  ordinem,  max- 
ime  scilicet  nostrae  civitatis;  sed  et  imperiosorum 
populorum,  et  regum  illustrium :  quem  laborem 
nobis  Attici  nostri  levabit  labor ;  qui,  conservatis 
notatisque  temporibus,  nihil  cum  illustre  praetermit- 
teret,  annorum  septingentorum  memoriam  uno  libro 
colligavit.   Nescire  autem,  quid,  antea  quam  natus 

sis,  acciderit,  id  est  semper  esse  puerum.  Quid  enim 
est  aetas  hominis,  nisi  memoria  rerum  veterum  cum 
superiorum  aetate  contexitur  ?  Commemoratio  autem 
antiquitatis,  exemplorumque  prolatio,  summa  cum 
deleetatione  et  auctoritatem  orationi  affert,  et.fidem. 

Sic  igitur  instructus  veniet  ad  causas :  quarum 
habebit  genera  primum  ipsa  cognita:  erit  enim  ei 
perspectum,  nihil  ambigi  posse,  in  quo  non  aut  res 
controversiam  faciat,  aut  verba;  res,  aut  de  vero, 
aut  de  recto,  aut  de  nomine ;  verba,  aut  de  ambiguo, 
aut  de  contrario.  Nam,  si  quando  aliud  in  sententia 
videtur  esse,  aliud  in  verbis,  genus  est  quoddam  am- 
bigui,  quod  ex  praeterito  verbo  fieri  solet ;  in  quo, 
quod  est  ambiguorum  proprium,  res  duas  significari 
videmus. 

XXXV.  Cum  tam  pauca  sint  genera  causarum, 
etiam  argumentorum  praecepta  pauca  sunt.  Traditi 
sunt,  e  quibus  ea  ducantur,  duplices  loci ;  uni  e  re- 
bus  ipsis,  alteri  assumti.  Tractatio  igitur  rerum 
efficit  admirabiliorem  orationem  ;  nam  ipsae  quidem 
res  in  perfacili  cognitione  versantur.  Quid  enim  jam 
sequitur,  quod  quidem  artis  sit,  nisi  ordiri  orationem, 
in  quo  aut  concilietur  auditor,  aut  erigatur,  ut  paret 
se  ad  discendum  ?  rem  breviter  exponere,  et  proba- 
biliter,  et  aperte,  ut,  quid  agatur,  intelfigi  possit? 
sua  confirmare  ?  adversaria  evertere  ?  eaque  efficere 
non  perturbate,  sed  singulis  argumentationibus  ita 
concludendis,  ut  efficiatur,  quod  sit  consequens  iis, 
quae  sumentur  ad  quamque  rem  confirmandam  ?  post 
omnia,  perorationem  inflammantem,  restinguentem- 
ve,  concludere  ?  Has  partes  quemadmodum  tractet 
singulas,  diflicile  dictu  est  hoc  loco :  nec  enim  sem- 
per  tractantur  uno  modo.  Quoniam  autem  non, 
quem  doceam,  quaero,  sed  quem  probem ;  probabo 
primum  eum,  qui,  quid  deceat,  videbit.  Hsec  enim 
sapientia  maxime  adhibenda  eloquenti  est,  ut  sit 
temporum  personarumque  moderator:  nam  necsem- 
per,  nec  apud  omnes,  nec  contra  omnes,  nec  pro 

omnibus,  ncc  omnibus,  eodem  modo  dicendum  ar- 
bitror. 

XXXVT.  Is  erit  ergo  eloquens,  qui  ad  id,  quod- 
cumque  decebit,  poterit  accommodare  orationem. 
Quod  cum  statuerit,  tum,  ut  quidque  erit  dicendum, 
ita  dicet;  nec  satura  jejune,  nec  grandia  minute, 
nec  item  contra ;  sed  erit  rebus  ipsis  par  et  aequalis 
oratio.  Principia  verecunda,  non  elatis  incensa  ver- 
bis,  sed  acuta  sententiis,  vel  ad  offensionem  adver- 
sarii,  vel  ad  commendationem  sui.  Narrationes  cre- 
dibiles,  nec  historico,  sed  prope  quotidiano,  sermone 
explicatae  dilucide.  Dein,  si  tenues  causae,  tum  etiam 
argumentandi  tenue  filum  et  in  docendo  et  in  refel- 
lendo ;  idque  ita  tenebitur,  ut,  quanta  ad  rem,  tanta 
ad  orationem  fiat  accessio.  Cum  vero  causa  ea  in- 
ciderit,  in  qua  vis  eloquentiae  possit  expromi,  tum 
se  latius  fundet  orator ;  tum  reget  et  flectet  animos, 
et  sic  afficiet,  ut  volet ;  id  est,  ut  causae  natura,  et 
ratio  temporis,  postulabit.  Sed  erit  duplex  omnis 
ejus  ornatus  ille  admirabilis,  propter  quem  adscendit 
in  tantum  honorem  eloquentia.  Nam,  cum  omnis 
pars  orationis  esse  debet  laudabilis,  sic  ut  verbum 
nullum,  nisi  aut  grave  aut  elegans,  excidat;  tum 
sunt  maxime  luminosae,  et  quasi  actuosae,  partes 
duae ;  quarum  alteram  in  universi  generis  quaestione 
pono,  quam  (ut  supra  dixi)  Graeci  appellant  ©eaiv : 
alteram  in  augendis  amplificandisque  rebus,  quae  ab 
eisdem  Av^ctg  estnominata:  quae  etsi  aequabiliter 
toto  corpore  orationis  fusa  esse  debet,  tamen  in  com- 
munibus  locis  maxime  excellet ;  qui  communes  ap- 
pellati,  quod  videntur  multarum  iidem  esse  causa- 
rum ;  sed  proprii  singularum  esse  debebunt.  At 
vero  illa  pars  orationis,  quae  est  de  genere  universo, 
totas  causas  saepe  continet.  Quidquid  est  enim  illud, 
in  quo  quasi  certamen  est  controversiae,  quod  Graece 
Kgwojusvov  dicitur,  id  ita  dici  placet,  ut  traducatur  ad 
perpetuam  quaestionem,  atque  de  universo  genere  di- 
catur ;  nisi  cum  de  vero  ambigetur ;  quod  quaeri  con- 

jectura  solet.  Dicetur  autem  non  Peripateticorum 
more  (est  enim  illorum  exercitatio  elegans  jam  inde 
ab  Aristotele  constituta),  sed  aliquanto  nervosius  :  et 
ita  de  re  communia  dicentur,  ut  et  pro  reis  multa 
leniter  dicantur,  et  in  adversarios  aspere.  Augendis 
vero  rebus,  et  contra  abjiciendis,  nihil  est,  quod  non 
perficere  possit  oratio;  quod  et  inter  media  argu- 
menta  faciendum  est,  quotiescumque  dabitur  vel  am- 
plificandi  vel  minuendi  locus,  et  paene  infinite  in  per- 
orando. 

XXXVII.  Duo  sunt,  quae,  bene  tractata  ab  ora- 
tore,  admirabilem  eloquentiam  faciant ;  quorum  al- 
terum  est,  quod  Graeci  HSixov  vocant,  ad  naturas,  et 
ad  mores,  et  ad  omnem  vitae  consuetudinem  accom- 
modatum ;  alterum,  quod  iidem  ITaS->jT/xov  nomi- 
nant,  quo  perturbantur  animi  et  concitantur ;  in  quo 
uno  regnat  oratio.  Illud  superius,  come,  jucundum, 
ad  benevolentiam  conciliandam  paratum ;  hoc,  vehe- 
mens,  incensum,  incitatum,  quo  causae  eripiuntur ; 
quod,  cum  rapide  fertur,  sustineri  nullo  pacto  potest. 
Quo  genere  nos,  mediocres,  aut  multo  etiam  minus, 
sed  magno  semper  usi  impetu,  saepe  adversarios  de 
statu  omni  dejecimus.  Nobis,  pro  familiari  reo, 
summus  orator  non  respondit  Hortensius.  A  nobis 
homo  audacissimus,  Catiiina,  in  senatu  accusatus, 
obmutuit.  Nobis,  privata  in  causa  magna  et  gravi, 
cum  coepisset  Curio  pater  respondere,  subito  assedit, 
cum  sibi  venenis  ereptam  memoriam  diceret. 

Quid  ego  de  miserationibus  loquar?  quibus  eo 
sum  usus  pluribus,  quod,  etiamsi  plures  dicebamus, 
perorationem  mihi  tamen  omnes  relinquebant ;  in 
quo  ut  viderer  excellere,  non  ingenio,  sed  dolore,  as- 
sequebar.  Quas  qualiacumque  in  me  sunt,  (me 
enim  ipsum  pcenitet,  quanta  sint)  sed  apparent  in 
orationibus;  etsi  carent  libri  spiritu  illo,  propter 
quem  majora  eadem  illa,  cum  aguntur,  quam  cum 
leguntur,  videri  solent. 

XXXVIII.  Nec  vero  miseratione  solum  mens  ju- 

dicum  pcrmovenda  est  (qua  nos  ita  dolenter  uti  sole- 
mus,  ut  puerum  infantem  in  manibus  perorantes 
tenuerimus;  ut  alia  in  causa,  excitato  reo  nobili, 
sublato  etiam  filio  parvo,  plangore  et  lamentatione 
complerimus  forum) :  sed  etiam  est  faciendum,  ut 
irascatur  judex,  mitigetur,  invideat,  faveat,  contem- 
nat,  admiretur,  oderit,  diligat,  cupiat,  satietate  affi- 
ciatur,  speret,  metuat,  lastetur,  doleat ;  qua  in  varie- 
tate,  duriorum,  accusatio  suppeditabit  exempla ;  mi- 
tiorum,  defensiones  meae.  Nullo  enim  modo  animus 
audientis  aut  incitari  aut  leniri  potest,  qui  modus  a 
me  non  tentatus  sit :  dicerem  perfectum,  si  ita  judi- 
carem ;  nec  in  veritate  crimen  arrogantia*  extimes- 
cerem.  Sed  (ut  supra  dixi)  nulla  me  ingenii,  sed 
magna  vis  animi  inflammat,  ut  me  ipse  non  teneam. 
Nec  unquam  is,  qui  audiret,  incenderetur,  nisi  ar- 
dens  ad  eum  perveniret  oratio.  Uterer  exemplis 
domesticis,  nisi  ea  legisses :  uterer  alienis  vel  Latinis, 
si  ulla  reperirem  ;  vel  Graecis,  si  deceret.  Sed  Crassi 
perpauca  sunt,  nec  ea  judiciorum :  nihil  Antonii, 
nihil  Cottae,  nihil  Sulpicii:  dicebat  melius,  quam 
scripsit,  Hortensius. 

Verum  haec  vis,  quam  quaerimus,  quanta  sit,  su- 
spicemur,  quoniam  exemplum  non  habemus ;  aut,  si 
exempla  sequimur,  a  Demosthene  sumamus,  et  qui- 
dem  perpetuae  dictionis,  ex  eo  loco,  unde,  in  Ctesi- 
phontis  judicio,  de  suis  factis,  consiliis,  meritis  in 
rempublicam,  aggressus  est  dicere.  Ea  profecto  ora- 
tio  in  eam  formam,  quae  est  insita  in  mentibus  nos- 
tris,  includi  sic  potest,  ut  major  eloquentia  non  re- 
quiratur. 

XXXIX.  Sed  jam  forma  ipsa  restat,  et  character 
ille  qui  dicitur ;  qui  qualis  esse  debeat,  ex  ipsis,  quse 
supra  dicta  sunt,  intelligi  potest.  Nam  et  singulorum 
verborum  et  collocatorum  lumina  attigimus ;  quibus 
sic  abundabit,  ut  verbum  ex  ore  nullum,  nisi  aut 
elegans  aut  grave,  exeat:  ex  omnique  genere  fre- 
quentissimae  translationes  erunt,  quod  eae,  propter  si- 

milituclinem,  transferunt  animos,  et  rcferunt,  ac  mo- 
vent  huc  et  illuc;  qui  motus  cogitationis,  celeriter 
agitatus,  per  se  ipse  delectat. 

Et  reliqua,  ex  collocatione  verborum  quae  sumun- 
tur  quasi  lumina,  magnum  afferunt  ornatum  ora- 
tioni.  Sunt  enim  similia  illis,  quae,  in  amplo  ornatu 
scenae  aut  fori,  appellantur  insignia ;  non  quod  sola 
ornent,  sed  quod  excellant.  Eadem  ratio  est  horum, 
quae  sunt  orationis  lumina,  et  quodammodo  insignia ; 
cum  aut  dupiicantur  iteranturque  verba,  aut  breviter 
commutata  ponuntur,  aut  ab  eodem  verbo  ducitur 
saepius  oratio,  aut  in  idem  conjicitur,  aut  in  utrum- 
que,  aut  adjungitur  idem  iteratum,  aut  idem  ad  ex- 
tremum  refertur,  aut  continenter  unum  verbum  non 
in  eadem  sententia  ponitur ;  aut  cum  similiter  vel 
cadunt  verba,  vel  desinunt ;  aut  multis  modis  con- 
trariis  relata  contraria;  aut  cum  gradatim  sursum 
versus  reditur;  aut  cum,  demtis  conjunctionibus, 
dissolute  plura  dicuntur ;  aut  cum,  aliquid  praeter- 
euntes,  cur  id  faciamus,  ostendimus ;  aut  cum  cor- 
rigimus  nosmet  ipsi,  quasi  reprehendentes ;  aut  si 
est  aliqua  exclamatio  vel  admirationis  vel  conques- 
tionis ;  aut  cum  ejusdem  nominis  casus  saepius  com- 
mutatur. 

Sed  sententiarum  ornamenta  majora  sunt ;  quibus 
quia  frequentissime  Demosthenes  utitur,  sunt  qui 
putent,  idcirco  ejus  eloquentiam  maxime  esse  lauda- 
bilem.  Et  vero  nullus  fere  ab  eo  locus  sine  quadam 
conformatione  sententiae  dicitur :  nec  aliud  quidquam 
est,  dicere,  nisi  omnes,  aut  certe  plerasque,  aliqua 
specie  illuminare  sententias ;  quas  cum  tu  optime, 
Brute,  teneas,  quid  attinet  nominibus  uti,  aut  exem- 
plis  ?  tantum  notetur  locus. 

XL.  Sic  igitur  dicet  ille,  quem  expetimus,  ut  ver- 
set  saepe  multis  modis  eamdem  et  unam  rem ;  et 
haereat  in  eadem  commoreturque  sententia :  saepe 
etiam  ut  extenuet  aliquid  ;  saepe  ut  irrideat ;  ut  de- 
clinet  a  proposito,  derlectatque  sententiam ;  ut  pro- 

{lihetor.)  voi/«  n.  k 

ponat,  quid  dicturus  sit;  ut,  cum  transegerit  jam 
aliquid,  definiat ;  ut  se  ipse  revocet ;  ut,  quod  dixit, 
iteret ;  ut  argumentum  ratione  concludat ;  ut  inter- 
rogando  urgeat ;  ut  rursus,  quasi  ad  interrogata,  sibi 
ipse  respondeat ;  ut  contra,  ac  dicat,  accipi  et  sentiri 
velit ;  ut  addubitet,  quid  potius,  aut  quomodo,  di- 
cat;  ut  dividat  in  partes;  ut  aliquid  relinquat  ac 
negligat ;  ut  ante  praemuniat ;  ut  in  eo  ipso,  in  quo 
reprehendatur,  culpam  in  adversarium  conferat ;  ut 
saepe  cum  iis  qui  audiunt,  nonnunquam  etiam  cum 
adversario,  quasi  deliberet;  ut  hominum  sermones 
moresque  describat ;  ut  muta  quaedam  loquentia  in- 
ducat;  ut  ab  eo,  quod  agitur,  avertat  animos;  ut 
saepe  in  hilaritatem  risumve  convertat ;  ut  ante  oc- 
cupet,  quod  videat  opponi;  ut  comparet  similitu- 
dines;  ut  utatur  exemplis;  ut  aliud  alii  tribuens 
dispertiat;  ut  interpellatorem  coerceat;  ut  aliquid 
reticere  se  dicat ;  ut  denuntiet,  quid  caveant ;  ut  li- 
berius  quid  audeat ;  ut  irascatur  etiam,  ut  objurget 
aliquando,  ut  deprecetur,  ut  supplicet,  ut  medeatur ; 
ut  a  proposito  declinet  aliquantulum ;  ut  optet,  ut 
exsecretur ;  ut  fiat  iis,  apud  quos  dicet,  familiaris. 
Atque  alias  etiam  dicencQ  quasi  virtutes  sequatur: 
brevitatem,  si  res  petet:  saepe  etiam  rem  dicendo 
subjiciet  oculis :  saepe  supra  feret,  quam  fieri  possit : 
significatio  saepe  erit  major,  quam  oratio :  saepe  hi- 
laritas,  saepe  vitae  naturarumque  imitatio. 

XLI.  Hoc  in  genere  (nam  quasi  silvam  vides) 
omnis  eluceat  oportet  eloquentiae  magnitudo.  Sed 
haec,  nisi  collocata,  et  quasi  structa,  et  nexa  verbis, 
ad  eam  laudem,  quam  volumus,  adspirare  non  pos- 
sunt.  De  quo  cum  mihi  deinceps  viderem  esse  dicen- 
dum,  etsi  movebant  jam  me  illa,  quae  supra  dixeram, 
tamen  iis,  quae  sequuntur,  perturbabar  magis.  Oc- 
currebat  enim,  posse  reperiri  non  invidos  solum, 
quibus  referta  sunt  omnia,  sed  fautores  etiam  mea- 
rum  laudum,  qui  non  censerent  ejus  viri  esse,  de 
cujus  meritis  tanta  senatus  judicia  fecisset;  compro^ 

bante  populo  Romano,  quanta  de  nullo,  de  artificio 
dicendi  literis  tam  multa  mandare.  Quibus  si  nihil 
aliud  responderem,  nisi,  me  M.  Bruto  negare  ro- 
ganti  noluisse,  justa  esset  excusatio,  cum  et  amicis- 
simo  et  praestantissimo  viro,  et  recta  et  honesta  pe- 
tenti,  satisfacere  voluissem.  Sed,  si  profiterer  (quod 
utinam  possem  !)  me  studiosis  dicendi  praecepta,  et 
quasi  vias  quae  ad  eloquentiam  ferrent,  traditurum, 
quis  tandem  id  justus  rerum  aestimator  reprehende- 
ret  ?  Nam  quis  unquam  dubitavit,  quin  in  republica 
nostra  primas  eloquentia  tenuerit  semper,  urbanis, 
pacatisque  rebus ;  secundas,  juris  scientia  ?  cum  in 
altera,  gratiae,  gloriae,  praesidii  plurimum  esset ;  in 
altera,  persecutionum,  cautionumque  praeceptio ;  quae 
quidem  ipsa  auxilium  ab  eloquentia  saepe  peteret ; 
ea  vero  repugnante,  vix  suas  regiones  finesque  de- 
fenderet.  Cur  igitur  jus  civile  docere  semper  pul- 
chrum  fuit,  hominumque  clarissimorum  discipulis 
floruerunt  domus ;  ad  dicendum  si  quis  acuat,  aut  ad- 
juvet  in  eo  juventutem,  vituperetur  ?  Nam,  si  vitio- 
sum  est  dicere  ornate,  pellatur  omnino  e  civitate  elo- 
quentia.  Sin  ea  non  modo  eos  ornat,  penes  quos  est, 
sed  etiam  universam  rempublicam ;  cur  aut  discere 
turpe  est,  quod  scire  honestum  est ;  aut,  quod  nosse 
pulcherrimum  est,  id  non  gloriosum  docere  ? 

XLII.  At  alterum  factitatum  est,  alterum  no- 
vum.  Fateor :  sed  utriusque  rei  causa  est.  Alteros 
enim  respondentes  audire  sat  erat,  ut  ii,  qui  doce- 
rent,  nulium  sibi  ad  eam  rern  tempus  ipsi  seponerent, 
sed  eodem  tempore  et  discentibus  satisfacerent,  et 
consulentibus :  alteri,  cum  domesticum  tempus  in 
cognoscendis  componendisque  causis,  forense  in  agen« 
dis,  reliquum  in  se  ipsis  reficiendis  omne  consu- 
merent :  quem  habebant  instituendi  aut  docendi  lo- 
cum  ?  Atque  haud  scio,  an  plerique  nostrorum  ora- 
torum  ingenio  plus  valuerint,  quam  doctrina.  Itaque 
illi  dicere  melius  quam  praecipere,  nos  contra  fortasse 
possumus. 

At  dignitutem  docere  non  habet.  Certe,  si  quasi 
in  ludo.  Sed,  si  monendo,  si  cohortando,  si  percon- 
tando,  si  communicando,  si  interdum  etiam  una  le- 
gendo,  audiendo ;  nescio,  docendo  etiam  aliquid  ali- 
quando,  si  possis  meliores  facere,  cur  nolis  ?  An,  qui- 
bus  verbis  sacrorum  alienatio  fiat,  docere  honestum 
est  (ut  est) ;  quibus  ipsa  sacra  retineri  defendique 
possint,  non  honestum  est  ? 

At  jus  profitentur  etiam,  qui  nesciunt :  eloquen- 
tia  autem,  iili  ipsi,  qui  consecuti  sunt,  tamen  se 
valere  dissimulant,  propterea  quod  prudentia  homini- 
bus  grata  est,  iingua  suspecta.  Num  igitur  aut  latere 
eloquentia  potest  ?  aut  id,  quod  dissimulat,  efrugit  ? 
aut  est  peiiculum,  ne  quis  putet,  in  magna  arte  et 
gloriosa,  turpe  esse  docere  alios  id,  quod  ipsi  fuerit 
honestissimum  discere  ? 

Ac  fortasse  ctcteri  tectiores  :  ego  semper  me  didi- 
cisse  praa  me  tuli.  Quid  enim  possem  ?  cum  et  ab- 
fuissem  adolescens,  et  horum  studiorum  causa  mare 
transissem,  et  doctissimis  hominibus  referta  domus 
esset,  et  aliquae  fortasse  inessent  in  sermone  nostro 
doctrinarum  notae  ;  cumque  vulgo  scripta  nostra  le- 
gerentur ;  dissimularem  me  didicisse  ?  Quid  erat, 
cur  probarem,  nisi  quod  parum  fortasse  profcceram  ? 

XLIII.  Quod  cum  ita  sit;  tamen  ea,  qua?  supra 
dicta  sunt,  plus  in  disputando,  quam  ea,  de  quibus 
dicendum  est,  dignitatis  habuerunt.  De  verbis  enim 
componendis,  et  de  syllabis  propemodum  dinume- 
randis  et  dimetiendis,  loquemur :  qua?  etiamsi  sunt 
(sicuti  mihi  videntur)  necessaria,  tamen  fiunt  magni- 
ficentius,  quam  docentur.  Est  id  omnino  verum,  sed 
proprie  in  hoc  dicitur  :  nam  omnium  magnarum  ar- 
tium,  sicut  arborum,  altitudo  nos  delectat ;  radices 
stirpesque  non  item  :  sed  esse  illa  sine  his  non  potest. 
Me  autem,  sive  pervagatissimus  ille  versus,  qui  vetat, 

u  Artem  pudere  proloqui,  quam  factites," 
dissimularc  non  sinit,  quin  delecter ;  sive  tuum  stu- 

dium  hoc  a  me  volumen  expressit ;  tamen  eis,  quos 
aliquid  reprehensuros  suspicabar,  respondendum  fuit. 

Quod  si  ea,  quae  dixi,  non  ita  essent ;  quis  tamen 
se  tam  durum  agrestemque  praeberet,  qui  hanc  mihi 
non  daret  veniam,  ut,  cum  meae  forenses  artes,  et 
actiones  publicae,  concidissent,  non  me  aut  desidiae 
(quod  facere  non  possum)  aut  mcestitiae  (cui  resisto) 
potius  quam  literis  dederem  ?  quae  quidem  me  antea 
in  judicia  atque  in  curiam  deducebant,  nunc  oblec- 
tant  domi ;  nec  vero  talibus  modo  rebus,  quales  hic 
liber  continet,  sed  multo  etiam  gravioribus  et  majo- 
ribus;  quae  si  erunt  perfectae,  profecto  forensibus 
nostris  rebus  etiam  domesticae  literae  respondebunt. 
Sed  ad  institutam  disputationem  revertamur. 

XLIV.  Collocabuntur  igitur  verba,  ut  aut  inter 
se  quam  aptissime  cohaereant  extrema  cum  primis, 
eaque  sint  quam  suavissimis  vocibus  ;  aut  ut  forma 
ipsa  concinnitasque  verborum  conficiat  orbem  suum  ; 
aut  ut  comprehensio  numerose  et  apte  cadat.  Atque 
illud  primum  videamus,  quale  sit,  quod  vel  maxime 
desiderat  diligentiam,  ut  fiat  quasi  structura  quaedam, 
nec  tamen  fiat  operose :  nam  esset  cum  infinitus, 
tum  puerilis  labor ;  quod  apud  Lucilium  scite  exa- 
gitat,  in  Albucio,  Scaevola, 

"  Quam  lepide  lexeis  compostae !  ut  tessemlae  om« 

nes 
[Endo]  pavimento,  atque  emblemate  vermiculato." 

Nolo  tam  minuta  haec  constructio  appareat :  sed  ta- 
men  stilus  exercitatus  efflciet  facile  hanc  viam  com- 
ponendi.  Nam,  ut  in  legendo  oculus,  sic  animus  in 
dicendo,  prospiciet,  quid  sequatur,  ne  extremorum 
verborum  cum  insequentibus  primis  concursus  aut 
hiulcas  voces  efficiat,  aut  asperas.  Quamvis  enim 
suaves,  gravesque  sententiae,  tamen,  si  inconditis  ver- 
bis  efTeruntur,  offendent  aures,  quarum  est  judicium 
superbissimum.  Quod  quidcm  Latina  lingua  sic  ob- 
servat,  nemo  ut  tam  rusticus  sit,  [quin]  vocales  nolit 

e3 

conjungere.  In  quo  quidam  etiam  Theopompum  re- 
prehendunt,  quod  eas  literas  tanto  opere  fugerit ;  ctsi 
id  magister  ejus  Isocrates.  At  non  Thucydides :  ne 
ille  quidem,  haud  paulo  major  scriptor,  Plato  :  nec 
solum  in  his  sermonibus  qui  Dialogi  dicuntur  (ubi 
etiam  de  industria  id  faciendum  fuit),  sed  in  popu- 
lari  oratione,  qua  mos  est  Athenis  laudari  in  con- 
cione  eos,  qui  sint  in  proeliis  interfecti ;  quas  sic  pro- 
bata  est,  ut  eam  quotannis,  ut  scis,  illo  die  recitari 
necesse  sit.  In  ea  est  crebra  ista  vocum  concursio, 
quam  magna  ex  parte,  ut  vitiosam,  fugit  Demosthe- 
ncs. 

XLV.  Sed  Graeci  viderint ;  nobis,  ne  si  cupiamus 
quidem,  distrahere  voces  conceditur.  Indicant  orati- 
ones  illae  ipsas  horridulsc  Catonis:  indicant  omnes 
poptre,  praeter  eos,  qui,  ut  versum  facerent,  saepe 
hiabant :  ut  Naevius, 

"  Vos,  qui  accolitis  Istrum  fluvium,  atque  AL- 
gidam" 

et  ibidem, 

"  Quam  nunquam  vobis  Graii,  atque  Barbari",.. 
et  Ennius  semel, 

"  Scipio  invicte"....,. 
et  quidem  nos, 

"  Hoc  motu  radiantis  Etesias  in  vada  ponti" 


Hoc  idem  nostrisaepius  non  tulissent,  quod  Gra?ci 
laudare  etiam  solent.  Hed  quid  ego  vocales?  sine 
vocalibus  saepe,  brevitatis  causa,  contrahebant,  ut  ita 
dicerent,  multi'  modis,  vas*  argenteis,  pass1  et  crini- 
bus9  tecti1  fractis.  Quid  vero  licentius,  quam  quod 
hominum  etiam  noiuina  contrahebant,  quo  essent 
aptioia  ?  nam,  ut  duellum,  bellum,  ut  duis^  bis,  sic 
Duellium^  eum  qui  Pcpnos  classe  devicit,  Bellkmi 
nominaveiunt,  cum  superiores  appellati  essent  semper 

Ducllii.  Quinetiam  verba  sagpe  contrahuntur,  non 
llsuS  causa,  sed  aurium.  Quomodo  enim  vester  Axilla, 
Ala  factus  est,  nisi  fuga  litera?  vastioris  ?  quam  lite- 
ram  etiani  e  maxillis,  et  iaxillis,  et  vexillo,  et 
■puxiUo,  consuetudo  elegans  Latini  sermonis  eveilit. 
Libenter  etiam  copulando  verba  jungebant,  ut  sodcs, 
pro  si  audes ;  sis,  pro  si  vis.  Jam  in  uno,  capsis^ 
tria  verba  sunt:  aVn\  pro  aisue  ;  ncquire,  pro  non 
quire;  mallc^  pro  magis  vcllc;  nolle,  pro  nou  vcllc. 
Dein  etiam  sa?pe,  et  cxin,  pro  dcindc  et  cxindc^  dici- 
mus.  Quid  illud  ?  non  olet,  unde  sit,  quod  dicitur, 
cum  illis  ;  cum  autem  uobis  non  dicitur,  sed  nobis- 
cum  9  quia,  si  ita  diceretur,  obsccenius  concurrerent 
literas,  ut  etiam  modo,  nisi  autem  interposuissem, 
concurrissent.  Ex  eo  est  mecum,  et  tecum ;  non, 
cum  mc^  et  cum  te ;  ut  esset  simile  illis,  vobiscum 
atque  nobiscum. 

XLVI.  Atque  etiam  a  quibusdam  sero  jam  emen- 
datur  antiquitas,  qui  hasc  reprehendunt.  Nam  pro 
Dcum  atque  homhiuiujidem,  Dcorum  aiunt.  Ita  cre- 
do,  hoc  illi  nesciebant :  andabat  hanc  licentiam  con- 
suetudo  ?  Itaque  idem  poeta,  qui  inusitatius  contrax- 
erat,  Patris  mei  mciim  factum  pudct,  pro  mcorum 
factorum :  et,  Texitur :  exitium  cxamcn  rapit,  pro 
(xiiiorum:  non  dicit,  libcrum,  ut  plerique  loquimur, 
cum,  Cupidos  Uberum,  aut,  In  Ubcrum  loco^  dici- 
mus,  sed,  ut  isti  volunt, 

Ncquc  tuum  unquam  in  grcmium  cxtollas  libcro- 
rum  ex  te  gcnusy 

et  idem, 

Namque  JEsculapi  Uberorum 

At  ille  alter  in  Chryse,  non  solum, 

■Civcs,  aniiqui  ainki  majorum  mcum, 

quod  erat  usitatum,  sed  durius  etiam, 

Consilium,  augurium^  atquc  cxtum  intcrprctcs. 

Idemque  pergit, 

Postquam  prodigium  horrifcrum,  portcntum  pa- 
vos  ; 

quas  non  sane  sunt  in  omnibus  neutris  usitata.  Nec 
enim  dixerim  tam  libenter,  armum  judicium  (etsi 
est  apud  eumdem, 

Nihilne  ad  tc  dcjudicio  armum  accidit?) 

quam  armorum.  Jam  (ut  censorias  tabulas  loquun- 
tur)  fabrum,  etprocum^  audeodicere,  nonfabrorum, 
et  procorum.  Planeque,  duorum  virorum  judiciuni, 
aut,  triumvirorum  capitalium,  aut,  dcccmvirorum 
litibus  judicandis,  dico  nunquam.  Atqui  dixit  Ac- 
cius,  Vidco  scpulcra  dua  duorum  corporum.  Idem- 
que,  Mulicr  nna  duum  virum.  Quid  verum  sit,  in- 
telligo :  sed  alias  ita  loquor,  ut  concessum  est,  ut 
hoc,  vel,  Pro  Dcum  dico,  vel,  Pro  Deorum ;  alias, 
ut  necesse  est,  cum  trium  virum,  non  virorum ; 
cum  scstcrtium  nummum,  non  nummorum  ;  quod 
in  his  consuetudo  varia  non  est 

XLVII.  Quid,  quod  sic  loqui,  nosse,  judicdsse, 
vetant ;  novisse,  jubent,  et  judicavisse  ?  quasi  vero 
nesciamus,  in  hoc  genere  et  plenum  verbum  recte 
dici,  et  imminutum  usitate.  Itaque  utrumque  Teren- 
tius,  Eho  !  tu  cognatum  tuum  non  noras  ?  Post, 
idem,  Stilphonem,  inquam,  noveras?  Sict,  plenum 
est ;  sit,  imminutum  :  licet  utare  utroque :  ergo 
ibidem, 

Quam  cara  sint,  quce  post  carcndo  intelligunt^ 
Quamquc  attincndi  magni  dominatus  sicnt. 
Nec  vero  reprehenderim, 
Scripscrc  alii  rcm :  et  scripscrunt  esse  verius 

sentio :  sed  consuetudini  auribus  indulgenti  libenter 
obsequor.  Idem  carnpus  habct,  inquit  Ennius;  et 
In  templis  isdcm,  probavit.  At,  eisdcm^  erat  verius : 
nec  tamen,  cisdcm,  opimius.  Male  sonabat,  iisdcm. 
Impetratum  est  a  consuetudine,  ut  peccare,  suavitatis 
causa,  liceret :  et  pomcridianas  quadrigas,  quam 
postmeHdianaSy  libentius  dixerim ;  et  mchcrcute^ 
quam  mcherculcs.  Non  scirc  quidem  barbarum  jam 
videtur :  nescirc,  dulcius.  Ipsum  mcridiem^  cur  non 
medidiemf  credo,  quod  erat  insuavius. 

Una  prcepositio  est,  "  Abs"  eaque  nunc  tantum 
in  accepti  tabulis  manet ;  ne  his  quidem  omnium  : 
in  reliquo  sermone  mutata  est.  Nam  amovit  dicimus, 
et  abegit,  et  abstutit.  Ut  jam  nescias,  Abne  verum 
sit,  an  Abs.  Quid  si  etiam  abfugit  turpe  visum  est; 
et  abfcr  noluerunt,  aufer  maluerunt?  quae  praepo- 
sitio,  prneter  haec  duo  verba,  nullo  alio  in  verbo  repe- 
ritur.  Noti  erant,  et  navi,  et  nari,  quibus  cum 
u  Iti"  praeponi  oporteret,  dulcius  visum  est,  ignoti, 
ignavi,  ignari  dicere,  quam  ut  veritas  postulabat. 
Ex  usu  dicunt,  et  e  rcpubUca,  quod  in  altero  vocalis 
excipiebat,  in  altero  esset  asperitas,  nisi  literam  sus- 
tulisses ;  ut,  exegit,  edixit,  cffecit,  cxtutit,  cdldit : 
adjuncti  verbi  primam  literam  praepositio  commuta- 
vit ;  ut  suffugit,  summutavit,  sustutit. 

XLVIII.  Quid  in  verbis  junctis  ?  quam  scite  £»- 
sipientem,  non  insapientem !  iuiquum,  non  ince- 
quuml  tncijritem.noii  tricapitem!  concisum,  non 
concoesum  !  Ex  quo  quidam  pcrtisum  etiam  volunt, 
quod  eadem  consuetuclo  non  probavit.  Quid  vero  hoc 
elegantius,  quod  non  fit  natura,  sed  quodam  insti- 
tuto  ?  Inclytus  dicimus  brevi  prima  litera,  insanus 
producta;  inhumanus  brevi,  infclix  longa:  et,  ne 
multis,  quibus  in  verbis  eae  primae  literae  sunt,  quae 
in  sapienie^  atque  felice^  producte  dicitur ;  in  casteris 
omnibus,  breviter.  Itemque  compbsuit,  consucvit, 
concrcpuit,  confecit:  consule  veritatem,  reprehendet  j 

refer  ad  aures,  probabunt.  Quaere,  cur  ?  ita  se  dicent 
juvari.  Voluptati  autem  aurium  morigerari  debet 
oratio. 

Quin  ego  ipse,  cum  scirem  ita  majores  locutos 
esse,  ut  nusquam,  nisi  in  vocali,  adspiratione  uteren- 
tur,  loquebar  sic,  ut  pulcros,  Cetegos^  triumpos, 
Kartagincm  dicerem :  aliquando,  idque  sero,  con- 
vicio  aurium  cum  extorta  mihi  veritas  esset,  usum 
loquendi  populo  concessi,  scientiam  mihi  reservavi. 
Orcivios  tamen,  et  Matoncs,  Otones^  Cacpioncs,  sc- 
pulcra,  coronas^  lacrymas  dicimus,  quia  per  aurium 
judicium  semper  licet.  Purrum  semper  Ennius, 
nunquam  Pyrrhum.  Vi  patefecerunt  Bruges^  non 
Phryges,  ipsius  antiqui  declarant  libri :  nec  enim 
Grascam  literam  adhibebant ;  nunc  autem  etiam  duas : 
et  cum  Phrygum,  et  cum  Phrygihus  dicendum  es- 
set,  absurdum  erat  aut  tantum  barbaris  casibus  Grae- 
cam  literam  adhibere,  aut  recto  casu  solum  Graece 
loqui,  tamen  et  Phryges  et  Pyrrhum  aurium  causa 
dicimus.  Quinetiam,  (quod  jam  subrusticum  videtur, 
olim  autem  politius)  eorum  verborum,  quorum  eas- 
dem  erant  postremae  duae  literae,  qua3  sunt  in  qptu- 
mus,  postremam  literam  detrahebant,  nisi  vocalis 
insequebatur.  Ita  non  erat  offensio  in  versibus,  quam 
nunc  fugiunt  poetas  novi.  Ita  enim  loquebamur : 
Qui  est  omnibiC  princeps,  non,  omnibus  princeps : 
et,  Vita  illa  digmi\  locoque,  non  dignus.  Quod  si 
indocta  consuetudo  tam  est  artifex  suavitatis,  quid  ab 
ipsa  tandem  arte  et  doctrina  postulari  putamus  ? 

Haec  dixi  brevius,  quam  si  hac  de  re  una  dispu- 
tarem ;  (est  enim  hic  locus  late  patens,  de  natura 
usuque  verborum)  longius  autem,  quam  instituta 
ratio  postulabat. 

XLIX.  Sed,  quia  rerum  verborumque  judicium 
prudentiae  est;  vocum  autem  et  numerorum  aures 
sunt  judices;  et,  quod  illa  ad  intelligentiam  refe- 
runtur,  haec  ad  voluptatem ;  in  iHis  ratio  invenit,  in 

his  sensus,  artem.  Aut  enim  negligenda  nobis  fuit 
voluptas  eorum,  quibus  probari  volebamus,  aut  ars 
ejus  conciliandae  reperienda. 

Du£e  sunt  igitur  res,  quae  permulceant  aures,  sonus 
et  numerus.  De  numero  mox,  nunc  de  sono  quaeri- 
mus.  Verba  (ut  supra  diximus)  legenda  sunt  potis- 
simum  bene  sonantia,  sed  ea  non,  ut  poetae,  exquisita 
ad  sonum,  sed  sumta  de  medio.  Qua  ponto  ab  Hclles, 
superat  modum :  at,  Auratus  aries  Colchorum, 
splendidis  nominibus  illuminatus  est  versus  :  sed 
proximus  inquinatus  insuavissima  Htera  finitus,  Fru- 
gifera  et  ferta  arva  Asice  tenet.  Quare  bonitate 
potius  nostrorum  verborum  utamur,  quam  splendore 
Grascorum,  nisi  forte  sic  loqui  poenitet,  Qaa  tcmpes- 
tate  Paris  Helenam^  et  qua3  sequuntur.  Immo  vero 
ista  sequamur,  asperitatemque  fugiamus,  Habeo  is- 
tam  cgo  perterricrepam :  idemque,  Versutiloauas 
malitias. 

Nec  solum  componentur  verba  ratione,  sed  etiam 
finientur,  quoniam  id  judicium  esse  alterum  aurium 
diximus.  Sed  finiuntur  aut  compositione  ipsa,  et 
quasi  sua  sponte,  aut  quodam  genere  verborum,  in 
quibus  ipsis  concinnitas  inest ;  quae  sive  casus  habent 
in  exitu  similes,  sive  paribus  paria  redduntur,  sive 
opponuntur  contraria,  suapte  natura,  numerosa  sunt, 
etiamsi  nihil  est  factum  de  industria. 

In  hujus  concinnitatis  consectatione  Gorgiam  fu- 
isse  principem  accepimus,  quo  de  genere  illa  nostra 
sunt  in  Miloniana :  "  Est  enim,  judices,  haec  non 
scripta,  sed  nata  lex :  quam  non  didicimus,  accepi- 
mus,  legimus;  verum  ex  natura,  ipsa,  arripuimus, 
hausimus,  expressimus ;  ad  quam  non  docti,  sed 
facti ;  non  instituti,  sed  imbuti  sumus."  Haec  enim 
talia  sunt,  ut,  quia  referuntur  ad  ea,  ad  quae  debent 
referri,  intelligamus  non  quaesitum  esse  numerum, 
sed  secutum.  Quod  fit  item  in  contrariis  referendis : 
ut  illa  sunt,  quibus  non  modo  numerosa  oratio,  sed 
etiam  versus  efficitur : 

"  Eam,  quam  nihil  accusas,  damnas." 
"  Condcmnas"  diccret,  qui  versum  effugere  vellet. 

"  Bene  quam  meritam  esse  autumas,  tlicis  male 

mereri. 
Id,  quod  scis,  prodest  nihil :  id,  quod  nescis,  cb- 

est." 

Versum  efficit  ipsa  relatio  contrariorum.  Id  esset  in 
oratione  numerosum,  "  Ouod  scis,  nihil  prodest : 
quod  nescis,  multum  obest." 

L.  Semper  ha?c,  qua?  Graxi  AvnSsra  nominant, 
cum  contrariis  opponuntur  contraria,  numerum  ora- 
torium  necessitate  ipsa  efnciunt,  et  eum  sine  indus- 
tria.  Hoc  genere  antiqui  jam  ante  lsocratem  delecta- 
bantur,  et  maxime  Gorgias;  cujus  in  oratione  ple- 
rumque  efficit  numerum  ipsa  concinnitas.  Nos  etiam 
in  hoc  genere  frequentes,  ut  illa  sunt  in  quarto  accu- 
sationis  :  "  Conferte  hanc  pacem  cum  illo  bello  ; 
hujus  prastoris  adventum  cum  illius  imperatoris  vic- 
toria ;  hujus  cohortem  impuram  cum  illius  exercitu 
invicto ;  hujus  libidines  cum  illius  continentia  :  ab 
illo,  qui  cepit,  conditas ;  ab  hoc,  qui  constitutas  ac- 
cepit,  captas  dicetis  Syracusas."  Ergo  et  hi  numeri 
sint  cogniti. 

Genus  illud  tertium  explicetur,  quale  sit,  nume- 
rosae  et  aptae  orationis  ;  quod  qui  non  sentiunt,  quas 
aures  habeant,  autquid  in  his  hominis  simile  sit,  ne- 
scio.  Mea3  quidem  et  perfecto  completoque  verbo- 
rum  ambitu  gaudent,  et  curta  sentiunt,  nec  amant 
redundantia.  Quid  dico  meas  ?  conciones  saepe  ex- 
clamare  vidi,  cum  apte  verba  cecidissent ;  id  enim 
exspectant  aures,  ut  verbis  colligentur  sententiae. 
Non  erat  hoc  apud  antiquos.  Et  quidem  nihil  aliud 
fere  non  erat :  nam  et  verba  eligebant,  et  sententias 
graves  et  suaves  reperiebant ;  sed  eas  aut  vinciebant 
aut  explebant  parum. 

"  Hoc  me  ipsum  delectat,"  inquiunt.  Quid  si  an- 
tiquissima  illa  pictura  paucorum   colorum   magir., 

quam  haec  jam  perfecta,  delectet  ?  illa  nobis  sit, 
credo,  repetenda  :  haec  scilicet  repudianda.  Nomini- 
bus  veterum  gloriantur.  Habet  autem,  ut  in  aatatibus 
auctoritatem  senectus,  sic  in  exemplis  antiquitas ; 
quae  quidem  apud  me  ipsum  valet  plurimum  :  nec 
ego  id,  quod  deest  antiquitati,  flagito  potius,  quam 
laudo,  quod  est :  praesertim  cum  ea  majora  judicem, 
quae  sunt,  quam  illa,  quae  desunt.  Plus  est  enim  in 
verbis  et  in  sententiis  boni,  quibus  illi  excellunt, 
quam  in  conclusione  sententiarum,  quam  non  habent. 

LI.  Post  inventa  conclusio  est,  qua,  credo  usuros 
veteres  illos  fuisse,  si  jam  nota  atque  usurpata  res 
esset ;  qua  inventa,  omnes  usos  magnos  oratores  vi- 
demus.  Sed  habet  nomen  invidiam,  cum  in  oratione 
judiciali  et  forensi  numerus,  Gra?ce  'Pu9/uo $•,  inesse  di- 
citur.  Nimis  enim  insidiarum  ad  capiendas  aures 
adhiberi  videtur,  si,  etiam  in  dicendo,  numeri  ab 
oratore  quaeruntur.  Hoc  freti  isti,  et  ipsi  infracta  et 
amputata  loquuntur,  et  eos  vituperant,  qui  apta  et 
linita  pronuntiant:  si  inanibus  verbis,  levibusque 
sententiis,  jure  :  sin  probae  res,  lecta  verba,  quid  est 
cur  claudere  aut  insistere  orationem  malint,  quam  cum 
sententia,  pariter  excurrere  ?  Hic  enim  invidiosus  nu- 
merus  nihil  affert  aliud,  nisi  ut  sit  apte  verbis  com- 
prehensa  sententia :  quod  fit  etiam  ab  antiquis,  sed 
plerumque  casu,  saape  natura, :  et  quae  valde  laudan- 
tur  apud  illos,  ea  fere,  quia  sunt  conclusa,  laudantur. 

Et  apud  Graecos  quidem  jam  anni  prope  quadrin- 
genti  sunt,  cum  hoc  probatur ;  nos  nuper  agnovimus* 
Ergo  Ennio  licuit,  vetera  contemnenti,  dicere : 

"  Versibu',  quos  olim  Fauni  vatesque  canebant :" 

mihi  de  antiquis  eodem  modo  non  licebit  ?  prseser- 
tim  cum  dicturus  non  sim,  "  Ante  hunc,"  ut  ille ; 
nec  qua*  sequuntur,  "  Nos  ausi  reserare". . . .  Legi 
enim  audivique  nonnullos,  quorum  propemodum  ab- 
solute  concluderetur  oratio.  Quod  qui  non  possunt, 
{Rhetor.)  vol.  n.  r 

non  est  eis  satis  non  conterani  ?  laudari  etiam  volunt  ? 
Ego  autem  illos  ipsos  laudo,  idque  merito,  quorum 
se  isti  imitatores  esse  dicunt,  etsi  in  eis  aliquid  desi- 
dero :  hos  vero  minime,  qui  nihil  illorum,  nisi  vi- 
tium,  sequuntur,  cum  a  bonis  absint  longissime. 

Quod  si  aures  tam  inhumanas,  tamque  agrestes 
habent,  ne  doctissimorum  quidem  virorum  eos  mo- 
vebit  auctoritas  ?  Omitto  Isocratem,  discipulosque 
ejus,  Ephorum  et  Naucratem ;  quamquam  orationis 
faciendae  et  ornandae  auctores  locupletissimi,  summi 
ipsi  oratores,  esse  debeant.  Sed  quis  omnium  doc- 
tior,  quis  acutior,  quis  in  rebus  vel  inveniendis  vel 
judicandis  acrior,  Aristotele  fuit  ?  quis  porro  Isocrati 
est  adversatus  impensius  ?  Is  igitur  versum  in  ora- 
tione  vetat  esse ;  numerum  jubet.  Ejus  auditor 
Theodectes,  in  primis  (ut  Aristoteles  saepe  signifi- 
cat)  politus  scriptor,  atque  artifex,  hoc  idem  et  sentit 
et  praecipit;  Theophrastus  vero  iisdem  de  rebus 
etiam  accuratius.  Quis  ergo  istos  ferat,  qui  hos  auc- 
tores  non  probent  ?  nisi  omnino  haec  esse  ab  his 
prrecepta  nesciant. 

Quod  si  ita  est  (nec  vero  aliter  existimo),  quid  ? 
ipsi  suis  sensibus  non  moventur  ?  nihilne  eis  inane 
videtur  ?  nihil  inconditum,  nihil  curtum,  nihil  clau- 
dicans,  nihil  redundans  ?  In  versu  quidem  theatra 
tota  exclamant,  si  fuit  una  syllaba  brevior,  aut  lon- 
gior.  Nec  vero  multitudo  pedes  novit,  nec  ullos  nu- 
meros  tenet :  nec  illud,  quod  offendit,  aut  cur,  aut 
in  quo  offendat,  intelligit :  et  tamen  omnium  longi- 
tudinum  et  brevitatum  in  sonis,  sicut  acutarum  gra» 
viumque  vocum,  judicium  ipsa  natura  in  auribus 
nostris  collocavit. 

LII.  Visne  igitur,  Brute,  totum  hunc  locum  ac- 
curatius  etiam  explicemus,  quam  illi  ipsi,  qui  et 
haec  et  alia  nobis  tradiderunt  ?  an  his  contenti  esse, 
quae  ab  illis  dicta  sunt,  possumus  ?  Sed  quid  quaero, 
velisne  ?  cum  literis  tuis,  eruditissime  scriptis,  te  id 

vel  maxime  velle  perspexerim.  Primum  ergo  origo, 
deinde  causa,  post  natura,  tum  ad  extremum  usus 
ipse  explicetur  orationis  aptae  atque  numerosae. 

Nam  qui  Isocratem  maxime  mirantur,  hoc  in  ejus 
summis  laudibus  ferunt,  quod  verbis  solutis  numeros 
primus  adjunxerit.  Cum  enim  videret,  oratores  cum 
severitate  audiri,  poetas  autem  cum  voluptate ;  tum 
dicitur  numeros  secutus,  quibus  etiam  in  oratione 
uteremur,  cum  jucunditatis  causa,  tunr  ut  varietas 
occurreret  satietati. 

Quod  ab  his  vere  quadam  ex  parte,  non  totum, 
dicitur.  Nam  neminem  in  eo  genere  scientius  versa- 
tum  Isocrate,  confitendum  est :  sed  princeps  inveni- 
endi  fuit  Thrasymachus ;  cujus  omnia  nimis  etiam 
exstant  scripta  numerose.  Nam,  ut  paulo  ante  dixi, 
paria  paribus  adjuncta,  et  similiter  definita,  itemque 
contrariis  relata  contraria,  quae  sua  sponte,  etiamsi  id 
non  agas,  cadunt  plerumque  numerose,  Gorgias  pri- 
mus  invenit :  sed  his  est  usus  intemperantius.  Id  au- 
tem  est  genus,  ut  ante  dictum  est,  ex  tribus  partibus 
collocationis  alterum. 

Horum  uterque  Isocratem  aetate  praecurrit;  ut 
eos  ille  moderatione,  non  inventione,  vicerit.  Est 
enim,  ut  in  transferendis  faciendisque  verbis  tran. 
quillior,  sic  in  ipsis  numeris  sedatior.  Gorgias  autem 
avidior  est  generis  ejus,  et  his  festivitatibus  (sic  enim 
ipse  censet)  insolentius  abutitur ;  quas  Isocrates  (cum 
tamen  audivisset  in  Thessalia  adolescens  senem  jam 
Gorgiam)  moderatius  temperavit.  Quinetiam  se  ipse 
tantum,  quantum  aetate  procedebat,  (prope  enim 
centum  confecit  annos)  relaxarat  a  nimia  necessitate 
numerorum :  quod  declarat  in  eo  libro,  quem  ad 
Philippum  Macedonem  scripsit,  cum  jam  admodum 
esset  senex :  in  quo  dicit  sese  minus  jam  servire  nu- 
meris,  quam  solitus  esset.  Ita  non  modo  superiores, 
sed  etiam  se  ipse,  correxerat. 

LIII.  Quoniam  igitur  habemus  aptae  orationis  eos 
principes  auctoresque,  quos  diximus,  et  origo  inventa 

cst ;  causa  quaeratur.  Quac  sic  aperta  est,  ut  mirer, 
veteres  non  esse  commotos,  praesertim  cum  (ut  fit) 
fortuito  sa;pe  aliquid  concluse  apteque  dicerent ;  quod 
cum  animos  hominum  auresgue  pepulisset,  ut  intel- 
ligi  posset,  id,  quod  casus  effudisset,  cecidisse  ju- 
cunde ;  notandum  certe  genus,  atque  ipsi  sibi  imi- 
tandi  fuerunt.  Aures  enim,  vel  animus  aurium  nun- 
tio,  naturalem  quamdam  in  se  continet  vocum  om- 
nium  mensionem.  Itaque  et  longiora  et  breviora 
judicat,  et  perfecta  ac  moderata  semper  exspectat. 
Mutila  sentit  quaedam,  et  quasi  decurtata ;  quibus, 
tamquam  debito  fraudetur,  offenditur:  productiora 
alia,  et  quasi  immoderatius  excurrentia,  quae  magis 
etiam  adspernantur  aures ;  quod,  cum  in  plerisque, 
tum  in  hoc  genere,  nimium  quod  est,  offendit  vehe- 
mentius,  quam  id,  quod  videtur  parum.  Ut  igitur 
poetica  et  versus  inventus  est  terminatione  aurium, 
observatione  prudentium ;  sic  in  oratione  animad- 
versum  est,  multo  illud  quidem  serius,  sed,  eadem 
natura  admonente,  esse  quosdam  certos  cursus  con- 
clusionesque  verborum. 

Quoniam  igitur  causam  quoque  ostendimus,  na- 
turam  nunc  (id  enim  erat  tertium),  si  placet,  expli- 
cemus  :  quse  disputatio  non  hujus  instituti  sermonis 
est,  sed  artis  intimae.  Quaeri  enim  potest,  qui  sit 
orationis  numerus,  et  ubi  sit  positus,  et  natus  ex 
quo :  et  is  unusne  sit,  an  duo,  an  plures ;  quaque 
ratione  componatur,  et  ad  quam  rem,  et  quando,  et 
quo  loco,  et  quemadmodum  adhibitus,  aliquid  volup- 
tatis  afferat.  Sed,  ut  in  plerisque  rebus,  sic  in  hac, 
uuplex  est  considerandi  via ;  quarum  altera  est  lon- 
gior,  brevior  altera,  eadem  etiam  planior. 

LIV.  Est  autem  longioris  prima  illa  quasstio, 
sitne  omnino  ulla  numerosa  oratio  ?  (quibusdam 
enim  non  videtur,  quia  nihil  insit  in  ea  certi,  ut  in 
versibus ;  et  quod  ipsi,  qui  aflirment  eos  esse  nume- 
ros,  rationem,  cur  sint,  non  queant  reddere:)  deinde, 
si  sit  numerus  in  oratione,  qualis  sit,  aut  quales  ?  et 


ORATORj  Cap.  55.  53 

e  poeticisne  numeris,  an  ex  alio  genere  quodam  ?  et, 
si  e  poeticis,  quis  eorum  sit,  aut  qui  ?  (namque  aliis 
unus  modo,  aliis  plures,  aliis  omnes  iidem  videntur :) 
deinde,  quicumque  sint,  sive  unus  sive  plures,  com- 
munesne  sint  omni  generi  orationis  ?  (quoniam  aliud 
genus  est  narrandi,  aliud  persuadendi,  aliud  docendi) 
an  dispares  numeri  cuique  orationis  generi  accom- 
modentur  ?  si  communes,  qui  sint  ?  si  dispares,  quid 
intersit  ?  et  cur  non  aeque  in  oratione,  atque  in  ver- 
su,  numerus  appareat  ?  deinde,  quod  dicitur  in  ora- 
tione  numerosum,  id  utrum  numero  solum  efficiatur, 
an  etiam  vel  compositione  quadam,  vel  genere  ver- 
borum?  an  sit  suum  cujusque,  ut  numerus  inter- 
vallis,  compositio  vocibus,  genus  ipsum  verborum 
quasi  quaedam  forma  et  lumen  orationis  appareat; 
sitque  omnium  fons  compositio,  ex  eaque  et  nume- 
rus  efficiatur,  et  ea,  quae  dicuntur  orationis  quasi  for- 
mae  et  lumina,  quae  (ut  dixi)  Graeci  vocant  2^/xaTa. 

At  non  est  unum,  nec  idem,  quod  voce  jucundum 
est,  et  quod  moderatione  absolutum,  et  quod  illumi- 
natum  genere  verborum;  quamquam  id  quidem 
finitimum  est  numero,  quia  per  se  plerumque  per- 
fectum  est:  compositio  autem  ab  utroque  difFert, 
quae  tota  servit  gravitati  vocum,  aut  suavitati.  Haec 
igitur  fere  sunt,  in  quibus  rei  natura  quaerenda  sit. 

LV.  Esse  ergo  in  oratione  numerum  quemdam, 
non  est  difficile  cognoscere:  judicat  enim  sensus:  in 
quo,  iniquum  est,  quod  accidit,  non  cognoscere,  si, 
cur  id  accidat,  reperire  nequeamus.  Neque  enim  ipse 
versus  ratione  est  cognitus,  sed  natura  atque  sensu, 
quem  dimensa  ratio  docuit,  quid  acciderit :  ita  nota- 
tio  naturae  et  animadversio  peperit  artem.  Sed  in  ver- 
sibus  res  est  apertior:  quamquam  etiam  a  modis 
quibusdam,  cantu  remoto,  soluta  esse  videatur  ora- 
tio,  maximeque  id  in  optimo  quoque  eorum  poeta- 
rum,  qui  Avpixoi  a  Graecis  nominantur ;  quos  cum 
cantu  spoliaveris,  nuda  pame  remanet  oratio.  Quo- 

r  3 


54  ORATOR,  Cap.  56. 

rum  similia  sunt  quaedam  etiam  apud  nostros:  velut 
illa  in  Thyeste, 

"  Quemnam  te  esse  dicam  ?  qui  tarda  in  scnec- 
tute" .... 

et  quae  sequuntur :  quae,  nisi  cum  tibicen  accessit, 
orationi  sunt  solutae  simillima.  At  comicorum  sena- 
rii,  propter  similitudinem  sermonis,  sic  saepe  sunt 
abjecti,  ut  nonnunquam  vix  in  his  numerus  et  ver- 
sus  intelligi  possit ;  quo  est  ad  inveniendum  diffici- 
lior  in  oratione  numerus,  quam  in  versibus. 

Omnino  duo  sunt,  quae  condiant  orationem ;  ver- 
borum,  numerorumque  jucunditas.  In  verbis  inest 
quasi  materia  quaedam  ;  in  numero  autem  expolitio. 
Sed,  ut,  caeteris  in  rebus,  necessitatis  inventa  anti- 
quiora  sunt,  quam  voluptatis  ;  ita  et  in  hac  re  acci- 
dit,  ut  multis  saeculis  ante  oratio  nuda  ac  rudis  ad 
solos  animorum  sensus  exprimendos  fuerit  reperta, 
quam  ratio  numerorum,  causa.  delectationis  aurium, 
excogitata.  Itaque  et  Herodotus,  et  eadem  superior- 
que  aetas,  numero  caruit,  nisi  quando  temere  ac  for- 
tuito :  et  scriptores  perveteres  de  numero  nihil  om- 
nino,  de  oratione  praecepta  multa,  nobis  reliquerunt. 
Nam  quod  et  facilius  est  et  magis  necessarium,  id 
semper  ante  cognoscitur> 

LVI.  Itaque  tralata,  aut  facta,  aut  juncta  verba, 
facile  sunt  cognita,  quia  sumebantur  e  consuetudine, 
quotidianoque  sermone  :  numerus  autem  non  domo 
depromebatur,  neque  habebat  aliquam  necessitudi- 
nem  aut  cognationem  cum  oratione.  Itaque  serius 
aiiquanto  notatus  et  cognitus,  quasi  quamdam  palae- 
stram  et  extrema  lineamenta  orationi  attulit. 

Quod  si  et  angusta  quaedam  atque  concisa,  et  alia 
est  collatata  et  diffusa  oratio  ;  necesse  est,  id  non  li- 
terarum  accidere  natura,  sed  intervallorum  longo- 
rum  et  brevium  varietate ;  quibus  implicata  atque 
pcrmixta  oratio  quoniam  tum  stabilis  est,  tum  volu- 

bilis,  necesse  est  ejusmodi  naturam  numeris  contineri. 
Nam  circuitus  ille,  quem  saepe  jam  diximus,  incita- 
tior  numero  ipso  fertur  et  labitur,  quoad  perveniat 
ad  finem,  et  insistat.  Perspicuum  est  igitur,  numeris 
adstrictam  orationem  esse  debere,  carere  versibus. 

Sed  hi  numeri,  poeticine  sint,  an  ex  alio  genere 
quodam,  deinceps  est  videndum.  Nullus  est  igitur 
numerus  extra  poeticos  ;  propterea  quod  definita  sunt 
genera  numerorum:  nam  omnis  talis  est,  ut  unus 
sit  e  tribus.  Pes  enim,  qui  adhibetur  ad  numeros, 
partitur  in  tria,  ut  necesse  sit,  partem  pedis  aut 
aequalem  alteri  parti,  aut  altero  tanto,  aut  sesqui 
esse  majorem.  Ita  fit  aequalis  dactylus,  duplex  jam- 
bus,  sesqui  pseon ;  qui  pedes  in  orationem  non  ca- 
dere  qui  possunt  ?  quibus  ordine  locatis,  quod  effi- 
citur,  numerosum  sit  necesse  est. 

Sed  quaeritur,  quo  numero,  aut  quibus  potissi- 
mum,  sit  utendum.  Incidere  vero  omnes  in  oratio- 
nem,  etiam  ex  hoc  intelligi  potest,  quod  versus  saepe 
in  oratione  per  imprudentiam  dicimus  (quod  vehe- 
menter  est  vitiosum ;  sed  non  attendimus,  neque  ex- 
audimus  nosmet  ipsos) :  senarios  vero,  et  Hipponac- 
teos,  effugere  vix  possumus.  Magnam  enim  partem 
ex  iambis  nostra  constat  oratio  :  sed  tamen  eos  ver- 
sus  facile  agnoscit  auditor ;  sunt  enim  usitatissimi. 
Inculcamus  autem  per  imprudentiam  saepe  etiam 
minus  usitatos,  sed  tamen  versus :  vitiosum  genus, 
et  longa  animi  provisione  fugiendum.  Elegit  ex  mul- 
tis  Isocratis  libris  triginta  fortasse  versus  Hierony- 
mus,  Peripateticus  in  primis  nobilis,  plerosque  sena- 
rios,  sed  etiam  anapaesta ;  quo  quid  potest  esse  tur- 
pius  ?  etsi  in  eligendo  fecit  malitiose :  prima,  enim 
syllaba,  demta,  in  primo  verbo  sententiae,  postremum 
ad  verbum  primam  rursus  syllabam  adjunxit  inse- 
quentis.  Ita  factus  est  anapaestus  is,  qui  Aristopha- 
ncus  nominatur :  quod  ne  accidat,  observari  nec  po- 
test,  nec  necesse  est.  Sed  tamcn  hic  corrector,  in  eo 
ipso  loco,  quo  reprehendit,  (ut  a  me  animadversum 

est  studiose  inquirente  in  eum)  immittit  imprudens 
ipse  senarium.  Sit  igitur  hoc  cognitum,  in  solutis 
etiam  verbis  inesse  numeros,  eosdemque  esse  orato- 
rios,  qui  sint  poetici. 

LVII.  Sequitur  ergo,  ut,  qui  maxime  cadant  in 
orationem  aptam  numeri,  videndum  sit.    Sunt  enim 
qui  iambicum  putent,  quod  sit  orationi  simillimus  ; 
qua  de  causa  fieri,  ut  is  potissimum,  propter  simili- 
tudinem  veritatis,  adhibeatur  in  fabulis;  quod  ille 
dactylicus  numerus  hexametrorum  magniloquentiae 
sit  accommodatior.    Ephorus  autem,  levis  ipse  ora- 
tor,  sed  profectus  ex  optima  disciplina,  paeona  sequi- 
tur,  aut  dactylum  :  fugit  autem  spondeum,  et  tro- 
chaeum.  Quod  enim  paeon  habeat  tres  breves,  dacty- 
lus  autem  duas,  brevitate  et  celeritate  syllabarum  la- 
bi  putat  verba   proclivius:    contraque   accidere  in 
spondeo  et  [trochaeo;]  quod  alter  longis  constaret, 
alter  e  brevibus  fieret,  alteram  nimis  incitatam,  al- 
teram  nimis  tardam  orationem,  neutram  tempera- 
tam.    Sed  et  illi  priores  errant,  et  Ephorus  in  culpa 
est :  nam  et  qui  paeona  praetereunt,  non  vident  mol- 
lissimum  a  sese  numerum,  eumdemque  amplissi- 
mum,  praeteriri.  Quod  longe  Aristoteli  videtur  secus, 
qui  judicat  heroum  numerum  grandiorem,    quam 
desideret  soluta  oratio  :  iambum  autem  nimis  e  vul- 
gari  esse  sermone.  Ita  neque  humilem  nec  abjectam 
orationem,  nec  nimis  altam  et  exaggeratam,  probat : 
plenam  tamen  eam  vult  esse  gravitatis,  ut  eos,  qui 
audient,  ad  majorem  admirationem  possit  traducere. 
Trochaeum  autem,  qui  est  eodem  spatio,  quo  choreus, 
cordacem  appellat,  quia  contractio  et  brevitas  digni- 
tatem  non  habeat.    Ita  paeona  probat,  eoque  ait  uti 
omnes,  sed  ipsos  non  sentire,  cum  utantur :  esse  au- 
tem  tertium  ac  medium  inter  illos  ;  sed  ita  factos  eos 
pedes  esse,  ut  in  eis  singulis  modus  insit  aut  sesqui- 
plex,  aut  duplex,  aut  par.    Itaque  illi,  de  quibus 
ante  dixi,  tantummodo  commoditatis  habuerunt  ra- 
tionem,  nullam  dignitatis.  Iambus  enim  et  dactylus 

in  versum  cadunt  maxime:  itaque  ut  versum  fu- 
gimus  in  oratione,  sic  hi  sunt  evitandi  continuati 
pedes.  Aliud  enim  quiddam  est  oratio,  nec  quid- 
quam  inimicius,  quam  illa,  versibus.  Paeon  autem 
minime  est  aptus  ad  versum ;  quo  libentius  eum 
recepit  oratio.  Ephorus  vero  ne  spondeum  quidem, 
quem  fugit,  intelligit  esse  aequalem  dactylo,  quem 
probat.  Syllabis  enim  metiendos  pedes,  non  inter- 
valKs,  existimat:  quod  idem  facit  in  trochaeo,  qui 
temporibus  et  intervallis  est  par  iambo ;  sed  eo 
vitiosus  in  oratione,  si  ponatur  extremus,  quod  verba 
melius  in  syllabas  longiores  cadunt.  Atque  haec,  quae 
sunt  apud  Aristotelem,  eadem  a  Theophrasto  Theo- 
decteque  de  paeone  dicuntur. 

Ego  autem  sentio,  omnes  in  oratione  esse  quasi 
permixtos  et  confusos  pedes  :  nec  enim  effugere  pos- 
semus  animadversionem,  si  semper  iisdem  uteremur ; 
quia  neque  numerosa  esse,  ut  poema,  neque  extra 
numerum,  ut  sermo  vulgi,  esse  debet  oratio.  Alterum 
nimis  est  vinctum,  ut  de  industria  factum  appareat : 
alterum  nimis  dissolutum,  ut  pervagatum  ac  vulgare 
videatur  ;  ut  ab  altero  non  delectere,  alterum  oderis. 
Sit  igitur  (ut  supra  dixi)  permixta  et  temperata  nu- 
meris,  nec  dissoluta,  nec  tota  nurnerosa,  paeone  maxi- 
me  (quoniam  optimus  auctor  ita  censet),  sed  reliquis 
etiam  numeris,  quos  ille  praeterit,  temperata. 

LVIII.  Quos  autem  numeros,  cum  quibus,  tam-. 
quam  purpuram,  misceri  oporteat,  nunc  dicendum 
est,  atque  etiam  quibus  orationis  generibus  sint  qui- 
que  accommodatissimi.  Iambus  enim  frequentissi- 
mus  est  in  iis,  quae  demisso  atque  humili  sermone 
dicuntur :  paeon  autem  in  amplioribus  ;  in  utroque 
dactylus.  Ita  in  varia.  et  perpetua  oratione  hi  sunt 
inter  se  miscendi  et  temperandi:  sic  minime  ani- 
madvertetur  delectationis  aucupium,  et  quadrandae 
orationis  industria ;  quae  latebit  eo  magis,  si  et  ver- 
borum  et  sententiarum  ponderibus  utemur.  Nam 
qui   audiunt,  haec  duo  animadvertunt,  et  jucunda 

sibi  censent,  verba  dico  et  sententias ;  eaque  dum 
animis  attentis  admirantes  excipiunt,  fugit  eos  et 
prastervolat  nnmerus  ;  qui  tamen  si  abesset,  illa  ipsa 
delectarent 

Nec  vero  nimius  is  cursus  est  [numerorum],  ora- 
tionis  dico  (nam  est  longe  aliter  in  versibus),  nihil  ut 
fiat  extra  modum :  nam  id  quidem  esset  poema : 
sed  omnis,  nec  claudicans,  nec  quasi  fiuctuans,  et 
aequaliter  constanterque  ingrediens,  numerosa  habe- 
tur  oratio.  Atque  id  in  dicendo  numerosum  putatur, 
non  quod  totum  constat  e  numeris,  sed  quod  ad  nu- 
meros  proxime  accedit :  quo  etiam  difficilius  est  ora- 
tione  uti,  quam  versibus ;  quod  illis  certa  quaadam 
et  deftnita  lex  est,  quam  sequi  sit  necesse :  in  dicendo 
autem  nihil  est  propositum,  nisi  aut  ne  immoderata, 
aut  angusta,  aut  dissoluta,  aut  fluens  sit  oratio.  Ita- 
que  non  sunt  in  ea  tamquam  tibicini  percussionum  mo- 
di,  sed  universa  comprehensio  et  species  orationis  clau- 
sa  et  terminata  est :  quod  voluptate  aurium  judicatur. 

LIX.  Solet  autem  quaeri,  totone  in  ambitu  verbo- 
rum  numeri  tenendi  sint,  an  in  primis  partibus,  atque 
in  extremis  ?  Plerique  enim  censent  cadere  tantum 
numerose  oportere,  terminarique  sententiam.  Est 
autem,  ut  id  maxime  deceat,  non  id  solum  :  ponen- 
dus  est  enim  ille  ambitus,  non  abjiciendus.  Quare, 
cum  aures  extremum  semper  exspectent,  in  eoque 
acquiescant,  id  vacare  numero  non  oportet :  sed  ad 
hunc  exitum  tamen  a  principio  ferri  debet  verbo- 
rum  illa  comprehensio,  et  tota  a  capite  ita  fluere,  ut 
ad  extremum  veniens  ipsa  consistat.  Id  autem  bona, 
disciplina  exercitatis,  qui  et  multa  scripserint,  et 
quaecumque  etiam  sine  scripto  dicerent,  similia  scrip- 
torum  effecerint,  non  erit  difficillimum.  Ante  enim 
circumscribitur  mente  sententia,  confestimque  verba 
concurrunt ;  quae  mens  eadem,  qua  nihil  est  celerius, 
statim  dimittit,  ut  suo  quodque  loco  respondeat: 
quorum  descriptus  ordo  aiias  alia  terminatione  con- 
cluditur :  atque  omnia  illa  et  prima  et  media  verba 

spectare  debent  ad  ultimum.  Interdum  enim  cursus 
est  in  oratione  incitatior,  interdum  moderata  ingres- 
sio ;  ut  jam  a  principio  videndum  sit,  quemadmo- 
dum  velis  venire  ad  extremum.  Nec  in  numeris  ma- 
gis,  quam  in  reliquis  ornamentis  orationis,  eadem 
cum  faciamus,  quac  poetae,  effugimus  tamen  in  ora- 
tione  poematis  similitudinem.  Est  enim  in  utroque  et 
materia  et  tractatio :  materia  in  verbis,  tractatio  in 
collocatione  verborum.  Ternae  autem  sunt  utriusque 
partes  verborum ;  translatum,  novum,  priscum : 
nam  de  propriis  nihil  hoc  loco  dicimus. 

LX.  Collocationis  autem,  eae,  quas  diximus,  com- 
positio,  concinnitas,  numerus ;  sed  in  utroque  fre- 
quentiores  sunt  et  liberiores  poetae.  Nam  et  transfe- 
runt  verba  cum  crebrius,  tum  etiam  audacius;  et 
priscis  libentius  utuntur,  et  liberius  novis  :  quod 
idem  fit  in  numeris,  in  quibus  quasi  necessitati  pa- 
rere  coguntur.  Sed  tamen  hasc  nec  nimis  esse  diversa, 
neque  ullo  modo  conjuncta  intelligi  licet.  Ita  lit, 
ut  non  item  in  oratione,  ut  in  versu,  numerus  exstet : 
idque,  quod  numerosum  in  oratione  dicitur,  non  sem- 
per  numero  fiat,  sed  nonnunquam  aut  concinnitate, 
aut  constructione  verborum. 

Ita,  si  numerus  orationis  quaeritur  qui  sit ;  omnis 
est :  sed  alius  alio  melior  atque  aptior :  si  locus  ;  in 
omni  parte  verborum  :  si,  unde  ortus  sit ;  ex  aurium 
voluptate:  si  componendorum  ratio;  dicetur  alio 
loco,  quia  pertinet  ad  usum  ;  quae  pars  quarta  et  ex- 
trema  nobis  in  dividendo  fuit :  si,  ad  quam  rem  ad- 
hibeatur ;  ad  delectationem :  si,  quando  ;  semper : 
si,  quo  loco ;  in  tota  continuatione  verborum :  si, 
quae  res  efficiat  voluptatem ;  eadem,  quae  in  versibus, 
quorum  modum  notat  ars ;  sed  aures  ipsae  tacito 
eum  sensu  sine  arte  definiunt. 

LXI.  Satis  multa  de  natura :  sequitur  usus,  de 
quo  est  accuratius  disputandum.  In  quo  quassitum 
est,  in  totone  circuitu  illo  orationis,  quem  Graeci 
n«p<o5ov,  nos  tum  ambitum,  tum  circuitum,  tum 

comprehensionem,  aut  continuationem,  aut  circum- 
scriptionem  dicimus ;  an  in  principiis  solum,  an  in 
extremis,  an  in  utraque  parte,  numerus  tenendus 
sit  ?  deinde,  cum  aliud  videatur  esse  numerus,  aliud 
numerosum ;  quid  intersit  ?  tum  autem,  in  omni- 
busne  numeris  asqualiter  particulas  deceat  incidere, 
an  facere  alias  breviores,  alias  longiores  ?  idque 
quando,  aut  cur,  quibusque  partibus  ?  pluribusne, 
an  singulis  ?  imparibus,  an  aequalibus  ?  et  quando 
aut  istis  aut  illis  sit  utendum  ?  quaeque  inter  se  ap- 
tissime  collocentur,  et  quomodo  ?  an  omnino  nulla 
sit  in  eo  genere  distinctio  ?  quodque  ad  rem  maxime 
pertinet,  qua  ratione  numerosa  fiat  oratio  ?  Expli- 
candum  etiam  est,  unde  orta  sit  forma  verborum : 
dicendumque,  quantos  circuitus  facere  deceat :  deque 
eorum  particulis,  et  tamquam  incisionibus,  disseren- 
dum  est ;  quaarendumque,  utrum  una  species  et  lon- 
gitudo  sit  earum,  anne  plures  ?  et,  si  plures,  quo 
loco,  aut  quando,  quoque  genere  uti  oporteat  ?  Pos- 
tremo  totius  generis  utilitas  explicanda  est,  qua?  qui- 
dem  patet  latius  :  non  ad  unam  enim  rem  aliquam, 
sed  ad  plures,  accommodatur. 

Ac  licet,  non  ad  singulas  res  respondentem,  de  uni- 
verso  genere  sic  dicere,  ut  etiam  singulis  satis  respon- 
sum  esse  videatur.  Remotis  igitur  reliquis  generibus, 
unum  selegimus,  hoc,  quod  in  causis  foroque  versa- 
tur,  de  quo  diceremus. 

Ergo  in  aliis,  id  est,  in  historia,  et  in  eo  quod  ap- 
pellamus  e7ri^=ixrinov,  placet  omnia  dici  Isocrateo 
Theopompeoque  more,  illa  circumscriptione  ambitu- 
que,  ut  tamquam  in  orbe  inclusa  currat  oratio,  quoad 
insistat  in  singulis  perfectis  absolutisque  sententiis. 
Ttaque  posteaquam  est  nata  haec  vel  circumscriptio, 
vel  comprehensio,  vel  continuatio,  vel  ambitus  (si 
ita  licet  dicere),  nemo,  qui  aliquo  esset  in  numero, 
scripsit  orationem  generis  ejus,  quod  esset  ad  delec- 
tationem  comparatum,  remotumque  a  judiciis  fo- 
rensique  certamine,  quin   redigeret   omnes  fere  in 

quadrum  numerumque  sententias.  Nam,  cum  is  est 
auditor, qui  non  vereatur,  ne.  compositae orationis in- 
sidiis  sua  fides  attentetur,  gratiam  quoque  habet  ora- 
tori,  voluptati  aurium  servienti. 

LXII.  Genus  autem  hoc  orationis  neque  totum 
assumendum  est  ad  causas  forenses,  neque  omnino 
repudiandum.  Si  enim  semper  utare,  cum  satietatem 
affert,  tum,  quale  sit,  etiam  ab  imperitis  agnoscitur. 
Detrahit  prasterea  actionis  dolorem;  aufert  huma- 
num  sensum  actoris;  tollit  funditus  veritatem  et 
fidem.  Sed,  quoniam  adhibenda  nonnunquam  est, 
primum  videndum  est,  quo  loco,  deinde  quamdiu 
retinenda  sit,  tum  quot  modis  commutanda. 

Adhibenda  est  igitur  numerosa  oratio,  si  aut  lau- 
dandum  est  aliquid  ornatius  (ut  nos  in  accusationis 
secundo,  de  Siciliae  laude  diximus ;  ut  in  senatu,  de 
consulatu  meo),  aut  exponenda  narratio,  quae  plus 
dignitatis  desiderat,  quam  doloris  (ut  in  quarto  ac~ 
cusationis,  de  Ennensi  Cerere,  de  Segestana  Diana, 
de  Syracusarum  situ  diximus.)  Saepe  etiam  in  am- 
plificanda  re,  concessu  omnium,  funditur  numerose 
et  volubiliter  oratio.  Id  nos  fortasse  non  perfecimus, 
conati  quidem  saspissime  sumus  ;  quod  plurimis  locis 
perorationes  nostrae,  voluisse  nos,  atque  animo  con- 
tendisse,  declarant.  Id  autem  tum  valet,  cum  is,  qui 
audit,  ab  oratore  jam  obsessus  est,  ac  tenetur.  Non 
enim  id  agit,  ut  insidietur  et  observet :  sed  jam  favet, 
processumque  vult ;  dicendique  vim  admirans,  non 
inquirit,  quod  reprehendat.  Haec  autem  forma  reti- 
nenda  non  diu  est,  nec  dico  in  peroratione,  quam  ipse 
includit,  sed  in  orationis  reliquis  partibus :  nam,  cum 
sis  his  locis  usus,  quibus  ostendi  licere,  transferenda 
tota  dictio  est  ad  illa,  quae,  nescio  cur,  cum  Graaci 
Ko/xfxdToc  et  Koj\a  nominent,  nos  non  recte  incisa  et 
membra  dicamus.  Neque  enim  esse  possunt,  rebus 
ignotis,  nota  nomina:  sed,  cum  verba,  aut  suavi- 
tatis  aut  inopiae  causa,  transferre  soleamus,  in  om- 
nibus  hoc  fit  artibus,  ut,  cum  id  appellandum  sit, 

{Uhetor.)  vol.  II.  g 

quod,  propter  rerum  ignorationem  ipsarum,  nullum 
habuerit  ante  nomen,  necessitas  cogat  aut  novum  fa- 
cere  verbum,  aut  a  simili  mutuari. 

LXIII.  Quo  autem  pacto  deceat  incise  membra- 
timve  dici,  jam  videbimus :  nunc,  quot  modis  mu- 
tentur  comprehensiones  conclusionesque,  dicendum 
est.  Fluit  omnino  numerus  a  primo  tum  incitatius 
brevitate  pedum,  tum  proceritate  tardius.  Cursum 
contentiones  magis  requirunt;  expositiones  rerum, 
tarditatem.  Insistit  autem  ambitus  modis  pluribus, 
e  quibus  unum  est  secuta  Asia  maxime,  qui  dicho- 
reus  vocatur,  cum  duo  extremi  chorei  sunt,  id  est,  e 
singulis  longis  et  brevibus :  explanandum  est  enim, 
quod  ab  aliis  iidem  pedes  aliis  nominantur  vocabulis. 
Dichoreus  non  est  ille  quidem  sua  sponte  vitiosus  in 
clausulis ;  sed  in  orationis  numero  nihil  est  tam  vi- 
tiosum,  quam  si  semper  est  idem.  Cadit  autem  per 
se  ille  ipse  praeclare :  quo  etiam  satietas  formidanda 
est  magis.  Me  stante,  C.  Carbo,  C.  F.  tribunus  ple- 
bis,  in  concione  dixit  his  verbis,  "  O  Marce  Druse, 
patrem  appello."  Haec  quidem  duo  binis  pedibus  in- 
cisim :  dein  membratim,  "  tu  dicere  solebas,  sacram 
esse  rempublicam."  Haec  item  membra  ternis.  Post 
ambitus,  "  quicumque  eam  violavissent,  ab  omnibus 
esse  ei  pcenas  persolutas :"  dichoreus :  nihil  enim  ad 
rem,  extrema  illa  longa  sit,  an  brevis :  deinde,  "  Pa- 
tris  dictum  sapiens,  temeritas  fllii  comprobavit."  Hoc 
dichoreo  tantus  clamor  concionis  excitatus  est,  ut  ad- 
mirabile  esset.  Quaero,  nonne  id  numerus  eftecerit  ? 
verborum  ordinem  immuta :  fac  sic,  "  Comprobavit 
filii  temeritas :"  jam  nihil  erit,  etsi  Temeritas  ex  tribus 
brevibus  et  longa  est ;  quem  Aristoteles,  ut  optimum, 
probat;  a  quo  dissentio.  At  eadem  verba,  eadem 
sententia:  animo  istuc  satis  est,  auribus  non  satis. 
Sed  id  crebrius  fieri  non  oportet.  Primum  enim  nu- 
merus  agnoscitur :  deinde  satiat :  postea,  cognita  fa- 
cilitate,  contemnitur. 

LXIV.  Sed  sunt  clausulae  plures,  quae  numerose 

et  jucunde  cadant :  nam  et  creticus,  qui  est  e  longa, 
et  brevi  et  longa,  et  ejus  aequalis  paeon,  qui  spatio 
par  est,  syllaba  longior,  quam  commodissime  puta- 
tur  in  solutam  orationem  illigari,  cum  sit  duplex : 
nam  aut  e  longa  et  tribus  brevibus,  qui  numerus  in 
primo  viget,  jacet  in  extremo ;  aut  e  totidem  brevi- 
bus  et  longa,  in  quem  optime  cadere  censent  ve- 
teres :  ego  non  plane  rejicio,  sed  alios  antepono. 

Ne  spondeus  quidem  funditus  est  repudiandus; 
etsi,  quod  est  e  longis  duabus,  hebetior  videtur  et 
tardior ;  habet  tamen  stabilem  quemdam,  et  non  ex- 
pertem  dignitatis  gradum  :  in  incisionibus  vero  multo 
magis,  et  in  membris :  paucitatem  enim  pedum  gra- 
vitatis  suse  tarditate  compensat.  Sed  hos  cum  in 
clausulis  pedes  nomino,  non  loquor  de  uno  pede  ex- 
tremo :  adjungo  (quod  minimum  sit)  proximum  su- 
periorem,  saepe  etiam  tertium.  JNe  iambus  quidem, 
qui  est  e  brevi  et  longa,  aut  par  choreo,  qui  habet 
tres  breves,  sed  spatio  par,  non  syllabis ;  aut  etiam 
dactylus,  qui  est  e  longa,  et  duabus  brevibus,  si  est 
proximus  a  postremo,  parum  volubiliter  pervenit  ad 
extremum,  si  est  extremus  choreus,  aut  spondeus : 
nunquam  enim  interest,  uter  sit  eorum  in  pede  ex- 
tremo.  Sed  iidem  hi  tres  pedes  male  concludunt,  si 
quis  eorum  in  extremo  iocatus  est,  nisi  cum  pro  cre- 
tico  postremus  est  dactylus  :  nihil  enim  interest,  dac- 
tylus  sit  extremus,  an  creticus ;  quia,  postrema  syl- 
laba  brevis  an  longa  sit,  ne  in  versu  quidem  refert. 

Quare  etiam  paeona  qui  dixit  aptiorem,  in  quo  es- 
set  longa  postrema,  vidit  parum ;  quoniam  nihil  ad 
rem  est,  postrema  an  longa  sit.  Jam  paeon,  quod 
plures  habeat  syllabas  quam  tres,  numerus  a  qui- 
busdam,  non  pes,  habetur.  Est  quidem,  ut  inter 
omnes  constat  antiquos,  Aristotelem,  Theophrastum, 
Theodectem,  Ephorum,  unus  aptissimus  orationi  vel 
orienti,  vel  mediae :  putant  illi  etiam  cadenti ;  quo 
loco  mihi  videtur  aptior  creticus.  Dochmius  autem 
e  quinque   syUabis,   brevi,    duabus   longis,   brevi, 

longfi,  ut  est  hoc,  "  Amicos  tenes,"  quovis  loco  aptus 
est,  dum  semel  ponatur :  iteratus,  aut  continuatus, 
numemm  apertum  et  nimis  insignem  facit. 

LXV.  His  igitur  tot  commutationibus,  tamque 
variis,  si  utemur ;  nec  deprehendetur  manifesto,  quid 
a  nobis  de  industria  fiat,  et  occurretur  satietati.  Et, 
quia  non  numero  solum  numerosa  oratio,  sed  et 
compositione  fit,  et  genere  (quod  ante  dictum  est) 
concinnitatis ;  compositione  potest  intelligi,  cum  ita 
structa  verba  sunt,  ut  numerus  non  qugesitus,  sed 
ipse  secutus  esse  videatur ;  ut  apud  Crassum,  "  nam 
ubi  lubido  dominatur,  innocentiae  leve  preesidium 
est."  Ordo  enim  verborum  efficit  numerum  sine  ulla 
aperta  oratoris  industria.  Itaque,  siquae  veteres  illi 
(Herodotum  dico,  et  Thucydidem,  totamque  eam 
aetatem)  apte  numeroseque  dixerunt ;  ea  non  numero 
quaesito,  sed  verborum  collocatione,  ceciderunt. 

Formae  vero  quaedam  sunt  orationis,  in  quibus  ea 
concinnitas  inest,  ut  sequatur  numerus  necessario. 
Nam  cum  aut  par  pari  refertur,  aut  contrarium  con- 
trario  opponitur,  aut,  quae  similiter  cadunt  verba, 
verbis  comparantur ;  quidquid  ita  concluditur,  ple- 
rumque  fit  ut  numerose  cadat.  Quo  de  genere  cum 
exemplis  supra  diximus,  ut  haec  quoque  copia  facul- 
tatem  afferat,  non  semper  eodem  modo  desinendi : 
nec  tamen  haac  ita  sunt  arcta  et  adstricta,  ut  ea,  cum 
velimus,  laxare  nequeamus.  Multum  interest,  utrum 
numerosa  sit,  id  est,  similis  numerorum,  an  plane  e 
numeris  constet  oratio.  Alterum  si  fit,  intolerabile 
vitium  est :  alterum  nisi  fit,  dissipata,  et  inculta,  et 
fluens  est  oratio. 

LXVI.  Sed,  quoniam  non  modo  non  frequenter, 
verum  etiam  raro,  in  veris  causis  aut  forensibus,  cir- 
cumscripte  numeroseque  dicendum  est ;  sequi  vide- 
tur,  ut  videamus,  quae  sint  illa,  quae  supra  dixi  in- 
cisa,  quae  membra.  Haec  enim  in  veris  causis  maxi- 
mam  partern  orationis  obtinent.  Constat  enim  ille 
ambitus  et  plena  comprehensio  e  quatuor  fere  parti- 

bus,  quse  membra  dicimus ;  ut  et  aures  impleat,  et 
ne  brevior  sit,  quam  satis  sit,  neque  longior :  quam- 
quam  utrumque  nonnunquam,  vel  potius  saepe,  acci- 
dit,  ut  aut  citius  insistendum  sit,  aut  longius  proce- 
dendum,  ne  brevitas  defraudasse  aures  videatur,  neve 
longitudo  obtudisse.  Sed  habeo  mediocritatis  ratio- 
nem  :  nec  enim  loquor  de  versu ;  et  est  liberior  ali- 
quanto  oratio. 

E  quatuor  igitur,  quasi  hexametrorum  instar  ver- 
sunm  quod  sit,  constat  fere  plena  comprehensio.  His 
igitur  singulis  versibus  quasi  nodi  apparent  continua- 
tionis,  quos  in  ambitu  conjungimus.  Sin  membratim 
volumus  dicere,  insistimus :  idque  cum  opus  est,  ab 
isto  cursu  invidioso  facile  nos  et  saepe  disjungimus. 
Sed  nihil  tam  debet  esse  numerosum,  quam  hoc, 
quod  minime  apparet,  et  valet  plurimum.  Ex  hoc 
genere  illud  est  Crassi,  Missos  faciant  patronos : 
ipsi  prodeant.  Nisi  intervallo  dixisset,  ipsi prodeant^ 
sensisset  profecto  effugisse  senarium :  omnino  melius 
caderet,  prodeant  ipsL  Sed  de  genere  nunc  disputo. 
Cur  clandestinis  consiliis  nos  oppugnant?  cur  de 
perfugis  nostris  copias  comparant  contra  nos  ?  Pri- 
ma  sunt  illa  duo,  quae  Koyu^ara  Graeci  vocant,  nos 
incisa  dicimus :  deinde  tertium,  KwAov  illi,  nos  mem- 
brum.  Sequitur  non  longa  (ex  duobus  enim  versibus, 
id  est,  membris,  perfecta  est)  comprehensio,  et  in 
spondeos  cadit:  et  Crassus  quidem  sic  plerumque 
dicebat :  idque  ipse  genus  dicendi  maxime  probo. 

LXVIL  Sed  quee  incisim  aut  membratim  efferun- 
tur,  ea  vel  aptissime  cadere  debent ;  ut  est  apud  me  : 
"  Domus  tibi  deerat  ?  at  habebas.  Pecunia  supera- 
bat  ?  at  egebas."  Haec  incise  dicta  sunt  quatuor.  At 
membratim,  quae  sequuntur,  duo,  "Incurristi  amens 
in  columnas  :  in  alienos  insanus  insanisti."  Deinde 
omnia,  tamquam  crepidine  quadam,  comprehensione 
longiore  sustinentur :  "  Depressam,  caecam,  jacen- 
tcm  domum  pluris,  quam  te,  et  quam  fortunas  tuas, 
astimasti."  Dichoreo  finitur:   at  dispondeo  proxi- 

mum  illud :  nam  in  iis,  quibus,  ut  pugiunculis,  uti 
oportet,  brevitas  facit  ipsa  liberiores  pedes.  Saepe  enim 
singulis  utendum  est,  plerumque  binis,  (et  utrisque 
addi  pedis  pars  potest)  non  fere  ternis  amplius. 

Incisim  autem  et  membratim  tracta  oratio  in  veris 
causis  plurimum  valet,  maximeque  his  locis,  cum 
aut  arguas,  aut  refellas ;  ut  nostra  in  Corneliana  se- 
cunda,  "  O  callidos  homines  i  O  rem  excogitatam  ! 
O  ingenia  metuenda  !"  Membratim  adhuc  :  deinde 
caesim  diximus.  Rursus  membratim,  "  Testes  dare 
volumus.,,  Extrema  sequitur  comprehensio,  sed  ex 
duobus  membris,  qua  non  potest  esse  brevior, 
"  Quem,  quaeso,  nostrum  fefellit,  ita  vos  esse  factu- 
ros  ?'" 

Nec  ullum  genus  est  dicendi  aut  melius,  aut  for- 
tius,  binis  aut  ternis  ferire  verbis,  nonnunquam  sin- 
gulis,  paulo  alias  pluribus :  inter  quse,  variis  clausu- 
lis  interponit  se  raro  numerosa  comprehensio ;  quam 
perverse  fugiens  Hegesias,  dum  ille  quoque  imitari 
Lysiam  vult,  alterum  paene  Demosthenem,  saltat, 
incidens  particulas.  Et  is  quidem  non  minus  senten- 
tiis  peccat,  quam  verbis ;  ut  non  quaerat,  quem  ap- 
pellet  ineptum,  qui  illum  cognoverit.  Sed  ego  illa 
Crassi,  et  nostra  posui,  ut,  qui  vellet,  auribus  ipsis, 
quid  numerosum  etiam  in  minimis  particulis  oratio- 
nis  esset,  judicaret. 

LXVIII.  Et,  quoniam  plura  de  numerosa  ora- 
tione  diximus,  quam  quisquam  ante  nos,  nunc  de 
ejus  generis  utilitate  dicemus.  Nihil  enim  est  aliud, 
lirute,  (quod  quidem  tu  minime  omnium  ignoras) 
pulchre  et  oratorie  dicere,  nisi  optimis  sententiis  ver- 
bisque  lectissimis  dicere.  Et  nec  sententia  ulla  est, 
quae  fructum  oratori  ferat,  nisi  apte  exposita,  atque 
absolute ;  nec  verborum  lumen  apparet,  nisi  diligen- 
ter  collocatorum :  et  horum  utrumque  numerus  il- 
lustrat :  numerus  autem  (saepe  enim  hoc  testandum 
est)  non  modo  non  poetice  junctus,  verum  etiam  fu- 
giens  illum,  ciquc  omnium  dissimillimus ;  (non  quin 

iidem  sint  numeri,  non  modo  oratorum  et  poetarum, 
verum  omnino  loquentium,  denique  etiam  sonantium 
omnium,  quse  metiri  auribus  possumus :)  sed  ordo 
pedum  facit,  ut  id,  quod  pronuntiatur,  aut  orationis 
aut  poematis  simile  videatur. 

Hanc  igitur  sive  compositionem,  sive  perfectionem, 
sive  numerum  vocari  placet,  et  adhibere  necesse  est, 
si  ornate  velis  dicere,  non  solum  (quod  ait  Aristote- 
les  et  Theophrastus)  ne  infinite  feratur,  ut  flumen, 
oratio,  quag  non  aut  spiritu  pronuntiantis,  aut  inter- 
ductu  librarii,  sed  numero  coacta,  debet  insistere; 
verum  etiam,  quod  multo  majorem  habent  apta  vim, 
quam  soluta.  Ut  enim  athletas,  nec  multo  secus  gla- 
diatores,  videmus  nihil  nec  vitando  facere  caute,  nec 
petendo  vehementer,  in  quo  non  motus  hic  habeat 
palaestram  quamdam ;  ut,  quidquid  in  his  rebus  fiat 
utiliter  ad  pugnam,  idem  ad  adspectum  etiam  sit 
venustum ;  sic  oratio  nec  plagam  gravem  facit,  nisi 
petitio  fuit  apta ;  nec  satis  recte  declinat  impetum, 
nisi,  etiam  in  cedendo,  quid  deceat,  intelligit. 

Itaque,  qualis  eorum  motus,  quos  an-aXocia-Tovs 
Graeci  vocant,  talis  horum  mihi  videtur  oratio,  qui 
non  claudunt  numeris  sententias  :  tantumque  abest, 
ut,  quod  ii,  qui  hoc  (aut  magistrorum  inopia,  aut 
ingenii  tarditate,  aut  laboris  fuga)  non  sunt  assecuti, 
solent  dicere,  enervetur  oratio  compositione  verbo- 
rum,  ut  aliter  in  ea  nec  impetus  ullus  nec  vis  esse 
possit. 

LXIX.  Sed  magnam  exercitationem  res  flagitat, 
ne  quid  eorum,  qui  genus  hoc  secuti  non  tenuerunt, 
simjle  faciamus;  ne  aut  verba  trajiciamus  aperte, 
quo  melius  aut  cadat  aut  volvatur  oratio ;  quod  se 
L.  Ceelius  Antipater,  in  procemio  Belli  Punici,  nisi 
necessario,  facturum  negat.  O  virum  simplicem,  qui 
nos  nihil  celet !  sapientem,  qui  serviendum  necessi- 
tati  putet !  Sed  hic  omnino  rudis.  Nobis  autem  in 
scribendo,  atque  in  dicendo,  necessitatis  excusatio 
non  probatur :  nihil  est  enim  nccesse :  et,  si  quid 

k9  id  necesse  tamen  non  erat  confiteri.  Et  hic 
quidem,  qui  hanc  a  Laelio,  ad  quem  scripsit,  cui  se 
purgat,  veniam  petit,  et  utitur  ea  trajectione  verbo- 
rum,  et  nihilo  tamen  aptius  explet,  concluditque 
sententias. 

Apud  alios  autem,  et  Asiaticos  maxime,  numero 
servientes,  inculcata  reperias  inania  qusedam  verba, 
quasi  complementa  numerorum.  Sunt  etiam  qui  illo 
vitio,  quod  ab  Hegesia  maxime  fluxit,  infringendis, 
concidendisque  numeris,  in  quoddam  genus  abjectum 
incidant,  Siculorum  simillimum.  Tertium  est,  in  quo 
fuerunt  fratres  illi,  Asiaticorum  rhetorum  principes, 
Hierocles  et  Menecles,  minime  mea  sententia  con- 
temnendi.  Etsi  enim  a  forma  veritatis  et  ab  Attico- 
rum  regula  absunt,  tamen  hoc  vitium  compensant 
vel  facultate,  vel  copia.  Sed  apud  eos  varietas  non 
erat,  quod  omnia  fere  concludebantur  uno  modo. 
Qu83  vitia  qui  fugerit,  ut  neque  verbum  ita  trajiciat, 
ut  id  de  industria  facium  intelligatur,  neque  inferci- 
ens  verba,  quasi  rimas  expleat,  nec  minutos  nume- 
ros  sequens,  concidatdelumbetque  sententias,  nec,  sine 
ulla  commutatione,  in  eodem  semperverseturgenere 
numerorum ;  is  cmnia  fere  vitia  vitaverit :  nam  de 
laudibus  multa  diximus,  quibus  sunt  alia  perspicua 
vitia  contraria. 

V:  LXX.  Quantum  autem  sit  apte  dicere,  experiri 
licet,  si  aut  compositi  oratoris  bene  structam  colloca- 
tionem  dissolvas  permutatione  verborum.  Corrum- 
patur  enim  tota  res,  ut  et  haec  nostra  in  Corneliana, 
et  deinceps  omnia :  w  Neque  me  divitiae  movent, 
quibus  omnes  Africanos  et  Laelios  multi  venalicii 
mercatoresque  superaxunt."  Immuta  paulum,  ut  sit, 
"  multi  superarunt  mercatores  venaliciique ;"  perie- 
rit  tota  res.  Et  quas  sequuntur  :  "  Neque  vestis,  aut 
caelatum  aurum  et  argentum,  quo  nostros  veteres 
Marcellos  IMaximosque  multi  eunuchi  e  Syria  ^Egyp- 
toque  vicerunt."  Verba  permuta  sic,  ut  sit,  "  Vice- 
runt  eunuchi  e  Syria  ^gyptoque."  Adde  tertium, 

"  Neque  vero  ornamenta  ista  villarum,  quibus  JL. 
Paulum  et  L.  Mummium,  qui  rebus  his  urbem  Ita- 
liamque  omnem  referserunt,  ab  aliquo  video  perfa- 
ciie  Deliaco  aut  Syro  potuisse  superari."  Fac  ita, 
u  potuisse  superari  ab  aliquo  Syro  aut  Deliaco." 
Videsne,  ut,  ordine  verborum  paulum  commutato, 
iisdem  verbis,  stante  sententia,  ad  nihilum  omnia 
recidant,  cum  sint  ex  aptis  dissoluta  ?  autsi  alicujus 
inconditi  arripias  dissipatam  aliquam  sententiam, 
eamque,  ordine  verborum  paulum  commutato,  in 
quadrum  redigas,  efficiatur  aptum  illud,  quod  fuerit 
antea  diffluens  ac  solutum.  -Age,  sume  de  Gracchi 
apud  censores  illud,  u  Abesse  non  potest,  quin  ejus- 
dem  hominis  sit,  probos  improbare,  qui  improbos 
probet."  Quanto  aptius,  si  ita  dixisset,  "  quin  ejus- 
dem  hominis  sit,  qui  improbos  probet,  probos  im- 
probare  !"  Hoc  modo  dicere  nemo  unquam  noluit : 
nemoque  potuit,  quin  dixerit.  Qui  autem  aliter  dix- 
erunt,  hoc  assequi  non  potuerunt.  Ita  facti  sunt  re- 
pente  Attici.  Quasi  vero  Trallianus  fuerit  Demo- 
sthenes,  cujus  non  tam  vibrarent  fulmina  illa,  nisi 
numeris  contorta  ferrentur  ! 

LXXI.  Sed,  si  quos  magis  delectant  soluta,  se- 
quantur  ea  sane,  [modo  sic,  ut  quis]  Phidias  cly- 
peum  dissolverit,  collocationis  universam  speciem 
sustulerit,  non  singulorum  operum  venustatem ;  ut, 
in  Thucydide,  orbem  modo  orationis  desidero,  orna- 
menta  comparent.  Isti  autem  cum  dissolvunt  oratio~ 
nem,  in  qua  nec  res  USC  verbum  ullum  est,  nisi  ab- 
jectum ;  non  clypeum,  sed  ut  in  proverbio  est  (etsi 
humilius  dictum  est,  tamen  consimiie  est)  scopas  [ut 
ita  dicam]  mihi  videntur  dissolvere.  Atque,  ut  plane 
genus  hoc,  quod  ego  laudo,  contemsisse  videantur, 
aut  scribant  aliquid  vel  Isocrateo  more,  vel  quo 
JEschines  aut  Demosthenes  utitur :  tum  illos  existi- 
rnabo,  non  desperatione  reformidavisse  genus  hoc,  sed 
judicio  refugisse :  aut  reperiant,  ipsa  eadem  condi- 
tione  qui  uti  velit,  ut  aut  dicat,  aut  scribat,  utra  vo- 

let  lingua,  eo  genere,  quo  illi  volunt.  Facilius  est 
enim  apta  dissolvere,  quam  dissipata  connectere. 

Res  autem  se  sic  habet,  (ut  brevissime  dicam  quod 
sentio)  composite  et  apte,  sine  sententiis,  dicere,  insa- 
nia  est :  sententiose  autem,  sine  verborum  et  ordine 
et  modo,  infantia ;  sed  ejusmodi  tamen  infantia,  ut 
ea  qui  utSntor,  non  stulti  homines  haberi  possint, 
etiam  pierumque  prudentes :  quo  qui  est  contentus, 
utatur.  Eloquens  vero,  qui  non  approbationes  solum, 
sed  admirationes,  clamores,  plausus,  si  liceat,  movere 
debet,  omnibus  oportet  ita  rebus  excellat,  ut  ei  turpe 
sit,  quidquam  aut  spectari  aut  audiri  libentius. 

Habes  meum  de  oratore,  Brute,  judicium,  quod 
aut  sequere,  si  probaveris ;  aut  tuo  stabis,  si  aliud 
quoddam  est  tuum.  In  quo  neque  pugnabo  tecum, 
neque  hoc  meum,  de  quo  tantopere  hoc  libro  asseve- 
ravi,  unquam  affirmabo  esse  verius,  quam  tuum.  Po- 
test  enim  non  solum  aliud  mihi,  ac  tibi,  sed  mihi  ipsi 
aliud  alias  videri :  nec  in  hac  mcdo  re,  qua?  ad  vulgi 
assensum  spectat,  et  ad  aurium  voluptatem,  quae  duo 
sunt  ad  judicandum  [novissima  ;]  sed  ne  in  maximis 
quidem  rebus,  quidquam  adhuc  inveni  firmius,  quod 
tenerem,  aut  quo  judicium  meum  dirigerem,  quam 
d,  quodcumque  mihi  quam  simillimum  veri  videre- 
tur,  cum  ipsum  illud  verum  in  occulto  lateret.  Tu 
autem,  velim,  si  tibi  ea,  quae  disputata  sunt,  minus 
probabuntur,  ut  aut  majus  opus  institutum  putes, 
quam  effici  potuerit,  aut,  durn  tibi  roganti  voluerim 
©bsequi,  verecundia  negandi,  scribendi  me  impuden- 
tiam  suscepisse. 

I.  Majores  nos  res  scribere  ingressos,  C.  Tre- 
bati,  et  iis  libris,  quos  brevi  tempore  satis  multos 
edidimus,  digniores,  e  cursu  ipso  revocavit  voluntas 
tua.   Cum  enim  mecum  in  Tusculano  esses,  et  in 
bibliotheca  separatim  uterque  nostrum  ad  suum  stu- 
dium  libellos,  quos  vellet,   evolveret,   incidisti  in 
Aristotelis  Topica  qusedam,  quae  sunt  ab  illo  pluri- 
bus  libris  explicata.    Qua  inscriptione  commotus, 
continuo  a  me  eorum  librorum  sententiam  requisisti. 
Quam  tibi  cum  exposuissem,  disciplinam  invenien- 
dorum  argumentorum,  ut,  sine  ullo  errore,  ad  eam 
rationem,  via  perveniremus  ab  Aristotele  inventa, 
libris  illis  contineri ;  verecunde  tu  quidem,  ut  om- 
nia,  sed  tamen  ut  facile  cernerem  te  ardere  studio, 
mecum,  ut  tibi  illam  traderem,  egisti.   Cum  autem 
ego  te,  non  tam  vitandi  laboris  mei  eausa,  quam 
quod  id  tua  interesse  arbitrarer,  vel  ut  eos  per  te 
ipse  legeres,  vel  ut  totam  rationem  a  doctissimo  quo- 
dam  rhetore  acciperes,  hortatus  essem;  utrumque, 
ut  ex  te  audiebam,  es  expertus.   Sed  a  libris  te  ob- 
scuritas  rejecit.  Rhetor  autem  ille  magnus,  haec,  ut 

opinor,  Aristotelica  se  ignorare  respondit.  Quod 
quidem  minime  sum  admiratus,  eum  philosophum 
rhetori  non  esse  cognitum,  qui  ab  ipsis  philosophis, 
praeter  admodum  paucos,  ignoraretur.  Quibus  eo 
minus  ignoscendum  est,  quodnon  modo  rebus  iis,  quae 
ab  illo  dictae  et  inventae  sunt,  allici  debuerunt,  sed 
dicendi  quoque  incredibili  quadam  cum  copia,  tum 
etiam  suavitate.  Non  potui  igitur  tibi,  saepius  hoc 
roganti,  et  tamen  verenti  ne  mihi  gravis  esses,  (facile 
enim  id  cernebam)  debere  diutius,  ne  ipsi  juris  in- 
terpreti  fieri  videretur  injuria.  Etenim  cum  tu  mihi 
meisque  multa  saepe  scripsisses,  veritus  sum,  ne,  si 
ego  gravarer,  aut  ingratum  id  aut  superbum  videre- 
tur.  Sed,  dum  fuimus  una,  tu  optimus  es  testis, 
quam  fuerim  occupatus :  ut  autem  a  te  discessi,  in 
Graeciam  proficiscens,  cum  opera  mea  nec  respublica 
nec  amici  uterentur,  nec  honeste  inter  arma  versari 
possem,  ne  si  tuto  id  quidem  mihi  liceret ;  ut  veni 
Veliam,  tuaque  et  tuos  vidi,  admonitus  hujus  aeris 
alieni,  nolui  deesse  ne  tacitae  quidem  flagitationi  tuae. 
Itaque  haec,  cum  mecum  libros  non  haberem,  me- 
moria  repetita,  in  ipsa  navigatione  conscripsi,  tibique 
ex  itinere  misi :  ut  mea  diligentia  mandatorum  tuo- 
rum,  te  quoque  (etsi  admonitore  non  eges)  ad  me- 
moriam  nostrarum  rerum  excitarem.  Sed  jam  tem- 
pus  est  ad  id,  quod  instituimus,  accedere. 

II.  Cum  omnis  ratio  diligens  disserendi  duas  ha- 
beat  partes ;  unam  inveniendi,  alteram  judicandi ; 
utriusque  princeps,  ut  mihi  quidem  videtur,  Aristo- 
teles  fuit.  Stoici  autem  in  altera  elaboraverunt.  Ju- 
dicandi  enim  vias  diligenter  persecuti  sunt,  ea  scien- 
tia,  quam  Dialecticen  appellant.  Inveniendi  vero 
artem,  quae  Tojnce  dicitur,  quaeque  ad  usum  potior 
erat,  et  ordine  naturae  certe  prior,  totam  reliquerunt. 
Nos  autem,  quoniam  in  utraque  summa  utilitas  est, 
et  utramque,  si  erit  otium,  persequi  cogitamus,  ab 
ea,  quae  prior  est,  ordiemur. 

Ut  igitur  earum  rerum,  quae  absconditae  sunt,  de- 

monstrato  et  notato  loco,  facilis  inventio  est ;  sic, 
cum  pervestigare  argumentum  aliquod  volumus,  lo- 
cos  nosse  debemus ;  sic  enim  appellatae  ab  Aristotele 
sunt  hae  quasi  sedes,  e  quibus  argumenta  promuntur. 
Itaque  licet  definire,  locum  esse  argumenti  sedem  ; 
argumentum  autem,  rationem,  quae  rei  dubias  faciat 
fidem. 

Sed  ex  his  locis,  in  quibus  argumenta  inclusa 
sunt,  alii  in  eo  ipso,  de  quo  agitur,  haerent ;  alii  as- 
sumuntur  extrinsecus.  In  ipso,  tum  ex  toto,  tum  ex 
partibus  ejus,  tum  ex  nota,  tum  ex  his  rebus,  quae 
quodammodo  affectae  sunt  ad  id,  de  quo  quzeritur. 
Extrinsecus  autem  ea  dicuntur,  quae  absunt,  longe- 
que  disjuncta  sunt. 

Sed  ad  id  totum,  de  quo  disseritur,  tum  definitio 
adhibetur,  quae  quasi  involutum  evolvit  id,  de  quo 
quaeritur.  Ejus  argumenti  talis  est  formula :  Jus  ci- 
vile  est  aequitas  constituta  iis,  qui  ejusdem  civitatis 
sunt,  ad  res  suas  obtinendas :  ejus  autem  aequitatis 
utilis  est  cognitio  :  utilis  est  ergo  juris  civilis  scientia. 
Tum  partium  enumeratio,  quae  tractatur  hoc  mo- 
do :  Si  neque  censu,  neque  vindicta,  nec  testamento 
liber  factus  est,  non  est  liber :  neque  est  ulla  earum 
rerum :  non  est  igitur  liber. 

Tum  notatio,  cum  ex  vi  verbi  argumentum  ali- 
quod  elicitur,  hoc  modo:  Cum  lex  [iElia  Sentia] 
assiduo  vindicem  assiduum  esse  jubeat,  locupletem 
jubet  locupleti :  locuples  enim  est  assiduus,  ut  ait 
JElius,  appellatus  ab  asse  dando. 

III.  Ducuntur  etiam  argumenta  ex  iis  rebus,  quae 
quodammodo  affectae  sunt  ad  id,  de  quo  quaeritur. 
Sed  hoc  genus  in  plures  partes  distributum  est.  Nam 
alia  conjugata  appellamus,  alia  ex  genere,  alia  ex 
formula,  alia  ex  similitudine,  alia  ex  antecedentibus, 
alia  ex  consequentibus,  alia  ex  repugnantibus,  alia 
ex  causis,  alia  ex  effectis,  alia  ex  comparatione  ma- 
jorum,  aut  parium,  aut  minorum. 

Conjugata  dicuntur,  quae  sunt  ex  verbis  generis 
(Rhetor.)  VOL.  II.  H 

ejusdem.  Ejusdem  autem  generis  verba  sunt,  quae, 
orta  ab  uno,  varie  commutantur,  ut  sapiens,  sapien- 
ter,  sapientia.  Haec  verborum  conjugatio  ^v&yix 
dicitur,  ex  qua  hujusmodi  est  argumentum  :  Si  com- 
pascuus  ager  est,  jus  est  compascere. 

A  genere  sic  ducitur  :  Quoniam  argentum  omne 
mulieri  legatum  est,  non  potest  ea  pecunia,  quae  nu- 
merata  domi  relicta  est,  non  esse  legata;  forma 
enim  a  genere,  quoad  suum  nomen  retinet,  nun- 
quam  sejungitur:  numerata  autem  pecunia  nomen 
argenti  retinet :  legata  igitur  videtur. 

A  forma  generis,  quam  interdum,  quo  planius  ac- 
cipiatur,  partem  licet  nominare,  hoc  modo:  Si  ita 
Fabiae  pecunia  legata  est  a  viro,  si  ea  uxor  materfa- 
milias  esset ;  si  ea  in  manum  [viri]  non  convenerat, 
nihil  debetur.  Genus  enim  est  uxor :  ejus  duae  formae ; 
una  matrumfamilias  earum,  quae  in  manum  conve- 
nerunt ;  altera,  earum,  quae  tantummodo  uxores  ha- 
bentur :  qua  in  parte  cum  fuerit  Fabia,  legatum  ei 
non  videtur. 

A  similitudine,  hoc  modo  :  Si  aedes  eae  corruerunt, 
vitiumve  fecerunt,  quarum  ususfructus  legatus  est, 
haeres  restituere  non  debet,  nec  reficere,  non  magis, 
quam  servum  restituere,  si  is,  cujus  ususfructus  le- 
gatus  est,  deperisset. 

A  differentia :  Non,  si  uxori  vir  legavit  omne  ar- 
gentum,  quod  suum  esset,  idcirco,  quae  in  nomini- 
bus  fuerunt,  legata  sunt :  multum  enim  differt,  in 
arcane  positum  sit  argentum,  an  in  tabulis  debeatur. 

Ex  contrario  autem,  sic :  Non  debet  ea  mulier,  cui 
vir  bonorum  suorum  usumfructum  legavit,  cellis  vi- 
nariis  et  oleariis  plenis  relictis,  putare  id  ad  se  perti- 
nere :  usus  enim,  non  abusus,  legatus  est.  Ea  sunt 
inter  se  contraria. 

IV.  Ab  adjunctis  :  Si  ea  mulier  testamentum  fe- 
cit,  quae  se  capite  nunquam  diminuit,  non  videtur  ex 
edicto  praetoris  secundum  eas  tabulas  possessio  dari. 
Adjungitur  enim,  ut  secundum  servorum,  secundum 

exulum,  secundum  puerulorum  tabulas,  possessio 
videatur  ex  edicto  dari. 

Ab  antecedentibus  autem,  et  consequentibus,  et 
repugnantibus,  hoc  modo :  ab  antecedentibus,  Si 
viri  culpa  factum  est  divortium,  etsi  mulier  nuntium 
remisit,  tamen  pro  liberis  manere  nihil  oportet. 

A  consequentibus,  Si  mulier,  cum  fuisset  nupta 
cum  eo,  quicum  connubium  non  esset,  nuntium  re- 
misit ;  quoniam  qui  nati  sunt,  patrem  non  sequun- 
tur,  pro  liberis  manere  nihil  oportet. 

A  repugnantibus,  Si  paterfamilias  uxori  ancilla- 
rum  usumfructum  legavit  a  filio,  neque  a  secundo  hae- 
rede  legavit ;  mortuo  filio,  mulier  usumfructum  non 
amittet :  quod  enim  semel  testamento  alicui  datum 
est,  id  ab  eo  invito,  cui  datum  est,  auferri  non  po- 
test :  repugnat  enim  recte  accipere,  et  invitum  red- 
dere. 

Ab  efficientibus  causis,  hoc  modo :  Omnibus  est 
jus  parietem  directum  ad  parietem  communem  ad- 
jungere  vel  solidum,  vel  fornicatum :  at  si  quis  in 
pariete  communi  demoliendo  damni  infecti  promise- 
rit,  non  debebit  praestare,  quod  fornix  vitii  fecerit : 
non  enim  ejus  vitio,  qui  demolitus  est,  damnum  fac- 
tum  est,  sed  ejus  operis  vitio,  quod  ita  asdificatum 
est,  ut  suspendi  non  posset. 

Ab  effectis  rebus,  hoc  modo :  Cum  mulier  viro  in 
manum  convenit,  omnia,  quae  mulieris  fuerunt,  viri 
fiunt  dotis  nomine. 

Ex  comparatione  autem  omnia  valent,  quae  sunt 
ejusmodi:  Quod  in  re  majore  valet,  valeat  in  mi- 
nore  :  ut,  si  in  urbe  fines  non  reguntur,  nec  aqua  in 
urbe  arceatur.  Item  contra  :  Quod  in  minore  valet, 
valeat  in  majore  :  licet  idem  exemplum  convertere. 
Item  :  Quod  in  re  pari  valet,  valeat  in  hac,  quse  par 
est :  ut,  Quoniam  usus  [auctoritas]  fundi  biennium 
est,  sit  etiam  aedium.  At  in  lege  sedes  non  appellan- 
tur,  et  sunt  caeterarum  rerum  omnium,  quarum  an- 

nuus  est  usus.  Valeat  aequitas,  quae  parlbus  in  cau- 
sis  paria  jura  desiderat. 

Quffi  autem  extrinsecus  assumuntur,  ea  maxime 
ex  auctoritate  ducuntur.  Itaque  Graeci  tales  argu- 
mentationes  axE^vou?  vocant,  id  est,  artis  expertes ; 
ut,  si  ita  respondeas :  Quoniam  P.  Scaevola  id  solum 
esse  ambitus  aedium  dixerit,  quod,  parietis  communis 
tegendi  causa,  teetum  projiceretur,  ex  quo  in  tectum 
ejus,  aedes  qui  protexisset,  aqua  defiueret,  id  tibi  jus 
videri. 

His  igitur  locis,  qui  sunt  expositi,  ad  omne  argu- 
mentum  reperiendum,  tamquam  elementis  quibus- 
dam,  signiiicatio  et  demonstratio  datur.  Utrum  igi- 
tur  hactenus  satis  est  ?  Tibi  quidem,  tam  acuto,  et 
tam  occupato,  puto. 

V.  Sed,  quoniam  avidum  hominem  ad  has  discendi 
epulas  recepi,  sic  accipiam,  ut  reliquiarum  sit  potius 
aliquid,  quam  te  hinc  patiar  non  satiatum  discedere. 
Quando  ergo  unusquisque  eorum  locorum,  quos  ex- 
posui,  sua  quaedam  membra  habet,  ea  quam  subti- 
lissime  persequamur:  et  primum  de  ipsa,  defini- 
tione  dicatur. 

Definitio  est  oratio,  quae  id,  quod  definitur,  expli- 
cat,  quid  sit.  Definitionum  autem  duo  sunt  genera 
prima:  unum  earum  rerum,  quae  sunt;  alterum 
earum,  quaa  intelliguntur.  Esse  ea  dico,  quae  cerni 
tangive  possunt,  ut  fundum,  aedes,  parietem,  stillici- 
dium,  mancipium,  pecudem,  supellectilem,  penus, 
caetera  ;  quo  ex  genere  quaedam  interdum  nobis  de- 
finienda  sunt.  Non  esse  rursus  ea  dico,  quae  tangi 
demonstrarive  non  possunt,  cerni  tamen  animo,  at- 
que  intelligi  possunt ;  ut,  si  usucapionem,  si  tutelam, 
si  gentem,  si  agnationem,  definias ;  quarum  rerum 
nullum  subest  quasi  corpus;  est  tamen  quaedam 
conformatio  insignita  et  impressa  intelligentia ;  quam 
notionem  voco.  Ea  saepe  in  argumentando  definitione 
expiicanda  sunt. 

Atque  etiam  definitiones  alif©  sunt  partitionum, 
aliae  divisionum :  partitionum,  cum  res  ea,  quae 
proposita  est,  quasi  in  membra  discerpitur;  ut,  si 
quis  jus  civile  dicat  id  esse,  quod  in  legibus,  senatus- 
consultis,  rebus  judicatis,  jurisperitorum  auctoritate, 
edictis  magistratuum,  more,  sequitate  consistat.  Di- 
visionum  autem  definitio  formas  ornnes  complectitur, 
quae  sub  eo  genere  sunt,  quod  definitur ;  hoc  modo  : 
Abalienatio  est  ejus  rei,  quae  mancipi  est,  aut  traditio 
alteri  nexu,  aut  in  jure  cessio,  inter  quos  ea  jure  ci- 
vili  fieri  possunt. 

VI.  Sunt  et  alia  genera  definitionum :  sed  ad 
hujus  libri  institutum  illa  nihil  pertinent :  tantum 
«st  dicendum,  qui  sit  definitionis  modus.  Sic  igitur 
veteres  praecipiunt:  cum  sumseris  ea,  quae  sint  ei 
rei,  quam  definire  velis,  cum  aliis  communia,  usque 
eo  persequi,  dum  proprium  efiiciatur,  quod  nullam 
in  aliam  rem  transferri  possit ;  ut  hoc  :  "  Haereditas 
est  pecunia."  Commune  adhuc  :  multa  enim  genera 
sunt  pecuniae.  Adde,  quod  sequitur :  "  quae,  morte 
alicujus,  ad  quempiam  pervenit."  Nondum  est  defi- 
nitio :  multis  enim  modis,  sine  haereditate,  teneri 
mortuorum  pecuniae  possunt.  Unum  adde  verburn, 
"  jure."  Jam  a  communitate  res  disjuncta  videbi- 
tur,  ut  sit  explicata  definitio  sic  :  "  Haereditas  est 
pecunia,  quae,  morte  alicujus,  ad  quempiam  pervenit 
jure."  Nondum  est  satis  :  adde,  "  nec  ea  aut  legata 
testamento,  aut  possessione  retenta."  Confectum  est. 
Itemque  ut  illud :  "  Gentiles  sunt,  qui  inter  se 
eodem  nomine  sunt."  Non  est  satis.  "  Qui  ab  in- 
genuis  oriundi  sunt."  Ne  id  quidem  satis  est. 
"  Quorum  majorum  nemo  servitutem  servivit." 
Abest  etiam  nunc.  "  Qui  capite  non  sunt  diminuti." 
Hoc  fortasse  satis  est :  nihil  enim  video  Scaevolam, 
pontificem,  ad  hanc  definitionem  addidisse.  Atque 
haec  ratio  valet  in  utroque  genere  definitionum,  sive 
id  quod  est,  sive  id  quod  intelligitur,  definiendum  est. 

Partitionum  autem  et  divisionum  genus  quale  es« 

set,  ostendimus ;  sed,  quid  inter  se  differant,  planius 
dicendum  est. 

VII.  In  partitione  quasi  membra  sunt ;  ut  corpo- 
ris,  caput,  humeri,  manus,  latera,  crura,  pedes,  et 
caetera :  in  divisione,  formae  sunt,  quas  Graeci  l3ea; 
vocant :  nostri,  si  qui  haec  forte  tractant,  Spccies  ap- 
pellant ;  non  pessime  id  quidem,  sed  inutiliter  ad 
mutandos  casus  in  dicendo.  .  Nolim  enim,  ne  si  La- 
tine  quidem  dici  possit,  specierum  et  speciebus  dicere ; 
et  saepe  his  casibus  utendum  est;  atformis  etfor- 
marum  velim.  Cum  autem  utroque  verbo  idem  sig- 
nificetur,  commoditatem  in  dicendo  non  arbitror 
negligendam. 

Genus  et  formam  definiunt  hoc  modo  :  Genus  est 
notio  ad  plures  difterentias  pertinens  :  forma  est  no- 
tio,  cujus  differentia  ad  caput  generis,et  quasi  fontem, 
referri  potest.  Notionem  appello,  quam  Graeci  tum 
Ewo/av,  tum  IIpoA>j\f/^,  dicunt.  Ea  est  insita  et  ante 
percepta  cujusque  formae  cognitio,  enodationis  indi- 
gens.  Formae  igitur  sunt  hae,  in  quas  genus,  sine  ul- 
lius  praetermissione,  dividitur ;  ut  si  quis  jus  in  le- 
gem,  morem,  aequitatem,  dividat.  Formas  qui  putat 
idem  esse,  quod  partes,  confundit  artem  ;  et,  simili- 
tudine  quadam  conturbatus,  non  satis  acute,  quae 
sunt  secernenda,  distinguit. 

Saepe  etiam  definiunt  et  oratores  et  poetae  per 
translationem  verbi  ex  similitudine,  cum  quadam 
suavitate.  Sed  ego  a  vestris  exemplis,  nisi  necessario, 
non  recedam.  Solebat  igitur  Aquillius,  collega  et 
familiaris  meus,  cum  de  litoribus  ageretur,  quae  om- 
nia  publica  esse  vultis,  quaerentibus  iis  ad  quos  id 
pertinebat,  quid  esset  litus,  ita  definire,  "  qua  fluc- 
tus  eluderet :"  hoc  est,  quasi  qui  adolescentiam, 
florem  aetatis ;  senectutem,  occasum  vitae,  velit  defi- 
nire :  translatione  utens,  discedebat  a  verbis  pro- 
priis  rerum  ac  suis.  Quod  ad  definitiones  attinet, 
hactenus :  reliqua  videamus. 

VIII.  Partitione  autem  sic  utendum  est,  nullam 

ut  partem  relinquas  ;  ut,  si  partiri  velis  tutelas,  in- 
scienter  facias,  si  ullam  praetermittas.  At  si  stipula- 
tionum  aut  judiciorum  formulas  partiare,  non  est 
vitiosum,  in  re  infinita,  praetermittere  aliquid.  Quod 
idem  in  divisione  vitiosum  est.  Formarum  enim  cer- 
tus  est  numerus,  quae  cuique  generi  subjiciantur : 
partium  distributio  saspe  est  infinitior,  tamquam  ri- 
vorum  a  fonte  deductio. 

Itaque  in  oratoriis  artibus,  quaestionis  genere  pro- 
posito,  quot  ejus  formae  sint,  subjungitur  absolute. 
At,  cum  de  ornamentis  verborum  sententiarumque 
praecipitur,  quae  vocantur  2%>j,uaTa,  non  fit  idem. 
Res  enim  est  infinitior ;  ut  ex  hoc  quoque  intelliga- 
tur,  quid  velimus  inter  partitionem  et  divisionem  in- 
teresse.  Quamquam  enim  vocabula  prope  idem  va- 
lere  videantur ;  tamen,  quia  res  differebant,  nomina 
rerum  distare  voluerunt. 

Multa  etiam  ex  notatione  sumuntur.  Ea  est  au- 
tem,  cum  ex  vi  nominis  argumentum  elicitur ;  quam 
Grseci  ETvjuoKoyitxv  vocant,  id  est,  verbum  ex  verbo, 
veriloquium :  nos  autem,  novitatem  verbi  non  satis 
apti  fugientes,  genus  hoc  notationem  appellamus, 
quia  sunt  verba  rerum  notae.  Itaque  hoc  idem  Aris- 
toteles  2uyu/3oXov  appellat,  quod  Latine  est  Nota.  Sed, 
cum  intelligitur,  quid  significetur,  minus  laboran- 
dum  est  de  nomine.  Multa  igitur  in  disputando  no- 
tatione  eliciuntur  ex  verbo  :  ut,  cum  quaeritur,  Post- 
liminium  quid  sit,  (non  dico,  quae  sint  postliminii : 
nam  id  caderet  in  divisionem,  quae  talis  est :  postli- 
minio  redeunt  haec,  homo,  navis,  mulus  clitellarius, 
equus,  equa,  quae  frena  recipere  solet)  sed  cum  ipsius 
postliminii  vis  quaeritur,  et  verbum  ipsum  notatur. 
In  quo  Servius  noster  (ut  opinor)  nihil  putat  esse 
notandum,  nisi post ;  et  liminium  illud  productionem 
esse  verbi  vult,  ut  in  jtnitimo,  legitimo,  tfditimo, 
non  plus  esse  timum,  quam  in  meditullio  tullium : 
Scaevola  autem,  P.  F.  junctum  putat  esse  verbum, 
trt  sit  in  eo  etpost  et  limen:  ut,  quas  a  nobis  alienata 

sunt,  cum  ad  hostem  pervenerint,  et  ex  suo  tamquam 
limine  exierint,  dein  cum  redierint  post  ad  idem  li- 
men,  postliminio  videantur  rediisse.  Quo  in  genere 
etiam  Mancini  causa  defendi  potest,  postliminio  red- 
iisse  :  deditum  non  esse,  quoniam  non  sit  receptus  : 
nam  neque  deditionem  neque  donationem,  sine  ac- 
ceptione,  intelligi  posse. 

IX.  Sequitur  is  locus,  qui  constat  ex  iis  rebus, 
quae  quodammodo  affectae  sunt  ad  id,  de  quo  ambi- 
gitur  ;  quem  modo  dixi  in  plures  partes  distributum. 
Cujus  primus  est  locus  ex  conjugatione,  quam  Grceci 
2ufuy*av  vocant,  finitimus  notationi,  de  qua  modo 
dictum  est ;  ut,  si  aquam  pluviam  eam  modo  intel- 
ligeremus,  quam  imbri  collectam  videremus ;  veniret 
Mucius,  qui,  quia  conjugata  verba  essent  pluvia  et 
pluendo,  diceret,  omnem  aquam  oportere  arceri,  quae 
pluendo  crevisset. 

Cum  autem  a  genere  ducetur  argumentum,  non 
erit  necesse  id  usque  a  capite  arcessere :  saepe  etiam 
citra  licet,  dummodo  supra  sit  quod  sumitur,  quam 
id,  ad  quod  sumitur  :  ut,  aqua  pluvia  ultimo  genere 
ea  est,  quae,  de  ccelo  veniens,  crescit  imbri :  sed  pro- 
piore  loco,  in  quo  quasi  jus  arcendi  continetur,  genus 
est,  aqua  pluvia  nocens :  ejus  generis  formae,  loci 
vitio,  et  manu  nocens :  quarum  altera  jubetur  ab  ar» 
bitro  coerceri ;  altera  non  jubetur. 

Commode  etiam  tractatur  haec  argumentatio,  quze 
ex  genere  sumitur,  cum  ex  toto  persequare  partes, 
hoc  modo :  Si  dolus  malus  est,  cum  aliud  agitur, 
aliud  simulatur ;  enumerare  licet,  quibus  id  modis 
fiat ;  deinde  in  eorum  aliquem  id,  quod  arguas  dolo 
malo  factum,  includere ;  quod  genus  argumenti  in 
primis  firmum  videri  solet. 

X.  Similitudo  sequitur ;  quaa  late  patet,  sed  ora- 
toribus  et  philosophis  magis,  quam  vobis.  Etsi  enim 
omnes  loci  sunt  omnium  disputationum,  ad  argu- 
menta  suppeditanda,  tamen  aliis  disputationibus 
abundantius  occurrunt,  aliis  angustius.  Itaque  genera 

tibi  nota  sint ;  ubi  autem  his  utare,  quaestiones  ipsae 
te  admonebunt. 

Sunt  enim  similitudines,  qu.se  ex  pluribus  collatio- 
nibus  perveniunt  quo  volunt,  hoc  modo :  Si  tutor 
fidem  praestare  debet,  si  socius,  si,  cui  mandaris,  si, 
qui  fiduciam  acceperit;  debet  etiam  procurator. 
Hsec,  ex  pluribus  perveniens  quo  vult,  appellatur  in- 
ductio,  quae  Grsece  E^-aya>y>j  nominatur ;  qua  plu- 
rimum  est  usus  in  sermonibus  Socrates. 

Alterum  similitudinis  genus  collatione  sumitur, 
cum  una  res  uni,  par  pari,  comparatur,  hoc  modo  : 
Quemadmodum,  si  in  urbe  de  finibus  controversia  est, 
quia  fines  magis  agrorum  videntur  esse,  quam  urbis, 
finibus  regendis  adigere  arbitrum  non  possis :  sic,  si 
aqua  pluvia  in  urbe  nocet,  quoniam  res  tota  magis 
agrorum  est,  aquae  pluviae  arcendae  adigere  non  pos- 
sis  arbitrum. 

Ex  eodem  similitudinis  loco  etiam  exempla  su- 
muntur,  ut  Crassus  in  Curiana  causa  exemplis  plu- 
rimis  usus  est,  agens  de  eo,  qui  testamento  sic  hare- 
•dem  instituisset,  ut,  si  filius  natus  esset  in  decem 
mensibus,  isque  mortuus  prius  quam  in  suam  tute- 
lam  venisset ;  secundus  hseres  haareditatem  obtineret. 
Quae  commemoratio  exemplorum  valuit ;  eaque  vos 
in  respondendo  uti  multum  soletis. 

Ficta  etiam  exempla  similitudinis  habent  vim : 
sed  ea  oratoria  magis  sunt,  quam  vestra  ;  quamquam 
uti  etiam  vos  soletis,  sed  hoc  modo :  Finge  mancipio 
aliquem  dedisse  id,  quod  mancipio  dari  non  potest : 
num  idcirco  id  ejus  factum  est,  qui  accepit  ?  aut 
num  is,  qui  mancipio  dedit,  ob  eam  rem  se  ulla  re 
obligavit  ?  In  hoc  genere  oratoribus  et  philosophis 
concessum  est,  ut  muta  etiam  loquantur,  ut  mortui 
sth  inferis  excitentur,  aut  aliquid,  quod  fieri  nullo 
modo  possit,  augendae  rei  gratia,  dicatur,  aut  minu- 
endae,  quae  hyperbole  dicitur,  et  multa  mirabilia  alia. 
Sed  latior  est  campus  illorum.  Eisdem  tamen  ex  lo- 

cis  (ut  ante  dixi),  et  in  maximis  et  in  minimis  quas- 
stionibus,  argumenta  ducuntur. 

XI.  Sequitur  similitudinem  differentia  rei,  max- 
ime  contraria  superiori :  sed  est  ejusdem,  dissimile 
et  simile  invenire.  Ejus  generis  haec  sunt :  Non,  quem- 
admodum,  quod  mulieri  debeas,  recte  ipsi  mulieri, 
sine  tutore  auctore,  solvas ;  ita,  quod  aut  pupillae 
aut  pupillo  debeas,  recte  possis  eodem  modo  solvere. 

Deinceps  locus  est,  qui  a  contrario  dicitur.  Con- 
trariorum  autem  genera  sunt  plura :  unum  eorum, 
quae  in  eodem  genere  plurimum  differunt,  ut  sapien- 
tia  et  stultitia.  Eodem  autem  genere  dicuntur,  qui- 
bus  propositis  occurrunt,  tamquam  e  regione,  quae- 
dam  contraria,  ut  celeritati  tarditas,  non  debilitas  : 
ex  quibus  [contrariis]  argumenta  talia  exsistunt :  si 
stultitiam  fugimus,  sapientiam  sequamur  ;  et  boni- 
tatem,  si  malitiam.  Haec,  quae  ex  eodem  genere  con- 
traria  sunt,  appellantur  adversa. 

Sunt  enim  alia  contraria,  quae  privantia  licet  ap- 
pellemus  Latine,  Graeci  appellant  o-Ts^-nx».  Prae- 
positio  enim  "  In"  privat  verbum  ea  vi,  quam  ha- 
beret,  si  "  IrC '  praepositum  non  fuisset ;  ut  dignitas, 
indignitas,  humanitas,  inhumanitas,  et  caetera  gene- 
ris  ejusdem ;  quorum  tractatio  est  eadem,  quae  su- 
periorum,  quae  adversa  dixi. 

Nam  alia  quoque  sunt  contrariorum  genera,  velut 
ea,  quae  cum  aliquo  conferuntur ;  ut  duplum,  sim- 
plum ;  multa,  pauca ;  longum,  breve ;  majus,  mi- 
nus.  Sunt  etiam  illa  valde  contraria,  quae  appellan- 
tur  negantia.  Ea  aTrofpa-nxa  Graeci,  contraria  aien- 
tibus  :  ut,  Si  hoc  est,  illud  non  est.  Quid  enim  opus 
exemplo  est  ?  Tantum  intelligatur,  argumento  quae- 
rendo,  contrariis  omnibus  contraria  non  convenire. 

Ab  adjunctis  autem  posui  equidem  exemplum 
paulo  ante,  multa  scilicet  adjungi,  quae  suscipienda 
essent,  si  statuissemus,  ex  edicto  secundum  eas  tabu- 
las  possessionem  dari, 

menti  factio  nulla  esset.  Sed  locus  hic  magis  ad  con- 
jecturales  causas,  quaa  versantur  in  judiciis,  valet ; 
cum  quaeritur,  quid  aut  sit,  aut  evenerit,  aut  futurum 
sit,  aut,  quid  omnino  fieri  possit.  At  loci  quidem  ip- 
sius  forma  talis  est. 

XII.  Admonet  autem  hic  locus,  ut  quasratur, 
quid  ante  rem,  quid  cum  re,  quid  post  rem,  evenerit. 
u  Nihil  hoc  ad  jus  :  ad  Ciceronem,"  inquiebat  Gal- 
lus  noster,  si  quis  ad  eum  tale  quid  retulerat,  ut  de 
facto  quaereretur.  Tu  tamen  patiere,  nullum  a  me 
artis  institutae  locum  praeteriri ;  ne,  si  nihil,  nisi  quod 
ad  te  pertineat,  scribendum  putaris,  nimium  te  amare 
videare.  Est  igitur  magna  ex  parte  locus  hic  orato- 
rius,  non  modo  non  jurisconsultorum,  sed  ne  philo- 
sophorum  quidem. 

Ante  rem  enim,  quaeruntur,  quae  talia  sunt,  appa- 
ratus,  colloquia,  locus,  constitutum,  convivium.  Cum 
re  autem,  pedum  crepitus,  strepitus  hominum,  cor- 
porum  umbrae,  et  si  quid  ejusmodi.  At  post  rem, 
rubor,  pallor,  titubatio,  et  si  qua  alia  signa  contur- 
bationis  et  conscientiae ;  praeterea  restinctus  ignis, 
gladius  cruentus,  caeteraque,  quae  suspicionem  facti 
possunt  movere. 

Deinceps  est  locus  dialecticorum  proprius,  ex  con- 
sequentibus,  et  antecedentibus,  et  repugnantibus, 
qui  etiam  ab  adjunctis  longe  diversus  est :  nam  ad- 
juncta,  de  quibus  paulo  ante  dictum  est,  non  semper 
eveniunt ;  consequentia  autem  semper.  Ea  enim  di- 
co  consequentia,  quae  rem  necessario  consequuntur : 
itemque  et  antecedentia  et  repugnantia.  Quidquid 
enim  antecedit  quamque  rem,  id  cohaeret  cum  re  ne- 
cessario ;  et  quidquid  repugnat,  id  ejusmodi  est,  ut 
cohaerere  nunquam  possit. 

XIII.  Cum  tripertito  igitur  distribuatur  locus 
hic,  in  consecutionem,  antecessionem,  repugnantiam, 
reperiendi  argumenti  locus  simplex  est,  tractandi 
triplex.  Nam  quid  interest,  cum  hoc  sumseris,  pe- 
cuniam  numeratam   mulieri  deberi,  cui  sit .  omne 


84  TOPICA,  Cap.  14. 


argentum  legatum,  utrum  hoc  modo  concludas  argu- 
mentum :  Si  pecunia  signata  argentum  est,  legata 
est  mulieri :  est  autem  pecunia  signata  argentum : 
legata  igitur.  An  illo  modo  ?  Si  numerata  pecunia 
non  est  legata ;  non  est  numerata  pecunia  argentum : 
est  autem  numerata  pecunia  argentum  :  legata  igitur 
est.  An  illo  modo  ?  Non  et  legatum  argentum  est,  et 
non  est  legata  numerata  pecunia:  legatum  autem 
argentum  est :  legata  igitur  numerata  pecunia  est. 

Appellant  autem  dialectici  eam  conclusionem  ar- 
gumenti,  in  qua,  cum  primum  assumseris,  consequi- 
tur  id,  quod  annexum  est,  primum  conclusionis  mo- 
dum.  Cum  id,  quod  annexum  est,  negaris,  ut  id 
quoque,  cui  fuerit  annexum,  negandum  sit,  secun- 
dus  appellatur  concludendi  modus.  Cum  autem  ali- 
qua  conjuncta  negaris,  et  his  alia  negatio  rursus  ad- 
jungitur,  et  ex  his  primum  sumseris,  ut,  quod  relin- 
quitur,  tollendum  sit ;  is  tertius  appellatur  conclu- 
sionis  modus. 

Ex  hoc  illa  rhetorum  sunt  ex  contrariis  conclusa, 
quae  ipsi  enthymemata  appellant :  non  quod  non 
omnis  sententia  proprio  nomine  enthymema  dicatur : 
sed,  ut  Homerus,  propter  excellentiam,  commune 
poetarum  nomen  efficit  apud  Graecos  suum;  sic, 
cum  omnis  sententia  enthymema  dicatur,  quia  vide- 
tur  ea,  quae  ex  contrariis  conficiatur,  acutissima,  sola 
proprie  nomen  commune  possidet.  Ejus  generis  haec 
sunt.  "  Hunc  metuere,  alterum  in  metu  non  pone- 
re  ?"  "  Eam,  quam  nihil  accusas,  damnas  ?"  "  Be- 
ne  quam  meritam  esse  autumas,  dicis  male  mereri  ?'* 
"  Id,  quod  scis,  prodest  nihil ;  id,  quod  nescis^ 
obest  ?" 

XIV.  Hoc  disserendi  genus  attingit  omnino  ves- 
tras  quoque  in  respondendo  disputationes ;  sed  philo- 
sophorum  magis,  quibus  est  cum  oratoribus  illa  ex 
repugnantibus  sententiis  communis  conclusio,  quae  a 
dialecticis  tertius  modus,  a  rhetoribus  enthymema, 
nuncupatur.  Reliqui  dialecticorum  modi  plures  sunt, 

qui  ex  disjunctionibus  constant  ►  aut  hoc,  aut  illud  : 
hoc  autem :  non  igitur  illud.  Itemque,  hoc,  aut  il- 
lud  :  non  autem  hoc  :  illud  igitur.  Quae  conclusiones 
idcirco  ratse  sunt,  quod  in  disjunctione  plus  uno  ve- 
rum  esse  non  potest. 

Atque  ex  iis  conclusionibus,  quas  supra  scripsi, 
prior,  quartus ;  posterior,  quintus  a  dialecticis  mo- 
dus  appellatur.  Deinde  addunt  conjunctionum  ne- 
gantiam,  sic :  Non  et  hoc  est,  et  illud  :  hoc  autem : 
non  igitur  illud.  Hic  modus  est  sextus.  Septimus 
autem,  Non  et  hoc,  et  illud  :  non  autem  hoc  :  illud 
igitur.  Ex  his  modis  conclusiones  innumerabiles  nas- 
cuntur;  in  quo  est  fere  tota  dialectica.  Sed  ne  eas 
quidem,  quas  exposui,  ad  hanc  institutionem  sunt 
necessariae. 

Proximus  est  locus  rerum  efficientium,  quae  causae 
appellantur  ;  deinde  rerum  effectarum  ab  efficienti- 
bus  causis.  Harum  exempla,  ut  reliquorum  locorum, 
paulo  ante  posui,  et  quidem  ex  jure  civili :  sed  hsec 
patent  latius. 

XV.  Causarum  igitur  genera  duo  sunt :  unum, 
quod  vi  sua  id,  quod  sub  ea  subjectum  est,  certo  effi- 
cit,  ut  ignis  accendit ;  aiterum,  quod  naturam  effici- 
endi  non  habet,  sed  sine  quo  effici  non  possit ;  ut,  si 
quis  aes  causam  statuae  velit  dicere,  quod  sine  eo  non 
possit  effici. 

Hujus  generis  causarum,  sine  quo  non  efficitur, 
alia  sunt  quieta,  nihil  agentia,  stolida  quodammodo ; 
ut  locus,  tempus,  materiae,  ferramenta,  et  caetera  ge- 
neris  ejusdem ;  alia  autem  praecursionem  quamdam 
adhibent  ad  efficiendum,  et  quaedam  afferunt  per  se 
adjuvantia,  etsi  non  necessaria,  ut  amori  congressio 
causam  attulerit,  amor  flagitio.  Ex  hoc  genere  cau- 
sarum,  ex  aeternitate  pendentium,  fatum  a  Stoicis 
nectitur. 

Atque,  ut  earum  causarum,  sine  quibus  effici  non 
potest,  genera  divisi ;  sic  etiam  efficientium  dividi 

(Rhetor.)  vol.  ii.  i 

possunt.  Sunt  enim  aliae  causae,  quae  plane  efficiant, 
nulla  re  adjuvante ;  aliae,  quae  adjuvari  velint ;  ut 
sapientia  efficit  sapientes  sola  per  se :  beatos  efficiat, 
necne,  sola  per  se,  quaestio  est.  Quare,  cum  in  dis- 
putationem  inciderit  causa  efficiens  aliquid  necessario, 
sine  dubitatione  licebit,  quod  efficitur  ab  ea  causa, 
concludere. 

XVI.  Cum  autem  erit  talis  causa,  ut  in  ea  non 
sit  efficiendi  necessitas  ;  necessaria  conclusio  non  se- 
quitur.  Atque  illud  quidem  genus  causarum,  quod 
habet  vim  efficiendi  necessariam,  erroiem  afferre  non 
fere  solet :  hoc  autem,  sine  quo  non  efficitur,  saepe 
conturbat.  Non  enim,  si  sine  parentibus  filii  esse  non 
possunt,  propterea  causa  fuit  in  parentibus  gignendi 
necessaria.  Hoc  igitur,  sine  quo  non  fit,  ab  eo,  a  quo 
certo  tit,  diligenter  est  separandum.  Illud  enim  est, 
tamquam, 

u  Utinam  ne  in  nemore  Pelio  secnribus 
Caesa  cecidisset  abiegna  ad  terram  trabes  !" 

Nisi  enim  cecidisset  abiegna  ad  terram  trabes,  Argo 
illa  facta  non  esset :  nec  tamen  fuit  in  his  trabibus 
efficiendi  vis  necessaria.  At  cum  in  Ajacis  navim 
u  crispisulcans  igneum  fulmen"  injectum  est,  inflam- 
matur  navis  necessario. 

Atque  etiam  est  causarum  dissimilitudo,  quod  alia? 
sunt,  ut,  sine  ulla,  appetitione  animi,  sine  voluntate, 
sine  opinione,  suum  quasi  opus  efficiant,  velut,  ut 
omne  intereat,  quod  ortum  est.  Aliaa  autem  aut  vo- 
luntate  efficiuntur,  aut  perturbatione  animi,  aut  ha- 
bitu,  aut  natura,  aut  arte,  aut  casu :  voluntate,  ut 
tu,  cum  hunc  libellum  legis;  perturbatione,  ut  si 
quis  eventum  horum  temporum  timeat ;  habitu,  ut 
facile  et  cito  irascatur;  natura,  ut  vitium  in  dies 
crescat ;  arte,  ut  bene  pingat ;  casu,  ut  prospere  na* 
viget.  Nihil  horum  sine  causa,  nec  quidquam  omni- 
no  ;  sed  hujusmodi  causae  non  necessarias.  Omnium 

autem  causarum  in  aliis  inest  constantia,  in  aliis  non 
inest.  In  natura  et  in  arte  constantia  est,  in  caeteris 
nulla. 

XVII.  Sed  tamen  earum  causarum,  quae  non 
sunt  constantes,  aliae  sunt  perspicuae,  aliae  latent. 
Perspicuae  sunt,  quae  appetitionem  animi  judicium- 
que  tangunt :  latent,  quae  subjectae  sunt  fortunae. 
Cum  enim  nihil  sine  causa  fiat ;  hoc  ipsum  est  for- 
tunae  eventus,  obscura  causa,  quae  latenter  [efficit.] 

Etiam  ea,  quae  fiunt,  partim  sunt  ignorata,  par- 
tim  voiuntaria:  ignorata,  quae  necessitate  effecta 
sunt ;  voluntaria,  quae  consilio.  Quae  autem  fortuna, 
vel  ignorata,  vel  voluntaria.  Nam  jacere  telum,  vo- 
luntatis  est ;  ferire,  quem  nolueris,  fortunae.  Ex 
quo  aries  ille  subjicitur  in  vestris  actionibus  :  Si  te- 
lum  manu  fugit  magis,  quam  jecit.  Cadunt  etiam 
in  ignorationem  atque  in  imprudentiam  perturba- 
tiones  animi;  quae,  quamquam  sunt  voluntariae, 
(objurgatione  enim  et  admonitione  dejiciuntur)  ta- 
men  habent  tantos  motus,  ut  ea,  quae  voluntaria  sunt, 
aut  necessaria  interdum,  aut  certe  ignorata,  videantur. 

Toto  igitur  loco  causarum  explicato,  ex  earum 
differentia,  in  magnis  quidem  causis  vel  oratorum 
vel  philosophorum,  magna  argumentorum  suppetit 
copia ;  in  vestris  autem,  si  non  uberior,  at  fortasse 
subtilior.  Privata  enim  judicia  maximarum  quidem 
rerum  in  jurisconsultorum  mihi  videntur  esse  pru- 
dentia.  Nam  et  adsunt  multum,  et  adhibentur  in 
consilio  ;  et  patronis  diligentibus,  ad  eorum  pruden- 
tiam  confugientibus,  hastas  ministrant. 

In  omnibus  igitur  iis  judiciis,  in  quibus,  "  ex  fide 
bona,"  est  additum  ;  ubi  vero  etiam,  uut  inter  bo- 
nos  bene  agier  oportet ;"  imprimisque  in  arbitrio  rei 
uxoriae,  in  quo  est,  u  quid  aequius,  melius,"  parati 
esse  debent.  Ilii  enim  dolum  malum,  illi  fldem  bo- 
nam,  illi  aequum,  bonum,  illi,  quid  socium  socio, 
quid  eum,  qui  negotia  aliena  curasset,  ei,  cujus  ea 
negotia  fuissent ;  quid  eum  qui  mandasset,  eumve 

cui  mandatum  esset,  alterum  alteri  prsestare  oporte- 
ret ;  quid  virum  uxori ;  quid  uxorem  viro,  tradide- 
runt.  Licebit  igitur,  diligenter  cognitis  argumento- 
rum  locis,  non  modo  oratoribus  et  philosophis,  sed 
juris  etiam  peritis,  copiose  de  consultationibus  suis 
disputare. 

XVIII.  Conjunctus  huic  causarum  loco  locus  ille 
cst,  qui  efficitur  ex  causis.  Ut  enim  causa  efFectum 
indicat,  sic,  quod  effectum  est,  quae  fuerit  causa,  de- 
monstrat.  Hic  locus  suppeditare  solet  oratoribus  et 
poetis,  saepe  etiam  philosophis,  sed  iis  qui  ornate  et 
copiose  loqui  possunt,  mirabilem  copiam  dicendi, 
cum  denuntiant,  quid  ex  quaque  re  sit  futurum. 
Causarum  enim  cognitio  cognitionem  eventorumfacit. 

Reliquus  est  comparationis  locus,  cujus  genus  et 
exemplum  supra  positum  est,  ut  caeterorum :  nunc 
explicanda  tractatio  est.  Comparantur  igitur  ea,  quae 
aut  majora,  aut  minora,  aut  paria  dicuntur  :  in  qui- 
bus  spectantur  haec,  numerus,  species,  vis,  quaedam 
etiam  ad  res  aliquas  affectio. 

Numero  sic  comparabuntur,  plura  bona  ut  pauci- 
oribus  bonis  anteponantur,  pauciora  mala  malis  plu- 
ribus,  diuturniora  bona  brevioribus,  longe  et  late  per- 
vagata  angustis ;  ex  quibus  plura  bona  propagentur, 
quaeque  plures  imitentur  et  faciant. 

Specie  autem  comparantur,  ut  anteponantur,  quae 
propter  se  expetenda  sunt,  iis,  quae  propter  aliud ; 
et  ut  innata  atque  insita,  assumtis  et  adventiciis,  in- 
tegra  contaminatis,  jucunda  minus  jucundis,  ho- 
nesta  ipsis  etiam  utilibus,  proclivia  laboriosis,  neces- 
saria  non  necessariis,  sua  alienis,  rara  vulgaribus, 
desiderabilia  iis  quibus  facile  carere  possis,  perfecta 
inchoatis,  tota  partibus,  ratione  utentia  rationis  ex- 
pertibus,  voluntaria  necessariis,  animata  inanimatis, 
naturalia  non  naturalibus,  artificiosa  non  artiiiciosis. 

Vis  autem  in  comparatione  sic  cernitur  :  efrlciens 
causa  gravior,  quam  non  efficiens ;  quae  seipsis  con- 
tenta  sunt,  meliora,  quam  quae  egent  aliis ;  quae  in 

nostra,  quam  quae  in  aliorum  potestate  sunt ;  sta- 
bilia  incertis ;  quae  eripi  non  possunt,  iis  quae  pos- 
sunt. 

AfFectio  autem  ad  res  aliquas  est  hujusmodi : 
principum  commoda  majora,  quam  reliquorum : 
itemque,  quae  jucundiora,  quae  pluribus  probata, 
quae  ab  optimo  quoque  laudata.  Atque,  ut  haec  in 
comparatione  meliora,  sic  deteriora,  quae  iis  sunt 
contraria. 

Parium  autem  comparatio  nec  elationem  habet, 
nec  submissionem  :  est  enim  aequalis.  Multa  autem 
sunt,  quae  aequalitate  ipsa  comparentur;  quae  ita 
fere  concluduntur :  Si  consilio  juvare  cives,  et  auxilio, 
aequa  in  laude  ponendum  est;  pari  gloria  debent 
esse  ii  qui  consulunt,  et  ii  qui  defendunt.  At,  quod 
primum,  est :  quod  sequitur,  igitur. 

Perfecta  est  omnis  argumentorum  inveniendorum 
praeceptio,  ut,  cum  profectus  sis  a  definitione,  a  par- 
titione,  a  notatione,  a  conjugatis,  a  genere,  a  forma, 
a  similitudine,  a  differentia,  a  contrariis,  ab  adjunc- 
tis,  a  consequentibus,  ab  antecedentibus,  a  repugnan- 
tibus,  a  causis,  ab  effectis,  a  comparatione  majorum, 
minorum,  parium,  nulla  praeterea  sedes  argumenti 
quaerenda  sit. 

XIX.  Sed,  quoniam  ita  a  principio  divisimus,  ut 
alios  locos  diceremus  in  eo  ipso,  de  quo  ambigitur, 
haerere  (de  quibus  satis  est  dictum),  alios  assumi  ex- 
trinsecus ;  de  iis  pauca  dicamus ;  etsi  ea  nihil  om- 
nino  ad  vestras  disputationes  pertinent ;  sed  tamen 
totam  rem  perficiamus,  quandoquidem  coepimus. 
Neque  enim  tu  is  es,  quem  nihil,  nisi  jus  civile,  de- 
lectet :  et  quoniam  ad  te  haec  ita  scribuntur,  ut  etiam 
in  aliorum  manus  sint  ventura,  detur  opera,  ut  quam- 
plurimum  iis,  quos  recta  studia  delectant,  prodesse 
possimus. 

Haec  ergo  argumentatio,  quae  dicitur  artis  expers, 
in  testimonio  posita  est.  Testimonium  autem  nunc 
dicimus  omne,  quod  ab  aliqua  re  extema  sumitur  ad 

faciendam  fidem.  Persona  autem  non  qualiscumque 
testimonii  pondus  habet :  ad  faciendam  enim  fidem 
auctoritas  quasritur  :  sed  auctoritatem  aut  natura  aut 
tempus  affert.  Naturae  auctoritas  in  virtute  inest  max- 
ime :  in  tempore  autem  multa  sunt,  quae  afferant 
auctoritatem,  jngenium,  opes,  astas,  fortuna,  ars, 
usus,  necessitas,  concursio  etiam  nonnunquam  re- 
rum  fortuitarum.  Nam  et  ingeniosos,  et  opulentos, 
et  aetatis  spatio  probatos,  dignos,  quibus  credatur, 
putant :  non  recte  fortasse ;  sed  vulgi  opinio  mutari 
vix  potest ;  ad  eamque  omnia  dirigunt  et  qui  judi- 
cant,  et  qui  existimant.  Qui  enim  his  rebus,  quas 
dixi,  excellunt,  ipsa  virtute  videntur  excellere.  Sed 
reliquis  quoque  rebus,  quas  modo  enumeravi,  (quam- 
quam  in  iis  nulla  species  virtutis  est)  tamen  interdum 
confirmatur  fides,  si  aut  ars  quaedam  adhibetur  (mag- 
na  enim  est  vis,  ad  persuadendum,  scientias),  aut 
usus  ;  plerumque  enim  creditur  iis,  qui  experti  sunt. 

XX.  Facit  etiam  necessitas  fidem,  quse,  cum  a 
corporibus,  tum  ab  animis,  nascitur.  Nam  et  verbe- 
ribus,  tormentis,  igni  fatigati  quae  dicunt,  ea  videtur 
veritas  ipsa  dicere  ;  et,  quae  a  perturbationibus  animi 
sunt,  dolore,  cupiditate,  iracundia,  metu,  quia  neces- 
sitatis  vim  habent,  afferunt  auctoritatem  et  fidem. 
Cujus  generis  etiam  illa  sunt,  ex  quibus  nonnunquam 
verum  invenitur,  pueritia,  somnus,  imprudentia,  vi- 
nolentia,  insania.  Nam  et  pueri  saepe  indicaverunt 
aliquid,  ad  quod  pertineret,  ignari ;  et  per  somnum, 
vinum,  insaniam,  multa  saepe  patefacta  sunt.  Multi 
etiam  in  res  odiosas  imprudentes  inciderunt,  ut  Sta- 
leno  nuper  accidit ;  qui  ea  locutus  est,  (bonis  viris 
subauscultantibus,  pariete  interposito)  quibus  patefac- 
tis,  in  judiciumque  prolatis,  rei  capitalis  jure  dam- 
natus  est.  Huic  simile  quiddam  de  Lacedasmonio 
Pausania  accepimus. 

Concursio  autem  fortuitorum  talis  est,  ut,  si  inter- 
ventum  est  casu,  cum  aut  ageretur  aliquid  quod  pro- 
ferendum  non  esset,  aut  diceretur.    In  hoc  genere 

etiam  illa  est  in  Palamedem  conjecta  suspicionum 
proditionis  multitudo ;  quod  genus  refutare  interdum 
veritas  vix  potest.  Hujus  etiam  generis  est  fama  vul- 
gi,  quoddam  multitudinis  testimonium. 

Quae  autem  virtute  fldem  faciunt,  ea  bipertita  sunt ; 
ex  quibus  alterum  natura  valet,  alterum  industria. 
Deorum  enim  virtus  natura  exccllit ;  hominum  au- 
tem,  industria.  Divina  haec  fere  sunt  testimonia : 
primum  orationis  (oracula  enim  ex  eo  ipso  appellata 
sunt,  quod  inest  in  his  Deorum  oratio) ;  deinde  re- 
rum,  in  quibus  insunt  quasi  opera  divina  quaedam  ; 
primum  ipse  mundus,  ejusque  omnis  ordo  et  ornatus ; 
deinceps  aerei  volatus  avium  atque  cantus ;  deinde 
ejusdem  aeris  sonitus  et  ardores,  multarumque  rerum 
in  terra  portenta ;  atque  etiam  per  exta  inventa  prae- 
sensio :  a  dormientibus  quoque  multa  significata 
visis :  quibus  ex  locis  sumi  interdum  solent  ad  fidem 
faciendam  testimonia  Deorum. 

In  homine  virtutis  opinio  valet  plurimum.  Opinio 
autem  est,  non  modo  eos  virtutem  habere,  qui  ha- 
beant,  sed  eos  etiam,  qui  habere  videantur.  Itaque, 
quos  ingenio,  quos  studio,  quos  doctrina  praeditos  vi- 
dent,  quorumque  vitam  constantem  et  probatam,  ut 
Catonis,  Laelii,  Scipionis,  aliorumque  plurium,  ren- 
tur  eos  esse,  quales  se  ipsi  velint.  Nec  solum  eos  cen- 
sent  tales  esse,  qui  in  honoribus  populi,  reque  publi- 
ca  versantur,  sed  et  oratores,  et  philosophos,  et  poetas, 
et  historicos ;  ex  quorum  et  dictis  et  scriptis  saepe 
auctoritas  petitur  ad  faciendam  fidem. 

XXI.  Expositis  omnibus  argumentandi  locis,  il- 
lud  primum  intelligendum  est,  nec  ullam  esse  dispu- 
tationem,  in  quam  non  aliquis  locus  incurrat,  nec 
fere  omnes  locos  incidere  in  omnem  quaestionem  ;  sed 
quibusdam  quaestionibus  alios  esse  aptiores  locos. 
Quaestionum  duo  sunt  genera;  alterum  infinitum, 
alterum  definitum.  Definitum  est,  quod  'TnoSeaiv 
Graeci,  nos  causam  ;  infinitum,  quod  ©£<ny  illiappel- 
Jant,  nos  proposituvi  possumus  nominare. 

Causa  certis  personis,  locis,  temporibus,  actionibus, 
negotiis,  cernitur,  aut  in  omnibus,  aut  in  plerisque 
eorum :  propositum  autem,  in  aliquo  eorum,  aut  in 
pluribus,  nec  tamen  in  maximis.  Itaque  propositum 
pars  causse  est.  Sed  omnis  quaestio,  earum  aliqua  de 
re  est,  quibus  causae  continentur,  aut  una,  aut  plu- 
ribus,  aut  nonnunq-iam  omnibus. 

Quaestionum  autem,  quacumque  de  re  sint,  duo 
sunt  genera ;  unum  cognitionis,  alterum  actionis. 
Cognitionis  sunt  hae,  quarum  finis  est  scientia ;  ut,  si 
quaeratur,  A  naturane  jus  profectum  sit,  an  ab  aliqua 
quasi  conditione  hominum  et  pactione  ?  Actionis  au- 
tem  hujusmodi  exempla  sunt:  Sitne  sapientis  ad 
rempublicam  accedere  ? 

Cognitionis  quaestiones  tripertitae  sunt,  cum,  an 
sit,  aut  quid  sit,  aut  quale  sit,  quaeritur.  Horum 
primum  conjectura,  secundum  definitione,  tertium 
juris  et  injuriae  distinctione,  explicatur. 

Conjecturae  ratio  in  quatuor  partes  distributa  est ; 
quarum  una  est,  cum  quaeritur,  sitne  aliquid ;  altera, 
unde  ortum  sit ;  tertia,  quae  id  causa  effecerit ; 
quarta,  in  qua  de  mutatione  rei  quaeritur :  Sit,  necne 
sit :  ecquidnam  honestum  sit :  ecquid  aequum  re 
vera ;  an  haec  tantum  in  opinione  sint.  Unde  autem 
sit  ortum,  ut,  cum  quaeritur,  Natura,  an  doctrina, 
possit  effici  virtus  ?  Causa  autem  efficiens  sic,  ut,  cum 
quaeritur,  Quibus  rebus  eloquentia  efficiatur.  De 
commutatione,  sic:  Possitne  eloquentia  commuta- 
tione  aliqua  converti  in  infantiam  ? 

XXII.  Cum  autem,  quid  sit,  quaeritur;  notio  ex- 
plicanda  est,  et  proprietas,  et  divisio,  et  partitio. 
Haec  enim  sunt  definitioni  attributa :  additur  etiam 
descriptio,  quam  Graeci  XapaxTripcx.  vocant.  Notio 
sic  quaeritur:  Sitne  id  aequum,  quod  ei,  qui  plus 
potest,  utile  est  ?  Proprietas  sic :  In  hominemne  so- 
lum  cadat,  an  etiam  in  belluas,  aegritudo  ?  Divisio, 
et  eodem  pacto  partitio,  sic :  Triane  genera  bonorum 
sint  ?  Descriptio,  Qualis  sit  avarus,  quaHs  assentator, 


TOPICA,  Cap.  23.  03 

csteraque  ejusdem  generis,  in  quibus  natura  et  vita 
describitur. 

Cum  autem  quagritur,  quale  quid  sit;  aut  sim- 
pliciter  quaeritur,  aut  comparate  :  simpliciter,  Expe- 
tendane  sit  gloria?  comparate,  Praeponendane  sit 
divitiis  gloria  ?  Simplicium  tria  genera  sunt ;  de  ex- 
petendo  fugiendoque;  de  aequo  et  iniquo;  de  ho- 
nesto  et  turpi.  Comparationum  autem  duo,  unum  de 
eodem  et  alio;  alterum  de  majore  et  minore.  De 
expetendo  et  fugiendo,  hujusmodi :  Si  expetendae 
divitiae,  si  fugienda  paupertas  ?  De  aequo  et  iniquo : 
JEquumne  sit  ulcisci,  a  quocumque  injuriam  acce- 
peris  ?  De  honesto  et  turpi :  Honestumne  sit,  pro 
patria  mori  ?  Ex  altero  autem  genere,  quod  erat  bi- 
pertitum,  unum  est  de  eodem  et  alio;  ut,  si  quas- 
ratur,  Quid  intersit  inter  amicum  et  assentatorem  ? 
regem  et  tyrannum  ?  Alterum  de  majore  et  minore ; 
ut,  si  quaeratur,  Eloquentiane  pluris  sit,  an  juris  ci- 
vilis  scientia  ?  De  cognitionis  quaestionibus  hactenus. 

Actionis  reliquae  sunt ;  quarum  duo  sunt  genera ; 
unum  ad  officium,  alterum  ad  motum  animi  vel 
gignendum,  vel  sedandum,  planeve  tollendum.  Ad 
officium  sic;  ut,  cum  quaeritur,  Suscipiendine  sint 
liberi  ?  Ad  movendos  animos,  cum  fiunt  cohorta- 
tiones  ad  defendendam  rempublicam,  ad  gloriam,  et 
ad  laudem ;  quo  ex  genere  sunt  querelae,  incitationes, 
miserationesque  flebiles,  rursusque  oratio  cum  iracun- 
diam  restinguens,  tum  metum  eripiens,  tum  exsul- 
tantem  laetitiam  comprimens,  tum  aegritudinem  abs- 
tergens.  Hasc  cum  in  propositis  quaestionibus  genera 
sint,  eadem  in  causas  transferuntur. 

XXIII.  Loci  autem  qui  ad  quasque  quaestiones 
accommodati  sint,  deinceps  est  videndum.  Omnes 
quidem  illi,  quos  supra  diximus,  ad  plerasque  sunt, 
sed  alii  ad  alias,  ut  dixi,  aptiores.  Ad  conjecturam 
igitur  maxime  apta,  quae  ex  causis,  quae  ex  effectis, 
quae  ex  conjunctis,  sumi  possunt.  Ad  definitionem 
autem  pertinet  ratio,  et  scientia  definiendi.   Atque 

huic  generi  finitimum  est  illud,  quod  appellari  de 
eodem  et  altero  diximus ;  quod  genus  forma  quaedam 
definitionis  est.  Si  enim  quaeratur,  Idemne  sit  perti- 
nacia  et  perseverantia  ?  definitionibus  judicandum  est. 

Loci  autem  convenient  in  ejus  generis  quaestionern 
consequentes,  antecedentes,  repugnantes,  adjunctis 
etiam  duobus  iis,  qui  sumuritur  ex  causis  et  effectis. 
Nam,  si  hanc  rem  illa  sequitur,  hanc  autem  non  se- 
quitur ;  aut  si  huic  rei  illa  antecedit,  huic  non  ante- 
cedit ;  aut  si  huic  rei  repugnat,  illi  non  repugnat ; 
aut,  si  hujus  rei  haec,  illius  alia  causa  est ;  aut  si  ex 
alio  hoc,  ex  alio  illud,  eflfectum  est ;  ex  quovis  ho- 
rum  id,  de  quo  quaeritur,  idemne  an  aliud  sit,  inve- 
niri  potest.  Ad  tertium  genus  quaestionis,  in  quo, 
quale  sit,  quaeritur,  in  comparationem  ea  cadunt, 
quae  paulo  ante  in  comparationis  loco  enumerata 
sunt.  In  illud  autem  genus,  in  quo  de  expetendo  fu- 
giendoque  quaeritur,  adhibentur  ea,  quae  sunt  aut 
animi,  aut  corporis,  aut  externa,  vel  commoda,  vel 
incommoda.  Itemque,  cum  de  honesto  turpique  quae- 
ritur,  ad  animi  bona  vel  mala,  omnis  dirigenda  ora- 
tio  est. 

Cum  autem  de  aequo  et  iniquo  disseritur,  aequitatis 
loci  colliguntur.  Hi  cernuntur  bipertito,  et  natura, 
et  instituto.  Natura  partes  habet  duas,  tuitionem 
sui,  et  ulciscendi  jus.  Institutio  autem  aequitatis  tri- 
pertita  est :  una  pars  legitima  est,  altera  conveniens, 
tertia  moris  vetustate  confirmata.  Atque  etiam  rur- 
sus  aequitas  tripertita  dicitur  esse;  una  ad  superos 
Deos,  altera  ad  manes,  tertia  ad  homines  pertinere. 
Prima  pietas,  secunda  sanctitas,  tertia  justitia  aut 
aequitas,  nominatur. 

XXIV.  De  proposito  satis  multa :  deinceps  de 
causa  pauciora  dicenda  sunt.  Pleraque  enim  sunt  ei 
cum  proposito  communia. 

Tria  sunt  igitur  genera  causarum ;  judicii,  delibe- 
rationis,  laudationis  ;  quarum  fines  ipsi  declarant, 
quibus  utendum  locis  sit.   Nam  judicii  finis  est  jus  ; 

ex  quo  etiam  nomen.  Juris  autem  partes  tum  expo- 
sitae,  tum  aequitatis.  Deliberandi  finis,  utilitas ;  cu- 
jus  hae  partes,  qua3  modo  expositae,  rerum  expeten- 
darum.  Laudationis  finis,  honestas  ;  de  qua  item 
est  ante  dictum.  Sed  definitae  quaestiones  a  suis  quae- 
que  locis,  quasi  propriis,  instituuntur,  in  accusa- 
tionem  defensionemque  partitse.  In  quibus  exsistunt 
haec  genera,  ut  accusator  personam  arguat  facti ;  de- 
fensor  aliquid  opponat  de  tribus,  aut  non  esse  factum, 
aut,  si  sit  factum,  aliud  ejus  facti  nomen  esse,  aut 
jure  esse  factum.  Itaque  aut  inficialis  aut  conjectu- 
ralis  prima  appelletur ;  definitiva,  altera ;  tertia, 
quamvis  molestum  nomen  hoc  sit,  juridicialis  vo- 
cetur. 

XXV.  Harum  causarum  propria  argumenta,  ex 
iis  sumta  locis  quos  exposuimus,  in  praeceptis  ora- 
toriis  explicata  sunt.  Refutatio  autem  accusationis, 
in  qua  est  depulsio  criminis,  (quae  Graece  ^racrig  di- 
citur)  Latine  appelletur  status ;  in  quo  primum  in- 
sistit  quasi  ad  repugnandum  congressa  defensio.  At- 
que  etiam  in  deliberationibus  et  laudationibus  iidem 
exsistunt  status.  Nam  et  negantur  saepe  ea  futura, 
quae  ab  aliquo  in  sententia  dicta  sunt  fore,  si  aut 
omnino  fieri  non  possunt,  aut  sine  summa.  difficultate 
non  possunt.  In  qua  argumentatione  status  conjec- 
turalis  exsistit.  At,  cum  aliquid  de  utilitate,  hones- 
tate,  aequitate  disseritur,  deque  iis  rebus,  quae  iis 
sunt  contrariae ;  incurrunt  status  aut  juris  aut  nomi- 
nis ;  quod  idem  contingit  in  laudationibus.  Nam  aut 
negari  potest,  id  factum  esse,  quod  laudetur;  aut 
non  eo  nomine  afficiendum,  quo  laudator  afiecerit ; 
aut  omnino  non  esse  laudabile,  quod  non  recte,  non 
jure  factum  sit.  Quibus  omnibus  generibus  usus  est 
nimis  impudenter  Caesar  contra  Catonem  meum. 

Sed  quae  ex  statu  contentio  efficitur,  eam  Graeci 
Kpivojuevov  vocant.  Mihi  placet  id,  quoniam  quidem 
ad  te  scribo,  "  Qua  dc  re  agitur"  vocari.  Quibus 
autem  hoc,  Qua  dc  re  agitur,  continetur,  ea  conti. 

nentia  vocentur,  quasi  firmamenta  defensionis ;  qui- 
bus  sublatis,  defensio  nulla  sit.  Sed,  quoniam  lege 
firmius  in  controversiis  disceptandis  esse  nihil  debet, 
danda  est  opera,  ut  legem  adjutricem  et  testem  ad- 
hibeamus.  In  qua  re  alii  quasi  status  exsistunt  novi, 
qui  appellantur  legitimae  disceptationes.  Tum  enim 
defenditur,  non  id  legem  dicere,  quod  adversarius 
velit,  sed  aliud.  Id  autem  contingit,  cum  scriptum 
ambiguum  est,  ut  duae  differentes  sententiae  accipi 
possint.  Tum  opponitur  scripto  voluntas  scriptoris, 
ut  quaeratur,  verbane  plus,  an  sententia  valere  de- 
beat  ?  Tum  legi  lex  contraria  affertur.  Ita  sunt  tria 
genera,  quae  controversiam  in  omni  scripto  facere 
possunt,  ambiguum,  discrepantia  scripti  et  voluntatis, 
et  scripta  contraria. 

XXVI.  Jam  hoc  perspicuum  est,  non  magis  in 
legibus,  quam  in  testamentis,  in  stipulationibus,  in 
reliquis  rebus  quae  ex  scripto  aguntur,  posse  contro- 
versias  easdem  exsistere.  Horum  tractationes  in  aliis 
libris  explicantur.  Nec  solum  perpetuae  actiones,  sed 
etiam  partes  orationis,  iisdem  locis  adjuvantur,  par- 
tim  propriis,  partim  communibus ;  ut  in  principiis, 
quibus  ut  benevoli,  ut  dociles,  ut  attenti  sint,  qui 
audiant,  efficiendum  est  propriis  locis  :  itemque  nar- 
rationes,  ut  ad  suos  fines  spectent,  id  est,  ut  planae 
sint,  ut  breves,  ut  evidentes,  ut  credibiles,  ut  mode- 
ratae,  ut  cum  dignitate:  quae  quamquam  in  tota 
oratione  esse  debent,  magis  tamen  sunt  propria  nar- 
ranti. 

Quae  autem  consequitur  narrationem  fides,  ea  per- 
suadendo  quoniam  efficitur,  qui  ad  persuadendum 
loci  maxime  valeant,  dictum  est  in  iis,  in  quibus  de 
omni  ratione  dicendi.  Peroratio  autem  et  alia  quae- 
dam  habet,  et  maxime  amplificationem ;  cujus  ef- 
fectus  is  debet  esse,  ut  aut  perturbentur  animi,  aut 
tranquillentur ;  et,  si  ita  jam  affecti  ante  sunt,  ut 
augeat  eorum  motus,  aut  sedet,  oratio.  Huic  generi, 
in  quo  et  misericordia,  et  iracundia,  et  odium,  et  in- 

vidia,  et  caeterae  animi  afFectiones  perturbantur,  prae- 
cepta  suppeditantur  aliis  in  libris,  quos  poteris  mecum 
legere,  cum  voles. 

Ad  id  autem,  quod  te  velle  senseram,  cumulate 
satisfactum  esse  debet  voluntati  tuae.  Nam,  ne  prae- 
terirem  aliquid,  quod  ad  argumentum  in  omni  ra- 
tione  reperiendum  pertineret,  plura,  quam  a  te  desi- 
derata  erant,  sum  complexus ;  fecique  quod  saepe 
liberales  venditores  solent,  ut,  cum  aedes  fundumve 
vendiderint,  rutis  caesis  receptis,  concedant  tamen 
aliquid  emtori,  quod,  ornandi  causa,  apte  et  loco  po- 
situm  esse  videatur.  Sic  tibi  nos  ad  id,  quod  quasi 
mancipio  dare  debuimus,  ornamenta  quaedam  volui- 
mus  non  debita  accedere. 


(Rhetor.)  vol,  n. 


M.  TULLII  CICERONIS 

DE 

PARTITIONE  ORATORlA 
DIALOGUS. 

Cicero  Pater,  ct  Cicero  Filius, 

I.  FUius.  Studeo,  mi  pater,  Latine  ex  te  audire 
ea,  quas  mihi  tu  de  ratione  dicendi  Graece  tradidisti ; 
si  modo  tibi  est  otium,  et  si  vis.  Patcr.  An  est,  mi 
Cicero,  quod  ego  malim,  quam  te  quam  doctissimum 
esse  ?  Otium  autem  primum  summum  est,  quoniam 
aliquando  Roma  exeuncli  potestas  data  est :  deinde 
ista  tua  studia  vel  maximis  occupationibus  meis  ante- 
ferrem  libenter.  FUius.  Visne  igitur,  ut  tu  me  Grasce 
soles  ordine  interrogare,  sic  ego  te  vicissim  eisdem  de 
rebus  Latine  interrogem  ?  Pater.  Sane,  si  placet : 
sic  enim  et  ego  te  meminisse  intelligam,  quae  acce- 
pisti ;  et  tu  ordine  audies,  quas  requires.  Filius. 
Quot  in  partes  distribuenda  est  omnis  doctrina  di- 
cendi  ?  Patcr.  In  tres.  Filius.  Cedo,  quas  ?  Pater. 
Primum  in  ipsam  vim  oratoris,  deinde  in  orationem, 
tum  in  quaastionem.  Filius.  In  quo  est  ipsa  vis  ? 
Pater.  In  rebus,  et  verbis.  Sed  et  res,  et  verba,  in- 
venienda  sunt,  et  collocanda.  Proprie  autem  in  re- 
bus  invenire,   in   verbis  eloqui,    dicitur.    Collocare 

autem,  etsi  est  commune,  tamen  ad  inveniendum  re- 
fertur.  Vox,  motus,  vultus,  atque  omnis  actio,  elo- 
quendi  comes  est ;  earumque  rerum  omnium  custos 
est  memoria.  Filius.  Quid?  orationis  quot  sunt 
partes  ?  Patcr.  Quatuor.  Earum  duae  valent  ad  rem 
docendam,  narratio  et  confirmatio ;  ad  impellendos 
animos  duae,  principium  et  peroratio.  Filius.  Quid  ? 
quasstio  quasnam  habet  partes  ?  Pater.  Infinitam, 
quam  consultationem  appello;  et  definitam,  quam 
causam  nomino. 

II.  Filius.  Quoniam  igitur  invenire  primum  est 
oratoris,  quid  quaeret  ?  Pater.  Ut  inveniat,  quemad- 
modum  fidem  faciat  eis,  quibus  volet  persuadere,  et 
quemadmodum  motum  eorum  animis  afferat.  Filius. 
Quibus  rebus  fides  fit?  Pater.  Argumentis,  quae 
ducuntur  ex  locis,  aut  in  re  ipsa  insitis,  aut  assum- 
tis.  Filius.  Quos  vocas  locos  ?  Pater.  Eos,  in  qui- 
bus  latent  argumenta.  Filius.  Quid  est  argumen- 
tum  ?  Pater.  Probabile  inventum  ad  faciendam 
fidem.  Fiiius.  Quomodo  igitur  duo  genera  ista  di- 
vidis  ?  Pater.  Quae  sine  arte  putantur,  ea  remota 
appello,  ut  testimonia.  Filius.  Quid  insita  ?  Pater, 
Quae  inhaerent  in  ipsa  re.  Filius.  Testimoniorum 
quae  sunt  genera  ?  Patcr.  Divinum,  et  humanum  : 
divinum,  ut  oracula,  ut  auspicia,  ut  vaticinationes, 
ut  responsa  sacerdotum,  hamspicum,  conjectorum  ; 
humanum,  quod  spectatur  ex  auctoritate,  et  ex  vo- 
luntate,  et  ex  oratione,  aut  libera  aut  expressa ;  in 
quo  insunt  scripta,  pacta,  promissa,  jurata,  quaesita. 
Filius.  Quae  sunt,  quae  dicis  insita  ?  Pater.  Quae  in- 
fixa  sunt  rebus  ipsis,  ut  definitio,  ut  contrarium,  ut 
ea,  quae  sunt  ipsi  contrariove  ejus  aut  similia  aut  dis- 
simiiia,  aut  consentanea  aut  dissentanea ;  ut  ea  quae 
sunt  quasi  conjuncta,  aut  ea  quae  sunt  quasi  pug- 
nantia  inter  se ;  aut  earum  rerum,  de  quibus  agitur, 
causae ;  aut  causarum  eventus,  id  est,  quae  sunt  ef- 
fecta  de  causis,  ut  distributiones,  ut  genera  partium, 
generumve  partes,  ut  primordia  rerum,  et  quasi  pra> 

currentia,  in  quibus  inest  aliquid  argumenti ;  ut  re- 
rum  contentiones,  quid  majus,  quid  par,  quid  minus 
sit :  in  quibus  aut  naturae  rerum,  aut  facultates, 
comparantur. 

III.  Filius.  Omnibusne  igitur  ex  his  locis  argu- 
menta  sumemus  ?  Pater.  Immo  vero  scrutabimur,  et 
quaeremus  ex  omnibus :  sed  adhibebimus  judicium, 
ut  levia  semper  rejiciamus,  nonnunquam  etiam  com- 
munia  praetermittamus,  et  non  necessaria.  Filius. 
Quoniam  de  fide  respondisti,  volo  audire  de  motu. 
Pater.  Loco  quidem  quaeris :  sed  planius  quod  vis 
explicabitur,  cum  ad  orationis  ipsius  quaestionumque 
rationem  venero. 

Filius.  Quid  sequitur  igitur  ?  Pater.  Cum  inve- 
neris,  collocare :  [cujus,]  in  infinita  quaestione,  ordo 
est  idem  fere,  quem  exposui,  locorum :  in  definita 
autem  adhibenda  sunt  illa  etiam,  quae  ad  motum 
animorum  pertinent.  Filius.  Quomodo  igitur  ista 
explicas  ?  Patcr.  Habeo  communia  prsecepta  fidem 
faciendi,  et  commovendi.  Quoniam  fides  est  firma 
opinio ;  motus  autem,  animi  incitatio  aut  ad  volup- 
tatem,  aut  ad  molestiam,  aut  ad  metum,  aut  ad  cu- 
piditatem  (tot  enim  sunt  motus  genera,  partes  plures 
generum  singulorum) ;  omnem  collocationem  ad  fi- 
nem  accommodo  quaestionis.  Nam  est  in  proposito 
finis,  fides :  in  causa,  et  fides  et  motus.  Quare,  cum 
de  causa  dixero,  in  qua  est  propositum,  de  utroque 
dixero.  Filius.  Quid  habes  igitur  de  causa  dicere  ? 
Pater.  Auditorum  eam  genere  distingui.  Nam  aut 
auscultator  est  modo  qui  audit,  aut  disceptator,  id 
est,  rei  sententiaeque  moderator ;  ita,  ut  aut  delecte- 
tur,  aut  statuat  aliquid.  Statuit  autem  aut  de  prae- 
teritis,  ut  judex,  aut  de  futuris,  ut  senatus.  Sic  tria 
sunt  genera,  judicii,  deliberationis,  exornationis ; 
quae,  quia  in  laudationes  maxime  confertur,  pro- 
prium  habet  jam  ex  eo  nomen. 

IV.  Filius.  Quas  res  sibi  proponet  in  istis  tribus 
generibus  orator  ?  Pater.  Delectationem  in  exorna- 

tione;  in  judicio,  aut  ssevitiam  aut  clementiam  ju- 
dicis ;  in  suasione  autem,  aut  spem  aut  reformida- 
tionem  deliberantis.  Filius.  Cur  igitur  exponis  hoc 
loco  genera  controversiamm  ?  Pater.  Ut  rationem 
collocandi  ad  finem  cujusque  accommodem.  Filius. 
Quonam  tandem  modo  ?  Pater.  Quia,  quibus  in 
orationibus  delectatio  finis  est,  varii  sunt  ordines  col- 
locandi.  Nam  aut  temporum  servantur  gradus,  aut 
generum  distributiones ;  aut  a  minoribus  ad  majora 
adscendimus,  aut  a  majoribus  ad  minora  delabimur ; 
aut  haec  inaequali  varietate  distinguimus,  cum  parva 
magnis,  simplicia  conjunctis,  obscura  dilucidis,  laeta 
tristibus,  incredibilia  probabilibus  inteximus,  quae  in 
exornationem  cadunt  omnia.  Filius.  Quid  ?  in  de- 
liberatione  quid  spectas  ?  Patcr.  Principia,  vel  non 
longa,  vel  saepe  nulla.  Sunt  enim  ad  audiendum, 
qui  deliberant,  sua,  causa  parati.  Nec  multum  sane 
saepe  narrandum  est.  Est  enim  narratio  aut  praeteri- 
tarum  rerum  aut  praesentium ;  suasio  autem,  futu- 
rarum.  Quare  ad  fidem  et  ad  motum  adhibenda  est 
omnis  oratio.  Filius.  Quid  ?  in  judiciis  quae  est  col- 
locatio  ?  Patcr.  Non  eadem  accusatoris  et  rei ;  quod 
accusator  rerum  ordinem  prosequitur,  et  singula  ar- 
gumenta,  quasi  hasta  in  manu  collocata,  vehementer 
proponit,  concludit  acriter,  confirmat  tabulis,  decre- 
tis,  testimoniis,  accuratiusque  in  singulis  commora- 
tur:  perorationisque  praeceptis,  quae  ad  incitandos 
animos  valent,  et  in  reliqua  oratione  paululum  di- 
grediens  de  cursu  dicendi,  utitur,  et  vehementius  in 
perorando.  Est  enim  propositum,  ut  iratum  efficiat 
judicem. 

V.  Filius.  Quid  faciendum  est  contra  reo  ?  Pater. 
Omnia  longe  secus.  Sumenda  principia  ad  benevo- 
lentiam  conciliandam.  Narrationes  aut  amputandae, 
quae  laedunt ;  aut  relinquendae,  si  totae  sunt  molestae. 
Eirmamenta  ad  fidem  posita,  aut  per  se  diluenda,  aut 
obscuranda,  aut  digressionibus  obruenda.  Perora- 
tiones  autem  ad  misericordiam  conferendae.    Filius. 

k3 

Semperne  igitur  ordinem  collocandi,  quem  volumus, 
tenere  possumus  ?  Pater.  Non  sane  :  nam  audito- 
rum  aures  moderantur  oratori  prudenti  et  provido ; 
et,  quod  respuunt,  immutandum  est. 

Filius.  Expone  deinceps,  qua?  ipsius  orationis  ver- 
borumque  pra?cepta  sint.  Pater.  Unum  igitur  genus 
est  eloquendi  sua  sponte  fusum;  alterum  versum 
atque  mutatum.  Prima  vis  est  in  simplicibus  verbis ; 
in  conjunctis,  secunda.  Simplicia  invenienda  sunt : 
conjuncta  collocanda  sunt.  Et  simplicia  verba  par- 
tim  nativa  sunt,  partim  reperta.  Nativa  ea,  quae 
signiiicata  sunt  sensu ;  reperta,  quae  ex  his  facta 
sunt,  et  novata  aut  similitudine,  aut  imitatione,  aut 
inflexione,  aut  adjunctione  verborum.  Atque  etiam 
est  haec  distinctio  in  verbis :  altera,  natura ;  tracta- 
tione,  altera:  natura,  ut  sint  alia  sonantiora,  gra- 
viora,  leviora,  et  quodammodo  nitidiora ;  alia  con- 
tra :  tractatione  autem,  cum  aut  propria  sumuntur 
rerum  vocabula,  aut  addita  ad  nomen,  aut  nova,  aut 
prisca,  aut  ab  oratore  modificata  et  inflexa  quodam- 
modo;  qualia  sunt  ea,  quae  transferuntur  aut  im- 
mutantur,  aut  ea,  quibus  tamquam  abutimur,  aut 
ea,  quae  obscuramus,  quae  incredibiliter  tollimus, 
quaeque  mirabilius,  quam  sermonis  consuetudo  pati- 
tur,  ornamus. 

VI.  Filius.  Habeo  de  simplicibus  verbis:  nunc 
de  conjunctione  quaero.  Pater.  Numeri  quidam  sunt 
in  conjunctione  servandi,  consecutioque  verborum. 
Numeros  aures  ipsae  metiuntur,  ne  aut  non  compleas 
verbis,  quod  proposueris,  aut  redundes.  Consecutio 
autem,  ne  generibus,  numeris,  temporibus,  personis, 
casibus,  perturbetur  oratio.  Nam,  ut  in  simplicibus 
verbis,  quod  non  est  Latinum,  sic  in  conjunctis,  quod 
non  est  consequens,  vituperandum  est.  Communia 
autem  simplicium  conjunctorumque  sunt  haec  quin- 
que  quasi  lumina,  dilucidum,  breve,  probabile,  il- 
lustre,  suave.  Dilucidum  fit  usitatis  verbis,  propriis, 
dispositis,  aut  circumscriptionc  conclusa,  aut  inter- 

missione,  aut  concisione  verborum :  obscurum  autem, 
aut  longitudine  aut  contractione  orationis,  aut  am- 
biguitate,  aut  inflexione  atque  immutatione  verbo- 
rum.    Brevitas  autem  conficitur  simplicibus  verbis  : 
semel  unaquaque  re  dicenda,  nulli  rei,  nisi  ut  dilu- 
cide  dicas,   serviendo.    Probabile  autem  genus  est 
orationis,  si  non  nimis  est  comtum  atque  expolitum  ; 
si  est  auctoritas  et  pondus  in  verbis  ;  si  sententiae  vel 
graves,  vel  aptae  opinionibus  hominum  et  moribus. 
Illustris  autem  oratio  est,  si  et  verba  gravitate  de- 
lecta  ponuntur,  et  translata,  et  superlata,  et  ad  no~ 
men  adjuncta,  et  duplicata,  et  idem  significantia,  at- 
que  ab  ipsa  actione  atque  imitatione  rerum  non  ab- 
horrentia.    Est  enim  haec  pars  orationis,  quas  rem 
constituat  paene  ante  oculos  :  is  enim  maxime  sensus 
attingitur :  sed  caeteri  tamen,  et  maxime  mens  ipsa 
moveri  potest.    Sed  quae  dicta  sunt  de  oratione  dilu- 
cida,  cadunt  in  hanc  illustrem  omnia.  Est  enim  plus 
aliquanto  illustre,  quam  illud  dilucidum  :  altero  fit, 
ut  intelligamus,  altero  vero,   ut  videre  videamur. 
Suave  autem  genus  erit  dicendi,  primum  elegantia 
et  jucunditate  verborum  sonantium  et  lenium ;  deinde 
conjunctione,  quae  neque  asperos  habeat  concursus, 
neque  disjunctos  atque  hiantes :  et  sit  circumscripta 
non  longo  anfractu,  sed  ad  spiritum  vocis  apto,  ha- 
beatque  similitudinem  aequalitatemque  verborum  ; 
tum  ex  contrariis  sumta  verbis :  crebra  crebris,  paria 
paribus  respondeant,  relataque  ad  idem  verbum  :  et 
geminata,  atque  duplicata,  vel  etiam  saepius  iterata 
ponantur:  constructioque  verborum  tum  conjunc- 
tionibus   copuletur,    tum  dissolutionibus  relaxetur. 
Fit  etiam  suavis  oratio,  cum  aliquid  aut  invisum, 
aut  inauditum,  aut  novum  dicas.    Delectat  enim 
quidquid  est  admirabile  ;  maximeque  movet  ea,  quae 
motum  aliquem  animi  miscet,  oratio,  quaeque  signi- 
ficat  oratoris  ipsius  amabiles  mores ;  qui  exprimun- 
tur,  aut  significando  judicio  ipsius  ex  animo  humano 
ac  liberali,  aut  inflexione  sermonis,  cum  aut  augendi 

alterius,  aut  minuenrti  sui  causa,  alia  dici  ab  oratore, 
alia  existimari  videntur,  idque  comitate  fieri  magis, 
quam  vanitate.  Sed  multa  sunt  suavitatis  prascepta, 
quae  orationem  aut  magis  obscuram,  aut  minus  pro- 
babilem,  faciant.  Itaque  etiam  hoc  loco  nobis  est 
ipsis,  quid  causa  postulet,  judicandum. 

VII.  Filius.  Reliquum  est  igitur,  ut  dicas  de 
conversa  oratione  atque  mutata.  Patcr.  Est  ita- 
que  id  genus  totum  situm  in  commutatione  verbo- 
rum  ;  quae  simplicibus  in  verbis  ita  tractatur,  ut  aut 
ex  verbo  dilatetur,  aut  in  verbum  contrahatur  oratio : 
ex  verbo,  cum  aut  proprium,  aut  idem  significans, 
aut  factum  verbum,  in  plura  verba  diducitur :  ex 
oratione,  cum  aut  definitio  ad  unum  verbum  revo- 
catur,  aut  assumta  verba  removentur,  aut  in  circuitus 
diriguntur,  aut  in  conjunctione  fit  unum  verbum  ex 
duobus.  In  conjunctis  autem  verbis,  triplex  adhiberi 
potest  commutatio,  non  verborum,  sed  ordinis  tan- 
tummodo;  ut,  cum  semel  dictum  sit  directe,  sicut 
natura  ipsa  tulerit,  invertatur  ordo,  et  idem,  quasi 
sursum  versus  retroque  dicatur ;  deinde  idem  inter- 
cise  atque  permixte.  Eloquendi  autem  exercitatio 
maxime  in  hoc  toto  convertendi  genere  versatur. 

Filius.  Actio  igitur  sequitur,  ut  opinor.  Pater. 
Est  ita :  quae  quidem  oratori,  et  cum  rerum  et  cum 
verborum  momentis,  commutanda  maxime  est.  Facit 
enim  et  dilucidam  orationem,  et  illustrem,  et  proba- 
bilem,  et  suavem,  non  verbis,  sed  vaiietate  vocum, 
motu  corporis,  vultu ;  quae  plurimum  valebunt,  si 
cum  orationis  genere  consentient,  ejusque  vim  ac  va- 
rietatem  subsequentur.  Filius.  Num  quidnam  de 
oratore  ipso  restat  ?  Pater.  Nihil  sane,  praeter  me- 
moriam,  quae  est  gemina  literaturae  quodammodo,  et 
in  dissimili  genere  persimilis.  Nam,  ut  illa  constat 
ex  notis  literarum,  et  ex  eo,  in  quo  imprimuntur  illae 
notae;  sic  confectio  memoriae,  tamquam  cera,  locis 
utitur,  et  in  his  imagines,  ut  literas,  collocat. 

VIII.  Filius.  Quoniam  igitur  vis  oratoris  omnis 

exposita  est,  quid  habes  de  orationis  prseceptis  di- 
cere  ?  Pater.  Quatuor  ejus  esse  partes,  quarum 
prima  et  postrema  ad  motum  animi  valet :  is  enim 
initiis  est  et  perorationibus  concitandas.  Secunda, 
narratio ;  et  tertia,  confirmatio,  fidem  facit  orationi. 
Sed  amplificatio  quamquam  habet  proprium  locum, 
saepe  etiam  primum,  postremum  quidem  fere  semper, 
tamen  reliquo  in  cursu  orationis  adhibenda  est,  maxi- 
meque  cum  aliquid  aut  confirmatum  est,  aut  repre- 
hensum.  Itaque  ad  fidem  quoque  vel  plurimum  va- 
let.  Est  enim  amplificatio  vehemens  quaedam  argu- 
mentatio  ;  ut  illa  docendi  causa  sit,  hagc  commo- 
vendi.  Films.  Perge  igitur  ordine  quatuor  mihi 
istas  partes  explicare.  Pater.  Faciam;  et  a  prin- 
cipiis  primum  ordiar ;  quse  quidem  ducuntur  aut  ex 
personis,  aut  ex  rebus  ipsis.  Sumuntur  autem  trium 
rerum  gratia :  ut  amice,  ut  intelligenter,  ut  attente 
audiamur.  Quorum  primus  locus  est  in  personis 
nostris,  disceptatorum,  adversariorum ;  e  quibus  initia 
benevolentiae  conciliandas  comparantur,  aut  meritis 
nostris,  aut  dignitate,  aut  aliquo  genere  virtutis,  et 
maxime  liberalitatis,  officii,  justitiae,  fidei;  contra- 
riisque  rebus  in  adversarios  conferendis,  et  cum  iis, 
qui  disceptant,  aliqua  conjunctionis  aut  causa  aut 
spe  significanda ;  et,  si  in  nos  aliquod  odium  offen- 
siove  [collata]  sit,  tollenda  ea  minuendave,  aut  di- 
luendo,  aut  extenuando,  aut  compensando,  aut  de- 
precando.  lntelligenter  autem  ut  audiamur,  et  at- 
tente,  a  rebus  ipsis  ordiendum  est.  Sed  facillime 
auditor  discit,  et,  quid  agatur,  intelligit,  si  complec- 
tare  a  principio  genus  naturamque  causae ;  si  definias, 
si  dividas,  si  neque  prudentiam  ejus  impedias  confu- 
sione  partium,  nec  memoriam  multitudine  :  quaeque 
mox  de  narratione  dilucida  dicentur,  eadem  etiam 
huc  poterunt  recte  referri.  Ut  attente  autem  audia- 
mur,  trium  rerum  aliqua  consequemur.  Nam  aut 
magna  quaedam  proponemus,  aut  necessaria,  aut  con- 
juncta  cum  ipsis,  apud  quos  res  agetur.    Sit  autem 

hoc  etiam  in  praeceptis,  ut,  si  quando  tempus  ipsum, 
aut  res,  aut  locus,  aut  interventus  alicujus,  aut  inter- 
pellatio,  aut  ab  adversario  dictum  aliquod,  et  maxime 
in  perorando,  dederit  occasionem  nobis  aliquam,  ut 
dicamus  aliquid  ad  tempus  apte,  ne  derelinquamus : 
et,  quae  suo  loco  de  amplificatione  dicemus,  multa  ex 
his  poterunt  ad  principiorum  praecepta  transferri. 

IX.  Filius.  Quid  ?  in  narratione  quae  tandem 
conservanda  sunt  ?  Pater.  Quoniam  narratio  est 
rerum  explicatio,  et  quaedam  quasi  sedes  ac  funda- 
mentum  constituendae  fidei,  ea  sunt  in  ea  servanda 
maxime,  quae  etiam  in  reliquis  fere  dicendi  partibus ; 
quae  partim  sunt  necessaria,  partim  assumta  ad  or- 
nandum.  Nam,  ut  dilucide  probabiliterque  narre- 
mus,  necessarium  est :  sed  [assumamus]  etiam  suavi- 
tatem.  Ergo,  ad  dilucide  narrandum,  eadem  illa  su- 
periora  explicandi  et  illustrandi  praecepta  repetemus, 
in  quibus  est  brevitas:  eaque  saepissime  in  narra- 
tione  laudatur,  de  qua  supra  dictum  est.  Probabilis 
autem  erit,  si  personis,  si  temporibus,  si  locis,  ea, 
quae  narrabuntur,  consentient ;  si  cujusque  facti  et 
eventi  causa  ponetur ;  si  testata  dici  videbuntur ;  si 
cum  hominum  opinione,  auctoritate,  si  cum  lege, 
cum  more,  cum  religione  conjuncta;  si  probitas  nar- 
rantis  significabitur,  si  antiquitatis  memoria,  si  ora- 
tionis  veritas,  et  vitse  fides.  Suavis  autem  narratio 
est,  quae  habet  admirationes,  exspectationes,  exitus 
inopinatos,  interpositos  motus  animorum,  colloquia 
personamm,  dolores,  iracundias,  metus,  Isetitias,  cu- 
piditates.  Sed  jam  ad  reliqua  pergamus. 

FUius.  Nempe  ea  sequuntur,  quae  ad  faciendam 
fidern  pertinent.  Paier.  Ita  est :  quse  quidem  in 
confirmationem  et  reprehensionem  dividuntur.  Nam, 
in  confirmando,  nostra  probare  volumus ;  in  repre- 
hendendo,  redarguere  contraria.  Quoniam  igitur 
omne,  quod  in  controversiam  venit,  id  aut  sit,  necne 
sit,  aut  quid  sit,  aut  quale  sit,  quaeritur ;  in  primo 
conjectura  valet^  in  altero  definitio,  in  tcrtio  ratio. 

X.  Filius.  Teneo  istam  distributionem.  Nunc 
conjecturae  locos  quaero.  Pater.  In  verisimilibus,  et 
in  propriis  rerum  notis,  posita  est  tota.  Sed  appelle- 
mus,  docendi  gratia,  verisimile,  quod  plerunique  ita 
fiat;  ut,  adolescentiam  procliviorem  esse  ad  libidi- 
nem.  Propriae  autem  notae  argumentum,  quod  nun- 
quam  aliter  fit,  certumque  declarat,  ut  fumus  ignem. 
Verisimilia  reperiuntur  ex  partibus  et  quasi  membris 
narrationis.  Ea  sunt  in  personis,  in  locis,  in  tempo- 
ribus,  in  factis,  in  eventis,  in  rerum  ipsarum  nego- 
tiorumque  naturis.  In  personis,  naturae  primum 
spectantur,  valetudinis,  figurae,  virium,  aetatis,  ma- 
rium,  feminarum:  atque  haec  quidem  in  corpore: 
animi  autem,  aut  quemadmodum  affecti  sint,  virtu- 
tibus,  vitiis,  artibus,  inertiis ;  aut  quemadmodum 
commoti,  cupiditate,  metu,  voluptate,  molestia.  At-. 
que  haec  quidem  in  natura  spectantur.  In  fortuna, 
genus,  amicitiae,  liberi,  propinqui,  affines,  opes,  ho« 
nores,  potestates,  divitiae,  libertas,  et  ea,  quae  sunt  iis 
contraria.  In  locis  autem  et  ilia  naturalia,  maritimi, 
an  remoti  a  mari :  plani,  an  rnontuosi ;  laeves,  an 
asperi;  salubres,  an  pestilentes;  opaci,  an  aprici: 
et  illa  fortuita,  culti,  an  inculti ;  celebres,  an  de- 
serti ;  coasdificati,  an  vasti ;  obscuri,  an  rerum  ges- 
tarum  vestigiis  nobilitati ;  consecrati,  an  profani. 

XI.  In  temporibus  autem,  praesentia  et  praeterita 
et  futura  cernuntur :  in  his  ipsis,  vetusta,  recentia, 
instantia,  paulo  post  aut  aliquando  futura.  Insunt 
etiam  in  temporibus  illa,  quae  temporis  quasi  naturam 
notant,  ut  hiems,  ver,  aestas,  auctumnus ;  aut  anni 
tempora,  ut  mensis,  ut  dies,  ut  nox,  hora,  tempestas ; 
quae  sunt  naturalia :  fortuita  autem,  sacrificia,  festi 
dies,  nuptiae.  Jam  facta  et  eventus  aut  consilii  sunt, 
aut  imprudentiae ;  quae  est  aut  in  casu,  aut  in  qua- 
dam  animi  permotione :  casu,  cum  aliter  cecidit,  ac 
putatum  sit ;  permotione,  cum  aut  oblivio,  aut  error, 
aut  metus,  aut  aliqua  cupiditatis  causa,  permovit. 
Est  etiam  in  imprudentia  necessitas  ponenda.  Rerum 

autem  bonarum  et  malarum  tria  sunt  genera :  nam 
aut  in  animis,  aut  in  corporibus,  aut  extra,  esse  pos- 
sunt.  Hujus  igitur  materiae,  ad  argumentum  sub- 
jectae,  perlustrandas  animo  partes  erunt  omnes,  et, 
ad  id  quod  agetur,  ex  singulis  conjectura  capienda. 
Est  etiam  genus  argumentorum  aliud,  quod  ex  facti 
vestigiis  sumitur,  ut  telum,  cruor,  clamor  editus, 
titubatio,  permutatio  coloris,  oratio  inconstans,  tre- 
mor,  et  eorum  aliquid,  quod  sensu  percipi  possit; 
etiam,  si  praeparatum  aliquid,  si  communicatum  cum 
aliquo,  si  postea  visum,  auditum,  indicatum.  Veri- 
similia  autem  partim  singula  movent  suo  pondere ; 
partim,  etiamsi  videntur  esse  exigua  per  se,  multum 
tamen,  cum  sunt  coacervata,  proficiunt.  Atque  in  his 
verisimilibus  insunt  nonnunquam  etiam  certae  rerum 
et  propriae  notae.  Maximam  autem  facit  fidem  ad 
similitudinem  veri,  primum,  exemplum ;  deinde  in- 
troducta  rei  similitudo  ;  fabula  etiam  nonnunquam, 
etsi  est  incredibilis,  tamen  homines  commovet. 

XII.  Filius.  Quid?  definitionis  quae  ratio  est,  et 
quae  via  ?  Pater.  Non  dubium  est  id  quidem,  quin 
definitio  genere  declaretur,  et  proprietate  quadam, 
aut  etiam  communium  frequentia,  ex  quibus,  pro- 
prium  quid  sit,  eluceat.  Sed,  quoniam  de  propriis 
oritur  plerumque  magna  dissensio,  definiendum  est 
saepe  ex  contrariis,  saepe  etiam  ex  dissimilibus,  saepe 
ex  paribus.  Quamobrem  descriptiones  quoque  sunt 
in  hoc  genere  saepe  aptae,  et  enumeratio  consequen- 
tium ;  imprimisque  commovet  explicatio  vocabuli  ac 
nominis. 

Filius.  Sunt  exposita  jam  fere  ea,  quae  de  facto, 
quaeque  de  facti  appellatione,  quaeruntur.  Nempe 
igitur  ea  restant,  quae,  cum  factum  constet,  et  nomen, 
qualia  sint,  vocatur  in  dubium.  Pater»  Est  ita,  ut 
dicis.  Filius.  Quae  sunt  igitur  in  eo  genere  partes  ? 
Pater.  Aut  jure  factum,  depellendi  aut  ulciscendi 
doloris  gratia,  aut  pietatis,  aut  pudicitiae,  aut  reli- 
gionis,  aut  patriae  nomine,  aut  denique  necessitate, 

ifiscitia,  casu.  Nam,  quae  motu  animi  et  perturba- 
lione  facta  sine  ratione  sunt,  ea  defensionem  contra 
crimen,  in  legitimis  judiciis,  non  habent;  in  liberis 
disceptationibus  habere  possunt.  Hoc  in  genere,  in 
quo,  quale  sit,  quaeritur,  ex  controversia,  jure  et 
rectene  actum  sit,  quaeri  solet :  quorum  disputatio  ex 
locorum  descriptione  sumenda  est.  Filius.  Agesis 
ergo,  quoniam  in  confirmationem  et  reprehensionem 
diviseras  orationis  fidem,  et  dictum  de  altero  est; 
expone  nunc  de  reprehendendo.  Pater.  Aut  totum 
est  negandum,  quod  in  argumentatione  adversarius 
sumserit,  si  fictum  aut  falsum  esse  possis  docere; 
aut  redarguenda  ea,  quae  pro  verisimilibus  sumta 
sint :  primum  dubia  sumta  esse  pro  certis ;  deinde 
etiam  in  perspicue  falsis  eadem  posse  dici ;  tum,  ex 
iis  qua3  sumserit,  non  effici,  quod  velit.  Accedere 
autem  oportet  ad  singula:  sic  universa  frangentur. 
Commemoranda  sunt  etiam  exempla,  quibus  simili 
in  disputatione  creditum  non  sit ;  conquerenda  con- 
ditio  communis  periculi,  si  ingeniis  hominum  crimi- 
nosorum  sit  exposita  vita  innocentium. 

XIII.  Filius.  Quoniam,  unde  inveniuntur  quae 
ad  fidem  pertinent,  habeo,  quemadmodum  in  dicendo 
singula  tractentur,  exspecto.  Pater.  [Argumenta- 
tionem]  quasrere  videris,  quae  sit  argumenti  expli- 
catio;  [quas,  sumta  ex  iis  locis  qui  sunt  expositi, 
conficienda  et  distinguenda  dilucide  est.]  Filius. 
Plane  istuc  ipsum  desidero.  Pater.  Est  ergo  (ut 
supra  dictum  est)  explicatio  argumenti,  argumen- 
tatio :  sed  ea  conficitur,  cum  sumseris  aut  non  dubia, 
aut  probabilia,  ex  quibus  id  efiicias,  quod  aut  du- 
bium  aut  minus  probabile  per  se  videtur.  Argumen- 
tandi  autem  duo  sunt  genera,  quorum  alterum  ad 
fidem  directo  spectat ;  alterum  se  inflectit  ad  motum. 
Dirigitur,  cum  proposuit  aliquid,  quod  probaret, 
sumsitque  ea,  quibus  niteretur;  atque,  his  confir- 
matis,  ad  propositum  sese  retulit,  atque  conclusit. 
Ula  autem  altera  argumentatio,  quasi  retro  et  contra, 

(Rhetor.)  vol.  n.  L 


110     ORAT.  PARTITIONES,  Cap.  14. 

prius  sumit,  quae  vult,  eaque  confirmat ;  deinde  id, 
quod  proponendum  fuit,  permotis  animis,  jacit  ad 
extremum.  Est  autem  illa  varietas  in  argumentando, 
et  non  injucunda  distinctio ;  ut,  cum  interrogamus 
nosmet  ipsi,  aut  percontamur,  aut  imperamus,  aut 
optamus;  quae  sunt,  cum  aliis  compluribus,  senten- 
tiarum  ornamenta.  Vitare  autem  similitudinem  po- 
terimus,  non  semper  a  proposito  ordientes ;  et  si  non 
omnia  disputando  confirmabimus,  breviterque  inter- 
dum,  quae  erunt  satis  aperta,  ponemus ;  quodque  ex 
his  efficietur,  si  id  apertum  sit ;  non  habebimus  ne- 
cesse  semper  concludere. 

XIV.  Filius.  Quid?  illa,  quae  sine  arte  appel- 
lantur,  quae  jamdudum  assumta  dixisti,  ecquonam 
modo,  ecquonam  loco,  artis  indigent  ?  Pater.  Illa 
vero  indigent :  nec  eo  dicuntur  sine  arte,  quod  ita 
sunt,  sed  quod  ea  non  parit  oratoris  ars ;  sed,  foris 
ad  se  delata,  tamen  arte  tractat,  et  maxime  in  testi- 
bus.  Nam,  et  de  toto  genere  testium,  quam  id  sit 
infirmum,  saepe  dicendum  est ;  et  argumenta  rerum 
esse  propria ;  testimonia,  voluntatum  :  utendumque 
est  exemplis,  quibus  testibus  creditum  non  sit ;  et  de 
singulis  testibus,  si  natura  vani,  si  leves,  si  cum 
io-nominia,  si  spe,  si  metu,  si  iracundia,  si  miseri- 
cordia  impulsi,  si  praemio,  si  gratia  adducti ;  com- 
parandique  superiore  cum  auctoritate  testium,  quibus 
tamen  creditum  non  sit.  Sa?pe  etiam  quaestionibus 
resistendum  est ;  quod  et,  dolorem  fugientes,  multi 
in  tormentis  ementiti  persaepe  sunt,  morique  malue- 
runt  falsum  fatendo,  quam,  [verum]  inficiando,  do- 
lere.  Multi  etiam  suam  vitam  neglexerunt,  ut  eos, 
qui  his  cariores  quam  ipsi  sibi  essent,  liberarent :  alii 
autem,  aut  natura  corporis,  aut  consuetudine  dolendi, 
aut  metu  supplicii  ac  mortis,  vim  tormentorum  per- 
tulerunt:  alii  ementiti  sunt  in  eos,  quos  oderant. 
Atque  haec  exemplis  firmanda  sunt.  Neque  est  ob- 
scurum,  quin  (quoniam  in  utramque  partem  sunt 
exempla,  et  item  ad  conjecturam  faciendam  loci)  in 

contrariis  contraria  sint  sumenda.  Atque  etiam  in- 
currit  alia  qusedam  in  testibus  et  in  quaestionibus 
ratio.  Saepe  enim  ea,  quae  dicta  sunt,  si  aut  ambigue, 
aut  inconstanter,  aut  incredibiiiter  dicta  sunt,  aut 
etiam  aliter  ab  alio  dicta,  subtiliter  reprehenduntur. 

XV.  Filius.  Extrema  tibi  pars  restat  orationis, 
quae  posita  in  perorando  est ;  de  qua  sane  velim  au- 
dire.  Pater.  Facilior  est  explicatio  perorationis  :  nam 
est  divisa  in  duas  partes,  amplificationem,  et  enume- 
rationem.  Augendi  autem  et  hic  est  proprius  locus 
in  perorando :  et,  in  cursu  ipso  orationis,  declina- 
tiones  ad  amplificandum  dantur,  confirmata  re  ali- 
qua,  aut  reprehensa.  Est  igitur  amplificatio  gravior 
quaedam  affirmatio,  quae  motu  animorum  conciliet 
iii  dicendo  fidem.  Ea  et  verborum  genere  conficitur, 
et  rerum.  Verba  ponenda  sunt,  quae  vim  habeant 
illustrandi,  nec  ab  usu  sint  abhorrentia,  gravia, 
plena,  sonantia,  juncta,  facta,  cognominata,  non 
vulgata,  superlata,  imprimisque  translata,  nec  in 
singulis  verbis,  sed  in  continentibus  soluta,  quae  di- 
cuntur  sine  conjunctione,  ut  plura  videantur.  Au- 
gent  etiam  relata  verba,  iterata,  duplicata,  et  ca, 
quae  adscendunt  gradatim  ab  humilioribus  verbis  ad 
superiora :  omninoque  semper  quasi  naturalis  et  non 
explanata  oratio,  sed  gravibus  referta  verbis,  ad  au- 
gendum  accommodatior.  Haec  igitur  in  verbis  ;  qui- 
bus  actio  [vocis,  vultus,  etgestusj  congruens,  et  apta 
ad  animos  permovendos,  accommodanda  est.  Sed  et 
in  verbis  et  in  actione  causa  erit  tenenda,  et  pro  re 
agenda:  nam  haec  quia  videntur  perabsurda,  cum 
graviora  sunt  quam  causa  fert;  diligenter,  quid 
quemque  deceat,  judicandum  est. 

XVI.  Rerum  amplificatio  sumitur  eisdem  ex  locis 
omnibus,  quibus  illa,  quae  dicta  sunt  ad  fidem: 
maximeque  definitiones  valent  conglobatae,  et  con- 
sequentium  frequentatio,  et  contrariarum,  et  dissimi- 
lium,  et  inter  se  pugnantium  rerum  conflictio;  et 
causae,  et  ea  quae  sunt  de  causis  orta,  maximeque  si- 

militudines  et  exempla ;  fictae  etiam  personse ;  muta 
denique  loquantur ;  omninoque  ea  sunt  adhibenda, 
si  causa  patitur,  qua3  magna  habentur :  quorum  est 
duplex  genus.  Alia  enim  magna  natura  videntur, 
alia  usu :  natura,  ut  ccelestia,  ut  divina,  ut  ea  quo- 
rum  obscurae  causae,  ut,  in  terris  mundoque  admira- 
bilia  quae  sunt ;  ex  quibus  similibusque,  si  attendas, 
ad  augendum  permulta  suppetunt :  usu,  quae  viden- 
tur  hominibus  aut  prodesse  aut  obesse  vehementius ; 
quorum  sunt  genera  ad  amplificandum  tria.  Nam 
aut  caritate  moventur  homines,  ut  Deorum,  ut  pa- 
triae,  ut  parentum ;  aut  amore,  ut  fratrum,  ut  con- 
jugum,  ut  liberorum,  ut  familiarium ;  aut  honestate, 
ut  virtutum,  maximeque  earum  quae  ad  communio- 
nem  hominum  et  liberalitatem  valent  Ex  iis  et  co- 
hortationes  sumuntur  ad  ea  retinenda ;  et  in  eos,  a 
quibus  ea  violata  sunt,  odia  incitantur,  et  miseratio 
nascitur. 

XVII.  Proprius  locus  est  augendi,  in  his  rebus 
aut  amissis,  aut  amittendi  periculo.  Nihil  est  enim 
tam  miserabile,  quam  ex  beato  miser.  Et  hoc  totum 
quidem  moveat,  si  bona  ex  fortuna  quis  cadat :  et,  a 
quorum  caritate  divellatur ;  quae  amittat,  aut  amise- 
rit;  in  quibus  malis  sit,  futurusve  sit,  exprimatur 
breviter.  Cito  enim  arescit  lacryma,  praesertim  in 
alienis  malis ;  nec  quidquam  in  amplificatione  nimis 
enucleandum  est :  minuta  est  enim  omnis  diligentia : 
hic  autem  locus  grandia  requirit.  Illud  jam  est  ju- 
dicii,  quo  quaque  in  causa  genere  utamur  augendi. 
In  illis  enim  causis,  quae  ad  delectationem  exornan- 
tur,  ii  loci  tractandi  sunt,  qui  movere  possunt  ex- 
spectationem,  admirationem,  voluptatem.  In  cohor- 
tationibus  autem,  bonorum  ac  malorum  enumera- 
tiones  et  exempla  valent  plurimum.  In  judiciis  ac- 
cusatori  fere,  quae  ad  iracundiam ;  reo  plerumque, 
quae  ad  misericordiam  pertinent.  Nonnunquam  ta- 
men  accusator  misericordiam  movere  debet,  et  de- 
fensor  iracundiam.  Enumeratio  reliqua  est,  normun- 

quam  laudatori,  suasori  non  saepe,  accusatori  saepius 
quam  reo,  necessaria.  Hujus  tempora  duo  sunt,  si 
aut  memoriae  diffidas  eorum,  apud  quos  agas,  vel 
intervallo  temporis,  vel  longitudine  orationis;  aut, 
frequentatis  firmamentis  orationis,  et  breviter  expo- 
sitis,  vim  est  habitura  causa  majorem.  Et  reo  rarius 
utendum  est,  quod  ponenda  sunt  contraria ;  quorum 
dissolutio  in  brevitate  lucebit,  aculei  pungent.  Sed 
erit  in  enumeratione  vitandum,  ne  ostentatio  me- 
moriae  suscepta  videatur  esse  puerilis.  Id  effugiet, 
qui  non  omnia  minima  repetet,  sed,  brevia  singula 
attingens,  pondera  rerum  ipsa  comprehendet. 

XVIII.  Filius.  Quoniam  et  de  ipso  oratore  et  de 
oratione  dixisti,  expone  eum  mihi  nunc,  quem  ex 
tribus  extremum  proposuisti,  quaestionis  locum.  Pa- 
ter.  Duo  sunt  (ut  initio  dixi)  quaestionum  genera ; 
quorum  alterum,  finitum  temporibus  et  personis, 
causam  appello ;  alterum,  infinitum,  nullis  neque 
personis  neque  temporibus  notatum,  propositum 
voco.  Sed  est  consultatio  quasi  pars  causae  quaedam 
et  controversiae.  Inest  enim  infinitum  in  definito ;  et 
ad  illud  tamen  referuntur  omnia.  Quamobrem  prius 
de  proposito  dicamus ;  cujus  genera  sunt  duo,  cogni- 
tionis  alterum ;  ejus  scientia  est  finis,  ut,  Verine 
sint  sensus  ?  alterum  actionis,  quod  refertur  ad  effi- 
ciendum  quid,  ut,  si  quaeratur,  Quibus  officiis  ami- 
citia  colenda  sit  ?  Rursus  superioris  genera  sunt  tria : 
Sit,  necne  ?  Quid  sit  ?  Quale  sit  ?  Sit,  necne  ?  ut,  Jus 
in  natura,  sit,  an  in  more  ?  quid  autem  sit  ?  Sitne 
jus  id,  quod  majori  parti  sit  utile  ?  quale  autem  sit  ? 
Juste  vivere,  sit,  necne,  utile  ?  Actionis  autem  duo 
sunt  genera:  unum,  ad  persequendum  aliquid,  aut 
declinandum  ;  ut,  quibus  rebus  adipisci  gloriam  pos- 
sis,  aut  quomodo  invidia  vitetur :  alterum,  quod  ad 
aliquod  commodum  usumque  refertur ;  ut,  quemad- 
modum  sit  respublica  administranda,  aut,  quemad- 
modum  in  paupertate  vivendum.  Rursus  autem  ex 
cognitionis  consultatione,  ubi,  Sit,  necne  sit,  aut 

fuerit,  futurumve  sit,  quseritur,  unum  genus  est 
quaestionis,  Possitne  aliquid  effici  ?  ut,  cum  quaeri- 
tur,  Ecquisnam  perfecte  sapiens  esse  possit?  alte- 
rum,  quemadmodum  quidque  rlat ;  ut,Quonam  pacto 
virtus  pariatur,  naturane,  an  ratione,  an  usu  ?  Cujus 
generis  sunt  omnes,  in  quibus,  ut  in  obscuris  natu- 
ralibusque  quaestionibus,  causa3  rationesque  rerum 
explicantur. 

XIX.  Illius  autem  generis,  in  quo,  quid  sit  id7 
de  quo  agitur,  quaeritur,  duo  sunt  genera :  quorum 
in  altero  disputandum  est,  aliud  an  idem  sit,  ut  per- 
tinacia  et  perseverantia ;  in  altero  autem,  descriptio 
generis  alicujus,  et  quasi  imago  exprimenda  est,  ut, 
quaiis  sit  avarus,  aut  quid  sit  superbia.  Tertio  autem 
in  genere,  in  quo,  quale  sit,  quaeritur,  aut  de  hones- 
tate,  aut  de  utilitate,  aut  de  aequitate,  dicendum  est. 
De  honestate  sic:  ut,  Honestumne  sit,  pro  amico, 
periculum  aut  invidiam  subire  ?  De  utilitate  autem 
sic :  ut,  Sitne  utile  in  republica  administranda  ver- 
sari  ?  De  aequitate  vero  sic :  ut,  Sitne  aequum,  amicos 
cognatis  anteferre  ?  Atque  in  hoc  eodem  genere,  in 
quo,  quale  sit,  quaeritur,  exoritur  aliud  quoddam 
disputandi  genus.  Non  enim  simpliciter  solum  quae- 
ritur,  quid  honestum  sit,  quid  utile,  quid  aequum  ; 
sed  etiam,  ex  comparatione,  quid  honestius,  quid 
utilius,  quid  aequius ;  atque  etiam,  quid  honestissi- 
mum,  quid  utilissimum,  quid  aequissimum :  cujus 
generis  ilja  sunt:  Quae  praestantissima  sit  dignitas 
vitae?  [*  *  *]  Atque  ea  quidem,  quae  dixi,  cogni- 
tionis  sunt  omnia.  Restant  actionis ;  cujus  alterum 
est  praecipiendi  genus,  quod  ad  rationem  officii  per- 
tinet ;  ut,  Quemadmodum  colendi  sint  parentes  ?  al- 
terum  autem  ad  sedandos  animos,  et  oratione  sa- 
nandos,  ut  in  consolandis  mceroribus,  ut  in  iracundia 
comprimentla,  aut  in  timore  tollendo,  aut  in  cupidi- 
tate  minuenda.  Cui  quidem  generi  contrarium  est 
disputandi  genus,  ad  eosdem  illos  animi  motus  (quod 
in  amplificanda  oratione  saepe  faciendum  est)  vel  gig- 

nendos,  vel  concitandos.    Atque  haec  fere  est  partitio 
consultationum. 

XX.  Filius.  Cognovi :  sed,  quae  ratio  sit  in  his 
inveniendi  et  disponendi,  requiro.  Pater,  Quid  ?  tu 
aliamne  censes,  et  non  eamdem,  quae  est  exposita, 
ut,  ex  eisdem  locis,  ad  fidem  et  ad  inveniendum,  du- 
cantur  omnia  ?  Collocandi  autem  quas  est  exposita 
in  aliis  ratio,  eadem  huc  transfertur. 

Cognita  igitur  omni  distributione  propositarum 
consultationum,  causarum  genera  restant  admodum. 
Et  earum  quidem  forma  duplex  est ;  quarum  altera 
delectationem  sectatur  aurium ;  alterius,  ut  obtineat, 
probet  et  efficiat  quod  agit,  omnis  est  suscepta  con- 
tentio.  Itaque  illud  superius,  exornatio  dicitur;  quod 
cum  latum  genus  esse  potest,  saneque  varium,  unum 
ex  eo  del6gimus,  quod  ad  laudandos  claros  viros  sus- 
cipimus,  et  ad  improbos  vituperandos.  Genus  enim 
nullum  est  orationis,  quod  aut  uberius  ad  dicendum, 
aut  utilius  civitatibus  esse  possit,  aut  in  quo  magis 
orator  in  cognitione  virtutum  vitiorumque  versetur. 
Reliquum  autem  genus  causarum  aut  in  provisione 
posteri  temporis,  aut  in  praeteriti  disceptatione,  ver- 
satur;  quorum  alterum  deliberationis  est,  alterum 
judicii.  Ex  qua  partitione  tria  genera  causarum  ex- 
stiterunt ;  unum,  quod,  a  meliori  parte,  laudationis 
est  appellatum ;  deliberationis  alterum,  tertium  ju- 
diciorum.  Quamobrem  de  primo  primum,  si  placet, 
disputemus.    Filius.  Mihi  vero  placet. 

XXI.  Pater.  Ac  laudandi  vituperandique  rationes, 
quae  non  ad  bene  dicendum  solum,  sed  etiam  ad  ho- 
neste  vivendum,  valent,  exponam  breviter ;  atque  a 
principiis  exordiar  et  laudandi  et  vituperandi.  Omnia 
enim  sunt  profecto  laudanda,  quae  conjuncta  cum 
virtute  sunt ;  et  quae  cum  vitiis,  vituperanda.  Quam- 
obrem  finis  alterius  est  honestas,  alterius  turpitudo. 
Conficitur  autem  genus  hoc  dictionis,  narrandis  ex- 
ponendisque  factis,  sine  ullis  argumentationibus,  ad 
animi  motus  leniter  tractandos  magis,  quam  ad  fidern 

faciendam  aut  confirmandam  accommodate.  Non 
enim  dubia  firmantur ;  sed  ea,  quas  certa,  aut  pro 
certis  posita  sunt,  augentur.  Quamobrem,  ex  iis 
quae  ante  dicta  sunt,  et  narrandi  et  augendi  praecepta 
repetentur.  Et,  quoniam,  in  his  causis,  omnis  ratio 
fere  ad  voluptatem  auditoris  et  ad  delectationem  re- 
fertur,  utendum  erit  iis,  in  oratione,  singulorum  ver- 
borum  insignibus,  quae  habent  plurimum  suavitatis ; 
id  est,  ut  factis  verbis,  aut  vetustis,  aut  translatis, 
frequenter  utamur ;  et,  in  ipsa  constructione  verbo- 
rum,  ut  paria  paribus,  et  similia  similibus  saepe  re- 
ferantur ;  ut  contraria,  ut  geminata,  ut  circumscripta 
numerose,  non  ad  similitudinem  versuum,  sed  ad 
explendum  aurium  sensum,  apto  quodam  quasi  ver- 
borum  modo.  Adhibendaque  frequentius  etiam  illa 
ornamenta  rerum  sunt,  sive  quae  admirabilia  et  nec 
opinata,  sive  significata  monstris,  prodigiis,  et  ora- 
culis ;  sive  quaa  videbuntur  ei,  de  quo  agimus,  ac- 
cidisse  divina  atque  fatalia.  Omnis  enim  exspectatio 
ejus  qui  audit,  et  admiratio,  et  improvisi  exitus,  ha- 
bent  aliquam  in  audiendo  voluptatem. 

XXII.  Sed,  quoniam  in  tribus  generibus  bona 
malave  versantur,  externis,  corporis,  et  animi ;  prima 
sunt  externa,  quae  ducuntur  a  genere ;  quo  breviter 
modiceque  laudato,  aut,  si  erit  infame,  praetermisso ; 
si  humile,  vel  praeterito,  vel  ad  augendam  ejus,  quem 
laudes,  gloriam,  tracto ;  deinceps,  si  res  patietur,  de 
fortunis  erit  et  facultatibus  dicendum ;  postea  de  cor- 
poris  bonis ;  in  quibus  quidem,  quae  virtutem  max- 
ime  significat,  facillime  forma  laudatur.  Deinde  est 
ad  facta  veniendum,  quorum  collocatio  triplex  est : 
aut  enim  temporum  servandus  est  ordo,  aut  in  pri- 
mis  recentissimum  quodque  dicendum,  aut  multa  et 
varia  facta  in  propria  virtutum  genera  sunt  diri- 
genda.  Sed  hic  locus  virtutum  atque  vitiorum,  latis- 
sime  patens,  ex  multis  et  variis  disputationibus  nunc 
in  quamdam  angustam  et  brevem  concludetur.  Est 
igitur  vis  virtutis  duplex :  aut  enim  scientia  cernitur 


ORAT.  PARTITIONES,  Cav.  23.     117 

virtus,  aut  actione.  Nam,  quae  prudentia,  quae  cal- 
liditas,  quaeque  gravissimo  nomine  sapientia  appel- 
Jatur,  haec  scientia  pollet  una.  Quae  vero  moderandis 
cupiditatibus,  regendisque  animi  motibus  laudatur, 
ejus  est  munus  in  agendo ;  cui  temperantiae  nomen 
est.  Atque  illa  prudentia  in  suis  rebus,  domestica ; 
in  publicis,  civilis  appeliari  solet.  Temperantia  autem 
in  suas  itidem  res  et  in  communes  distributa  est; 
duobusque  modis  in  rebus  commodis  discernitur ;  et 
ea,  quae  absunt,  non  expetendo,  et  ab  iis,  quae  in 
potestate  sunt,  abstinendo.  In  rebus  autem  incom- 
modis  est  itidem  duplex :  nam  quae  venientibus  ma- 
lis  obstat,  fortitudo ;  quae,  quod  jam  adest,  tolerat  et 
perfert,  patientia  nominatur.  Quae  autem  haee  uno 
genere  complectitur,  magnitudo  animi  dicitur :  cujus 
est  liberalitas,  in  usu  pecuniae;  simulque  altitudo 
animi,  in  capiendis  incommodis  et  maxime  injuriis  ; 
et  omne,  quod  est  ejus  generis,  grave,  sedatum,  non 
turbulentum.  In  communione  autem  quae  posita 
pars  est,  justitia  dicitur ;  eaque  erga  Deos,  religio ; 
erga  parentes,  pietas,  vulgo  autem  bonitas ;  creditis 
in  rebus,  fides ;  in  moderatione  animadvertendi,  leni- 
tas ;  amicitia  in  benevolentia  nominatur. 

XXIII.  Atque  hae  quidem  virtutes  cernuntur  in 
agendo.  Sunt  autem  aliaa  quasi  ministrae  comitesque 
sapientiae;  quarum  altera,  quae  sint  in  disputando 
vera  atque  falsa,  quibusque  positis  quid  sequatur, 
distinguit  et  judicat;  quae  virtus  omnis  in  ratione 
scientiaque  disputandi  sita  est :  altera  autem  oratoria. 
Nihil  enim  est  aliud  eloquentia,  nisi  copiose  loquens 
sapientia :  quae,  ex  eodem  hausta  genere,  quo  illa, 
quae  in  disputando  est,  uberior  est  atque  latior,  et 
ad  motus  animorum  vulgique  sensus  accommodatior. 
Custos  vero  virtutum  omnium,  dedecus  fugiens,  lau- 
demque  maxime  consequens,  verecundia  est.  Atque 
hi  sunt  fere  quasi  quidam  habitus  animi,  sic  affecti 
et  constituti,  ut  sint  singuli  inter  se  proprio  virtutis 

genere  distincti :  a  quibus  ut  quaeque  res  gesta  est, 
ita  sit  honesta  necesse  est,  summeque  laudabilis. 
Sunt  autem  alii  quidam  perfecti  animi  habitus,  ad 
virtutem  quasi  praxulti,  et  prseparati  rectis  studiis 
et  artibus ;  ut,  in  suis  rebus,  studia  literarum,  ut 
numerorum  ac  sonorum,  ut  mensurae,  ut  siderum, 
ut  equorum,  ut  venandi,  ut  armorum ;  in  commu- 
nibus,  propensiora  studia  in  aliquo  genere  virtutis 
praecipue  colendo,  aut  divinis  rebus  deserviendo,  aut 
parentibus,  amicis,  hospitibus,  praecipue  atque  in- 
signiter  diligendis.  Atque  haec  quidem  virtutum : 
vitiorum  autem  sunt  genera  contraria.  Cernenda 
autem  sunt  diligenter,  ne  fallant  ea  nos  vitia,  quas 
virtutem  videntur  imitari :  nam  et  prudentiam  ma- 
litia,  et  temperantiam  immanitas  in  voluptatibus  ad- 
spernandis,  et  magnitudinem  animi  superbia  in  ani- 
mis  extollendis,  et  despicientia  in  contemnendis  ho- 
noribus,  et  liberalitatem  effusio,  et  fortitudinem  au- 
dacia,  imitatur,  et  patientiam  duritia  immanis,  et 
justitiam  acerbitas,  et  religionem  superstitio,  et  leni- 
tatem  mollitia  animi,  et  verecundiam  timiditas,  et 
illam  disputandi  prudentiam  concertatio  captatioque 
verborum,  et  hanc  oratoriam  vim  inanis  quaedam 
profluentia  loquendi.  Studiis  autem  bonis  similia  vi- 
dentur  ea,  quae  sunt  in  eodem  genere  nimia.  Quam- 
obrem  omnis  vis  laudandi  vituperandique  ex  his 
sumetur  virtutum  vitiorumque  partibus  :  sed,  in  toto 
quasi  contextu  orationis,  haec  erunt  illustranda  max- 
ime,  quemadmodum  quisque  generatus,  quemadmo- 
dum  educatus,  quemadmodum  institutus  moratusque 
fuerit ;  et,  si  quid  cui  magnum  aut  incredibile  ac- 
ciderit,  maximeque  si  id  divinitus  accidisse  potuerit 
videri :  tum  quod  quisque  senserit,  dixerit,  gesserit, 
ad  ea,  quae  proposita  sunt,  virtutum  genera  accom- 
modabuntur ;  ex  illisque  iisdem  inveniendi  locis, 
causae  rerum,  et  eventus,  et  consequentia,  requiren- 
tur.  Neque  vero  mors  eorum,  quorum  vita  laudabi- 

tur,  silentio  praeteriri  debebit,  si  modo  quid  erit  ani- 
madvertendum,  aut  in  ipso  genere  mortis,  aut  in  iis 
rebus,  quae  post  mortem  erunt  consecutae. 

XXIV.  Filius.  Accepi  ista,  didicique  breviter, 
non  solum  quemadmodum  laudarem  alterum,  sed 
etiam  quemadmodum  eniterer,  ut  possem  ipse  jure 
laudari.  Videamus  igitur  deinceps,  in  sententia  di- 
cenda  quam  viam  et  quae  praecepta  teneamus.  Patc?\ 
Est  igitur  in  deliberando  finis  utilitas,  ad  quem  om- 
nia  ita  referuntur  in  consilio  dando,  sententiaque  di- 
cenda,  ut  illa  prima  sint  suasori  aut  dissuasori  viden- 
da,  quid  aut  possit  fieri,  aut  non  possit,  et  quid  aut 
necesse  sit,  aut  non  necesse.  Nam  et,  si  quid  effici 
non  potest,  deliberatio  tollitur,  quamvis  utile  sit :  et, 
si  quid  necesse  est,  (necesse  autem  id  est,  sine  quo 
salvi  liberive  esse  non  possumus)  id  est  reliquis  et 
honestatibus  in  civili  ratione,  et  commodis,  antepo- 
nendum.  Cum  autem  quaeritur,  quid  fieri  possit,  vi- 
dendum  etiam  est,  quam  facile  possit:  nam  quae 
perdifficilia  sunt,  perinde  habenda  saepe  sunt,  ac  si 
effici  non  possint.  Et,  cum  de  necessitate  attendemus, 
etsi  aliquid  non  necessarium  videbitur,  videndum  ta- 
men  erit,  quam  sit  magnum.  Quod  enim  permagni 
interest,  pro  necessario  saepe  habetur.  Itaque,  cum 
constet  hoc  genus  causarum  ex  suasione  et  dissuasi- 
one ;  suasori  proponitur  simplex  ratio  :  si  et  utile  est 
et  fieri  potest,  fiat.  Dissuasori  duplex  :  una,  si  non 
utile  est,  ne  fiat ;  altera,  si  fieri  non  potest,  ne  sus- 
cipiatur.  Sic  suasori  utrumque  docendum  est ;  dis- 
suasori  alterum  infirmare  sat  est.  Quare,  quoniam 
in  his  versatur  omne  consilium  duobus,  de  utilitate 
ante  dicamus,  quae  in  discernendis  bonis  malisque 
versatur.  Bonorum  autem  partim  necessaria  sunt, 
ut  vita,  pudicitia,  libertas,  ut  liberi,  conjuges,  ger- 
mani,  parentes :  partim  non  necessaria ;  quorum 
alia  sunt  per  se  expetenda,  ut  ea,  quae  sita  sunt  in 
officiis  atque  virtutibus ;  alia,  quod  aliquid  commodi 
efficiunt,  ut  opes  et  copiee.  Eorum  autem,  quae  prop- 

ter  se  expetuntur,  partim  honestate  ipsa,  partim  com- 
moditate  aliqua,  expetuntur  :  honestate,  ea  quae  pro- 
ficiscuntur  ab  iis  virtutibus,  de  quibus  paulo  ante  est 
dictum ;  quae  sunt  laudabilia  ipsa  per  se ;  commo- 
ditate  autem  aliqua,  quae  sunt  in  corporis  aut  in  for- 
tunae  bonis  expetenda  :  quorum  alia  sunt  quasi  cum 
honestate  conjuncta,  ut  honos,  ut  gloria  ;  alia  diversa, 
ut  vires,  forma,  valetudo,  nobilitas,  divitiae,  clientela?. 
XXV.  Est  etiam  quaedam  quasi  materies  subjecta 
honestati,  quae  maxime  spectatur  in  amicitiis.  Ami- 
citiae  autem  caritate  et  amore  cernuntur :  nam,  cum 
Deorum,  tum  parentum,  patriaeque  cultus,  eorumque 
hominum,  qui  aut  sapientia  aut  opibus  excellunt,  ad 
caritatem  referri  solet.  Conjuges  autem,  et  liberi,  et 
fratres,  et  alii,  quos  usus  familiaritasque  conjunxit, 
quamquam  etiam  caritate  ipsa,  tamen  amore  maxime 
continentur.  In  his  igitur  rebus  cum  bona  sint,  facile 
est  intellectu,  quae  sint  contraria.  Quod  si  semper 
optima  tenere  possemus,  haud  sane,  quoniam  quidem 
ea  perspicua  sunt,  consilio  multum  egeremus.  Sed, 
quia  temporibus,  quae  vim  habent  maximam,  per- 
saepe  evenit,  ut  utilitas  cum  honestate  certet,  earum- 
que  rerum  contentio  plerumque  deliberationes  efficit ; 
ne  aut  opportuna  propter  dignitatem,  aut  honesta 
propter  utilitatem,  relinquantur,  ad  hanc  difficulta- 
tem  explicandam  praecepta  referamus.  Et,  quoniam 
lion  ad  veritatem  solum,  sed  etiam  ad  opiniones  eo- 
rum  qui  audiunt,  accommodanda  est  oratio;  hoc 
primum  intelligamus,  hominum  duo  esse  genera; 
alterum  indoctum  et  agreste,  quod  anteferat  semper 
utilitatem  honestati ;  alterum  humanum  et  politum, 
quod  rebus  omnibus  dignitatem  anteponat.  Itaque 
huic  generi  laus,  honor,  gloria,  fides,  justitia,  omnis- 
que  virtus,  illi  autem  alteri,  quaestus,  emolumentum, 
fructusque,  proponitur.  Atque  etiam  voluptas,  quae 
maxime  est  inimica  virtuti,  bonique  naturam  falla- 
citer  imitando  adulterat,  quam  immanissimus  quis- 
que  acerrime  sequitur,  neque  solum  honestis  rebus, 

sed  etiam  necessariis  anteponit,  in  suadendo,  cum  ei 
generi  hominum  consilium  des,  saepe  sane  laudanda 
est.  Et  illud  videndum,  quanto  magis  homines  mala 
fugiant,  quam  sequantur  bona :  nam  neque  honesta 
tam  expetunt,  quam  devitant  turpia.  Quis  enim 
honorem,  quis  gloriam,  quis  laudem,  quis  ullum  de- 
cus  tam  unquam  expetat,  quam  ignominiam,  infa- 
miam,  contumeliam,  dedecus,  fugiat  ?  quarum  re- 
rum  dolor  gravis  est. 

XXVI.  Est  genus  hominum  ad  honestatem  na- 
tum,  malo  cultu  pravisque  opinionibus  corruptum. 
Quare,  in  cohortando  atque  suadendo,  propositum 
quidem  nobis  erit  illud,  ut  doceamus,  qua  vi  bona 
consequi,  malaque  vitare,  possimus :  sed,  apud  ho- 
mines  bene  institutos,  plurimum  de  laude  et  de  ho- 
nestate  dicemus;  maximeque  ea  virtutum  genera 
tractabimus,  quae  in  communi  hominum  utilitate 
tuenda  augendaque  versantur.  Sin  apud  indoctos  im- 
peritosque  dicemus  ;  fructus,  emolumenta,  volupta- 
tes,  vitationesque  dolorum,  proferantur :  addantur 
etiam  contumeHae  atque  ignominiae.  Nemo  enim  est 
tam  agrestis,  quem  non,  si  ipsa  minus  honestas,  con- 
tumelia  tamen  et  dedecus  magnopere  moveat.  Quare, 
quod  ad  utilitatem  spectet,  ex  iis  quae  dicta  sunt,  re- 
perietur:  quid  autem  possit  effici,  necne,  (in  quo 
etiam,  quam  facile  possit,  quamque  expediat,  quaeri 
solet)  maxime  ex  causis  iis,  quae  quamque  rem  effi- 
ciant,  est  videndum.  Causarum  autem  genera  sunt 
plura.  Nam  sunt  aliae,  quae  ipsae  conficiunt ;  aliae, 
quae  vim  aliquam  ad  conficiendum  afferunt.  Ita- 
que  illae  superiores,  conficientes  vocentur  ;  hae  reli- 
quae  ponantur  in  eo  genere,  ut  sine  his  confici  non 
possit.  Conficiens  autem  causa  alia  est  absoluta  et 
perfecta  per  se  :  alia  aliquid  adjuvans,  et  efficiendi 
socia  quaedam  :  cujus  generis  vis  varia  est,  et  saepe 
aut  major,  aut  minor,  ut  et  illa,  quae  maximam  vim 
habet,  sola  saepe  causa  dicatur.  Sunt  autem  aliae 
causae,  quae,  aut  propter  principium,  aut  propter  ex- 

itum,  conlicientes  vocantur.  Cum  autem  quasritur, 
quid  sit  optimum  factu  ;  aut  utilitas,  aut  spes  effici- 
endi,  ad  assentiendum  impellit  animos. 

XXVII.  Et,  quoniam  de  utilitate  jam  diximus, 
de  efficiendi  ratione  dicamus :  quo  toto  genere,  qui- 
buscum,  et  contra  quos,  quo  tempore,  aut  quo  loco, 
aut  quibus  facultatibus  armorum,  pecuniae,  sociorum, 
earumve  rerum  quae  ad  quamque  rem  efficiendam 
pertinent,  possimus  uti,  requirendum  est.  Neque  so- 
lum  ea  sunt,  quae  nobis  suppetant,  sed  etiam  illa  quae 
adversentur,  videnda.  Et,  si,  ex  contentione,  procli- 
viora  erunt  nostra ;  non  solum  effici  posse  quae  suade- 
mus,  erit  persuadendum,  sed  curandum  etiam,  ut  illa, 
facilia,  proclivia,  jucunda,  videantur.  Dissuadentibus 
autem  aut  utilitas  labefactanda  est,  aut  efficiendi  diffi- 
cultates  efferendae,  neque  aliis  ex  praeceptis,  sed  iisdem 
ex  suasionis  locis.  Uterque  vero  ad  augendum  habeat 
exemplorum  aut  recentium,  quo  notiora  sint,  aut 
veterum,  quo  plus  auctoritatis  habeant,  copiam. 
Maximeque  sit  in  hoc  genere  meditatus,  ut  possit 
vel  utilia  ac  necessaria  saepe  honestis,  vel  haec  illis, 
anteferre.  Ad  commovendos  autem  animos  maxime 
proflcient,  si  incitandi  erunt,  hujusmodi  sententiae, 
qu.se  aut  ad  explendas  cupiditates,  aut  ad  odium  sa- 
tiandum,  aut  ad  ulciscendas  injurias,  pertinebunt. 
Sin  autem  reprimendi ;  de  incerto  statu  fortuna2,  du- 
biisque  eventis  rerum  futurarum,  et  retinendis  suis 
fortunis,  si  erunt  secundae ;  sin  autem  adversae,  de 
periculo,  commonendi.  Atque  hi  quidem  sunt  per- 
orationis  loci.  Principia  autem  in  sententiis  dicendis 
brevia  esse  debent :  non  enim  supplex,  ut  ad  judi- 
cem,  venit  orator,  sed  hortator,  atque  auctor.  Quare 
proponere,  qua  mente  dicat,  quid  velit,  quibus  de 
rebus  dicturus  sit,  debet,  hortarique  ad  se  breviter 
dicentem  audiendum.  Tota  autem  oratio  simplex  et 
gravis,  et  sententiis  debet  ornatior  esse,  quam  verbis. 

XXVIII.  Filius.  Cognovi  jam  laudationis  et  sua- 
sionis  locos.  Nunc,  quae  judiciis  accommodata  sint, 

exspecto;;  idque  nobis  genus  restare  unum  puto. 
Pater.  Recte  intelligis.  Atque  ejus  quidem  generis 
finis  est  aequitas ;  quae  non  simpliciter  spectatur,  sed 
ex  comparatione  nonnunquam  ;  ut,  cum  de  verissi- 
mo  accusatore  disputatur,  aut  cum  haereditatis,  sine 
lege,  aut  sine  testamento,  petitur  possessio  ;  in  qui- 
bus  causis,  quid  aequius,  aequissimumve  sit,  quaeritur  : 
quas  ad  causas  facultas  petitur  argumentationum  ex 
iis,  de  quibus  mox  dicetur,  aequitatis  locis.  Atque 
etiam  ante  judicium,  de  constituendo  ipso  judicio  so- 
let  esse  contentio,  cum  aut,  sitne  actio  illi,  qui  agit, 
aut  jamne  sit,  aut  num  jam  esse  desierit,  aut  illane 
lege,  hisne  verbis  sit  actio,  quaeritur.  Quae  etiamsi 
ante,  quam  res  in  judicium  venit,  aut  concertata,  aut 
dijudicata,  aut  confecta  [non]  sunt ;  tamen  in  ipsis 
judiciis  permagnum  saepe  habent  pondus,  cum  ita 
dicitur:  Plus  petisti :  Sero  petisti:  Non  fuit  tua 
petitio  :  Non  a  me ;  Non  hac  lege  ;  Non  his  verbis  ; 
Non  hoc  judicio.  Quarum  causarum  genus  est  posi- 
tum  in  jure  civili :  quod  est  in  privatarum  ac  publi- 
carum  rerum  lege,  aut  more,  positum  ;  cujus  scien- 
tia,  neglecta  ab  oratoribus  plerisque,  nobis  ad  dicen- 
dum  necessaria  videtur.  Quare  de  constituendis  ac- 
tionibus,  accipiendis  subeundisque  judiciis,  de  exci- 
pienda  iniquitate  actionis,  de  comparanda  aequitate, 
quod  ea  fere  generis  ejus  sunt,  ut,  quamquam  in 
ipsum  judicium  saepe  delabantur,  tamen  ante  judi- 
cium  tractanda  videantur,  paululum  ea  separo  a  ju- 
diciis,  tempore  magis  agendi,  quam  dissimilitudine 
generis.  Nam  omnia,  quae  de  jure  civili,  aut  de  aequo 
et  bono  disceptantur,  cadunt  in  eam  formam,  in  qua, 
quale  quid  sit,  ambigitur,  de  qua  dicturi  sumus; 
quae  in  aequitate  et  jure  maxime  consistit. 

XXIX.  In  omnibus  igitur  causis  tres  sunt  gradus, 
ex  quibus  unus  aliquis  capiendus  est,  si  plures  non 
queas,  ad  resistendum.  Nam  aut  ita  consistendum 
est,  ut  id,  quod  objicitur,  factum  neges ;  aut  illud, 
quod  factum  fateare,  neges  eam  vim  habere,  atque 

id  esse,  quod  adversarius  criminetur ;  aut,  si  neque 
de  facto  neque  de  facti  appellatione  ambigi  potest, 
id,  quod  arguere,  neges  tale  esse,  quale  ille  dicat ;  et 
rectum  esse,  quod  feceris,  concedendumve,  defendas. 
Ita  primus  ille  status,  et  quasi  conflictio  cum  adver- 
sario,  conjecturaquadam;  secundus  autem  definitione 
atque  descriptione,  aut  informatione  verbi;  tertius 
<equi,  et  veri,  et  recti,  et  humani  ad  ignoscendum, 
disputatione  tractandus  est.  Et,  quoniam  semper  is, 
qui  defendit,  non  solum  resistat  oportet,  aliquo  statu, 
aut  inficiando,  aut  definiendo,  aut  aequitate  oppo- 
nenda,  sed  etiam  rationem  subjiciat  recusationis  suae ; 
primus  ille  status  rationem  habet  iniqui  criminis, 
ipsam  negationem  inficiationemque  facti ;  secundus, 
quod  non  sit  in  re,  quod  ab  adversario  ponitur  in 
verbo ;  tertius,  quod  id  recte  factum  esse  defendat, 
quod,  sine  ulla  nominis  controversia,  factum  fatetur. 
Deinde  unicuique  rationi  opponendum  est  ab  accu- 
satore  id,  quod  si  non  esset  in  accusatione,  causa 
omnino  esse  non  posset.  Itaque  ea,  quae  sic  refe- 
runtur,  continentia  causarum  vocentur ;  quamquam 
non  ea  magis,  quae  contra  rationem  defensionis  affe- 
runtur,  quam  ipsae  defensionis  rationes,  continent 
causas.  Sed,  distinguendi  gratia,  rationem  appella- 
mus  eam,  quae  affertur  ab  reo  ad  recusandum,  de- 
pellendi  criminis  causa ;  qua3  nisi  esset,  quid  defen- 
deret,  non  haberet :  firmamentum  autem,  quod  con- 
tra,  ad  labefactandam  rationem,  refertur,  sine  quo 
accusatio  stare  non  potest. 

XXX.  Ex  rationis  autem  et  ex  firmamenti  con- 
flictione,  et  quasi  concursu,  quaestio  exoritur  quae- 
dam,  quam  disceptationem  voco ;  in  qua,  quid  ve- 
niat  in  judicium,  et  de  quo  disceptetur,  quaeri  solets 
nam  prima  adversariorum  contentio  difFusam  habet 
qua?stionem ;  ut  in  conjectura,  Ceperitne  pecunias 
Decius  ?  in  definitione,  Minueritne  majestatem  Nor- 
banus  ?  in  asquitate,  Jurene  occiderit  Opimius  Grac- 
churn  ?  Haec,  quae  primam  contentionem  habent  ex 

arguendo  et  resistendo,  lata,  ut  dixi,  et  confusa  sunt. 
Rationum  et  firmamentorum  contentio  adducit  in 
angustum  disceptationem.  Ea  in  conjectura  nulla 
est :  nemo  enim  ejus,  quod  negat  factum,  rationem 
aut  potest,  aut  debet,  aut  solet,  reddere.  Itaque,  in 
his  causis,  eadem  et  prima  quasstio,  et  disceptatio  est 
extrema.  In  illis  autem,  ubi  ita  dicitur,  Non  minuit 
majestatem,  quod  egit  de  Caspione  turbulentius  : 
populi  enim  Romani  dolor  justus  vim  illam  excitavit, 
non  tribuni  actio :  majestas  autem,  quoniam  est 
magnitudo  quaedam  populi  Romani,  in  ejus  potestate 
ac  jure  retinendo,  aucta  est  potius,  quam  diminuta ; 
et  ubi  ita  refertur ;  Majestas  est  in  imperii  atque  in 
nominis  populi  Romani  dignitate,  quam  minuit  is, 
qui,  per  vim  multitudinis,  rem  ad  seditionem  vocavit : 
exsistit  illa  disceptatio,  Minueritne  majestatem,  qui, 
voluntate  populi  Romani,  rem  gratam  et  aequam  per 
vim  egerit  ?  In  his  autem  causis,  ubi  aliquid  recte 
factum,  aut  concedendum  esse  [factum]  defenditur, 
cum  est  facti  subjecta  ratio,  sicut  ab  Opimio,  Jure 
feci,  salutis  omnium,  et  conservandae  reipublicae  cau- 
sa :  relatumque  est  ab  Decio,  Ne  sceleratissimum 
quidem  civem,  sine  judicio,  jure  ullo  necare  potuisti ; 
oritur  illa  disceptatio ;  Potueritne  recte,  salutis  rei- 
publicae  causa,  civem,  eversorem  civitatis,  indemna- 
tum  necare  ?  Ita  disceptationes  eae,  quae  in  his  con- 
troversiis  oriuntur,  quae  sunt  certis  personis  et  tem- 
poribus  notatae,  fiunt  rursus  inflnitae;  detractisque 
temporibus  et  personis,  rursum  ad  consultationis  for- 
mam  rationemque  revocantur. 

XXXI.  Sed  in  gravissimis  firmamentis  etiam  illa 
ponenda  sunt,  si  qua  ex  scripto  legis,  aut  testamenti, 
aut  verborum  ipsius  judicii,  aut  alicujus  stipulationis 
aut  cautionis,  opponuntur  defensioni  contraria.  Ac 
ne  hoc  quidem  genus  in  eas  causas  incurrit,  quae 
conjectura  continentur.  Quod  enim  factum  negatur, 
id  argui  non  potest  scripto.  Ne  in  delinitionem  qui- 
dem  venit,  genere  scripti  ipsius.    Nam,  etiamsi  ver- 

bum  aliquod  de  scripto  definiendum  est,  quam  vim 
habeat ;  ut,  cum  ex  testamentis,  quid  sit  penus,  aut 
cum  ex  lege  praedii  quaeritur,  quae  sint  ruta  caesa ; 
non  scripti  genus,  sed  verbi  interpretatio,  controver- 
siam  parit.  Cum  autem  plura  significantur  scripto, 
propter  verbi  aut  verborum  ambiguitatem,  ut  liceat 
ei,  qui  contra  dicat,  eo  trahere  significationem  scripti, 
quo  expediat,  aut  velit;  aut,  si  ambigue  scriptum 
non  sit,  vel  a  verbis  voluntatem  et  sententiam  scrip- 
toris  abducere,  vel  alio  se,  eadem  de  re,  contrarie 
scripto  defendere ;  tum  disceptatio  ex  scripti  conten- 
tione  exsistit,  ut  in  ambiguis  disceptetur,  quid  max- 
ime  significetur ;  in  scripti  sententiaeque  conten- 
tione,  utrum  potius  sequatur  judex ;  in  contrariis 
scriptis,  utrum  magis  sit  comprobandum. 

Disceptatio  autem  cum  est  constituta,  propositum 
esse  debet  oratori,  quo  omnes  argumentationes,  repe- 
titae  ex  inveniendi  locis,  conjiciantur.  Quod  quam- 
quam  satis  est  ei,  qui  videt,  quid  in  quoque  loco 
lateat,  quique  illos  locos,  tamquam  thesauros  aliquos 
argumentorum,  notatos  habet ;  tamen  ea,  quae  sunt 
certarum  causarum  propria,  tangemus. 

XXXII.  In  conjectura  igitur,  cum  est  in  infi- 
ciando  reus,  accusatori  haec  duo  prima  sunt;  (sed 
accusatorem  pro  omni  actore  et  petitore  appello : 
possunt  enim,  etiam  sine  accusatore,  in  causis  haec 
eadem  controversiarum  genera  versari)  sed  haec  duo 
sunt  ei  prima,  causa  et  eventus.  Causam  appello, 
rationem  efficiendi ;  eventum,  id,  quod  est  effectum. 
Atque  ipsa  quidem  partitio  causarum  paulo  ante  in 
suasionis  locis  distributa  est  Quae  enim  in  consilio 
capiendo  futuri  temporis  praecipiebantur,  quamobrem 
aut  utilitatem  viderentur  habitura,  aut  efficiendi  fa- 
cultatem,  eadem,  qui  de  facto  argumentabitur,  colli- 
gere  debebit,  quamobrem  et  utilia  illi,  quem  arguet, 
fuisse,  et  ab  eo  effici  potuisse,  demonstret.  Utilitatis 
conjectura  movetur,  si  illud,  quod  arguitur,  aut  spe 
bonorum,  aut  malorum  metu,  fecisse  dicitur ;  quod 

ik  acrius,  quo  illa  in  utroque  genere  majora  ponun- 
tur.  Spectantur  etiam,  ad  causam  facti,  motus  ani- 
morum,  si  ira  recens,  si  odium  vetus,  si  ulciscendi 
studium,  si  injuriae  dolor;  si  honoris,  si  gloriae,  si 
imperii,  si  pecuniae  cupiditas ;  si  periculi  timor,  si 
aes  alienum,  si  angustias  rei  familiaris ;  si  audax,  si 
levis,  si  crudelis,  si  impotens,  si  incautus,  si  insi- 
piens,  si  amans,  si  commota  mente,  si  vinolentus,  si 
cum  spe  efficiendi,  si  cum  opinione  celandi,  aut,  si 
patefactum  esset,  depellendi  criminis,  vel  perrum- 
pendi  periculi,  vel  in  longinquum  tempus  differendi ; 
aut  si  judicii  poena  levior,  quam  facti  praemium ;  aut 
si  facinoris  voluptas  major,  quam  damnationis  dolor. 
His  tere  rebus  facti  suspicio  confirmatur,  cum  et 
voluntatis  in  reo  causae  reperiuntur,  et  facultas.  In 
voluntate  autem  utilitas  ex  adeptione  alicujus  com- 
modi,  vitationeque  alicujus  incommodi  quaeritur,  ut 
aut  spes  aut  metus  impulisse  videatur,  aut  alius  re- 
pentinus  animi  motus,  qui  etiam  citius  in  fraudem, 
quam  ratio  utilitatis,  impellit.  Quamobrem  sint  haec 
dicta  de  causis.  Filius.  Teneo :  et  quaero,  qui  sint 
illi  eventus,  quos  ex  causis  effici  dixisti. 

XXXIII.  Pater.  Consequentia  quaedam  signa 
praeteriti,  et  quasi  impressa  facti  vestigia ;  quae  qui- 
dem  vel  maxime  suspicionem  movent,  et  quasi  tacita 
sunt  criminum  testimonia,  atque  hoc  quidem  gra- 
viora,  quod  causae  communiter  videntur  insimulare 
et  arguere  omnes  posse,  quorum  modo  interfuerit 
aliquid ;  hasc  proprie  attingunt  eos  ipsos  qui  arguun- 
tur,  ut  telum,  ut  vestigium,  ut  cruor,  ut  deprehen- 
sum  aliquid,  quod  ablatum  ereptumve  videatur,  ut 
responsum  inconstanter,  ut  haesitatum,  ut  titubatum, 
ut  cum  aliquo  visus,  ex  quo  suspicio  oriatur,  ut  eo 
ipso  in  loco  visus,  in  quo  facinus,  ut  pallor,  ut  tre- 
mor,  ut  scriptum,  aut  obsignatum,  aut  depositum 
quidpiam.  Haec  enim  et  talia  sunt,  quae  aut  in  re 
ipsa,  aut  etiam  ante  quam  factum  est,  aut  postea, 
suspiciosum  crimen  efficiant.   Quae  si  non  erunt,  ta- 

men  causis  ipsis,  et  efficiendi  facultatibus,  niti  opor- 
tebit,  adjuncta.  illa  disputatione  communi,  non  fuisse 
illum  tam  amentem,  ut  indicia  facti  aut  effugere  aut 
occultare  non  posset ;  ut  ita  apertus  esset,  ut  locum 
crimini  relinqueret.  Communis  ille  contra  locus,  au- 
daciam  temeritati,  non  prudentiae,  esse  conjunctam. 
Sequitur  autem  ille  locus  ad  augendum,  non  esse 
exspectandum,  dum  fateatur :  argumentis  peccata 
convinci :  et  hic  etiam  exempla  ponentur. 

XXXIV.  Atque  haec  quidem  de  argumentis.  Sin 
autem  erit  etiam  testium  facultas,  primum  genus 
erit  ipsum  laudandum,  dicendumque,  ne  argumentis 
teneretur  reus,  ipsum  sua  cautione  effecisse,  testes 
effugere  non  potuisse :    deinde  singuli  laudentur : 
(quas  autem  essent  laudabilia,  dictum  est:)  deinde 
etiam  argumento  firmo,  quia  tamen  saepe  falsum  est, 
posse  recte  non  credi ;  viro  bono  et  firmo,  sine  vitio 
judicis,  non  posse  non  credi.   Atque  etiam,  si  ob- 
scuri  testes  erunt,  aut  tenues,  dicendum  erit,  non 
esse  ex  fortuna  fidem  ponderandam,  aut  eos  esse  cu- 
jusque  locupletissimos  testes,  qui  id,  de  quo  agatur, 
facillime  scire  possint.    Sin  quaestiones  habitae,  aut 
postulatio  ut  habeantur,  causam  adjuvabunt;  con- 
firmandum  genus  primum  quaestionum  erit :  dicen- 
dum  de  vi  doloris,  de  opinione  majorum,  qui  eam 
rem  totam,  nisi  probassent,  certe  repudiassent ;   de 
institutis  Atheniensium,  Rhodiorum,  doctissimorum 
hominum,  apud  quos  etiam  (id  quod  acerbissimum 
est)  liberi  civesque  torquentur ;  de  nostrorum  etiam 
prudentissimorum  hominum  institutis,  qui  cum  de 
servis  in  dominos  quaeri  noluissent,  de  incestu  tamen, 
et  conjuratione,  quae  facta  me  consule  est,  quaeren- 
dum  putaverunt.  Irridenda  etiam  disputatio  est,  qua 
solent  uti  ad  infirmandas  quaestiones,  et  meditata 
puerilisque  dicenda.    Tum  facienda  fides,  diligenter 
esse  et  sine  cupiditate  quaesitum ;  dictaque  quaestionis 
argumentis  et  conjectura  ponderanda.    Atque  haec 
accusationis  fere  membra  sunt. 

XXXV.  Defensionis  autem  primum  infirmatio 
causarum ;  aut  non  fuisse,  aut  non  tantas,  aut  non 
sibi  soli,  aut  commodius  potuisse  idem  consequi; 
aut  non  iis  se  esse  moribus,  non  ea  vita ;  aut  nullos 
animi  motus,  aut  non  tam  impotentes  fuisse.  Facul- 
tatum  autem  infirmatione  utetur,  si  aut  vires,  aut 
animum,  aut  copias,  aut  opes,  abfuisse  demonstrabit ; 
aut  alienum  tempus,  aut  locum  non  idoneum,  aut 
multos  arbitros,  quorum  crederet  nemini:  aut  non 
se  tam  ineptum,  ut  id  susciperet,  quod  occultare  non 
posset,  neque  tam  amentem,  ut  poenas  ac  judicia 
contemneret.  Consequentia  autem  diluet,  exponendo, 
non  esse  illa  certa  indicia  facti,  quae,  etiam  nullo  ad- 
misso,  consequi  possent :  consistetque  in  singulis  ; 
et  ea,  aut  eorum,  quae  ipse  facta  esse  dicit,  propria 
esse  defendet  potius,  quam  criminis ;  aut  si  sibi  cum 
accusatore  communia  essent,  pro  periculo  potius, 
quam  contra  salutem,  valere  debere :  testiumque  et 
quaestionum  genus  universum,  et,  quod  poterit,  in 
singulis,  ex  reprehensionis  locis,  de  quibus  ante  dic- 
tum  est,  refellet  Harum  causarum  prineipia  suspi- 
ciosa  ad  acerbitatem  ab  accusatore  ponentur ;  denun- 
tiabiturque  insidiarum  commune  periculum ;  excita- 
bunturque  animi,  ut  attendant.  Ab  reo  autem,  que- 
reia  conflati  criminis  collectarumque  suspicionum, 
ct  accusatoris  insidiae,  et  item  commune  periculum 
proferetur,  animique  ad  misericordiam  allicientur ;  et 
modice  benevolentia  judicum  colligetur.  Narratio 
autem  accusatoris  erit  quasi  membratim  gesti  negotii 
suspiciosa  explicatio,  sparsis  omnibus  argumentis, 
obscuratis  defensionibus.  Defensori,  aut  praeteritis 
aut  obscuratis  suspicionum  argumentis,  rerum  ipsa- 
rum  eventus  erunt  casusque  narrandi.  In  confirman- 
dis  autem  nostris  argumentationibus,  infinnandisque 
contrariis,  saepe  erunt  accusatori  motus  animorum 
incitandi,  reo  mitigandi.  Atque  haec  quidem  utrique 
maxime  in  peroratione  facienda :  alteri  frequenta- 
tione  argumentorum,  et  coacervatione  universa;  al- 


130     ORAT.  PARTITIONES,  Cap.  36. 

teri,  si  plane  causam  redarguendo  explicarit,  enume- 
ratione,  ut  quidque  diluerit,  et  miseratione  ad  ex~ 
tremum. 

XXXVI.  Filius.  Scire  mihi  jam  videor,  quem- 
admodum  conjectura  tractanda  sit.  Nunc  de  defini- 
tione  audiamus.  Pater.  Communia  dantur  in  isto 
genere  accusatori  defensorique  praecepta.  Uter  enim, 
definiendo  describendoque  verbo,  magis  ad  sensum 
judicis  opinionemque  penetrarit ;  et  uter  ad  commu- 
nem  verbi  vim,  et  ad  eam  praeceptionem,  quam  in- 
choatam  habebunt  in  animis  ii  qui  audient,  magis  et 
propius  accesserit,  is  vincat  necesse  est.  Non  enim 
argumentando  hoc  genus  tractatur,  sed  tamquam  ex- 
plicando  excutiendoque  verbo ;  ut,  si  in  reo,  pecunia 
absoluto,  rursusque  revocato,  praevaricationem  accu- 
sator  esse  definiat,  omnem  judicii  corruptelam  ab 
reo ;  defensor  autem,  non  omnem,  sed  tantummodo 
accusatoris  corruptelam  ab  reo  :  sit  ergo  haec  conten- 
tio  prima  verborum ;  in  qua,  etiamsi  propius  accedat 
ad  consuetudinem  mentemque  sermonis  defensoris 
definitio,  tamen  accusator  sententia  legis  nititur :  ne- 
gat  enim  probari  oportere,  eos,  qui  leges  scripserint, 
ratum  habere  judicium,  si  totum  corruptum  sit ;  si 
unus  accusator  corruptus  sit,  rescindere :  nititur  aequi- 
tate ;  ut  illa  quasi  scribenda  lex  sic  esset,  quaeque 
tamen  complecteretur  in  judiciis  corruptis,  ea  verbo 
uno  praevaricationis  comprehendisse  dicitur :  defensor 
autem  testabitur  consuetudinem  sermonis,  verbique 
vim  ex  contrario  reperiet,  quasi  ex  vero  accusatore, 
cui  contrarium  est  nomen  praevaricatoris ;  ex  conse- 
quentibus,  quod  ea  litera  de  accusatore  solet  dari  ju- 
dici;  ex  nomine  ipso,  quod  significat  eum,  qui  in 
contrariis  causis  quasi  varie  esse  positus  videatur. 
Sed  huic  tamen  ipsi  confugiendum  est  ad  aequitatis 
locos,  ad  rerum  judicatarum  auctoritatem,  ad  finem 
aliquem  periculi :  communeque  sit  hoc  praeceptum, 
ut,  cum  uterque  definierit,  quam  maxime  potuerit 
ad  communem  sensum  vimque  verbi,  tum  similibus, 

exemplisque  eorum,  qui  ita  locuti  sunt,  suam  defi- 
nitionem  sententiamque  confirmet.  Atque  accusatori 
in  hoc  genere  causarum  locus  ille  communis,  minime 
esse  concedendum,  ut  is,  qui  de  re  confiteatur,  verbi 
se  interpretatione  defendat:  defensor  autem  et  ea, 
quam  proposui,  aequitate  nitatur ;  et,  ea  cum  secum 
faciat,  non  re,  sed  depravatione  verbi,  se  urgeri  que- 
ratur.  Quo  in  genere  percensere  poterit  plerosque 
inveniendi  locos :  nam  et  similibus  utetur,  et  con- 
trariis,  et  consequentibus,  quamquam  uterque,  tamen 
reus,  nisi  plane  erit  absurda  causa,  frequentius.  Am- 
plificandi  autem  causa,  qua3,  aut  cum  digredientur  a 
causa,  dici  solent,  aut  cum  perorabunt,  haec  vel  ad 
odium,  vel  ad  misericordiam,  vel  omnino  ad  animos 
judicum  movendos,  ex  iis,  quae  sunt  ante  posita,  su- 
mentur,  si  modo  rerum  magnitudo,  hominumve  aut 
invidia  aut  dignitas  postulabit. 

XXXVII.  Filius.  Habeo  ista :  nunc  ea,  quae  cum, 
quale  sit  quidpiam,  disceptatur,  quaeri  ex  utraque 
parte  deceat,  velim  audire.  Pater.  Confitentur  in 
isto  genere,  qui  arguuntur,  se  id  fecisse  ipsum,  in 
quo  reprehendantur :  sed,  quoniam  jure  se  fecisse 
dicunt,  juris  est  omnis  ratio  nobis  explicanda :  qucd 
dividitur  in  duas  partes  primas,  naturam  atque  le- 
gem :  et  utriusque  generis  vis  in  divinum  et  huma- 
num  jus  est  distributa ;  quorum  aequitatis  est  unum, 
alterum  religionis.  iEquitatis  autem  vis  est  duplex : 
cujus  altera  directi,  et  veri,  et  justi,  et,  ut  dicitur, 
aequi  et  boni,  ratione  defenditur ;  altera  ad  vicissitu- 
dinem  referendae  gratiae  pertinet ;  quod  in  beneficio, 
gratia ;  in  injuria,  ultio  nominatur.  Atque  haec  com- 
munia  sunt  naturae  atque  legis :  sed  propria  legis  et 
ea,  quae  scripta  sunt,  et  ea,  quae  sine  literis,  aut  gen- 
tium  jure,  aut  majorum  more,  retinentur.  Scripto- 
rum  autem  privatum  aliud  est,  publicum  aliud : 
publicum,  lex,  senatus-consultum,  foedus ;  privatum, 
tabulae,  pactum  conventum,  stipulatio.   Quae  autem 

scripta  non  sunt,  ea  aut  consuetudine,  aut  conventis 
hominum,    et   quasi   consensu,   obtinentur.    Atque 
etiam  hoc  in  primis,  ut  nostros  mores  legesque  tuea- 
mur,  quodammodo  naturali  jure  praescriptum  est. 
Et  quoniam  breviter  aperti  fontes  sunt  quasi  quidam 
aequitatis,  meditata  nobis  ad  hoc  causarum  genus  esse 
debebunt  ea,  quae  dicenda  erunt  in  orationibus,  de 
natura,  de  legibus,  de  more  majorum,  de  propulsanda 
injuria,  de  ulciscenda,  de  omni  parte  juris.    Si  im- 
prudenter,  aut  necessitate,  aut  casu  quidpiam  fecerit, 
quod  non  concederetur  iis  qui  sua  sponte  et  voluntate 
fecissent;  ad  ejus  facti  deprecationem,  ignoscendi  pe- 
tenda  venia  est ;  quae  sumetur  ex  plerisque  locis  aequi- 
tatis.  Expositum  est,  ut  potui  brevissime,  de  omni  con- 
troversiarum  genere  ;   nisi  praeterea  tu  quid  requiris. 
XXXVIII*    Filius.    Illud  equidem,    quod  jam 
unum  restare  video,  quale  sit,  cum  disceptatio  versa- 
tur  in  scriptis.    Pater.  Recte  intelligis :  eo  enim  ex- 
posito,  munus  promissi  omne  confecero.    Sunt  igitur 
ambigui    duobus    adversariis   praecepta   communia. 
Uterque  enim  hanc  significationem,  qua  utetur  ipse, 
dignam  scriptoris  prudentia  esse  defendet:   uterque 
id,  quod  adversarius  ex  ambigue  scripto  inteiligen- 
dum  esse  dicet,  aut  absurdum,  aut  inutile,  aut  in- 
iquum,  aut  turpe,  esse  defendet,  aut  etiam  discrepare 
cum  caeteris  scriptis,  vel  aliorum,  vel  maxime,  si  po- 
terit,  ejusdem ;  quamque  defendet  ipse,  eam  rem  et 
sententiam  quemvis  prudentem  et  justum  hominem, 
si  integrum  daretur,  scripturum  fuisse,  sed  planius : 
eamque  sententiam,  quam  significari  posse  dicet,  nihil 
habere  aut  captionis  aut  vitii;  contrariam  autem  si 
probarit,  fore,  ut  multa  vitia,  stulta,  iniqua,  contra- 
ria  consequantur.   Cum  autem  aliud  scriptor  sensisse 
videtur,  et  aliud  scripsisse ;  qui  scripto  nitetur,  eum, 
re  exposita,  recitatione  uti  oportebit ;  deinde  instare 
adversario,  iterare,  renovare,  interrogare,  num  aut 
scriptum  neget,  aut  contra  factum  inficietur.    Post, 

judicem  ad  vim  scripti  vocet.  Hac  confirmatione  usus, 
amplificet  rem  lege  laudanda;  audaciamque  confutet 
ejus,  qui,  cum  palam  contra  fecerit,  idque  fateatur, 
adsit  tamen,  factumque  defendat.  Deinde  infirmet 
defensionem,  cum  adversarius  aliud  voluisse,  aliud 
sensisse  scriptorem,  aliud  scripsisse  dicat :  non  esse 
ferendum,  a  quoquam  potius  latoris  sensum,  quam  a 
lege,  explicari.  Cur  ita  scripserit,  si  ita  non  senserit  ? 
Cur,  cum  ea,  quae  plane  scripta  sint,  neglexerit,  quae 
nusquam  scripta  sint,  proferat  ?  Cur  prudentissimos 
in  scribendo  viros  summae  stultitiae  putet  esse  dam- 
nandos  ?  Quid  impedierit  scriptorem,  quo  minus  ex- 
ciperet  illud,  quod  adversarius,  tamquam  si  exceptum 
esset,  ita  dicit  se  secutum  ?  Utetur  exemplis  iis,  qui- 
bus  idem  scriptor ;  aut,  si  id  non  poterit,  quibus  alii, 
quod  excipiendum  putarint,  exceperint.  Quaerenda 
etiam  ratio  est,  si  qua  poterit  inveniri,  quare  non  sit 
exceptum :  aut  iniqua  lex,  aut  inutilis  futura  dicetur, 
aut  alia  causa  obtemperandi,  alia  abrogandi:  dissen- 
tire  adversarii  vocem  atque  legis.  Deinde,  amplifi- 
candi  causa,  de  conservandis  legibus,  de  periculo  re- 
rum  publicarum  atque  privatarum,  cum  aliis  locis, 
tum  in  perorando  maxime,  graviter  erit  vehementer- 
que  dicendum. 

XXXIX.  Ille  autem,  qui  se  sententia  legis  volun- 
tateque  defendet,  in  consilio  atque  in  mente  scripto- 
ris,  non  in  verbis  ac  literis,  vim  legis  positam  esse  de- 
fendet :  quodque  nihil  exceperit  in  lege,  laudabit,  ne 
diverticula  peccatis  darentur,  atque  ut  ex  facto  cujus- 
que  judex  legis  mentem  interpretaretur.  Deinde  erit 
utendum  exemplis,  in  quibus  omnis  aequitas  pertur- 
betur,  si  verbis  legum,  ac  non  sententiis,  pareatur. 
Deinde  genus  ejusmodi  calliditatis  et  calumniae  retra- 
hatur  in  odium  judicis,  cum  quadam  invidiosa  que- 
rela.  Et  si  incidet  imprudentias  causa,  quae  non  ad 
delictum,  sed  ad  casum  necessitatemve,  pertineat 
(quod  genus  paulo  ante  attigimus),  erit  iisdem  aequi- 
tatis  sententiis  contra  acerbitatem  verborum  depre- 

Whctor.)  vol.  ii.  N 

candum.  Sin  scripta  inter  se  dissentient ;  tanta  series 
artis  est,  et  sic  inter  se  sunt  pleraque  connexa  et  apta, 
ut,  quae  paulo  ante  pra?cepta  dedimus  ambigui,  quae- 
que  proxime  sententiae  et  scripti,  eadem  ad  hoc  genus 
causae  tertium  transferantur.  Nam  quibus  locis  in 
ambiguo  defendimus  eam  significationem,  quae  nos 
adjuvat,  eisdem  in  contrariis  legibus  nostra  lex  defen- 
denda  est.  Deinde  est  efficiendum,  ut  alterius  scripti 
sententiam,  alterius  verba,  defendamus.  Ita,  quae 
modo  de  scripto  sententiaque  praecepta  sunt,  eadem 
huc  omnia  transferemus. 

XL.  Expositae  sunt  tibi  omnes  oratoriae  parti- 
tiones,  quae  quidem  e  media  illa  nostra  Academia 
floruerunt :  neque,  sine  ea,  aut  inveniri,  aut  intelligi, 
aut  tractari  possunt :  nam  et  partiri  ipsum,  et  defi- 
nire,  et  ambigui  partitiones  dividere,  et  argumento- 
rum  locos  nosse,  et  argumentationem  ipsam  conclu- 
dere,  et  videre,  quae  sumenda  in  argumentando  sint, 
quidque  ex  iis,  quae  sumta  sunt,  efficiatur,  et  vera  a 
falsis,  verisimilia  ab  incredibilibus  dijudicare,  et  di- 
stinguere,  aut  male  sumta,  aut  male  conclusa  repre- 
hendere,  et  eadem  vel  anguste  disserere,  ut  dialectici 
qui  appellantur,  vel,  ut  oratorem  decet,  late  expri- 
mere ;  illius  exercitationis  et  subtiliter  disputandi,  et 
copiose  dicendi  [artis]  est.  De  bonis  vero  rebus  et 
malis,  aequis,  iniquis,  utilibus,  inutilibus,  honestis, 
turpibus,  quam  potest  habere  orator,  sine  illis  maxi- 
marum  rerum  artibus,  facultatem,  aut  copiam  ? 
Quare  haec  tibi  sint,  mi  Cicero,  quae  exposui,  quasi 
indicia  fontium  illorum,  ad  quos  si,  nobis  eisdem  du- 
cibus  aliisve,  perveneris,  tum  et  haec  ipsa  melius,  et 
multo  majora  alia,  cognosces.  Filius.  Ego  vero,  ac 
magno  quidem  studio,  mi  pater :  multisque  ex  tuis 
praeclarissimis  muneribus  nullum  majus  exspecto. 


M.TULLII  CICERONIS 

DE 

OPTIMO   GENERE 
ORATORUM. 


I.  Oratorum  genera  esse  dieuntur,  tamquam 
poetarum.  Id  secus  est:  nam  alterum  est  multiplex : 
poematis  enim  tragici,  comici,  epici,  melici  etiam  ac 
dithyrambici,  quod  magis  est  tractatum  a  Latinis, 
suum  quodvis  est  diversum  a  reliquis.  Itaque  et  in 
tragcedia  comicum  vitiosum  est,  et  in  comcedia,  turpe 
tragicum ;  et  in  caeteris  suus  est  cuique  sonus,  et 
quaedam  intelligentibus  nota  vox.  Oratorum  autem 
si  quis  ita  numerat  plura  genera,  ut  alios  grandes, 
aut  graves,  aut  copiosos,  alios  tenues,  aut  subtiles, 
aut  breves,  aJios  eis  interjectos,  et  tamquam  medios 
putet ;  de  hominibus  dicet  aliquid,  de  re  parum.  In 
re  enim,  quod  optimum  sit,  quaeritur :  in  homine 
dicitur,  quod  est.  Itaque  licet  dicere  et  Ennium 
summum  epicum  poetam,  si  cui  ita  videtur ;  et  Pa- 
cuvium  tragicum ;  et  Caecilium  fortasse  comicum. 

Oratorem  genere  non  divido :  perfectum  enim 
quaero.  Unum  est  autem  genus  perfecti,  a  quo  qui 
absunt,  non  genere  differunt,  ut  ab  Attio  Terentius ; 
sed  in  eodem  non  sunt  pares.  Optimus  est  enim  ora- 

tor,  qui  dicendo  animos  audientium  et  docet,  et  de- 
lectat,  et  permovet.  Docere,  debitum  est ;  delectare, 
honorarium ;  permovere,  necessarium.  Haec  ut  alius 
melius  quam  alius,  concedendum  est :  verum  id  fit 
non  genere,  sed  gradu.  Optimum  quidem  unum  est ; 
et  proximum,  quod  ei  simillimum :  ex  quo  perspi- 
cuum  est,  quod  optimo  dissimillimum  sit,  id  esse  de- 
terrimum. 

II.  Nam,  quoniam  eloquentia  constat  ex  verbis  et 
sententiis,  perficiendum  est,  ut  pure  et  emendate  lo- 
quentes  (quod  est  Latine),  verborum  praeterea,  et 
propriorum  et  translatorum,  elegantiam  persequa- 
mur;  in  propriis,  ut  aptissima  eligamus;  in  translatis, 
ut,  simihtudinem  secuti,  verecunde  utamur  alienis. 
Sententiarum  autem  totidem  genera  sunt,  quot  dixi- 
mus  esse  laudum :  sunt  enim  docendi,  acutae,  delec- 
tandi,  quasi  arguta?,  commovendi,  graves.  Sed  et 
verborum  est  structura  quaedam,  duas  res  efficiens, 
numerum,  et  lenitatem :  et  sententias  suam  composi- 
tionem  habent,  et  ad  probandam  rem  accommodatum 
ordinem  :  sed  earum  omnium  rerum,  ut  aedificiorum, 
memoria  est  quasi  fundamentum,  lumen  actio. 

Ea  igitur  omnia  in  quo  summa,  erit  orator  peritis- 
simus;  in  quo  media,  mediocris;  in  quo  minima, 
deterrimus.  Et  appellabuntur  omnes  oratores,  ut  pic- 
tores  appellantur  etiam  mali :  nec  generibus  inter 
sese,  sed  facultatibus  different.  Itaque  nemo  est  ora- 
tor,  qui  se  Demosthenis  similem  esse  nolit :  at  Me- 
nander,  Homeri  noluit :  genus  enim  erat  aliud.  Id 
non  est  in  oratoribus :  aut  si  est,  ut  alius,  gravitatem 
sequens,  subtilitatem  fugiat ;  contra,  alius  acutiorem 
se,  quam  ornatiorem,  velit ;  etiamsi  est  in  genere  to- 
ierabili,  certe  non  est  in  optimo;  siquidem,  quod 
omnes  laudes  habet,  id  est  optimum. 

III.  Ha^c  dixi  brevius  equidem,  quam  res  petebat : 
sed  ad  id,  quod  agimus,  non  fuit  dicendum  pluribus. 
Unum  enim  cum  sit  genus,  id  quale  sit,  quaerimus. 
Est  autem  tale,  quale  floruit  Athenis :  ex  quo  Atti- 

corum  oratorum  ipsa  vis  ignota  est,  nota  gloria.  Nam 
alterum  multi  viderunt,  vitiosi  nihil  apud  eos  :  alte- 
rum  pauci,  laudabilia  esse  multa.  Est  enim  vitiosum 
in  sententia,  si  quid  absurdum,  aut  alienum,  aut  non 
acutum,  aut  subinsulsum  est ;  in  verbis,  si  inquina- 
tum,  si  abjectum,  si  non  aptum,  si  durum,  si  longe 
petitum.  Haec  vitaverunt  fere  omnes,  qui  aut  Attici 
numerantur,  aut  dicunt  Attice.  Sed  quatenus  value- 
runt,  sani  duntaxat  et  sicci  habeantur;  sed  ita,  ut 
palaestrice  spatiari  in  xysto  iis  liceat,  non  ab  Olympiis 
coronam  petant :  qui  quamvis  careant  omni  vitio, 
non  sunt  contenti  quasi  bona  valetudine,  sed  vires, 
lacertos,  sanguinem  quaerunt,  quamdam  etiam  suavi- 
tatem  coloris.  Eos  imitemur,  si  possumus ;  sin  mi- 
nus,  illos  potius,  qui  incorrupta  sanitate  sunt  (quod 
est  proprium  Atticorum),  quam  eos,  quorum  vitiosa 
abundantia  est,  quales  Asia  multos  tuHt. 

IV.  Quod  cum  faciemus  (si  modo  id  ipsum  asse- 
quemur :  est  enim  permagnum),  imitemur,  si  pote- 
rimus,  Lysiam,  et  ejus  quidem  tenuitatem  potissi- 
mum :  est  enim  multis  in  locis  grandior :  sed  quia  et 
privatas  ille  plerasque,  et  eas  ipsas  aliis,  et  parvarum 
rerum,  causulas  scripsit,  videtur  esse  jejunior,  quo- 
niam  se  ipse  consulto  ad  minutarum  genera  causarum 
limaverit.  Quod  qui  ita  faciet,  ut,  si  cupiat  uberior 
esse,  non  possit,  habeatur  sane  orator,  sed  de  mino- 
ribus :  magno  autem  oratori  etiam  illo  modo  saepe 
dicendum  est  in  tali  genere  causarum.  Ita  fit,  ut 
Demosthenes  certe  possit  submisse  dicere :  elate  Ly- 
sias  fortasse  non  possit.  Sed  si  eodem  modo  putant, 
exercitu  in  foro,  et  in  omnibus  templis  quae  circum 
forum  sunt,  collocato,  dici  pro  Milone  decuisse,  ut  si 
de  re  privata  ad  unum  judicem  diceremus ;  vim  elo- 
quentiae  sua  facultate,  non  rei  natura,  metiuntur. 

Quare,  quoniam  nonnullorum  sermo  jam  increbuit, 
partim  seipsos  Attice  dicere,  partim  neminem  nos- 
trum  dicere ;  alteros  negligamus :  satis  enim  his  res 
ipsa  respondet,  cum  aut  non  adhibeantur  ad  causas, 

N  3 

aut  adhibiti  derideantur :  nam,  si  arriderentur,  esset 
id  ipsum  Atticorum.  Sed  qui  dici  a  nobis  Attico 
more  nolunt,  ipsi  autem,  se  non  oratores  esse,  profi- 
tentur ;  si  teretes  aures  habent,  intelligensque  judi- 
cium,  tamquam  ad  picturam  probandam,  adhibentur 
etiam  inscii  faciendi,  cum  aliqua  sollertia  judicandi : 
sin  autem  intelligentiam  ponunt  in  audiendi  fastidio, 
neque  eos  quidquam  excelsum  magnificumque  de- 
lectat ;  dicant,  se  subtile  quiddam  et  politum  velle, 
grave  ornatumque  contemnere :  id  vero  desinant  di- 
cere,  qui  subtiliter  dicant,  eos  solos  Attice  dicere,  id 
est,  quasi  sicce  et  integre.  At  si  ample,  et  ornate,  et 
copiose,  cum  eadem  integritate,  Atticorum  est ;  quid  ? 
dubium  est,  utrum  orationem  nostram  tolerabilem 
tantum,  an  etiam  admirabilem,  esse  cupiamus  ?  non 
enim  jam  quasrimus,  quid  sit  Attice,  sed  quid  sit 
optime  dicere.  Ex  quo  intelligitur,  quoniam  Graeco- 
rum  oratorum  prsestantissimi  sunt  ii,  qui  fuerunt 
Athenis ;  eorum  autem  princeps  facile  Demosthenes ; 
hunc  si  quis  imitetur,  eum  et  Attice  dicturum,  et 
optime :  ut,  quoniam  Attici  nobis  propositi  sunt  ad 
miitandum,  bene  dicere,  id  sit  Attice  dicere. 

V.  Sed  cum  in  eo  magnus  error  esset,  quale  esset 
id  dicendi  genus,  putavi  mihi  suscipiendum  laborem, 
utilem  studiosis,  mihi  quidem  ipsi  non  necessarium. 
Converti  enim  ex  Atticis  duorum  eloquentissimorum 
nobilissimas  orationes  inter  se  contrarias,  iEschinis 
Demosthenisque :  nec  converti  ut  interpres,  sed  ut 
orator,  sententiis  iisdem,  et  earum  formis,  tamquam 
figuris,  verbis  ad  nostram  consuetudinem  aptis ;  in 
quibus  non  verbum  pro  verbo  necesse  habui  reddere, 
sed  genus  omnium  verborum  vimque  servavi :  non 
enim  ea  me  annumerare  lectori  putavi  oportere,  sed 
tamquam  appendere. 

Hic  labor  meus  hoc  assequetur,  ut  nostri  homines, 
quid  ab  illis  exigant,  qui  se  Atticos  volunt,  et  ad 
quam  eos  quasi  formulam  dicendi  revocent,  intelli- 
gant.  Sed  exorietur  Thucydides :  ejus  enim  quidam 

cloquentiam  admirantur.  Id  quidem  recte ;  sed  nihil 
ad  eum  oratorem,  quem  quaerimus.  Aliud  est  enim 
explicare  res  gestas  narrando,  aliud  argumentando 
criminari,  crimenve  dissolvere :  aliud  narratione  te- 
nere  auditorem,  aliud  concitare.  At  loquitur  pul- 
chre.  Num  melius  quam  Plato?  Necesse  tamen 
est  oratori,  quem  quaerimus,  controversias  explicare 
forenses  dicendi  genere  apto  ad  docendum,  ad  delec- 
tandum,  ad  permovendum. 

VI.  Quare,  si  quis  erit,  qui  Thucydidio  genere 
causas  in  foro  dicturum  se  esse  profiteatur,  is  abhor- 
reat  etiam  a  suspicione  ejus,  [quae]  versatur  in  re  civili 
et  forensi :  qui  Thucydidem  [laudavit,]  suae  nostram 
adscribat  sententiam.  Quin  ipsum  Isocratem,  quem 
divinus  auctor  Plato,  suum  fere  aequalem,  admirabi- 
liter  in  Phaedro  laudari  fecit  a  Socrate,  quemque 
omnes  docti  summum  oratorem  esse  dixerunt,  tamen 
hunc  in  numero  non  repono :  non  enim  in  acie  ver- 
satur,  et  ferro :  quasi  rudibus  ejus  eludit  oratio.  A 
me  autem  (ut  cum  maximis  minima  conferam)  gla- 
diatorum  par  nobilissimum  inducitur.  JEschines, 
tamquam  iEserninus,  ut  ait  Lucilius, 

"  non  spurcus  homo,  sed  doctus  et  acer, 
Cum  Pacidiano  hic  componitur,  optimu'  longe 
Post  homines  natos." 

Nihil  enim  illo  oratore  arbitror  cogitari  posse  divi- 
nius. 

Huic  labori  nostro  duo  genera  reprehensorum  op- 
ponuntur :  unum  hoc :  "  Verum  melius  Graeci ;"  a 
quo  quaeratur,  ecquid  possint  ipsi  melius  Latine :  al- 
terum :  "  Quid  istas  potius  legam,  quam  Graecas  ?" 
Iidem  Andriam  et  Synephebos,  nec  minus  Teren- 
tium  et  Caecilium,  quam  Menandrum,  legunt :  nec 
Andromacham,  aut  Antiopam,  aut  Epigonos  Lati- 
nos  recipiant.  Sed  tamen  Ennium  et  Pacuvium  et 
Accium  potius,  quam  Euripidem  et  Sophoclem,  le- 


140       DE  OPT.  GEN.  ORAT.  Cap.  7. 

gunt.  Quod  igitur  est  eorum  in  orationibus  e  Graaco 
conversis  fastidium,  nullum  cum  sit  in  versibus  ? 

VII.  Sed  aggrediamur  jam,  quod  suscepimus,  si 
prius  exposuerimus,  quse  causa  in  judicium  deducta 
sit.  Cum  esset  lex  Athenis,  ne  quis  populi  scitum 
faceret,  ut  quisquam  corona  donaretur  in  magistratu 
prius,  quam  rationes  retulisset;  et  altera  lex,  eos, 
qui  a  populo  donarentur,  in  concione  donari  debere  ; 
[qui  a  senatu,  in  senatu ;]  Demosthenes  curator 
muris  reficiendis  fuit,  eosque  refecit  pecunia  sua.  De 
hoc  igitur  Ctesiphon  scitum  fecit,  nullis  ab  ipso  ra- 
tionibus  relatis,  ut  corona  aurea  donaretur,  eaque 
donatio  fieret  in  theatro,  populo  convocato  (qui  locus 
non  est  concionis  legitimae)  ;  atque  ita  praedicaretur, 
'•'  eum  donari  virtutis  ergo  benevolentiaeque,  quam 
erga  populum  Atheniensem  haberet." 

Hunc  igitur  Ctesiphontem  in  judicium  adduxit 
JEschines,  quod  contra  leges  scripsisset,  ut  et  ratio- 
nibus  non  relatis  corona  donaretur,  et  ut  in  theatro, 
et  quod  de  virtute  ejus  et  benevolentia  falsa  scripsis- 
set ;  quoniam  Demosthenes  nec  vir  bonus  esset,  nec 
bene  meritus  de  civitate.  Causa  ipsa  abhorret  illa 
quidem  a  formula  consuetudinis  nostrae:  sed  est 
magna.  Habet  enim  et  legum  interpretationem  satis 
acutam  in  utramque  partem,  et  meritorum  in  rempu- 
blicam  contentionem  sane  gravem.  Itaque  causa[fuit] 
iEschini,  quoniam  ipse  a  Demosthene  esset  capitis 
accusatus,  quod  legationem  ementitus  esset,  ut,  ul- 
ciscendi  inimici  causa,  nomine  Ctesiphontis,  judicium 
fieret  de  factis  famaque  Demosthenis.  Non  enim  tam 
multa  dixit  de  rationibus  non  relatis,  quam  de  eo, 
quod  civis  improbus,  ut  optimus,  laudatus  esset. 
Hanc  multam  ^Eschines  a  Ctesiphonte  petiit  qua- 
driennio  ante  Philippi  Macedonis  mortem ;  sed  judi- 
cium  factum  est  aliquot  annis  post,  Alexandro  jam 
Asiam  tenente :  ad  quod  judicium  concursus  dicitur 
e  tota  Graecia  factus  esse.  Quid  enim  aut  tam  visen- 

dum  aut  audiendum  Fuit,  quani  summorum  orato- 
rum,  in  gravissima  causa,  accurata  et  inimicitiis  in- 
censa  contentio  ? 

Quorum  ego  orationes  si,  ut  spero,  ita  expressero, 
virtutibus  utens  illorum  omnibus,  id  est,  sententiis, 
et  earum  figuris,  et  rerum  ordine,  verba  persequens 
eatenus,  ut  ea  non  abhorreant  a  more  nostro  (quas 
si  e  Graecis  omnia  conversa  non  erunt,  tamen,  ut  ge- 
neris  ejusdem  sint,  elaboravimus) ;  erit  regula,  ad 
quam  eorum  dirigantur  orationes,  qui  Attice  volent 
dicere.  Sed  de  nobis  satis.  Aliquando  enim  iEschi- 
nem  ipsum  Latine  dicentem  audiamus. 


Desunt  Orationcs. 


INCERTI  AUCTORIS, 

SEU 
(UT    DOCTIS    QUIBU3DAM    VIDETUr) 

CORNIFICII, 

RHETORICORUM, 

AD 

C.  HERENNIUM, 

LIBER  PRIMUS. 


I.  Etsi,  negotiis  familiaribus  impediti,  vix  satis 
otium  studio  suppeditare  possumus,  et  id  ipsum, 
quod  datur  otii,  libentius  in  philosophia,  consumere 
consuevimus ;  tamen  tua  nos,  C.  Herenni,  voluntas 
commovit,  ut  de  ratione  dicendi  conscriberemus ;  ne 
aut  tua  causa  noluisse  nos,  aut  fugisse  laborem,  pu- 
tares.  Et  eo  studiosius  hoc  negotium  suscepimus, 
quod  te  non  sine  causa.  velle  cognoscere  rhetoricam 
intelligebamus.  Non  enim  parum  in  se  fructus  ha- 
bet  copia  dicendi,  et  commoditas  orationis,  si  recta 
intelligentia  et  definita,  animi  moderatione  guberne- 
tur.  Quas  ob  res  illa,  quaB  Graeci  scriptores,  inanis 
arrogantiae  causa,  sibi  assumserunt,  reliquimus :  nam 

iili,  ne  parum  multa  scisse  viderentur,  ea  conquisie- 
runt,  quae  nihil  attinebant,  ut  ars  difficilior  cognitu 
putaretur :  nos  autem  ea,  quae  videbantur  ad  ratio- 
nem  dicendi  pertinere,  sumsimus.  Non  enim  spe 
quaestus,  aut  gloria,  commoti  venimus  ad  scriben- 
dum,  quemadmodum  casteri ;  sed  ut  industria  nostra 
tuae  morem  geramus  voluntati.  Nunc,  ne  nimium 
longa  sumatur  oratio,  de  re  dicere  incipiemus ;  si  te 
unum  illud  monuerimus,  artem,  sine  assiduitate  di- 
cendi,  non  multum  juvare;  ut  intelligas,  hanc  ra- 
tionem  praeceptionis  ad  exercitationem  accommodari 
oportere. 

II.  Oratoris  officium  est,  de  his  rebus  posse  dicere, 
quae  res  ad  usum  civilem  moribus  ac  legibus  consti- 
tutae  sunt,  cum  assensione  auditorum,  quoad  ejus 
fieri  poterit.    Tria  sunt  genera  causarum,  quae  re- 
cipere  debet  orator ;  demonstrativum,  deliberativum, 
judiciale.  Demonstrativum  est,  quod  tribuitur  in  ali- 
cujus  certae  personae  laudem,  vel  vituperationem  :  de- 
liberativum  est,  quod,  in  consultatione  positum,  ha- 
bet  in  se  suasionem  et  dissuasionem :  judiciale  est, 
quod,  positum  in  controversia,  habet  accusationem, 
aut  petitionem  cum  defensione.    Nunc,  quas  res  ora- 
torem  habere  oporteat,  docebimUs :  deinde,  quo  modo 
has  causas  tractari  conveniat,  ostendemus.    Oportet 
igitur  esse  in  oratore  inventionem,  dispositionem,  elo- 
cutionem,  memoriam,  et  pronuntiationem.  Inventio 
est  excogitatio  rerum  verarum  aut  verisimilium,  quae 
causam  probabilem  reddant.    Dispositio  est  ordo  et 
distributio  rerum,  quae  demonstrat,  quid  quibus  in 
locis  sit  collocandum.    Elocutio  est  idoneorum  ver- 
borum  et  sententiarum  ad  inventionem  accommoda- 
tio.   Memoria  est  firma  animi  rerum  et  verborum  et 
dispositionis  perceptio.  Pronuntiatio  est  vocis,  vultus, 
gestus  moderatio  cum  venustate.    Haec  omnia  tribus 
rebus  assequi  poterimus,  arte,  imitatione,  exercita- 
tione.    Ars  est  praeceptio,  quae  dat  certam  viam  ra- 
tionemque  dicendi.    Imitatio  est,  qua  impellimur, 

cum  diligenti  ratione,  ut  aliquorum  similes  in  di- 
cendo  velimus  esse.  Exercitatio  est  assiduus  usus 
consuetudoque  dicendi. 

Quoniam  igitur  demonstratum  est,  quas  causas 
oratorem  recipere,  quasque  res  habere,  conveniret ; 
nunc,  quemadmodum  ad  orationem  possint  oratoris 
officia  accommodari,  dicendum  videtur. 

III.  Inventio  in  sex  partes  orationis  consumitur, 
in  exordium,  narrationem,  divisionem,  confirmatio- 
nem,  confutationem,  conclusionem.  Exordium  est 
principium  orationis,  per  quod  animus  auditoris  con- 
stituitur  ad  audiendum.  Narratio  est  rerum  gesta- 
rum,  aut  perinde  ut  gestarum,  expositio.  Divisio 
est,  per  quam  aperimus,  quid  conveniat,  quid  in 
controversia  sit ;  et  per  quam  exponimus,  quibus  de 
rebus  simus  dicturi.  Confirmatio  est  nostrorum  ar- 
gumentorum  expositio,  cum  asseveratione.  Confu- 
tatio  est  contrariorum  locorum  dissolutio.  Conclusio 
est  artificiosus  terminus  orationis.  Nunc,  quoniam, 
una.  cum  oratoris  officiis,  quo  res  cognitu  facilior  es- 
set,  producti  sumus,  ut  de  orationis  partibus  loque- 
remur,  et  eas  ad  inventionis  rationem  accommodare- 
mus ;  de  exordio  primum  dicendum  videtur. 

Causa  posita,  quo  commodius  exordiri  possimus, 
genus  causae  considerandum  est.  Genera  causarum 
sunt  quatuor,  honestum,  turpe,  dubium,  humile. 
Honestum  causas  genus  putatur,  cum  aut  id  defen- 
dimus,  quod  ab  omnibus  defendendum  videtur ;  aut 
id  oppugnamus,  quod  ab  omnibus  videtur  oppugnari 
debere ;  ut  pro  viro  forti  contra  parricidam.  Turpe 
genus  intelligitur,  cum  aut  honesta  res  oppugnatur, 
aut  defenditur  turpis.  Dubium  genus  est,  cum  habet 
in  se  causa  et  honestatis  et  turpitudinis  partem.  Hu- 
mile  genus  est,  cum  contemta  res  afFertur. 

IV.  Cum  haec  ita  sint,  conveniet  exordiorum  ra- 
tionem  ad  genus  causaa  accommodari.  Exordiorum 
duo  sunt  genera,  Principium,  quod  Grasce  n£>ooi/juov 
appellatur ;  et  Insinuatio,  quaa  EtpoSo^  nominatur. 

Principium  est,  cum  statim  auditoris  animum  no  < 
bis  idoneum  reddimus  ad  audiendum.  Id  ita  sumi- 
tur,  ut  attentos,  ut  dociles,  ut  benevolos  auditores 
habere  possimus.  Si  genus  causae  dubium  habebi- 
mus,  a  benevolentia  principium  constituemus,  ne 
quid  illa  turpitudinis  pars  nobis  obesse  possit.  Sin 
humile  erit  genus  causae,  faciemus  attentos.  Sin 
turpe  causae  genus  erit,  insinuatione  utendum  est  (de 
qua  posterius  dicemus),  niai  quid  nacti  erimus, 
quare,  adversarios  criminando,  benevolentiam  ca- 
pere  possimus.  Sin  honestum  causae  genus  erit,  lice- 
bit  recte  vel  uti  vel  non  uti  principio.  Si  uti  volemus, 
aut  id  oportebit  ostendere,  quare  causa  sit  honesta, 
aut  breviter,  quibus  de  rebus  simus  dicturi,  expo- 
nere.  Si  principio  uti  nolemus,  a  lege,  a  scriptura, 
aut  ab  aliquo  firmissimo  nostrae  caUsae  adjumento, 
principium  capere  oportebit  Quoniam  igitur  doci« 
lem,  benevolum,  attentum  habere  auditorem  volu- 
mus,  quomodo  quidque  confici  possit,  aperiemus. 
Dociles  auditores  habere  poterimus,  si  summam 
causae  breviter  exponemus,  et  si  attentos  eos  facie- 
mus:  nam  docilis  est  is,  qui  attente  \ult  audire. 
Attentos  habebimus,  si  polHcebimur,  nos  de  rebus 
magnis,  novis,  inusitatis,  verba  facturos,  aut  de  iis 
rebus,  quae  ad  rempublicam  pertineant,  aut  ad  eos 
ipsos  qui  audient,  aut  ad  Deorum  immortalium  re- 
ligionem;  et,  si  rogabimus,  ut  attente  audiant;  et 
si  numero  exponemus  res,  quibus  de  rebus  dicturi 
sumus.  Benevolos  auditores  facere  quatuor  modis 
possumus,  a  nostra,  ab  adversariorum,  ab  auditorum 
persona,  et  a  rebus  ipsis. 

V.  A  nostra  persona  benevolentiam  contrahemus, 
si  nostrum  officium  sine  arrogantia  laudabimus,  aut, 
in  rempublicam  quales  fuerimus,  aut  in  parentes, 
aut  in  amicos,  aut  in  eos  ipsos  qui  audiunt,  refere- 
mus,  dum  haec  omnia  ad  eam  ipsam  rem,  de  qua 
agitur,  sint  accommodata.  Item  si  nostra  incom- 
moda  proferemus,  inopiam,  solitudinem,  calamita- 

{Hhetor,)  vol.  n.  o 

tem ;  et  si  orabimus,  ut  nobis  sint  auxilio ;  simul 
ostendemus,  nos  in  aliis  spem  noluisse  habere.  Ab 
adversariorum  persona  benevolentia  captabitur,  si  eos 
in  odium,  in  invidiain,  in  contemtionem  adducemus. 
In  odium  rapiemus,  si  quod  eorum  spurce,  superbe, 
perfidiose,  crudeliter,  confidenter,  malitiose,  flagitiose 
factum  proferemus.  In  invidiam  trahemus,  si  vim,  si 
potentiam,  factionem,  divitias,  incontinentiam,  nobi- 
litatem,  clientelas,  hospitium,  sodalitatem,  affinitates 
adversariorum  proferemus,  et  his  adjumentis  magis 
quam  veritate  eos  confidere  aperiemus.  In  contem- 
tionem  adducemus,  si  inertiam,  ignaviam,  desidiam, 
luxuriam  adversariorum  proferemus.  Ab  auditorum 
persona  benevolentia  colligetur,  si  res  eorum  fortiter, 
sapienter,  mansuete,  magnifice  judicatas  proferemus ; 
et  si,  quae  de  iis  existimatio,  quae  judicii  exspectatio 
sit,  aperiemus.  Ab  rebus  ipsis  benevolum  efficiemus 
auditorem,  si  nostram  causam  laudando  extollemus, 
adversariorum  per  conterntionem  deprimemus. 

VI.  Deinceps  de  insinuatione  aperiendum  est. 
Tria  sunt  tempora,  quibus  principio  uti  non  possu- 
mus,  qiue  diligenter  sunt  consideranda :  aut  cum 
turpem  causam  habemus,  hoc  est,  cum  ipsa  res  ani- 
mum  auditoris  a  nobis  alienat ;  aut  cum  animus  au- 
ditoris  persuasus  videtur  esse  ab  iis  qui  ante  contra 
dixerunt;  aut  cum  defessus  est  eos  audiendo,  qui 
ante  dixerunt.  Si  causa  turpitudinem  habebit,  exor- 
diri  poterimus  his  rationibus :  rem,  non  hominem ; 
aut  hominem,  non  rem,  spectari  oportere :  non  pla- 
cere  nobis  ipsis,  quas  facta  dicantur  ab  adversariis,  et 
esse  indigna,  aut  nefaiia.  Deinde,  cum  diu  rem  aux- 
erimus,  nihil  simile  a  nobis  factum  ostendemus ;  aut 
aliquorum  judicium  de  simili  causa,  aut  de  eadem, 
aut  de  minore,  aut  de  majore,  proferemus.  Deinde 
ad  nostram  causam  pedetentim  accedemus,  et  simili- 
tudinem  conferemus.  Item  si  negabimus,  nos  de  ad- 
versariis,  aut  de  aliqua  re  dicturos,  et  tamen  occulte 
dicemus  interjectione  verborum.  Si  persuasus  auditor 

fuerit,  id  est,  si  oratio  adversariorum  auditoribus 
fidem  fecerit  (neque  enim  non  facile  seire  poterimus, 
quoniam  non  sumus  nescii,  quibus  rebus  fides  fieri 
soleat) ;  ergo  si  fidem  factam  putabimus,  his  nos  re- 
bus  insinuabimus  ad  causam  :  de  eo,  quod  adversarii 
firmissimum  sibi  adjumentum  putaverint,  primum 
nos  dicturos  pollicebimur ;  aut  ab  adversarii  dicto 
exordiemur,  et  ab  eo  maxime,  quod  iile  nuperrime 
dixerit;  aut  dubitatione  utemur,  quid  potissimum 
dicamus,  aut  cui  loco  primum  respondeamus,  cum 
admiratione.  Si  defessi  erunt  audiendo ;  ab  aliqua 
re,  quas  risum  movere  possit,  exordiemur,  ab  apo- 
logo,  a  fabula,  verisimili,  imitatione,  depravatione, 
inversione,  ambiguo,  suspicione,  irrisione,  stultitia, 
exsuperatione,  collatione,  literamm  mutatione ;  prse- 
terea  exspectatione,  similitudine,  novitate,  historia, 
versu,  aut  ab  alicujus  interpellatione,  aut  arrisione ; 
et  si  promiserimus,  aliter,  ac  parati  fuerimus,  nos 
esse  dicturos;  nos  non  eodem  modo,  ut  casteri  so- 
leant,  verba  facturos ;  quid  alii  soleant,  quid  nos  fac- 
turi  simus,  breviter  exponemus. 

VII.  Inter  insinuationem  et  principium  hoc  iiu 
terest.  Principium  hujusmodi  debet  esse,  ut  statini, 
apertis  rationibus,  [quibus]  pra^scripsimus,  aut  bene- 
volum,  aut  attentuin,  aut  docilem  faciamus  audito- 
rem :  at  insinuatio  ejusmodi  debet  esse,  ut  occulte 
per  dissimulationem  eadem  illa  omnia  conficiamus, 
ut  ad  eamdem  commoditatem  in  dicendi  -opere  per- 
venire  possimus.  Verum  ha;  tres  utilitates  tametsi  in 
tota,  oratione  sunt  comparand^e,  hoc  est,  ut  auditores 
sese  perpetuo  nobis  attentos,  dociles,  benevolos  pras- 
beant ;  tamen  id  per  exordium  causas  maxime  com- 
parandum  est.  Nunc,  ne  quando  vitioso  exordio  uta- 
mur,  quae  vitia  vitanda  sint,  docebo.  In  exordienda 
causa,  servandum  est,  ut  leaia  sit  sermo,  et  usitata 
verborum  consuetudo,  ut  non  apparata  oratio  esse 
videatur.    Vitiosum  exordium  est,   quod  in  plures 

causas  potest  accommodari,  quod  vulgare  dicitur. 
Item  vitiosurn  est,  quo  nihilo  minus  adversarius  po- 
test  uti,  quod  commune  appellatur.  Item  illud,  quo 
leviter  commutato  adversarius  poterit  uti  ex  con- 
trario.  Item  vitiosum  est,  quod  nimium  apparatis 
verbis  compositum  est,  aut  nimis  longum  est,  et 
quod  non  ex  ipsa,  causa  natum  videtur,  (qucd  sepa- 
ratum  vocatur ;  in  quo  etiam  translatum  includitur) 
ut  proprie  cohsereat  cum  narratione ;  et  qucd  neque 
benevolum,  neque  docilem,  neque  attentum  facit  au- 
ditorem.  De  exordio  satis  dictum  est :  deinceps  ad 
narrationem  transeamus. 

VIII.  Narrationum  tria  sunt  genera.  Unum  est, 
cum  exponimus  rem  gestam,  et  unumqucdque  trahi- 
mus  ad  utilitatem  nostram,  vincendi  causa ;  qucd 
pertinet  ad  eas  causas,  de  quibus  judicium  futurum 
est.  Alterum  genus  narrationis  est,  quod  intercurrit 
nonnunquam,  fidei,  aut  criminationis,  aut  transitionis, 
aut  alicujus  apparationis,  vel  laudationjs,  causa.  Ter- 
tium  genus  est  id,  quod  a  causa  ciyili  remotum  est ; 
in  quo  tamen  exerceri  convenit,  quo  commcdius  illas 
superiores  narrationes  in  causis  tractare  possimus. 
Ejus  narrationis  duo  sunt  genera:  unum,  quod  in 
negotiis ;  alterum,  qucd  in  personis,  positum  est.  Id 
quod  in  negotiorum  expositione  positum  est,  tres  ha- 
bet  partes,  fabulam,  historiam,  argumentum.  Fabula 
est,  quae  neque  veras  neque  verisimiles  continet  res, 
ut  hae  qu?D  tragcediis  traditae  sunt.  Historia  est  res 
gesta,  sed  ab  aetatis  nostrae  memoria,  remota.  Argu- 
mentum  est  ficta  res,  quae  tamen  fieri  potuit ;  velut 
argumenta  comcediarum.  Illud  genus  narrationis, 
qucd  in  personis  positum  est,  debet  habere  sermonis 
festivitatem,  animorum  dissimilitudinem,  gravitatem, 
levitatem,  spem,  metum,  suspicionem,  desiderium, 
dissimulationem,  misericordiam,  rerum  varietates, 
fortunae  commutationem,  insperatum  incommodum, 
subitam  lcetitiam,  jucundum  exitum  rerum.    Verum 

hcec  in  exercendo  transigentur :  illud,  quod  ad  veri- 
tatem  pertinet,  quomodo  tractari  conveniat,  aperie~ 
mus. 

IX.  Tres  res  convenit  habere  narrationem,  ut  bre- 
vis,  ut  dilucida,  ut  verisimilis  sit :  quae  quoniam  fleri 
oportere  scimus,  quemadmodum  faciamus,  cognos- 
cendum  est.  Rem  breviter  narrare  poterimus,  si  inde 
incipiemus  narrare,  unde  necesse  erit ;  et  si  non  ab 
ultimo  initio  repetere  volemus ;  et  si  summatim,  non 
particulatim,  narrabimus ;  et  si  non  ad  extremum, 
sed  usque  eo,  quo  opus  erit,  persequemur;  et  si 
transitionibus  nullis  utemur ;  et  si  non  deerrabimus 
ab  eo  quod  cceperimus  exponere ;  et  si  exitus  rerum 
ita  ponemus,  ut,  ante  quoque  qua?  facta  sunt,  sciri 
possint,  tametsi  nos  reticuerimus :  quod  genus  est, 
si  dicam,  me  ex  provincia  redisse,  profectum  quoque 
in  provinciam,  intelligatur.  Et  omnino  non  modo  id 
quod  obest,  sed  etiam  id  quod  neque  cbest  neque 
adjuvat,  satius  est  prseterire.  Et  ne  bis  aut  syepius 
idem  dicamus,  cavendum  est :  etiam  ne  id,  quod 
semel  supra  diximus,  deinceps  dicamus,  hoc  modo : 

"  Athenis  Megaram  vesperi  advenit  Simo : 
Ubi  advenit  Megaram,  insidias  fecit  virgim : 
Insidias  postquam  fecit,  vim  in  loco  attulit." 

Rem  dilucide  narrabimus,  si,  ut  quidque  primum 
gestum  erit,  ita  primum  exponemus,  et  rerum  ac 
temporum  ordinem  conservabimus,  ut  gestee  res 
erunt,  aut  ut  potuisse  geri  videbuntur ;  (  hic  erit  con- 
siderandum,  ne  quid  perturbate,  ne  quid  contorte,  ne 
quid  ambigue,  ne  quid  nove,  dicamus ;  ne  quam  in 
aliam  rem  transeamus ;  ne  ab  ultimo  repetamus ;  ne 
longe  persequamur ;  ne  quid,  quod  ad  rem  pertineat, 
praetereamus)  et  si  sequemur  ea,  qua?  de  brevitate 
prsjcepta  sunt:  nam,  quo  brevior,  eo  dilucidior  et 
cognitu  facilior  narratio  fiet.  Verisimilis  narratio  erit, 
si,  ut  mos,  ut  opinio,  ut  natura  postulat,  dicemus ;  si 
spatia  temporum,  personaium  chgnitates,  consiliorum 

rationes,  locorum  opportunitates  constabunt :  ne  re- 
felli  possit,  aut  temporis  parum  fuisse,  aut  causam 
nullam,  aut  locum  idoneum  non  fuisse,  aut  homines 
ipsos  facere  aut  pati  non  potuisse.  Si  vera  res  erit, 
nihilo  minus  haec  omnia  narrando  conservanda  sunt : 
nam  saepe  veritas,  nisi  haec  servata  sint,  fidem  facere 
non  potest:  sin  erit  ficta,  eo  magis  erunt  conser- 
vanda.  De  iis  rebus  caute  confligendum  est,  quibus 
in  rebus  tabulae,  aut  alicujus  firma  auctoritas,  vide- 
bitur  interfuisse.  Adhuc  quae  dicta  sunt,  arbitror 
mihi  constare  cum  caeteris  artis  scriptoribus,  nisi  quia 
de  insinuationibus  nova  excogitavimus,  quod  eas  soli 
nos,  praeter  caeteros,  in  tria  tempora  divisimus,  ut 
plane  certam  viam  et  perspicuam  rationem  exordio- 
rum  haberemus. 

Xt  Nunc,  quod  reliquum  est,  quoniam  de  rerum 
inventione  disputandum  est,  in  qua,  singulare  consu- 
mitur  oratoris  officium,  dabimus  operam,  ut  nihilo 
minus  industrie,  quam  rei  utilitas  postulabit,  quae- 
sisse  videamur  ;  si  prius  pauca  de  causarum  divisione 
dixerimus. 

Causarum  divisio  in  duas  partes  distributa  est. 
Primum  enim,  perorata  narratione,  debemus  aperire, 
quid  nobis  conveniat  cum  adversariis ;  et  si  ea,  quae 
nobis  utilia  erunt,  convenient,  quid  in  controversia 
relinquatur,  hoc  modo :  Interfectam  esse  matrem  ab 
Oreste,  convenit  mihi  cum  adversariis.  Jurene  fece- 
rit  ?  et  Licueritne  facere  ?  id  est  in  controversia. 
Item  e  contrario,  Agamemnonem  esse  a  Clytasmne- 
stra  occisum  coniitentur :  cum  id  ita  sit,  me  ulcisci 
parentem  negant  oportuisse.  Deinde,  cum  hoc  feceri- 
mus,  distributione  uti  debemus.  Ea  dividitur  in  duas 
partes,  enumerationem  et  expositionem.  Enumera- 
tione  utemur,  cum  dicemus  numero,  quot  de  rebus 
dicturi  simus.  Eam  plus  quam  trium  partium  nu- 
mero  esse  non  oportet :  nam  et  periculosum  est,  ne- 
quando  plus  minusve  dicamus ;  et^uspicionem  affert 
auditori  meditationis  et  artificii ;  quae  res  fidem  ab- 

rogat  orationi.  Expositio  est,  cum  res,  de  quibus  dic- 
turi  sumus,  exponimus  breviter  et  absolute. 

Nunc  ad  confirmationem  et  confutationem  trans* 
eamus.  Tota  spes  vincendi,  ratioque  persuadendi, 
posita  est  in  confirmatione  et  confutatione :  nam, 
cum  adjumenta  nostra  exposuerimus,  contrariaque 
dissolverimus,  absolute  nimirum  munus  oratorium 
confecerimus. 

XI.  Utrumque  igitur  facere  poterimus,  si  consti- 
tutionem  causse  cognoverimus.  Causarum  constitu- 
tiones  alii  quatuor  fecerunt :  noster  doctor  Hermes 
tres  putavit  esse ;  non  ut  de  illorum  quidquam  de- 
traheret  inventione,  sed  ut  ostenderet,  id,  quod  opor- 
tuisset  simpliciter  ac  singulari  modo  docere,  illos 
distribuisse  dupliciter  et  bipertito.  Constitutio  est 
prima  deprecatio  defensoris,  cum  accusatoris  insimu- 
latione  conjuncta.  Constitutiones  itaque,  ut  ante 
diximus,  tres  sunt,  conjecturalis,  legitima,  juridicialis. 
Conjecturalis  est,  cum  de  facto  controversia  est,  hoc 
modo  :  Ajax  in  silva,  postquam  resciyit,  quae  fecis- 
set  per  insaniam,  gladio  incubuit.  Uiysses  intervenit : 
occisum  conspicatur :  e  corpore  telum  cruentum  edu- 
cit.  Teucer  intervenit :  fratrem  occisum,  et  inimicum 
fratris  cum  gladio  cruento,  videt :  capitis  arcessit. 
Hic,  quoniam  conjectura  verum  quaeritur,  de  facto 
erit  controversia ;  et  ex  eo  constitutio  causae  conjec- 
turalis  nominatur.  Legitima  constitutio  est,  cum  in 
scripto  aliquid  controversiae  nascitur.  Ea  dividitur  in 
partes  sex,  scriptum  et  sententiam,  qontrarias  leges, 
ambiguum,  definitionem,  translationem,  ratiocinatio- 
nem.  Ex  scripto  et  sententia  nascitur  controversia, 
cum  videtur  scriptoris  voluntas  cum  scripto  ipso  dis- 
sentire,  hoc  modo :  Si  lex  sit,  quae  jubeat,  eos,  qui 
propter  tempestatem  navim  reliquerint,  omnia  per- 
dere  ;  eorum  navim  caeteraque  esse,  si  navis  conser- 
vata  sit,  qui  remanserint  in  navi :  magnitudine  tem- 
pestatis  omnes  perterriti  navim  reliquerunt,  et  in 

scapham  conscenderunt,  praater  unum  aegrotum.  Is, 
prOpter  morbum,  exire  et  fugere  non  potuit.  Casu 
et  fortuitu  navis  in  portum  incolumis  delata  est. 
Illam  aegrotus  possidet.  Navim  petit  ille,  cujus  fue- 
rat.  Haec  constitutio  legitima  est  ex  scripto  et  sen- 
tentia.  Ex  contrariis  legibus  controversia  constat, 
cum  alia  lex  jubet  aut  permittit,  alia  vetat  quidpiam 
fieri,  hoc  modo :  Lex  vetat  eum,  qui  de  pecuniis  re- 
petundis  damnatus  sit,  in  concione  orationem  habere. 
Altera  lex  jubet  augurem,  in  demortui  locum  qui 
petat,  in  concione  nominare.  Augur  quidam,  dam- 
natus  de  pecuniis  repetundis,  in  demortui  locum  no- 
minavit.  Petitur  ab  eo  multa. 

XII.  Constitutio  haec  legitima  est  ex  contrariis 
legibus.  Ex  ambiguo  controversia  nascitur,  cum  res, 
in  unam  sententiam  scripta,  duas  aut  plures  senten- 
tias  significat,  hoc  modo :  Faterfamilias  cum  filium 
haeredem  faceret,  testamento  vasa  argentea  uxori  le- 
gavit.  Tullius,  haeres  meus,  Terentiae,  uxori  meae, 
XXX  pondo  vasorum  argenteorum  dato,  quae  volet. 
Post  mortem  ejus,  vasa  pretiosa,  et  caelata  magnifice, 
petit  mulier.  Tullius  se,  quae  ipse  velit,  XXX  pon- 
do  ei  debere  dicit.  Constitutio  est  legitima  ex  ambi- 
guo.  Ex  definitione  constat  causa,  cum  in  controver- 
sia  est,  quo  nomine  factum  appelletur.  Ea  est  hujus- 
modi :  Cum  L.  Saturninus  legem  frumentariam  de 
semissibus  et  trientibus  laturus  esset,  Q.  Caepio,  qui 
per  id  temporis  quaestor  urbanus  erat,  docuit  senatum, 
aerarium  pati  non  posse  largitionem  tantam.  Senatus 
decrevit,  si  eam  legem  ad  populum  ferat,  adversus 
rempublicam  videri  eum  facere.  Saturninus  ferre  coe- 
pit :  collegae  intercedere :  ille  nihilominus  cistellam  de- 
tulit.  Caepio,  ut  illum  contra  senatus-consultum,  inter- 
cedentibus  collegis,  [adversus  rempublicam]  vidit  fer- 
re,  cum  viris  bonis  impetum  facit ;  pontes  disturbat ; 
cistas  dejicit :  impedimento  est,  quo  secius  feratur 
lex.  Arcessitur  Caepio  majestatis.  Constitutio  est  le- 

gitima  ex  definitione.  Vocabulum  enim  deftnitur  ip- 
sum,  cum  quaeritur,  quid  sit  minuere  majestatem. 
Ex  translatione  controversia  nascitur,  cum  aut  tem- 
pus  differendum,  aut  accusatorem  mutandum,  aut 
judices  mutandos,  reus  dicit.  Hac  parte  constitu- 
tionis,  Graeci  in  judiciis,  nos  in  jure  civili  plerumque 
utimur.  In  hac  parte  nos  juris  civilis  scientia  juva- 
bit :  in  judiciis  tamen  nonnihil  ea  utimur,  hoc  mo- 
do :  Si  quis  peculatus  accusetur,  quod  vasa  argentea 
publica  de  loco  privato  dicatur  sustulisse,  possit  dicere, 
cum  definitione  sit  usus,  quid  sit  furtum,  quid  pecu- 
latus  ;  secum  furti  agi,  non  peculatus,  oportere.  Haec 
partitio-legitimae  constitutionis  his  de  causis  raro  ve- 
nit  in  judicium,  quod  in  privata  actione  praetoriae  ex- 
ceptiones  sunt,  et  causa  cadit  is,  qui  non,  quemad- 
modum  oportet,  egerit ;  et  in  publicis  quaestionibus 
cavetur  legibus,  ut  ante,  si  reo  commodum  sit,  judi- 
cium  de  accusatore  fiat,  utrum  illi  liceat  accusare, 
necne. 

XIII.  Ex  ratiocinatione  controversia  constat,  cum 
res  sine  propria  lege  venit  in  judicium,  quae  tamen 
ab  aliis  legibus  similitudinem  quamdam  aucupatur. 
Ea  est  hujusmodi :  Lex  est,  Sifuriosus  exsistet,  agna- 
torum  gentiliumque  in  eo  pecuniaque  ejus  potestas 
esto.  Et  lex,  Qui  parentem  necasse  judicatus  erit, 
ut  is  obvolutus  et  obligatus  corio,  devehatur  in  pro- 
fluentem.  Et  lex,  Paterfamilias  uti  super  familia 
pecuniave  sua  legaverit,  ita  jus  esto.  Et  lex,  Si  pa- 
terfamilias  intestatus  moritur,  familia  pecuniaque 
ejus  agnatorum  gentiliumque  esto.  Malleolus  judi- 
catus  est  matrem  necasse.  Ei  damnato  statim  folli- 
culo  lupino  os  obvolutum  est,  et  soleae  ligneae  pedi- 
bus  [inductae]  sunt ;  et  in  carcerem  ductus  est  Qui 
defendebant  eum,  tabulas  in  carcerem  afFerunt ;  tes- 
tamentum,  ipso  praesente,  conscribunt ;  testes  rite 
afFuerunt :  de  illo  supplicium  paulo  post  sumitur  ;  ii, 
qui  haeredes  erant  testamento,  haereditatem  adeunt. 

Frater  minor  Malleoli,  qui  eum  oppugnaverat  in 
ejus  periculo,  suam  vocat  hasreditatem  lege  agnationis. 
Hic  certa  lex  in  rem  nulla  affertur ;  et  tamen  multae 
afferuntur,  e  quibus  ratiocinatio  nascitur,  quare  po- 
tuerit  aut  non  potuerit  jure  testamentum  facere. 
Constitutio  legitima  est  ex  ratiocinatione.  Cujusmodi 
partes  essent  legitimae  constitutionis,  ostendimus; 
nunc  de  juridiciali  constitutione  dicamus. 

XIV.  Juridicialis  constitutio  est,  cum  factum 
convenit,  sed,  jure  an  injuria  factum  sit,  quaeritur. 
Ejus  constitutionis  partes  sunt  duae,  quarum  una  ab- 
soluta,  altera  assumtiva  nominatur.  Absoluta  est, 
cum  id  ipsum  quod  factum  est,  ut  aliud  nihil  foris  as- 
sumatur,  recte  factum  esse  dicemus.  Ea  est  hujus- 
modi :  Mimus  quidam  nominatim  Accium  poetam 
compellavit  in  scena.  Cum  eo  Accius  injuriarum  agit. 
Hic  nihil  aliud  defendit,  nisi  licere  nominari  eum,  cu- 
jusnomine  scripta  dentur  agenda.  Assumtiva  pars  est, 
cum  per  se  defensio  infirrna  est,  sed,  assumta  extra- 
ria  re,  comprobatur.  Assumtivae  partes  sunt  quatuor ; 
concessio,  remotio  criminis,  translatio  criminis,  com- 
paratio.  Concessio  est,  cum  reus  postulat  sibi  ignosci. 
Ea  dividitur  in  purgationem,  et  deprecationem.  Pur- 
gatio  est,  cum  consulto  se  negat  reus  fecisse.  Ea  divi- 
ditur  in  fortunam,  imprudentiam,  necessitatem  :  for- 
tunam,  ut  Caepio  ad  tribunos  plebis  de  amissione  ex- 
ercitus ;  imprudentiam,  ut  ille,  qui  de  eo  servo,  qui 
dominum  occiderat,  supplicium  sumsit,  cui  frater 
esset,  antequam  tabulas  testamenti  aperuit,  cum  is 
servus  manumissus  testamento  esset :  necessitudinem, 
ut  ille,  qui  ad  diem  commeatus  non  venit,  quod  eum 
aquae  interclusissent.  Deprecatio  est,  cum  et  peccasse 
se,  et  consulto  fecisse,  reus  confitetur,  et  tamen  pos- 
tulat,  ut  sui  misereantur.  Hoc  in  judicio  fere  non 
potest  usu  venire ;  nisi,  quando  pro  eo  dicimus,  cu- 
jus  multa  recte  facta  constant.  Hoc  modo  in  loco 
communi  per  amplificationem  injiciemus:  Quod  si 

hoc  fecisset,  tamen  ei  pro  pristinis  beneficiis  ignosci 
conveniret:  verum  nihil  postulat  ignosci.  Ergo  in 
judicium  non  venit ;  at  in  senatum,  aut  ante  impe- 
ratorem  et  in  consilium,  talis  causa  potest  venire. 

XV.  Ex  translatione  criminis  causa  constat,  cum 
fecisse  nos  non  negamus,  sed  aliorum  peccatis  coactos 
fecisse  dicimus  :  ut  Orestes,  cum  se  defendit,  in  ma- 
trem  confert  crimen.  Ex  remotione  criminis  causa 
constat,  cum  a  nobis  non  crimen,  sed  culpam  ipsam, 
amovemus,  et  vel  in  hominem  transferimus,  vel  in 
rem  quampiam  conferimus.  In  hominem  transfertur ; 
ut  si  accusetur  is,  qui  P.  Sulpicium  se  fateatur  occi- 
disse,  et  id  jussu  consulum  defendat ;  et  eos  dicat 
non  modo  imperasse,  sed  rationem  quoque  ostendisse, 
quare  id  facere  liceret.  In  rem  confertur ;  ut,  si  quis, 
ex  testamento  quod  facere  jussus  sit,  ex  plebis-scito 
vetetur.  Ex  comparatione  causa  constat,  cum  dici- 
mus  necesse  fuisse  alterutrum  facere,  et  id,  quod  fe- 
cerimus,  satius  fuisse  facere.  Ea  causa  hujusmodi 
est :  C.  Popillius,  cum  a  Gallis  obsideretur,  neque 
effugere  ullo  modo  posset,  venit  cum  hcstium  duci- 
bus  in  collocutionem ;  ita  discessit,  ut,  si  impedi. 
menta  relinqueret,  exercitum  educeret.  Satius  esse 
duxit,  amittere  impedimenta,  quam  exercitum  :  ex- 
ercitum  eduxit;  impedimenta  reliquit:  arcessitur 
majestatis. 

XVI.  Quce  constitutiones,  et  quas  constitutionum 
partes  sint,  videor  ostendisse.  Nunc  quo  modo  eas, 
et  qua  via  tractari  conveniat,  demonstrandum  est ; 
si  prius  aperuerimus,  quid  oporteat  ab  ambobus  in 
causa  destinari,  quo  ratio  omnis  totius  orationis  con- 
feratur. 

Constitutione  igitur  reperta,  statim  quserenda  est 
ratio.  Ratio  est,  qua?  causam  facit,  et  continet  defen- 
sionem,  hoc  modo,  (ut,  docendi  causa,  in  hac  potis-» 
simum  causa  consistamus  :)  Orestes,  cum  confitea- 
tur  se  occidisse  matrem,  nisi  attulerit  facti  rationem, 

perverterit  defensionem.  Ergo  afFert  eam,  quae  nisi 
intercederet,  ne  causa  quidem  esset.  "  Illa  enim," 
inquit,  "  patrem  meum  occiderat."  Ergo  (ut  ostendi) 
ratio  ea  est,  quae  continet  defensionem,  sine  qua  ne 
parva  quidem  dubitatio  potest  remorari  damnationem. 
Inventa  ratione,  firmamentum  quaerendum  est;  id 
est,  quod  continet  accusationem,  quod  affertur  con- 
tra  rationem  defensionis,  de  qua  ante  dictum  est.  Id 
constituetur  hoc  modo :  Cum  usus  fuerit  Orestes  ra- 
tione,  hoc  pacto,  "  Jure  occidi ;  illa  enim  patrem 
meum  occiderat ;"  utetur  accusator  firmamento,  hoc 
pacto  :  "  Sed  non  abs  te  occidi,  neque  indemnatam 
poenas  pendere,  oportuit."  Ex  ratione  defensionis,  et 
ex  firmamento  accusationis,  judicii  quaestio  nascatur 
oportet ;  quam  nos  judicationem,  Graeci  KptvojixBvo»  ap- 
pellant.  Ea  constituetur  ex  conjunctione  firmamenti 
et  rationis  defensione,  hoc  modo :  Cum  dicat  Ores- 
tes,  se  patris  ulciscendi  causa  matrem  occidisse,  rec- 
tumne  fuerit,  a  filio,  sine  judicio,  Clytaemnestram 
occidi  ?  Ergo  hac  ratione  judicationem  reperire  con- 
venit.  Reperta  judicatione,  omnem  rationem  totius 
orationis  eo  conferri  oportebit. 

XVII.  In  omnibus  constitutionibus  et  partibus 
constitutionum,  hac  via  judicationes  reperientur, 
praeterquam  in  conjecturali  constitutione.  Nam  in  ea 
nec  ratio,  quare  fecerit,  quaeritur ;  fecisse  enim  ne- 
gatur:  nec  firmamentum  exquiritur,  quoniam  non 
subest  ratio.  Quare  ex  intentione  et  inficiatione  judi- 
catio  constituitur,  hoc  modo :  Intentio,  "  Occidisti 
Ajacem."  Inficiatio,  "  Non  occidi."  Judicatio,  Oc- 
cideritne  ?  Ratio  omnis  utriusque  orationis,  ut  ante 
dictum  est,  ad  hanc  judicationem  conferenda  est.  Si 
plures  erunt  constitutiones,  aut  partes  constitutio- 
num,  judicationes  quoque  plures  erunt  in  una  cau- 
sa  :  sed  omnes  simili  ratione  reperientur.  Sedulo  de- 
dimus  operam,  ut  breviter  et  dilucide,  quibus  de  re- 
bus  adhuc  dicendum  fuit,  diceremus.    Nunc,  quo- 

niam  satis  hujus  voluminis  magnitudo  crevit,  com- 
modius  est  in  altero  libro  de  caeteris  rebus  deinceps 
exponere  ;  ne  qua,  propter  multitudinem  literarum, 
possit  animum  tuum  defatigatio  retardare.  Sed  si  quo 
tardius  hasc,  quam  studes,  absolventur,  cum  rerum 
magnitudini,  tum  nostris  quoque  occupationibus,  as- 
signare  debebis.  Verumtamen  maturabimus ;  et, 
quod  negotio  diminutum  fuerit,  exasquabimus  indus- 
tria, ;  ut,  pro  tuo  in  nos  officio,  et  nostro  in  te  studio, 
munus  hoc  accumulatissime  tuae  largiamur  voluntati. 


(Wietor.)  vol.  ir. 


RHETORICORUM, 

AD 

C.  HERENNIUM, 

LIBER  SECUNDUS. 


I.  In  primo  libro,  Herenni,  breviter  exposuimus, 
quas  causas  recipere  oratorem  oporteret,  et  in  quibus 
officiis  artis  elaborare  conveniret,  et  ea  officia  qua  ra- 
tione  facillime  consequi  posset.  Verum,  quia  neque 
de  omnibus  rebus  simul  dici  poterat,  et  de  maximis 
primum  scribendum  fuit,  quo  castera  tibi  faciliora 
cognitu  viderentur;  ita  nobis  placitum  est,  ut  ea, 
quae  difficillima  essent,  potissimum  conscriberemus. 

Causarum  tria  sunt  genera,  demonstrativum,  deli- 
berativum,  judiciale.  Multo  difficillimum  est  judi- 
ciale.  Ergo  id  primum  absolvemus.  Hoc  et  priore  li- 
bro  egimus,  cum  de  quinque  oratoris  officiis  tracta- 
remus,  quorum  inventio  et  prima  et  difficillima  est. 
Ea  quoque  nobis  erit  hoc  in  libro  propemodum  ab- 
soluta ;  et  parvam  partem  ejus  in  tertium  volumen 
transferemus.  De  sex  partibus  orationis  primum 
scribere  incepimus.  In  primo  libro  locuti  sumus  de- 
exordio,  narratione,  divisione ;  nec  pluribus  verbis, 
quam  necesse  fuit,  nec  minus  dilucide,  quam  te  velle 
existimabamus.  Deinde  conjunctim  de  confirmatione 

et  confutatione  dicendum  fuit :  quare  genera  consti- 
tutionum  et  earum  partes  aperuimus :  ex  quo  simul 
ostendebatur,  quomodo  constitutionem  et  partes  con- 
stitutionis,  causa  posita,  reperiri  oporteret.  Deinde 
docuimus,  judicationem  quemadmodum  quasri  con- 
veniret :  qua  inventa,  curandum,  ut  omnis  ratio  to- 
tius  orationis  ad  eam  conferatur.  Postea  admonui- 
mus,  esse  causas  complures,  quibus  plures  constitu- 
tiones  aut  partes  constitutionum  accommodarentur. 

II.  Reiiquum  videbatur  esse,  ut  ostenderemus, 
quae  ratio  posset  inventiones  ad  unamquamque  con- 
stitutionem  aut  partem  constitutionis  accommodare : 
et  item  quas  argumentationes  (quas  Graeci  Ett^e/- 
pYifj.aTa  appellant)  sequi,  et  quas  [vitare,]  oporteret: 
quorum  utrumque  pertinet  ad  confirmationem  et 
confutationein.  Deinde  ad  extremum  docebimus, 
cujusmodi  conclusionibus  orationum  uti  oporteat : 
qui  locus  erat  extremus  de  sex  partibus  orationis. 

Primum  ergo  quaDremus,  quemadmodum  quam- 
que  causam  tractari  conveniat :  et  nimirum  conjectu- 
ralem,  quae  prima  et  difficillima  est,  potissimum  con- 
sideremus.  In  causa  conjecturaii,  narratio  accusato- 
ris  suspiciones  interjectas  et  dispersas  habere  debet, 
ut  ^  nihil  actum,  nihil  dictum,  nusquam  ventum  aut 
abitum,  nihil  denique  factum,  sine  causa  putetur. 
Defensoris  narratio  simplicem  et  dilucidam  exposi- 
tionem  debet  habere,  cum  attenuatione  suspicionis. 
Hujus  constitutionis  ratio  in  sex  partes  est  distributa ; 
probabile,  collationem,  signum,  argumentum,  con- 
secutionem,  approbationem.  Horum  unumquidque 
quid  valeat,  aperiemus.  Probabile  est,  per  quod  pro- 
batur,  expedisse  reo  peccare,  et  a  simili  turpitudine 
hominem  nunquam  abfuisse.  Id  dividitur  in  causam 
et  in  vitam.  Causa  est  ea,  quas  induxit  ad  maleficium, 
commodorum  spe,  aut  incommodorum  vitatione ;  ut 
cum  quaeritur,  num  quod  commodum  maleficio  ap- 
petierit,  num  honorem,  num  pecuniam,  num  domi- 
nationem?   num  aliquam  cupiditatem  amoris,  aut 

hujusmodi  libidinis,  voluerit  explere  ?  aut  num  quod 
incommodum  vitarit,  inimicitias,  infamiam,  dolorem, 
supplicium  ? 

III.  Hic  accusator  in  spe  commodi  cupiditatem 
ostendet  adversarii ;  in  vitatione  incommodi  formidi- 
nem  augebit :  defensor  autem  negabit  fuisse  causam, 
si  poterit,  aut  eam  vehementer  extenuabit.    Deinde 
iniquum  esse  dicet,  omnes,  ad  quos  aliquid  emolu- 
menti  ex  aliqua  re  pervenerit,  in  suspicionem  male- 
ficii  devocari.    Deinde  vita  hominis  ex  ante  factis 
spectabitur.    In  quo  primo  considerabit  accusator, 
num  quando  simile  quid  fecerit.    Si  id  non  reperiet, 
quceret,  num  quando  venerit  in  similem  suspicionem ; 
et  in  eo  debebit  esse  occupatus,  ut  ad  eam  causam 
peccati,  quam  paulo  ante  exposuerit,  yita  hominis 
possit  accommodari,  hoc  modo :    Si  dicet  pecuniae 
causa  fecisse,  ostendet  eum  semper  avarum  fuisse ;  si 
honoris,  ambitiosum :  ita  poterit  animi  vitium  cum 
causa  peccati  conglutinare.  Si  non  poterit  par  animi 
vitium  cum  causa  reperire,  reperiat  dispar.   Si  non 
poterit  avarum  demonstrare,  demonstret  corruptorem 
vel  perfidiosum,  si  quo  modo  poterit :  denique  aliquo 
aut  quam  plurimis  vitiis  contaminabit  personam : 
deinde,  qui  illud  fecerit  tam  nequiter,  eumdem  hoc 
tam  perperam  fecisse  non  esse  mirandum.    Si  vehe- 
menter  castus  et  integer  existimabitur  adversanus, 
dicet,  facta,  non  famam,  spectari  oportere ;  illum  ante 
occultasse  sua  fiagitia ;  se  planum  facturum,  ab  eo 
maleficium  non  abesse.    Defensor  primum  demon- 
strabit  vitam  integram,  si  poterit :  id  si  non  poterit, 
confugiet  ad  imprudentiam,   stultitiam,   adolescen- 
tiam,  vim,  persuasionem :  quibus  de  rebus  vitupe- 
ratio  eorum,  quae  extra  id  crimen  erunt,  non  debeat 
assignari.  Sin  vehementer  hominis  turpitudine  impe-> 
djetur  et  infamia,  prius  dabit  operam,  ut  falsos  ru- 
mores  dissipatos  esse  dicat  de  innocente:  et  utetur 
loco  communi,  rumoribus  credi  non  oportere.    Sm 
nihil  horum  rieri  poterit,  utatur  extrema  defensione, 

et  dicat,  non  se  de  moribus  ejus  apud  censores,  sed 
de  criminibus  adversariorum  apud  judices,  dicere. 

IV.  Collatio  est,  cum  accusator  id,  quod  adversa- 
rium  fecisse  criminatur,  alii  nemini,  nisi  reo,  bono 
fuisse  demonstrat ;  aut  alium  nemincm  potuisse  per- 
ficere,  nisi  adversarium ;  aut  eum  ipsum  aliis  ratio- 
nibus  aut  non  potuisse,  aut  non  acque  commode  po- 
tuisse ;  aut  eum  fugisse  alias  rationes  commodiores 
propter  cupiditatem.  Hoc  loco  defensor  demonstret, 
oportet,  aut  aliis  quoque  bono  fuisse,  aut  alios  quo- 
que  id,  quod  ipse  insimuletur,  facere  potuisse.  Sig- 
num  est,  per  quod  ostenditur  idonea  periiciendi  fa- 
cultas  esse  quaesita.  Id  dividitur  in  partes  sex  :  lo- 
cum,  tempus,  spatium,  cccasionem,  spem  perficiendi, 
spem  celandi.  Locus  quasritur,  celebris,  an  desertus  ? 
semper  desertus  ?  an  tum,  cum  id  factum  sit,  fuerit 
in  eo  loco  solitudo  ?  sacer,  an  profanus  ?  publicus, 
an  privatus  fuerit  ?  cujusmodi  loci  attingant  ?  num, 
qui  est  passus,  perspectus  aut  exauditus  esse  possit  ? 
Horum  quid  reo,  quid  accusatori  conveniat,  perscri- 
bere  non  gravaremur,  nisi  facile  quivis,  causa  positii , 
posset  judicare :  initia  enim  inventionis  ab  arte  de- 
bent  proficisci ;  caetera  facile  cornparabit  exercitatio. 
Tempus  ita  quaeritur  :  qua  parte  anni  ?  qua  hora  ? 
noctu,  an  interdiu  ?  qua,  diei,  qua  noctis  hora,  fac- 
tum  esse  dicatur  ?  et  cur  ejusmodi  temporibus  ? 
Spatium  ita  consideratur  :  satisne  longum  fuerit  ad 
eam  rem  transigendam  ?  et  potueritne  scire,  satis  ad 
id  perficiendum  spatii  futurum  ?  Nam  parvi  refert 
satis  spatii  fuisse  ad  id  perficiendum,  si  id  ante  sciri 
et  ratione  provideri  non  potuit.  Occasio  quaeritur, 
idoneane  fuerit  ad  rem  adoriendam  ?  an  alia  meiior, 
qu£e  aut  praeterita  sit,  aut  non  exspectata  ?  Spes  per- 
ncicndi  quaj  fuerit,  spectabitur  hoc  modo :  si,  quae 
supra  dicta  sunt  signa,  concurrerint ;  si  prasterea  ex 
altera  parte  vires,  pecunia,  consilium,  scientia,  appa- 
ratio,  videbitur  fuisse ;  cx  altera  parte  imbecillitas, 
inopia,  stultitia,  imprudentia,  mapparatio,  dcmon- 

strabitur  fuisse :  quare  scire  potuerit,  utrum  diffiden- 
dum  an  confidendum  fuerit.  Spes  celandi  quae  fuerit, 
quaeritur  ex  consciis,  arbitris,  adjutoribus,  liberis  aut 
servis,  aut  utrisque. 

V.  Argumentum  est,  per  quod  res  coarguitur  cer- 
tioribus  argumentis,  et  magis  firma  suspicione.  Id 
dividitur  in  tempora  tria,  praeteritum,  instans,  conse- 
quens.  In  praeterito  tempore  oportet  considerare,  ubi 
fuerit,  ubi  visus  sit,  quocum  visus  sit;  num  quid 
appararit,  num  quem  convenerit,  num  quid  dixerit, 
num  quem  habuerit  de  consciis,  de  adjutoribus,  de 
adjumentis  ;  num  quid  in  loco  praeter  consuetudinem 
fuerit,  aut  alieno  tempore.  In  instanti  tempore  quae- 
ritur,  num  visus  sit,  cum  faciebat ;  num  qui  strepi- 
tus,  clamor,  crepitus  exauditus  sit ;  aut  denique, 
num  quid  aliquo  sensu  perceptum  sit,  adspectu,  au- 
ditu,  tactu,  odoratu,  gustatu :  nam  quivis  horum 
sensus  potest  conflare  suspicionem.  In  consequenti 
tempore  spectabitur,  num  quid,  re  transacta,  relic- 
tum  sit,  quod  indicet  aut  factum  esse  maleficium,  aut 
a  quo  sit  factum.  Factum  esse,  hoc  modo :  si  tumore 
et  livore  decoloratum  est  corpus  mortui,  significat 
eum  veneno  necatum.  A  quo  factum  sit,  hoc  modo  : 
si  telum,  si  vestimentum,  si  quid  ejusmodi  relictum, 
aut  vestigium  repertum  fuerit ;  si  cruor  in  vestimen- 
tis  ;  si  in  eo  loco  comprehensus  aut  visus,  transacto 
negotio,  quo  in  loco  res  gesta  dicitur.  Consecutio 
est,  cum  quaeritur,  quae  signa  nocentis  et  innocentis 
consequi  soleant.  Accusator  dicet,  si  poterit,  adver- 
sarium,  cum  ad  eum  ventum  sit,  erubuisse,  expallu- 
isse,  titubasse,  inconstanter  locutum  esse,  concidisse, 
pollicitum  esse  aliquid ;  quae  signa  conscientiae  sunt. 
Si  reus  horum  nihil  fecerit,  accusator  dicet,  eum 
usque  adeo  praemeditatum  fuisse,  quid  sibi  esset  usu 
venturum,  ut  confidentissime  resistens  responderet ; 
quae  signa  confidentiae,  non  innocentiae,  sunt.  Defen- 
sor,  si  pertimuerit,  magnitudine  periculi,  non  con- 
scientia  peccati,  se  commotum  esse  dicet.   Si  non 

pertimuerit,   fretum  innocentia  negabit   esse   com< 
motum. 

VI.  Approbatio  est,  qua  utimur  ad  extremum, 
coniirmata  suspicione.  Ea  habet  locos  proprios  atque 
communes.  Proprii  sunt,  quibus,  nisi  accusator,  et 
quibus,  nisi  defensor,  nemo  potest  uti.  Communes 
sunt,  qui  alia  in  causa  ab  reo,  alia  ab  accusatore, 
tractantur.  In  causa  conjecturali,  proprius  loeus  ac- 
cusatoris  est,  cum  dicit  malorum  misereri  non  opor- 
tere,  et  cum  auget  peccati  atrocitatem.  Defensoris 
proprius  locus  est,  cum  misericordiam  captat,  et  cum 
accusatorem  calumniari  criminatur.  Communes  loci 
sunt  cum  accusatoris,  tum  defensoris,  a  testibus  con- 
tra  testes,  a  quaestionibus  contra  quaestiones,  ab  ar« 
gumentis  contra  argumenta,  a  rumoribus  contra  ru- 
mores.  A  testibus  dicemus  secundum  auctoritatem  et 
vitam  testium,  et  constantiam  testimoniorum.  Contra 
testes,  vitae  turpitudinem,  testimoniorum  inconstan- 
tiam ;  si  aut  fieri  non  potuisse  dicemus,  aut  non  fac- 
tum  esse  quod  dicant,  aut  scire  illos  non  potuisse, 
aut  cupide  dicere  et  argumentari.  Haec  et  ad  im- 
probationem  et  approbationem  testium  pertinebunt. 

VII.  A  quaestionibus  dicemus,  cum  demonstrabi- 
mus,  majores,  veri  inveniendi  causa,  tormentis  et  cru- 
ciatibus  voluisse  quaeri,  et  summo  dolore  homines 
cogi,  ut,  quidquid  sciant,  dicant.  Et  praeterea  confir- 
matior  haec  erit  disputatio,  si,  quae  dicta  erunt  argu- 
mentando,  iisdem  viis,  quibus  omnis  conjectura  trac- 
tatur,  trahemus  ad  verisimilem  suspicionem ;  idemque 
hoc  in  testimoniis  facere  oportebit.  Contra  quaestiones 
hoc  modo  dicemus :  primum  majores  voluisse  certis 
in  rebus  interponi  quaestiones,  cum,  quae  vere  dice- 
rentur,  sciri ;  quae  falso  in  quaestione  pronuntiaren- 
tur,  refelli  possent,  hoc  modo :  Quo  in  loco  quid 
positum  sit ;  et  si  quid  esset  simile,  quod  videri,  aut 
aliquo  simili  signo  percipi  posset:  deinde,  dolori 
credi  non  oportere,  quocr  alius  alio  recentior  sit  in 
dolore,  quod  ingeniosior  ad  comminiscendum,  quod 

denique  saepe  scire  aut  suspicati  possit,  quid  quaesitor 
velit  audire ;  quod  cum  dixerit,  intelligat  sibi  finem 
doloris  futurum.  Haec  disputatio  comprobabitur,  si 
refellemus,  quae  in  quaestionibus  erunt  dicta,  proba- 
bili  argumentatione  ;  idque  partibus  conjecturae,  quas 
ante  exposuimus,  facere  oportebit.   Ab  argumentis, 
et  signis,  et  caeteris  locis,  quibus  augetur  suspicio, 
dicere,  hoc  modo  convenit :  Cum  multa  concurrant 
argumenta  et  signa,  quas  inter  se  consentiant,  rem 
perspicuam,  non  suspiciosam,  videri  oportere :  item 
plus  oportere  signis  et  argumentis  credi,  quam  testi- 
bus :  haec  enim  eo  modo  exponi,  quo  re  vera,  sint 
gesta ;  testes  corrumpi  posse  vel  pretio,  vel  gratia, 
vel  metu,  vel  simultate.  Contra  argumenta  et  signa 
et  caeteras  suspiciones,  dicemus  hoc  modo  :  si  demon- 
strabimus,  nullam  rem  esse,  quam  non  suspicionibus 
quivis  possit  criminari;  deinde,  unamquamque  suspi- 
cionem  extenuabimus ;  et  dabimus  operarn,  utos- 
tendamus,  nihilo  magis  in  nos  eam,  quam^  in  alium 
quempiam,  convenire ;  indignum  esse  facinus,  sine 
testibus  conjecturam  et  suspicionem  firmamenti  satis 
habere. 

VIII.  A  rumoribus  dicemus,  si  negabimus  temere 
famam  nasci  solere,  quin  subsit  aliquid ;  et  si  dice- 
mus  causam  non  fuisse,  quare  quispiam  confingeret 
et  comminisceretur  ;  et  praeterea,  si  casteri  falsi  soleant 
esse,  argumentabimur  hunc  esse  verum.  Contra 
rumores  dicemus  primum,  si  docebimus  multos  esse 
falsos  rumores,  et  exemplis  utemur,  de  quibus  falsa 
fama  fuerit;  et  aut  inimicos  nostrcs,  aut  homines 
natura  malevolos  et  malcdicos,  confinxisse  dicemus  : 
et  aut  ahquam  fictam  fabulam  in  adversarios  affere- 
mus,  quam  dicamus  omnibus  in  ore  esse  ;  aut  verum 
rumorem  proferemus,  qui  illis  aliquid  turpitudinis 
afferat ;  neque  tamen  ei  mmori  nos  fidem  habere  di- 
cemus  ;  ideo  quod  quivis  homo  possit  quemvis  tur- 
pem  de  quolibet  rumorem  profcrrc,  et  confictam  fa- 
bulam  dissipare.  Verumtamen,  si  rumor  vehementer 


_ 

probabilis  esse  videbitur,  argumentando  famae  fidem 
poterimus  abrogare.  Quod  et  difficillima  tractatu  est 
constitutio  conjecturalis,  et  in  veris  causis  ssepissime 
tractanda  est,  eo  diligentius  omnes  ejus  partes  per- 
scrutati  sumus ;  ut  ne  parvula  quidem  titubatione 
aut  offensione  impediremur,  si,  ad  hanc  rationem 
praeceptionis,  assiduitatem  exercitationis  accommo- 
dassemus.  Nunc  ad  legitimae  constitutionis  partes 
transeamus. 

IX.  Cum  voluntas  scriptoris  cum  scripto  dissidere 
videbitur,  si  a  scripto  dicemus,  his  locis  utemur,  se- 
cundum  narrationem :  primum  scriptoris  collauda- 
tione :  deinde  scripti  recitatione :  deinde  perconta- 
tione,  scirentne  adversarii  id  scriptum  fuisse  in  lege, 
aut  in  testamento,  aut  in  stipulatione,  aut  in  quclibet 
scripto,  quod  ad  eam  rem  pertineat  ?  deinde  colla- 
tione,  quid  scriptum  sit ;  quid  adversarii  se  fecisse 
dicant;  quid  judicem  sequi  conveniat,  utrum  id 
quod  diligenter  perscriptum  sit,  an  id  quod  acute 
sit  excogitatum  :  dejnde  ea  sententia,  quae  ab  adver- 
sariis  sit  excogitata,  et  seripto  attributa,  contemnetur 
et  infirmabitur.  Deinde  quaeretur,  quid  ei  obfuerit, 
si  id  voluisset  adscribere,  [num]  non  potuerit  per- 
scribi.  Deinde  a  nobis  sententia  reperietur,  et  causa 
proferetur,  quare  id  scriptor  senserit,  quod  perscrip- 
sit :  et  demonstrabitur  scriptum  illud  esse  dilucide, 
breviter,  commode,  perfecte,  certa  cum  ratione. 
Deinde  exempla  proferentur,  quae  res,  cum  ab  ad- 
versariis  sententia  et  voluntas  aft erretur,  a  scripto  po- 
tius  judicatae  sunt.  Deinde  ostendetur,  quam  pericu- 
losum  sit  a  scripto  recedere.  Locus  communis  est 
contra  eum,  qui,  cum  fateatur,  se,  contra  id  quod 
legibus  sancitum  aut  testamento  perscriptum  sit,  fe- 
cisse,  tamen  facti  quaerat  defensionem. 

X.  A  sententia  sic  dicemus.  Primum  laudabimus 
scriptoris  commoditatem  atque  brevitatem,  quod  tan- 
tum  scripserit,  quod  necesse  fuerit ;  illud,  quod  sine 
scripto  intelligi  potuerit,  non  necessario  scribendum 

putarit.  Deinde  dicemus,  calumnia.toris  esse  offi- 
cium,  verba  et  literas  sequi,  negiigere  voluntatem. 
Deinde  id,  quod  scriptum  sit,  aut  non  posse  fieri, 
aut  non  lege,  non  more,  non  natura,  non  agquo  et 
bono,  posse  fieri ;  quae  omnia  scriptorem  [noluisse 
quam  rectissime  fieri,  nemo  dicet :]  at  ea,  quae  a  no- 
bis  facta  sint,  justissime  facta.  Deinde  contrariam 
sententiam  aut  nullam  esse,  aut  stultam,  aut  injus- 
tam,  aut  non  posse  fieri,  aut  non  constare  cum  su- 
perioribus  et  inferioribus  sententiis;  aut  cum  jure 
communi,  aut  cum  aliis  legibus  communibus,  aut 
cum  rebus  judicatis  dissentire.  Deinde  exemplcrum, 
a  voluntate,  et  contra  scriptum,  judicatorum,  enume- 
ratione  utemur ;  deinde  legum  et  stipulationum 
breviter  excerptarum,  in  quibus  intelligatur  scripto- 
rum  voluntas  et  expositio.  Locus  ccmmunis  contra 
eum,  qui  scriptum  recitet,  et  scriptoris  voluntatem 
non  interpretetur.  Cum  duae  leges  inter  se  discrepant, 
videndum  est  primum,  num  qua  obrogatio  aut  dero- 
gatio  sit.  Deinde,  utrum  leges  ita  dissentiant,  ut  al- 
tera  jubeat,  altera  vetet ;  an  ita,  ut  altera  cogat, 
altera  permittat.  Infirma  enim  erit  ejus  defensio,  qui 
negabit  se  fecisse,  quod  cogeretur,  cum  altera  lex 
permitteret.  Plus  enim  valet  sanctio  permissione. 
Item  illa  defensio  tenuis  est,  cum  ostenditur  id  fac- 
tum  esse,  quod  ea  lex  sanciat,  cui  legi  obrogatum 
vel  derogatum  sit;  id,  quod  posteriori  lege  sancitum 
sit,  esse  neglectum.  Cum  haec  erunt  considerata, 
statim  nostrae  legis  expositione,  recitatione,  collauda- 
tione  utemur.  Deinde  contrariae  legis  enodabimus 
voluntatem,  et  eam  trahemus  ad  nostrae  causae  com- 
modum.  Deinde  de  juridiciali  absoluta,  sumemus 
rationem  juris,  et  quaeremus  partem  juris,  utrum 
cum  ea  faciat ;  de  qua  parte  posterius  disseremus. 

XI.  Si  ambiguum  est  scriptum,  ut  (puta)  quod  in 
duas  aut  plures  sententias  trahi  possit,  hoc  modo 
tractandum  est.  Primum,  sitne  ambiguum  ?  quae- 
rendum  est.  Deinde,  quomodo  scriptum  esset,  si  id, 

quod  adversarii  interpretentur,  scriptor  fieri  vclu- 
isset,  ostendendum  est.  Deinde  id,  quod  nos  inter- 
pretemur,  et  fieri  posse,  et  honeste,  recte,  lege,  more, 
natura,  bono  et  aequo,  fieri  posse ;  quod  adversarii 
interpretentur,  e  contrario :  nec  esse  ambigue  scrip- 
tum,  cum  inteiligatur,  utrum  sententia  vera  sit. 
Sunt,  qui  arbitrentur,  ad  hanc  causam  tractandam, 
vehementer  pertinere  cognitionem  amphiboliarum 
eam,  quae  a  dialecticis  profertur.  Nos  vero  arbitra- 
mur,  non  modo  nulJo  adjumento  esse,  sed  potius 
maximo  impedimento  :  omnes  enim  illi  amphibolias 
aucupantur,  eas  etiam,  quae  ex  altera  parte  senten- 
tiam  nullam  possunt  interpretari.  Itaque  et  alieni 
sermonis  molesti  interpellatores,  et  scripti  tum  odiosi, 
tum  obscuri  interpretes  sunt ;  et,  dum  caute  et  expe- 
dite  loqui  volunt,  infantissimi  reperiuntur.  Ita,  dum 
metuunt  in  dicendo,  ne  quid  ambiguum  dicant,  no- 
men  suum  pronuntiare  non  possunt.  Verum  horum 
pueriles  opiniones  rectissimis  rationibus,  cum  voles, 
refellemus.  [In  praesentiarum]  hoc  interdicere  non 
alienum  fuit,  ut  hujus  infantiae  garrulam  disciplinam 
contemneremus. 

XII.  Cum  definitione  utemur,  primum  afferemus 
brevem  vocabuli  definitionem,  hoc  modo :  Majesta- 
tem  is  minuit,  qui  ea  tollit,  ex  quibus  rebus  civitatis 
amplitudo  constat :  [quae  sunt  ea  ?  quae  capiunt] 
suffragia  populi,  et  rnagistratus  consilium.  Nempe 
igitur  tu  et  populum  suffragio  et  magistratum  consi- 
lio  privasti,  cum  pontes  disturbasti.  Item  ex  contra- 
rio :  Majestatem  is  minuit,  qui  amplitudinem  civi- 
tatis  detrimento  afrlcit.  Ego  non  affeci,  sed  prohi- 
bui,  detrimento ;  aerarium  enim  conservavi ;  libidini 
malorum  restiti ;  majestatem  omnem  interire  non 
passus  sum.  Primum  igitur  vocabuli  sententia  brevi- 
ter,  et  ad  utilitatem  causae  accommodate,  describetur : 
deinde  factum  nostrum  cum  verbi  descriptione  con- 
jungetur :  deinde  contrariae  descriptionis  ratio  refel- 
letur,  si  aut  falsa  erit,  aut  inutilis,  aut  turpis,  aut 

injuriosa.  Id  quoque  ex  juris  partibus  sumetur  de 
juridiciali  absoluta,  de  qua  jam  loquemur.  Quaeritur 
in  translationibus,  primum,  num  aliquis  ejus  rei  ac- 
tionem,  petitionem,  aut  persecutionem  habeat,  quem 
non  oporteat  ?  num  alio  modo,  tempore,  loco  ?  num 
alia  lege  ?  num  alio  quaerente,  aut  agente  ?  Haec 
legibus,  moribus,  aequo  et  bono,  reperientur ;  de 
quibus  dicetur  in  juridiciali  absoluta.  In  causa  ra- 
tionali  primum  quaeretur,  ecquid  in  rebus  majoribus, 
aut  minoribus,  aut  similibus,  similiter  scriptum  aut 
judicatum  sit?  deinde,  utrum  ea  res  similis  sit  ei 
rei,  qua  de  agitur,  an  dissimilis  ?  deinde,  utrum 
consulto  de  ea  re  scriptum  non  sit,  quod  noluerit 
cavere,  quod  satis  cautum  putarit,  propter  caetero- 
rum  scriptorum  similitudinem.  De  partibus  legitimae 
constitutionis  satis  dictum  est :  nunc  ad  juridicialem 
revertamur. 

XIII.  Absoluta  juridiciali  constitutione  utemur, 
cum  ipsam  rem,  quam  nos  fecisse  confitemur,  jure 
factam  dicemus,  sine  ulla  assumtione  extrariae  defen- 
sionis.  In  ea  quaeri  convenit,  jurene  factum  sit  ?  De 
eo,  causa  posita,  dicere  poterimus,  si,  ex  quibus  par- 
tibus  jus  constet,  cognoverimus.  Constat  igitur  ex 
his  partibus ;  natura,  lege,  consuetudine,  judicato, 
aequo  et  bono,  pacto.  Natura  jus  est,  quod  cogna- 
tionis  aut  pietatis  causa  observatur ;  quo  jure  paren- 
tes  a  liberis,  et  a  parentibus  liberi,  coluntur.  Lege 
jus  est  id,  quod  populi  jussu  sancitum  est;  quod 
genus,  ut  in  jus  eas,  cum  voceris.  Consuetudine  jus 
est  id,  quod,  sine  lege,  aeque  ac  si  legitimum  sit, 
usitatum  est ;  quod  genus,  id,  quod  argentario  tule- 
ris  expensum,  a  socio  ejus  recte  repetere  possis.  Ju- 
dicatum  est  id,  de  quo  sententia  lata  est,  aut  decre- 
tum  interpositum.  Ea  saepe  diversa  sunt,  ut  aliud 
alii  judici,  aut  praetori,  aut  consuli,  aut  tribuno  ple- 
bis,  placitum  sit ;  et  flt,  ut  de  eadem  re  saepe  alius 
aliud  decreverit,  aut  judicaverit;  quod  genus,  M. 
Drusus,  praetor  urbanus,  quod  cum  haerede  mandati 

?f^etrVJ"  rdU™Jeddidit '  S-  Julius  non  reddidit. 
item  c.  (adms  judex  absolvit  injuriarum  eum,  qui 
Lnohum  poetam  in  scena  nominatim  teserat ;  P. 
Mucms  eum,  qm  L.  Accinm  poetam  nominaverat, 
co„demnav.t.  Ergo,  qnia  possunt  res  simili  de  causa 
feimthter  judicate  proferri;  cum  id  usu  venerit* 
judicem  cum  judice,  tempus  cum  tempore,  numerum 
cumnumerojudiciorum  [conferemus.l  Ex  *quo  et 
bono  jus  constat,  quod  ad  veritatem  et  utihtatem 
communem  videtur  pertinere;  qnod  genus,  «  Vt 
major  anms  LX,  et  cui  morbus  causa  est,  cUito- 
rem  det."  Ex  eo  vel  novum  jus  constitui' convemt 
ex  tempore  et  homm  s  dignitate.  Ex  pacto  jus  est, 
Si  qm  mter  se  pepigerunt :»  «  Si  quid  inter  quos 

•  hocVmodl  •    uCR  **&" ]egibUS  0b—da  sunt' 
ftoc  modo ;        Rem  ubi  pagunt,  orato :  ni  paeunt 

ScitCo°™SuntaUt  "  for°  ante  meridi-  causaCd 
ex  eonven",  P     3'  qUae  Sine  le^hus  ot^ervantur 

ex  conventu,  qu<e  jure  prastaredicuntur.  His  igitur 
parttbus  mjunam  demonstrari,  jus  confirmari  conve- 
■VTvqU£m  absolutMuridiciah  faciendum  videtur. 
tiiiV" fW  «.«""^onequaaetur,  utrum  sa. 

fans  fuent  agere  id  quod  reus  dicat  se  fecisse,  an  id 
quod  accusator  dicat  oportuisse  fieri ;  primum  quari 
convemt,  utrum  fuerit  utihus  ex  conLtione ;  hoc 
est,  utrum  venustms,  facilius,  conducibilius.  Ddnde 

ue^miir  a;IP,SUmne  °/0r.tUerit  ^udicare>  *K 
iS  ?T*       ^0™111  fuerit  statuendi  potestas  ? 

s^  utt™     P°netUr,ab  acCusatore  susPicioPex  cor, 
fectum  e, rJeCtUrabr'  ^T6  Putetur  non  ea  rati°ne 
do°l  mJ    '  qU°  mehus  deteriori  anteponeretur,  sed 

fueri^  °r?°tlUm  geStUm-  Deinde  qu*retur,'Po. 
tuentne  v.tan,  ne  m  eum  locum  veniretur  ?  Ab  de- 

f  nsore  contra  refelletur  argumentatio  conjecfurahs, 

ScPart0babm  CaUSa'  de  qUa  ante  ***»»  est-  H 
m3)  [nn  i    '.aCCUSat0r  utetur  lococommuni  in  eum 

berempotestatlPr  nP°/Uerit'  CUm  Statuendi  non  ha" 

(iCt.  T™r> contra  eos  qui  *quum 

censeant  rem  perniciosam  utili  praeponi,  utetur  loco 
communi  per  conquestionem ;  et  simul  quaeret  ab 
accusatoribus,  et  ab  judicibus  ipsis,  quid  facturi  es- 
sent,  si  in  eo  loco  fuissent  ?  et  tempus,  locum,  rem, 
deliberationem  suam,  ponet  ante  oculos. 

XV.  Translatio  criminis  est,  cum  ab  reo  facti 
causa  in  aliorum  peccatum  transfertur.  In  qua  pri- 
mum  quaerendum  est,  Jurene  in  alium  crimen  trans- 
feratur  ?  deinde  spectandum  est,  an  aeque  magnum 
sit  illud  peccatum  quod  in  alium  transferatur,  atque 
illud  quod  reus  suscepisse  se  fateatur  ?  deinde,  Opor- 
tueritne  in  ea  re  peccare,  in  qua  alius  ante  peccarit  ? 
deinde,  Oportueritne  judicium  ante  fleri  ?  deinde, 
cum  factum  judicium  non  sit  de  illo  crimine,  quod 
in  alium  transferatur,  Oporteatne  de  ea  re  judicium 
fieri,  quae  res  in  judicium  nondum  venerit  ?  Locus 
communis  accusatoris,  contra  eum  qui  plus  censeat 
vim  quam  judicia  valere  oportere  :  et  ab  adversariis 
percontabitur  accusator,  quid  futurum  sit,  si  idem 
caeteri  faciant,  ut  de  indemnatis  supplicia  sumant, 
quod  eos  idem  fecisse  dicant  ?  Quid  si  ipse  accusator 
idem  facere  voluisset  ?  Defensor  eorum  peccati  atro- 
citatem  proferet,  in  quos  crimen  transferetur ;  rem, 
locum,  tempus,  ante  oculos  ponet,  ut  ii,  qui  audient, 
existiment,  aut  non  potuisse,  aut  non  fuisse  utile, 
rem  in  judicium  venire. 

XVI.  Concessio  est,  per  quam  nobis  ignosci  pos- 
tulamus.  Ea  dividitur  in  purgationem,  et  depreca- 
tionem.  Purgatio  est,  cum  consulto  a  nobis  factum 
negamus.  Ea  dividitur  in  necessitudinem,  fortunam, 
imprudentiam.  De  his  primum  partibus  ostendendum 
est ;  deinde  ad  deprecationem  revertendum  videtur. 
Primum  considerandum  est,  num  culpa  ventum  sit 
in  necessitudinem  ?  num  culpam  veniendi  necessi- 
tudo  fecerit  ?  Deinde  quaerendum  est,  ecquo  modo 
vis  illa  vitari  potuerit,  ac  levari  ?  Deinde  is,  qui  in 
necessitudinem  causam  conferet,  expertusne  sit,  quid 
contra  facere  aut  excogitare  posset?  Deinde,  num 

quee  suspiciones  ex  conjecturali  constitutione  trahi 
possint,  quae  significent,  id  consulto  factum  esse, 
quod  necessario  accidisse  dicitur.  Deinde,  si  maxime 
necessitudo  quaepiam  fuerit,  Conveniatne  eam  satis 
idoneam  causam  putari  ?  Si  autem  imprudentia  reus 
se  peccasse  dicet,  primum  quaeretur,  Utrum  potuerit 
scire,  an  non  potuerit  ?  Deinde,  Utrum  data  sit  ope- 
ra,  ut  sciretur,  an  non  ?  Deinde,  Utrum  casu  nescie- 
rit,  an  culpa  ?  nam  qui  se  propter  vinum,  aut  amo- 
rem,  aut  iracundiam,  fugisse  rationem  dicet,  is  animi 
vitio  videbitur  nescisse,  non  imprudentia  :  quare  non 
imprudentia  se  defendet,  sed  culpa  contaminabit. 
Deinde  conjecturali  constitutione  quaeretur,  Utrum 
scierit,  an  ignoraverit  ?  et  considerabitur,  Satisne 
imprudentia  praesidii  debeat  esse,  cum  factum  esse 
constet  ?  Cum  in  fortunam  causa  conferetur,  et  ea 
re  defensor  ignosci  reo  dicet  oportere,  eadem  omnia 
videntur  consideranda,  quze  de  necessitudine  prae- 
scripta  sunt.  Etenim  omnes  hse  tres  partes  purgatio- 
nis  inter  se  finitimae  sunt,  ut  in  omnes  eadem  fere 
possint  accommodari.  Loci  communes  in  his  causis ; 
accusatoris  contra  eum,  qui,  cum  se  peccasse  confi- 
teatur,  tamen  oratione  judices  demoretur :  defensoris, 
de  humanitate,  misericordia :  voluntatem  in  omnibus 
rebus  spectari  convenire ;  et,  quae  consulto  facta  non 
sint,  in  iis  fraudem  esse  non  oportere. 

XVII.  Deprecatione  utemur,  cum  fatebimur  nos 
peccasse,  neque  id  imprudenter,  aut  fortuitu,  aut 
necessario  fecisse  dicemus,  et  tamen  ignosci  nobis 
postulabimus.  Hic  ignoscendi  ratio  quaeritur  ex  iis 
locis,  si  plura  aut  majora  officia,  quam  maleficia, 
videbuntur  constare ;  si  qua  virtus  aut  nobilitas  erit 
in  eo,  qui  supplicabit ;  si  qua  spes  erit,  usui  futu- 
rum,  si  sine  supplicio  discesserit;  si  ipse  ille  sup- 
plex,  mansuetus  et  misericors  in  potestatibus  osten- 
detur  fuisse ;  si  ea,  quae  peccavit,  non  odio,  neque 
crudelitate,  sed  officio  et  recto  studio  commotus  fecit ; 
si  tali  de  causa  aliis  quoque  ignotum  est ;  si  nihil  ab 

eo  periculi  nobis  futurum  videbitur,  si  eum  missum 
fecerimus ;  si  nulla  aut  a  nostris  civibus,  aut  ab  ali- 
qua  civitate,  vituperatio  ex  ea  re  suscipietur.  Loci 
communes,  de  humanitate,  fortuna,  misericordia, 
rerum  commutatione.  His  locis  omnibus  ex  contra- 
rio  utetur  is  qui  contra  dicet,  cum  amplificatione,  et 
enumeratione  peccatorum.  Haec  causa  judicialis 
fieri  non  potest,  ut  in  primo  libro  ostendimus :  sed, 
quod  potest  vel  ad  senatum  vel  ad  consilium  venire, 
non  visa  est  supersedenda.  Cum  a  nobis  crimen  re- 
movere  volemus,  aut  in  rem  aut  in  hominem  nostri 
peccati  causam  conferemus.  Si  causa  in  hominem 
conferetur,  quaerendum  erit  primum,  Potueritne  tan- 
tum,  quantum  reus  demonstrabit,  is,  in  quem  causa 
conferetur  ?  [Ecquonam]  modo  aut  honeste,  aut  sine 
periculo,  potuerit  obsistere  ?  Si  maxime  ita  sit,  Num 
ea  re  concedi  reo  conveniat,  quod  alieno  inductu  fe- 
cerit  ?  Deinde  in  conjecturalem  trahetur  controver- 
siam,  et  edisseretur,  Num  consulto  factum  sit  ?  Si 
causa  in  rem  quamdam  conferetur,  et  haec  eadem 
fere,  et  omnia,  quae  de  necessitudine  prascepimus, 
consideranda  erunt. 

XVIII.  Quoniam  satis  ostendisse  videmur,  qui- 
bus  argumentationibus  in  unoquoque  genere  causas 
judicialis  uti  conveniret;  consequi  videtur,  ut  do- 
ceamus,  quemadmodum  ipsas  argumentationes  ornate 
et  absolute  tractare  possimus  :  nam  fere  non  difficile 
est  invenire,  quid  sit  causae  adjumento :  difficillimum 
vero  est,  inventum  expolire,  et  expedite  pronuntiare. 
Haec  enim  res  facit,  ut  neque  diutius,  quam  satis 
sit,  in  eisdem  locis  commoremur,  neque  eodem  iden- 
tidem  revolvamur,  neque  inchoatam  argumentatio- 
nem  relinquamus,  neque  incommode  ad  aliam  dein- 
ceps  transeamus.  Itaque  hac  ratione  et  ipsi  meminisse 
poterimus,  quid  quoquo  loco  dixerimus ;  et  auditor, 
cum  totius  causae,  tum  uniuscujusque  argumentatio- 
nis,  distributionem  percipere  et  meminisse  poterit. 
Ergo  absolutissima  et  perfectissima  argumentatio  est 

ea,  quas  in  quinque  partes  est  distributa,  propositio- 
nem,  rationem,  rationis  confirmationem,  exornatio- 
nem,  complexionem.  Propositio  est,  per  quam  osten- 
dimus  summatim,  quid  sit,  quod  probare  volumus. 
Ratio  est  causa,  quae  demonstrat  verum  esse  id  quod 
intendimus,  brevi  subjectione.  Rationis  confirmatio 
est  ea,  quae  pluribus  argumentis  corroborat  breviter 
expositam  rationem.  Exornatio  est,  qua  utimur  rei 
honestandas  et  collocupletandaa  causa,  confirmata  ar- 
gumentatione.  Complexio  est,  quas  concludit  breviter, 
colligens  partes  argumentationis. 

XIX.  Hisce  igitur  quinque  partibus  ut  absolu- 
tissime  utamur,  hoc  modo  tractabimus  argumenta- 
tionem.  Causam  ostendemus  Ulyssi  fuisse,  quare  in- 
terfecerit  Ajacem :  inimicum  enim  acerrimum  de 
medio  tollere  volebat ;  a  quo  sibi  non  injuria  sum- 
mum  periculum  metuebat.  Videbat,  illo  incolumi, 
se  incolumem  non  futurum ;  sperabat  illius  morte  se 
salutem  sibi  comparare ;  consueverat,  si  jure  non  po- 
terat,  quavis  injuria  inimico  exitium  machinari ;  cui 
rei  mors  indigna  Palamedis  testimonium  dat.  Ergo 
et  metus  periculi  hortabatur  eum  interimere,  a  quo 
supplicium  verebatur ;  et  consuetudo  peccandi,  male- 
ficii  suscipiendi  removebat  dubitationem.  Omnes 
enim  cum  minima  peccata  cum  causa  suscipiunt, 
tum  vero  illa,  quae  multo  maxima  sunt  maleficia, 
aliquo  certo  emolumento  ducti  suscipere  conantur. 
Si  multos  induxit  in  peccatum  pecuniee  spes ;  si  com- 
plures  scelere  se  contaminaverunt  imperii  cupiditate ; 
si  multi  leve  compendium  fraude  maxima  commuta- 
runt ;  cui  mirum  videbitur,  istum  a  malencio,  prop- 
ter  acerrimam  formidinem,  non  temperasse  ?  Virum 
fortissimum,  integerrimum,  inimicitiarum  persequen- 
tissimum,  injuria  lacessitum,  ira  exsuscitatum,  homo 
timidus,  nocens,  conscius  sui  peccati,  insidiosus,  ini- 
micum  incolumem  esse  noluit :  cui  tandem  hoc  mi- 
rum  videbitur?  Nam,  cum  feras  bestias  videamus 
alacres  et  erectas  vadere,  ut  alteri  bestiae  noceant; 

Q3 

non  est  incredibile  putandum,  istius  quoque  animum 
ferum,  crudelem,  atque  inhumanum,  cupide  ad  ini- 
mici  perniciem  profectum  ;  praesertim  cum  in  bestiis 
nullam  neque  bonam  neque  malam  rationem  videa- 
mus;  in  isto  plurimas  et  pessimas  rationes  semper 
fuisse  intelligamus.  "  Si  ergo  pollicitus  sum,  me  da- 
turum  causam,  qua  inductus  Ulysses  accesserit  ad 
maleflcium,  et,  si  inimicitiarum  acerrimam  rationem, 
et  periculi  metum,  intercessisse  demonstravi ;  non  est 
dubium,  quin  confiteatur  causam  maleficii  fuisse." 
Ergo  absolutissima  est  argumentatio  ea,  quae  ex  quin- 
que  partibus  constat ;  sed  ea  non  semper  necesse  est 
uti.  Tum  enim  complexione  supersedendum  est,  si 
res  brevis  est,  ut  facile  memoria  comprehendatur : 
tum  exornatio  praetermittenda  est,  si  parum  locuples 
ad  amplificandum  et  exornandum  res  videtur  esse. 
Sin  et  brevis  erit  argumentatio,  et  res  tenuis  aut  hu- 
milis;  tum  et  exornatione  et  complexione  superse- 
dendum  est.  In  omni  argumentatione,  de  duabus 
partibus  postremjs,  haec,  quam  exposui,  ratio  est  ha- 
benda.  Ergo  amplissima  est  argumentatio  quinque- 
pertita ;  brevissima  est  tripertita ;  mediocris,  sublata 
aut  exornatione  aut  complexione,  quadripertita. 

XX.  Duo  genera  sunt  vitiosarum  argumentatio- 
num  :  unum,  quod  ab  adversario  reprehendi  potest ; 
idque  pertinet  ad  causam :  alterum,  quod,  tametsi  nu- 
gatorium  est,  tamen  non  indiget  reprehensionis.  Quae 
sint,  quae  reprehensione  confutari  conveniat,  quae  ta- 
cite  contemni  atque  vitari  sine  reprehensione,  nisi 
exempia  subjecero,  intelligere  dilucide  non  poteris. 
Hax  cognitio  vitiosarum  argumentationum  duplicem 
utilitatem  afFeret :  nam  et  vitare  in  argumentatione 
vitium  admonebit,  et  ab  aliis  non  vitatum  commode 
reprehendere  docebit.  Quoniam  igitur  ostendimus, 
perfectam  et  plenam  argumentationem  ex  quinque 
partibus  constare,  in  unaquaque  parte  argumenta- 
tionis  quae  vitia  vitanda  sint,  consideremus ;  ut  et  ipsi 
ab  his  vitiia  recedere,  et  adversariorum  argumenta- 

tiones  hac  preeceptione  in  omnibus  partibus  tentare, 
et  ab  aliqua  parte  labefactare  possimus.  Expositio- 
vitiosa  est,  cum  ab  aliqua  aut  a  majore  parte  ad 
omnes  confertur  id,  quod  non  necessario  est  omnibus 
attributum ;  ut  si  quis  hoc  modo  exponat :  "  Omnes, 
qui  in  paupertate  sunt,  malunt  maleficio  parare  divi- 
tias,  quam  officio  paupertatem  tueri."  Si  quis  hoc 
modo  exposuerit  argumentationem,  ut  non  curet  quae- 
rere,  qualis  ratio  aut  rationis  confirmatio  sit,  ipsam 
facile  reprehendemus  expositionem,  cum  ostendemus, 
id,  quod  in  aliquo  paupere  improbo  sit,  in  omnes 
pauperes  falso  et  injuria  conferri.  Item  vitiosa  ex- 
positio  est,  cum  id,  quod  raro  fit,  fieri  omnino  nega- 
tur,  hoc  modo :  "  Nemo  potest  uno  adspectu,  neque 
praeteriens,  in  amorem  incidere."  Nam  cum  non- 
nemo  devenerit  in  amorem  uno  adspectu,  et  cum  ille 
neminem  dixerit  omnino ;  nihil  differt,  raro  id  fieri, 
dummodo  aliquando  fieri  aut  posse  fieri  intelligatur. 
XXI.  Item  vitiosa  expositio  est,  cum  cmnes  res 
ostendimus  nos  collegisse,  et  aliquam  rem  idoneam 
prasterimus,  hoc  modo :  "  Quoniam  igitur  homineni 
occisum  constat  esse,  necesse  est  aut  a  praedonibus, 
aut  ab  inimicis,  occisum  esse,  aut  abs  te,  quem  ille 
haeredem  testamento  ex  parte  fecerat.  Praedones  illo 
loco  nunquam  sunt  visi :  inimicum  nullum  habebat : 
relinquitur,  si  neque  a  praedonibus  neque  ab  inimicis 
occisus  est,  quoniam  alteri  non  erant,  alteros  non  ha- 
bebat,  ut  abs  te  sit  interemtus."  Nam  in  hujusce- 
modi  expositione,  reprehensione  utemur,  si  quos, 
praster  eos  quos  ille  dixerit,  potuisse  suscipere  male- 
licium  ostenderimus :  velut  in  hoc  exemplo,  cum 
dixerit  necesse  esse  aut  a  praedonibus,  aut  ab  inimicis, 
aut  a  nobis  occisum  esse ;  dicemus  potuisse  vel  a  fa- 
milia,  vel  a  cohaeredibus  nostris.  Cum  hoc  modo  il- 
lorum  collectionem  disturbaverimus,  nobis  latiorem 
locum  defendendi  relinquemus.  Ergo  hoc  quoque 
vitandum  est  in  expositione,  ne  quando,  cum  omnia 
coilegisse  videamur,  aliquam  idoneam  partem  reli- 


17«  AD  HERENNIUM,  Lib.  II.  Cap.  22. 

querimus.  Item  vitiosa  expositio  est,  quae  constat  ex 
falsa  enumeratione ;  ut  si,  cum  plura  sunt,  pauciora 
dicamus,  hoc  modo :  "  Duae  res  sunt,  judices.  qiue 
omnes  ad  maleficium  impellunt;  luxuries  et  avari- 
tia."  "  Quid  amor  ?"  inquiet  quispiam  :  "  quid  am- 
bitio  ?  quid  [irreligio  ?]  quid  metus  mortis  ?  quid 
imperii  cupiditas  ?  quid  denique  alia  permulta?" 
Item  falsa  enumeratio  est,  cum  pauciora  sunt,  et 
plura  dicimus,  hoc  modo:  "  Tres  res  sunt,  qua? 
omnes  homines  sollicitant;  metus,  cupiditas,  aegri- 
tudo."  Satis  enim  fuerat  dixisse  metum  et  cupidita- 
tem;  quomam  segritudinem  cum  utraque  re  con- 
junctam  esse  necesse  est. 

XXII.  Item  vitiosa  expositio  est,  quae  nimium 
longe  repetitur,  hoc  modo :  "  Omnium  malorum 
stultitia  est  mater,  quae  parit  immensas  cupiditates : 
immensae  porro  cupiditates  infinitae  et  immoderatae 
sunt :  hae  pariunt  avaritiam :  avaritia  porro  hominem 
ad  quodvis  maleficium  impellit.  Igitur,  avaritia  in- 
ducti,  adversarii  nostri  hoc  in  se  facinus  admiserunt." 
Hic  id,  quod  extremum  dictum  est,  satis  fuit  expo- 
nere,  ne  Ennium  et  cseteros  poetas  imitemur,  quibus 
hoc  modo  loqui  concessum  est : 

"  Utinam  ne  in  nemore  Pelio  securibus 

Caesa  cecidisset  abiegna  ad  terram  trabes ; 

Neve  inde  navis  inchoandaa  exordium 

Ccepisset,  qua?  nunc  nominatur  nomine 

Argo,  qua  vecti,  Argivi  delecti  viri 

Petebant  illam  pellem  inauratam  arietis, 

Colchis,  imperio  regis  Peliae  per  dolum : 

Nam  nunquam  hera  errans  mea  domo  efYerret  pe- 

dem 
Medea,  animo  aegra,  amore  ssevo  saucia." 

Nam  hic  satis  erat  dicere  (si  id  modo,  quod  esset  sa- 
tis,  curasset  poeta) 

"  Utirtam  ne  hera  errans  mea  domo  efFerret  pedem 
Medea." 

Ergo  hac  quoque  ab  ultimo  repetitione  in  expositio- 
nibus  magnopere  supersedendum  est.  Non  enim  re- 
prehensione,  sicut  aliae  complures,  sed  sua  sponte,  vi- 
tiosa  est. 

XXIII.  Vitiosa  ratio  est,  quae  ad  expositionem 
non  est  accommodata,  vel  proptcr  intirmitatem,  vel 
propter  vanitatem.  Iniirma  ratio  est,  quae  non  neces- 
sario  ostendit  ita  esse,  quemadmodum  expositum  est ; 
velut  apud  Plautum, 

u  Amicum  castigare  ob  meritam  ncxiam, 
Immane  est  facinus :  verum  in  petate  utile, 
Et  conducibile." 

Haec  expositio  est :  videamus,  quae  ratio  afferatur : 

u  Nam  ego  amicum  hodie  meum 
Concastigabo  pro  commerita  noxia." 

Ex  eo  quod  ipse  facturus  est,  non  ex  eo  quod  fieri 
convenit,  utile  quid  sit,  ratiocinatur.  Vana  ratio  est, 
quae  ex  falsa  causa  constat,  hoc  mcdo  :  "  Amor  fu- 
giendus  non  est :  nam  ex  eo  verissima  nascitur  ami- 
citia."  Aut  hoc  modo :  "  Philosophia  vitanda  est : 
affert  enim  socordiam  atque  desidiam."  Nam  hae  ra- 
tiones  nisi  falsae  essent,  expositiones  quoque  earum 
veras  esse  confiteremur.  Item  infirma  ratio  est,  quae 
non  necessariam  causam  affert  expositionis  :  velut 
Pacuvius, 

"  Fortunam  insanam  esse  et  caxam  et  brutam  per- 

hibent  philosophi ; 
Saxoque  illam  instare  globoso  praedicant  volubilem : 
Ideo,  quo  saxum  impulerit  fors,  cadere  eo  Fortu- 

nam  autumant. 
Caecam  ob  eam  rem  esse  iterant,  quia  nihil  cernat, 

quo  sese  applicet. 
Insanam  aulem  aiunt,  quia  atrox,  incerta,  insta- 

bilisque  sit : 

Brutam,  quia  dignum  atque  indignum  nequeat  in- 

ternoscere. 
Sunt  autem  alii  philosophi,  qui,  contra,  fortunam 

negent 
[Miseriam]  esse  ullam,  sed  temeritate  omnia  regi. 

Id  magis 
Verisimile  aiunt ;    quod  usus  reapse  experiundo 

edocet : 
Velut  Orestes  modo  fuit  rex,  mcdo  mendicus  fac- 

tus  est : 
Naufragio  res  contigit :  nempe  ergo  haud  fortuna. 

obtigit." 

Nam  hic  Pacuvius  infirma  ratione  utitur,  cum  ait, 
verius  esse  temeritate,  quam  fortuna,  res  regi :  nam 
utraque  opinione  philoscphorum  fieri  potuit,  ut  is, 
qui  rex  fuisset,  mendicus  fieret. 

XXIV.  Item  infirma  ratio  est,  quae  videtur  pro 
ratione  afTerri,  sed  idem  dicit,  quod  in  expositione 
dictum  est,  hoc  modo :  u  Magno  malo  est  hominibus 
avaritia,  idcirco  quod  homines  magnis  et  multis  in- 
commodis  conflictantur  propter  immensam  pecuniae 
cupiditatem."  Nam  hic  aliis  verbis  idem  per  rationem 
dicitur,  quod  dictum  est  per  expositionem.  Item  in- 
firma  ratio  est,  quss  minus  idoneam,  quam  res  postu- 
lat,  causam  subjicit  expositionis,  hoc  modo  :  "  Utilis 
est  sapientia,  propterea  quod,  qui  sapientes  sunt,  pie- 
tatem  colere  consuerunt."  Item  "  Utile  est  amicos 
veros  habere :  habeas  enim  quibuscum  jocari  possis." 
Nam,  hujusmodi  in  rationibus,  non  universa,  neque 
absoluta,  sed  extenuata  ratione,  expositio  confirmatur. 
Item  infirma  ratio  est,  quas  vel  alii  expositioni  potest 
accommodari,  ut  facit  Pacuvius,  qui  eamdem  affert 
rationem,  quare  casca,  eamdem,  quare  bruta  fortuna 
dicatur.  In  confirmatione  rationis,  multa  et  vitanda 
in  nostra,  et  observanda  in  adversariorum  ratione  sunt 
vitia ;   proptereaque  diligentius  consideranda,  quod 

accurata  coniirmatio  rationis  totam  vehementissime 
comprobat  argumentationem.  Utuntur  igitur  stu- 
diosi  in  contirmanda  ratione  duplici  conclusione,  hoc 
modo : 

"  Injuria  abs  te  afficior  indigna,  pater. 
Nam,  si  improbum  Cresphontem  existimaveras, 
Cur  me  huic  locabas  nuptiis  ?  sin  est  probus, 
Cur  talem  invitam  invitum  cogis  linquere  ?" 

Qvlss  hoc  modo  concludentur,  aut  ex  contrario  con- 
vertentur,  aut  ex  simplici  parte  reprehendentur.  Ex 
contrario  hoc  modo : 

"  Nulla  te  indigna,  nata,  afficio  injuria. 

Si  probus  est,  [collocavi:]  sin  autem  improbus, 

Divortio  te  liberabo  incommodis." 

Ex  simplici  parte  reprehendentur,  si  ex  duplici  con- 
clusione  alterutra  pars  diluetur,  hoc  modo : 

"  Nam  si  improbum  Cresphontem  existimaveras, 
Cur  me  huic  locabas  nuptiis  ?  Duxi  probum. 
Erravi :  post  cognovi ;  et  fugio  cognitum.,, 

Ergo  reprehensio  hujus  conclusionis  duplex  est ;  acu- 
tior  illa  superior,  facilior  haec  posterior  ad  excogi- 
tandum. 

XXV.  Item  vitiosa  est  confirmatio  rationis,  cum 
ea  re,  quae  plura  signiiicat,  abutirnur  pro  certo  unius 
rei  signo,  hoc  modo :  "  Necesse  est,  quoniam  pallet, 
aegrotasse :"  aut,  u  Necesse  est  peperisse,  quoniam 
sustinet  puerum  infantem."  Nam  haec  sua  sponte 
certa  signa  non  habent,  si  non  caetera  quoque  similia 
concurrant.  Quod  si  concurrerint,  nonnihil  illiusmodi 
signa  adaugent  suspicionem.  Item  vitiosum  est,  cum 
vel  in  alium,  vel  in  eum  ipsum  qui  dicit,  id,  quod  in 
adversarium  dicitur,  potest  convenire,  hoc  modo : 

"  Miseri  sunt,  qui  uxores  ducunt :  at  tu  duxisti 
alteram.,, 

Item  vitiosum  est  id,  quod  vulgarem  habet  defen- 
sionem,  hoc  modo :  "  Iracundia  inductus  peccavit, 
aut  adolescentia,  aut  amore."  Hujuscemodi  enim  de- 
precationes  si  probabuntur,  impune  maxima  peccata 
dilabentur.  Item  vitiosum  est,  cum  id  pro  certo  su- 
mitur,  quod  inter  omnes  non  constat,  quia  etiam 
nunc  in  controversia  est,  hoc  modo : 

"  Eho,  tu  !  Dii,  quibus  est  potestas  motus  supe- 

rum  atque  infernm, 
Pacem  inter  sese  conciliant,  et  conferunt  concor- 

diam." 

Nam  ita,  pro  suo  jure,  hoc  exemplo  usum  Cresphon- 
tem  Ennius  induxit,  quasi  jam,  satis  certis  rationibus, 
ita  esse  demonstrasset.  Item  vitiosum  est,  quod  jam 
quasi  sero,  atque  acto  negotio,  dici  videtur,  hoc  modo : 
"  In  mentem  mihi  si  venisset,  Quirites,  non  commi- 
sissem,  ut  hunc  in  locum  res  veniret ;  nam  aut  hoc, 
aut  hoc  fecissem  :  sed  me  tum  haec  ratio  fugit." 
Item  vitiosum  est,  cum  id,  quod  in  aperto  delicto 
positum  est,  tamen  aliqua  levi  tegitur  defensione,  hoc 
modo: 

"  Cum  te  expetebant  omnes,  florentissimo 
Regno  reliqui :  nunc  desertum  ab  omnibus, 
Summo  periclo  sola  ut  restituam  paro." 

XXVI.  Item  vitiosum  est,  quod  in  aliam  partem, 
ac  dictum  sit,  potest  accipi.  Id  est  hujusmodi,  ut,  si 
quis  potens  ac  factiosus  in  concione  dixerit :  "  Satius 
est  uti  regibus,  quam  malis  legibus."  Nam  et  hoc, 
tametsi  rei  augendae  causa  potest  sine  malitia  dici, 
tamen,  propter  potentiam  ejus  qui  dicit,  non  dicitur 
sine  atroci  suspicione.  Item  vitiosum  est,  falsis  aut 
vulgaribus  definitionibus  uti.  Falsae  sunt  hujusmodi, 
ut  si  quis  dicat,  injuriam  esse  nullam,  nisi  quae  ex 
pulsatione  aut  convicio  constet.  Vulgares  sunt,  quae 
nihilo  minus  in  aliam  rem  transferri  possunt ;  ut  si 
quis  dicat,  "  Quadruplator,  ut  breviter  describam, 

icapitalis  esti  est  enim  improbus  et  pestifer  civis." 
Nam  nihilo  magis  quadruplatoris,  quam  furis,  quam 
sicarii,  aut  proditoris,  attulit  definitionem.  Item  vi- 
tiosum  est,  pro  argumento  sumere,  quod  in  disquisi- 
tione  positum  est ;  ut  si  quis  quem  furti  arguat,  et 
dicat,  eum  esse  hominem  improbum,  avarum,  frau- 
dulentum ;  ei  rei  testimonium  esse,  quod  sibi  furtum 
fecerit.  Item  vitiosum  est,  controversiam  controversia 
dissolvere,  hoc  modo :  M  Non  convenit,  censores,  is- 
tum  vobis  satisfacere  ex  eo,  quod  ait  se  non  potuisse 
adesse  ita  ut  juratus  fuerat :  quod  si  ad  exercitum  non 
venisset,  idne  tribuno  militum  diceret  ?"  Hoc  ideo 
vitiosum  est,  quia  non  expedita  aut  judicata  res,  sed 
impedita,  et  in  simili  controversia  posita,  exemplt 
loco  profertur.  Item  vitiosum  est,  cum  id,  de  quo 
summa  controversia  est,  parum  expeditur,  et,  quasi 
transactum  sit,  relinquitur,  hoc  modo : 

"  Aperte  fatur  dictio,  si  intelligas. 

Tali  dari  arma,  qualis,  qui  gessit,  fuit, 

Jubet,  potiri  si  studeamus  Pergamo  ; 

Quem  ego  profiteor  esse  me :  me  aequum  est  frui 

Fraternis  armis,  mihique  adjudicarier, 

Vel  quod  propinquus,  vel  quod  virtutis  zemulus." 

Item  vitiosum  est,  ipsum  sibi  in  sua  oratione  dissen- 
tire,  et  contra  ea,  qu.se  ante  dixerit,  dicere,  hoc  modo : 

"  Quare  accusem  hunc,  nequeo  exputando  evol- 

vere. 
Nam,  si  veretur,  quid  eum  accusem,  qui  est  pro- 

bus? 
Sin  inverecundum  animi  ingenium  possidet, 
Quid  eum  accusem,  qui  id  parvi  auditu  existi- 

met  ?" 

XXVII.  Non  incommoda  ratione  videtur  sibi 
ostendisse,  quare  non  accusaret.  Quid  ?  postca  quid 
ait? 

(Rhetor.)  vol.  n.  r 

u  Nunc  ego  te  ab  summo  jam  detexam  exordio." 

Item  vitiosum  est,  quod  dicitur  contra  judicis  volun- 
tatem,  aut  eorum  qui  audiunt,  si  aut  partes  quibus 
illi  student,  aut  homines  quos  illi  caros  habent,  lae- 
dantur,  aut  aliquo  hujusmodi  vitio  laedatur  auditoris 
voluntas.  Item  vitiosum  est,  non  omnes  res  confir- 
mare,  quas  pollicitus  sis  in  expositione.  Item  veren- 
dum  est,  ne  de  alia,  re  dicatur,  cum  alia,  de  re  contro- 
versia  sit :  inque  hujusmodi  vitio  considerandum  est, 
ne  aut  ad  rem  addatur  quid,  aut  quidpiam  de  re  de- 
trahatur ;  aut  tota  causa  mutata  in  aliam  causam 
derivetur  ;  uti  apud  Pacuvium  Zethus  cum  Amphi- 
one,  quorum  controversia  cum  de  musica  inducta  sit, 
disputatio  in  sapientiae  rationem,  et  virtutis  utilita- 
tem,  consumitur.  Item  considerandum  est,  ne  aliud 
accusatoris  criminatio  contineat,  aliud  defensoris  ra- 
tio  purget ;  quod  saepe  consulto  multi  ab  reo  faciunt 
angustiis  causae  coacti :  uti,  si  quis,  cum  accusetur 
ambitu  magistratum  petisse,  ab  imperatoribus  saepe- 
numero  se  apud  exercitum  donatum  esse  dicat.  Hoc 
si  diligenter  in  adversariorum  oratione  observaveri- 
mus,  saepe  deprehendemus,  [et  in  hujusmodi  depre- 
hensione  ostendemus],  eos,  de  [ea]  re  quid  dicant, 
non  habere.  Item  vitiosum  est,  artem  aut  scientiam 
aut  studium  quodpiam  vituperare  propter  eorum 
vitia,  qui  in  eo  studio  sunt ;  veluti,  qui  rhetoricam 
vituperant,  propter  alicujus  oratoris  vituperandam 
vitam.  Item  vitiosum  est,  ex  eo,  quod  perperam  fac- 
tum  esse  constet,  putare  ostendi,  a  quo  homine  fac- 
tum  sit,  hoc  modo :  u  Mortuum  deformatum,  tu- 
more  praeditum,  decoloratum,  fuisse  constat:  ergo 
veneno  necatus  est."  Deinde,  si  sit  usque  in  eo  occu- 
patus  (ut  multi  faciunt),  venenum  datum,  vitio  non 
mediocri  conflictetur.  Non  enim,  factumne  sit  ?  quas- 
ritur  ;  sed  a  quo  factum  sit  ? 

XXVIII.    Item  vitiosum  est,  in  comparandis  re- 
bus,  alteram  rem  eiTerre,  de  altera  mentionem  non 

facere,  aut  negligentius  disputare ;  ut  si  comparetur, 
utrum  satius  sit  populum  frumentum  accipere,  an 
non  ?  quae  commoda  sint  in  altera,  re,  cures  enume- 
rare  ;  quae  in  altera  incommoda  sint,  velut  depressa, 
praetereas;  aut  ea,  quae  minima  sint,  dicas.  Item 
vitiosum  est,  in  rebus  comparandis  necesse  putare 
alteram  rem  vituperari,  cum  alteram  laudes  :  quod 
genus,  si  quaeratur,  Utris  major  honor  habendus  sit, 
Albensibus,  an  Venusinis,  quod  reipublicae  populi 
Itomani  profuerint  ?  et  is,  qui  dicit,  alteris,  alteres 
laedat:  non  enim  necesse  est,  si  alteros  praeponas, 
alteros  vituperare.  Fieri  enim  potest,  ut,  cum  alteros 
magis  laudaris,  aliquam  alteris  laudis  partem  attri- 
buas,  ne  cupidius  pugnasse  contra  veritatem  puteris. 
Item  vitiosum  est,  de  nomine  et  vocabulo  ejus  rei 
controversiam  struere,  quam  rem  consuetudo  potest 
optime  judicare ;  velut  Sulpicius,  qui  intercesserat, 
ne  exsules,  quibus  causam  dicere  non  licuisset,  redu- 
cerentur,  idem  posterius,  immutata  voluntate,  cum 
eamdem  legem  ferret,  aliam  sese  ferre  dicebat,  prop- 
ter  nominum  commutationem  :  nam  non  exsules,  sed 
m  ejectos,  se  reducere  aiebat ;  perinde  quasi  id  fu- 
isset  in  controversia,  quo  illi  nomine  appellarentur  a 
populo  Romano  ;  aut  perinde  quasi  non  omnes,  qui- 
bus  aqua,  et  igni  interdictum  est,  exsules  appellentur. 
Verum  illi  fortasse  ignoscimus,  si  cum  causa  fecit : 
nos  tamen  inteiligamus,  vitiosum  esse  intendere  con- 
troversiam  proptcr  nominum  mutationem. 

XXIX.  Quoniam  exornatio  constat  ex  similibus, 
et  exemplis,  et  amplificationibus,  et  judicatis,  et  cae- 
teris  rebus,  quae  pertinent  ad  exaggerandam  et  collo- 
cupletandam  argumentationem ;  quae  sint  iis  rebus 
vitia,  consideremus.  Simile  vitiosum  est,  quod  ex 
aliqua,  parte  dissimile  est,  nec  habet  parem  rationem 
comparationis,  aut  ipsi  obest,  qui  affert.  Exemplum 
vitiosum  est,  si  aut  falsum  est,  ut  reprehendatur ; 
aut  si  improbum,  ut  non  sit  imitandum ;  aut  ma- 
jus,  aut  minus,  quam  res  postulabit.    Res  judicata 

vitiose  profertur,  ei  aut  dissimili  de  re  proferatur ; 
aut  de  ea  re,  qua  de  controversia  non  est;  aut  si 
improba;  aut  ejusmodi,  ut  aut  plures  aut  magis 
idoneae  res  judicatae  ab  adversariis  proferri  possint. 
Item  vitiosum  est,  id  quod  adversarii  factum  esse 
confiteantur,  de  eo  argumentari,  et  planum  facere 
factum  esse:  nam  id  tantum  augeri  oportet.  Item 
vitiosum  est,  id  augere,  quod  convenit  doceri,  hoc 
modo  :  ut  si  quis  quem  arguat,  hominem  occidisse, 
et,  antequam  satis  idoneas  argumentationes  attulerit, 
augeat  peccatum,  et  dicat,  nihil  indignius  esse,  quam 
hominem  occidere :  non  enim,  utrum  indignum  sit, 
an  non  ?  sed,  factumne  sit  ?  quaeritur. 

Complexio  vitiosa  est,  quae  non,  ut  quodque  pri- 
mum  dictum  est,  primum  complectitur,  et  quae  non 
breviter  concludit,  et  quae  non  ex  enumeratione  cer- 
tum  et  constans  aliquid  relinquit,  ut  intelligatur, 
quid  propositum  in  argumentatione  sit,  quid  deinde 
ratione,  quid  eonfirmatione,  quid  tota  argumenta- 
iione  demonstratum. 

XXX.  Conclusiones,  quaa  apud  Grsecos  E7rtkcyoi 
nominantur,  tripertitae  sunt ;  nam  constant  ex  enu- 
meratione,  amplificatione,  et  commiseratione.  In 
quatuor  locis  uti  possumus  conclusionibus  ;  in  prin- 
cipio,  secundum  narrationem,  secundum  firmissi- 
mam  argumentationem,  in  conclusione.  Enumeratio 
est,  per  quam  colligimus  et  commonemus,  quibus  de 
rebus  verba  fecerimus,  breviter;  ut  renovetur,  non 
redintegretur,  oratio;  et  ordine,  quidquid  erit  dic- 
tum,  referamus,  ut  auditor,  si  memoriae  mandaverit, 
ad  id,  quod  ipse  meminerit,  reducatur.  Item  curan- 
dum  est,  ne  aut  ab  exordio,  aut  a  narratione,  repe- 
tatur  orationis  enumeratio.  Facta  enim,  et  dedita 
opera  comparata,  oratio  videbitur  esse,  aut  artificii 
significandi,  aut  ingenii  venditandi,  aut  memorias 
ostentandae  Causa.  Quapropter  initium  enumerationis 
sumendum  est  a  divisione :  deinde  ordine  breviter 
exponendaB  sunt  ree,  quce  tractataa  erunt  in  confirma- 

tione,  et  confutatione.  Amplificatio  est,  quae  per  lo- 
cum  communem,  instigationis  auditorum  causa,  su- 
mitur.  Loci  communes  ex  decem  praeceptis  commo- 
dissime  sumuntur,  adaugendi  criminis  causa.  Primus 
locus  sumitur  ab  auctoritate,  cum  commemoramus, 
quantae  curae  ea  res  fuerit  Diis  immortalibus,  aut 
majoribus  nostris,  regibus,  civitatibus,  nationibus, 
hominibus  sapientissimis,  senatui :  item  maxime, 
quo  modo,  de  his  rebus,  legibus  sancitum  sit.  Se- 
cundus  locus  est,  cum  consideramus,  illae  res,  de 
quibus  criminamur,  ad  quos  pertineant ;  utrum  ad 
omnes,  quod  atrocissimum  est ;  an  ad  superiores, 
(quod  genus  ii  sunt,  a  quibus  auctoritatis  locus  com- 
munis  sumitur) ;  an  ad  pares,  hoc  est,  in  eisdem 
partibus  animi,  corporis,  fortunarum  positos ;  an  ad 
inferiores,  qui  omnibus  his  rebus  antecelluntur.  Ter- 
tius  locus  est,  quo  percontamur,  quid  sit  eventurum, 
si  omnibus  idem  concedatur  ?  et,  ea  re  neglecta,  os- 
tendimus,  quid  periculorum  atque  incommodorum 
consequatur.  Quartus  locus  est,  quo  demonstratur, 
si  huic  sit  remissum,  multos  alacriores  ad  maleficia 
futuros,  quos  adhuc  exspectatio  judicii  remoretur. 
Quintus  locus  est,  per  quem  ostendimus,  si  semel 
aliter  judicatum  sit,  nullam  rem  fore,  quae  incom- 
modo  mederi,  aut  erratum  judicum  corrigere,  possit. 
Quo  in  loco  non  incommodum  erit  uti  caeterarum 
rerum  comparatione,  ut  ostendamus,  alias  res  posse 
aut  vetustate  sedari,  aut  consilio  corrigi ;  hujus  rei 
aut  leniendae  aut  corrigendae  nullam  rem  [adjumen- 
to]  futuram.  Sextus  locus  est,  cum  ostendemus,  ex 
consulto  factum,  et  dicemus,  voluntario  facinori  nul- 
lam  excusationem,  imprudentiae  justam  deprecatio- 
nem  paratam.  Septimus  locus  est,  quo  ostendemus 
tetrum  facinus,  crudele,  nefarium,  tyrannicum  esse  ; 
quod  genus,  injuria  mulierum,  aut  earum  rerum 
aliquid,  quarum  rerum  causa  bella  suscipiuntur,  et 
«cum  hostibus  de  vita  dimicatur.    Octavus  locus  est, 

quo  ostendimus,  non  vulgare,  sed  singulare,  esse 
maleficium,  spurcum,  nefarium,  inusitatum ;  quo 
maturius  et  atrocius  vindicandum  sit.  Nonus  locus 
constat  ex  peccatorum  comparatione,  quasi  cum  di- 
cemus,  majus  esse  maleficium,  stuprare  ingenuam, 
quam  sacrum  legere ;  quod  propter  egestatem  alte- 
rum,  alterum  propter  intemperantem  superbiam  fiat. 
Decimus  locus  est,  per  quem  omnia,  quae  in  negotio 
gerendo  acta  sunt,  quaeque  rem  consequi  solent,  ex- 
ponemus  acriter,  et  criminose,  et  diligenter,  ut  agi 
res,  et  geri  negotium  videatur,  rerum  consequentium 
«numeratione. 

XXXI.  Miserioordia  commovebitur  auditoris  ani* 
mus,  si  variam  fortunarum  commutationem  dicemus ; 
si  ostendemus,  in  quibus  commodis  fuerimus,  qui- 
busque  incommodis  simus,  comparatione ;  si,  quas 
nobis  futura  sint,  nisi  causam  obtinuerimus,  enume- 
rabimus,  et  ostendemus;  si  supplicabimus,  et  nos 
sub  eorum,  quorum  misericordiam  captabimus,  po- 
testatem  subjiciemus;  si,  quid  nostris  parentibus, 
liberis,  caeteris  necessariis,  casurum  sit  propter  nos- 
tras  calamitates,  aperiemus ;  et  simul  ostendemus, 
illorum  nos  solitudine  et  miseila,  non  nostris  incom- 
modis,  dolere ;  si,  de  clementia,  humanitate,  miseri- 
cordia  nostra,  qua  in  alios  usi  sumus,  aperiemus ; 
si  nos  semper  aut  diu  in  malis  fuisse  ostendemus ; 
si  nostrum  fatum  aut  fortunam  conqueremur;  si 
animum  nostrum  fortem,  patientem  incommodorum, 
ostendemus  futurum.  Commiserationem  brevem  esse 
oportet.  Nihil  enim  lacryma  citius  arescit. 

Fere  locos  obscurissimos  totius  artificii  tractavi- 
mus  in  hoe  libro :  quapropter  huic  volumini  modus 
hic  sit.  Reliquas  praeceptiones,  quoad  videbitur,  in 
tertium  librum  transferemus.  Haec  si,  ut  conquisite 
conscripsimus,  ita  tu  diligenter  fueris  consecutus ;  et 
nos  industriae  fructus  ex  tua  scientia  capiemus,  et 
tute  nostram  diligentiam  laudabis,  tuaque  percep- 

tione  lastabere :  tu  scientior  eris  praDceptorum  arti- 
ficio,  nos  alacriores  ad  reliquum  persolvendum.  Ve- 
rum  haec  futura  satis  scio :  te  enim  non  ignoro.  Nos 
deinceps  ad  castera  praecepta  transeamus,  ut  (quod 
libentissime  facimus)  tiue  voluntati  rectissime  morem 
geramus. 


RHETORICORUM, 


AD 


C.    HERENNIUM, 

LIBER  TERTIUS. 


I.  Ab  omnem  judicialem  causam  quemadmodum 
•conveniret  inventionem  rerum  accommodari,  satis 
abundanter,  ut  arbitror,  superioribus  libris  demon- 
stratum  est.  Nunc  earum  rationem  rerum  invenien- 
darum,  quae  pertinerent  ad  causas  deliberativas  et 
demonstrativas,  in  hunc  librum  transtulimus,  ut 
omnis  inveniendi  praeceptio  tibi  quamprimum  persol- 
veretur.  Reliquas  quatuor  partes  erant  artiiicii.  De 
tribus  partibus  in  hoc  libro  dicemus,  dispositione, 
pronuntiatione,  memoria.  De  elocutione,  quia  plura 
dicenda  videbantur,  in  quarto  libro  conscribere  ma- 
luimus ;  quem,  ut  arbitror,  tibi  librum  celeriter  ab- 
solutum  mittemus,  ne  quid  tibi  rhetoricae  artis  deesse 
possit.  Interea  prima  qua?que,  et  nobiscum,  cum 
voles,  et  interdum  sine  nobis,  legendo  consequere ; 
ne  quid  impediare,  quin  ad  hanc  utilitatem  pariter 
nobiscum  progredi  possis.  Nunc  tu  fac  attentum  te 
praebeas :  nos  proficisci  ad  instituta  pergemus. 

II.  Deliberationes  partim  sunt  hujusmodi,  ut  quae- 
ratur,  utrum  potius  faciendum  sit;  partim  hujus- 

modi,  ut,  quid  potissimum  faciendum  sit,  considere- 
tur.  Utrum  potius,  hoc  modo  :  Carthago  tollenda 
an  relinquenda  videatur?  Quid  potissimum,  hoc 
pacto  :  ut  si  Hannibal  consultet,  cum  ex  Italia  Car- 
thaginem  arcessitur,  in  Italia  remaneat,  an  domum 
redeat,  an,  in  ./Egyptum  profectus,  occupet  Alexan- 
driam  ?  Item  dehberationes  partim  ipsa?  propter  se 
consultandae  sunt ;  ut,  si  deliberet  senatus,  captivos 
ab  hostibus  redimat,  an  non  ?  partim,  propter  ali- 
quam  extraneam  causam,  veniunt  in  deliberationem 
et  consultationem ;  ut  si  deliberet  senatus  bello  Ita- 
Kco,  solvatne  legibus  Scipionem,  ut  eum  liceat  ante 
tempus  consulem  fieri  ?  Partim  et  propter  se  sunt 
deliberandae,  et  magis  propter  extraneam  causam  ve- 
niunt  in  consultationem  ;  ut  si  deliberet  senatus  bello 
Italico,  sociis  civitatem  det,  an  non?  In  quibus 
causis  rei  natura  faciet  deliberationem,  omnis  oratio 
ad  ipsam  rem  accommodabitur.  In  quibus  extranea 
causa  eonficiet  deliberationem,  in  his  ea  ipsa  causa 
erit  adaugenda,  aut  deprimenda.  Omnem  orationem 
eorum,  qui  sententiam  dicent,  finem  sibi  conveniet 
utilitatis  proponere,  ut  omnis  eo  totius  orationis  ratio 
conferatur.  Utilitas  in  duas  partes  in  civili  consulta- 
tione  dividitur,  tutam,  et  honestam,  Tuta  est,  quae 
conficit  instantis  aut  consequentis  periculi  vitationem 
qualibet  ratione.  Haec  distribuitur  in  vim  et  dolum  ; 
quorum  aut  alterum  separatim,  aut  utrumque  su- 
memus  conjunctim.  Vis  decernitur  per  exercitus, 
classes,  arma,  tormenta,  evocationes  hominum,  et 
alias  hujusmodi  res.  Dolus  consumitur  in  pecunia, 
pollieitatione,  dissimulatione,  maturatione,  mentione, 
et  caeteris  rebus,  de  quibus  magis  idoneo  tempore  lo- 
quemur,  si  quando  de  re  militari,  aut  de  administra- 
tione  reipublica?,  scribere  volernus.  Honesta  res  divi- 
ditur  in  rectum  et  laudabile.  Rectum  est,  quod  cum 
virtute  et  officio  fit.  Id  dividitur  in  prudentiam,  jus- 
titiam,  fortitudinem,  modestiam.  Prudentia  est  cal- 
liditas,  quas  ratione  quadam  potest  delectum  habere 


190  AD  HERENNIUM,  Ltu.  III.  Cap.  3. 

bonorum  et  malorum.  Dicitur  item  prudentia  sci- 
entia  cujusdam  artificii.  Item  appellatur  prudentia, 
multarum  rerum  memoria,  et  usus  complurium  neg- 
otiorum.  Justitia  est  aequitas,  [jus]  unicuique  tri- 
buens,  pro  dignitate  cujusque.  Fortitudo  est  rerum 
magnarum  appetitio,  et  rerum  humilium  contemtio, 
et  laboris  cum  utilitatis  ratione  perpessio.  Modestia 
est  in  animo  continens  moderatio  cupiditatum. 

III.  Prudentia?  partibus  utemur  in  dicendo,  si 
commoda  cum  incommodis  conferemus,  cum  alterum 
sequi,  vitare  alterum,  cohortabimur ;  aut  si  qua  in 
re  cohortabimur  aliquid,  cujus  rei  aliquam  discipli- 
nabilem  scientiam  poterimus  habere ;  et,  quo  modo, 
aut  qua  quidque  ratione  fieri  oporteat,  ostendemus ; 
aut  si  suadebimus  quidpiam,  cujus  rei  gestae  aut  prae- 
sentem  aut  auditam  memoriam  poterimus  habere ; 
qua  in  re  facile  id,  quod  velimus,  exemplo  allato 
persuadere  possimus.  Justitiae  partibus  utemur,  si 
aut  innocentum  aut  supplicum  dicemus  misereri  opor- 
tere  ;  si  ostendemus  bene  merentibus  gratiam  referri 
convenire;  si  demonstrabimus  ulcisci  male  meritos 
oportere ;  si  fidem  magnopere  censebimus  conservan- 
dam ;  si  leges  et  mores  civitatis  egregie  dicemus  ser- 
vari  oportere ;  si  societates  atque  amicitias  studiose 
dicemus  coli  convenire ;  si,  quod  jus  in  parentes, 
Deos,  patriam,  natura  comparavit,  id  religiose  colen- 
dum  deinonstrabimus  ;  si  hospitia,  clientelas,  cogna- 
txones,  afrinitates,  caste  colendas  esse  dicemus;  si 
nec  pretio,  nec  gratia,  nec  periculo,  nec  simultate,  a 
via  recta  ostendemus  deduci  oportere;  si  dicemus, 
in  omnibus  jus  aequabile  statui  convenire.  His  atque 
hujusmodi  partibus  justitiae  si  quam  rem  inconcione 
aut  in  consilio  faciendam  censebimus,  justam  esse 
ostendemus;  contrariis,  injustam.  Ita  fiet,  ut  eisdem 
locis,  et  ad  suadendum  et  ad  dissuadendum,  simus 
comparati.  Sin  fortitudinis  retinendae  causa  facien- 
dum  quid  esse  dicemus,  ostendemus,  res  magnas  et 
celsas  sequi  et  appeti  oportere  ;  et  item  res  humiles 

■et  indignas  viros  fortes  propterea  contemnere  opor- 
tere,  nec  idoneas  dignitate  sua  judicare.  Item  a 
nulla  re  honesta,  periculi  aut  laboris  magnitudine, 
deduci  oportere;  antiquiorem  mortem  turpitudine 
habere;  nullo  dolore  cogi,  ut  ab  officio  recedatur; 
nullius  pro  rei  veritate  metuere  inimicitias ;  quodlibet, 
pro  patria,  parentibus,  hospitibus,  amicis,  et  iis  rebus 
quas  justitia  colere  cogit,  adire  periculum,  et  quem- 
libet  suscipere  laborem.  Modestiae  partibus  utemur, 
si  nimias  libidines  honoris,  pecuniae,  similiumque  re- 
rum,  vituperabimus ;  si  unamquamque  rem  certo  na- 
turae  termino  definiemus ;  si,  quod  cuique  satis  sit, 
ostendemus,  et  nimium  progredi  dissuadebimus,  et 
modum  unicuique  rei  statuemus.  Hujusmodi  partes 
sunt  virtutis  amplificandae,  si  suadebimus ;  attenuan- 
dae,  si  ab  his  dehortabimur,  [ut  haec  attenuentur,] 
quae  supra  demonstravi.  Nam  nemo  erit,  qui  censeat 
a  virtute  recedendum :  verum  aut  res  non  hujusmodi 
dicatur  esse,  ut  virtutem  possimus  egregiam  experiri, 
aut  in  contrariis  potius  rebus,  quam  in  his,  virtus  con- 
stare  ostendatur.  Item,  si  quo  pacto  poterimus,  quam 
is,  qui  contra  dicet,  justitiam  vocarit,  nos  demonstra- 
bimus  ignaviam  esse,  et  inertiam,  ac  pravam  liberta- 
tem :  quam  prudentiam  appellarit,  ineptam  et  gar- 
rulam  et  odiosam  scientiam  esse  dicemus :  quam  ille 
modestiam  dicet  esse,  eam  nos  inertiam  et  dissolutam 
negligentiam  dicemus :  quam  ille  fortitudinem  no- 
minarit,  eam  nos  gladiatoriam  et  inconsideratam  ap- 
pellabimus  temeritatem. 

IV.  Laudabile  est,  quod  conficit  honestam,  et  prse- 
sentem,  et  consequentem  commemorationem.  Hoc 
nos,  eo,  a  recto  separamus,  non  quod  hae  quatuor  par- 
tes,  quae  subjiciuntur  sub  vocabulo  recti,  hanc  hones- 
tatis  commemorationem  dare  non  soleant :  sed,  quam- 
quam  ex  recto  laudabile  nascitur,  tamen,  in  dicendo, 
seorsum  tractandum  est  hoc  ab  illo.  Neque  enim  so- 
lum  laudis  causa  rectum  sequi  convenit :  sed,  si  laus 
consequitur,  duplicatur  recti  appetendi  voluntas.  Cum 

igitur  erit  demonstratum  rcctum,  laudabile  esse  de- 
monstrabimus,  aut  ab  idoneis  hominibus,  ut  si  qua 
res  honestiori  ordini  placeat,  quae  a  deteriore  ordine 
improbetur ;  aut  ab  aliquibus  sociis,  aut  omnibus  ci- 
vibus,  exteris  nationibus,  posterisque  nostris. 

Cum  hujusmodi  locorum  divisio  sit  in  consulta- 
tione,  breviter  aperienda  est  totius  tractatio  causae. 
Exordiri  licebit,  vel  a  principio,  vel  ab  insinuatione, 
vel  iisdem  rationibus,  quibus  in  judiciali  causa.  Si 
cujus  rei  narratio  incidet,  eadem  ratione  narrare  opor- 
tebit.  Quoniam  in  hujusmodi  causis  finis  est  utilitas, 
et  ea  dividitur  in  rationem  tutam  atque  honestam ;  si 
utrumque  poterimus  ostendere,  utrumque  pollicebi- 
mur  nos  in  dicendo  demonstraturos  esse :  sin  alterum 
demonstraturi  erimus,  simpliciter,  quod  dicturi  su- 
mus,  ostendemus.  At  si  nostram  rationem  tutam  esse 
dicemus,  divisione  utemur  in  vim  et  consilium.  Nam, 
quod  in  docendo,  rei  dilucidandae  causa,  dolum  ap- 
pellavimus,  id  in  dicendo  honestius  consilium  appel- 
labimus.  Si  rationis  nostrse  sententiam  rectam  esse 
dicemus,  et  omnes  partes  recti  incident,  quadripertita 
divisione  utemur :  si  non  incident,  quot  erunt,  tot  ex- 
ponemus  in  dicendo.  In  confirmatione  et  confuta- 
tione,  utemur  locis,  quos  ante  ostendimus,  nostris 
confirmandis,  contrariis  confutandis.  Argumenta- 
tionis  artificiose  tractandae  ratio  de  secundo  libro  pe- 
tetur. 

V.  Sed  si  acciderit,  ut  in  consultatione  alteri  ab 
tuta  ratione,  alteri  ab  honesta,  sententia  sit,  ut  in  deli- 
beratione  eorum,  qui,  a  Poenis  circumsessi,  deliberant, 
quid  agant ;  qui  tutam  rationem  sequi  suadebit,  his 
locis  utetur :  nullam  rem  utiliorem  esse  incolumitate ; 
virtutibus  uti  neminem  posse,  qui  suas  rationes  in 
tuto  non  collocarit ;  ne  Deos  quidem  esse  auxilio  iis, 
qui  se  inconsulto  in  periculum  mittant;  honestum 
nihil  oportere  existimari,  quod  non  salutem  pariat. 
Qui  tutae  rei  pra?ponet  rationem  honestam,  his  locis 
uietur:  virtutem  nullo  temporc  relinuuendam ;  vel 


AD  HERENNIUM,  Lib.  III.  Cap.  G.  193 

dolorem,  si  is  tirneatur,  vel  mortcm,  si  ea  formidetur, 
dedeccre  et  infamia  leviorcm  esse ;  considerare,  qiiac 
sit  turpitudo  consecutura;  at  non  immortalitatem, 
neque  agternam  incolumitatem,  consequi;  nec  esse 
exploratum,  illo  vitato  periculo,  nullum  in  aliud 
periculum  venturos;  virtute  vel  ultro  ad  mortem 
proficisci,  esse  prasclarum ;  fortitudini  fortunam  quo- 
que  esse  adjumento  solere ;  eum  tute  vivere,  qui  ho- 
neste  vivat,  non,  qui  in  prassentia  incolumis  sit;  et 
eum,  qui  turpiter  vivat,  incolumem  in  perpetuum 
esse  non  posse.  Conclusionibus  fere  similibus,  in  his 
et  judiciaiibus  causis,  uti  solemus ;  nisi  quod  in  his 
maxime  conducit  quamplurima  rerum  ante  gestarum 
exempla  proferre.  Nunc  ad  demonstrativum  genus 
causaa  transeamus. 

VI.  Quoniam  haec  causa  dividitur  in  laudem  et 
vituperationem ;  quibus  ex  rebus  laudem  constitue- 
rimus,  ex  contrariis  rebus  erit  vituperatio  compa- 
randa.  Laus  igitur  potest  esse  rerum  externarum, 
corporis,  et  animi.  Rerum  externarum  sunt  ea,  quac 
casu,  aut  fortuna  secunda,  aut  adversa,  accidere  pos- 
sunt ;  ut  genus,  educatio,  divitiaa,  potestates,  gloria?, 
civitas,  amicitias,  et  quas  hujusmodi  sunt,  et  ea  qua? 
his  sunt  contraria.  Corporis  sunt  ea,  quae  natura  cor- 
pori  attribuit  commoda  [aut  incommoda]  ;  ut  velo- 
citas,  vires,  dignitas,  valetudo,  et  quaa  contraria  sunt. 
Animi  sunt  ea,  quae  consilio  et  cogitatione  nostra  con- 
stant ;  ut  prudentia,  justitia,  fortitudo,  modestia,  et 
qus?  contraria  sunt.  [Erit  igitur  haec  confirmatio  et 
confutatio  nobis.]  In  hujusmodi  igitur  causa,  princi- 
pium  sumetur  aut  a  nostra,  aut  ab  ejus  de  quo  loque- 
mur,  aut  ab  eorum  qui  audient,  persona,  aut  ab  re  :  a 
nostra,  si  laudabimus,  dicemus  aut  ofticio  facere,  quod 
causa  necessitudinis  intercedat ;  aut  studio,  quod  ejus- 
modi  virtutis  sit,  ut  omnes  commemorare  debeant 
velle ;  aut  quod  rectum  sit,  ex  aliorum  laude  osten- 
dere,  qualis  noster  animus  sit.  Si  vituperabimus,  aut 
merito  facere,  quod  ita  tractati  simus;  aut  studio, 

(Rhetor.)  vol.  II.  s 

quod  utile  putemus  esse,  ab  omnibus  unicam  mali- 
tiam  atque  nequitiam  cognosci;  aut  quotl  placeat 
ostendi,  quid  nobis  displiceat,  ex  aliorum  vitupera- 
tione.  Ab  ejus  persona,  de  quo  loquemur,  si  laudabi- 
mus,  vereri  nos  dicemus,  ut  illius  facta  verbis  con~ 
sequi  possimus ;  omnes  hominis  illius  virtutes  prae- 
dicare  oportere ;  ipsa  facta  omnium  laudatorum  elo- 
quentiam  anteire.  Si  vituperabimus,  ea,  quae  videbi- 
mus  contraria,  paucis  verbis  commutatis,  dici  posse, 
dicemus ;  ut  paulo  ante  exempli  causa  demonstratum 
est.  Ab  auditorum  persona,  si  laudabimus,  quoniam 
non  apud  ignotos  laudemus,  nos  monendi  causa  pauca 
esse  dicturos;  aut,  si  erunt  ignoti,  ut  talem  virum 
velint  cognoscere,  petemus ;  quoniam  in  eodem  vir- 
tutis  studio  sint,  apud  quos  laudemus,  quo  ille,  qui 
laudetur,  fuerit,  aut  sit,  sperare  nos  facile  iis,  quibus 
velimus,  hujus  facta  probaturos.  Contraria  vitupe- 
ratio :  quoniam  norint,  pauca  de  nequitia  ejus  nos 
esse  dicturos :  quod  si  ignorent,  petemus  ut  cognos- 
cant,  uti  malitiam  vitare  possint :  quoniam  dissimiles 
sint,  qui  audiunt,  atque  ille,  qui  vituperatur,  nos 
sperare,  illius  vitam  vehementer  improbaturos.  Ab 
rebus  ipsis,  incertos  esse,  quid  potissimum  laudemus  ^ 
vereri,  ne,  cum  multa  dixerimus,  plura  praetereamus, 
et  quas  similes  sententias  habebunt ;  quibus  sententiis 
contraria  sumuntur  a  vituperatione. 

VII.  Principio  tracto  ab  aliqua  harum,  quas  ante 
commemoravimus,  rationum,  narratio  non  erit  ulla, 
quae  necessario  consequatur :  sed  si  qua  inciderit,  cum 
aliquod  factum  ejus,  de  quo  loquemur,  nobis  narran- 
dum  sit  cum  laude  aut  vituperatione,  praeceptio  nar« 
randi  de  primo  libro  repetetur.  Divisione  hac  utemur. 
Primo  exponemus,  quas  res  laudaturi  sumus,  aut  vi- 
tuperaturi :  deinde,  ut  quaeque,  quove  tempore,  res 
erit  gesta,  ordine  dicemus,  ut,  quid,  quamque  tute 
cauteque  egerit,  intelligatur.  Sed  exponere  oportebit 
animi  virtutes  aut  vitia ;  deinde  commoda  aut  incom- 
moda  corporis,  aut  rerum  externarum,  quomodo  ab 

animo  tractata  sint,  demonstrare.  Ordinem  hunc  ad- 
hibere  in  demonstranda  vita  debemus.  Ab  externis 
rebus :  genus,  in  laude :  [quibus  majoribus  natus 
sit :]  si  bono  genere,  parem  aut  excelsiorem  fuisse :  si 
humili  genere,  ipsum  in  suis,  non  in  majorum  virtu- 
tibus  habuisse  praesidium :  in  vituperatione,  si  bono 
genere,  dedecori  majoribus  fuisse :  si  malo,  tamen  his 
ipsis  detrimento  fuisse.  Educatio,  in  laude ;  bene  et 
honeste,  in  bonis  disciplinis  per  omnem  pueritiam 
educatum  esse :  in  vituperatione,  contra.  Deinde  trans- 
ire  oportet  ad  corporis  commoda.  A  natura,  in 
laude :  si  sit  dignitas  atque  forma,  laudi  fuisse  eam ; 
non,  quemadmodum  caeteris,  detrimento  atque  dede- 
cori :  si  vires  atque  velocitas  egregia ;  honestis  exer- 
citationibus  et  industriis  dicemus  comparata :  si  vale- 
tudo,  perpetua  diligentia,  et  temperantia  cupidita- 
tum:  in  vituperatione,  si  erunt  haec  corporis  com- 
moda,  male  his  usum  dicemus,  quae  casu  et  natura, 
tamquam  quilibet  gladiator,  habuerit ;  si  non  erunt 
praeter  formam,  omnia  ipsius  culpa  et  intemperantia, 
non  fuisse  dicemus.  Deinde  revertemur  ad  extraneas 
res ;  et  in  his,  animi  virtutes  aut  vitia  quas  fuerint, 
considerabimus :  divitiae,  an  paupertas  fuerit,  et  quae 
potestates,  quae  gloriae,  quae  amicitiae,  quae  inimicitiae, 
et  quid  fortiter  in  inimicitiis  gerendis  fecerit ;  cujus 
causa  susceperit  inimicitias,  qua  fide,  benevolentia, 
officio,  gesserit  amicitias;  in  divitiis  qualis,  aut  in 
paupertate  cujusmodi  fuerit ;  quemadmodum  habue- 
rit  in  potestatibus  gerendis  animum.  Si  interierit, 
cujusmodi  mors  ejus  fuerit,  cujusmodi  res  mortem 
ejus  sit  consecuta. 

VIII.  Ad  omnes  autem  res,  in  quibus  animus  ho- 
minis  maxime  consideratur,  illae  quatuor  animi  vir- 
tutes  erunt  accommodandae :  ut,  si  laudemus,  aliud 
juste,  aliud  fortiter,  aliud  modeste,  aliud  prudenter, 
factum  esse  dicamus :  sin  vituperemus,  aliud  injuste, 
aliud  ignave,  aliud  immodeste,  aliud  stulte,  factum 
esse  dicamus.  Perspicuum  est  jam  nimirum  ex  hac 

dispositione,  quemadmodum  sit  tractanda  tripertita 
divisio  laudis  et  vituperationis,  si  illud  etiam  assum- 
serimus,  non  necesse  esse  nos  omnes  has  partes  in 
laudem  aut  vituperationem  transferre,  propterea  quod 
sajpe  ne  incidunt  quidem ;  saepe  ita  tenuiter  incidunt, 
ut  non  sint  neeessariae  dictu  :  quapropter  eas  partes, 
quae  firmissimae  videbuntur,  legere  oportebit.  Con- 
clusionibus  brevibus  utemur,  enumeratione  ad  exitum 
causae :  in  ipsa  causa  crebras  et  breves  amplificationes 
interponemus  per  locos  communes.  Nec  hoc  genus 
causae,  eo  quod  raro  accidit  in  vita,  negligentius  con- 
siderandum  est.  Neque  enim  id,  quod  potest  acci- 
dere,  ut  faciendum  sit  aliquando,  non  oportet  velle 
quam  commodissime  posse  facere.  Et,  si  separatim 
haec  causa  minus  saepe  tractatur ;  at,  in  judicialibus 
et  in  deliberativis  causis,  saepe  magnae  partes  ver- 
santur  laudis  aut  vituperationis :  quare,  in  hoc  quo- 
que  genere  causae,  nonnihil  industriae  consumendum 
putemus.  Nunc,  absoluta  nobis  difficillima  parte 
rhetoricae,  hoc  est,  inventione  perpolita,  atque  ad 
omne  causae  genus  accommodata,  tempus  est  ad  cae- 
teras  partes  proficisci.  Deinceps  igitur  de  dispositione 
dicemus. 

IX.  Quoniam  dispositio  est,  per  quam  illa,  quao 
invenimus,  in  ordinem  redigimus,  ut  certo  quidque 
loco  pronuntietur ;  videndum  est,  cujusmodi  ratio- 
nem  in  disponendo  habere  conveniat.  Genera  dispo- 
sitionum  sunt  duo ;  unum  ab  institutione  artis  pro- 
fectum ;  alterum  ad  casum  temporis  accommodatum. 
Ex  institutione  artis  disponemus,  cum  sequemur  eam 
praeceptionem,  quam  in  primo  libro  exposuimus ;  hoc 
est,  ut  utamur  principio,  narratione,  divisione,  con- 
firmatione,  confutatione,  conclusione :  et  hunc  orcli- 
nem,  quemadmodum  praeceptum  est  ante,  in  dicendo 
6equemur.  Item  ex  institutione  artis,  non  modo  totas 
causas  per  orationem,  sed  per  singulas  quoque  argu- 
mentationes,  disponemus,  quemadmodum  in  secundo 
libro  docuiuiuS)  [id  est,  expositionem,  rationem?  con- 

firmationem  rationis,  exornationern,  complexionem.] 
Haec  igitur  duplex  dispositio  est ;  una  per  orationes, 
altera  per  argumentationes,  ab  institutione  artis  pro- 
fecta.  Est  autem  et  alia  dispositio,  quae,  cum  ab  or- 
dine  artificioso  recedendum  est,  oratoris  judicio  ad 
tempus  accommodatur ;  ut  si  a  narratione  dicere  in- 
cipiamus,  aut  ab  aliqua,  firmissima  argumentatione, 
aut  a  literarum  aliquarum  recitatione ;  aut  si,  secun- 
dum  principium,  confirmatione  utamur,  deinde  nar- 
ratione ;  aut,  si  quam  hujusmodi  permutationem  or- 
dinis  faciamus;  quorum  nihil,  nisi  causa  postulet, 
fieri  oportebit.  Nam,  si  vehementer  aures  auditorum 
©btusae  videbuntur,  atque  animi  defatigati  ab  adver- 
sariis  multitudine  verborum,  commode  poterimus 
principio  supersedere,  et  exordiri  causam  aut  a  narra- 
tione,  aut  ab  aliqua  firma  argumentatione :  deinde, 
si  commodum  erit,  (quia  non  semper  necesse  est)  ad 
principii  sententiam  reverti  licebit. 

X.  Si  causa  nostra  magnam  difficultatem  videbitur 
habere,  ut  nemo  asquo  animo  principium  possit  au- 
dire ;  a  narratione  cum  inceperimus,  ad  principii  sen- 
tentiam  revertamur  licebit.  Si  narratio  parum  pro- 
babilis  est,  exordiemur  ab  aliqua,  firma  argumenta- 
tione.  His  commutationibus  et  translationibus  pir- 
tium  saspe  uti  necesse  est,  cum  ipsa  res  artificiosam 
clispositionem  artificiose  commutare  cogit.  In  confir- 
matione  et  confutatione,  argumentationum  disposi- 
tiones  hujusmodi  convenit  habere :  firmissimas  argu- 
mentationes  in  primis  et  in  postremis  causae  partibus 
collocare ;  mcdiocres,  et  neque  inutiles  ad  dicendum, 
neque  necessarias  ad  probandum,  (quae,  si  separatim 
ac  singulae  dicantur,  infirmae  sint,  cum  czeteris  con- 
junctae,  firmae  et  probabiles  fiant)  interponi  et  in  me- 
dio  collocari  oportet :  nam,  re  narrata,  statim  ex- 
spectat  animus  auditoris,  ex  qua,  re  causa  confirmari 
possit.  Quapropter  continuo  firmam  aliquam  oportct 
inferre  argumentationem.  Et,  quoniam  nuperrime 
dictum  facile  memorias  mandatur,  utile  est,  cum  di- 

cere  desinairius,  recentem  aliquam  relinquere  in  ani- 
mis  auditorum  bene  firmam  argumentationem.  Haec 
dispositio  locorum,  tamquam  instructio  militum,  fa- 
cillime  in  dicendo,  sicut  illa  in  pugnando,  parare  po- 
terit  victoriam. 

XI.  Pronuntiationem  multi  maxime  utilem  ora- 
tori  dixerunt  esse,  et  ad  persuadendum  plurimum 
valere.  Nos  quidem  unam  de  quinque  rebus  pluri- 
mum  posse  non  facile  dixerimus ;  nec,  egregie  mag- 
nam  esse  utilitatem  in  pronuntiatione,  audacter  con- 
firmaverimus :  nam  commodae  inventiones,  et  con- 
cinnae  verborum  elocutiones,  et  partium  causae  artifi- 
ciosae  dispositiones,  et  horum  omnium  diligens  me- 
moria,  sine  pronuntiatione,  [non]  plus,  quam  sine  his 
rebus  pronuntiatio  sola,  valere  poterit.  Quare,  quia 
nemo  de  ea  re  diligenter  scripsit  (nam  omnes  vix 
posse  putarunt  de  voce,  et  vultu,  et  gestu  dilucide 
scribi,  cum  hae  res  ad  sensus  nostros  pertinerent),  et 
quia  magnopere  ea  pars  a  nobis  ad  dicendum  com- 
paranda  est ;  non  negligenter  videtur  tota  res  consi- 
deranda. 

Dividitur  igitur  pronuntiatio  in  vocis  figuram,  et 
corporis  motum.  Figura  vocis  est,  quae  suum  quem- 
dam  possidet  habitum  ratione  et  industria  compara- 
tum.  Ea  dividitur  in  tres  partes,  magnitudinem, 
firmitudinem,  mollitudinem.  Magnitudinem  vocis 
maxime  comparat  natura ;  nonnihil  adauget,  sed  max- 
ime  conservat,  cura :  firmitudinem  vocis  maxime 
natura  comparat ;  nonnihil  adauget,  sed  maxime  con- 
servat,  exercitatio  declamationis :  mollitudinem  vocis, 
hoc  est,  ut  eam  torquere  in  dicendo,  pro  nostro  com- 
modo,  possimus,  maxime  faciet  exercitatio  declama- 
tionis.  Quapropter,  de  magnitudine  vocis,  et  firmi- 
tudinis  parte,  quoniam  altera  natura,  altera  cura 
comparatur,  nihil  ad  nos  attinet  commonere,  nisi  ut 
ab  iis,  qui  non  inscii  sunt  ejus  artificii,  ratio  curandae 
vocis  petatur. 

XII.  De  ea  parte  firmitudinis,  quac  conservatur  mo- 

deratione  declamationis,  et  de  mollitudine  vocis,  quae 
maxime  necessaria  est  oratori,  quoniam  ea  quoque 
moderatione  declamationis  comparatur,  dicendum  vi- 
detur.  Firmam  igitur  maxime  poterimus  in  dicendo 
vocem  conservare,  si  quam  maxime  sedata  et  depressa 
voce  principia  dicemus :  nam  laduntur  arteriae,  si, 
antequam  leni  voce  permulsae  sunt,  acri  clamore  com- 
pleantur.  Etiam  intervallis  longioribus  uti  conveniet : 
recreatur  enim  vox  spiritu,  et  arteriae  reticendo  ac- 
quiescunt :  et  continuum  clamorem  remittere,  et  ad 
sermonem  transire  oportet :  commutationes  enim  fa- 
ciunt,  ut,  nullo  genere  vocis  effuso,  in  omni  voce  in- 
tegri  simus :  et  acutas  vocis  exclamationes  vitare 
debemus :  ictus  enim  fit,  et  vulnerantur  arteriae  acuta 
atque  attenuata  nimis  acclamatione ;  et  si  quis  splen- 
dor  est  vocis,  consumitur  uno  clamore  universus :  et 
uno  spiritu  continenter  multa  dicere  in  extrema  con- 
venit  oratione:  fauces  enim  calefiunt,  et  arteriae  com- 
plentur ;  et  vox,  quae  varie  tractata  est,  reducitur  in 
quemdam  sonum  aequabilem  atque  constantem.  Saepe 
rerum  naturae  gratia  quaedam  jure  debetur,  velut  ac- 
cidit  in  hac  re :  nam,  quae  diximus  ad  vocem  servan- 
dam  prodesse,  eadem  attinent  ad  suavitatem  pronun- 
tiationis,  ut,  quod  nostrae  voci  prosit,  idem  voluptate 
auditoris  probetur.  Utile  est  ad  firmitudinem  vocis 
sedata  vox  in  principio :  quid  insuavius,  quam  cla- 
mor  in  exordio  causae  ?  Intervalla  vocem  confirmant : 
eadem  sententias  concinniores  divisione  reddunt,  et 
auditori  spatium  cogitandi  relinquunt.  Conservat  vo- 
cem  continui  clamoris  remissio :  et  auditorem  quidem 
varietas  maxime  delectat,  cum  sermone  animum 
ejus  retinet,  aut  exsuscitat  clamore.  Acuta  excla- 
matio  vocem  et  fauces  vulnerat :  eadem  laedit  audito- 
rem:  habet  enim  quiddam  illiberale,  et  ad  mulie- 
brem  potius  vociferationem,  quam  ad  virilem  digni- 
tatem  in  dicendo,  accommodatum.  In  extrema  ora- 
tione  continens  vox  remedio  est  voci.  Quid  ?  hasc 
eadem  nonne  animum  vehcmentissime  calcfacit  audi*. 

toris  in  totius  conclusione  causae?  Quoniam  igitur 
res  eaadem  vocis  firiTiitudini  et  pronuntiationis  suavi- 
tati  prosunt,  de  utraque  re  simul  erit  in  praesentia 
dictum,  de  firmitudine,  quas  visa  sunt ;  de  suavitate, 
quae  conjuncta  fuerunt :  c&>tera  suo  loco  paulo  post 
dicemus. 

XIII.  Mollitudo  igitur  vocis,  quoniam  omnis  ad 
rhetoris  praeceptionem  pertinet,  diligentius  nobis  con- 
sideranda  est.  Eam  dividimus  in  sermonem,  conten- 
tionem,  amplificationem.  Sermo  est  oratio  remissa,  et 
finitima  quotidianas  locutioni :  contentio  est  oratio 
acris,  et  ad  confirmandum  et  ad  confutandum  accom- 
modata:  amplificatio  est  oratio,  quae  aut  in  iracun- 
diam  inducit,  aut  ad  misericordiam  trahit,  auditoris 
animum.  Sermo  dividitur  in  partes  quatuor,  digni- 
tatem,  demonstrationem,  narrationem,  jocationem. 
Dignitas  est  oratio  cum  aliqua  gravitate,  et  vocis  re- 
missione :  demonstratio  est  oratio,  quaa  docet  remissa 
voce,  quomodo  quid  fieri  potuerit,  aut  non  potuerit : 
narratio  est  rerum  gestarum,  aut  perinde  ut  gestarum, 
expositio :  jocatio  est  oratio,  quae  ex  aliqua  re  risum 
pudentem  et  liberalem  potest  comparare.  Contentio 
dividitur  in  continuationem  et  distributionem.  Con- 
tinuatio  est  orationis  enuntiandae  acceleratio  clamosa : 
distributio  est  in  contentione  oratio  frequens,  cum 
raris  et  brevibus  intervallis,  acri  vociferatione.  Am- 
plificatio  dividitur  in  cohortationem  et  conquestionem. 
Cohortatio  est,  quae,  aliquod  peccatum  amplificans, 
auditorem  ad  iracundiam  adducit :  conquestio  est 
oratio,  quaa,  incommodorum  amplificatione,  animum 
auditoris  ad  misericordiam  perducit.  Quoniam  igitur 
mollitudo  vocis  in  tres  partes  divisa  est,  et  hae  partes 
ipsae  in  octo  alias  distributae  sunt,  quae  cujusque  ido- 
nea  pronuntiatio  sit,  demonstrandum  videtur. 

XIV.  Sermo  cum  est  in  dignitate,  plenis  faucibus 
quam  sedatissima  et  deprcssissima,  voce  uti  conveniet ; 
ita  tamen,  ut  ne  ab  oratoria  consuetudine  ad  tragicam 
transeamus.  Cum  autem  est  in  demonstratione,  voce 

paululum  attenuata,  crebris  intervallis  et  divisionibus 
uti  oportebit ;  ut,  ipsa  pronuntiatione,  eas  res,  quas 
demonstrabimus,  inserere  atque  [intersecare]  videa- 
mur  in  animis  auditorum.  Cum  autem  sermo  in  nar- 
ratione  est,  tum  vocum  varietate  opus  est,  ut,  quo 
quidque  pacto  gestum  sit,  ita  narrari  videatur.  Strc- 
nue  quod  volumus  ostendere  factum,  celeriuscule  di- 
cemus :  at  aliud  otiose,  retardabimus.  Deinde,  modo 
acriter,  tum  clementer,  mceste,  hilariter,  in  omnes 
partes  commutabimus,  ut  verba,  ita  pronuntiationem. 
Si  qua  inciderint  in  narratione  dicta,  rogata,  responsa, 
si  quas  admirationes,  de  quibus  nos  narrabimus ;  di- 
ligenter  animum  advertemus,  ut  omnium  personarum 
sensus  atque  animos  voce  exprimamus.  Sin  erit  sermo 
m  jocatione,  leniter  tremebunda  voce,  cum  parva 
significatione  risus,  sine  ulla  suspicione  mimae  cachin- 
nationis,  leviter  oportebit  a  sermone  serio  torquere  ad 
liberalem  jocum  vocem.  Cum  autem  contendere  opor- 
tebit;  quoniam  id  aut  per  continuationem  aut  per 
distributionem  faciendum  est ;  in  continuatione,  ad- 
aucto  mediocriter  sono  vocis,  verbis  continuandis,  vo- 
cem  quoque  jungere  oportebit,  et  torquere  sonum,  et 
celeriter  cum  clamore  verba  conficere,  ut  vim  volu- 
bilem  orationis  vociferatio  consequi  possit ;  in  distri- 
butione,  ab  imis  faucibus  exclamationem  quam  cla- 
rissimam  adhibere  oportet:  et,  quantum  spatii  per 
singulas  exclamationes  sumserimus,  tantum  in  singula 
intervalla  spatii  consumere  jubemur.  In  amplifica- 
tionibus  cum  cohortatione,  utemur  voce  attenuatis- 
sima,  clamore  leni,  sono  zequabili,  commutationibus 
crebris,  maxima  celeritate :  in  conquestione,  utemur 
voce  depressa,  inclinato  sono,  crebris  intervallis,  longis 
spatiis,  magnis  commutationibus. 

XV.  De  figura  vocis  satis  dictum  est:  nunc  de 
corporis  motu  dicendum  videtur.  Motus  est  corporis 
gestus,  et  vultiis  moderatio  quacdam,  qute  pronun- 
tianti  convenit,  et  probabiliora  reddit  ea,  quae  pro- 
nuntiantur.  Convenit  igitur  in  vultu  pudorem  et  acri- 

moniam  esse ;  in  gestu  nec  venustatem  conspicuam 
nec  turpitudinem  esse,  ne  aut  histriones  aut  operarii 
videamur  esse.  Ad  easdem  igitur  partes,  in  quas  vox 
est  distributa,  motus  quoque  corporis  ratio  videtur 
esse  accommodanda.  Nam,  si  erit  sermo  cum  digni- 
tate ;  stantes  in  vestigio,  levi  dexterae  motu  loqui 
oportebit,  hilaritate,  tristitia,  mediocritate  vultus  ad 
sermonis  sententias  accommodata :  sin  erit  in  demon- 
stratione  sermo;  paululum  corpus  a  cervicibus  de- 
mittemus :  (nam  hoc  est  a  natura  datum,  ut  quam 
proxime  tum  vultum  admoveamus  ad  auditores,  si 
quam  rem  docere  eos,  et  vehementer  instigare  veli- 
mus :)  sin  erit  in  narratione  sermo ;  idem  motus  po- 
terit  idoneus  esse,  qui  paulo  ante  demonstrabatur  in 
dignitate :  sin  in  jocatione ;  vultu  quamdam  debe- 
bimus  hilaritatem  significare,  sine  commutatione  ges- 
tus.  Si  contendemus  per  continuationem ;  brachio 
celeri,  mobili  vultu,  acri  adspectu  utemur :  sin  con- 
tentio  fiet  per  distributionem ;  celeri  projectione  bra- 
chii,  inambulatione,  pedis  dextri  rara  supplausione, 
acri  et  defixo  adspectu,  uti  oportebit.  Si  utemur  am- 
plificatione  per  cohortationem ;  paulo  tardiore  et  con- 
sideratiore  gestu  conveniet  uti,  similibus  caeteris  rebus, 
atque  in  contentione  per  continuationem  :  si  utemur 
amplificatione  per  conquestionem,  feminis  plangore, 
et  capitis  ictu,  nonnunquam  sedato  et  constanti  gestu, 
moesto  et  conturbato  vultu,  uti  oportebit.  Non  sum 
nescius,  quantum  susceperim  negotii,  qui  motus  cor- 
poris  exprimere  verbis,  imitari  scriptura  conatus  sim 
voces.  Verum  nec  hoc  confisus  sum  posse  fieri,  ut  de 
his  rebus  satis  commode  scribi  posset ;  nec,  si  id  fieri 
non  posset,  hoc,  quod  feci,  fore  inutile  putabam, 
propterea  quod  hic  admonere  voluimus,  quid  opor- 
teret :  reliqua  trademus  exercitationi.  Hoc  scire  ta- 
men  oportet,  pronuntiationem  bonam  id  perficere,  ut 
res  ex  animo  agi  videatur. 

XVI.  Nunc  ad  thesaurum  inventorum,  atque  ad 
omnium  partium  rhetoricae  custodem,  memoriam, 

transeamus.  Memoria  utrum  habeat  quidquam  arti- 
ficiosi,  an  omnis  a  natura,  proficiscatur,  aliud  dicendi 
tempus  magis  idoneum  dabitur.  Nunc,  perinde  atque 
constet  in  hac  re  multum  valere  artem  et  praecep- 
tionem,  ita  ea  de  re  loquemur.  Placet  enim  nobis  esse 
artificium  memoriae :  quare  placeat,  alias  ostendemus : 
in  praesentia,  cujusmodi  ea  sit,  aperiemus.  Sunt  igi- 
tur  duae  memoriae;  una  naturalis,  altera  artificiosa. 
Naturalis  est  ea,  quae  nostris  animis  insita  est,  et 
simul  cum  cogitatione  nata :  artificiosa  est  ea,  quam 
confirmat  inductio  quaedam,  et  ratio  praeceptionis. 
Sed  quia,  in  caeteris  rebus,  ingenii  bonitas  imitatur 
saepe  doctrinam,  ars  porro  naturae  commoda  confirmat 
et  auget ;  ita  fit  in  hac  re,  ut  nonnunquam  naturalis 
memoria,  si  cui  data  est  egregia,  similis  sit  huic  arti- 
ficiosae.  Porro  haec  artificiosa  naturae  commoda  reti- 
net,  et  amplificat  ratione  doctrinae.  Quapropter  et 
naturalis  memoria  praeceptione  confirmanda  est,  ut 
sit  egregia ;  et  haec,  quae  doctrina  datur,  indiget  in- 
genii.  Nec  hoc  magis  aut  minus  in  hac  re  quam  in 
caeteris  artibus  fit,  ut  ingenio,  doctrina,  praeceptione, 
natura  nitescat.  Quare  et  iilis,  qui  natura  memores 
sunt,  utilis  ha?c  erit  institutio  :  quod  tute  paulo  post 
poteris  intelligere.  Quod  si  illi,  freti  ingenio  suo, 
nostro  non  indigent,  tamen  justa  causa  datur,  quare 
iis,  qui  minus  ingenii  habent,  adjumento  velimus 
esse.  Nunc  de  artificiosa,  memoria  loquemur.  Constat 
igitur  artificiosa  memoria  ex  locis  et  imaginibus.  Lo- 
cos  appellamus  eos,  qui  breviter,  perfecte,  insignite, 
aut  natura,  aut  manu  sunt  absoluti,  ut  eos  facile 
naturali  memoria  comprehendere  et  amplecti  quea- 
mus,  ut  aedes,  intercolumnium,  angulum,  fornicem, 
et  alia,  quae  his  similia  sunt.  Imagines  sunt  formas 
quaedam,  et  notae,  et  simulacra  ejus  rei,  quam  memi- 
nisse  volumus ;  quod  genus,  equi,  leones,  aquilae, 
quorum  memoriam  si  volemus  habere,  imagines  eo- 
rum  certis  in  locis  collocare  nos  oportebit. 

Nunc,  cujusmodi  locos  invenire,  ct  quo  pacto  re« 

pcrire,  et  in  locis  imagines  constituere  oporteat,  osten- 
demus. 

XVII.  Quemadmodum  igitur,  qui  literas  sciunt, 
possunt  id,  quod  dictatum  est,  scribere,  et  recitare 
quod  scripsemnt ;  ita  qui  fxvrifxoviKtx  didicerunt,  pos- 
sunt,  quae  audierunt,  in  locis  collocare,  et  ex  his  me- 
moriter  pronuntiare.  Loci  enim  cerae  aut  chartae  si- 
millimi  sunt;  imagines,  literis;  dispositio  et  collo- 
catio  imaginum,  scriptura? ;  pronuntiatio,  lectioni. 
Oportet  igitur,  si  volumus  multa  meminisse,  multos 
nobis  locos  comparare,  ut  in  multis  locis  multas  ima- 
gines  collocare  possimus.  Item  putamus  oportere  ex 
ordine  hos  locos  habere,  ne  quando  perturbatione 
ordinis  impediamur,  quo  secius  quoto  quoque  loco 
libebit,  vel  a  superiore  vel  ab  inferiore  vel  a  media 
parte,  imagines  sequi,  ut  ea,  quse  mandata  locis  erunt, 
videre  et  proferre  possimus. 

XVIII.  Nam  ut,  si  in  ordine  stantes  notos  com- 
plures  viderimus,  nihil  nostra  intersit,  utrum  a  sum- 
mo,  an  ab  imo,  an  ab  medio  nomina  eorum  dicere 
incipiamus;  item  in  locis  ex  ordine  collocatis  eve- 
niet,  ut  in  quamlibet  partem,  quoto  quoque  loco  li- 
bebit,  imaginibus  commoniti,  dicere  possimus  id, 
quod  locis  mandaverimus.  Quare  placet  et  ex  ordine 
locos  comparare ;  et  locos,  quos  sumserimus,  egregie 
commeditari  oportebit,  ut  perpetuo  nobis  haererc 
possint:  nam  imagines,  sicut  literas,  delentur,  ubi 
nihil  illis  utimur:  loci,  tamquam  cera,  remanerc 
debent.  Et,  ne  forte  in  numero  locorum  falli  possi- 
mus,  quintum  quemque  locum  placet  notari :  quod 
genus,  si  in  quinto  loco  manum  auream  collocemus; 
et  in  decimo  aliquem  notum,  cui  praenomen  sit  De- 
cimo ;  deinde  facile  erit  similes  notas  quinto  quoque 
loco  collocare. 

XIX.  Item  commodius  est  in  derelicta  quam  in 
celebri  regione  locos  comparare  :  propterea  quod  fre- 
quentia  et  obambulatio  hominum  conturbat  et  infir» 
mat  imaginum  notas;   solitudo  conservat  integrat 

simulacrorum  figuras.  Prartcrea  dissimilcs  forma  at- 
que  natura,  loci  comparandi  sunt,  ut  distincte  intcr- 
lucere  possint:  nam  si  quis  multa  intercolumnia 
sumserit,  conturbabitur  similitudine  locorum,  ut 
ignoret,  quid  quoque  in  loco  collocarit.  Et  magnitu- 
dine  modica,  [et  mediocres]  locos  habere  oportet : 
nam  et  prrcter  modum  ampli  vagas  imagines  red- 
dunt;  et  nimis  angusti  sarpe  non  videntur  posse 
capere  imaginum  collocationem.  Tum  nec  nimis  il- 
lustres  nec  vehementer  obscuros  locos  haberi  oportet, 
ne  aut  obcaxentur  tenebris  imagines,  aut  splendore 
prarfulgeant.  Intervalla  locorum  mediocria  esse  pla- 
cet,  fere  paulo  plus  aut  minus  pedum  tricenum. 
Nam,  ut  adspectus,  ita  cogitatio,  minus  valet,  sive 
nimis  procul  removeris,  sive  veheinenter  prope  ad- 
moveris,  id  quod  oportet  videri.  Sed,  quamquam 
facile  est  ei,  qui  paulo  plura  exploraverit,  quamvis 
multos  et  idoneos  locos  comparare ;  tamen,  si  quis 
ad  ista  satis  idoneos  invenire  se  non  putabit,  ipse  sibi 
constituat,  quam  volet  multos,  licebit.  Cogitatio  enim 
quamvis  regionem  potest  amplecti,  et  in  ea  situm 
loci  cujusdam,  ad  suum  commodum  et  arbitrium, 
fabricari  et  architectari.  Quare  licebit,  si  hac  promta 
copia  contenti  non  erimus,  nosmetipsos  nobis  cogita- 
tione  nostra  regionem  constituere,  et  idoneorum  lo- 
corum  commodissimam  distinctionem  comparare.  De 
locis  satis  dictum  est :  nunc  ad  imaginum  rationem 
transeamus. 

XX.  Quoniam  ergo  rerum  similes  imagines  esse 
oportet,  et  ex  omnibus  verbis  notas  nobis  similitu- 
dines  eligere  debemus,  duplices  similitudines  esse 
debent ;  unas  rerum,  alteras  verborum.  Rerum  simi- 
litudines  exprimuntur,  cum  summatim  ipsorum  neg- 
otiorum  imagines  comparamus :  verborum  simili- 
tudines  constituuntur,  cum  uniuscujusque  nominis 
et  vocabuli  memoria  imagine  notatur.  Rei  totius 
memoriam  saepe  una,  nota,  et  imagine  simplici,  com- 
prehendemus,  hoc  modo :  ut  si  accusator  dixerit,  ab 

reo  hominem  veneno  necatum,  et  haereditatis  causa 
factum  arguerit,  et  ejus  rei  multos  dixerit  testes  et 
conscios  esse :  si  hoc  primum,  ut  defendendum  no- 
bis  expeditum  sit,  meminisse  volemus;  in  primo 
loco  rei  totius  imaginem  conformabimus ;  aegrotum 
in  lecto  cubantem  faciemus  ipsum  illum,  de  quo 
agetur,  si  formam  ejus  detinebimus ;  si  eum  non 
agnoverimus,  aliquem  aegrotum  non  de  minimo  loco 
sumemus,  ut  cito  in  mentem  venire  possit,  et  reum 
ad  lectum  ejus  adstituemus,  dextra  poculum,  sinistra 
tabulas,  medico  testiculos  arietinos  tenentem.  Hoc 
modo  et  testium,  et  haereditatis,  et  veneno  necati 
memoriam  habere  poterimus.  Item  deinceps  caetera 
crimina  ex  ordine  in  locis  ponemus:  et,  quoties- 
cumque  rem  meminisse  volemus,  si  formarum  dispo- 
sitione,  et  imaginum  diligenti  notatione,  utemur,  fa- 
cile  ea,  quae  volemus,  memoria  consequemur. 

XXI.  Cum  verborum  similitudines  imaginibus 
exprimere  volemus,  plus  negotii  suscipiemus,  et 
magis  ingenium  nostrum  exercebimus.  Id  nos  hoc 
modo  facere  oportebit.  "  Jam  domuitionem  reges 
Atridae  parant."  In  loco  constituere  oportet  manus 
ad  ccelum  tollentem  Domitium,  cum  a  Regibus 
Marciis  loris  caedatur.  Hoc  erit,  "  Jam  domuitio- 
nem  reges."  In  altero  loco  JEsopum  et  Cimbrum 
subornare  Iphigeniam,  Agamemnonem,  et  Mene- 
laum.  Hoc  erit,  "  Atridae  parant."  Hoc  modo  om- 
nia  verba  erunt  expressa.  Sed  haec  imaginum  con- 
formatio  tum  valet,  si  naturalem  memoriam  exsus- 
citaverimus  hac  notatione,  ut,  versu  posito,  ipsi 
nobiscum  primum  transeamus  bis  aut  ter  eum  ver- 
sum;  deinde  cum  imaginibus  verba  exprimamus. 
Hoc  modo  naturas  suppeditabit  doctrina :  nam  utra- 
que,  altera  separata,  minus  erit  firma ;  ita  tamen  ut 
multo  plus  in  doctrina  atque  arte  praesidii  sit :  quod 
docere  non  gravaremur,  ni  metueremus,  ne,  cum  ab 
instituto  nostro  recessissemus,  minus  commode  ser- 
varetur  hcec  dilucida  brevitas  praeceptionis. 

Nunc,  quoniam  solet  accidere,  ut  imagines  partim 
firmae  et  ad  monendum  idoneae  sint,  partim  imbe- 
cilles  et  infirmae,  quae  vix  memoriam  possint  exci- 
tare;  qua  de  causa  utrumque  fiat,  considerandum 
est ;  ut,  cognita  causa,  quas  vitemus,  et  quas  sequa- 
mur  imagines,  scire  possimus. 

XXII.  Docet  igitur  nos  ipsa  natura,  quid  opor- 
teat  fieri :  nam,  si  quas  res  in  vita  videmus  parvas, 
usitatas,  quotidianas,  eas  meminisse  non  solemus ; 
propterea  quod  nulla  nisi  nova  aut  admirabili  re 
commovetur  animus.  At,  si  quid  videmus  aut  audi- 
mus  egregie  turpe,  aut  honestum,  inusitatum,  mag- 
num,  incredibile,  ridiculum  ;  id  diu  meminisse  con- 
suevimus.  Itemque,  quas  res  ante  ora  videmus  aut 
audimus,  obliviscimur  plerumque ;  quae  acciderunt 
in  pueritia,  meminimus  optime  saepe  :  nec  hoc  alia 
de  causa  potest  accidere,  nisi  quod  usitatae  res  facile 
e  memoria  elabuntur,  insignes  et  novae  manent  diu- 
tius.  Solis  exortus,  cursus,  occasus,  nemo  admiratur, 
propterea  quod  quotidie  fiunt :  at  eclipses  solis  mi- 
rantur,  quia  raro  accidunt;  et  solis  eclipses  magis 
mirantur,  quam  lunae,  quoniam  hae  crebriores  sunt. 
Docet  ergo  se  natura  vulgari  et  usitata  re  non  exsus- 
citari ;  novitate  et  insigni  quodam  negotio  commo- 
veri.  Imitetur  igitur  ars  naturam  ;  et,  quod  ea  desi- 
derat,  inveniat ;  quod  ostendit,  sequatur.  Nihil  est 
enim,  quod  aut  natura  extremum  invenerit,  aut  doc~ 
trina  primum  :  sed  rerum  principia  ab  ingenio  pro- 
fecta  sunt,  et  exitus  diseiplina  comparantur.  Ima- 
gines  igitur  nos  in  eo  genere  constituere  oportebit, 
quod  genus  manere  in  memoria  diutissime  potest. 
Id  accidet,  si  quam  maxime  notas  similitudines  con- 
stituemus ;  si  non  mutas  nec  vagas,  sed  aliquid 
agentes,  imagines  ponemus ;  si  egregiam  pulchritu- 
dinem  aut  unicam  turpitudinem  eis  attribuemus ;  si 
aliqua  re  exornabimus,  ut  si  coronis  aut  veste  pur- 
purea,  quo  nobis  notatior  sit  similitudo ;  aut  si  qua 
re  deformabimus,  ut  si  cruentam,  aut  cceno  oblitam, 

aut  rubrica  dclibutam,  inducemus,  quo  magis  in- 
signita  sit  forma ;  aut  si  ridiculas  rcs  aliquas  imagi- 
nibus  attribucmus :  nam  ea  res  quoque  faciet,  ut 
facilius  meminisse  possimus.  Nam  quas  res  veras 
facile  meminimus,  easdem  fictas  et  diligenter  notatas 
meminisse  non  est  difficile.  Sed  illud  facere  oportebit, 
ut  identidem  primos  quosque  locos,  imaginum  reno- 
vandarum  causa,  celeriter  animo  percurramus. 

XXIII.  Scio,  plerosque  Graecos,  qui  de  memoria 
scripserunt,  fecisse,  ut  multorum  verborum  imagincs 
conscriberent,  uti,  qui  eas  ediscere  vellent,  paratas 
haberent,  ne  quid  in  quasrendo  operae  consumerent. 
Quorum  rationem  aliquot  de  causis  improbamus : 
primum,  quod  in  verborum  innumerabilium  multi- 
tudine  ridiculum  sit,  mille  verborum  imagines  com- 
parare.  Quantulum  enim  poterunt  haec  valere,  cum, 
ex  infinita  verborum  copia,  modo  aliud,  modo  aliud 
nos  verbum  meminisse  oportebit  ?  Deinde  cur  volu- 
mus  ab  industria  quemquam  removere,  ut  ne  quid 
ipse  quaerat,  cum  nos  illi  omnia  parata  quaesitaque 
tradamus?  Praeterea  similitudine  alia  alius  magis 
commovetur.  Nam  ut  saepe,  formam  si  quam  simi- 
lem  cuipiam  dixerimus  esse,  non  omnes  habemus 
assensores,  quod  alii  videtur  aliud  ;  ita  fit  in  imagi- 
nibus,  ut,  quae  nobis  diligenter  notatae  sint,  eae  parum 
videantur  insignes  aliis.  Quare  sibi  quemque  suo 
commodo  convenit  imagines  comparare.  Postremo 
praeceptoris  est  docere,  quemadmodum  quaeri  quid- 
que  conveniat,  et  unum  aliquod  aut  alterum,  non 
omnia  quae  ejus  generis  erunt,  exempli  causa,  subji- 
cere,  quo  res  possit  esse  dilucidior.  Ut,  cum  de 
prooemiis  quaerendis  disputamus,  rationem  damus 
quaerendi,  non  mille  procemiorum  genera  conscribi- 
mus ;  ita  arbitramur  de  imaginibus  fleri  convenire. 

XXIV.  Nunc,  ne  forte  verborum  memoriam  aut 
nimis  difficilem  aut  parum  utilem  arbitrere,  et  ipsa- 
rum  memoria  rerum  contentus  sis,  quod  et  utiliores 
sint,  et  plus  habeant  facilitatis ;   admonendus  es{ 

quare  verborum  memoriam  non  improbemus.  Nam 
putamus  oportere  eos,  qui  velint  res  faciliores  sine 
labore  et  molestia  facile  meminisse,  in  rebus  diffici- 
lioribus  esse  ante  exercitatos.  Nec  nos  hanc  verbo- 
rum  memoriam  inducimus,  ut  versus  meminisse 
possimus ;  sed  ut,  hac  exercitatione,  illa  rerum  me« 
moria,  quae  pertinet  ad  utilitatem,  confirmetur ;  ut, 
ab  hac  difficili  consuetudine,  sine  labore  ad  illam 
facilitatem  transire  possimus.  Sed,  cum  in  omni  dis- 
ciplina,  infirma  est  artis  praeceptio  sine  summa  assi- 
duitate  exercitationis,  tum  vero  in  jjLvrjfxoyixotg  mini- 
mum  valet  doctrina,  nisi  industria,  studio,  labore,  di- 
ligentia  comprobetur.  Quam  plurimos  locos  ut  ha- 
beas,  et  quam  maxime  ad  praecepta  accommodatos, 
curare  debebis.  In  imaginibus  collocandis  exerceri 
quotidie  conveniet.  Non  enim,  sicut  a  caeteris  studiis 
abducimur  nonnunquam  occupatione,  ita  ab  hac  re 
nos  potest  causa  deducere  aliqua.  Nunquam  est 
enim,  quin  aliquid  memoriae  tradere  velimus,  et  tum 
maxime,  cum  aliquo  majore  negotio  detinemur. 
Quare,  cum  sit  utile,  facile  meminisse,  non  te  fallit, 
quod  tantopere  utile  sit,  quanto  labore  sit  appeten- 
dum  :  quod  poteris  existimare,  utilitate  cognita.  Plu- 
ribus  verbis  ad  eam  te  hortari  non  est  sententia,  ne 
aut  tuo  studio  diffisi,  aut  minus,  quam  res  postulat, 
dixisse,  videamur.  De  quinta  parte  rhetoricae  deinceps 
dicemus:  tu  primas  quasque  partes  in  animo  fre- 
quenta,  et  (quod  maxime  necesse  est)  exercitatione 
confirma. 

I.  Quoniam  in  hoc  libro,  C.  Herenni,  de  elocu- 
tione  conscripsimus,  et  quibus  in  rcbus  opus  fuit 
exemplis  uti,  nostris  usi  sumus  ;  et  id  fecimus  prce- 
ter  consuetudinem  Oraecorum,  qui  de  hac  re  scripse- 
runt ;  necessario  faciendum  est,  ut  paucis  rationem 
nostri  consilii  demus.  Atque  hoc  nos  necessitudine 
facere,  non  studio,  satis  erit  signi,  quod,  in  superio- 
ribus  libris,  nihil  neque  ante  rem  neque  prseter  rem 
locuti  sumus.  Nunc,  si  pauca,  quae  res  postulat, 
dixerimus,  tibi  id,  quod  reliquum  est  artis,  ita,  ut 
instituimus,  persolvemus.  Sed  facilius  nostram  ratio^ 
nem  intelliges,  si  prius,  quid  illi  dicant,  cognoveris. 

Compluribus  de  causis  putant  oportere,  cum  ipsi 
pra^ceperint,  quo  pacto  oporteat  ornare  elocutionem, 
uniuscujusque  generis,  ab  oratore  aut  poeta  probato 
sumtum,  ponere  exemplum.  Et  primum  se  id  mo- 
destia  commotos  facere  dicunt,  propterea  quod  videa- 
tur  esse  ostentatio  quaedam,  non  satis  habere,  prasci- 
pere  de  artificio,  sed  ipsos  etiam  videri  velle  artifi- 
ciose  gignere  exempla :  hoc  est?  inquiunt,  ostentare 

se,  non  ostenderc  artem.  Quare  pudor  in  primis  cst 
ad  eam  rem  impedimento,  ne  nos  solos  probare,  nos 
amare,  alios  contemnere  et  deridere,  videamur.  Et- 
enim,  cum  possimus  ab  Ennio  sumtum  aut  a  Graccho 
ponere  exemplum,  videtur  esse  arrogantia,  illa  relin- 
quere,  et  ad  sua  devenire.  Praeterea  exempla  testimc- 
niorum  locum  obtinent.  Id  enim,  quod  admonuerit, 
et  leviter  fecerit  praeceptio,  exemplo,  sicut  testimo- 
nio,  comprobatur.  Non  igitur  ridiculus  sit,  si  quis  in 
lite  aut  in  judicio,  domesticis  testimoniis  pugnet,  [et 
sui  ipsius  abutatur  exemplo]  ?  Ut  enim  testimonium, 
sic  exemplum,  rei  confirmandae  causa,  sumitur.  Non 
ergo  oportet  hoc,  nisi  a  probatissimo  sumi,  ne,  quod 
aliud  confirmare  dcbeat,  egeat  ipsum  confirmationis. 
Etenim  necesse  est,  aut  se  omnibus  anteponant,  et 
sua  maxime  probent,  aut  negent  optima  esse  exem- 
pla,  quae  a  probatissimis  oratoribus  aut  poetis  sumta 
sint.  Si  se  omnibus  anteponant,  intolerabili  arrogan- 
tia  sunt :  si  quos  sibi  prasponant,  et  eorum  exempla 
suis  exemplis  non  putent  praestare,  non  possunt  di- 
cere,  quare  sibi  illos  anteponant. 

II.  Quid  igitur  ipsa  auctoritas  antiquorum  ?  nam 
cum  res  probabiliores,  tum  hominum  studia  ad  imi- 
tandum  alacriora  reddit :  immo  erigit  omnium  cupi- 
ditates,  et  acuit  industriam,  cum  spes  injecta  est, 
posse,  imitando,  Gracchi  aut  Crassi  consequi  facul- 
tatem.  Postremo  hoc  ipsum  est  summum  artiflcium, 
res  varias  et  dispares  in  tot  poematibus  et  orationibus 
sparsas,  et  vage  disjectas,  ita  diligenter  eligcre,  ut 
unumquodque  genus  exemplorum  sub  singulos  artis 
locos  subjicerc  possis.  Hoc  si  industria  solum  fieri 
posset,  tamen  essemus  laudandi,  cum  talem  laborem 
non  fugissemus :  nunc  sine  summo  artificio  non  po- 
test  fieri.  Quis  est  enim,  qui,  nisi  summe  teneat 
artem,  possit  ea,  quae  jubeat  ars,  de  tanta  et  tam 
diffusa  scriptura  notare  et  separare  ?  Caeteri,  cum  Fe* 
gunt  orationes  bonas  aut  poemata,  probant  oratores, 
tt  poetas ;  neque  intelligunt,  qua  re  commoti  pro« 

bent ;  quod  scire  non  possunt,  ubi  sit,  nec  quid  sit, 
nec  quo  modo  factum  sit,  id  quod  eos  maxime  delec- 
tet.  At  is,  qui  et  haec  omnia  intelligit,  et  idonea 
maxime  eligit,  et  omnia  in  arte  maxime  scribenda 
redigit  in  singulas  rationes  prasceptionis,  necesse  est 
ejus  rei  summus  artifex  sit.  Hoc  igitur  maximum 
artificium  est,  in  arte  sua  posse  et  alienis  exem- 
plis  uti. 

Haec  illi  cum  dicunt,  magis  nos  auctoritate  sua 
commovent,  quam  veritate  disputationis.  Illud  enim 
veremur,  ne  cui  satis  sit  ad  contrariam  rationem 
probandam,  quod  ab  ea  parte  steterint  ii,  qui  et  in- 
ventores  hujus  artificii  fuerunt,  et  vetustate  jam  satis 
omnibus  probati  sunt.  Quod  si,  illorum  auctoritate 
remota,  res  omnes  volent  cum  re  comparare,  intelli- 
gent,  non  omnia  esse  concedenda  antiquitati. 

III.  Primum  igitur,  quod  ab  eis  de  modestia  di- 
citur,  videamus,  ne  nimium  pueriliter  proferatur. 
Nam,  si  tacere,  aut  nihil  scribere,  modestia  est,  cur 
quidquam  scribunt  aut  loquuntur  ?  Sin  aliquid  suum 
scribunt ;  cur,  quo  secius  omnia  scribant,  impediun- 
tur  modestia  ?  Quasi  si  quis  ad  Olympiacum  venerit 
cursum,  et  steterit,  ut  mittatur,  impudentesque  illos 
dicat  esse,  qui  currere  cceperint ;  ipse  intra  carceres 
stet,  et  narret  aliis,  quomodo  Ladas  aut  Boius  cum 
Sicyoniis  cursitarint :  sic  isti,  cum  in  artis  curriculum 
descenderunt,  illos,  qui  in  eo,  quod  est  artificii,  ela- 
borent,  aiunt  facere  immodeste ;  ipsi  aliquem  anti- 
quum  oratorem  aut  poetam  laudant,  aut  scripturam, 
sic  ut  in  stadium  artis  rhetoricae  prodire  non  audeant. 
Non  ausim  dicere,  sed  tamen  vereor,  ne,  qua  in  re 
laudem  modestiae  venentur,  in  ea  ipsa  re  sint  impu- 
dentes.  u  Quid  enim  tibi  vis  ?"  aliquis  inquiet. 
"  Artem  tuam  scribis :  gignis  nobis  novas  praecep- 
tiones :  eas  ipse  confirmare  non  potes  :  ab  aliis  ex- 
empla  sumis.  Vide,  ne  facias  impudenter,  qui  tuo 
nomini  velis  ex  aliorum  laboribus  libare  laudem. 
Nam,  si  eorum  volumina  prehenderint  antiqui  ora* 

lores  et  poeta?,  et  suum  quisque  de  libris  sustulerit ; 
nihil  istis,  quod  suum  velint,  relinquetur.  At  exem- 
pla,  quoniam  testimoniorum  similia  sunt,  item  con- 
venit,  ut  testimonia,  ab  hominibus  probatissimis 
sumi.  Primum  omnium  exempla  ponuntur  hic,  non 
confirmandi  neque  testificandi  causa,  sed  demon- 
strandi.  Non  enim,  cum  dicimus  esse  exornationem, 
quag  (verbi  causa)  constet  ex  similiter  desinentibus 
vcrbis,  et  ponimus  hoc  exemplum  a  Crasso,  quibus 
possumuS)  et  dcbcmus,  non  tcstimonium  collocamus, 
sed  exemplum.  Hoc  igitur  interest  inter  exemplum 
et  testimonium  :  exemplo  demonstratur  id,  quod  di- 
cimus,  cujusmodi  sit :  testimonio,  esse  illud  ita,  ut 
nos  dicimus,  confirmatur.  Prseterea  oportet  testimo- 
nium  cum  re  convenire :  alitcr  enim  rem  non  potest 
conflrmare.  At  id,  quod  illi  faciunt,  cum  re  non  con- 
venit.  Quid  ita  ?  quia  poliicentur  artem  se  scribere ; 
ct  cxempla  proferunt  ab  iis  plerumque,  qui  artem 
nescierunt.  Tum  quis  est,  qui  possit  jd,  quod  de 
arte  scripserit,  comprobare,  nisi  aliquid  scribat  ex 
arte  ?  Contraque  faciunt,  quam  polliceri  videntur  : 
nam,  cum  scribere  artem  instituunt,  videntur  dicere 
se  excogitasse,  quod  alios  docerent :  cum  vero  scri- 
bunt,  ostendunt  nobis,  quid  alii  excogitarint. 

IV. iC  Athocipsum  difficile  est,"  inquiunt,  " eligere 
de  multis."  Quid  dicitis  difficile  ?  utrum  laboriosum, 
an  artificiosum  ?  Si  laboriosum,  non  statim  prascla- 
rum:  sunt  enim  multa  laboriosa,  qua)  si  faciatis, 
non  continuo  gloriemini;  nisi  forte  etiam,  si  vestra 
manu  fabulas  aut  orationes  totas  transcripsissetis, 
gloriosum  putaretis.  Sin  autem  istud  artiliciosum 
egregium  dicitis ;  videtc  ne  insueti  rerum  majorum 
videamini,  si  vos  parva  res,  sicuti  magna,  delectat. 
Nam  isto  modo  eiigere  rudis  quidem  nemo  potest, 
sed  sine  summo  artificio  multi.  Qidsquis  enim  audi- 
erit  de  arte  paulo  plus,  in  elocutione  praesertim,  om- 
nia  videre  poterit,  quae  ex  arte  dicuntur ;  facere 
nemo  poterit,  nisi  eruditus :  ita  ut,  si  de  tragccdiis 

Ennii  velis  sententias  eligere,  aut  de  Pacuvianis  pe- 
riodos,  quia  plane  rudis  id  facere  nemo  poterit,  cum 
feceris,  te  literatissimum  putes,  ineptus  sis ;  propterea 
quod  id  facile  faciat  quivis  mediocriter  literatus. 
Item  si,  cum  ex  orationibus  aut  poematis  elegeris 
exempla,  quae  certis  signis  artificii  notata  sunt,  quia 
rudis  id  nemo  facere  possit,  artificiosissime  te  fecisse 
putes,  erres ;  propterea  quod  isto  signo  videmus  te 
nonnihil  ejus  scire ;  aliis  signis,  multa  scire  intellige- 
mus.  Quod  si  artificiosum  est  intelligere,  quae  sint 
ex  arte  scripta,  multo  est  artificiosius,  ipsum  scribere 
ex  arte.  Qui  enim  scribit  artificiose,  ab  aliis  com- 
mode  scripta  facile  intelligere  poterit :  qui  eliget  fa- 
cile,  non  continuo  ipse  commode  scribit.  Et,  si  est 
maxime  artificiosum,  alio  tempore  utantur  ea,  facul- 
tate,  non  tum,  cum  parere  ipsi,  et  gignere,  et  pro~ 
ferre  dcbent.  Postremo,  in  eo  vim  artificii  consu- 
mant,  ut  ipsi  ab  aliis  potius  eligendi,  quam  aliorum 
boni  electores,  existimentur.  Contra  ea,  quae  ab  iis 
dicuntur,  qui  dicunt  alienis  exemplis  uti  oportere, 
satis  est  dictum.  Nunc,  quae  separatim  dici  possunt, 
consideremus.  ,     . 

V.  Dicimus  ergo,  eos  omnes,  ideo  quod  alienis 
utantur,  peccare,  tum  etiam  magis  delinquere,  quod 
a  multis  exempla  sumant.  Sed  de  eo,  quod  postea 
diximus,  ante  videamus.  Si  concederem,  aliena  opor- 
tere  assumere  exempla,  vincerem  unius  oportere  : 
primum,  quod  contra  hoc  nulla  staret  eorum  ratio. 
Liceret  enim  eligerent  et  probarent  quemlibet,  qui 
sibi  in  omnes  res  suppeditaret  exempla,  vel  poetam 
vel  oratorem,  cujus  auctoritate  niterentur.  Deinde 
interest  magni  ejus  qui  discere  vult,  utrum  unum 
omnia,  an  omnia  neminem,  sed  aliud  alium  putet 
consequi  posse.  Si  enim  putabit  posse  omnia  penes 
unum  consistere,  ipse  quoque  ad  omnium  nitetur  fa- 
cultatem  :  sin  id  desperabit,  in  paucis  se  exercebit : 
ipsis  enim  contentus  erit :  nec  mirum^  cum  ipse 
praeceptor  artis  omnia  penes  unum  reperire  non  po- 

tuerit.  Allatis  igitur  exemplis  a  Catone,  a  Gracchis, 
a  Laelio,  a  Scipione,  Galba,  Porcina,  Crasso,  Anto- 
nio,  caeterisque ;  item  sumtis  aliis  a  poetis  et  histo- 
riarum  scriptoribus,  necesse  erit,  eum,  qui  discet,  ab 
omnibus  putare  omnia,  ab  uno  pauca  vix  potuisse 
sumi.  Quare,  si  unius  alicujus  esse  se  similem  satis 
habebit,  [omnia,]  quae  omnes  habuerint,  solum  ha» 
bere  se  posse  diffidet :  ergo  inutile  est  ei,  qui  discere 
vult,  non  putare  unum  posse  omnia.  [Igitur]  nemo  in 
hanc  incideret  opinionem,  si  ab  uno  exempla  sumsis- 
sent.  Nunc  hoc  signi  est,  ipsos  artis  scriptores  non 
putasse,  unum  potuisse  in  omnibus  elocutionis  parti- 
bus  enitere,  quoniam  neque  sua  protulerunt,  neque 
unius  alicujus,  aut  denique  duorum,  sed  ab  omnibus 
oratoribus  et  poetis,  exempla  sumserunt.  Deinde,  si 
quis  velit  artem  demonstrare  nihil  prodesse  ad  discen- 
dum,  non  male  utatur  hoc  adjumento,  quod  unus 
omnes  artis  partes  consequi  nemo  potuerit.  Quod 
igitur  juvat  eorum  rationem,  qui  omnino  improbant 
artem,  id,  non  ridiculum  est,  ipsum  scriptorem  artis 
suo  judicio  comprobare  ?  Ergo  ab  uno  sumenda  fuisse 
docuimus  exempla,  si  semper  aliunde  sumerentur. 

VI.  Nunc  omnino  aliunde,  sic  intelligemus,  su- 
menda  non  fuisse.  Primum  omnium,  quod  ab  artis 
scriptore  affertur  exemplum,  de  ejusdem  artirlcio 
debet  esse;  non  ut,  si  quis,  purpuram  aut  aliud 
quidpiam  vendens,  dicat,  "  Sume  a  me;"  sed 
M  Hujus  exemplum  aliunde  rogabo,  tibique  osten- 
dam."  Si,  merces  ipsi  qui  venditant,  aliunde  exem- 
plum  quaeritent  aliud  mercis ;  aut  si  acervos  se  dicant 
tritici  habere,  et  eorum  exemplum  pugno  non  habe- 
ant,  quod  ostendant ;  si  Triptolemus,  cum  homini- 
bus  semen  largiretur,  ipse  ab  aliis  id  hominibus  mu- 
tuaretur  ;  aut  si  Prometheus,  cum  mortalibus  ignem 
dividere  vellet,  ipse  a  vicinis,  cum  testa  ambulans, 
carbunculos  corrogaret ;  non  ridiculum  videretur  ? 
lsti  magistri,  omnium  dicendi  praeceptores,  non  vi- 
dentur  sibi  ridicule  facere,  cum  id,  quod  aliis  polli- 

centur,  ab  aliis  quaarunt.  Si,  qui  se  fontes  maximos, 
penitus  absconditos,  apcruisse  dicat,  et  hoc,  sitiens 
quam  maxime,  loquatur,  neque  habeat,  qni  sitim 
sedet,  non  rideatur  ?  Isti,  cum  non  modo  dominos 
se  fontium,  sed  se  ipsos  fontes,  esse  dicant,  et  omnium 
rigare  debeant  ingenia,  non  putant  fore  ridiculum, 
si,  cum  id  polliceantur  aliis,  arescant  ipsi  siccitate. 
Chares  a  Lysippo  statuas  facere  non  isto  modo  di~ 
dicit,  ut  Lysippus  caput  ostenderct  Myronis,  brachia 
Praxitelis,  pectus  Polycleti :  sed  omnia  coram  ma- 
gistrum  facientem  videbat ;  casterorum  opera  vel  sua 
sponte  considerare  potcrat. 

VII.  Isti  credunt,  eos,  qui  hrcc  velint  discere, 
alia  ratione  doceri  posse  commodius.  Praeterea,  ne 
possunt  quidem  ea,  quae  sumuntur  ab  aliis  exempla, 
tam  esse  accommodata  ad  artem,  quam  propria ; 
propterea  quod,  in  dicendo,  leviter  unusquisque  lo- 
cus  plerumque  tangitur,  ne  ars  appareat ;  in  praxi- 
piendo,  expresse  conscripta  ponere  oportet  exempla, 
ut  in  artis  formam  convenirc  possint ;  et  post,  in  di- 
cendo,  ne  possit  ars  eminere  et  ab  omnibus  videri, 
facultate  oratoris  occultatur.  Ergo,  etiam  ut  magis 
ars  cognoscatur,  suis  exemplis  melius  est  uti.  Pos- 
tremo  hax  quoque  res  nos  duxit  ad  hanc  rationem, 
quod  nomina  rerum  Gracca,  quas  convertimus,  ea  re- 
mota  sunt  a  consuetudine :  quae  enim  res  apud  nos- 
tros  non  erant,  earum  rerum  nomina  non  poterant 
esse  usitata.  Ergo,  haec  asperiora  primo  videantur,  ne- 
cesse  est ;  idque  fiet  rei,  non  nostra,  difficultate.  Re« 
liquum  scriptura?  consumetur  in  exemphs.  Hax 
aliena  si  posuissemus,  factum  esset,  ut,  quod  com- 
modius  esset  in  hoc  libro,  id  nostrum  non  esset ; 
quod  asperius  et  inusitatum,  id  propric  nobis  attri- 
bueretur.  Ergo  hanc  quoque  incommoditatem  fugi- 
mus.  His  de  causis,  cum  artis  inventionem  Graeco- 
rum  probassemus,  exemplorum  rationem  secuti  non 
sumus. 

Nunc  tempus  postulat,  ut  ad  elocutionis  prsecepta 

transeamus.  Bipertita  erit  igitur  nobis  elocutionis 
praeceptio.  Primum  dicemus,  quibus  in  generibus 
semper  omnis  oratoria  elocutio  debeat  esse  :  deinde 
ostendemus,  quas  res  sernper  habere  debeat. 

VIII.  Sunt  igitur  tria  genera,  quas  genera  nos 
figuras  appellamus,  in  quibus  omnis  oratio  non  vi- 
tiosa  consumitur.  Unam  gravem,  alteram  medio- 
crem,  tertiam  extenuatam,  vocamus.  Gravis  est,  quae 
constat  ex  verborum  gravium  magna  et  ornata,  con- 
structione.  Mediocris  est,  quae  constat  ex  humiliore, 
neque  tamen  ex  infima.  et  pervulgatissima  verborum 
dignitate.  Attenuata  est,  quae  demissa  est  usque  ad 
usitatissimam  puri  sermonis  consuetudinem. 

In  gravi  figura.  consumetur  oratio,  si,  quae  cujus- 
que  rei  poterunt  ornatissima  verba  reperiri,  sive  pro- 
pria  sive  translata,  unamquamque  in  rem  accommo- 
dabuntur ;  et,  si  graves  sententiae,  quae  in  amplifica- 
tione  et  commiseratione  tractantur,  eligentur ;  et,  si 
exornationes  sententiarum  aut  verborum,  quae  gravi- 
tatem  habebunt,  de  quibus  post  dicemus,  adhibebun- 
tur.  In  hoc  genere  figurae  erit  hoc  exemplum  : 
"  Nam  quis  est  vestrum,  judices,  qui  satis  idoneam 
possit  in  eum  poenam  excogitare,  qui  prodere  hosti- 
bus  patriam  cogitarit?  quod  maleficium  cum  hoc 
scelere  comparari,  quod  huic  maieficio  dignum  suppli- 
cium  potest  inveniri  ?  In  iis,  qui  violassent  inge- 
nuam,  matremfamilias  constuprassent,  pulsassent  ali.» 
quem,  aut  postremo  necassent,  maxima  supplicia 
majores  consumserunt :  huic  truculentissimo  ac  ne- 
fario  facinori  singularem  pcenam  non  reliquerunt? 
Atque,  in  aliis  maleficiis,  ad  singulos  aut  ad  paucos, 
ex  alieno  peccato,  injuria  pervenit;  hujus  sceleris 
qui  sunt  affines,  uno  consilio  universis  civibus  atro- 
cissimas  calamitates  machinantur.  O  feros  animos ! 
o  crudeles  cogitationes  !  o  derelictos  homines  ab  hu- 
manitate  !  qui  id  agere  ausi  sunt,  aut  cogitare  potu- 
erunt,  quo  pacto  hostes,  revulsis  majorum  sepulcris, 
dejectis  mcenibus,  ovantes  irruerent  in  civitatem ; 

{Rhetor.)  vol.  II.  u 

quo  modo,  Deum  templis  spoliatis,  optimatibus  tru- 
cidatis,  aliis  abreptis  in  servitutem,  matribusfamilias 
et  ingenuis  sub  hostilem  libidinem  subjectis,  urbs 
acerbissimo  concidat  incendio  [conflagrata]  :  qui  se 
non  putant  id,  quod  voluerint,  ad  exitum  perdux- 
isse,  nisi  sanctissimae  patriae  miserandum  scelerati 
viderint  cinerem.  Nequeo  verbis  consequi,  judices, 
indignitatem  rei :  sed  negligentius  id  fero,  quia  vos 
mei  non  egetis.  Vester  enim  vos  animus,  amantissi- 
mus  reipublicae,  facile  edocet,  ut  eum,  qui  fortunas 
omnium  voluerit  prodere,  prascipitem  proturbetis  ex 
ea  civitate,  quam  iste  spurcissimorum  hostium  do- 
minatu  nefario  voluerit  obruere." 

IX.  In  mediocri  figura,  versabitur  oratio,  si  haee, 
ut  ante  dixi,  aliquantulum  demiserimus,  neque  ta- 
men  ad  infimum  descenderimus,  sic  :  "  Quibuscum 
bellum  gerimus,  judices,  videtis;  cum  sociis,  qui 
pro  nobis  pugnare,  et  imperium  nostrum  nobiscum 
simul  virtute  et  industria  conservare,  soliti  sunt.  Hi 
cum  se,  et  opes  suas,  et  copiam  necessariorum  no- 
rint ;  tum  vero  nihilo  minus  propter  propinquitatem, 
et  omnium  rerum  societatem,  quid  in  omnibus  re- 
bus  populus  Romanus  posset,  scire  et  existimare 
poterant.  Hi  cum  deliberassent  nobiscum  bellum 
gerere,  quaeso,  quae  res  erat,  qua  freti  bellum  susci- 
pere  conarentur,  cum  multo  maximam  sociorum 
partem  in  officio  manere  intelligerent  ?  cum  sibi  non 
muititudinem  militum,  non  idoneos  imperatores,  non 
pecuniam  publicam,  praesto  esse  viderent ;  non  de- 
nique  ullam  rem,  quae  pertineret  ad  bellum  adminis- 
trandum.  Si  cum  finitimis  de  finibus  bellum  gere- 
rent ;  si  totum  certamen  in  uno  prcelio  positum  pu- 
tarent ;  tamen  omnibus  rebus  instructiores  ac  para- 
tiores  venirent ;  nedum  illud  imperium  orbis  terrae 
(cui  imperio  omnes  gentes,  reges,  nationes,  partim  vi, 
partim  voluntate,  consenserunt,  cum  aut  armis  aut 
liberalitate  a  populo  Romano  superati  essent)  ad  se 
transferre  tantulis  viribus  conarentur.   Quaeret  ali~ 

quis  :  Quid  ?  Fregellani  non  sua  sponte  conati  sunt  ? 
Eo  quidem  minus  isti  facile  conarentur,  quo,  illi 
quemadmodum  discessissent,  videbant.  Nam  rerum 
imperiti,  qui  uniuscujusque  rei  de  rebus  ante  gestis 
exempla  petere  non  possunt,  ii  per  imprudentiam  fa- 
ciilime  deducuntur  in  fraudem :  at  ii,  qui  sciunt, 
quid  aliis  acciderit,  facile,  ex  aliorum  eventu,  suis  ra- 
tionibus  possunt  providere.  Nulla  igitur  re  inducti, 
nulla  spe  freti,  arma  sustulerunt  ?  Quis  hoc  credat, 
tantam  amentiam  quemquam  tenuisse,  ut  imperium 
populi  Romani  tentare  auderet,  nullis  copiis  fretus  ? 
Ergo  aliquid  fuisse  necesse  est :  quid  aliud,  nisi  id, 
quod  dico,  potest  esse  ?" 

X.  In  attenuato  figurae  genere,  quod  ad  infimum 
et  quotidianum  sermonem  demissum  est,  hoc  erit 
exemplum :  "  Nam,  ut  forte  hic  in  balneas  venit, 
coepit,  postquam  perfusus  est,  defricari.  Deinde,  ubi 
visum  est,  ut  in  alveum  descenderet,  ecce  ibi  iste  de 
transverso,  4  Heus,'  inquit,  c  adolescens !  pueri  tui 
modo  me  pulsaverunt ;  satisfacias  oportet.'  Hic,  qui 
id  aetatis  ab  ignoto  praeter  consuetudinem  appellatus 
esset,  erubuit.  Iste  clarius  eadem  et  alia  dicere  ccepit. 
Hic  vix  tandem  inquit :  c  Sine  me  considerare.* 
Tum  vero  iste  ccepit  clamare  voce  ista,  quae  vel  fa- 
cile  cuivis  rubores  elicere  posset :  c  Ita  petulans  es 
atque  acer,  ut  ne  ad  solarium  quidem  idoneus,  ut 
mihi  videtur,  sed  pone  scenam,  et  in  ejusmodi  locis 
exercitatus  sis/  Conturbatus  est  adolescens :  nec  mi- 
rum,  cui  etiam  nunc  paedagogi  lites  ad  auriculas  ver- 
sarentur,  imperito  ejusmodi  conviciorum.  Ubi  enim 
iste  vidisset  scurram  exhausto  rubore,  qui  se  putaret 
nihil  habere,  quod  de  existimatione  perderet,  ut  om- 
nia  sine  famae  detrimento  facere  posset  ?"  Igitur  ge- 
nera  figurarum  ex  ipsis  exemplis  intelligi  poterunt. 
Erit  enim  et  attenuata  verborum  constructio  quae- 
dam,  et  item  alia  in  gravitate,  alia  posita  in  medio- 
critate. 

Est  autem  cavendum,  ne,  dumhaec  genera  consec- 

tamur,   in   finitima   et  propinqua   vitia  veniamus. 
Nam  gravi  figura?,  quae  laudanda  est,  propinqua  est 
ea,  quae  fugienda  est ;  quaa  recte  videbitur  appellari, 
si  sufflata  nominabitur.    Nam,  ut  corporis  bonam 
habitudinem  tumor  imitatur  saepe ;  ita  gravis  oratio 
saepe  imperitis  videtur  ea,  quae  turget  et  inflata  est, 
cum  aut  novis  aut  priscis  verbis,  aut  duriter  aliunde 
translatis,  aut  gravioribus  quam  res  postulat,  aliquid 
dicitur,  hoc  modo :  "  Nam,  qui  perduellionibus  ven- 
ditat  patriam,  non  satis  supplicii  dederit,  si  prasceps 
in  Neptunias  depulsus  erit  lacunas.    Poeniteat  igitur 
istum,  qui  montes  belli  fabricatus  est,  campos  sustulit 
pacis."  In  hoc  genus  plerique  cum  declinassent,  et  ab 
eo,  quo  profecti  sunt,  aberraverunt,  et  specie  gravita- 
tis  falluntur,necprospicerepossunt  orationis  tumorem. 
XI.  Qui  in  mediocre  genus  orationis  profecti  sunt, 
si  pervenire  eo  non  potuerunt,  errantes  perveniunt  ad 
confine  genus  ejus  generis,  quod  appellamus  fluctu- 
ans,  et  dissolutum ;  eo  quod  sine  nervis  et  articulis 
fluctuat  huc  et  illuc,  nec  potest  confirmate  neque  vi- 
riliter  sese  expedire.  Id  est  hujusmodi :  "  Socii  nos- 
tri  cum  belligerare  nobiscum  vellent,  profecto  ratio- 
cinati  essent  etiam  atque  etiam,  quid  possent  facere, 
si  quidem  sua  sponte  facerent,  et  non  haberent  hic 
adjutores  multos,  malos  homines  et  audaces.    Solent 
enim  diu  cogitare  omnes,  qui  magna  negotia  volunt 
agere."    Non  potest  hujusmodi  sermo  tenere  atten- 
tum  auditorem  :  diffluit  enim  totus,  neque  quidquam 
comprehendens  perfectis  verbis  amplectitur.  Qui  non 
possunt  in  illa  facetissima  verborum   attenuatione 
commode  versari,  veniunt  ad  aridum  et  exsangue 
genus  orationis,  quod  non  alienum  est  exiie  nomi- 
nari,  cujusmodi  esthoc :  "  Nam  isthic  ille  ad  balneas 
accessit :  ad  hunc  postea  dicit, 4  Hic  tuus  servus  me 
pulsavit.'    Postea  dicit  hic  illi,  c  Considerabo.'    Post 
ille  huic  convicium  fecit ;  et  magis  magisque,  prsesen^ 
tibus  multis,  clamavit."  Frivolus  hic  quidem  jam  et 
illiberalis  est  sermo.  Non  enim  adeptus  est  id,  quod 

habet  attenuata  figura,  puris  verbis  et  electis  compo- 
sitam  orationem.  Omne  genus  orationis,  et  grave,  et 
mediocre,  et  attenuatum,  dignitate  afficiunt  exornatio- 
nes,  de  quibus  post  loquemur ;  quae  si  rarae  disponen- 
tur,  distinctam,  sicuti  coloribus ;  si  crebrae  collocabun- 
tur,  oblitam  reddent  orationem.  Sed  figuram  in  dicen- 
do  commutari  oportet,  ut  gravem  mediocris,  medio- 
crem  excipiat  attenuata.  Deinde  identidem  commu- 
tentur,  ut  facile  satietas  varietate  vitetur. 

XII.  Quoniam,  quibus  in  generibus  elocutio  ver- 
sari  debeat,  dictum  est,  videamus  nunc,  quas  res  de- 
beat  habere  elocutio  commoda  et  perfecta.  Quae 
maxime  admodum  oratori  accommodata  est,  tres  res 
in  se  debet  habere,  elegantiam,  compositionem,  dig- 
nitatem.  Elegantia  est,  quae  facit,  ut  unumquodque 
pure  et  aperte  dici  videatur.  Hasc  distribuitur  in  lati- 
nitatem,  et  explanationem.  Latinitas  est,  quae  ser- 
monem  purum  conservat,  ab  omni  vitio  remotum. 
Vitia  in  sermone,  quo  minus  is  Latinus  sit,  duo  pos- 
sunt  esse ;  solcecismus,  et  barbarismus.  Solcecismus 
est,  cum,  in  verbis  pluribus,  consequens  verbum  su- 
periori  non  accommodatur.  Barbarismus  est,  cum 
verbum  aliquod  vitiose  efTertur.  Haec  qua  ratione 
vitare  possimus,  in  arte  grammatica  dilucide  dice- 
mus.  Explanatio  est,  quae  reddit  apertam  et  diluci- 
dam  orationem.  Ea  comparatur  duabus  rebus,  usi- 
tatis  verbis,  et  propriis.  Usitata  sunt  ea,  quae  ver- 
santur  in  sermone  et  consuetudine  quotidiana ;  pro- 
pria,  quae  ejus  rei  verba  sunt,  aut  esse  possunt,  qua 
de  loquemur. 

Compositio  est  verborum  constructio,  quae  facit 
omnes  partes  orationis  aequabiliter  perpolitas.  Ea 
conservabitur,  si  fugiemus  crebras  vocalium  concur- 
siones,  quae  vastam  atque  hiantem  orationem  red- 
dunt,  ut  hoc  est :  M  Baccae  aeneae  amcenissimae  im- 
pendebant :"  et  si  vitabimus  ejusdem  literae  nimiam 
assiduitatem :  cui  vitio  versus  hic  erit  exemplo  :  (nam 
hic  nihil  prohibet,  in  vitiis,  alienis  exemplis  uti ) 

u  3 

"  O  Tite,  tute,  Tati,  tibi  tanta,  tyranne,  tulisti," 

et  hic  ejusdem  poetae : 

"  Quidquam  quisquam  cuiquam  qucd  conveniat, 
neget :" 

et,  si  ejusdem  verbi  assiduitatem  nimiam  fugiemus : 
ea  est  hujusmodi :  "  Nam  cujus  rationis  ratio  non 
exstet,  ei  rationi  ratio  non  est  fidem  habere ;"  et,  si 
non  utemur  continenter  similiter  cadentibus  verbis, 
hoc  modo : 

"  Flentes,  plorantes,  lacrymantes,  obtestantes :" 

et,  si  verborum  trajectionem  vitabimus,  nisi  qua? 
erit  concinna,  qua  de  re  posterius  loquemur ;  quo  in 
vitio  est  Lucilius  assiduus,  ut  hoc  est  in  priore  libro : 

"  Has  res  ad  te  scriptas,  Luci,  misimus,  iEli." 

Item  fugere  oportet  longam  verborum  continuatio- 
nem,  quas  et  auditoris  aures,  et  oratoiis  spiritum,  lae- 
dit.  His  vitiis  in  compositione  vitatis,  reliquum  operis 
consumendum  est  in  dignitate. 

XIII.  Dignitas  est,  quae  reddit  ornatam  orationem, 
varietate  distinguens.  Haec  in  veiboium  et  sententia- 
rum  exornationem  dividitur.  Verborum  exornatio 
est,  quae  ipsius  sermonis  insignita,  continetur  perpo- 
litione.  Sententiarum  exornatio  est,  quas  non  in  ver- 
bis,  sed  in  ipsis  rebus,  quamdam  habet  dignitatem. 

Repetitio  est,  cum  continenter  ab  uno  atque  eodem 
verbo,  in  rebus  similibus  et  diversis,  principia  sumun- 
tur,  hoc  modo :  "  Vobis  istud  attribuendum  est ;  vo- 
bis  gratia  habenda ;  vobis  res  ista  erit  honori."  Item, 
"  Scipio  Numantiam  sustulit ;  Scipio  Carthaginem 
delevit ;  Scipio  pacem  peperit ;  Scipio  civitatem  ser- 
vavit."  Item,  "  Tu  in  forum  prodire,  tu  lucem  con- 
spicere,  tu  in  horum  conspectum  venire  conaris  ? 
audes  verbum  facere  ?  audes  quidquam  ab  istis  pe- 
tere  ?  audes  supplicium  deprecaii  ?  Quid  est,  quod 
possis  defendere  ?  quid  est,  quod  audeas  postulare  ? 

quid  est,  quod  tibi  putes  concedi  oportere  ?  Non  jus- 
jurandum  reliquisti  ?  non  aniicos  prodidisti  ?  non  pa- 
renti  manus  intulisti  ?  non  denique  in  omni  dedecore 
volutatus  es  ?"  Haec  exornatio,  cum  multum  venus- 
tatis  habet,  tum  gravitatis  et  acrimoniae  plurimum. 
Quare  videtur  esse  adhibenda,  et  ad  ornandam  et  ad 
exaugendam  orationem. 

Conversio  est,  per  quam  non,  ut  ante,  primum  re- 
petimus  verbum,  sed  ad  postremum  continenter  re- 
vertimur,  hoc  modo :  "  Pcenos  populus  Romanus 
justitia  vicit,  armis  vicit,  liberalitate  vicit."  Item, 
"  Ex  quo  tempore  concordia  de  civitate  sublata  est, 
libertas  sublata  est,  fides  sublata  est,  amicitia  sublata 
est,  respublica  sublata  est."  Item,  "  C.  Laelius  homo 
navus  erat,  ingeniosus  erat,  doctus  erat,  bonis  viris 
et  studiosis  amicus  erat :  ergo  in  civitate  primus  erat." 
Item,  "  Nam  cum  istos,  ut  absolvant  te,  rogas,  ut 
pejerent,  rogas ;  ut  existimationem  negligant,  rogas ; 
ut  leges  populi  Romani  tuae  libidini  largiantur,  ro- 
gas." 

XIV.  Complexio  est,  quae  utramque  complectitur 
exornationem,  et  hanc,  et  quam  ante  exposuimus,  ut 
et  repetatur  idem  primum  verbum  saepius,  et  crebro 
ad  idem  postremum  revertamur,  hoc  modo :  "  Qui 
sunt,  qui  fcedera  saepe  ruperunt?  Carthaginienses. 
Qui  sunt,  qui  crudele  bellum  in  Italia  gesserunt? 
Carthaginienses.  Qui  sunt,  qui  Italiam  deformave- 
runt  ?  Carthaginienses.  Qui  sunt,  qui  sibi  postulant 
ignosci  ?  Carthaginienses.  Videte  ergo,  quid  conveniat 
eos  impetrare."  Item,  "  Quem  senatus  damnarit, 
quem  populus  Romanus  damnarit,  quem  omnium 
existimatio  damnarit,  eum  vos  sententiis  vestris  ab- 
solvetis  ?" 

Traductio  est,  quae  facit,  ut,  cum  idem  verbum 
crebrius  ponatur,  non  modo  non  offendat  animum, 
sed  etiam  concinniorem  orationem  reddat,  hoc  pacto : 
"  Qui  nihil  habet  in  vita  jucundius  vita,  is  cum  vir- 
tute  vitam  non  potest  colere."    Item,  "  Eum  tu  ho- 

minem  appellas,  qui,  si  fuisset  homo,  nunquam  tam 
crudeliter  vitam  hominis  petiisset  ?  At  erat  inimicus. 
Ergo  inimicum  sic  ulcisci  voluit,  ut  ipse  sibi  reperi- 
retur  inimicus  ?"  Item,  "  Divitias  sine  divitum  esse  : 
tu  virtutem  praefer  divitiis  :  nam  si  voles  divitias  cum 
virtute  comparare,  vix  satis  idoneae  tibi  videbuntur 
divitiae,  quae  virtutis  pedisequae  sint."  Ex  eodem  ge- 
nere  exornationis  est,  cum  idem  verbum  modo  po- 
nitur  in  hac,  modo  in  altera  re,  hoc  modo :  "  Cur 
eam  rem  tam  studiose  curas,  quae  multas  tibi  dabit 
curas  ?"  Item,  "  Amari  jucundum  est,  si  curetur, 
ne  quid  insit  amari."  Item,  M  Veniam  ad  vos,  si 
mihi  senatus  det  veniam."  In  his  quatuor  generibus 
exornationum,  quae  adhuc  propositae  sunt,  non  inopia 
verborum  fit,  ut  ad  idem  verbum  redeatur  saepius ; 
sed  inest  festivitas  quaedam,  quae  facilius  auribus  di- 
judicari,  quam  verbis  demonstrari,  potest. 

XV.  Contentio  est,  cum  ex  contrariis  verbis  aut 
rebus  oratio  conficitur,  hoc  pacto :  "  Habet  assen- 
tatio  jucunda  principia;  eadem  exitus  amarissimos 
affert."  Item,  "  Inimicis  te  placabilem,  amicis  in- 
exorabilem  praebes  ?"  Item,  "  In  otio  tumultuaris, 
in  tumultu  es  otiosus  ?  in  re  frigidissima  cales,  in 
ferventissima  friges  ?  Tacito  cum  opus  est,  clamas ; 
ubi  loqui  convenit,  obmutescis  ?  Ades  ?  abesse  vis : 
abes  ?  reverti  cupis.  In  pace  bellum  quaeritas :  in 
bello  pacem  desideras.  In  concione  de  virtute  loque- 
ris ;  in  prcelio,  prae  ignavia,  tubae  sonitum  perferre 
non  potes."  Hoc  genere  si  distinguemus  orationem, 
et  ornati  et  graves  poterimus  esse. 

Exclamatio  est,  quae  conficit  significationem  dolo- 
ris  aut  indignationis  alicujus,  per  hominis,  aut  urbis, 
aut  loci,  aut  rei  cujuspiam  compellationem,  hoc 
modo  :  M  Te  nunc  alloquor,  Africane,  cujus  mortui 
quoque  nomen  splendori  ac  decori  est  civitati.  Tui 
clarissimi  nepotes  suo  sanguine  aluerunt  inimicorum 
crudelitatem."  Item,  "  O  perfidiosae  Fregellae !  quam 
facile  scelere  vestro  contabuistis  !  ut,  cujus  nitor  ur- 

bis  Italiam  nuper  illustravit,  ejus  nunc  vix  funda« 
mentorum  reliquiae  maneant."  Item,  "  Bonorum 
insidiatores  latrocinio  vitam  innocentissimi  cujusque 
petistis:  tantamne  ex  iniquitate  judiciorum  vestris 
calumniis  assumitis  facultatem  ?"  Hac  exclamatione 
si  loco  utemur,  raro,  et  cum  rei  magnitudo  postulare 
videbitur ;  ad  quam  volemus  indignationem  animum 
auditoris  adducemus. 

Interrogatio  non  omnis  gravis  est,  neque  concinna, 
sed  haec,  quae,  cum  enumerata  sunt  ea  quae  obsunt 
causae  adversariorum,  confirmat  superiorem  oratio- 
nem,  hoc  pacto  :  u  Cum  igitur  haec  omnia  faceres, 
diceres,  administrares,  utrum  animos  sociorum  ab 
republica  removebas  et  alienabas,  an  non  ?"  et, 
u  Utrum  aliquem  exornari  oportuit,  qui  ista  prohi- 
beret,  ac  fieri  non  sineret,  an  non  ?" 

XVI.  Ratiocinatio  est,  per  quam  ipsi  a  nobis  ra- 
tionem  poscimus,  quare  quidque  dicamus,  et  crebro 
nosmet  a  nobis  petimus  uniuscujusque  propositionis 
explanationem.  Ea  est  hujusmodi :  "  Majores  nostri, 
si  quam  unius  peccati  mulierem  damnabant,  simplici 
judicio  multorum  maleficiorum  convictam  putabant : 
quo  pacto  ?  quoniam,  quam  impudicam  judicarant, 
eam  veneficii  quoque  damnatam  existimabant.  Quid 
ita  ?  Quia  necesse  est,  eam,  quae  suum  corpus  ad- 
dixerit  turpissimae  cupiditati,  timere  permultos.  Quos 
istos  ?  Virum,  parentes,  caeteros,  ad  quos  videt  sui 
dedecoris  infamiam  pertinere.    Quid  postea?  Quos 
tantopere  timeat,  eos,  necesse  est,  ut,  quoquo  modo 
possit,  veneficio  petat.    Cur  ?  Quia  nulla  potest  ho- 
nesta  ratio  retinere  eam,  quam  magnitudo  peccati 
facit  timidam,  intemperantia  audacem,  natura  mu- 
liebris  inconsideratam.    Quid  venericii  damnatam  ? 
Quid  ?     putabant    impudicam   qucque   necessario. 
Quare  ?   Quia  nulla  facilius  ad  id  maleficium  causa, 
quam  turpis  amor  et  intemperans  libido,  commovere 
potuit :  cujus  mulieris  animus  esset  corruptus,  ejus 
corpus  castum  esse  non  putaverunt.  Quid  in  viris  ? 

idemne  observabant  ?  Minime.  Quid  ita  ?  Quia  vi- 
ros  ad  unumquodque  maleficium  singulae  cupiditates 
impellunt;  mulieres  ad  omnia  maleficia  cupiditas 
una  ducit."  Item,  "  Bene  majores  hoc  comparave- 
runt,  ut  neminem  regem,  quem  armis  cepissent,  vita 
privarent.  Quid  ita  ?  Quia,  quam  nobis  facultatem 
Fortuna  dedisset,  iniquum  erat  in  eorum  supplicio 
consumere,  quos  eadem  Fortuna  paulo  ante  in  am- 
plissimo  statu  collocarat.  Quid  quod  exercitum  con- 
tra  duxit  ?  Desino  meminisse.  Quid  ita  ?  Quia  viri 
fortis  est,  qui  de  victoria  contendant,  eos  hostes  pu- 
tare ;  qui  victi  sint,  eos  homines  judicare,  ut  possit 
bellum  fortitudo  minuere,  pacem  humanitas  augere. 
At  ille,  si  vicisset,  num  idem  fecisset  ?  Non  profecto 
tam  sapiens  fuisset.  Quid  igitur  ei  parcis  ?  Quia  ta- 
lem  stultitiam  contemnere,  non  imitari,  consuevi." 
Hsbc  exornatio  ad  sermonem  vehementer  accommo- 
data  est,  et  animum  auditoris  retinet  attentum,  tum 
venustate  sermonis,  tum  rationum  exspectatione. 

XVII.  Sententia  est  oratio  sumta  de  vita,  quae, 
aut  quid  sit,  aut  quid  esse  oporteat  in  vita,  breviter 
ostendit,  hoc  modo :  "  Difficile  est  primum  virtutes 
revereri,  qui  semper  secunda  fortuna  sit  usus."  Item, 
"  Liber  is  est  existimandus,  qui  nulli  turpitudini 
servit."  Item,  w  Egens  aeque  est  is,  qui  non  satis 
habet,  et  is,  cui  nihil  satis  potest  esse."  Item,  "  Op- 
tima  vivendi  ratio  est  eligenda :  eam  jucundam  con- 
suetudo  reddet."  Hujusmodi  sententiae  simplices  non 
sunt  improbandae,  propterea  quod  habet  brevis  expo- 
sitio,  si  rationis  nullius  indiget,  magnam  delectatio- 
nem.  Sed  illud  quoque  probandum  est  genus  sen- 
tentiae,  quod  confirmatur  subjectione  rationis,  hoc 
modo :  "  Omnes  bene  vivendi  rationes  in  virtute 
sunt  collocandae,  propterea  quod  sola  virtus  in  sua 
potestate  est;  omnia  praeter  eam  subjecta  sunt  sub 
Fortunae  dominationem."  Item,  "  Qui,  fortunis  ali- 
cujus  inducti,  amicitiam  ejus  secuti  sunt,  hi,  simul 
ac  fortuna  dilapsa  est,  devolant  omnes.   Cum  enim 

recessit  ea  res,  quae  fuit  consuetudinis  causa,  nihil 
superest,  quare  possint  in  amicitia,  retineri."  Sunt 
item  sententiae,  quae  dupliciter  efferuntur,  sine  ra- 
tione,  et  cum  ratione :  hoc  modo  sine  ratione :  "  Er- 
rant,  qui  in  prosperis  rebus  omnes  impetus  fortunae  se 
putant  fugisse.  Sapienter  cogitant,  qui  temporibus 
secundis  casus  adversos  reformidant."  Cum  ratione, 
hoc  pacto :  "  Qui  adolescentium  peccatis  ignosci  pu- 
tant  oportere,  falluntur,  propterea  quod  astas  illa  non 
est  impedimento  bonis  studiis:  at  hi  sapienter  fa- 
ciunt,  qui  adolescentes  maxime  castigant,  ut,  quibus 
virtutibus  omnem  vitam  tueri  possint,  eas  in  aetate 
maturissima  velint  comparare."  Sententias  interponi 
raro  convenit,  ut  rei  actores,  non  vivendi  praeceptores, 
esse  videamur.  Cum  ita  interponentur,  multum  affe- 
rent  ornamenti.  Necesse  est  enim,  eam  comprobet 
tacitus  auditor,  cum  ad  causam  videat  accommodari 
rem  certam,  ex  vita  et  moribus  sumtam. 

XVIII.  Contrarium  idem  fere  est,  quod  contentio. 
Contrarium  est,  quod,  ex  rebus  diversis  duabus,  al- 
teram  breviter  et  facile  confirmat,  hoc  pacto :  u  Nam, 
qui  suis  rationibus  inimicus  fuerit  semper,  eum  quo- 
modo  alienis  rebus  amicum  fore  speres  ?"  Et  item, 
M  Nam,  quem  in  amicitia,  perfidiosum  cognoveris, 
eum  quare  putes  inimicitias  cum  nde  habere  posse  ?" 
Et,  "  Qui  privatus  intolerabili  superbia,  fuerit,  eum 
commodum  et  sui  cognoscentem  fore  in  potestate,  qui 
speres  ?"  Et,  u  Qui  in  sermonibus  et  conventu  ami- 
corum  verum  dixerit  nunquam,  eum  sibi  in  concio- 
nibus  credis  a  mendacio  temperaturum  ?"  Item, 
"  Quos  ex  collibus  dejecimus,  cum  iis  in  campo  me- 
tuimus  dimicare  ?  Qui,  cum  plures  erant,  paucis  no- 
bis  exaequari  non  poterant,  hi,  postquam  pauciores 
sunt,  metuimus,  ne  sint  superiores  ?"  Hoc  exorna- 
tionis  genus  brevibus  et  continuatis  verbis  perfectum 
esse  debet;  et  cum  commodum  est  auditu,  propter 
brevem  et  absolutam  conclusionem ;  tum  vero  vehe- 
menter,  id,  quod  opus  est  oratori,  comprobat  contraria 

re ;  et,  ex  eo  quod  dubium  non  est,  expedit  illud 
quod  dubium  est,  ut  aut  dilui  non  possit,  aut  multo 
difficillime  possit. 

XIX.  Membrum  orationis  appellatur  res  breviter 
absoluta  sine  totius  sententiae  demonstratione,  quae 
denuo  alio  membro  orationis  excipitur,  hoc  modo ; 
"  Et  inimico  proderas :"  id  est  unum,  quod  appel- 
latur  membrum :  deinde  hoc  excipiatur  oportet  ab 
altero,  "  Et  amicum  laedebas."  Ex  duobus  membris 
haec  exornatio  potest  constare :  sed  commodissima  et 
absolutissima  est,  quae  ex  tribus  constat,  hoc  pacto  : 
"  Et  inimico  proderas,  et  amicum  laedebas,  et  tibi 
ipsi  non  consulebas."  Item,  "  Nec  reipublicae  consu- 
luisti,  nec  amicis  profuisti,  nec  inimicis  restitisti." 

Articulus  dicitur,  cum  singula  verba  intervallis 
distinguuntur,  caesa  oratione,  hoc  modo  :  "  Acrimo- 
nia,  voce,  vuitu,  adversarios  perterruisti."  Item,  "  In- 
imicos  invidia,  injuriis,  potentia,  perfidia,  sustulisti." 
Inter  hujus  generis  et  illius  superioris  vehementiam 
hoc  interest,  quod  illud  tardius  et  rarius  venit,  hoc 
crebrius  et  celerius  pervenit.  Itaque  in  illo  genere, 
ex  remotione  brachii,  et  contortione  dexterae,  gladius 
ad  corpus  afferri ;  in  hoc  autem,  crebro  et  celeri  vul- 
nere  corpus  consauciari  videtur. 

Continuatio  est  densa  et  continens  frequentatio  ver- 
borum  cum  absolutione  sententiarum.  Ea  utemur 
commodissime  tripertito;  in  sententia,  in  contrario, 
in  conclusione.  In  sententia,  hoc  pacto :  "  Ei  non 
multum  potest  obesse  fortuna,  qui  sibi  firmius  in  vir- 
tute  quam  in  casu  praesidium  collocavit."  In  contrario, 
hoc  modo :  "  Nam,  si  quis  spei  non  multum  collo- 
carit  in  casu,  quid  est,  quod  ei  magnopere  casus  ob- 
esse  possit  ?"  In  conclusione,  hoc  pacto :  "  Quod  si 
in  eos  plurimum  Fortuna  potest,  qui  suas  rationes 
omnes  in  casurn  contulerunt ;  non  sunt  omnia  com- 
mittenda  Fortunae,  ne  magnam  nimis  in  nos  habeat 
dominationem."  In  his  tribus  generibus,  ad  conti- 
nuationis  vim  adeo  frequentatio  est  necessaria,  ut  in- 

firma  facultas  oratoris  videatur,  nisi  sententiam,  et 
contrarium,  et  conclusionem,  frequentibus  efferat  ver- 
bis.  Sed  et  alias  quoque  nonnunquam  non  alienum 
est,  tametsi  necesse  non  est,  eloqui  res  aliquas  per 
hujuscemodi  continuationes. 

XX.  Compar  appellatur,  quod  habet  in  se  mem- 
bra  orationis,  de  quibus  ante  diximus,  quae  constent 
ex  pari  fere  numero  syllabarum.  Hoc  non  dinume- 
ratione  nostra  fiet  (nam  id  quidem  puerile  est)  :  sed 
tantum  afferet  usus  et  exercitatio  facultatis,  ut  animi 
quodam  sensu  par  membrum  superiori  referre  possi- 
mus,  hoc  modo  :  "  In  prcelio  mortem  pater  oppete- 
bat,  domi  filius  nuptias  comparabat ;  haec  omnia 
graves  casus  administrabant."  Item,  u  Alii  Fortuna 
felicitatem  dedit;  huic  industria  virtutem  compara- 
vit."  In  hoc  genere  saepe  fieri  potest,  ut  non  plane 
par  sit  numerus  syllabarum,  et  tamen  esse  videatur, 
si  una  aut  etiam  altera  syllaba  est  alterutrum  bre- 
vius;  aut  si,  cum  in  altero  plures  sunt,  in  altero 
longior,  aut  longiores,  plenior,  aut  pleniores  syllabae 
erunt ;  ut  longitudo  aut  plenitudo  harum  multitudi- 
hem  alterius  assequatur  et  exaequet. 

Similiter  cadens  exornatio  appeliatur,  cum,  in  ea- 
dem  constructione  verborum,  duo  aut  plura  sunt 
verba,  quae  similiter  iisdem  casibus  efferantur,  hoc 
modo :  "  Hominem  laudas  egentem  virtutis,  abun- 
dantem  felicitatis."  Item,  "  Cujus  omnis  in  pecunia 
spes  est,  ejus  a  sapientia  est  animus  remotus.  Dili- 
gentia  comparat  divitias,  negligentia  corrumpit  ani- 
mum ;  et  tamen,  cum  ita  vivit,  neminem,  prae  se,  du- 
cit  hominem."  Similiter  desinens  est,  cum,  tametsi 
casus  non  insunt  in  verbis,  tamen  similes  exitus  sunt, 
hoc  pacto :  "  Turpiter  audes  facere ;  nequiter  studes 
dicere."  "  Vivis  invidiose ;  delinquis  studiose ;  lo- 
queris  odiose."  Item,  "  Audacter  territas,  humiliter 
placas."  Haec  duo  genera,  quorum  alterum  in  exitus, 
alterum  in  casus,  similitudine  versatur,  inter  se  vehe- 
xnenter  conveniunt :  et  ea  re,  his  qui  bene  utuntur, 
{Rhetor.)  vol.  n.  x 

plerumque  simul  ea  collocant  in  iisdem  partibus  ora- 
tionis.  Id  hoc  pacto  facere  oportet :  "  Perditissima 
ratio  est  amorem  petere,  pudorem  fugere;  diligere 
formam,  negligere  famam."  Hic  et  ea  verba,  quae 
casus  habent,  ad  casus  similes,  et  illa  quae  non  ha- 
bent,  ad  similes  exitus,  veniunt. 

XXI.  Annominatio  est,  cum  ad  idem  verbum  et 
ad  idem  nomen  acceditur  commutatione  unius  literas 
aut  literarum ;  aut  ad  res  dissimiles  similia  verba  ac- 
commodantur.  Ea  multis  et  variis  rationibus  confi- 
citur.  Attenuatione  aut  complexione  ejusdem  literae, 
sic :  "  Hic,  qui  se  magnifice  jactat  atque  ostentat, 
veniit  a  te  ante  quam  Romam  venit."  Ex  contrario : 
"  Hic,  quos  homines  alea,  vicit,  eos  ferro  statim  vin- 
cit."  Productione  ejusdem  literae,  hoc  modo :  "  Hunc 
avium  dulcedo  ducit  ad  avium."  Brevitate  ejusdem 
literae,  hoc  modo  :  "  Hic  tametsi  videtur  esse  honoris 
cupidus,  tamen  non  tantum  curiam  diligit,  quantum 
Curiam.  Addendis  Hteris,  hoc  pacto :  "  Hic  sibi 
posset  temperare,  nisi  amori  mallet  obtemperare." 
Demendis  literis,  sic :  "  Si  lenones  vitasset,  tamquam 
leones,  vitae  se  tradidisset."  Transferendis  literis,  sic ; 
"  Videte,  judices,  utrum  homini  navo,  an  vano  cre- 
dere  malitis."  Item,  "  Nolo  esse  laudator,  ne  videar 
adulator."  Commutandis,  hoc  modo :  "  Deligere 
oportet,  quem  velis  diligere."  Ha3  sunt  annomina- 
tiones,  quae  in  literarum  brevi  commutatione,  aut 
productione,  aut  translatione,  aut  aliquo  hujusmodi 
genere,  versantur. 

XXII.  Sunt  autem  aliae,  quae  non  habent  tam 
propinquam  in  verbis  similitudinem,  et  tamen  dissi- 
miles  non  sunt :  quibus  de  generibus  unum  est  hu- 
jusmodi :  "  Quid  veniam,  qui  sim,  quare  veniam, 
quem  insimulem,  cui  prosim,  quem  postulem,  brevi 
cognoscetis."  Nam  hic  est  in  quibusdam  verbis  quae- 
dam  similitudo  non  tam  affectanda,  quam  illae  supe- 
riores,  sed  tamen  adhibenda  nonnunquam.  Alterum 
genus  hujusmodi :    "  Demus  operam,  Quirites,  ne 

omnino  Patres  Conscripti  circumscripti  putentur." 
Haec  annominatio  accedit  magis  ad  similitudinem 
quam  superior,  sed  minus  quam  illae  superiores ; 
propterea  quod  non  solum  additae,  sed  uno  tempore 
demtae  quoque,  literae  sunt.  Tertium  genus  est,  quod 
versatur  in  casuum  commutatione,  aut  unius,  aut 
plurium  nominum.  Unius  nominis,  hoc  modo : 
"  Alexander  Macedo,  summo  labore,  animum  ad 
virtutem  a  pueritia  confirmavit.  Alexandri  virtutes 
per  orbem  terrae  cum  laude  et  gloria  sunt.  Alexandro 
si  vita  longior  data  esset,  Oceanum  manus  Macedo- 
num  transvolasset.  Alexandrum  omnes,  ut  maxime 
metuerunt,  item  plurimum  dilexerunt."  Varie  hic 
unum  nomen  in  commutatione  casuum  volutatum 
est.  Plura  nomina,  casibus  commutatis,  hoc  modo 
facient  annominationem :  "  Ti.  Gracchum,  rempu- 
blicam  administrantem,  indigna  prohibuit  nex  diu- 
tius  in  ea  commorari.  C.  Graccho  similiter  occisio 
oblata  est,  quae  virum  reipublicae  amantissimum 
subito  de  sinu  civitatis  eripuit.  Saturninum,  fide  cap- 
tum  malorum,  perfidiae  scelus  vita  privavit.  Tuus, 
o  Druse,  sanguis  domesticos  parietes,  et  vultum  pa- 
rentis,  adspersit.  Sulpicium,  cui  paulo  ante  omnia 
concedebant,  eum  brevi  spatio  non  modo  vivere,  sed 
etiam  sepeliri,  prohibuerunt."  Haec  tria  genera  proxi- 
ma  exornationum,  quorum  unum  in  similiter  cadenti- 
bus,  alterum  in  similiter  desinentibus  verbis,  tertium 
in  annominationibus  positum  est,  perraro  sumenda 
sunt,  cum  in  veritate  dicemus ;  propterea  quod  non 
haec  videntur  reperiri  posse  sine  elaboratione  et  con- 
sumtione  operae. 

XXIII.  Ejusmodi  autem  studia  ad  delectationem, 
quam  ad  veritatem,  videntur  accommodatiora.  Quare 
fides,  et  gravitas,  et  severitas  oratoria  minuitur  his 
exornationibus  frequenter  collocatis :  et  non  modo 
tollitur  auctoritas  dicendi,  sed  offenditur  quoque  in 
ejusmodi  oratione  auditor ;  propterea  quod  est  in  his 
lepos  et  festivitas,  non  dignitas,  neque  pulchritudo. 

Quare,  quae  sunt  ampla  et  pulchra,  diu  placere  pos- 
sunt ;  quae  lepida  et  concinna,  cito  satietate  afficiunt 
aurium  sensum  fastidiosissimum.  Quo  modo  igitur, 
si  crebro  his  generibus  utemur,  puerili  videbimur 
elocutione  delectari ;  ita,  si  raro  has  interseremus 
exornationes,  et  in  causa  tota  varie  dispergemus, 
commode  luminibus  distinctis  illustrabimus  oratio- 
nem. 

Subjectio  est,  cum  interrogamus  adversarios,  aut 
quaerimus  ipsi,  quid  ab  illis,  aut  quid  contra  nos,  dici 
possit :  deinde  subjicimus  id,  quod  dici  oportet,  aut 
non  oportet,  aut  nobis  adjumento  futurum  sit,  aut 
offuturum  illis  e  contrario,  hoc  modo :  "  Quaero  igi» 
tur,  unde  iste  tam  pecuniosus  sit  factus  ?  Amplum 
patrimonium  relictum  est  ?  at  patris  bona  venierunt. 
Haereditas  aliqua  obvenit  ?  [non  potest  dici,  sed] 
etiam  a  necessariis  omnibus  exhaeredatus  est.  Prae- 
mium  aliquod  ex  lite  aut  judicio  cepit  ?  non  modo 
id  non  fecit,  sed  etiam  insuper  ipse  grandi  sponsione 
victus  est.  Ergo,  si  his  rationibus  locupletatus  non 
est,  sicut  omnes  videtis ;  aut  isti  domi  nascitur 
aurum,  aut,  unde  licitum  non  est,  pecunias  acce- 
pit." 

XXIV.  Item,  "  Saepe,  judices,  animadverti,  mul- 
tos  aliqua  ex  honesta  re,  quam  ne  inimici  quidem 
criminari  possint,  sibi  praesidium  petere;  quorum 
nihil  potest  adversarius  facere.  Nam  utrum  ad  patris 
virtutem  confugiet  ?  at  eum  vos  jnrati  capite  dam- 
nastis.  An  ad  suam  revertetur  antiquam  vitam,  ali- 
cubi  honeste  tractatam  ?  at,  hic  quidem  ante  oculos 
vestros  quomodo  vixerit,  scitis  omnes.  An  cognatos 
suos  enumerabit,  quibus  vos  conveniat  commoveri  ? 
at  hi  quidem  nulli  sunt.  Amicos  proferet  ?  at  nemo 
est,  qui  sibi  non  putet  turpe,  istius  amicum  nomi- 
nari."  Item,  "  Credo,  inimicum,  quem  nocentem 
putabas,  in  judicium  adduxisti :  non :  nam  indem- 
natum  necasti.  Leges,  quae  id  facere  prohibent,  ve- 
jatus  es  ?  at  ne  scriptas  quidem  judicasti,  Cum  ^ipse 

te  veteris  amicitise  commonefaceret,  commotus  es  ?  at 
nihilo  minus,  sed  etiam  studiosius  occidisti.  Quid  ? 
cum  tibi  pueri  ad  pedes  volutarentur,  misericordia 
motus  es  ?  at  eorum  patrem  crudelissime  sepultura, 
quoque  prohibuisti."  Multum  inest  acrimoniae  et 
gravitatis  in  hac  exornatione,  propterea  quod,  cum 
quaesitum  est,  quid  oporteat,  subjicitur  id  non  esse 
factum.  Quare  facillime  fit,  ut  exaugeatur  indignitas 
negotii.  Ex  eodem  genere,  ut  ad  nostram  quoque 
personam  referamus  subjectionem,  sic :  "  Nam  quid 
me  facere  convenit,  cum  a  tanta  Gallorum  multitu- 
dine  circumsederer  ?  an  dimicarem  ?  at,  cum  parva 
manu  tum  prodiremus,  locum  quoque  inimicissimum 
habebamus.  Sederem  in  castris  ?  at  neque  subsidium, 
quod  exspectarem,  habebamus ;  neque  erat,  qui  vi- 
tam  produceremus.  Castra  relinquerem  ?  at  obside- 
bamur.  Vitam  militum  negligerem  ?  at  ea  videbar 
eos  accepisse  conditione,  ut,  quoad  possem,  inco- 
lumes  patriae  et  parentibus  conservarem.  Hostium 
conditionem  repudiarem  ?  at  salus  antiquior  est  mi- 
litum,  quam  impedimentorum."  Hujusmodi  conse- 
quuntur  identidem  subjectiones,  ut  ex  omnibus  os- 
tendi  videatur,  nihil  potius,  quam,  quod  factum  sit, 
faciendum  fuisse. 

XXV.  Gradatio  est,  in  qua  non  ante  ad  conse- 
quens  verbum  descenditur,  quam  ad  superius  con- 
scensum  est,  hoc  modo :  "  Nam  quae  reliqua  spes 
manet  libertatis,  si  illis,  et,  quod  libet,  licet;  et, 
quod  licet,  possunt ;  et,  quod  possunt,  audent ;  et, 
quod  audent,  faciunt ;  et,  quod  faciunt,  vobis  mo- 
lestum  non  est  ?"  Item,  "  Non  sensi  hoc,  et  non 
suasi ;  neque  suasi,  et  non  ipse  statim  facere  ccepi ; 
neque  facere  ccepi,  et  non  perfeci ;  neque  perfeci,  et 
non  probavi."  Item,  M  Africano  industria  virtutem, 
virtus  gloriam,  gloria  aemulos,  comparavit."  Item, 
"  Imperium  Graxiae  fuit  penes  Athenienses ;  Athe- 
niensium  potiti  sunt  Spartiatae;  Spartiatas  supera- 
vere  Thebani ;  Thebanos  Macedones  vicerunt,  qui 

ad  imperium  Graeciae  brevi  tempore  adjunxerunt 
Asiam  bello  subactam."  Habet  in  se  quemdam  le- 
porem  superioris  cujusque  crebra  repetitio  verbi,  quae 
propria  est  hujus  exornationis. 

Definitio  est,  quae  rei  alicujus  proprias  amplectitur 
potestates  breviter  et  absolute,  hoc  modo :  u  Majes- 
tas  reipublicae  est,  in  qua  continetur  dignitas  et  am- 
plitudo  civitatis."  Item,  "  Jnjuriae  sunt,  quae  aut 
pulsatione  corpus,  aut  convicio  aures,  aut  aliqua  tur- 
pitudine  vitam,  cujuspiam  violant."  Item,  "  Non 
est  ista  diligentia,  sed  avaritia ;  ideo  quod  diligentia 
est  accurata  conservatio  suorum ;  avaritia,  injuriosa 
appetitio  alienorum."  Item,  "  Non  est  ista  forti- 
tudo,  sed  temeritas;  propterea  quod  fortitudo  est 
contemtio  laboris  et  periculi  cum  ratione  utilitatis,  et 
compensatione  commodorum  :  temeritas  est,  cum  in- 
considerata  laborum  perpessione,  gladiatoria  pericu- 
lorum  susceptio."  Haec  ideo  commoda  putatur  exor- 
natio,  quod  omnem  rei  cujuspiam  vim  et  potestatem 
ita  dilucide  proponit,  et  breviter  explicat,  ut  neque 
pluribus  verbis  oportuisse  dici  videatur,  neque  luci- 
dius  potuisse  dici  putetur. 

XXVI.  Transitio  vocatur,  quae,  cum  ostendit  bre- 
viter,  quid  dictum  sit,  proponit  item  brevi  quid  se- 
quatur,  hoc  modo :  "  In  patriam  cujusmodi  fuerit, 
fiabetis :  nunc  in  parentes  qualis  exstiterit,  conside- 
rate."  Item,  "  Mea  in  istum  beneficia  cognoscitis : 
nunc,  quomodo  iste  mihi  gratiam  retulerit,  accipite." 
Proficit  hasc  aliquantulum  exornatio  ad  duas  res: 
nam  et,  quid  dixerit,  commonet,  et  ad  reliquum  com- 
parat  auditorem. 

Correctio  est,  quae  tollit  id,  quod  dictum  est,  et, 
pro  eo,  id,  quod  magis  idoneum  videtur,  reponit,  hoc 
pacto :  "  Quod  si  iste  suos  hospites  rogasset,  immo 
innuisset  modo,  hoc  facile  perfici  posset."  Item, 
"  Nam,  postquam  isti  vicerunt,  atque  adeo  victi  sunt ; 
eam  quomodo  victoriam  appellem,  quae  victoribus 
plus  calamitatis  quam  boni  dederit  ?"  "  O  virtutis 

comes  invidia,  quse  bonos  insequeris  plerumque,  at- 
que  adeo  insectaris!"  Commovetur  hoc  genere  ani- 
mus  auditoris.  Res  enim,  communi  verbo  elata,  tan- 
tummodo  dicta  videtur:  ast  ea,  post  ipsius  oratoris 
correctionem,  magis  idonea  fit  pronuntiatione.  Non 
igitur  satius  esset,  dicet  aliquis,  ab  initio,  prcesertim 
cum  scribas,  ad  optimum  et  electissimum  verbum 
devenire  ?  Est,  cum  non  est  satius,  si  commutatio 
verbi  id  erit  demonstratura,  ejusmodi  rem  esse,  ut, 
cum  eam  communi  verbo  appellaris,  levius  dixisse 
videaris ;  cum  ad  electius  verbum  accedas,  insignio- 
rem  rem  facias :  quod  si  continuo  venisses  ad  id  ver- 
bum,  nec  rei  nec  verbi  gratia  animadversa  esset. 

XXVII.  Occupatio  est,  cum  dicimus,  nos  praeter- 
ire,  aut  non  scire,  aut  nolle  dicere  id,  quod  tunc 
maxime  dicimus,  hoc  modo :  "  Nam  de  pueritia  qui- 
dem  tua,  quam  tu  omni  intemperantiae  addixisti,  di- 
cerem,  sic  hoc  tempus  idoneum  putarem :  nunc  con- 
sulto  relinquo.  Et  illud  praetereo,  quod  te  tribuni  rei 
militaris  infrequentem  tradiderunt :  deinde,  quod  in- 
juriarum  satisfecisti  L.  Labeoni,  nihil  ad  rem  perti- 
nere  puto.  Horum  nihil  dico :  revertor  ad  illud,  de 
quo  judicium  est."  Item,  "  Non  dico  te  ab  sociis 
pecunias  accepisse :  non  sum  in  eo  occupatus,  quod 
civitates,  regna,  domos  omnium  depeculatus  es :  fur- 
ta,  rapinas  tuas  omnes,  omitto."  Haec  utilis  est  exor- 
natio,  si  aut  rem,  quam  non  pertineat  aliis  ostendere, 
occulte  admonuisse  prodest,  aut  si  longum  est,  aut 
ignobile,  aut  planum  non  potest  fieri,  aut  facile  po- 
test  reprehendi;  ut  utilius  sit  occulte  fecisse  suspi- 
cionem,  quam  hujusmodi  intendisse  orationem,  quae 
redarguatur. 

Disjunctio  est,  cum  eorum,  de  quibus  dicimus, 
aut  utrumque,  aut  unumquodque,  certo  concluditur 
verbo,  sic :  "  Populus  Romanus  Numantiam  dele- 
vit ;  Carthaginem  sustulit ;  Corinthum  disjecit ;  Fre- 
gellas  evertit.  Nihil  Numantinis  vires  corporis  auxi- 
Hatae  sunt ;  nihil  Carthaginiensibus  scientia  rei  mili- 

taris  adjumento  fuit;  nihil  Corinthiis  erudita  calli- 
ditas  praesidii  tulit ;  nihil  Fregellanis  morum  et  ser- 
monis  societas  opitulata  est."  Item,  "  Formae  dig- 
nitas  aut  morbo  deflorescit,  aut  vetustate  exstingui- 
tur."  Hic  utrumque,  et  in  superiore  exemplo  unam- 
quamque  rem,  certo  verbo  concludi  videmus.  Con- 
junctio  est,  cum,  interpositione  verbi,  et  superiores 
orationis  partes  comprehenduntur,  et  inferiores,  hoc 
modo :  u  Formae  dignitas  aut  morbo  deflorescit,  aut 
vetustate."  Adjunctio  est,  cum  verbum,  quo  res 
comprehenditur,  non  interponimus,  sed  aut  primum 
aut  postremum  collocamus.  Primum,  hoc  pacto: 
u  Deflorescit  formae  dignitas  aut  morbo,  aut  vetus- 
tate."  Postremum  sic :  u  Aut  morbo,  aut  vetustate, 
formae  dignitas  deflorescit."  Ad  festivitatem  disjunc- 
tio  est  apposita ;  quare  rarius  utemur  ea,  ne  satieta- 
tem  pariat :  ad  brevitatem  conjunctio ;  quare  saepius 
adhibenda  est. 

XXVIII.  Hae  tres  exornationes  de  simplici  ge- 
nere  manant. 

Conduplicatio  est,  cum  ratione  amplificationis  aut 
commiserationis,  ejusdem  unius,  aut  plurium  verbo- 
tum,  iteratio,  hoc  modo :  u  Tumultus  C.  Gracchi,  tu- 
multus  domesticos  et  intestinos,  comparat."  Item, 
"  Commotus  non  es,  cum  tibi  mater  pedes  amplexa- 
retur  ?  non  es  commotus  ?"  Item,  "  Nunc  etiam  audes 
in  horum  conspectum  venire,  proditor  patriae  ?  pro- 
ditor,  inquam,  patria?,  venire  audes  in  horum  con- 
spectum  ?"  Vehementer  auditorem  commovet  ejus- 
dem  redintegratio  verbi;  et  vulnus  majus  efficit  in 
contrario  causae ;  quasi  aliquod  telum  saepius  perve- 
niat  in  eamdem  partem  corporis.  Interpretatio  est, 
quae  non  iterans  idem  redintegrat  verbum,  sed  itl 
commutat,  quod  positum  est,  alio  verbo,  quod  idem 
valeat,  hoc  modo :  u  Rempublicam  radicitus  ever- 
tisti ;  civitatem  funditus  dejecisti."  Item,  u  Patrem 
nefarie  verberasti ;  parenti  manus  scelerate  intulisti." 
Necesse  est  ejus,  qui  audit,  animum  commoveri,  cum 

gravitas  prioris  dicti  renovatur  interpretatione  verbo- 
rum. 

Commutatio  est,  cum  duae  sententiae,  inter  se  dis- 
crepantes,  ex  trajectione  ita  efteruntur,  ut  a  priore 
posterior,  contraria  priori,  proficiscatur,  hoc  modo : 
**  Esse  oportet,  ut  vivas ;  non  vivere,  ut  edas."  Item, 
"  Ea  re  poemata  non  facio,  quia,  cujusmodi  volo, 
non  possum ;  cujusmodi  possum,  nolo."  Item,  "  Quae 
de  illo  dicuntur,  dici  non  possunt;  qua3  dici  pos- 
sunt,  non  dicuntur."  Item,  "  Si  poema  loquens  pic- 
tura  est,  pictura  tacitum  poema  debet  esse."  Item, 
"  Quia  stultus  es,  ea  re  taces ;  non  tamen,  quia  ta- 
ces,  ea  re  stultus  es."  Non  potest  dici,  quam  com- 
mode  fiat,  cum  contrariae  sententiae  translatione  verba 
quoque  convertantur.  Plura  subjecimus  exempla,  ut, 
quoniam  difficile  est  hoc  genus  exornationis  inventu, 
dilucidum  esset ;  ut,  cum  bene  esset  intellectum,  fa- 
cilius  in  dicendo  inveniretur. 

XXIX.  Permissio  est,  cum  ostendimus  in  dicendo, 
nos  aliquam  rem  totam  tradere  et  concedere  alicujus 
voluntati,  sic :  "  Quoniam,  omnibus  rebus  ereptis, 
eolus  superest  animus  et  corpus,  haec  ipsa,  quae  mihi 
de  multis  sola  relicta  sunt,  vobis  et  vestrae  condono 
potestati.  Vos  me,  quo  pacto  vobis  videbitur,  uta- 
mini,  atque  abutamini,  licebit  impune :  in  me,  quid- 
quid  libet,  statuite:  dicite,  atque  obtemperabo." 
Hoc  genus,  tametsi  alias  quoque  nonnunquam  trac- 
tandum  est,  tamen  ad  misericordiam  commovendam 
vehementissime  est  accommodatum. 

Dubitatio  est,  cum  quaerere  videtur  orator,  utrum 
de  duobus  potius,  aut  quid  de  pluribus  potissimum, 
dicat,  hoc  modo :  "  Obfuit  eo  tempore  plurimum 
reipublicae  consulum,  sive  stultitiam  sive  malitiam  di- 
cere  oportet,  sive  utrumque."  Item,  u  Tu  istud 
ausus  es  dicere,  homo  omnium  mortalium  .  .  .  .  ? 
nam  quo  te,  digno  moribus  tuis,  appellem  nomine  ?" 
Expeditio  est,  cum,  rationibus  compluribus  enume- 
ratis,  quibus  aliqua  res  aut  fieri  aut  non  fieri  potue- 

rit,  caeterae  tolluntur,  una  relinquitur,  quam  nos  in- 
tendimus,  hoc  modo :  "  Necesse  est,  cum  constet 
istum  fundum  nostrum  fuisse,  ostendas,  te  aut  va- 
cuum  possedisse,  aut  usu  tuum  fecisse,  aut  emisse, 
aut  haereditate  tibi  venisse.  Vacuum,  cum  ego  ades- 
sem,  possidere  non  potuisti :  tuum  usu  fecisse  etiam- 
num  non  potes :  emtio  nulla  profertur :  haereditate 
tibi,  me  vivo,  mea  pecunia  venire  non  potuit.  Re- 
linquitur  ergo,  ut  me  vi  de  meo  fundo  dejeceris." 
Haec  exornatio  plurimum  juvabit  conjecturales  argu- 
mentationes :  sed  non  erit,  tamquam  in  plerisque, 
ut,  cum  velimus,  ea.  possimus  uti :  nam  facere  id 
non  poterimus,  nisi  nobis  ipsa  negotii  natura  dabit 
facultatem. 

XXX.  Dissolutio  est,  quae,  conjunctionibus  ver- 
borum  e  medio  sublatis,  partibus  separatis  effertur, 
hoc  modo :  "  Gere  morem  parenti ;  pare  cognatis ; 
obsequere  amicis ;  obtempera  legibus."  Item,  "  De- 
scende  in  integram  defensionem  ;  noli  quidquam  re- 
cusare ;  da  servos  in  quaestionem ;  stude  verum  in- 
venire."  Hoc  genus  et  acrimoniam  habet  in  se,  et 
vehementissimum  est,  et  ad  brevitatem  accommo- 
datum. 

Praecisio  est,  cum,  dictis  quibusdam,  reliquum, 
quod  cceptum  est  dici,  relinquitur  in  audientium  ju- 
dicio,  sic :   "  Mihi  tecum  praecertatio  non  est,  ideo 
quod  populus  Romanus  me  ......  nolodicere,  ne  cui 

forte  arrogans  videar :  te  autem  saape  ignominia  dig- 
num  putavit."    Item,  "  Tu  ista  nunc  audes  dicere, 

qui  nuper  alienae  domui ?  non  ausim  dicere,  ne, 

cum  te  digna  dixero,  me  indignum  quidpiam  dixisse 
videar."  Hic  atrocior  tacita  suspicio,  quam  diserta 
explanatio,  facta  est. 

Conclusio  est,  quaa,  brevi  argumentatione,  ex  iis 
quae  ante  dicta  sunt  aut  facta,  conficit  id  quod  ne- 
cessario  consequatur,  hoc  modo :  "  Quod  si  Danais 
datum  erat  oraculum,  non  posse  capi  Trojam  sine 
Philoctetae  sagittis,  hss  autem  nihil  aliud  fecerunt, 

nisi  Alexandrum  perculerunt ;  hunc  exstinguere,  id 
nimirum  capi  fuit  Trojam." 

XXXI.  Restant  etiam  decem  exornationes  verbo- 
rum,  quas  idcirco  non  vage  dispersimus,  sed  a  supe- 
rioribus  separavimus,  quod  omnes  in  uno  genere  po- 
sitae  sunt.  Nam  earum  omnium  hoc  proprium  est,  ut 
ab  usitata.  verborum  potestate  recedatur,  atque  in 
aliam  rationem  cum  quadam  venustate  oratio  confe- 
ratur.  De  quibus  exornationibus  nominatio  est  prima, 
quse  nos  admonet,  ut,  cui  rei  nomen  aut  non  sit,  aut 
satis  idoneum  non  sit,  eam  nosmet  idoneo  verbo  no- 
minemus,  aut  imitationis  aut  significationis  causa. 
Imitationis,  hoc  modo,  ut  majores  rudere,  et  vagire, 
et  mugirc,  et  murmurare,  et  sibilare,  appellaverunt. 
Significandse  rei  causa,  sic:  "  Postquam  iste  in  rem- 
publicam  fecit  impetum,  fragor  civitatis  hnprimis  est 
auditus."  Hoc  genere  raro  utendum  est,  ne  novi  verbi 
assiduitas  odium  pariat :  sed  si  commode  quis  eo  uta- 
tur,  et  raro,  non  modo  non  offendet  novitate,  sed  ex- 
ornabit  etiam  orationem.  Pronominatio  est,  quae, 
sicuti  cognomine  quodam  extraneo,  demonstrat  id, 
quod  suo  nomine  appellari  non  potest;  ut,  si  quis, 
cum  loquatur  de  Gracchis,  "  At  non  Africani  ne- 
potes,"  inquiet,  "  istiusmodi  fuerunt."  Item,  si  quis, 
de  adversario  cum  dicat :  "  Videte  nunc,"  inquit, 
"  judices,  quemadmodum  me  Plagiosippus  iste  trac- 
tarit."  Hoc  pacto  non  inornate  poterimus,  et  in  lau- 
dando  et  in  laedendo,  aut  corpore,  aut  animo,  aut 
.extraneis  rebus,  dicere,  sicuti  cognomen,  quod  pro 
certo  nomine  collocemus. 

XXXII.  Denominatio  est,  quae  a  propinquis  et 
finitimis  rebus  trahit  orationem,  qua  possit  intelligi 
res,  quae  non  suo  vocabulo  sit  appellata.  Id  aut  ab 
inventore  conficitur,  ut  si  quis,  de  Tarpeio  loquens, 
eum  Capitolinum  nominet :  aut  ab  invento,  ut  si 
quis  pro  Libero  vinum,  pro  Cerere  frugem  appellet : 
aut  ab  instrumento  dominum,  ut  si  quis  Macedonas 
appellarit  hoc  modo :    "  Non  tam  cito  sarissae  Graecia 

potita?  sunt  s"  aut  idem,  Gallos  significans,  dicat, 
u  Nec  tam  facile  ex  Italia  materis  Transalpina  de- 
pulsa  est :"  aut  id,  quod  fit,  ab  eo,  qui  facit;  ut,  si 
quis,  cum  bello  velit  ostendere  aliquid  quempiam  fe- 
cisse,  dicat,  "  Mars  istud  te  facere  necessario  coegit:" 
aut  si,  quod  facit,  ab  eo  quod  fit,  ut,  cum  desidiosam 
artem  dicemus,  quia  desidiosos  facit :  et  frigus  pi- 
grum,  quia  pi?ros  facit :  Ab  eo,  quod  continet,  id 
quod  continetur,  hoc  modo  denominabitur :  "  Armis 
Italia  non  potestvinci,  nec  Graecia  disciplinis:"  nam 
hic,  pro  Graecis  et  Italis,  quae  continent,  notata  sunt. 
Ab  eo,  quod  continetur,  id  quod  continet,  ut,  si  quis 
aurum,  vel  argentum,  aut  ebur  nominet,  cum  divitias 
velit  nominare.  Harum  omnium  denominationum 
magis  in  praecipiendo  divisio,  quam  in  quaerendo  dif- 
ficiHs  inventio  est,  ideo  quod  plena  consuetudo  est 
non  modo  poetarum  et  oratorum,  sed  etiam  quoti- 
diani  sermonis,  hujusmodi  denominationum. 

Circuitio  est  oratio,  rem  simplicem  assumta  cir- 
cumscribens  elocutione,  hoc  pacto  :  "  Scipionis  pro- 
videntia  Carthaginis  opes  fregit."  Nam  hic,  nisi 
ornandi  ratio  quaedam  esset  habita,  Scipio  potuit  et 
Carthago  simpliciter  appellari. 

Transgressio  est,  quas  verborum  perturbat  ordinem 
perversione  aut  trajectione.  Perversione  sic:  "Hoc 
vobis  Deos  immortales  arbitror  dedisse  pietate  pio 
vestra."  Trajectione  hoc  modo :  "  Instabilis in  istum 
plurimum  fortuna  valuit."  Item,  "  Omnes  invidiose 
eripuit  tibi  bene  vivendi  casus  facultates."  Hujue- 
modi  trajectio,  quae  rem  non  reddit  obscuram,  mul- 
tum  proderit  ad  continuationes,  de  quibus  ante  dic- 
tum  est;  in  quibus  oportet  verba  sint  ad  poeticum 
quemdam  exstructa  numerum,  ut  perfecte  et  perpoli- 
tissime  possint  esse  absolutae. 

XXXIII.  Superlatio  est  oratio  superans  verita- 
tem,  alicujus  augendi  minuendive  causa.  Hasc  su- 
mitur  separatim,  aut  cum  comparatione.  Separatim 
sic :  "  Quod  si  concordiam  retinebimus,  imperii  mag- 

nitudinem  solis  ortu  atque  occasu  metiemur."  Cum 
comparatione,  aut  a  similitudine,  aut  a  praestantia, 
[superlatio  sumitur].  A  similitudine  sic :  "  Corpore 
niveum  candorem,  adspectu  igneum  ardorem,  asseque- 
batur."  A  praestantia,  hoc  modo:  "  Cujus  ore  sermo 
melle  dulcior  profluebat."  Ex  eodem  genere  hoc  est : 
."  Tantus  erat  in  armis  splendor,  ut  soHs  fulgor  ob- 
scurior  videretur." 

Intellectio  est,  cum  res  tota  parva  de  parte  cognos- 
citur,  aut  de  toto  pars.  De  parte  totum  sic  intelli- 
gitur :  "  Non  illae  te  nuptiales  tibiae  ejus  matrimonii 
commonebant  ?"  Nam  hic  omnis  sanctimonia  nup- 
tiarum  uno  signo  tibiarum  intelligitur.  De  toto  pars ; 
ut,  si  quis  ei,  qui  vestitum  aut  ornatum  sumtuosum 
ostentet,  dicat,  "  Ostentas  mihi  divitias,  et  locupletes 
copias  jactas."  Ab  uno  plura  intelliguntur,  hoc  mo- 
do  :  "  Pceno  fuit  Hispanus  auxilio ;  fuit  immanis 
ille  Transalpinus :  in  Italia,  quoque  idem  nonnemo 
-togatus  sensit."  A  pluribus  unum  sic  intelligitur  : 
"  Atrox  calamitas  pectora  mcerore  pulsabat.  Itaque 
anhelans  ex  imis  pulmonibus  prae  cura  spiritus  du- 
cebatur."  Nam  in  superioribus  plures  Hispani,  et 
Galli,  et  togati,  hic  unum  pectus  et  unus  pulmo  in- 
telligitur:  eterit  illic  diminutus  numerus,  festivitatis, 
hic  adauctus  gravitatis,  gratia. 

Abusio  est,  qua3  verbo  simili  et  propinquo,  pro 
certo  et  proprio,  abutitur,  hoc  modo :  "  Vires  homi- 
nis  breves  sunt,"  aut  "  parva  statura,"  aut  "  longum 
in  homine  consilium,"  aut  u  oratio  magna,"  aut 
"  uti  pauco  sermone."  Nam  hic  facile  est  intellectu, 
finitima  verba,  rerum  dissimilium,  ratione  abusionis 
esse  traducta. 

XXXIV.  Translatio  est,  cum  verbum  in  quam- 
dam  rem  transfertur  ex  alia  re,  quod  propter  simili- 
tudinem  recte  videbitur  posse  transferri.  Ea  utimur 
rei  ante  oculos  ponendae  causa,  sic :  "  Hic  Italiam 
tumultus  expergefecit  terrore  subito."  Brevitatis 
causa,  sic :  "  Recens  adventus  exercitus  subito  civi- 

{Rhetor.)  vol.  u.  Y 

tatem  exstinxit."  Obscoenitatis  vitandae  causa,  sic: 
"  Cujus  mater  quotidianis  nuptiis  delectatur."  Au- 
gendi  causa,  sic:  "  Nullius  moeror  et  calamitas  istius 
explere  inimicitias,  et  nefariam  saturare  crudelitatem, 
potuit."  Minuendi  causa,  sic:  "Magno  se  praedicat 
auxilio  fuisse,  quia  paululum  in  rebus  difficillimis 
adspiravit."  Ornandi  causa,  sic  :  a  Aliquando  reipu- 
blicae  rationes,  quae  malitia  nocentum  exaruerunt, 
virtute  optimatium  revirescent."  Translationem  di- 
cunt  pudentem  esse  oportere,  ut  cum  ratione  in  con- 
similem  rem  transeat ;  ne  sine  delectu  temere  et  cu- 
pide  videatur  in  dissimilem  transcurrisse. 

Permutatio  est  oratio,  aliud  verbis,  aliud  sententia, 
demonstrans.  Ea  dividitur  in  tres  partes,  similitu- 
dinem,  argumentum,  contrarium.  Per  similitudinem 
sumitur,  cum  transiationes,  una  aut  plures,  fre- 
quenter  ponuntur,  a  simplici  ratione  ductae,  sic : 
"  Nam,  cum  canes  funguntur  officiis  luporum,  cui 
praesidio  pecua  credemus  ?"  Per  argumentum  trac- 
tatur,  cum  a  persona,  aut  a  loco,  aut  a  re  aliqua, 
similitudo,  augendi  aut  minuendi  causa,  ducitur ;  ut 
si  quis  Drusum,  Gracchum,  "  nitorem  obsoletum" 
dicat.  Ex  contrario  ducitur  sic ;  ut  si  quis,  hominem 
prodigum  et  luxuriosum  illudens,  parcum  et  dili- 
gentem  appellet.  Et  in  hoc  postremo,  quod  ex  con- 
trario  sumitur ;  et  in  illo  primo,  quod  a  similitudine 
ducitur,  per  translationem  argumento  poterimus  uti. 
Per  simiiitudinem,  sic  :  "  Quid  ait  hic  rex  atque 
Agamemnon  noster,  sive,  ut  crudeiitas  est,  potius 
Atreus  ?"  Ex  contrario,  si  quem  impium,  qui  pa- 
trem  verberaverit,  TEneam  vocemus ;  intemperantem 
et  adulterum,  Hippolytum  nominemus.  Haec  sunt 
fere,  quae  dicenda  videbantur  de  verborum  exor- 
nationibus.  Nunc  res  ipsa  monet,  ut  deinceps  ad 
sententiarum  exornationes  transeamus. 

XXXV.  Distributio  est,  cum  in  plures  res  aut 
personas  negotia  quaedam  dispertiuntur,  hoc  modo : 
"  Qui  vestrum,  judices,  nomen  senatus  diligit,  hunc 

oderit,  nccesse  est :  petulantissime  enim  semper  iste 
oppugnavit  senatum.  Qui  equestrem  locum  splendi- 
dissimum  cupit  esse  in  civitate,  is,  oportet,  istum  maxi- 
mas  poenas  dedisse  velit,  ne  iste  sua  turpitudine  ordini 
honestissimo  maculae  atque  dedecori  sit.  Qui  parentes 
habetis,  ostendite  istius  supplicio,  vobis  homines  im- 
pios  non  placere.  Quibus  liberi  sunt,  statuite  exem- 
plum,  quantae  pcenae  in  civitate  sint  hominibus  istius- 
modi  comparatae."  Item,  "  Senatus  officium  est,  con- 
silio  civitatem  juvare :  magistratus  officium  est,  opera 
et  diligentia,  consequi  voluntatem  senatus :  populi  offi- 
cium  est,  res  optimas,  et  homines  idoneos  maxime, 
suis  sententiis  deligere  et  probare:  accusatoris  offi- 
cium  est,  inferre  crimina :  defensoris,  diluere  et  pro- 
pulsare:  testis  est,  dicere,  quae  sciat,  aut  audierit: 
quaesitoris  est,  unumquemque  horum  in  officio  suo 
continere.  Quare,  L.  Cassi,  si  testem,  praeterquam 
quod  sciat  aut  audierit,  argumentari  et  conjectura 
prosequi  patieris ;  jus  accusatoris  cum  jure  testimonii 
commiscebis ;  testis  improbi  cupiditatem  confirmabis ; 
reo  duplicem  defensionem  parabis."  Est  haec  exor- 
natio  copiosa.  Comprehendit  enim  brevi  multa ;  et, 
suum  cuique  tribuens  officium,  separatim  res  dividit 
plures. 

XXXVI.  Licentia  est,  cum  apud  eos,  quos  aut 
vereri  aut  metuere  debemus,  tamen  aliquid  pro  jure 
nostro  dicimus,  quod  eos  minime  offendat,  aut  quos 
ii  diligunt,  cum  in  aliquo  errato  vere  reprehendi 
posse  videantur,  hoc  modo :  u  Miramini,  Quirites, 
quod  ab  omnibus  vestrae  rationes  deserantur  ?  quod 
causam  vestram  nemo  suscipiat  ?  quod  se  nemo  ves- 
tri  defensorem  profiteatur  ?  id  tribuite  vestrae  culpae ; 
atque  desinite  mirari.  Quid  enim  est,  quare  non 
omnes  istam  rem  fugere  ac  vitare  debeant  ?  Recorda- 
mini,  quos  habueritis  defensores ;  studia  eorum  vobis 
ante  oculos  proponite ;  deinde  exitus  omnium  consi- 
derate.  Tum  vobis  veniet  in  mentem,  ut  vere  dicam, 
negligentia  vestra,  sive  ignavia  potius,  illos  omnes 

ante  oculos  vestros  trucidatos  esse,  inimicos  eorum 
vestris  suffragiis  in  amplissimum  locum  pervenisse." 
Item,  "  Nam  quid  fuit,  judices,  quare  in  sententiis 
ferendis  dubitaveritis,  aut  istum  hominem  nefarium 
ampliaveritis  ?  non  apertissimae  res  erant  crimini 
datae  ?  non  omnes  hae  testibus  comprobatae  ?  non 
contra  tenuiter  et  nugatorie  responsum  ?  Hic  vos 
veriti  estis,  si  primo  coetu  condemnassetis,  ne  cru- 
deles  existimaremini  ?  Dum  eam  vitastis  vitupera- 
tionem,  quae  longe  a  vobis  erat  abfutura,  eam  inve- 
nistis,  ut  timidi  atque  ignavi  putaremini.  Maximas 
et  privatas  et  publicas  calamitates  accepistis:  cum 
etiam  majores  impendere  videantur,  sedetis  et  oscita- 
mini.  Luce  noctem,  nocte  lucem,  exspectatis.  Ali- 
quid  quotidie  acerbi  atque  incommodi  nuntiatur ;  et 
eum,  cujus  opera  vobis  haec  accidunt,  remoramini 
diutius  et  alitis;  ac  reipublicae  perniciem  retinetis, 
quoad  potestis,  in  civitate." 

XXXVII.  Ejusmodi  licentia  si  nimium  videbitur 
acrimoniae  habere,  multis  mitigationibus  lenietur: 
nam  continuo  aliquid  hujusmodi  licebit  inferre ; 
"  Hic  ego  virtutem  vestram  quaero,  sapientiam  desi- 
dero,  veterem  consuetudinem  requiro;"ut,  quod  erit 
commotum  licentia,  id  mitigetur  laude,  ut  altera  res 
ab  iracundia  et  molestia  removeat,  altera  ab  errato 
deterreat.  Haec  res,  sicut  in  amicitia,  ita  in  dicendo, 
si  loco  fit,  maxime  facit,  ut  et  illi,  qui  audient,  a 
culpa  absint,  et  nos,  qui  dicimus,  amici  ipsorum  et 
veritatis  esse  videamur.  Est  autem  quoddam  genus 
licentiae  in  dicendo,  quod  astutiore  ratione  compa- 
ratur;  cum  aut  ita  objurgamus  eos  qui  audiunt, 
quomodo  ipsi  se  cupiant  objurgari ;  aut  id,  quod  sci- 
mus  facile  omnes  audituros,  dicimus  nos  timere,  quo- 
modo  accipiant;  sed  tamen  veritate  commoveri,  ut 
nihilo  secius  dicamus.  Horum  amborum  generum 
exempla  subjiciemus :  prioris,  hujusmodi ;  "  Ni- 
mium,  Quirites,  animis  estis  simplicibus  et  mansue- 
tis :  nimium  creditis  unicuique.   Existimatis  unum- 

quemque  eniti,  ut  perficiat,  quae  vobis  pollicitus  sit. 
Erratis,  et  frustra  falsa  spe  jam  diu  detinemini. 
Stultitia  vestra  id,  quod  erat  in  vestra  potestate,  ab 
aliis  petere,  quam  ipsi  sumere,  maluistis."  Posterioris 
licentiae  hoc  erit  exemplum :  "  Mihi  cum  isto,  ju- 
dices,  fuit  amicitia ;  sed  ista  amicitia,  tametsi  vereor 
quomodo  accepturi  sitis,  dicam  tamen,  vos  me  pri- 
vastis.  Quid  ita  ?  quia,  ut  vobis  essem  probatus, 
eum  qui  vos  oppugnabat,  inimicum,  quam  amicum, 
habere  malui."  Ergo  haec  exornatio  (cui  licentiae  no- 
men  est,  sicuti  demonstravimus)  duplici  ratione  trac- 
tabitur ;  acrimonia,  quae,  si  nimium  fuerit  aspera, 
mitigabitur  laude ;  et  assimulatione  (de  qua  poste- 
rius  diximus),  quae  non  indiget  mitigationis,  propter- 
ea  quod  imitatur  licentiam,  et  sua  sponte  ad  animum 
auditoris  se  accommodat. 

XXXVIII.  Diminutio  est,  cum  aliquid  esse  in 
nobis,  aut  in  iis  quos  defendimus,  aut  natura,  aut 
forma,  aut  industria,  dicemus  egregium ;  quod,  ne 
qua  significetur  arrogans  ostentatio,  diminuitur  et 
attenuatur  oratione,  hoc  modo  :  u  Nam  hocpro  meo 
jure,  judices,  dico,  me  labore  et  industria  curasse,  ut 
disciplinam  militarem  non  in  postremis  tenerem." 
Hic  si  quis  dixisset,  "  ut  optime  tenerem,"  tametsi 
vere  dixisset,  tamen  arrogans  visus  esset :  nunc,  et 
ad  invidiam  vitandam,  et  ad  laudem  comparandam, 
satis  dictum  est.  Item,  "  Utrum  igitur  avaritiae 
causa  an  egestatis  accessit  ad  maleficium  ?  Avaritiae  ? 
at  largissimus  fuit  in  amicos ;  quod  signum  liberali- 
tatis  est,  quae  est  contraria  avaritiae.  Egestatis  ?  at  huic 
quidem  pater  (nolo  nimium  dicere)  non  tenuissimum 
patrimonium  reliquit."  Hic  quoque  vitatum  est,  ne 
magnum  aut  maximum  diceretur.  Hoc  igitur,  in  nos- 
tris,  aut  eorum  quos  defendemus,  egregiis  commodis 
proferendis,  observabimus :  nam  ejusmodi  res  et  in- 
viaiam  contrahunt  in  vita,  et  odium  in  oratione,  si 
inconsiderate  tractes.  Quare,  quemadmodum  ratione, 

in  vivendo,  fugitur  invidia,  sic,  in  dicendo,  consilio 
vitatur  odium. 

XXXIX.  Descriptio  nominatur,  quae  rerum  con- 
sequentium  continet  perspicuam  et  dilucidam  cum 
gravitate  expositionem,  hoc  modo :  "  Quod  si  istum, 
judices,  vestris  sententiis  liberaveritis,  statim,  sicut 
e  cavea,  leo  missus,  aut  aliqua  teterrima  bellua  soluta 
ex  catenis,  volitabit  et  vagabitur  in  foro,  acuens  den- 
tes  [multos]  in  cujusque  fortunas ;  in  omnes  amicos 
atque  inimicos,  notos  atque  ignotos,  incursans ;  alio- 
rum  famam  depeculans,  aliorum  caput  oppugnans, 
aliorum  domum  atque  omnem  familiam  perfringens, 
rempublicam  funditus  labefactans.  Quare,  judices, 
ejicite  eum  de  civitate ;  liberate  omnes  formidine ;  vo- 
bis  denique  ipsis  consulite :  nam  si  istum  impunitum 
dimiseritis,  in  vosmet  ipsos  (mihi  credite)  feram  et 
truculentam  bestiam  immiseritis."  Item,  "  Nam  si 
de  hoc,  judices,  gravem  sententiam  tuleritis,  uno  ju- 
dicio  simul  multos  jugulaveritis.  Grandis  natu  pa- 
rens,  cujus  spes  senectutis  omnis  in  hujus  adolescen- 
tia  posita  est,  quare  velit  in  vita  manere,  non  habe- 
bit :  filii  parvi,  privati  patris  auxilio,  ludibrio  et 
despectui  paternis  inimicis  erunt  oppositi :  tota  do- 
mus  hujus  indigna  concidet  calamitate :  at  inimici 
statim,  sanguinolenta  palma,  crudelissima  victoria 
potiti,  insultabunt  in  horum  miserias,  et  superbi  re 
simul  et  verbis  invehentur."  Item,  "  Nam  neminem 
vestrum  fugit,  Quirites,  capta,  urbe,  quae  miseriae 
consequi  soleant:  arma  qui  contra  tulerint,  statim 
crudelissime  trucidantur :  caeteri,  qui  possunt  per 
aetatem  et  vires  laborem  ferre,  rapiuntur  in  servitu- 
tem :  qui  non  possunt,  vita  privantur :  uno  denique 
atque  eodem  tempore  domus  hostili  flagrat  incendio  ; 
et,  quos  natura  aut  voluntas  necessitudine  aut  bene- 
volentia  conjunxit,  distrahuntur :  liberi  partim  e 
gremiis  parentiim  diripiuntur,  partim  in  sinu  jugu- 
lantur,  partim  ante  pedes  constuprantur.  Nemo,  ju- 

dices,  est,  qui  possit  satis  rem  consequi  verbis,  nec 
referre  oratione  magnitudinem  calamitatis."  Hoc  ge- 
nere  exornationis,  vel  indignatio  vel  misericofdia  po- 
test  commoveri,  cum  res  consequentes  eomprehensae 
universae  perspicua  breviter  exprimuntur  oratione. 

XL.  Diyisio  est,  quee,  rem  semovens  ab  re,  utram- 
que  absolvit,   ratione  subjecta ;  hoc  modo :  "  Cur 
ego  nunc  tibi  quidquam  objiciam  ?  si  probus  es,  non 
meruisti :  sin  improbus,  non  commoveris."    Item, 
'  Quid  nunc  ego  de  meis  promeritis  praedicem  ?  si 
meministis,  obtundam  :  sin  obliti  estis,  cum  re  nihil 
egerim,  quid  est,  quod  verbis  proticere  possim  ?" 
Item,  "  Huae  res  sunt,  quae  possunt  homines  ad  tur- 
pe  compendium  commovere,  inopia  atque  avaritia. 
Te  avarum  in  fraterna  divisione  cognovimus:    in- 
opem  atque  egentem  nunc  videmus.  Qui  potes  igitur. 
ostendere,  causam  maleficii  non  fuisse  ?"  Inter  hanc 
divisionem,  et  illam  quas  de  partibus  orationis  tertia 
est,  (de  qua  in  libro  primo  diximus  secundum  narra- 
tionem)  hoc  interest :  illa  dividit  per  enumerationem, 
aut  per  expositionem,  quibus  de  rebus  in  tota  ora- 
tione  disputatio  futura  sit :  haec  se  statim  explicat,  et 
brevi  duabus  aut  pluribus  partibus  subjiciens  ratio- 
nes,  exornat  orationem. 

Frequentatio  est,  cum  res  in  tota  causa  dispersao  co- 
guntur  in  unum,  quo  gravior,  aut  acrior,  aut  crimino- 
sior  oratio  sit,  hoc  pacto  :  "  A  quo  tandem  abest  iste 
vitio  ?  quid  est,  judices,  cur  velitis  eum  liberare  ? 
Su32  pudicitiaa  proditor  est,  insidiator  alienag ;  cupi- 
dus,  intemperans,  petulans,  superbus;  impius  in 
parentes,  ingratus  in  amicos,  infestus  in  cognatos,  in 
superiores  contumax,  in  aequos  et  pares  fastidiosus, 
in  inferiores  crudelis,  deniquein  omnes  intolerabi]is.,, 
XLI.  Ejusdem  generis  est  illa  frequentatio,  quae 
plurimum  conjecturahbus  causis  opitulatur,  cum 
isuspiciones,  quae,  separatim  dictae,  minutae  et  in- 
firmae  erant,  unum  in  locum  coactae,  rem  viden- 
tur  perspicuam  facere,  non  suspiciosam,  hoc  pacto : 

M  Nolite  igitur,  nolite,  judices,  ea,  quae  dixi,  se- 
paratim  spectare:  sed  omnia  colligite,  et  conferte 
in  unum.  Si  et  commodum  ad  istum  ex  illius  morte 
veniebat,  et  vita  hominis  est  turpissima,  animus  ava- 
rissimus,  fortunae  familiares  attenuatissimae,  et  res  ista 
bono  nemini  praeter  istum  fuit ;  neque  alius  quisquam 
aeque  commode,  neque  iste  aliis  commodioribus  ra- 
tionibus  facere  potuit ;  neque  praeteritum  quidquam 
est  ab  isto,  quod  opus  fuerit  ad  maleficium  ;  neque 
factum,  quod  opus  non  fuerit ;  et  cum  locus  idoneus 
maxime  quaesitus,  tum  occasio  aggrediendi  commo- 
da,  tempus  adeundi  opportunissimum,  spatium  con- 
ficiendi  longissimum  sumtum  est,  non  sine  maxima, 
occultandi  et  perflciendi  maleficii  spe ;  et  praeterea 
ante,  quam  occisus  homo  is  est,  iste  visus  est  in  eo 
loco,  in  quo  occisio  facta,  solus ;  paulo  post,  in  ipso 
maleficio,  vox  illius,  qui  occidebatur,  audita;  de- 
inde,  post  occisionem,  istum  multa  nocte  domum  red- 
iisse  constat ;  postera  die  titubanter  et  inconstanter 
de  occisione  illius  locutum ;  haec,  partim  testimoniis, 
partim  quasstionibus  et  argumentis,  omnia  compro- 
bantur,  et  rumore  populi,  quem,  ex  argumentis  na- 
tum,  necesse  est  esse  verum  ;  vestrum  est,  judices, 
his  in  unum  locum  collatis,  certam  sumere  scientiam, 
non  suspicionem,  maleficii.  Nam  unum  aliquid  aut 
alterum  potest  in  istum  casu  cecidisse  suspiciose :  ut 
omnia  inter  se  a  primo  ad  postremum  conveniant 
[maleficia],  necesse  est  casu  non  posse  fieri."  Vehe- 
mens  est  hasc  exornatio,  et  in  conjecturali  constitu- 
tione  causae  ferme  semper  necessaria,  et  in  caeteris 
generibus  causarum,  et  in  omni  oratione,  adhibenda 
nonnunquam. 

XLII.  Expolitio  est,  cum  in  eodem  loco  mane- 
mus,  et  aliud  atque  aliud  dicere  videmur.  Ea  du- 
pliciter  fit,  si  aut  eamdem  plane  rem  dicemus,  aut  de 
eadem  re.  Eamdem  rem  dicemus,  non  eodem  modo 
(nam  id  quidem  obtundere  auditorem  est,  non  reni 
expolire)  sed  commutate.  Commutabimus  tripliciter, 

verbis,  pronuntiando,  tractando.  Verbis  commutabi- 
mus,  cum,  re  semel  dicta,  iterum  aut  saepius  aliis 
verbis,  quae  idem  valeant,  eadem  res  proferetur,  hoc 
modo :  "  Nullum  tantum  est  periculum,  quod  sa- 
piens  pro  salute  patriae  vitandum  arbitretur.  Cum 
agetur  incolumitas  perpetua  civitatis,  qui  bonis  erit 
rationibus  praeditus,  profecto  nullum  vitae  discrimen 
sibi  pro  fortunis  reipublicae  fugiendum  putabit ;  et 
erit  in  ea  sententia  semper,  ut  pro  patria  studiose 
quamvis  in  magnam  descenda*  vitae  dimicationem." 
Pronuntiando  commutabimus,  si  tum  in  sermone, 
tum  in  acrimonia,  tum  in  alio  atque  alio  genere  vo- 
cis  atque  gestiis,  eadem  verbis  commutando,  pronun- 
tiationem  quoque  vehementius  immutabimus.  Hoc 
neque  commodissime  scribi  potest,  neque  parum  est 
apertum  :  quare  non  eget  exempli.  Tertium  genus 
est  commutationis,  quod  tractando  conficitur,  si  sen- 
tentiam  trajiciemus  aut  ad  sermocinationem,  aut  ad 
exsuscitationem. 

XLIII.  Sermocinatio  est,  (de  qua  planius  paulo 
post  suo  loco  dicemus,  nunc  breviter,  ad  hanc  rem 
quod  satis  sit,  attingemus)  in  qua  constituetur  alicu- 
jus  personae  oratio  accommodata  ad  dignitatem,  hoc 
modo,  ut,  quo  facilius  res  cognosci  possit,  ne  ab  ea- 
dem  sententia  recedamus  :  "  Sapiens,  qui  omnia  rei- 
publicae  causa  suscipienda  pericula  putabit,  saepe  ipse 
secum  sic  loquetur  :  fc  Non  mihi  soli,  sed  etiam,  atque 
adeo  multo  potius,  natus  sum  patriae  ;  vita,  quae  fa- 
to  debetur,  saluti  patriae  potissimum  solvatur.  Aluit 
haec  me :  tute  atque  honeste  produxit  usque  ad  hanc 
aetatem  :  muniit  meas  rationes  bonis  legibus,  optimis 
moribus,  honestissimis  disciplinis.  Quid  est,  quod  a 
me  satis  ei  persolvi  possit,  unde  haec  accepta  sunt  ?' 
Quia  haec  loquitur  secum  sapiens,  saepe  ego  in  peri- 
culis  reipublicae  nullum  ipse  periculum  fugi."  Item 
mutatur  res  tractando,  si  traducitur  ad  exsuscitatio- 
nem,  cum  et  nos  commoti  dicere  videamur,  et  audi- 
toris  animum  commovemus,  sic :  M  Quis  est  tam 

tenui  cogitatione  praeditus,  cujus  animus  tantis  an- 
gustiis  invidiae  continetur,  qui  non  hunc  hominem 
studiosissime  laudet,  et  sapientissimum  judicet,  qui, 
pro  salute  patriae,  pro  incolumitate  civitatis,  pro  rei- 
publicae  fortunis,  quamvis  magnum  atque  atrox  peri- 
culum  studiose  suscipiat,  et  libenter  subeat  ?  Equi- 
dem  hunc  hominem  magis  cupio  satis  laudare,  quam 
possum  :  idemque  hoc  certo  scio  vobis  ornnibus  usu 
venire."  Eadem  res  igitur  his  tribus  in  dicendo 
commutabitur  rebus,  verbis,  pronuntiando,  tractan- 
do ;  sed  tractando  dupliciter,  sermocinatione,  et  ex- 
suscitatione.  Sed  de  eadem  re  cum  dicemus,  pluribus 
utemur  commutationibus.  Nam,  cum  rem  simplici- 
ter  pronuntiaverimus,  rationem  poterimus  subjicere ; 
deinde  dupliciter,  vel  sine  rationibus  vel  cum  ratio- 
nibus,  pronuntiare  sententiam ;  deinde  afferre  contra- 
rium  (de  quibus  omnibus  diximus  in  verborum  ex- 
ornationibus) ;  deinde  simile  et  exemplum,  de  quo 
suo  loco  plura  dicemus;  deinde  conclusionem,  de 
qua  in  secundo  libro,  quae  opus  fuerunt,  diximus, 
demonstrantes,  argumentationem  quemadmodum 
concludere  oporteat. 

XLIV.  In  hoc  libro  docuimus,  cujusmodi  esset 
exornatio  verbi,  cui  conclusioni  nomen  est.  Ergo 
hujusmodi  vehementer  ornata  poterit  esse  expoli- 
tio,  quae  constabit  ex  frequentibus  verborum  exor- 
nationibus  et  sententiarum.  Hoc  modo  igitur  sep- 
tem  partibus  tractabitur :  sed  ab  ejusdem  sententiae 
non  recedemus  exemplo,  ut  scire  possis,  quam  fa- 
cile  praeceptione  rhetorica  res  simplex  multiplici  ra- 
tione  tractetur.  "  Sapiens  nullum  pro  republlca  peri- 
culum  vitabit ;  ideo  quod  saspe  fit,  ut,  cum  pro  repu- 
blicti  perire  noluerit,  necessario  cum  republica  pereat. 
Et  quoniam  sunt  omnia  commoda  a  patria  accepta, 
nullum  incommodum  pro  patria,  grave  putandum  est. 
Ergo,  qui  fugiunt  id  periculum,  quod  pro  republica 
subeundum  est,  stulte  faciunt.  Nam  neque  effugere 
incommoda  possunt,  et  ingrati  in  civitatem  reperi* 

untur.  At,  qui  patriae  pericula  suo  periculo  expetunt, 
hi  sapientes  putandi  sunt,  cum  et  eum,  quem  debent, 
honorem  reipublicae  reddunt,  et  pro  multis  perire 
malunt,  quam  cum  multis.  Etenim  vehementer  est 
iniquum,  vitam,  quam  a  natura  acceptam  propter 
patriam  conservaveris,  naturae,  cum  cogat,  reddere ; 
patriae,  cum  roget,  non  dare :  et,  cum  possis  cum 
summa,  virtute  et  honore  pro  patria  interire,  malle 
per  dedecus  et  ignaviam  vivere :  et,  cum  pro  amicis 
et  parentibus  et  caeteris  necessariis  adire  periculum 
velis,  pro  republica,  in  qua  et  haec  et  illud  sanctissi- 
mum  nomen  patriae  continentur,  nolle  in  discrimen 
venire.  Itaque,  uti  contemnendus  est,  qui,  in  navi- 
gando,  se  quam  navim  mavult  incolumem  ;  ita  vi- 
tuperandus,  qui,  in  reipublicae  discrimine,  suae  plus 
quarn  communi  saluti  consulit.  Nave  enim  fracta, 
multi  incolumes  evaserunt :  ex  naufragio  patriae  sal- 
vus  nemo  potest  enatare.  Quod  mihi  bene  videtur 
Decius  intellexisse,  qui  se  devovisse  dicitur,  et  pro 
legionibus  in  hostes  immisisse  medios :  unde  amisit 
vitam  ;  at  non  perdidit :  re  enim  vilissima  certam,  et 
parva  maximam,  redemit.  Dedit  vitam,  accepit  pa- 
triam ;  amisit  animam,  potitus  est  gloria,  quae,  cum 
summa  laude  prodita,  vetustate  quotidie  magis  eni- 
tescit.  Quod  si,  pro  republica  debere  accedere  ad  pe- 
riculum,  et  ratione  demonstratum  est,  et  exemplo 
comprobatum,  ii  sapientes  sunt  existimandi,  qui 
nullum  pro  salute  patriae  periculum  vitant.'"  In  his 
igitur  generibus  expolitio  versatur,  de  qua.  producti 
sumus,  ut  plura  diceremus,  quod  non  modo,  cum 
causam  dicimus,  adjuvat  et  exornat  orationem,  sed 
multo  maxime  per  eam  exercemur  ad  elocutionis 
facultatem.  Quare  conveniet  extra  causam  in  exer- 
cendo  rationes  adhibere  expolitionis,  in  dicendo  uti, 
cum  exornabimus  argumentationem,  de  qua  diximus 
in  libro  secundo. 

XLV.  Commoratio  est,  cum  in  loco  firmissimo, 
quo  tota  causa  continetur,  manetur  diutius,  et  eodem 

saepius  reditur.  Hac  uti  maxime  convenit  ;  et  id  est 
oratoris  boni  maxime  proprium.  Non  enim  datur 
auditori  potestas  animum  de  re  firmissima  dimoven- 
di.  Huic  exemplum  satis  idoneum  subjici  non  potuit, 
propterea  quod  hic  locus  non  est  a  tota  causa  separa- 
tus,  sicuti  membrum  aliquod ;  sed,  tamquam  sanguis, 
perfusus  est  per  totum  corpus  orationis. 

Contentio  est,  per  quam  contraria  referuntur.  Ea 
est  in  verborum  exornationibus  (ut  ante  docuimus) 
ejusmodi :  "  Inimicis  te  placabilem,  amicis  inexora- 
bilem,  praebes  ?"  in  sententiarum,  hujusmodi :  "  Vos 
hujus  incommodis  lugetis ;  iste  reipublicae  calamitate 
laetatur.  Vos  vestris  fortunis  diffiditis  ;  iste  solus  suis 
eo  magis  confidit."  Inter  hasc  duo  contentionum  ge- 
nera  hoc  interest :  illud  ex  verbis  celeriter  relatis 
constat :  hic  sententise  contrariae  ex  comparatione 
referantur,  oportet. 

Similitudo  est  oratio  traducens  ad  rem  quampiam 
aliquid  ex  re  dispari  simile.  Ea  sumitur  aut  ornandi 
causa  aut  probandi,  aut  apertius  dicendi,  aut  ante  ocu- 
los  ponendi.  Et,  quomodo  quatuor  de  causis  sumitur, 
ita  quatuor  modis  dicitur  ;  per  contrarium,  per  nega- 
tionem,  per  brevitatem,  per  collationem.  Ad  unam- 
quamque  sumendae  causam  similitudinis  accommoda- 
bimus  singulos  modos  pronuntiandi. 

XLVI.  Ornandi  causa  sumitur  per  contrarium, 
sic :  "  Non  enim,  quemadmodum  in  palaestra,  qui 
taedas  ardentes  accipit,  celerior  est  in  cursu  continuo, 
quam  ille,  qui  tradit;  ita  melior  hnperator  novus, 
qui  accipit  exercitum,  quam  ille,  qui  decedit ;  prop- 
terea  quod  defatigatus  cursor  integro  facem,  hic  pe- 
ritus  imperator  imperito  exercitum  tradit."  Hoc 
sine  simili  satis  plane,  et  perspicue,  et  probabiliter 
dici  potuit,  hoc  modo  :  "  Minus  bonos  imperatores  a 
melioribus  exercitum  accipere  solere  :"  sed,  ornandi 
causa,  simile  sumtum  est,  ut  orationi  dignitas  quae- 
dam  compararetur.  Dictum  est  autem  per  contra- 
rium,  Nam  tunc  similitudo  sumitur  per  contrarium, 

cum  ei  rei,  quam  nos  probamus,  aliquam  rem  nega- 
mus  esse  similem,  ut  paulo  ante,  cum  de  cursoribus 
disserebamus.  Per  negationem  dicetur,  probandi 
causa,  hoc  modo  :  "  Neque  equus  indomitus,  quam- 
vis  natura  bene  compositus  sit,  idoneus  potest  esse 
ad  eas  utilitates,  quas  desiderantur  ab  equo ;  neque 
homo  indoctus,  quamvis  sit  ingeniosus,  ad  virtutem 
potest  pervenire."  Hoc  probabilius  factum  est,  quocl 
magis  est  verisimile,  non  posse  virtutem  sine  doctrina 
comparari;  quoniam  ne  equus  quidem  indomitus 
idoneus  possit  esse  :  ergo  sumtum  est  probandi  causa. 
Dictum  est  autem  per  negationem  :  id  enim  perspi- 
cuum  est  de  primo  similitudinis  verbo. 

XLVII.  Sumetur,  et  apertius  dicendi  causa,  simi- 
litudo  per  brevitatem,  hoc  modo :  "  In  amicitia, 
gerenda,  sicut  in  certamine  currendi,  non  ita  conve- 
nit  exerceri,  ut,  quoad  necesse  sit,  pervenire  possis  ; 
sed  ut,  productus  studio  et  viribus,  ultra  facile  pro- 
curras."  Nam  hoc  simile  est,  ut  apertius  intelligatur, 
mala  ratione  facere,  qui  reprehendant  eos,  qui,  (verbi 
causa)  post  mortem  amici,  liberos  ejus  custodiant, 
propterea  quod  in  cursore  tantum  velocitatis  esse 
oporteat,  ut  efferatur  usque  ad  finem ;  in  amico 
tantum  benevolentiag,  ut  ultra,  quam  amicus  sentire 
possit,  procurrat  amicitiae  studio.  Dictum  autem 
simile  est  per  brevitatem.  Non  enim  ita,  ut  in  caete- 
ris  rebUs,  res  ab  re  separata  est,  sed  utraque  res 
conjuncte  et  confuse  comparata.  Ante  oculos  ponendi 
negotii  causa,  sumetur  similitudo,  cum  dicetur  per 
collationem,  sic :  "  Uti  citharcedus,  cum  prodierit 
optime  vestitus,  palla  inaurata  indutus,  cum  chla- 
myde  purpurea,  coloribus  variis  intexta,  et  cum 
corona  aurea,  magnis  fulgentibus  gemmis  illumi- 
nata,  citharam  tenens  exornatissimam,  auro  et  ebore 
distinctam,  ipse  praeterea  forma  et  specie  sit  et  sta- 
tura  apposita.  ad  dignitatem ;  si,  cum  magnam  po- 
pulo  commoverit  his  rebus  exspectationem,  repente 
silentio  facto,  vocem  emittat  acerbissimam,  cum  tur- 

pissimo  corporis  motu ;  quo  melius  ornatus  et  magis 
fuerit  exspectatus,  eo  magis  derisus  et  contemtus, 
ejicitur :  ita,  si  quis  in  excelso  loco,  et  in  magnis  ac 
locupletibus  copiis  collocatus,  fortunae  muneribus  et 
naturae  commodis  omnibus  abundabit ;  si  virtutis,  et 
artium  quae  virtutis  magistrae  sunt,  egebit ;  quo 
magis  cseteris  rebus  copiosus  erit,  et  illustris  [et 
exspectatus],  eo  vehemcntius  derisus  et  contemtus, 
ex  omni  conventu  bonorum  ejicietur."  Hoc  simile, 
exornatione  utriusque  rei,  et  alterius  inertiae  artificis, 
alterius  stultitia,  simili  ratione  collata,  sub  adspectum 
omnium  rem  subjecit. 

XLVIII.  Dictum  autem  est  per  collationem, 
propterea  quod,  proposita  similitudine,  paria  sunt 
omnia  relata.  In  similibus  observare  oportebit  dili- 
genter,  ut,  cum  rem  afferamus  similem,  cujus  rei 
causa  similitudinem  attulerimus,  verba  quoque  ad 
similitudinem  habeamus  accommodata.  Id  est  hujus- 
modi :  "  Ut  hirundines  aestivo  tempore  pragsto  sunt, 
frigore  pulsae  recedunt."  Ex  eadem  similitudine  nunc 
per  translationem  verba  sumimus  :  "  ita  falsi  amici 
screno  vitae  tempore  praesto  sunt ;  simul  atque  hie- 
mem  fortunae  viderint,  devclant  onmes."  Secl  inven- 
tio  similium  facilis  erit,  si  quis  sibi  omnes  res  ani- 
matas  et  inanimatas,  mutas  et  loquentes,  feras  et 
mansuetas,  terrestres  et  ccelestes  et  maritimas,  arti- 
ficio,  casu,  natura  comparatas,  usitatas  atque  inusita- 
tas,  frequenter  ante  ocuios  poterit  ponere,  et  ex  his 
aliquam  venari  similitudinem,  quae  aut  ornare,  aut 
docere,  aut  apertiorem  rem  facere,  aut  ponere  ante 
oculos,  possit.  Non  enim  res  tota  toti  rei  necesse  est 
similis  sit,  sed  ad  ipsum,  ad  quod  conferetur,  simili- 
tudinem  habeat,  oportet. 

XLIX.  Exemplum  est  alicujus  facti  aut  dicti 
[praeteriti],  cum  certi  auctoris  nomine,  propositio. 
Id  sumitur  iisdem  de  causis,  quibus  similitudo.  Rem 
ornatiorem  facit,  cum  nullius  rei,  nisi  dignitatis, 
causa  suniitur ;  apertiorem,  cum  id,  quod  sit  obscu- 

rius,  magis  dilucidum  reddit ;  probabiliorem,  cum 
magis  verisimilem  facit:  ante  oculos  ponit,  cum 
exprimit  omnia  perspicue,  ut  res,  prope  dicam, 
manu  tentari  possit.  Uniuscujusque  generis  singula 
subjecissemus  exempla,  nisi  exemplum,  quod  genus 
esset,  in  expolitione  demonstrassemus,  et  causas  su- 
mendi  in  similitudine  aperuissemus.  Quare  nolui- 
mus,  neque  pauca,  quo  minus  intelligeretur,  neque, 
re  intellecta,  plura  conscribere. 

Imago  est  formse  cum  forma,  cum  quadam  simili- 
tudine,  collatio.  Haec  sumitur  aut  laudis  aut  vitupe- 
rationis  causa.  Laudis  causa,  sic :  "  Ibat  in  prcelium, 
corpore  tauri  validissimi,  impetu  leonis  acerrimi, 
similis."  Vituperationis,  ut  in  odium,  aut  in  invi- 
diam,  aut  in  contemtionem  adducat.  Ut  in  odium, 
hoc  modo  :  "  Iste  quotidie  per  forum  medium,  tam- 
quam  jubatus  draco,  serpit,  dentibus  aduncis,  adspectu 
venenato,  spiritu  rabido,  circumspectans  huc  et  illuc, 
si  quem  reperiat,  cui  aliquid  mali  faucibus  afflare, 
[ore  attingere,]  dentibus  insecare,  lingua  adspergere 
possit."  Ut  in  invidiam  adducat,  hoc  modo  :  "  Iste, 
qui  divitias  suas  jactat,  sicut  Gallus  e  Phrygia,  aut 
ariolus  quispiam,  depressus  et  oneratus  auro,  clamat, 
et  dejerat."  Ut  in  contemtionem  adducat,  sic : 
"  Iste,  qui,  tamquam  cochlea,  abscondens  et  reten- 
tans  sese  tacitus,  cum  domo  sua  totus,  ut  comeda- 
tur,  aufertur." 

Effictio  est,  cum  exprimitur  et  effingitur  verbis 
corporis  cujuspiam  forma,  quod  satis  sit  ad  intelli- 
gendum,  hoc  modo  :  u  Hunc  dico,  judices,  rubrum, 
brevem,  incurvum,  canum,  subcrispum,  csesium,  cui 
sane  magna  est  in  mento  cicatrix  ;  si  quo  modo  po- 
test  vobis  in  memoriam  redire."  Habet  haec  exorna- 
tio  cum  utilitatem,  si  quem  velis  demonstrare,  tum 
venustatem,  si  breviter  et  dilucide  facta  est. 

L.  Notatio  est,  cum  alicujus  natura  certis  descri- 
bitur  signis,  qua?,  sicuti  nota?  quaedam,  natura;  sunt 
attributa.  Ut  si  velis  non  djvitem,  sed  ostentatorem 

pecuniae  describere  :  u  Iste,"  inquies,  "  judices,  qui, 
se  dici  divitem,  putat  esse  praeclarum,  primum  nunc 
videte,  quo  vultu  nos  intueatur.  Nonne  vobis  vidc- 
tur  dicere  :  Darem,  si  mihi  molesti  non  essetis  ?  Cum 
vero  sinistra  mentum  sublevat,  existimat  se  gemmae 
nitore  et  auri  splendore  adspectus  omnium  praestrin- 
gere.  Cum  puerum  respicit  hunc  unum,  quem  ego 
novi,  (vos  non  arbitror  novisse)  alio  nomine  appellat, 
deinde  alio  atque  alio:  Heus  tu,  inquit,  veni,  Sannio, 
ne  quid  isti  barbari  turbent :  ut  ignoti,  qui  audiunt, 
unum  putent  eligi  de  multis  :  ei  dicit  in  aurem,  aut 
ut  domi  lectuli  sternantur,  aut  ab  avunculo  rogetur 
iEthiops,  qui  ad  balneas  veniat,  aut  asturconi  locus 
ante  ostium  suum  detur,  aut  aliquod  fragile  falsae 
choragium  gloriae  comparetur.  Deinde  exciamat,  ut 
omnes  audiant :  Videto,  ut  diligenter  numeretur,  si 
potest,  ante  noctem.  Puer,  qui  jam  bene  hominis 
naturam  novit,  Tu  illo  plures  mittas  oportet,  inquit, 
si  hodie  vis  transnumerari.  Age,  inquit,  duc  tecum 
Libanum  et  Sosiam.  Sane.  Deinde  casu  veniunt 
hospites  homini,  qui  istum  splendide,  dum  peregri- 
naretur,  receperant.  Ex  ea  re  homo,  hercle,  sane 
conturbatur :  sed  tamen  a  vitio  naturae  non  recedit. 
Bene,  inquit,  facitis,  cum  venitis :  sed  rectius  fecis- 
setis,  si  ad  me  domum  recta  abiissetis.  Id  fecissemus, 
inquiunt  illi,  si  domum  novissemus.  At  istud  qui- 
dem  facile  fuit  undelibet  invenire.  Verum  ite  mecum. 
Sequuntur  illi.  Sermo  interea  hujus  consumitur  om- 
nis  in  ostentatione.  Quasrit,  in  agris  cujusmcdi  fru- 
menta  sint :  negat,  se,  quia  villae  incensae  sint,  acce- 
dere  posse,  nec  aedificare  etiam  nunc  audere  :  tam- 
etsi  in  Tusculano  quidem  ccepi  insanire,  et  in  iisdem 
fundamentis  aedificare. 

LI.  "  Dum  haec  loquitur,  venitin  aedes  quasdam, 
in  quibus  sodalitium  erat  ecdem  die  futurum  :  quo 
iste,  pro  notitia  domini  asdium,  ingreditur  cum  hos- 
pitibus.  II  ic,  inquit,  habito :  perspicit  argentum, 
quod  erat  expositum,   triclinium   stratum :  prcbat. 

Accedit  servulus :  dicit  homini  clam,  dominum  jam 
venturum,  si  velit  exire.  Itane  ?  inquit.  Eamus,  hos- 
pites ;  frater  venit  ex  Salerno  :  ego  illi  obviam  per- 
gam  :  vos  huc  decuma  venitote.  Hospites  discedunt. 
Iste  se  raptim  domum  suam  conjicit :  illi  decuma, 
quo  jusserat,  veniunt :  quaerunt  hunc :  reperiunt, 
domus  cuja  sit :  in  diversorium  derisi  conferunt  sese. 
Vident  hominem  postera  die :  narrant,  expostulant, 
accusant:  ait  iste,  eos,  similitudine  loci  deceptos, 
angiporto  toto  deerrasse :  se,  contra  valetudinem 
suam,  ad  noctem  multam  exspectasse.  Sannioni 
puero  negotium  dederat,  ut  vasa,  vestimenta,  pueros 
corrogaret.  Servulus  non  inurbanus  satis  strenue  et 
concinne  comparat :  iste  hospites  domum  deducit. 
Ait  se  ccdes  maximas  cuidam  amico  ad  nuptias  com- 
modasse.  Nuntiat  puer,  argentum  repeti  (pertimu- 
erat  enim,  qui  commodarat).  Apagete,  inquit:  ades 
commodavi,  familiam  dedi :  argentum  quoque  vult  ? 
Tametsi  hospites  habeo,  tamen  utatur  licet ;  nos 
Samiis  delectabimur.  Quid  ego,  quae  deinde  efficiat, 
narrem  ?  Ejusmodi  est  hominis  natura,  ut,  quaa 
singulis  diebus  efficiat  gloria  atque  ostentatione,  ea 
vix  annuo  sermone  enarrare  possim."  Hujusmodi 
notationes,  quae  describunt,  quid  consentaneum  sit 
uniuscujusque  naturae,  vehementer  habent  magnam 
delectationem :  totam  enim  naturam  cujuspiam  po- 
nunt  ante  oculos,  aut  gloriosi,  ut  nos,  exempli  causa, 
cceperamus,  aut  invidi,  aut  timidi,  aut  avari,  ambi- 
tiosi,  amatoris,  luxuriosi,  furis,  quadruplatoris : 
denique  cujusvis  studium  protrahi  potest  in  medium 
tali  notatione. 

LII.  Sermocinatio  est,  cum  alicui  personae  sermo 
attribuitur,  et  is  exponitur  cum  ratione  dignitatis, 
hoc  pacto :  u  Cum  militibus  urbs  redundaret,  et 
omnes  timore  oppressi  domi  continerentur,  venit  iste 
cum  sago,  gladio  succinctus,  tenens  jaculum.  Quin- 
que  adolescentes  hominem  simili  ornatu  subsequun- 

tur.  Irrumpit  in  aedes  subito ;  deinde  magna,  voce, 
Ubi  est  iste  beatus,  inquit,  aedium  dominus  ?  quin 
mihi  praesto  fit  ?  quid  tacetis  ?  Hic  alii  omnes  stu- 
pidi  timore  obmutuerunt.  Uxor  illius  infelicissimi 
cum  maximo  fletu  ad  istius  pedes  abjecit  sese. 
Parce,  inquit ;  et,  per  ea  quae  tibi  dulcissima  sunt 
in  vita,  miserere  nostri :  noli  exstinguere  exstinctos. 
Fer  mansuete  fortunam :  nos  quoque  fuimus  beati : 
nosce  te  esse  hominem.  At  ille :  Quin  illum  mihi 
datis,  ac  vos  auribus  meis  opplorare  desinitis  ?  non 
abibit.  Illi  nuntiatur  interea  venisse  istum,  et  cla- 
more  maximo  mortem  minari.  Quod  simul  ut  audi- 
vit,  Heus,  inquit,  Gorgia,  pediseque  puerorum,  abs- 
conde  pueros  :  defende :  fac,  ut  incolumes  ad  adoles- 
centiam  perducas.  Vix  haec  dixerat,  cum  ecce  iste 
praesto,  Sedes,  inqujt,  audax?  non  vox  mea  tibi 
vitam  ademit  ?  exple  inimicitias  meas,  et  iracundiam 
satura  tuo  sanguine.  Ille,  cum  magno  spiritu,  Metu- 
ebam,  inquit,  ne  plane  victus  essem :  nunc  video : 
in  judicio  mecum  contendere  non  vis,  ubi  superari 
turpissimum,  et  superare  pulcherrimum  est:  inter- 
flcere  me  vis  :  occidar  equidem,  sed  victus  non  peribo. 
At  iste,  In  extremo  vitae  tempore  etiam  sententiose 
loqueris  ?  neque  ei,  quem  vides  dominari,  vis  sup- 
plicare  ?  Tum  mulier,  Immo  quidem  ille  rogat  et 
supplicat :  sed  tu,  quaeso,  commovere ;  et  tu,  per 
Deos,  inquit,  hunc  examplexare ;  dominus  est ;  vicit 
hic  te ;  vince  tu  nunc  animum.  Cur  non  desinis, 
inquit,  uxor,  loqui,  quae  me  digna  non  sunt  ?  tace, 
et,  quae  curanda  sunt,  cura.  Tu  cessas  mihi  vitam, 
tibi  omnem  bene  vivendi  spem  rnea,  morte,  eripere  ? 
Iste  mulierem  repulit  ab  se  lamentantem  :  illi,  ne- 
scio  quid  incipienti  dicere,  quod  dignum  videlicet 
illius  virtute  esset,  gladium  in  latere  deflxit."  Puto 
in  hoc  exemplo  datos  esse  unicuique  sermones  ad 
dignitatem  accommodatos :  quod  oportet  in  hoc  ge- 
nere  observare.    Sunt  item  sermocinationes  conse- 

quentes,  hoc  genus:  "  Nam  quid  putamus  illos 
dicturos,  si  hoc  judicaveritis  ?  nonne  hac  omnes 
utentur  oratione  ?"  deinde  subjicere  sermonem. 

LIII.  Conformatio  est,  cum  aliqua,  quae  non 
adest,  persona  confingitur,  quasi  adsit ;  aut  cum  res 
muta,  aut  informis,  fit  eloquens  et  formata,  et  ei 
oratio  attribuitur  ad  dignitatem  accommodata,  aut 
actio  quaedam,  hoc  pacto  :  "  Quod  si  nunc  haec  urbs 
invictissima  vocem  mittat,  non  hoc  pacto  loquatur  ? 
Ego  illa,  plurimis  tropaeis  ornata,  triumphis  ditata 
certissimis,  clarissimis  locupletata  victoriis,  nunc 
vestris  seditionibus,  o  cives,  vexor.  Quam  dolis  ma- 
litiosa  Carthago,  viribus  probata  Numantia,  discipli- 
nis  erudita  Corinthus,  labefactare  non  potuit,  eam 
patiemini  nunc  ab  homunculis  deterrimis  proteri 
atque  conculcari  ?"  Item,  "  Quod  si  nunc  L.  ille 
Brutus  reviviscat,  et  hic  ante  pedes  vestros  adsit,  non 
hac  utatur  oratione  ?  Ego  reges  ejeci,  vos  tyrannos 
introducitis :  ego  libertatem,  quae  non  erat,  peperi ; 
vos  partam  servare  non  vultis :  ego  capitis  mei  peri- 
culo  patriam  liberavi ;  vos  liberi  sine  periculo  esse 
non  curatis  ?"  Haec  conformatio,  licet  in  plures  res 
mutas  atque  inanimas  transferatur,  proficit  tamen 
plurimum  in  amplificationis  partibus  et  commisera- 
tione. 

Significatio  est,  quae  plus  in  suspicione  relinquit, 
quam  positum  est  in  oratione.  Ea  fit  per  exubera- 
tionem,  ambiguum,  eonseqnentiain,  abscissionem, 
similitudinem.  Per  exuberationem,  cum  plus  dictum 
est,  quam  patitur  veritas,  augendae  suspicionis  causa, 
sic :  "  Hic,  de  tanto  patririionio,  tam  cito  testam, 
qua  sibi  petat  ignem,  non  reiiquit*"  Per  ambiguum, 
cum  verbum  potest  in  duas  pluresve  sententias  accipi, 
sed  accipitur  in  eam  partem,  quam  vult  is,  qui  dixit : 
ut  de  eo  si  dicas,  qui  multas  haereditates  adierit, 
44  Prospice  tu,  qui  plurimum  cernis." 

LIV.  Ambigua  quemadmodum  vitanda  sunt,  quae 
obscuram  reddunt  orationem,  ita  luec  conse^uenda, 

qua>  conficiunt  hujusmodi  significationem.  Ea  repe- 
rientur  facile,  si  noverimus  et  animadverterimus  ver- 
borum  ancipites  aut  multiplices  potestates.  Per  con- 
sequentiam  significatio  fit,  cum  res,  quae  sequuntur 
aliquam  rem,  dicuntur,  ex  quibus  tota  res  relinqui- 
tur  in  suspicione,  ut  si  salsamentarii  filio  dicas : 
"  Quiesce  tu,  cujus  pater  cubito  se  emungere  sole- 
bat."  Per  abscissionem,  si,  cum  incipimus  aliquid 
dicere,  pr&xidimus,  et  ex  eo,  quod  jam  diximus,  sa- 
tis  relinquitur  suspicionis,  sic :  "  Qui  ista  forma  et 
a^tate  nuper  alienae  domui  ....  Nolo  plura  dicere." 
Per  similitudinem,  cum,  aliqua  re  simili  allata,  nihil 
amplius  dicimus,  sed  ex  ea  significamus,  quid  sen- 
tiamus,  hoc  modo  :  "  Noli,  Saturnine,  nimium  po- 
puli  frequentia  fretus  esse.  Inulti  jacent  Graechi." 
Hicc  exornatio  plurimum  festivitatis  habet  interdum, 
et  dignitatis :  sinit  enim  quiddam,  tacito  oratore,  ip- 
sum  auditorem  suspicari. 

Brevitas  est  res  ipsis  tantummcdo  verbis  necessa- 
riis  expedita,  hoc  modo  :  "  Lemnum  praeteriens  ce- 
pit :  inde  Thasi  pnesidium  reliquit :  post  urbem  in 
Bithynia  sustulit :  inde  pulsus  in  Hellespontum,  sta- 
tim  potitur  Abydo."  Item,  "  Modo  consul,  quon- 
dam  tribunus,  deinde  primus  erat  civitatis."  Tum, 
"  Proficiscitur  in  Asiam ;  deinde  exsul  et  hostis  est 
dictus ;  post  imperator,  postremo  consul  factus  est." 
Habet  paucis  comprehensa  brevitas  multarum  rerum 
expeditionem.  Quare  adhibenda  saspe  est,  cum  aut 
res  non  egent  longae  orationis,  aut  tempus  non  sinit 
commorari. 

LV.Demonstratio  est,  cum  ita  res  verbis  exprimitur, 
ut  geri  negotium,  et  res  ante  oculos  esse,  videatur.  Id 
fieri  poterit,  si,  quae  ante,  et  post,  et  in  ipsa  re,  facta 
erunt,  comprehendemus,  aut  si  a  rebus  consequenti- 
bus,  aut  a  circumstantibus,  non  recedemus,  hoc 
modo:  "  Quod  simul  atque  Gracchus  prospexit, 
fluctuare  populum,  verentem,  ne  ipse,  auctoritate  se- 
natus  commotus,  a  sententia  desisteret,  jubet  advo- 

cari  concionem.  Iste  interea,  scelere  et  malis  cogita- 
tionibus  redundans,  evolat  ex  templo  Jovis,  et  su- 
dans,  oculis  ardentibus,  erecto  capillo,  contorta  toga, 
cum  pluribus  aliis  ire  celerius  coepit.  Illi  prasco  facie- 
bat  audientiam  :  hic,  subsellium  quoddam  calce  pre- 
mens,  dextra,  pedem  defringit,  et  alios  hoc  idem  ju- 
bet  facere.  Cum  Gracchus  Deos  inciperet  precari, 
cursim  isti  impetum  faciunt :  ex  aliis  aiiisque  parti- 
bus  convolant :  atque  e  populo  unus,  '  Fuge,'  in- 
quit,  '  Tiberi !  fuge !  Non  vides  ?  Respice,  in- 
quam.'  Deinde,  vaga  multitudo,  subito  timore  per- 
territa,  fugere  coepit.  At  iste,  spumans  ex  ore  scelus, 
anhelans  ex  intimo  pectore  crudelitatem,  contorquet 
brachium ;  et  dubitanti  Graccho,  quid  esset,  neque 
tamen  locum,  in  quo  constiterat,  relinquenti,  percutit 
tempus.  Ille,  nulla,  voce  delabens,  insita  virtute  con- 
cidit  tacitus.  Iste,  viri  fortissimi  miserando  sanguine 
adspersus,  quasi  facinus  praeclarissimum  fecisset,  cir- 
cumspectans  et  hilaris,  sceleratam  gratulantibus  ma- 
num  porrigens,  in  templum  Jovis  contulit  sese." 
Haec  exornatio  plurimum  prodest  in  amplificanda  et 
commiseranda,  re,  hujusmodi  enarrationibus  :  statuit 
enim  totam  rem,  et  prope  ponit  ante  oculos. 

LVI.  Omnes  rationes  honestandae  elocutionis  stu- 
diose  collegimus,  in  quibus,  Herenni,  si  te  diligenter 
exercueris,  et  gravitatem,  et  dignitatem,  et  suavita- 
tem  habere  in  dicendo  poteris,  ut  oratorie  plane  lo- 
quaris ;  ne  nuda  atque  inornata  inventio  vulgari  ser- 
mone  efferatur.  Nunc  identidem  nosmet  ipsi  nobis 
instemus :  res  enim  communis  agitur,  ut  frequenter 
et  assidue  consequamur  artis  rationem  studio  et  ex- 
ercitatione ;  quod  alii,  cum  molestia,  tribus  de  causis 
maxime  faciunt ;  aut  si,  cum  quibus  libenter  exer- 
ceantur,  non  habent;  aut  si  sibi  diffidunt ;  aut  si 
nesciunt,  quam  viam  sequi  debeant :  quas  a  nobis 
absunt  omnes  difficultates.  Nam  et  simul  libenter 
exercemur  propter  amicitiam,  cujus  initium  cognatio 
fecit,  castera  philosophia)  ratio  coniirmavit ;  et  nobis 

non  difRdimus,  propterea  quod  et  aliquantulum  pro- 
cessimus,  et  alia  meliora  sunt,  quae  multo  intentius 
petimus  in  vita,  ut,  etiamsi  non  pervenerimus,  in  di- 
cendo,  quo  volumus,  parva  pars  vitae  perfectissimae 
desideretur:  et  viam,  quam  sequamur,  habemus, 
propterea  quod  in  his  libris  nihii  praeteritum  est  rhe- 
toricae  prasceptionis.  Demonstratum  est  enim,  quo- 
modo  res  in  omnibus  generibus  causarum  inveniri 
oporteret :  dictum  est,  quo  pacto  eas  disponere  con- 
veniret :  traditum  est,  qua  ratione  esset  pronuntian- 
dum  :  praeceptum  est,  qua  via  meminisse  possemus  : 
demonstratum  est,  quibus  modis  perfecta  elocutio 
compararetur.  Quae  si  exsequimur,  acute  et  cito  re- 
periemus ;  distincte  et  ordinate  disponemus ;  graviter 
et  venuste  pronuntiabimus ;  firme  et  perpetuo  me- 
minerimus ;  ornate  et  suaviter  eloquemur.  Ergo  am- 
plius  in  arte  rhetorica  nihil  est.  Haec  omnia  adipis- 
cemur,  si  rationes  praeceptionis  diligentia  conseque- 
mur  exercitationis. 


M.  TULLII  CICERONIS 
ACADEMICJE  QUiESTIONES. 


EPISTOLA  CICEItONIS  AD  VAMONEM, 

cum  quatuor  Acadcmicorum  Ubros  ad  cum  mittcrci. 
(Epist.  ad  divcrsos^  Lib.  ix.  8.) 

Etsi  munus  flagitare,  quamvis  quis  ostenderit, 
ne  populus  quidem  solet,  nisi  concitatus ;  tamen  ego 
exspectatione  promissi  tui  moveor,  ut  admoneam  te, 
non  ut  flagitem.  Misi  autem  ad  te  quatuor  admoni- 
tores  non  nimis  verecundos  :  nosti  enim  profecto  os 
adolescentioris  Academiae.  Ex  ea  igitur  media  ex- 
citatos  misi ;  qui,  metuo,  ne  te  forte  flagitent :  ego 
autem  mandavi,  ut  rogarent.  Exspectabam  omnino 
jamdiu,  meque  sustinebam,  ne  ad  te  prius  ipse  quid 
scriberem,  quam  aliquid  accepissem,  ut  possem  te 
remunerari  quam  simillimo  munere.  Sed,  cum  tu 
tardius  faceres,  id  est  (ut  ego  interpretor),  diligen- 
tius,  tcneri  non  potui,  quin  conjunctionem  studio- 

rum  amorisque  nostri,  quo  possem  literarum  ge- 
nere,  declararem.  Feci  igitur  sermonem  inter  nos 
habitum  in  Cumano,  cum  esset  una  Pomponius. 
Tibi  dedi  partes  Antiochinas,  quas  a  te  probari  in- 
tellexisse  mihi  videbar :  mihi  sumsi  Philonis.  Puto 
fore,  ut,  cum  legeris,  mirere  id  nos  locutos  esse  inter 
nos,  quod  nunquam  locuti  sumus  :  sed  nosti  morem 
dialogorum.  Posthaec  autem,  mi  Varro,  quam  plu- 
rima,  si  videbitur,  et  de  nobis,  et  inter  nos  ;  sero 
fortasse :  sed  superiorum  temporum  fortuna  reipu- 
blicae  causam  sustineat :  haec  ipsi  praestare  debemus. 
Atque  utinam  quietis  temporibus,  atque  aliquo,  si 
non  bono,  at  saltem  certo  statu  civitatis,  haec  inter 
nos  studia  exercere  possemus  !  quamquam  tum  qui- 
dem  vel  aliae  quaepiam  rationes  honestas  nobis  et 
curas  et  actiones  darent.  Nunc  autem  quid  est,  sine 
his  cur  vivere  velimus  ?  Mihi  vero  cum  his  ipsis 
vix  ;  his  autem  detractis,  ne  vix  quidem.  Sed  haec 
coram,  et  saepius.  Migrationem  et  emtionem  felici- 
ter  evenire  volo,  tuumque  in  ea  re  consilium  probo. 
Cura  ut  valeas. 


M.TULLII  CICERONIS 

ACADEMICARUM 
QJL3ESTI0NUM 

LIBER  RRIMUS, 

AD 

M.  TERENTIUM  VARRONEM. 


I.  In  Cumano  nuper  cum  mecum  Atticus  noster 
esset,  nuntiatum  est  nobis  a  M.  Varrone,  venisse 
eum  Roma  pridie  vesperi,  et,  nisi  de  via  fessus  esset, 
continuo  ad  nos  venturum  fuisse.  Quod  cum  audis- 
semus,  nullam  moram  interponendam  putavimus, 
quin  videremus  hominem,  nobiscum  et  studiis  eis- 
dem,  et  vetustate  amicitiaa,  conjunctum.  Itaque  con- 
festim  ad  eum  ire  perreximus :  paulumque  cum  ejus 
villa,  abessemus,  ipsum  ad  nos  venientem  vidimus : 
atque  illum  complexi,  ut  mos  amicorum  est,  satis 
eum  longo  intervallo  ad  suam  villam  reduximus. 

Hic  pauca  primo :  atque,  percontantibus  nobis, 
ecquid  forte  Roma  novi  ?  Atticus,  Omitte  ista,  quaa 
nec  percontari  nec  audire  sine  molestia  possumus, 
quaeso,  inquit :  et  quasre  potius,  ecquid  ipse  novi  ? 
silent  enim  diutius  Musae  Varronis,  quam  solebant : 

{Philos.)  vol.  ii.  2  a 

nec  tamen  cessare,  sed  celare,  quae  scribat,  existimo. 
Minime  vero,  inquit  ille :  intemperantis  enim  arbi- 
tror  esse,  scribere,  quod  occultari  velit:  sed  habeo 
opus  magnum  in  manibus,  quod  jampridem  ad 
hunc  ipsum  (me  autem  dicebat)  quaedam  institui, 
quae  et  sunt  magna  sane,  et  limantur  a  me  politius. 
Et  ego,  Ista  quidem,  inquam,  Varro,  jam  diu  ex- 
spectans,  non  audeo  tamen  flagitare :  audivi  enim  e 
Libone  nostro,  cujus  nosti  studium,  (nihil  enim 
ejusmodi  celare  possumus)  non  te  ea  intermittere, 
sed  accuratius  tractare,  nec  de  manibus  unquam  de- 
ponere.  lllud  autem  mihi  ante  hoc  tempus  nunquam 
in  mentem  venit  a  te  requirere :  sed  nunc,  postea- 
quam  sum  ingressus,  res  eas,  quas  tecum  simul  di- 
dici,  mandare  monimentis,  philosophiamque  veterem 
illam,  a  Socrate  ortam,  Latinis  literis  illustrare; 
quaero,  quid  sit,  cur,  cum  multa  scribas,  genus  hoc 
praetermittas ;  praesertim  cum  et  ipse  in  eo  excellas, 
et  id  studium  totaque  ea  res  longe  caeteris  et  studiis 
et  artibus  antecedat. 

II.  Tum  ille,  Rem  a  me  ssepe  deliberatam,  et 
multum  agitatam,  requiris.  Itaque  non  haesitans  re- 
spondebo  :  sed  ea  dicam,  quae  mihi  sunt  in  promtu ; 
quod  ista  ipsa  de  re  multum  (ut  dixi)  et  diu  cogi- 
tavi.  Nam,  cum  philosophiam  viderem  diligentis- 
sime  Graecis  literis  explicatam,  existimavi,  si  qui  de 
nostris  ejus  studio  tenerentur,  si  essent  Graecis  doc- 
trinis  eruditi,  Graeca  potius,  quam  nostra  lecturos : 
sin  a  Graecorum  artibus  et  disciplinis  abhorrerent,  ne 
haec  quidem  curaturos,  quae  sine  eruditione  Graeca 
intelligi  non  possunt :  itaque  ea  nolui  scribere,  quae 
nec  indocti  intelligere  possent,  nec  docti  legere  cura- 
rent. 

Vides  autem  eadem  ipse :  didicisti  enim,  non  posse 
nos  Amafanii  aut  Rabirii  similes  esse,  qui,  nulla 
arte  adhibita,  de  rebus  ante  oculos  positis  vulgari 
sermone  disputant :  nihil  definiunt,  nihil  partiuntur ; 
nihil  apta  interrogatione  concludunt ;  nullam  deni- 

que  artem  esse  nec  dicendi  nec  disserendi  putant. 
Nos  autem,  praeceptis  diaiecticorum,  et  oratorum 
etiam  (quoniam  utramque  vim  virtutem  esse  nostri 
putant)  sic  parentes,  ut  legibus,  verbis,  quamquam 
novis,  cogimur  uti :  quae  docti  (ut  dixi)  a  Graecis  pe- 
tere  malent,  indocti  ne  a  nobis  quidem  accipient ;  ut 
frustra  omnis  suscipiatur  labor. 

Jam  vero  physica,  si  Epicurum,  id  est,  si  Demo- 
critum  probarem,  possem  scribere  ita  plane,  ut  Ama- 
fanius.  Quid  est  enim  magnum,  cum  causas  rerum 
erncientium  sustuleris,  de  corpusculorum  (ita  enim 
appellat  atomos)  concursione  fortuita  loqui  ?  Nostra 
tu  physica  nosti,  quae  contineantur  ex  effectione,  et 
ex  materia  ea,  quam  fingit  et  format  effectio.  Adhi- 
benda  enim  geometria  est;  quoniam  quibusnam 
quisquam  enuntiare  verbis,  aut  quem  ad  intelligen- 
dum  poterit  adducere,  haec  ipsa  de  vita  et  moribus, 
de  expetendis  fugiendisque  rebus  ?  Illi  enim  simpli- 
citer  pecudis  et  hominis  idem  bonum  esse  censent : 
apud  nostros  autem,  non  ignoras,  quae  sit  et  quanta 
subtilitas.  Sive  enim  Zenonem  sequare,  magnum  est 
efficere,  ut  quis  intelligat,  quid  sit  illud  verum  et 
simplex  bonum,  quod  non  possit  ab  honestate  se- 
jungi :  quod  bonum  quale  sit,  negat  omnino  Epicu- 
rus,  sine  voluptatibus  sensuin  moventibus,  nec  suspi- 
cari :  si  vero  Academiam  veterem  persequamur 
(quam  nos,  ut  scis,  probamus),  quam  [erit]  illa 
acute  explicanda  nobis  !  quam  argute,  quam  obscure 
etiam,  contra  Stoicos  disserendum  I 

Totum  igitur  illud  philosophiae  studium  mihi  qui- 
dem  ipse  sumo,  et  ad  vitae  constantiam  (quantum 
possum),  et  ad  delectationem  animi :  nec  ullum  ar- 
bitror,  ut  apud  Platonem  est,  majus  aut  melius  a 
Diis  datum  munus  homini:  sed  meos  amicos,  in 
quibus  est  studium,  in  Grasciam  mitto,  id  est,  ad 
Graecos  ire  jubeo,  ut  ea  a  fontibus  potius  hauriant, 
quam  rivulos  consectentur.  Quae  autem  nemo  adhuc 
docuerat,  nec  erat,  unde  studiosi  scire  possent ;  ea, 

quantum  potui,  (nihil  enim  magnopere  meorum  mi- 
ror)  feei,  ut  essent  nota  nostris.  A  Graecis  enim  peti 
non  poterant,  ac,  post  L.  JElii  nostri  occasum,  ne  a 
Latinis  quidem.  Et  tamen,  in  illis  veteribus  nostris, 
qute  (Menippum  imitati,  non  interpretati)  quadam 
hilaritate  conspersimus,  multa  admixta  ex  intima 
philosophia,  multa  dicta  dialectice  :  qua?  quo  facilius 
minus  docti  intelligerent,  jucunditate  quadam  ad  le- 
gendum  invitati,  in  laudationibus,  in  iis  ipsis  anti- 
quitatum  prooemiis  [philosophiae,  scribere]  voluimus, 
si  modo  consecuti  sumus. 

III.  Tum  ego,  Sunt,  inquam,  ista,  Varro :  nam 
nos,  in  nostra  urbe  peregrinantes,  errantesque,  tam- 
quam  hospites,  tui  libri  quasi  domum  deduxerunt, 
ut  possemus  aliquando,  qui  et  ubi  essemus,  agnos- 
cere.  Tu  aetatem  patriae,  tu  descriptiones  temporum, 
tu  sacrorum  jura,  tu  sacerdotum  ;  tu  domesticam,  tu 
beliicam  disciplinam  ;  tu  sedem  regionum,  locorum  ; 
tu  omnium  divinarum  humanarumque  rerum  no- 
mina,  genera,  officia,  causas,  aperuisti :  plurimumque 
poetis  nostris,  omninoque  Latinis  et  literis  luminis 
attulisti,  et  verbis:  atque  ipse  varium  et  elegans 
omni  fere  numero  poema  fecisti;  philosophiamque 
multis  locis  inchoasti,  ad  impellendum  satis,  ad  edo- 
cendum  parum. 

Causam  autem  probabilem  tu  quidem  aflfers :  aut 
enim  Grasca  legere  malent,  qui  erunt  eruditi ;  aut  ne 
haec  quidem,  qui  illa  nesciunt.  Sed  da  mihi  nunc : 
satisne  probas  ?  Immo  vero  et  haec,  qui  illa  non  po- 
terunt,  et  qui  Grasca  poterunt,  non  contemnent  sua. 
Quid  enim  causae  est,  cur  poetas  Latinos  Graecis  li- 
teris  eruditi  legant,  philosophos  non  legant  ?  an  quia 
delectat  Ennius,  Pacuvius,  Accius,  multi  alii,  qui 
non  verba,  sed  vim,  Graecorum  expresserunt  poeta- 
rum  ?  Quanto  magis  philosophi  delectabunt,  si,  ut 
illi  TEschylum,  Sophoclem,  Euripidem,  sic  hi  Pla- 
tonem  imitentur,  Aristotelem,  Theophrastum  ?  Ora- 
tores  quidem  laudari  video,  si  qui  e  nostris  Hyperi- 

dem  sint  aut  Demosthenem  imitati.  Ego  autem, 
(dicam  enim,  ut  res  est)  dum  me  ambitio,  dum 
honores,  dum  causse,  dum  reipublicae  non  solum 
cura,  sed  quaedam  etiam  procuratio,  multis  orHciiy 
implicatum  et  constrictum  tenebat,  haec  inclusa  ha- 
bebam ;  et,  ne  obsolescerent,  renovabam,  cum  lice- 
bat,  legendo.  Nunc  vero,  et  fortunas  gravissimo  per- 
cussus  vulnere,  et  administratione  reipublicae  libera- 
tus,  doloris  medicinam  a  philosophia  peto ;  et  otii 
oblectationem  hanc  honestissimam  judico.  Aut  enim 
huic  aetati  hoc  maxime  aptum  est ;  aut  iis  rebus,  si 
quas  dignas  laude  gessimus,  hoc  in  primis  consenta- 
neum :  aut  etiam  ad  nostros  cives  erudiendos  nihil 
utilius :  aut,  si  hasc  ita  non  sunt,  nihil  aliud  video, 
quod  agere  possimus.  Brutus  quidem  noster,  excel- 
lens  omni  genere  laudis,  sic  philosophiam  Latinis 
literis  persequitur,  nihil  ut  iisdem  de  rebus  [Graecia 
desideret:]  et  eamdem  quidem  sententiam  sequitur, 
quam  tu :  nam  Aristum  Athenis  audivit  aliquamdiu, 
cujus  tu  fratrem  Antiochum.  Quamobrem  da,  quse- 
so,  te  huic  etiam  generi  literarum. 

IV.  Tum  ille,  Istuc  quidem  considerabo,  nec  vero 
sine  te.  Sed  de  te  ipso,  quid  est,  inquit,  quod  audio  ? 
Quanam,  inquam,  de  re  ?  Relictam  a  te  veterem 
jam,  inquit ;  tractari  autem  novam.  Quid  ?  ergo, 
inquam,  Antiocho  id  magis  licuerit,  nostro  familiari, 
remigrare  in  domum  veterem  e  nova,  quam  nobis  in 
novam  e  vetere  ?  certe  enim  recentissima  quaeque 
sunt  correcta  et  emendata  maxime :  quamquam  An- 
tiochi  magister  Philo,  magnus  vir  (ut  tu  existimas 
ipse),  negaret  in  libris,  (quod  coram  etiam  ex  ipso 
audiebamus)  duas  Academias  esse ;  erroremque  eo- 
rum,  qui  ita  putarunt,  coarguit.  Est,  inquit,  ut  di- 
cis  :  sed  ignorare  te  non  arbitror,  quae  contra  Philo- 
nem  Antiochus  scripserit. 

Immo  vero  et  ista,  et  totam  veterem  Academiam, 
[aqua  absumtam  diu,]  renovari  a  te,  nisi  molestum 
est,  velim :  et  simul,  assidamus,  inquam,  si  videtur. 

2  A  3 

Sane  istud  quidem,  inquit :  sum  enim  admodum  in- 
firmus.  Sed  videamus,  idemne  Attico  placeat  fieri  a 
me,  quod  te  velle  video.  Mihi  vero,  llle :  quid  est 
enim,  quod  malim,  quam  ex  Antiocho  jampridem 
audita  recordari  ?  et  simul  videre,  satisne  ea  com- 
mode  dici  possint  Latine  ?  Quae  cum  essent  dicta,  in 
conspectu  consedimus  omnes. 

Tum  Varro  ita  exorsus  est :  Socrates  mihi  videtur 
(id,  quod  constat  inter  omnes)  primus  a  rebus  oc- 
cultis,  et  ab  ipsa  natura  involutis,  in  quibus  omnes 
ante  eum  philosophi  occupati  fuerunt,  avocavisse 
philosophiam,  et  ad  vitam  communem  adduxisse; 
ut  de  virtutibus  et  vitiis,  omninoque  de  bonis  rebus 
et  malis  quaereret ;  coelestia  autem  vel  procul  esse  a 
nostra  cognitione  censeret,  vel,  si  maxime  cognita 
essent,  nihil  tamen  ad  bene  vivendum.  Hic,  in  om- 
nibus  fere  sermonibus,  qui,  ab  iis  qui  illum  audie- 
runt,  perscripti  varie,  copiose  sunt,  ita  disputat,  ut 
nihil  affirmet  ipse,  refellat  alios  :  nihil  se  scire  dicat, 
nisi  id  ipsum  :  eoque  praestare  cseteris,  quod  illi,  quaj 
nesciant,  scire  se  putent ;  ipse,  se  nihil  scire,  id  unum 
sciat ;  ob  eamque  rem  se  arbitrari  ab  Apolline  om- 
nium  sapientissimum  esse  dictum ;  quod  haec  esset 
una  omnis  sapientia,  non  arbitrari  sese  scire  quod 
nesciat.  Quae  cum  diceret  constanter,  et  in  ea  sen- 
tentia  permaneret,  omnis  ejus  oratio  tum  in  virtute 
laudanda,  et  in  omnibus  hominibus  ad  virtutis  stu- 
dium  cohortandis,  consumebatur ;  ut  e  Socraticorum 
libris,  maximeque  Platonis,  intelligi  potest. 

Piatonis  autem  auctoritate,  qui  varius  et  multiplex 
et  copiosus  fuit,  una  et  consentiens  duobus  vocabulis 
philosophiae  forma  instituta  est,  Academicorum,  et 
Peripateticorum  ;  qui,  rebus  congruentes,  nominibus 
diiferebant.  Nam,  cum  Speusippum,  sororis  filium, 
Plato  philosophiae  quasi  haeredem  reliquisset ;  duos 
autem  praestantissimos  studio  atque  doctrina,  Xeno- 
cratem  Chalcedonium,  et  Aristotelem  Stagiritam ; 
qui  erant  cum  Aristotele,  Peripatetici  dicti  sunt,  quia 

disputabant  inambulantes  in  Lyceo :  illi  autem,  qui^ 
Platonis  instimto,  in  Academia,  (quod  est  alterum 
gymnasium)  ccetus  erant  et  sermones  habere  soliti,  e 
loci  vocabulo  nomen  habuerunt.  Sed  utrique,  Pla- 
tonis  ubertate  completi,  certam  quamdam  disciplime 
formulam  composuerunt,  et  eam  quidem  plenam,  ac 
refertam :  illam  autem  Socraticam  dubitationem  de 
omnibus  rebus,  et  nulla  affirmatione  adhibita  con- 
suetudinem  disserendi,  reliquerunt. 

Ita  facta  est  [disserendi]  (quo.d  minime  Socrates 
probabat)  ars  quaedam  philosophiae,  et  rerum  ordo, 
et  descriptio  disciplinae;  quae  quidem  erat  primo 
duobus,  ut  dixi,  nominibus  una.  Nihil  enim  inter 
Peripateticos  et  illam  veterem  Academiam  diffcre- 
bat.  Abundantia  quadam  ingenii  praestabat,  ut  mihi 
videtur  quidem,  Aristoteles :  sed  idem  fons  erat 
utrisque,  et  eadem  rerum  expetendarum  fugienda- 
rumque  partitio.  Sed  quid  ago  ?  inquit :  aut  sumne 
sanus,  qui  haec  vos  doceo  ?  nam  etsi  non  sus  Miner- 
vam,  ut  aiunt;  tamen  inepte,  quisquis  Minervani 
docet. 

V.  Tum  Atticus,  Tu  vero,  inquit,  perge,  Varro  : 
valde  enim  amo  nostra  atque  nostros  :  meque  ista 
delectant,  cum  Latine  dicuntur,  et  isto  modo.  Quid 
me,  inquam,  putas,  qui  philosophiam  jam  professus 
sim,  populo  nostro  exhibiturum  ?  Pergamus  igitur, 
inquit,  quoniam  placet.  Fuit  ergo  jam  accepta  a 
Platone  philosophandi  ratio  triplex  :  una,  de  vita  et 
moribus  ;  altera,  de  natura  et  rebus  occultis  ;  tertia, 
de  disserendo,  et  quid  verum,  et  quid  falsum ;  quid 
rectum  in  oratione,  pravumve ;  quid  consentiens, 
quid  repugnans,  judicando.  Ac  primam  illam  par- 
tem,  bene  vivendi,  a  natura.  petebant,  eique  paren- 
dum  esse  dicebant ;  neque  ulla  alia  in  re,  nisi  in  na- 
tura,  quaerendum  esse  illud  summum  bonum,  quo 
omnia  referrentur :  constituebantque,  extremum  esse 
rerum  expetendarum,  et  finem  bonorum,  adeptum 
esse  omnia  e  natura  et  animo,  et  corpore,  et  vita : 

corporis  autem  alia  ponebant  esse  in  toto,  alia  in 
partibus :  valetudinem,  vires,  pulchritudinem,  in  toto ; 
in  partibus  autem,  sensus  integros,  et  praestantiam 
aliquam  partium  singularum ;  ut  in  pedibus  celeri- 
tatem,  vim  in  manibus,  claritatem  in  voce,  in  lingua 
etiam  explanatam  vocum  impressionem.  Animi  au- 
tem,  qua?  essent  ad  comprehendendam  ingeniis  vir- 
tutem  idonea :  eaque  ab  iis  in  naturam  et  mores  di- 
videbantur.  Naturse  celeritatem  ad  discendum,  et 
memoriam  dabant ;  quorum  utrumque  mentis  esset 
proprium  et  ingenii.  Morum  autem  putabant  studia 
esse,  et  quasi  consuetudinem  ;  quam  partim  exerci- 
tationis  assiduitate,  partim  ratione  formabant ;  in 
quibus  erat  philosophia  ipsa :  in  qua  quod  inchoa- 
tum  est,  neque  absolutum,  progressio  quaedam  ad 
virtutem  appellatur  ;  quod  autem  absolutum,  id  est 
virtus,  quasi  perfectio  naturae,  omniumque  rerum, 
quas  in  animis  ponunt,  una  res  optima.  Ergo  haec 
animorum. 

Vitae  autem  (id  enim  erat  tertium)  adjuncta  esse 
dicebant,  quae  ad  virtutis  usum  valerent.  Jam  virtus 
animi  bonis  et  corporis  cernitur  in  quibusdam,  quae 
non  tam  naturae,  quam  beatae  vitae,  adjuncta  sunt. 
Hominem  esse  censebant  quasi  partem  quamdam 
civitatis,  et  universi  generis  humani,  eumque  esse 
conjunctum  cum  hominibus  humana  quadam  socie- 
tate.  Ac  de  summo  quidem  atque  naturali  bono  sic 
agunt.  Ccetera  autem  pertinere  ad  id  putant  aut 
adaugendum,  aut  tuendum,  ut  divitias,  ut  opes,  ut 
gloriam,  ut  gratiam.  Ita  tripertita  ab  iis  inducitur 
ratio  bonorum. 

VI.  Atque  haec  illa  sunt  tria  genera,  quae  putant 
plerique  Peripateticos  dicere :  id  quidem  non  falso  : 
est  enim  haec  partitio  illorum  :  illud  imprudenter, 
si  alios  esse  Academicos,  qui  tum  appellarentur, 
alios  Peripateticos,  arbitrantur.  Communis  haec  ra- 
tio,  et  utrisque  hic  bonorum  finis  videbatur,  adipisci 
qua)  essent  prima  in  natura,  quaequc  ipsa  per  scse 

expetenda,  aut  omnia,  aut  maxima.  Ea  sunt  autem 
maxima,  quae  in  ipso  animo,  atque  in  ipsa,  virtute 
versantur.  Ttaque  omnis  illa  antiqua  philosophia  sen- 
sit  in  una  virtute  esse  positam  beatam  vitam,  nec  ta- 
men  beatissimam,  nisi  adjungerentur  et  corporis,  et 
caetera,  quae  supra  dicta  sunt,  ad  virtutis  usum  idonea. 

Ex  hac  descriptione,  agendi  quoque  aliquid  in 
vita,  et  officii  ipsius,  initium  reperiebatur ;  quod  erat 
in  conservatione  earum  rerum,  quas  natura  prasscri- 
beret.  Hinc  gignebatur  fuga  desidiae,  voluptatumque 
contemtio ;  ex  quo  laborum  dolorumque  susceptio 
multorum,  magnorum,  recti  honestique  causa ;  et 
earum  rerum,  quse  erant  congruentes  cum  descrip- 
tione  naturae :  unde  et  amicitia  exsistebat,  et  justitia, 
atque  aequitas :  ha?que  et  voluptatibus,  et  multis 
vitae  commodis,  anteponebantur.  Haec  quidem  fuit 
apud  eos  morum  institutio,  et  ejus  partis,  quam  pri- 
mam  posui,  forma  atque  descriptio. 

De  natura.  autem  (id  enim  sequebatur)  ita  dice- 
bant,  ut  eam  dividerent  in  res  duas  ;  ut  altera  esset 
efficiens,  altera  autem  quasi  huic  se  pracbens,  ea, 
quse  efficeretur  aliquid.  In  eo,  quod  efficeret,  vim 
esse  censebant ;  in  eo  autem,  quod  efficeretur,  ma- 
teriam  quamdam ;  in  utroque  tamen  utrumque :  ne- 
que  enim  materiam  ipsam  cohaerere  potuisse,  si 
nulla,  vi  contineretur,  neque  vim  sine  aliqua  mateiia. 
jSihH  est  enim,  quod  non  alicubi  esse  cogatur.  Sed 
quod  ex  utroque,  id  jam  corpus,  et  quasi  qnalitatem 
quamdam  nominabant :  dabitis  enim  profecto,  ut,  in 
rebus  inusitatis,  (quod  Graeci  ipsi  faciunt,  a  quibus 
haec  jam  diu  tractantur)  utamur  verbis  interdum 
inauditis. 

VII.  Nos  vero,  inquit  Atticus.  Quin  etiam  Grae- 
cis  licebit  utare,  cum  voles,  si  te  Latina  forte  defi- 
cient.  Bene  sane  facis  :  sed  enitar,  ut  Latine  loquar, 
nisi  in  hujuscemodi  verbis,  ut  philosophiam,  aut  rhc- 
toricam,  aut  physicam,   aut  diaiecticam  appellem, 

quibus,  ut  aliis  multis,  consuetudo  jam  utitur  pro 
Latinis.  Qualitates  igitur  appellavi,  quas  noiorrjrots 
Graeci  vocant ;  quod  ipsum  apud  Graecos  non  est 
vulgi  verbum,  sed  philosophorum  ;  atque  id  inmul- 
tis.  Dialecticorum  vero  verba  nulla  sunt  publica: 
suis  utuntur :  et  id  quidem  commune  omnium  fere 
est  artium.  Aut  enim  nova  sunt  rerum  novarum  fa- 
cienda  nomina,  aut  ex  aliis  transferenda :  quod  si 
Graeci  faciunt,  qui  in  iis  rebus  tot  jam  saecula  ver- 
santur,  quanto  id  magis  nobis  concedendum  est,  qui 
haec  nunc  primum  tractare  conamur  ?  Tu  vero,  in- 
quam,  Varro,  bene  etiam  meriturus  mihi  videris  de 
tuis  civibus,  si  eos  non  modo  copia  rerum  auxeris, 
ut  effecisti,  sed  etiam  verborum.  Audebimus  ergo, 
inquit,  novis  verbis  uti,  te  auctore,  si  necesse  erit. 

Earum  igitur  qualitatum  sunt  aliae  principes,  aliae 
ex  iis  ortae.  Principes  sunt  uniusmodi,  et  simplices : 
ex  iis  autem  ortae,  variae  sunt,  et  quasi  multiformes* 
Itaque  aer  quoque,  (utimur  enim  pro  Latino)  ignis, 
et  aqua,  et  terra,  prima  sunt:  ex  iis  autem  ortae 
animantium  formae,  earumque  rerum  quae  gignuntur 
e  terra.  Ergo  illa  initia,  et,  ut  e  Graeco  vertam,  ele- 
menta  dicuntur :  e  quibus  aer  et  ignis  movendi  vim 
habent  et  efficiendi ;  reliquae  partes,  accipiendi,  et 
quasi  patiendi :  aquam  dico,  et  terram.  Quintum 
genus,  e  quo  essent  astra  mentesque,  singulare,  eo- 
rumque  quatuor,  quae  supra  dixi,  dissimile  Aristo- 
teles  quoddam  esse  rebatur. 

Sed  subjectam  putant  omnibus  sine  ulla  specie,  atque 
carentem  omni  illa  qualitate  (faciamus  enim  tractando 
usitatius  hoc  verbum,  et  tritius)  materiam  quamdam, 
ex  qua,  omnia  expressa  atque  efficta  sint :  quae  tota 
omnia  accipere  [possint,]  omnibusque  modis  mutari, 
atque  ex  omni  parte ;  eoque  etiam  interire,  non  in 
nihilum,  sed  in  suas  partes,  quae  infinite  secari  ac  di- 
vidi  possint,  cum  sit  nihil  omnino  in  rerum  natura 
minimum,  quod  dividi  nequeat :  quae  autom  move- 

antur,  omnia  intervallis  moveri ;  quae  intervalla  item 
infinite  dividi  possint. 

Et  cum  ita  moveatur  iila  vis,  quam  qualilatem 
esse  diximus,  et  curn  sic  ultro  citroque  versetur  ;  et 
materiam  ipsam  totam  penitus  commutari  putant,  et 
illa  effici,  quae  appellant  Qualla :  e  quibus  in  omni 
natura  cohaerente  et  continuata  cum  omnibus  suis 
partibus  effectum  esse  mundum  ;  extra  quem  nulla 
pars  materiae  sit,  nullumque  corpus :  partes  autem 
esse  mundi  omnia  quae  insint  in  eo,  quae  natura  sen- 
tiente  teneantur ;  in  qua  ratio  perfecta  insit,  quae  sit 
eadem  sempiterna  :  nihil  enim  valentius  esse,  a  quo 
intereat:  quam  vim  animum  esse  dicunt  mundi, 
eamdemque  esse  mentem  sapientiamque  perfectam  ; 
quem  Deum  appellant,  omniumque  rerum,  quae 
sunt  ei  subjectae,  quasi  prudentiam  quamdam,  procu- 
rantem  ccelestia  maxime;  deinde  in  terris  ea,  quae 
pertinent  ad  homines  ;  quam  interdum  eamdem  Ne- 
cessitatem  appellant ;  quia  nihil  aliter  possit,  atque  ab 
ea  constitutum  sit,  inter  quasi  fatalem  et  immutabi- 
lem  continuationem  ordinis  sempiterni :  nonnun- 
quam  quidem  eamdem  Fortunam,  quod  efficiat  multa 
improvisa  haec,  nec  opinata  nobis,  propter  obscurita- 
tem,  ignorationemque  causarum. 

VIII.  Tertia  deinde  philosophiae  pars,  quae  erat 
in  ratione  et  in  disserendo,  sic  tractabatur  ab  utris- 
que  :  quamquam  oriretur  a  sensibus,  tamen  non  esse 
judicium  veritatis  in  sensibus.  Mentem  volebant  re- 
rum  esse  judicem :  solam  censebant  idoneam,  cui 
crederetur :  quia  sola  cerneret  id  quod  semper  esset 
simplex  et  uniusmodi,  et  tale,  quale  esset :  hanc  illi 
Idcam  appellabant,  jam  a  Platone  ita  nominatam : 
nos  recte  Spcciem  possumus  dicere. 

Sensus  autem  omnes  hebetes  et  tardos  esse  arbitra- 
bantur,  nec  percipere  ullo  modo  res  eas  quae  subjectae 
sensibus  viderentur ;  quae  essent  aut  ita  parvae,  ut 
sub  sensum  cadere  non  possent ;  aut  ita  mobiles  et 
concitatae,  ut  nihil  unquam  unum  esset  constans; 

ne  idem  quidem,  quia  continenter  laberentur,  et  flu- 
erent  omnia.  Itaque  hanc  omnem  partem  rerum 
opinabilem  appellabant. 

Scientiam  autem  nusquam  esse  censebant,  nisi  in 
animi  motionibus  atque  rationibus  :  quu  de  causa 
definitiones  rerum  probabant;  et  has  ad  omnia,  de 
quibus  disceptabatur,  adhibebant  Verborum  etiam 
explicatio  probabatur,  id  est,  qua  de  causa  quaeque 
essent  ita  nominata;  quam  Etymologiam  appella- 
bant :  post  argumentis,  et  quasi  rerum  notis  ducibus, 
utebantur  ad  probandum  et  ad  concludendum  id 
quod  explanari  volebant:  in  qua  tradebatur  omnis 
dialecticae  disciplina,  id  est,  orationis  ratione  conclu- 
sae.  Huic,  quasi  sx  altera  parte,  oratoria  vis  dicendi 
adhibebatur,  explicatrix  orationis  perpetuae  ad  per- 
suadendum  accommodatae.  Haec  erat  illis  prima  a 
Platone  tradita ;  cujus  quas  acceperim  disputationes, 
si  vultis,  exponam.  Nos  vero  volumus,  inquam,  ut 
pro  Attico  etiam  respondeam. 

IX.  Et  recte,  inquit,  respondes  :  praeclare  enim 
explicatur  Peripateticorum  et  Academiae  veteris  auc- 
toritas. 

Aristoteles  primus  species,  quas  paulo  ante  dixi, 
labefactavit ;  quas  mirifice  Plato  erat  amplexatus  ; 
ut  in  his  quiddam  divinum  esse  diceret. 

Theophrastus  autem,  vir  et  oratione  suavis,  et  ita 
moratus  ut  prae  se  probitatem  quamdam  et  ingenuita- 
tem  ferret,  vehementius  etiam  fregit  quodammodo 
auctoritatem  veteris  disciplinae.  Spoliavit  enim  virtu- 
tem  suo  decore,  imbecillamque  reddidit,  quod  nega- 
vit  in  ea  sola  positum  esse,  beate  vivere. 

Nam  Strato,  ejus  auditor,  quamquam  fuit  acri  in- 
genio,  tamen  ab  ea  disciplina.  omnino  semovendus 
est ;  qui,  cum  maxime  necessariam  partem  philoso- 
phiae,  quae  posita  est  in  virtute  et  in  moribus,  reli- 
quisset,  totumque  se  ad  investigationem  naturae  con- 
tulisset,  in  ea  ipsa  plurimum  dissedit  a  suis. 

Speusippus  autem  et  Xenocrates,  qui  primi  Plato- 

nis  rationem  auctoritatemque  susceperant;  et,  post 
hos,  Polemo  et  Crates,  unaque  Crantor,  in  Acade- 
mia  congregati,  diligenter  ea,  quae  a  superioribus  ac- 
ceperant,  tuebantur. 

Jam  Polemonem  audiverant  assidue  Zeno  et  Ar- 
cesilas.  Sed  Zeno,  cum  Arcesilam  anteiret  aetate, 
valdeque  subtiliter  dissereret,  et  peracute  moveretur, 
corrigere  conatus  est  disciplinam.  Eam  quoque,  si 
videtur,  correctionem  explicabo,  sicut  solebat  Antio- 
chus.  Mihi  vero,  inquam,  videtur  ;  quod  vides  idem 
significare  Pomponium. 

X.  Zeno  igitur  nullo  modo  is  erat,  qui  (ut  Theo- 
phrastus)  nervos  virtutis  incideret :  sed,  contra,  qui 
omnia,  quae  ad  beatam  vitam  pertinerent,  in  una 
virtute  poneret ;  nec  quidquam  aliud  numeraret  in 
bonis ;  idque  appellaret  honestum,  quod  esset  sim- 
plex  quoddam  et  solum  et  unum  bonum.  Caetera 
autem  etsi  nec  bona  nec  mala  essent,  tamen  alia  secun- 
dum  naturam  dicebat,  alia  naturae  esse  contraria.  Iis 
ipsis  alia  interjecta  et  media  numerabat.  Quae  au- 
tem  secundum  naturam  essent,  ea  sumenda,  et  qua- 
dam  aestimatione  dignanda,  docebat :  contraque  con- 
traria :  neutra  autem  in  mediis  relinquebat ;  in  qui- 
bus  ponebat  nihil  omnino  [esse]  momenti.  Sed,  quae 
essent  sumenda,  ex  iis  alia  pluris  esse  aestimanda, 
alia  minoris :  quae  pluris,  ea  praeposita  appellabat ; 
rejecta  autem,  quae  minoris.  Atque  ut  haec  non  tam 
rebus  quam  vocabulis  commutaverat ;  sic  inter  recte 
factum  atque  peccatum,  officium  et  contra  officium, 
media  locabat  quaedam ;  recte  facta  sola  in  bonis  ac- 
tionibus  ponens ;  prave,  id  est,  peccata,  in  malis. 
Officia  autem  et  servata,  praetermissaque,  media  pu- 
tabat,  ut  dixi. 

Cumque  superiores  non  omnem  virtutem  in  ra- 
tione  esse  dicerent,  sed  quasdam  virtutes  natura  aut 
more  perfectas;  hic  omnes  in  ratione  ponebat. 
Cumque  illi  ea  genera  virtutum,  quae  supra  dixi, 
sejungi  posse  arbitrarentur ;  hic  nec  id  ullo  modo 

(PMlos.)  VOL.  IT.  2  B 


278    ACADEMICORUM  Lib.  I.  Cap.  1 1. 

fieri  posse  disserebat ;  nec  virtutis  usum  modo,  ut 
superiores,  sed  ipsum  habitum,  per  se  esse  praecla- 
rum ;  nec  tamen  virtutem  cuiquam  adesse,  quin  ea 
semper  uteretur.  Cumque  perturbationem  anirni  illi 
ex  homine  non  tollerent,  naturaque  et  condolescere, 
et  concupiscere,  et  extimescere,  et  efferri  laetitia,  di- 
cerent,  sed  eam  contraherent,  in  angustumque  dedu- 
cerent ;  hic  omnibus  his  quasi  morbis  voluit  carere 
sapientem.  Cumque  eas  perturbationes  antiqui  natu- 
rales  esse  dicerent,  et  rationis  expertes,  aliaque  in 
parte  animi  cupiditatem,  alia  rationem  collocarent, 
ne  his  quidem  assentiebatur  :  nam  et  perturbationcs 
voluntarias  esse  putabat,  opinionisque  judicio  suscipi ; 
et  omnium  perturbationum  arbitrabatur  esse  rnatrem, 
immoderatam  quamdam  intemperantiam.  Hsec  fere 
de  moribus. 

XI.  De  naturis  autem  sic  sentiebat ;  primum,  ut 
quatuor  initiis  rerum  illis  quintam  hanc  naturam, 
ex  qua  superiores  sensus  et  mentem  efHci  rebantur, 
non  adhiberet.  Statuebat  enim,  ignem  esse  ipsam 
naturam,  quse  quidque  gigneret,  et  mentem  atque 
sensus.  Discrepabat  etiam  ab  iisdem,  quod  nullo 
modo  arbitrabatur  quidquam  effici  posse  ab  ea,  quae 
expers  esset  corporis  (cujus  generis  Xenocrates  et  su- 
periores  etiam  animum  esse  dixerunt) ;  nec  vero,  aut 
quod  efficeret  aliquid,  aut  quod  efficeretur,  posse  esse 
non  corpus. 

Plurima  autem  in  illa  tertia  philosophice  parte 
mutavit ;  in  qua  primum  de  sensibus  ipsis  quredam 
dixit  no va ;  quos  junctos  esse  censuit  a  quadam  quasi 
impulsione  oblata  extrinsecus,  quam  ille  <J>avTac-/a!/, 
nos  Visum  appellemus  licet ;  et  teneamus  hoc  ver- 
bum  quidem  :  erit  enim  utendum  in  reliquo  ser- 
mone  saspius.  Sed  ad  hasc,  quas  visa  sunt,  et  quasi 
accepta  sensibus,  assensionem  adjungit  animorum, 
quam  esse  vult  in  nobis  positam,  et  voluntariam. 

Visis  non  omnibus  adjungebat  fidem,  sed  iis  so- 
lum,  quac  propriam  quamdam  haberent  declarationem 

eanim  rerum  quas  viderentur :  id  autem  visum,  cum 
ipsum  per  se  cerneretur,  comprehensihile.  Eeretis 
hasc  ?  Nos  vero,  inquit :  quonam  enim  modo  xotroc- 
Arj7TTov  diceres  ?  Sed,  cum  acceptum  jam  et  appro- 
batum  esset,  comprehensionem  appellabat,  similem 
iis  rebus,  quse  manu  prenderentur ;  ex  quo  etiam 
nomen  hoc  duxerat,  cum  eo  verbo  ante  nemo  tali  in 
re  usus  esset.  Plurimisque  idem  novis  verbis  (nova 
enim  dicebat)  usus  est.  Quod  autem  erat  sensu  com- 
prehensum,  id  ipsum  sensimi  appellabat;  et  si  ita 
erat  comprehensum,  ut  convelli  ratione  non  posset, 
scicntiam ;  sin  aliter,  inscicntiam  nominabat :  ex 
qua  exsisteret  etiam  opinio,  quae  esset  imbecilla,  et 
cum  falso  incognitoque  communis. 

Sed,  inter  scientiam  et  inscientiam,  comprehensio- 
nem  illam,  quam  dixi,  collocabat;  eamque  neque  in 
rectis  neque  in  pravis  numerabat,  sed  soli  credendum 
esse  dicebat :  e  quo  sensibus  etiam  fidem  tribuebat, 
quod,  ut  supra  dixi,  comprehensio  facta  sensibus  et 
vera  esse  illi  et  fidelis  videbatur ;  non  quod  oinnia, 
quae  essent  in  re,  comprehenderet ;  sed  quia  nihil, 
quod  cadere  in  eam  posset,  relinqueret ;  quodque 
natura  quasi  normam  scientiee,  et  principium  sui  de- 
disset,  unde  postea  notiones  rerum  in  animis  impri- 
merentur ;  e  quibus  non  principia  solum,  sed  latiores 
quaedam  ad  rationem  inveniendam  viae,  reperirentur. 
Errorem  autem,  et  temeritatem,  et  ignorantiam,  et 
opinationem,  et  suspicionem,  et,  uno  nomine,  omnia 
qua?  essent  aliena  nrma?  et  constantis  assensionis,  a 
virtute  sapientiaque  removebat.  Atque  in  his  fere 
commutatio  consistit  omnis  dissensioque  Zenonis  a 
superioiibus. 

XII.  Quas  cum  dixisset :  Et  breviter  sane,  mini- 
meque  obscure  exposita  est,  inquam,  a  te,  Varro,  et 
veteris  Academias  ratio,  et  Stoicorum.  Verum  esse 
autem  arbitror,  (ut  Antiocho,  nostro  familiari,  place- 
bat)  correctionem  veteris  Academias  potius,  quam 
aliquam  novam  disciplinam,  putandam. 

Tunc  Varro,  Tuae  sunt  nunc  partes,  inquit,  qui 
ab  antiquorum  ratione  nunc  desciscis,  et  ea,  quae  ab 
Arcesila,  novata  sunt,  probas,  docere,  quod,  et  qua 
de  causa,  discidium  factum  sit ;  ut  videamus,  satisne 
ista  sit  justa  defectio. 

Tum  ego,  Cum  Zenone,  inquam,  (ut  accepimus) 
Arcesilas  sibi  omne  certamen  instituit,  non  perti- 
nacia,  aut  studio  vincendi,  ut  mihi  quidem  videtur, 
sed  earum  rerum  obscuritate,  quae  ad  confessionem 
ignorationis  adduxerant  Socratem,  [et,  jam  ante 
Socratem,]  Democritum,  Anaxagoram,  Empedoclem, 
omnes  paene  veteres ;  qui  nihil  cognosci,  nihil  per- 
cipi,  nihil  sciri  posse  [dixerunt]  :  angustos  sensus, 
imbecillos  animos,  brevia  curricula  vitae,  et  (ut  De- 
mocritus)  in  profundo  veritatem  esse  demersam : 
opinionibus  et  institutis  omnia  teneri :  nihil  veritati 
relinqui .-  deinceps  omnia  tenebris  circumfusa  esse 
dixerunt.  Itaque  Arcesilas  negabat  esse  quidquam, 
quod  sciri  posset,  ne  iliud  quidem  ipsum,  quod  So- 
crates  sibi  reliquisset.  Sic  omnia  latere  censebat  in 
occulto ;  neque  esse  quidquam,  quod  cerni  aut  intel- 
ligi  posset :  quibus  de  causis  nihil  oportere  neque 
profiteri  neque  affirmare  quemquam,  neque  assen- 
sione  approbare  :  cohibereque  semper,  et  ab  omni 
lapsu  continere  temeritatem :  quae  tum  esset  insignis, 
cum  aut  falsa  aut  incognita  res  approbaretur :  neque 
hoc  quidquam  esse  turpius,  quam  cognitioni  et  per- 
ceptioni  assensionem  approbationemque  praecurrere. 

Huic  rationi  quod  erat  consentaneum,  faciebat,  ut 
contra  omnium  sententias  dies  jam  plerosque  dedu- 
ceret ;  ut,  cum  in  eadem  re  paria  contrariis  in  parti- 
bus  momenta  rationum  invenirentur,  facilius  ab  utra- 
que  parte  assensio  sustineretur.  Hanc  Academiam 
novam  appellant ;  quae  mihi  vetus  videtur ;  si  qui- 
dem  Platonem  ex  illa  vetere  numeramus ;  cujus  in 
libris  nihil  affirmatur,  et  in  utramque  partem  multa 
disseruntur,  de  omnibus  quaeritur,  nihil  certi  dicitur. 
Sed  tamen  illa,  quam  exposui,  vetus ;   haec,  nova 

nominetur :  quee,  usque  ad  Carneadem  perducta,  qui 
quartus  ab  Arcesila  fuit,  in  eadem  Arcesila?  ratione 
permansit.  Carneades  autem  nullius  philosophia^ 
partis  ignarus,  et  (ut  cognovi  ex  iis,  qui  iilum  audie- 
rant,  maximeque  ex  Epicureo  Zenone,  qui,  cum  ab 
eo  plurimum  dissentiret,  unum  tamen  praeter  caeteros 
mirabatur)  incredibili  quadam  fuit  facultate  *  *  *  * 

Multa  cx  kocjpHmo  Vibro  Acadcmicarum  Qucc- 
stionum  ad  Varroncm,  ct  sccundus,  tcrtius,  quartus, 
desiderantur :  nisi  quis  vclit  cum,  qui  inscribitur 
"  Lucullus,"  qui  deinceps  scquitur,  quartum  numc- 
rarc:  quodfacit  Nonius. 


2b  3 


M.  TLTLLII  CICERONIS 

A  C  A  D  E  M  I  C  A  R  U  M 
QILESTIONUM 

LIBER  SECUNDUS, 

(SEU    POTIUS,    UT    EUM    NUMERAT    NONIUS, 
dUAKIUS)    «UI    INSCRIBITUll 

LUCULLUS. 


I.  Magnum  ingenium  L.  Luculli,  magnumque 
optimarum  artium  studium,  tum  omnis  liberalis  et 
digna  homine  nobili  ab  eo  percepta  doctrina,  quibus 
temporibus  florere  in  foro  maxime  potuit,  caruit  om- 
nino  rebus  urbanis.  Ut  enim,  admodum  adoiescens, 
cum  fratre,  pari  pietate  et  industria  praedito,  paternas 
inimicitias  magna  cum  gloria  est  persecutus ;  in 
Asiam  quaestor  profectus,  ibi  permultos  annos  admi- 
rabili  quadam  laude  provinciae  praefuit :  deinde  abs- 
ens  factus  asdilis,  continuo  praetor  (licebat  enim  ce- 
lerius  legis  praemio) ;  post  in  Africam  ;  inde  ad  con- 
sulatum  ;  quem  ita  gessit,  ut  diligentiam  admira- 
rentur  omnes,  ingenium  agnoscerent:  post  ad  Mithri- 
daticum  bellum  missus  a  senatu,  non  modo  opinionem 
vicit  omnium,  quae  de  virtute  ejus  erat,  sed  etiam 
gioriam  superiorum.   Idque  eo  fuit  mirabilius,  quod 

ab  eo  laus  imperatoria  non  admodum  exspectabatur, 
qvti  adolescentiam  in  forensi  opera,  quaesturae  diutur^ 
num  tempus,  Muraena  bellum  in  Ponto  gerente,  in 
Asiae  pace  consumserat.  Sed  incredibilis  qusedam  in- 
genii  magnitudo  non  desideravit  indocilem  usds  dis- 
ciplinam.  Itaque  cum  totum  iter  et  navigationem 
consumsisset  partim  ra  percontando  a  peritis,  partim 
in  rebus  gestis  legendis ;  in  Asiam  factus  imperator 
venit,  cum  esset  Roma  profectus  rei  militaris  rudis. 
Habuit  enim  divinam  quamdam  memoriam  rerum, 
verborum  majorem  Hortensius.  Sed,  quo  plus  in 
negotiis  gerendis  res,  quam  verba  prosunt,  hoc  erat 
memoria  illa  praestantior ;  quam  fuisse  in  Themis- 
tocle,  quem  facile  Gracciae  principem  ponimus,  sin- 
gularem  ferunt.  Qui  quidem  etiam  pollicenti  cuidam 
se  artem  ei  memoriae,  quae  tum  primum  proferebatur, 
traditurum,  respondisse  dicitur,  oblivisci  se  malle 
discere :  credo,  quod  haerebant  in  memoria  quaecum- 
que  audierat  vel  viderat.  Tali  ingenio  pra^ditus  Lu- 
cullus  adjunxerat  etiam  illam,  quam  Themistocles 
spreverat,  disciplinam.  Itaque,  ut  literis  consigna- 
mus,  quae  monimentis  mandare  volumus ;  sic  ille  in 
animo  res  insculptas  habebat.  Tantus  ergo  impe- 
rator  in  omni  genere  belli  fuit,  prcciiis,  oppugnatior 
nibus,  navalibus  pugnis,  totiusque  belli  instrumento 
et  apparatu,  ut  ille  rex,  post  Alexandrum  maximus, 
hunc  a  se  majorem  ducem  cognitum,  quam  quem- 
quam  eorum  quos  legisset,  fateretur.  In  eodem  tanta 
prudentia  fuit  in  constituendis  temperandisque  civi- 
tatibus,  tanta  aequitas,  ut  hodie  stet  Asia  Luculli  in- 
stitutis  servandis,  et  quasi  vestigiis  persequendis. 
Sed,  etsi  magna  cum  utilitate  reipublicae,  tamen  diu- 
tius  quam  vellem,  tanta  vis  virtutis  atque  ingenii, 
peregrinata,  abfuit  ab  oculis  et  fori  et  curiae.  Quin 
etiam,  cum  victor  a  Mithridatico  bello  revertisset, 
inimicorum  calumnia  triennio  tardius,  quam  debue- 
rat,  triumphavit.  Nos  enim  consules  introduximus 
paene  in  urbern  currum  clarissimi  viri;  cujus  mihi 

consilium  et  auctoritas  quid  tum  in  maximis  rebus 
profuisset,  dicerem,  nisi  de  me  ipso  dicendum  esset ; 
quod  hoc  tempore  non  est  necesse.  Itaque  privabo 
illum  potius  dehito  tcstimonio,  quam  id  cum  mea 
laude  communicem. 

II.  Sed,  quae  populari  gloria  decorari  in  Lucullo 
debuerunt,  ea  fere  sunt  et  Graccis  liteiis  celcbrata  et 
Latinis.  Nos  autem  illa  externa,  cum  multis ;  hax 
interiora,  cum  paucis,  ex  ipso  saepe  cognovimus. 
Majore  enim  studio  Lucullus  cum  omni  literarum 
generi,  tum  philosophiae,  deditus  fuit,  quam,  qui 
illum  ignorabant,  arbitrabantur.  Nec  vero  ineunte 
aetate  solum,  sed  et  pro  quaestore  aliquot  annos,  et 
in  ipso  bello;  in  quo  ita  magna  rei  militaris  esse 
occupatio  solet,  ut  non  multum  imperatori  sub  ipsis 
peliibus  otii  relinquatur.  Cum  autem,  e  philosophis, 
ingenio  scientiaque  putaretur  Antiochus,  Philonis 
auditor,  excellere,  eum  secum  et  quaastor  habuit,  et, 
post  aliquot  annos,  imperator.  Cumque  esset  ea  me- 
moria,  quam  ante  dixi,  ea  saepe  audiendo  facile 
cognovit,  quae  vel  semel  audita  meminisse  potuisset. 
Delectabatur  autem  mirifice  lectione  librorum,  de 
quibus  audiebat. 

Ac  vereor  interdum,  ne  talium  personarum,  cum 
amplificare  velim,  minuam  etiam  gloriam.  Sunt 
enim  multi,  qui  omnino  Grascas  non  ament  literas ; 
plures,  qui  philosophiam ;  reliqui,  etiamsi  hax  non 
improbent,  tamen  earum  rerum  disputationem  prin- 
cipibus  civitatis  non  ita  decoram  putent.  Ego  autem, 
cum  Graecas  literas  M.  Catonem  in  senectute  didi- 
cisse  acceperim ;  P.  autem  Africani,  historiae  loquan- 
tur,  in  legatione  illa.  nobili,  quam  ante  censuram 
obiit,  Panaetium  unum  omnino  comitem  fuisse ;  nec 
literarum  Graecarum  nec  philosophiae  jam  ullum 
auctorem  requiro. 

Restat,  ut  iis  respondeam,  qui  sermonibus  ejus- 
modi  nolint  personas  tam  graves  illigari :  quasi  vero 
clarorum  viroruni  aut  tacitos  congressus  esse  opor- 

teat,  aut  ludicros  sermones,  aut  rerum  colloquia  le- 
viorum.  Etenim,  si  quodam  in  libro  vere  est  a  nobis 
philosophia  laudata,  profecto  ejus  tractatio  cptimo 
atque  amplissimo  quoque  dignissima  est:  nec  quid- 
quam  aliud  videndum  est  nobis,  quos  populus  Ro- 
manus  hoc  jn  gradu  collocavit,  nisi  ne  quid  privatis 
studiis  de  opera  publica  detrahamus.  Quod  si,  cum 
fungi  munere  debeamus,  non  modo  operam  nostram 
nunquam  a  populari  coctu  removemus,  sed  ne  literam 
quidem  ullam  facimus,  nisi  forensem  ;  quis  repre- 
hendet  nostrum  otium,  qui,  in  eo,  non  modo  nos- 
metipsos  hebescere  et  languere  nolumus,  sed  etiam, 
ut  plurimis  prosimus,  enitimur  ?  Gloriam  vero  non 
modo  non  minui,  sed  etiam  augeri,  arbitramur  eo- 
rum,  quorum  ad  populares  illustresque  laudes,  has 
etiam  minus  notas,  minusque  pervulgatas,  adjun- 
gimus. 

Sunt  etiam,  qui  negent,  in  iis,  qui  in  nostris  libris 
disputent,  fuisse  earum  rerum,  de  quibus  disputatur, 
scientiam.  Qui  mihi  videntur  non  solum  vivis,  sed 
etiam  mortuis,  invidere. 

III.  Restat  unum  genus  reprehensorum,  quibus 
Academia?  ratio  non  probatur.  Quod  gravius  ferre- 
mus,  si  quisquam  ullam  disciplinam  philosophise 
probaret,  praeter  eam  quam  ipse  sequeretur.  Nos 
autem,  quoniam  contra  omnes  dicere,  qui  scire  sibi 
videntur,  solemus,  non  possumus,  quin  alii  a  nobis 
dissentiant,  recusare.  Quamquam  nostra  quidem 
causa  facilis  est,  qui  yerum  invenire  sine  ulla  conten- 
tione  volumus ;  idque  summa  cura  studioque  con- 
quirimus.  Etsi  enim  omnis  cognitio  multis  est  ob- 
structa  difficultatibus,  eaque  est  et  in  ipsis  rebus 
obscuritas,  et  in  judiciis  nostris  innrmitas,  ut,  non 
sine  causa,  et  doctissimi  et  antiquissimi  invenire  se 
posse,  quod  cuperent,  diffisi  sint :  tamen  nec  illi  de- 
iecerunt,  neque  nos  studium  exquirendi  defatigati 
relinquimus :  neque  nostrse  disputationes  quidquam 
aliud  agunt,  nisi  ut,  in  utramque  partem  dicendo, 

eliciant  et  tamquam  exprimant  aliquid,  quod  aut 
verum  sit,  aut  ad  id  quam  proxime  accedat. 

Neque,  inter  nos  et  eos  qui  se  scire  arbitrantur, 
quidquam  interest,  nisi  quod  illi  non  dubitant,  quin 
ea  vera  sint,  quae  defendunt ;  nos  probabilia  multa 
habemus,  qua?  sequi  facile,  affirmare  vix  possumus. 
Hoc  autem  liberiores  et  solutiores  sumus,  quod  inte- 
gra  nobis  est  judicandi  potestas ;  nec,  ut  omnia,  quse 
prsDscripta  et  quasi  imperata  sint,  defendamus,  ne- 
cessitate  ulla  cogimur.  Nam  cseteri,  primum,  ante 
tenentur  adstricti,  quam,  quid  esset  optimum,  judi- 
care  potuerunt :  deinde,  infirmissimo  tempore  astatis, 
aut  obsecuti  amico  cuidam,  aut  una  alicujus,  quem 
primum  audierunt,  oratione  capti,  de  rebus  incognitis 
judicant ;  et,  ad  quamcumque  sunt  disciplinam  quasi 
tempestate  delati,  ad  eam,  tamquam  ad  saxum,  ad- 
haDrescunt.  Nam,  quod  dicunt  omnia  se  credere  ei, 
quem  judicent  fuisse  sapientem,  probarem,  si  id 
ipsum  rudes  et  indocti  judicare  potuissent  (statuere 
enim,  qui  sit  sapiens,  vel  maxime  videtur  esse  sa- 
pientis) :  sed,  ut  potuerint,  [potuerunt,]  omnibus 
rebus  auditis,  cognitis  etiam  reliquorum  sententiis. 
Judicaverunt  [autem],  re  semel  audita,  [et]  ad 
unius  se  auctoritatem  contulerunt.  Sed  nescio  quo 
modo  plerique  errare  malunt,  eamque  sententiam, 
quam  adamaverunt,  pugnacissime  defendere,  quam 
sine  pertinacia,  quid  constantissime  dicatur,  ex- 
quirere. 

Quibus  de  rebus  et  alias  saape  nobis  multa  quassita 
et  disputata  sunt,  et  quondam  in  Hortensii  villa, 
quss  est  ad  Baulos,  cum  eo  Catulus  et  Lucullus, 
nosque  ipsi  postridie  venissemus,  quam  apud  Catu- 
lum  fuissemus :  quo  quidem  etiam  maturius  veni- 
mus,  quod  erat  constitutum,  si  ventus  esset,  Lucullo 
in  Neapoiitanum,  mihi  in  Pompeianum,  navigare. 
Cum  igitur  pauca  in  xysto  locuti  essemus,  tum 
eodem  in  spatio  consedimus. 

IV.  Hic  Catulus,    Etsi  heri,  inquit,   id,    quod 

quaerebatur,  paene  explicatum  est,  ut  tota  fere  quas- 
stio  tractata  videatur ;  tamen  exspecto  ea,  quae  te 
pollicitus  es,  Luculle,  ab  Antiocho  audita,  dicturum. 
Equidem,  inquit  Hortensius,  feci  plus,  quam  vellem. 
Totam  enim  rem  Lucullo  integram  servari  oportuit : 
et  tamen  fortasse  servata  est :  a  me  enim  ea,  quae  in 
promtu  erant,  dicta  sunt :  a  Lucullo  autem  recondi- 
tiora  desidero. 

Tum  ille,  Non  sane,  inquit,  Hortensi,  conturbat 
me  exspectatio  tua;  etsi  nihil  est  iis,  qui  placere 
volunt,  tam  adversarium  :  sed,  quia  non  laboro, 
quam  valde  ea,  quae  dico,  probaturus  sim,  eo  minus 
conturbor.  Dicam  enim,  nec  mea,  nec  ea,  in  quibus, 
si  vera  non  fuerint,  non  vinci  me  malim,  quam  vin- 
cere.  Sed,  mehercule,  ut  quidem  nunc  se  causa 
habet,  etsi  hesterno  sermone  labefacta  est,  mihi 
tamen  videtur  esse  verissima.  Agam  igitur  sicut 
Antiochus  agebat :  nota  enim  mihi  res  est :  nam  et 
vacuo  animo  illum  audiebam,  et  magno  studio, 
eadem  de  re  etiam  saepius :  ut  etiam  majorem  ex- 
spectationem  mei  faciam,  quam  modo  feeit  Hor- 
tensius. 

Cum  ita  esset  exorsus,  ad  audiendum  animos 
ereximus.  At  ille,  Cum  Alexandriae  pro  quaestore, 
inquit,  essem,  fuit  Antiochus  mecum,  et  erat  jam 
antea  Alexandriae  familiaris  Antiochi  Heraclitus 
Tyrius  (qui  et  Clitomachum  multos  annos,  et  Philo- 
nem,  audierat),  homo  sane  in  ista  philosophia,  quaa 
nunc  prope  dimissa  revocatur,  probatus  et  nobilis ; 
cum  quo  et  Antiochum  saepe  disputantem  audiebam ; 
sed  utrumque  leniter.  Et  quidem  isti  libri  duo  Phi- 
lonis,  de  quibus  heri  dictum  a  Catulo  est,  tum  erant 
allati  Alexandriam,  tumque  primum  in  Antiochi 
manus  venerant :  et  homo  natura  lenissimus  (nihil 
enim  poterat  fieri  illo  mitius)  stomachari  tanien 
ccepit.  Mirabar :  neque  enim  unquam  ante  videram. 
At  ille,  Heracliti  memoriam  implorans,  quaerere  cx 
eo,  viderenturne  iila  Philonis,  aut  ea  num  vel  e  Phi- 

lone,  vel  ex  ullo  Acaclemico,  audivisset  aliquando  ? 
Negabat.  Philonis  tamen  scriptum  agnoscebat ;  nec 
id  quidem  dubitari  poterat :  nam  aderant  mei  fami- 
liares,  docti  homines,  P.  et  C.  Selii,  et  Tetrilius  Ro- 
gus,  qui  se  illa  audisse  Romae  de  Philone,  et  ab  eo 
ipso  duos  illos  libros  dicerent  descripsisse.  Tum  et 
illa  dixit  Antiochus,  quae  heri  Catulus  commemora- 
vit  a  patre  suo  dicta  Philoni,  et  alia  plura :  nec  se 
tenuit,  quin  contra  suum  doctorem  librum  etiam 
ederet,  qui  u  Sosus"  inscribitur.  Tum  igitur  et  cum 
Heraclitum  studiose  audirem  contra  Antiochum  dis- 
serentem,  et  item  Antiochum  contra  Academicos, 
dedi  Antiocho  operam  diligentius,  ut  causam  ex  eo 
totam  cognoscerem.  Itaque  complures  dies,  adhibito 
Heraclito,  doctisque  compluribus,  et  in  his  Antiochi 
fratre  Aristo,  et  praeterea  Aristone  et  Dione,  quibus 
ille,  secundum  fratrem,  piurimum  tribuebat,  mul- 
tum  temporis  in  ista  una  disputatione  consumsimus. 
Sed  ea  pars,  quae  contra  Philonem  erat,  praetermit- 
tenda  est :  minus  enim  acer  est  adversaiius  is,  qui 
ista,  quae  sunt  heri  defensa,  negat  Academicos  omnino 
dicere.  Etsi  enim  mentitur,  tamen  est  adversarius 
lenior.  Ad  Arcesilam  Carneademque  veniamus. 

V.  Quae  cum  dixisset,  sic  rursus  exorsus  est : 
Primum  mihi  videmini,  (me  autem  nomine  appella- 
bat)  cum  veteres  philosophos  nominatis,  facere  idem, 
quod  seditiosi  cives  solent,  cum  aliquos  ex  antiquis 
claros  viros  proferunt,  quos  dicant  fuisse  populares, 
ut  eorum  ipsi  similes  esse  videantur.  Repetunt  a  P. 
Valerio,  qui,  exactis  regibus,  primo  anno  consul 
fuit :  commemorant  reliquos,  qui  leges  populares  de 
provocationibus  tulerint,  cum  consules  essent ;  tum 
[ad]  hos  notiores,  C.  Flaminium  (qui  legem  agrariam 
aliquot  annis  ante  secundum  Punicum  bellum  tribu- 
nus  plebis  tulerit,  invito  senatu,  et  postea  bis  consul 
factus  sit),  L.  Cassium,  Q.  Pompeium.  Illi  quidem 
etiam  P.  Africanum  referre  in  eumdem  numerum 
sulent.    Duos  vero  sapientissimos  et  ciarissimos  fra- 

tres,  P.  Crassum  et  P.  Scaevolam,  aiunt  Ti.  Graccho 
auctores  legum  fuisse,  alterum  quidem,  ut  videmus, 
palam  :  alterum,  ut  suspicamur,  obscurius.  Addunt 
etiam  C  Marium  ;  et  de  hoc  quidem  nihil  mentiun- 
tur.  Horum  nominibus  tot  virorum  atque  tantorum 
expositis,  eorum  se  institutum  sequi  dicunt.  Similiter 
[vos,]  cum  perturbare,  ut  illi  rempublicam,  sic  vos 
philosophiam  bene  jam  constitutam,  velitis,  Empe- 
doclem,  Anaxagoram,  Democritum,  Parmenidem, 
Xenophanem,  Platonem  etiam,  et  Socratem  pro- 
fertis.  Sed  neque  Saturninus  (ut  nostrum  inimicum 
potissimum  nominem)  simile  quidquam  habuit  vete- 
rum  illorum,  nec  Arcesilae  calumnia  conferenda  est 
cum  Democriti  verecundia.  Et  tamen,  isti  philoso- 
phi  raro  admodum,  cum  haerent  aliquo  loco,  excla- 
mant,  quasi  mente  incitati,  (Empedocles  quidem,  ut 
interdum  mihi  furere  videatur)  abstrusa  esse  omnia ; 
nihil  nos  sentire,  nihil  cernere ;  nihil  omnino,  quale 
sit,  posse  reperire.  Majorem  autem  partem  mihi 
quidem  omnes  isti  videntur  nimis  etiam  quaedam 
affirmare,  plusque  profiteri  se  scire,  quam  sciant. 

Quod  si  illi  tum,  in  novis  rebus,  quasi  modo  nas- 
centes,  haesitaverunt,  nihilne  tot  soeculis,  summis  in- 
geniis,  maximis  studiis,  expiicatumputamus  ?  Nonne, 
cum  jam  philosophorum  disciplinae  gravissimae  con- 
stitissent,  tum,  ut  exortus  est  in  optima,  republica 
Ti.  Gracchus,  qui  otium  perturbaret,  sic  Arcesilas, 
qui  constitutam  philosophiam  everteret,  et  in  eorum 
auctoritate  delitesceret,  qui  negassent  quidquam  sciri 
aut  percipi  posse  ?  Quorum  e  numero  tollendus  est 
et  Plato,  et  Socrates ;  alter,  quia  reliquit  perfectissi- 
mam  disciplinam,  Peripateticos  et  Academicos,  no- 
minibus  differentes,  re  congruentes ;  a  quibus  Stoici 
ipsi  verbis  magis  quam  sententiis  dissenserunt.  So- 
crates  autem,  de  se  ipse  detrahens  in  disputatione, 
plus  tribuebat  iis  quos  volebat  refellere.  Ita,  cum 
aliud  diceret  atque  sentiret,  libenter  uti  solitus  est  ea 
dissimulatione,  quam  Grseci  E^wve<av  vocant ;  quam 

ait  etiam  in  Africano  fuisse  Fannius  ;  idque  propter- 
ea  vitiosum  in  illo  non  putandum,  quod  idem  fuerit 
in  Socrate. 

VI.  Sed  fuerint  illa  vetera,  si  vultis,  incognita. 
Nihilne  est  igitur  actum,  quod  investigata  sunt,  post- 
eaquam  Arcesilas,  Zenoni  (ut  putatur)  obtrectans, 
nihil  novi  reperienti,  sed  emendanti  superiores,  immu- 
tatione  verborum,  dumhujus  definitiones  labefactare 
vult,  conatus  est  clarissimis  rebus  tenebras  obducere  ? 
Cujus  primo  non  admodum  probata  ratio,  quamquam 
floruit  cum  acumine  ingenii,  tum  admirabili  quodam 
lepore  dicendi,  proxime  a  Lacyde  solo  retenta  est ; 
post  autem  confecta  a  Carneade,  qui  est  quartus  ab 
Arcesila.  Audivit  enim  Hegesinum,  qui  Euandrum 
audierat,  Lacydis  discipulum,  cum  Arcesilae  Lacydes 
fuisset.  Sed  ipse  Carneades  diu  tenuit :  nam  nona- 
ginta  vixit  annos  :  et  qui  illum  audierant,  admodum 
floruerunt ;  e  quibus  industriae  plurimum  in  Clito- 
macho  fuit :  declarat  multitudo  librorum :  ingenii 
non  minus  in  hoc,  quam  in  Charmada  eloquentiae, 
in  Melanthio  Rhodio  suavitatis.  Bene  autem  nosse 
Carneadem,StratoniceusMetrodorus  putabatur.  Jam 
Clitomacho  Philo  vester  operam  multos  annos  dedit. 
Philone  autem  vivo,  patrocinium  Academiae  non 
defuit. 

Sed,  quod  nos  facere  nunc  ingredimur,  ut  contra 
Academicos  disseramus,  id  quidam  e  philosophis,  et 
ii  quidem  non  mediocres,  faciendum  omnino  non 
putabant;  nec  verum  esse  [ullam  rationem]  dispu- 
tare  cum  iis  qui  nihil  probarent :  Antipatrumque 
Stoicum,  qui  multus  in  eo  fuisset,  reprehendebant : 
nec  definiri  aiebant  necesse  esse,  quid  esset  cogni- 
tio,  aut  perceptio,  aut,  si  verbum  e  verbo  volumus, 
comprehensio,  quam  y. oltolKy^iv  illi  vocant :  eosque, 
qui  persuadere  vellent,  esse  aliquid,  quod  compre- 
hendi  et  percipi  posset,  inscienter  facere  dicebant, 
propterea  quod  nihil  esset  clarius  evotpyeict,  ut  Grasci ; 
perspicuitatem,  aut  evidentiam  nos,  si  placet,  nomi- 

nemus,  fabricemurque,  si  opus  erit,  verba;  ne  hic 
sibi  (me  appellabat  jocans)  hoc  licere  putet  soli.  Scd 
tamen  orationem  nullam  putabant  illustriorem  ipsa 
evidentia  reperiri  posse ;  nec  ea,  quae  tam  clara 
essent,  definienda  censebant.  Alii  autem  negabant 
se  pro  hac  evidentia  quidquam  priores  fuisse  dictu- 
ros ;  sed  ad  ea,  quae  contra  dicerentur,  dici  oportere 
putabant ;  ne  qui  fallerentur.  Plerique  tamen  et 
definitiones  ipsarum  etiam  evidentium  rerum  non 
improbant :  et  rem  idoneam,  de  qua  quaeratur,  et 
homines  dignos,  quibuscum  disseratur,  putant. 

Philo  autem,  dum  nova  quaedam  commovet,  quod 
ea  sustinere  vix  poterat,  quae  contra  Academicorum 
pertinaciam  dicebantur,  et  aperte  mentitur,  ut  est 
reprehensus  a  patre  Catulo ;  et,  ut  docuit  Antiochus, 
in  id  ipsum  se  induit,  quod  timebat.  Cum  enim  ita 
negaret  quidquam  esse,  quod  comprehendi  posset, 
(id  enim  volumus  esse  xaTaArjTTTov)  si  illud  esset,  sicut 
Zeno  definiret, tale  visum  (jam  enim  hoc  pro  panra^a 
verbum  satis  hesterno  sermone  trivimus)  visum  igitur, 
impressum  effictumque  ex  eo  unde  esset,  quale  esse 
non  posset  ex  eo  unde  non  esset :  id  nos  a  Zenone 
deiinitum  rectissime  dicimus.  Qui  enim  potest  quid- 
quam  comprehendi,  ut  plane  confidas  id  perceptum 
cognitumque  esse,  quod  est  tale,  quale  vel  falsum 
esse  possit?  IIoc  cum  infirmat  toilitque  Philo,  ju- 
dicium  tollit  incogniti  et  cogniti :  ex  quo  efficitur, 
nihil  posse  comprehendi.  Ita  imprudens  eo,  quo  mi- 
nime  vult,  revolvitur.  Quare  omnis  oratio  contea 
Academiam  suscipitur  a  nobis,  ut  retincamus  eam 
definitionem,  quam  Philo  voluit  evertcre.  Quam  nisi 
obtinemus,  percipi  nihil  posse  concedimus. 

VII.  Ordiamur  igitur  a  sensibus ;  quorum  ita  clara 
judicia  et  certa  sunt,  ut,  si  optio  naturae  nostrae  detur, 
et  ab  ea  Deus  aliquis  requirat,  contentane  sit  suis 
integris  incorruptisque  sensibus,  an  postulet  melius 
aliquid ;  non  videam,  quid  quaerat  amplius.  Neque 
vero  hoc  loco  exspectandum  est,  dum  de  remo  in- 

flexo,  aut  de  collo  coiumbae,  respondeam  :  non  enim 
is  sum,  qui,  quidquid  videtur,  tale  dicam  esse,  quale 
videatur.  Epicurus  hoc  viderit,  et  multa  alia.  Meo 
autem  judicio,  ita  est  maxima  in  sensibus  veritas,  si 
et  sani  sunt  et  valentes,  et  omnia  removentur  quae 
obstant  et  impediunt.  Itaque  et  lumen  mutari  saepe 
volumus,  et  situs  earum  rerum  quas  intuemur,  et 
intervalla  aut  contrahimus,  aut  diducimus  :  multaque 
facimus  usque  eo,  dum  adspectus  ipse  fidem  faciat 
sui  judicii :  quod  idem  fit  in  vocibus,  in  odore,  in 
sapore ;  ut  nemo  sit  nostrum,  qui  in  sensibus  sui 
cujusque  generis  judicium  requirat  acrius.  Adhibita, 
vero  exercitatione  et  arte,  ut  oculi  pictura  teneantur, 
et  aures  cantibus,  quis  est,  quin  cernat,  quanta  vis 
sit  in  sensibus  ?  Quam  multa  vident  pictores  in  um- 
bris  et  in  eminentia,  quae  nos  non  videmus  !  quam 
multa,  quae  nos  fugiunt  in  cantu,  exaudiunt  in  eo 
genere  exercitati !  qui  primo  inflatu  tibicinis  Antio- 
pam  esse  aiunt,  aut  Andromacham,  cum  id  nos  ne 
suspicemur  quidem.  Nihil  necesse  est  de  gustatu  et 
odoratu  loqui;  in  quibus  intelligentia,  etsi  vitiosa, 
est  quaedam  tamen.  Quid  de  tactu,  et  eo  quidem, 
quem  philosophi  interiorem  vocant,  aut  doloris  aut 
voluptatis  ?  in  quo  CyrenaVci  solo  putant  veri  esse 
judicium,  quia  sentiatur.  Potestne  igitur  quisquam 
dicere,  inter  eum  qui  doleat,  et  inter  eum  qui  in 
voluptate  sit,  nihil  interesse?  aut,  ita  qui  sentiat, 
non  apertissime  insaniat?  Atqui  qualia  sunt  haec, 
quae  sensibus  percipi  dicimus ;  talia  sequuntur  ea, 
quae  non  sensibus  ipsis  percipi  dicuntur,  sed  quodam 
modo  sensibus  ;  ut  haec  :  Illud  est  album,  hoc  dulce, 
canorum  illud,  hoc  bene  olens,  hocasperum.  Animo 
jam  haec  tenemus  comprehensa,  non  sensibus.  Ule 
deinceps  equus  est,  ille  canis.  Caetera  series  deinde 
sequitur,  majora  nectens,  ut  haec,  quae  quasi  exple- 
tam  rerum  comprehensionem  amplectuntur,  Si  homo 
est,  animal  est  mortale,  rationis  particeps.  Quo  e 
genere  nobis  notitiae  rerum  imprimuntur  :  sine  qui- 

bus  nec  intelligi  quidquam,  nec  quaeri  aut  disputari, 
potest. 

Quod  si  essent  falsaB  notitiae  («wo/a?  enim  notitias 
appellare  tu  videbare)  si  igitur  essent  hae  falsae,  aut 
ejusmodi  visis  impressae,  qualia  visa  a  falsis  discerni 
non  possent ;  quo  tandem  his  modo  uteremur  ?  quo 
modo  autem,  quid  cuique  rei  consentaneum  esset, 
quid  repugnaret,  videremus  ?  Memoriae  quidem  certe, 
quae  non  modo  philosophiam,  sed  omnis  vitae  usum, 
omnesque  artes  una  maxime  continet,  nihil  omnino 
loci  relinquitur.  Quae  potest  enim  esse  memoria  falso- 
rum  ?  aut  quid  quisquam  meminit,  quod  non  animo 
comprehendit,  et  tenet  ?  Ars  vero  quae  potest  esse, 
nisi  quae  non  ex  una  aut  duabus,  sed  ex  multis 
animi  perceptionibus  constat  ?  quas  si  subtraxeris, 
qui  distingues  artificem  ab  inscio  ?  non  enim  fortuito 
hunc  artificem  dicemus  esse,  illum  negabimus :  sed, 
cum  alterum  percepta  et  comprehensa  tenere  vide- 
mus,  alterum  non  item ;  cumque  artium  aliud  ejus- 
modi  genus  sit,  ut  tantummodo  animo  rem  cernat ; 
aliud,  ut  moliatur  aliquid  et  faciat ;  quomodo  aut 
geometres  cernere  ea  potest,  quae  aut  nulla  sunt,  aut 
internosci  a  falsis  non  possunt ;  aut  is,  qui  fidibus 
utitur,  explere  numeros,  et  conficere  versus  ?  Quod 
idem  in  similibus  quoque  artibus  continget;  qua- 
rum  omne  opus  est  in  faciendo  atque  agendo.  Quid 
enim  est,  quod  arte  effici  possit,  nisi  is,  qui  artem 
tractabit,  multa  perceperit  ? 

VIII.  Maxime  vero  virtutum  cognitio  confirmat, 
percipi  et  comprehendi  multa  posse :  in  quibus  solis 
inesse  etiam  scientiam  dicimus ;  quam  nos  non  com- 
prehensionem  modo  rerum,  sed  eam  stabilem  quo- 
que  atque  immutabilem  esse  censemus  :  itemque  sa- 
pientiam,  artem  vivendi,  quae  ipsa  ex  sese  habeat 
constantiam.  Ea  autem  constantia  si  nihil  habeat 
percepti  et  cogniti,  quaero,  unde  nata  sit,  et  quo- 
modo  ?  Quaero  etiam,  ille  vir  bonus,  qui  statnit 
omnem  cruciatum  perferre,  intolerabili  dolore  lace- 

rari,  potius  quam  aut  officium  prodat,  aut  fidem, 
cur  has  sibi  tam  graves  leges  imposuerit,  cum,  quam- 
obrem  ita  oporteret,  nihil  haberet  comprehensi, 
percepti,  cogniti,  constituti  ?  Nullo  igitur  modo  fieri 
potest,  ut  quisquam  tanti  sestimet  aequitatem  et 
ridem,  ut,  ejus  conservandee  causa,  nullum  suppli- 
cium  recuset,  nisi  iis  rebus  assensus  sit,  quae  falsae 
esse  non  possunt. 

Ipsa  vero  sapientia,  si  se  ignorabit,  sapientia  sit, 
necne ;  quo  modo  primum  obtinebit  nomen  sapien- 
tise  ?  deinde  quo  modo  suscipere  aliquam  rem,  aut 
agere,  fidenter  audebit,  cum  certi  nihO  erit,  quod 
sequatur  ?  Cum  vero  dubitabit,  quid  [sit]  extremum 
et  ultimum  bonorum,  ignorans,  quo  omnia  referan- 
tur,  qui  poterit  esse  sapientia  ? 

Atque  etiam  illud  perspicuum  est,  constitui  ne- 
cesse  esse  initium,  quod  sapientia,  cum  quid  agere 
incipiat,  sequatur;  idque  initium  esse  naturae  ac- 
commodatum.  Nam  aliter  appetitio,  (eam  enim  esse 
volumus  bgy-w)  qua  ad  agendum  impellimur,  et  id 
appetimus  quod  est  visum,  moveri  non  potest.  Illud 
autem,  quod  movet,  prius  oportet  videri,  eique 
credi :  quod  fieri  non  potest,  si  id,  quod  visum  erit, 
discerni  non  poterit  a  falso.  Quo  modo  autem  mo- 
veri  animus  ad  appetendum  potest,  si  id,  quod  vide- 
tur,  non  percipitur,  accommodatumne  naturae  sit,  an 
alienum  ?  Itemque,  si,  quid  officii  sui  sit,  non  oc- 
currit  animo,  nihil  unquam  omnino  aget ;  ad  nul- 
lam  rem  unquam  impelletur ;  nunquam  movebitur. 
Quod  si  aliquid  aliquando  acturus  est,  necesse  est  id 
ei  verum,  quod  occurrit,  videri. 

Quid  quod,  si  ista  vera  sunt,  ratio  omnis  tollitur, 
quasi  quaedam  lux  lumenque  vitse  ?  tamenne  in  ista 
pravitate  perstabitis  ?  nam  quaerendi  initium  ratio 
attulit ;  quae  perfecit  virtutem,  cum  esset  ipsa  ratio 
confirmata  quaerendo.  Quaestio  autem  est  appetitio 
cognitionis ;  quaestionisque  finis,  inventio.  At  nemo 
invenit  falsa:  nec  ea,  qutE  incerta  permanent,  in- 

venta  esse  possunt :  sed,  cum  ea,  quae  quasi  involuta 
fuerunt,  aperta  sunt,  tum  inventa  dicuntur :  sic  et 
initium  quaerendi,  et  exitum  percipiendi  et  compre- 
hendendi  tenet.  Itaque  argumenti  conclusio,  quae 
est  Graece  a7ro8e<f<?,  ita  definitur :  Ratio,  quae,  ex 
rebus  perceptis,  ad  id  quod  non  percipiebatur, 
adducit. 

IX.  Quod  si  omnia  visa  ejusmodi  essent,  qualia 
isti  dicunt,  ut  ea  vel  falsa  esse  possent,  neque  ea  pos- 
set  ulla  notio  discernere ;  quo  modo  quempiam  aut 
conclusisse  aliquid,  aut  invenisse  diceremus  ?  aut 
quae  esset  conclusi  argumenti  fides  ?  Ipsa  autem 
philosophia,  quae  rationibus  progredi  debet,  quem 
habebit  exitum  ?  sapientiae  vero  quid  futurum  est  ? 
quae  neque  de  se  ipsa  dubitare  debet,  neque  de  suis 
decretis,  (quae  philosophi  vocant  §oyfxar<x)  quorum 
nullum  sine  scelere  prodi  poterit.  Cum  enim  decre- 
tum  proditur,  lex  veri  rectique  proditur :  quo  e  vitio 
et  amicitiarum  proditiones,  et  rerum  publicarum, 
nasci  solent.  Non  potest  igitur  dubitari,  quin  decre- 
tum  nullum  falsum  possit  esse;  sapientique  satis 
non  sit,  non  esse  falsum ;  sed  etiam  stabile,  fixum, 
ratum  esse  debeat,  quod  movere  nulla  ratio  queat. 
Talia  autem  neque  esse  neque  videri  possunt  eorum 
ratione,  qui  illa  visa,  e  quibus  omnia  decreta  sunt 
nata,  negant  quidquam  a  falsis  interesse. 

Ex  hoc  illud  est  natum,  quod  postulabat  Horten- 
sius,  ut  id  ipsum  saltem  perceptum  a  sapiente  dice- 
retis,  nihil  posse  percipi.  Sed  Antipatro  hoc  idem 
postulanti,  cum  diceret,  ei,  qui  affirmaret  nihil  posse 
percipi,  consentaneum  esse  unum  tamen  illud  dicere 
percipi  posse,  ut  alia  non  possent,  Carneades  acutius 
resistebat :  nam  tantum  abesse  dicebat,  ut  id  con- 
sentaneum  esset,  ut  maxime  etiam  repugnaret :  qui 
enim  negaret  quidquam  esse  quod  perciperetur,  eum 
nihil  excipere  :  ita  necesse  esse,  ne  id  ipsum  quidem, 
quod  exceptum  non  esset,  comprehendi  et  percipi 
ullo  modo  posser 

Antiochus  ad  istum  locum  pressius  videbatur  ac- 
cedere.  Quoniam  enim  id  haberent  Academici  de- 
cretum  (sentitis  enim  jam  hoc  me  8oy,ua  dicere)  nihil 
posse  percipi,  non  debere  eos  in  suo  decreto,  sicut  in 
caeteris  rebus,  fluctuare,  praesertim  cum  in  eo  summa 
consisteret :  hanc  enim  esse  regulam  totius  philoso- 
phiae,  constitutionem  veri,  falsi,  cogniti,  incogniti; 
quam  rationem  quoniam  susciperent,  docereque  vel- 
lent,  quae  a  quovis  accipi  oporteret,  et  quae  repu- 
diari ;  certe  hoc  ipsum,  ex  quo  omne  veri  falsique 
judicium  esset,  percipere  eos  debuisse.  Etenim  duo 
esse  haec  maxima  in  philosophia,  judicium  veri,  et 
finem  bonorum ;  nec  sapientem  posse  esse,  qui  aut 
cognoscendi  initium  ignoret,  aut  extremum  expe- 
tendi,  ut,  aut  unde  proriciscatur,  aut  quo  pervenien- 
dum  sit,  nesciat.  Haec  autem  habere  dubia,  neque 
his  ita  confidere,  ut  moveri  non  possint,  abhorrere  a 
sapientia  plurimum. 

Hoc  igitur  modo  potius  erat  ab  his  postulandum, 
ut  hoc  unum  saltem,  percipi  nihil  posse,  perceptum 
esse  dicerent.  Sed  de  inconstantia  totius  iilorum  sen- 
tentiae  (si  ulla  sententia  cujusquam  esse  potest  nihil 
approbantis)  est,  ut  opinor,  dictum  satis. 

X.  Sequitur  disputatio,  copiosa  illa  quidem,  sed 
paulo  abstrusior.  Habet  enim  aliquantum  a  phy- 
sicis ;  ut  verear,  ne  majorem  largiar  ei,  qui  contra 
dicturus  est,  libertatem  et  licentiam  :  nam  quid  eum 
facturum  putem  de  abditis  rebus  et  obscuris,  qui 
lucem  eripere  conetur  ?  Sed  disputari  poterat  subti- 
liter,  quanto  quasi  artificio  natura  fabricata  esset  pri- 
mum  animal  omne ;  deinde  hominem  maxime :  quae 
vis  esset  in  sensibus :  quemadmodum  primo  visa  nos 
pellerent :  deinde  appetitio  ab  his  pulsa  sequeretur : 
tum  ut  sensus  ad  res  percipiendas  intenderemus. 
Mens  enim  ipsa,  quae  sensuum  fons  est,  atque  etiam 
ipsa  sensus  est,  naturalem  vim  habet,  quam  intendit 
ad  ea,  quibus  movetur.  Itaque  alia  visa  sic  arripit, 
ut  his  statim  utatur :  aliqua  recondit ;  e  quibus  me- 

moria  oritur:  caetera  autem  similitudinibus  consti- 
tuit,  ex  quibus  efficiuntur  notitiae  rerum,  quas  Graeci 
tum  Et/vcuaf,  tum  UpoAYi-lisi;  vocant.  Eo  cum  accessit 
ratio,  argumentique  conclusio,  rerumque  innumera- 
bilium  multitudo,  tum  et  perceptio  eorum  omnium 
apparet ;  et  eadem  ratio,  perfecta  his  gradibus,  ad 
sapientiam  pervenit. 

Ad  rerum  igitur  scientiam,  vitasque  constantiam, 
aptissima  cum  sit  mens  hominis,  amplectitur  maxime 
cognitionem :  et  istam  xaTaXij-^/w,  quam,  (ut  dixi) 
verbum  e  verbo  exprimentes,  comprehensionem  di- 
cemus,  cum  ipsam  per  se  amat  (niliil  est  enim  ei  ve- 
ritatis  luce  dulcius),  tum  etiam  propter  usum.  Quo- 
circa  et  sensibus  utitur,  et  artes  efficit,  quasi  sensus 
alteros  :  et  usque  eo  philosophiam  ipsam  corroborat, 
ut  virtutem  efficiat,  ex  qua  re  una  vita  omnis  apta 
sit.  Ergo  hi,  qui  negant  quidquam  posse  compre- 
hendi,  haec  ipsa  eripiunt  vel  instrumenta  vel  orna- 
menta  vitae ;  vel  potius  etiam  totam  vitam  evertunt 
funditus,  ipsumque  animal  orbant  animo ;  ut  diffi- 
cile  sit  de  temeritate  eorum,  perinde  ut  causa  postu- 
lat,  dicere. 

Nec  vero  satis  constituere  possum,  quod  sit  eorum 
consilium,  aut  quid  velint.  Interdum  enim,  cum  ad- 
hibemus  ad  eos  orationem  hujusmodi :  Si  ea,  qua2 
disputentur,  vera  non  sint,  tum  omnia  fore  incerta : 
respondent :  Quid  ergo  istud  ad  nos  ?  num  nostra 
culpa  est  ?  naturam  accusa,  quae  in  profundo  verita- 
tem  (ut  ait  Democritus)  penitus  abstruserit.  Alii 
autem  elegantius,  qui  etiam  queruntur,  quod  eos  in- 
simulemus  omnia  incerta  dicere  ;  quantumque  inter- 
sit  inter  incertum,  et  id  quod  percipi  non  possit,  do- 
cere  conantur,  eaque  distinguere.  Cum  his  igitur 
agamus,  qui  haec  distinguunt :  illos,  qui  omnia  sic 
incerta  dicunt,  ut,  stellarum  numerus  par  an  impar 
sit,  quasi  desperatos  aliquos,  relinquamus.  Volunt 
enim  (et  hoc  quidem  vel  maxime  animadvertebam 
vos  moveri)  probabile  aliquid  esse,  et  quasi  verisi- 


298    ACADEMICORUM  Lib.  II.  Cap.  1 1. 

mile;  eaque  se  uti  regula  et  in  agenda  vita,  et  in 
quaerendo  ac  disserendo. 

XI.  Quae  ista  regula  est,  si  notionem  veri  et  falsi, 
propterea  quod  ea  non  possunt  internosci,  nullam 
habemus  ?  Nam,  si  habemus,  interesse  oportet,  ut 
inter  rectum  et  pravum,  sic  inter  verum  et  falsum. 
Si  nihil  interest,  nulla  regula  est :  nec  potest  is,  cui 
est  visio  veri  falsique  communis,  ullum  habere  judi- 
cium,  aut  ullam  omnino  veritatis  notam.  Nam,  cum 
dicunt,  hoc  se  unum  tollere,  ut  quidquam  possit  ita 
videri,  ut  non  eodem  modo  falsum  etiam  possit  vi- 
deri,   caetera  autem  concedere ;    faciunt  pueriliter. 
Quo  enim  omnia  judicantur,  sublato,  reliqua  se  ne- 
gant  tollere :  ut,  si  quis,  quem  oculis  privaverit,  di- 
cat,  ea,  quae  cerni  possent,  non  se  ei  ademisse.    Ut 
enim  illa  ocuiis  modo  cognoscuntur,  sic  reliqua  visis  ; 
sed  propria  veri,  non  communi  veri  et  falsi  nota. 
Quamobrem,  sive  tu  probabilem  visionem,  sive  pro- 
babilem  et  quae  non  impediatur  (ut  Carneades  vole- 
bat),  sive  aliud  quid  proferes,  quod  sequare ;  ad  vi- 
sum  illud,  de  quo  agimus,  tibi  erit  revertendum.  In 
eo  autem,  si  erit  communitas  cum  falso,  nullum  erit 
judicium,  quia  proprium  in  communi  signo  notari 
non  potest.   Sin  autem  commune  nihil  erit,  habeo, 
quod  volo.  Id  enim  quacro,  quod  ita  mihi  videatur 
verum,  ut  non  possit  idem  falsum  videri. 

Simili  in  errore  versantur,  cum,  convicti,  ac  vi  ve- 
ritatis  coacti,  perspicua  a  perceptis  volunt  distin- 
guere,  et  conantur  ostendere,  esse  aliquid  perspicui ; 
verum  illud  quidem  impressum  in  animo  atque 
mente,  neque  tamen  id  percipi  ac  comprehendi  posse. 
Quo  enim  modo  perspicue  dixeris  album  esse  ali- 
quid,  cum  possit  accidere,  ut  id,  quod  nigrum  sit, 
album  esse  videatur  ?  aut  quo  modo  ista  aut  per- 
spicua  dicemus,  aut  menti  impressa  subtiliter,  cum 
sit  incertum,  vere,  inaniterne  moveatur  ?  lta  neque 
color,  neque  corpus,  nec  veritas,  nec  argumentum, 
nec  sensus,  neque  perspicuum  ullum  relinquitur. 

Ex  hoc  illud  his  usu  venire  solet,  ut,  quidquid 
dixerint,  a  quibusdam  interrogentur  :  Ergo  istuc  qui- 
dem  percipis  ?  Sed  qui  ita  interrogant,  ab  his  irri- 
dentur :  non  enim  urgent,  ut  coarguant,  neminem 
ulla  de  re  posse  contendere,  neque  asseverare,  sine 
aliqua  ejus  rei,  quam  sibi  quisque  placere  dicit,  certa 
et  propria  nota. 

Quod  est  igitur  istuc  vestrum  probabile  ?  Nam»si, 
quod  cuique  occurrit,  et  primo  quasi  adspectu  pro- 
babile  videtur,  id  confirmatur,  quid  eo  levius  ?  Sin 
ex  circumspectione  aliqua,  et  accurata  consideratione, 
quod  visum  sit,  id  se  dicent  sequi ;  tamen  exitum 
non  habebunt :  primum,  quia  his  visis,  inter  quae 
nihil  interest,  sequaliter  omnibus  abrogatur  fides : 
deinde,  cum  dicant  posse  accidere  sapienti,  ut,  cum 
omnia  fecerit,  diligentissimeque  circumspexerit,  ex- 
sistat  aliquid,  quod  et  verisimile  videatur,  et  absit 
longissime  a  vero ;  quo  modo,  si  magna  parte  qui- 
dem  (ut  solent  dicere)  ad  verum  ipsum,  aut  quam 
proxime  accedant,  confidere  sibi  poterunt  ?  Ut  enim 
confidant,  notum  his  esse  debebit  insigne  veri :  quo 
obscuro  et  oppresso,  quod  tandem  verum  sibi  vide- 
buntur  attingere  ?  Quid  autem  tam  absurde  dici  po- 
test,  quam  cum  ita  loquuntur :  Est  hoc  quidem  rei 
illius  signum,  aut  argumentum  ;  et  ea  re  id  sequor : 
sed  fieri  potest,  ut  id  quod  significatur,  aut  falsum 
sit,  aut  nihil  sit  omnino  ? 

XII.  Sed  de  perceptione  hactenus.  Si  quis  enim 
ea,  quae  dicta  sunt,  labefactare  volet,  facile,  etiam 
absentibus  nobis,  veritas  se  ipsa  defendet. 

His  satis  cognitis,  quae  jam  explicata  sunt,  nunc 
de  assensione,  atque  approbatione,  quam  Graeci 
G-vyx&TuSscriv  vocant,  pauca  dicemus :  non  quo  non 
latus  locus  sit ;  sed  paulo  ante  jacta  sunt  funda- 
menta.  Nam,  cum  vim,  quae  esset  in  sensibus,  ex- 
plicabamus,  simul  illud  aperiebatur,  comprehendi 
multa,  et  percipi  sensibus ;  quod  fieri  sine  assensione 
non  potest.  Deinde,  cum  inter  inanimum  et  animal 

hoc  maxime  intersit,  quod  inanimum  nihil  agit,  ani- 
mal  agit  aliquid,  (nihil  enim  agens  ne  cogitari  qui- 
dem  potest  quale  sit)  aut  ei  sensus  adimendus  est ; 
aut  ea,  quae  est  in  nostra  sita  potestate,  reddenda  as- 
sensio.  At  vero  animus  quodam  modo  eripitur  his, 
quos  neque  sentire  neque  assentiri  volunt.  Ut  enim 
necesse  est,  lancem  in  libra,  ponderibus  impositis, 
deprimi ;  sic  animum  perspicuis  cedere.  Nam,  quo- 
modo  non  potest  animal  ullum  non  appetere  id 
quod  accommodatum  ad  naturam  appareat  (Graeci 
id  oixeiov  appellant),  sic  non  potest  objectam  rem 
perspicuam  non  approbare. 

Quamquam,  si  illa,  de  quibus  disputatum  est, 
vera  sunt,  nihil  attinet  de  assensione  omnino  loqui. 
Qui  enim  quid  percipit,  assentitur  statim.  Sed  haec 
etiam  sequuntur,  nec  memoriam  sine  assensione 
posse  constare,  nec  notitias  rerum,  nec  artes  :  idque 
quod  maximum  est,  ut  sit  aliquid  in  nostra  potes- 
tate,  in  eo,  qui  rei  nulli  assentietur,  non  erit.  Ubi 
igitur  virtus,  si  nihil  situm  est  in  ipsis  nobis  ?  Max- 
ime  autem  absurdum,  vitia  in  ipsorum  esse  potes- 
tate,  neque  peccare  quemquam,  nisi  assensione ;  hoc 
idem  in  virtute  non  esse ;  cujus  omnis  constantia  et 
firmitas  ex  his  rebus  constat,  quibus  assensa  est,  et 
quas  approbavit :  omninoque  ante  videri  aliquid, 
quam  agamus,  necesse  est ;  eique,  quod  visum  sit, 
assentiamur.  Quare,  qui  aut  visum  aut  assensum 
tolht,  is  omnem  actionem  tollit  e  vita. 

XIII.  Nunc  ea  videamus,  quae  contra  ab  his  dis- 
putari  solent,  Sed  prius  potestis  totius  eorum  rationis 
quasi  fundamenta  cognoscere.  Componunt  igitur 
primum  artem  quamdam  de  his,  quoa  visa  dicimus, 
eorumque  et  vim  et  genera  definiunt ;  in  his,  quale 
sit  id,  quod  percipi  et  comprehendi  possit ;  totidem 
verbis,  quot  Stoici.  Deinde  illa  exponunt  duo,  quae 
quasi  contineant  omnem  hanc  quaestionem  :  quae  ita 
videantur,  ut  etiam  alia  eodem  modo  videri  possint, 
nec  in  his  quidquam  intersit,  non  posse  eorum  alia 

percipi,  alia  non  percipi :  nihil  interesse  autem,  non 
modo  si  ex  omni  parte  ejusdem  modi  sint,  sed  etiam 
si  discerni  non  possint.  Quibus  positis,  unius  argu- 
menti  conclusione  tofia  ab  his  causa  comprehenditur. 
Composita  autem  ea  conclusio  sic  est :  Eorum,  quae 
videntur,  alia  vera  sunt,  alia  falsa :  et,  quod  falsum 
est,  id  percipi  non  potest :  quod  autem  verum  visum 
est,  id  omne  tale  est,  ut  ejusdem  modi  falsum  etiam 
possit  videri.  Et,  quae  visa  sunt  ejusmodi,  ut  in  iis 
nihil  intersit,  non  posse  accidere,  ut  eorum  alia  per- 
cipi  possint,  alia  non  possint.  Nullum  igitur  est  vi- 
sum,  quod  percipi  possit.  Quae  autem  sumunt,  ut  con- 
cludant  id  quod  volunt,  ex  his  duo  sibi  putant  con- 
cedi :  neque  enim  quisquam  repugnat.  Ea  sunt  haec  : 
Quae  visa  falsa  sint,  ea  percipi  non  posse :  et  alte- 
rum,  Inter  quae  visa  nihil  intersit,  ex  his  non  pcsse 
alia  talia  esse,  ut  percipi  possint,  alia  ut  non  possint. 

Reliqua  vero  multa.  et  varia  ratione  defendunt : 
quae  sunt  item  duo :  unum,  Eorum,  quae  videantur, 
alia  vera  esse,  alia  falsa ;  alterum,  Omne  visum, 
quod  sit  a  vero,  tale  esse,  quale  etiam  a  falso  possit 
esse.  Haec  duo  proposita  non  prastervolant,  sed  ita 
dilatant,  ut  non  mediocrem  curam  adhibeant  et  dili- 
gentiam.  Dividunt  enim  in  partes,  et  eas  quidem 
magnas :  primum  in  sensus ;  deinde  in  ea,  quae  du- 
cuntur  a  sensibus,  et  ab  omni  consuetudine,  quam 
obscurari  volunt :  tum  perveniunt  ad  eam  partem, 
ut  ne  ratione  quidem  et  conjectura.  ulla  res  percipi 
possit. 

Haec  autem  universa  concidunt  etiam  minutius. 
Vt  enim  de  sensibus  hesterno  sermone  vidistis,  item 
faciunt  de  reliquis :  in  singulisque  rebus,  quas  in 
minima  dispertiunt,  volunt  efficere,  his  omnibus, 
quae  visa  sint,  veris,  adjuncta  esse  falsa,  quae  a  veris 
nihil  differant :  ea  cum  talia  sint,  nihil  posse  com- 
prehendi. 

XIV.  Hanc  ego  subtilitatem  philosophia  quidem 
dignissimam  judico,  sed  ab  eorum  causa,  qui  ita  dis- 

serunt,  remotissimam.  Definitiones  enim,  et  parti- 
tiones,  et  horum  luminibus  utens  oratio,  tum  simili- 
tudines  dissimilitudinesque,  et  earum  tenuis  et  acuta 
distinctio,  fidentium  est  hominfem,  illa  vera  et  firma 
et  certa  esse,  quae  tutentur;  non  eorum,  qui  cla- 
ment,  nihilo  magis  vera  illa  esse,  quam  falsa.  Quid 
enim  agant,  si,  cum  aliquid  definierint,  roget  eos 
quispiam,  num  illa  definitio  possit  in  aliam  rem 
transferri  quamlibet  ?  Si  posse  dixerint ;  quid  dicere 
habeant,  cur  illa  vera  definitio  sit  ?  Si  negaverint ; 
fatendum  sit,  quoniam  vel  illa  vera  definitio  trans- 
ferri  non  possit  in  falsum,  quod  ea  definitione  ex- 
plicetur,  id  percipi  posse :  quod  minime  illi  volunt. 

Eadem  dici  poterunt  in  omnibus  partibus.  Si  enim 
dicent,  ea,  de  quibus  disserant,  se  dilucide  perspi- 
cere,  nec  ulla  communione  visorum  impediri ;  com- 
prehendere  ea  se  posse  fatebuntur.  Sin  autem  nega- 
bunt  vera  visa  a  falsis  posse  distingui,  qui  poterunt 
longius  progredi  ?  Occurretur  enim,  sicut  occursum 
est.  Nam  concludi  argumentum  non  potest,  nisi  his, 
quae  ad  concludendum  sumta  erunt,  ita  probatis,  ut 
falsa  ejusdem  modi  nulla  possint  esse.  Ergo,  si,  re- 
bus  comprehensis  et  perceptis,  nisa  et  progressa  ratio 
hoc  efliciet,  nihil  posse  comprehendi ;  quid  potest  re- 
periri,  quod  ipsum  sibi  repugnet  magis  ?  Cumque 
ipsa  natura  accuratae  orationis  hoc  profiteatur,  se  ali- 
quid  patefacturam  quod  non  appareat,  et,  quo  id  fa- 
cilius  assequatur,  adhibituram  et  sensus,  et  ea  quae 
perspicua  sint ;  qualis  est  istorum  oratio,  qui  omnia 
non  tam  esse,  quam  videri,  volunt  ? 

Maxime  autem  convincuntur,  cum  haec  duo  pro 
congruentibus  sumunt,  tam  vehementer  repugnan- 
tia :  primum  esse  quaedam  falsa  visa ;  quod  cum  vo- 
lunt,  declarant  quaedam  esse  vera :  deinde,  inter  falsa 
visa  et  vera,  nihil  interesse.  At  primum  sumseras, 
tamquam  interesset.  Ita  priori  posterius,  posteriori 
superius,  non  jungitur. 

Sed  progrediamur  longius,  et  ita  agamus,  ut  nihil 


ACADEMICORUM  Lib.  II.  Cap.  15.    303 

nobis  assentati  esse  videamur :  quscque  ab  his  dicun- 
tur,  sic  persequamur,  ut  nihil  in  pra?teritis  relinqua- 
mus.  Primum  igitur  perspicuitas  illa,  quam  dixi- 
mus,  satis  magnam  habet  vim,  ut  ipsa,  per  sese,  ea 
quae  sint,  "nobis,  ita  ut  sint,  indicet.  Sed  tarnen,  ut 
maneamus  in  perspicuis  firmius  et  constantius,  ma- 
jore  quadam  opus  est  vel  arte  vel  diligentia,  ne  ab 
iis,  quae  clara  sint  ipsa  per  sese,  quasi  praestigiis  qui- 
busdam  et  captionibus  depellamur.  Nam,  qui  voluit 
subvenire  erroribus  Epicurus,  iis  qui  videntur  con- 
turbare  veri  cognitionem,  dixitque  sapientis  esse, 
opinionem  a  perspicuitate  sejungere,  nihil  profecit : 
ipsius  enim  opinionis  errorem  nullo  modo  sustulit. 

XV.  Quamobrem,  cum  duae  causae  perspicuis  et 
evidentibus  rebus  adversentur,  auxilia  totidem  sunt 
contra  comparanda.  Adversatur  enim  primum,  quod 
parum  defigunt  animos,  et  intendunt  in  ea  quae  per- 
spicua  sunt,  ut,  quanta  luce  ea  circumfusa  sint,  pos- 
sint  agnoscere  :  alterum  est,  quod,  fallacibus  et  cap- 
tiosis  interrogationibus  circumscripti  atque  decepti, 
quidam,  cum  eas  dissolvere  non  possunt,  desciscunt 
a  veritate.  Oportet  igitur  et  ea,  quae  pro  perspicui- 
tate  responderi  possunt,  in  promtu  habere,  de  quibus 
jam  diximus  ;  et  esse  armatos,  ut  occurrere  possimus 
interrogationibus  eorum,  captionesque  discutere :  quod 
deinceps  facere  constitui. 

Exponam  igitur  generatim  argumenta  eorum,  quo- 
niam  ipsi  etiam  illa  solent  non  confuse  loqui.  Primum 
conantur  ostendere,  multa  posse  videri  esse,  quae 
omnino  nulla  sint,  cum  animi  inaniter  moveantur 
eodem  modo  rebus  iis  quae  nullae  sint,  ut  iis  quae 
sint.  Nam,  cum  dicatis,  (inquiunt)  visa  quaedam 
mitti  a  Deo,  velut  ea  quae  in  somnis  videantur, 
quaeque  oraculis,  auspiciis,  extis  declarentur  (haec 
enim  aiunt  probari  Stoicis,  quos  contra  disputant)  ; 
quaerunt,  quonam  modo,  falsa  visa  quae  sint,  ea 
Deus  efiicere  possit  probabilia  ;  quae  autem  plane 
proxime  ad  verum  accedant,   efficere  non  possit? 

aut,  si  ea  quoque  possit,  cur  illa  non  possit,  quaj 
perdifficiliter,  internoscantur  tamen  ?  et,  si  haec,  cur 
non  inter  quaa  nihil  sit  omnino  ?  Deinde,  cum  mens 
moveatur  ipsa  per  sese,  ut  et  ea  declarant  quse  cogita- 
tione  depingimus,  et  ea  quas  vel  furiosis  vel  dormien- 
tibus  videntur,  nonne  (inquiunt)  verisimile  sit,  sic 
etiam  mentem  moveri,  ut  non  modo  non  internoscat, 
visa  vera  illa  sint,  anne  falsa,  sed  ut  in  his  nihil 
intersit  omnino  ?  ut  si  qui  tremerent  et  exalbescerent 
vel  ipsi  per  se,  motu  mentis  aliquo,  vel  objecta  ter- 
ribili  re  extrinsecus,  nihil  esset,  qui  distingueretur 
tremor  ille  et  pallor,  neque  quidquam  interesset  inter 
intestinum  et  oblatum. 

Postremo,  si  nulla  visa  sunt  probabilia,  quas  falsa 
sint,  alia  ratio  est.  Sin  autem  sunt,  cur  non  etiam, 
quas  non  facile  internoscantur  ?  cur  non  ut  plane 
nihil  intersit  ?  praesertim  cum  ipsi  dicatis,  sapientem 
in  furore  sustinere  se  ab  omni  assensu,  quia  nulla  in 
visis  distinctio  appareat. 

XVI.  Ad  has  omnes  visiones  inanes  Antiochus 
quidem  permulta  dicebat;  et  erat  de  hac  una  re 
unius  diei  disputatio.  Mihi  autem  non  idem  facien- 
dum  puto ;  sed  ipsa  capita  dicenda ;  et  primum  qui- 
dem  hoc  reprehendendum,  quod  captiosissimo  genere 
interrogationis  utuntur ;  quod  genus  minime  in  phi- 
losophia  probari  solet,  cum  aliquid  minutatim  et 
gradatim  additur,  aut  demitur.  Soritas  hos  vocant, 
qui  acervum  efnciunt  uno  addito  grano :  vitiosum 
sane  et  captiosum  genus.  Sic  enim  adscenditis :  Si 
taje  visum  objectum  est  a  Deo  dormienti,  ut  proba- 
bile  sit,  cur  non  etiam  ut  valde  verisimile  ?  cur  deinde 
non,  ut  difficiliter  a  vero  internoscatur  ?  deinde,  ut 
ne  internoscatur  quidem  ?  postremo,  ut  nihil  inter 
hoc  et  illud  intersit?  Huc  si  perveneris,  me  tibi 
primum  quidque  concedente,  meum  vitium  fuerit; 
sin  ipse  tua  sponte  processeris,  tuum. 

Quis  enim  tibi  dederit,  aut  omnia  Deum  posse, 
aut  ita  facturum  esse,  si  possit?  Quomodo  autem 

sumis,  ut,  si  quid  cui  simile  esse  possit,  sequatur,  ut 
etiam  internosci  difficiKter  possit  ?  deinde,  ut  ne  in- 
ternosci  quidem  ?  postremc,  ut  eadem  sint  ?  ut,  si 
lupi  canibus  similes,  eosdem  dices  ad  extremum.  Et 
quidem  honestis  similia  sunt  quaedam  non  honesta, 
et  bonis  non  bona,  et  artificiosis  minime  artificiosa. 
Quid  dubitamus  igitur  affirmare,  nihil  inter  hasc 
interesse  ?  Ne  repugnantia  quidem  videmus  ?  Nihil 
est  enim,  quod  de  suo  genere  in  aliud  genus  trans- 
ferri  possit.  At,  si  efficeretur,  ut  inter  visa  differen- 
tium  generum  nihil  interesset,  reperirentur  qua?  et 
in  suo  genere  essent,  et  in  alieno.  Quod  fieri  qui 
potest  ? 

Omnium  deinde  inanium  visorum  una  depulsio 
est,  sive  illa  cogitatione  informantur  (quod  fieri  so- 
lere  concedimus),  sive  in  quiete,  sive  per  vinum,  sive 
per  insaniam :  nam  ab  omnibus  ejusdem  modi  visis 
perspicuitatem,  quam  mordicus  tenere  debemus, 
abesse  dicemus.  Quis  enim,  cum  sibi  fingit  aliquid, 
et  cogitatione  depingit,  non,  simul  ac  se  ipse  com- 
movit,  atque  ad  se  revocavit,  sentit,  quid  intersit 
inter  perspicua  et  inania  ?  Eadem  ratio  est  somnio- 
rum.  Num  censes  Ennium,  cum  in  hortis  cum  Ser. 
Galba,  vicino  suo,  ambulavisset,  dixisse,  Visus  sum 
mihi  cum  Galba  ambulare  ?  At,  cum  somniavit,  ita 
narravit : 

"  Visus  Homerus  adesse  poeta." 
Idemque  in  Epicharmo  ; 

u  Nam  videbar    somniare    [memet]    esse   mor- 
tuum." 

Itaque,  simul  ut  experrecti  sumus,  visa  illa  contem- 
nimus  ;  neque  ita  habemus,  ut  ea  quae  in  foro  gessi- 
mus. 

XVII.  At  enim,  dum  videntur,  eadem  est  in 
somnis  species  horum,  et  eorum  quae  vigilantes  vide- 
mus.    Plurimum  interest.    Sed  id  omittamus :  illud 

2d3 

enim  dicimus,  non  eamdem  esse  vim  neque  inte- 
gritatem  dormientium  et  vigilantium,  nec  mente, 
nec  sensu.  Ne  vinolenti  quidem  quae  faciunt,  eadem 
approbatione  faciunt,  qua  sobrii :  dubitant,  haesitant, 
revocant  se  interdum  ;  iisque,  quae  videntur,  imbe- 
cillius  assentiuntur  :  cumque  edormiverunt,  illa  visa 
quam  levia  fuerint,  intelligunt.  Quod  idem  contingit 
insanis ;  ut  et,  incipientes  furere,  sentiant  et  dicant, 
aliquid,  quod  non  sit,  id  videri  sibi ;  et,  cum  relax- 
entur,  sentiant,  atque  illa  dicant  Alcmaeonis  : 

"  Sed  mihi  neutiquam  cor  consentit  cum  oculorum 
adspectu." 

At  enim  ipse  sapiens  sustinet  se  in  furore,  ne  appro- 
bet  falsa  pro  veris.  Et  alias  quidem  saepe,  si  aut  in 
sensibus  ipsius  est  aliqua  forte  gravitas  aut  tarditas, 
aut  obscuriora  sunt  quae  videntur,  aut  a  perspiciendo 
temporis  brevitate  excluditur.  Quamquam  totum 
hoc,  sapientem  aliquando  sustinere  assensionem,  con- 
tra  vos  est.  Si  enim  inter  visa  nihil  interesset,  aut 
semper  sustineret,  aut  nunquam.  Sed  ex  hoc  genere 
toto  perspici  potest  levitas  orationis  eoruni,  qui  omnia 
cupiunt  confundere.  Quasrimus  gravitatis,  constan- 
tiae,  firmitatis,  sapientiae  judicium :  utimur  exem- 
plis  somniantium,  furiosorum,  ebriosorum.  Illud  at- 
tendamus,  in  hoc  omni  genere  quam  inconstanter 
loquamur.  Non  enim  proferremus  vino  aut  somno 
oppressos,  aut  mente  captos,  tam  absurde,  ut  tum 
diceremus  interesse  inter  vigilantium  visa  et  sobrio- 
rum  et  sanorum,  et  eorum  qui  essent  aliter  affecti ; 
tum  nihil  interesse. 

Ne  hoc  quidem  cernunt,  omnia  se  reddere  incerta ; 
quod  nolunt  (ea  dico  incerta,  quae  aSrjAa  Grraeci) :  si 
enim  res  se  ita  habeant,  ut  nihil  intersit,  utrum  ita 
cui  videatur,  ut  insano,  an  sano  ;  cui  possit  explora- 
tum  esse  de  sua  sanitate  ?  quod  velle  efficere,  non 
mediocris  insanias  est. 

Similitudines  vero  aut  geminorum,  aut  signorum 

annulis  impressorum,  pueriliter  consectantur.  Quis 
enim  nostrum  similitudines  negat  esse,  cum  eae  plu- 
rimis  in  rebus  appareant  ?  sed,  si  satis  est  ad  tofien- 
dam  cognitionem,  similia  esse  multa  multorum  ;  cur 
eo  non  estis  contenti,  praesertim  concedentibus  nobis  ? 
et  cur  id  potius  contenditis,  quod  rerum  natura  non 
patitur,  ut  non  suo  quidque  genere  sit  tale,  quale 
est  ?  nec  sit  in  duobus  aut  pluribus  nulla  re  differens 
ulla  communitas  ?  ut  [sibi]  sint  et  ova  ovorum,  et  apes 
apium  simillimaB.  Quid  pugnas  igitur?  aut  quid 
tibi  vis  in  geminis  ?  conceditur  enim  similes  esse ; 
quo  contentus  esse  potueras.  Tu  autem  vis  eosdem 
plane  esse,  non  similes  ;  quod  fieri  nullo  modo  potest, 

Deih  confugis  ad  physicos  eos,  qui  maxime  in 
Academia.  irridentur;  a  quibus  ne  tu  quidem  jam 
te  abstinebis :  et  ais  Democritum  dicere,  innumera- 
biles  esse  mundos,  et  quidem  sic  quosdam  inter  se 
non  solum  similes,  sed  undique  perfecte  et  absolute 
ita  pares,  ut  inter  eos  nihil  prorsus  intersit,  et  eos ' 
quidem  innumerabiles :  itemque  homines.  Deinde 
postulas,  ut,  si  mundus  ita  sit  par  alteri  mundo,  ut 
inter  eos  ne  minimum  quidem  intersit,  concedatur 
tibi,  ut  in  hoc  quoque  nostro  mundo  aliquid  alicui 
par  sit,  ut  nihil  differat,  nihil  intersit.  Cur  enim,  inr 
quies,  cum  ex  illis  individuis,  unde  omnia  Democri- 
tus  gigni  affirmat,  in  reliquis  mundis,  et  in  his  qui- 
dem  innumerabilibus,  innumerabiles  Q.  Lutatii  Ca- 
tuli  non  modo  possint  esse,  sed  etiam  sint,  in  hoc 
tanto  mundo  Catulus  alter  non  possit  effici  ? 

XVIII.  Primum  quidem  me  ad  Democritum  vo- 
cas,  cui  non  assentior :  potiusque  refello,  propter  id, 
quod  dilucide  docetur  a  politioribus  physicis,  singu- 
larum  rerum  singulas  proprietates  esse.  Fac  enim 
antiquos  illos  Servilios,  qui  gemini  fuerunt,  tam 
similes,  quam  dicuntur;  num  censes  etiam  eosdem 
fuisse  ?  non  cpgnoscebantur  foris  ;  at  domi :  non  ab 
alienis ;  at  a  suis.  An  non  videmus,  hoc  usu  venire, 
,ut,  quos  nunquam  putassemus  a  nobis  internosci 

posse,  eos,  consuetudine  adhibita,  tam  facile  inter- 
nosceremus,  uti  ne  minimum  quidem  similes  vide- 
rentur  ? 

Hic,  pugnes  licet,  non  repugnabo:  quinetiam 
concedam,  illum  ipsum  sapientem,  de  quo  omnis 
hic  sermo  est,  cum  ei  res  similes  occurrant,  quas  non 
habeat  denotatas,  retenturum  assensum,  nec  unquam 
ulli  viso  assensurum,  nisi  quod  tale  fuerit,  quale 
falsum  esse  non  possit.  Sed  ad  caeteras  res  habet 
quamdam  artem,  qua.  vera  a  falsis  possit  distinguere  : 
et  ad  similitudines  istas  usus  adhibendus  est.  Ut 
mater  geminos  internoscit  consuetudine  oculorum, 
sic  tu  internosces,  si  assueveris. '  Videsne,  ut  in  pro- 
verbio  sit  ovorum  inter  se  similitudo  ?  tamen  hoc 
accepimus,  Deli  fuisse  complures  (salvis  rebus  illis) 
qui  gallinas  alere  permultas  quaestus  causa  solerent : 
hi  cum  ovum  inspexerant,  quae  id  gallina  peperisset, 
dicere  solebant.  Neque  id  est  contra  nos.  Nam  nobis 
satis  est,  ova  illa  internoscere  :  nihil  enim  magis  as- 
sentiri  potest,  hoc  illud  esse,  quam  si  inter  illa  omnino 
nihil  interesset.  Habeo  enim  regulam,  ut  talia  visa 
vera  judicem,  qualia  falsa  esse  non  possint.  Ab  hac 
mihi  non  licet  transversum  (ut  aiunt)  digitum  disce- 
dere,  ne  confundam  omnia.  Veri  enim  et  falsi  non 
modo  cognitio,  sed  et  natura,  tolletur,  si  nihil  erit, 
quod  intersit :  ut  etiam  illud  absurdum  sit,  quod 
interdum  soletis  dicere,  cum  visa  in  animos  impri- 
mantur,  non  vos  id  dicere,  inter  ipsas  impressiones 
nihil  interesse,  sed  inter  species  et  quasdam  formas 
eorum.  Quasi  vero  non  specie  visa  judicentur ;  quae 
fidem  nullam  habebunt,  sublata  veri  et  falsi  nota. 

Illud  vero  perabsurdum,  quod  dicitis,  probabilia 
vos  sequi,  si  re  nulla  impediamini.  Primum  qui  po- 
testis  non  impediri,  cum  a  veris  falsa  non  distent  ? 
deinde  quod  judicium  est  veri,  cum  sit  commune 
falsi  ?  Ex  his  illa  necessario  nata  est  £7ro%>3,  id  est 
assensionis  retentio ;  in  qua  melius  sibi  constitit  Ar- 
cesilas,  si  vera  sunt,  quae  de  Carneade  nonnulli  exis- 

timant.  Si  enim  percipi  nihil  potest  (quod  utrique 
visum  est),  tollendus  assensus  est.  Quid  enim  est 
tam  futile,  quam  quidquam  approbare  non  cogni- 
tum  ?  Carneadem  autem  etiam  heri  audiebamus  so- 
litum  esse  delabi  interdum,  ut  diceret,  opinaturum 
(id  est,  peccaturum)  esse  sapientem.  Mihi  porro  non 
tam  certum  est,  esse  aliquid,  quod  comprehendi  pos- 
sit,  de  quo  jam  nimium  etiam  diu  disputo,  quam 
sapientem  nihil  opinari,  id  est,  nunquam  assentiri 
rei  vel  falsae  vel  incognitce. 

Restat  illud,  quod  dicunt,  veri  inveniendi  causa, 
contra  omnia  dici  oportere,  et  pro  omnibus.  Volo 
igitur  videre,  quid  invenerint.  Non  solemus,  inquit, 
ostendere.  Quae  sunt  tandem  ista  mysteria  ?  aut  cur 
celatis,  quasi  turpe  aliquid,  sententiam  vestram  ?  Ut, 
qui  audient,  inquit,  ratione  potius  quam  auctoritate 
ducantur.  Quid  si  utroque  ?  num  pejus  est  ?  unum 
tamen  illud  non  celant,  nihil  esse,  quod  percipi  pos- 
sit.  An  in  eo  auctoritas  nihil  obest  ?  mihi  quidem 
videtur  vel  plurimum:  quis  enim  ista  tam  aperte 
perspicueque  et  perversa  et  falsa  secutus  esset,  nisi 
tanta  in  Arcesila,  multo  etiam  major  in  Carneade,  et 
copia  rerum,  et  dicendi  vis  fuisset  ? 

XIX.  Haec  Antiochus  fere  et  Alexandriae  tum,  et 
multis  annis  post,  multo  etiam  asseverantius  in  Syria, 
cum  esset  mecum  paulo  ante  quam  est  mortuus.  Sed, 
jam  confirmata  causa,te,  hominem  amicissimum,  (me 
autem  appellabat)  et  aliquct  annis  minorem  natu,  non 
dubitabo  monere  :  Tune,  cum  tantis  laudibus  philo- 
sophiam  extuleris,  Hortensiumque  nostrum  dissen- 
tientem  commoveris,  eam  philosophiam  sequere,  quae 
confundit  vera  cum  falsis,  spoliat  nos  judicio,  privat 
approbatione,  omnibus  orbat  sensibus  ?  Et  Cimme- 
riis  quidem,  quibus  adspectum  solis  sive  Deus  aliquis, 
sive  natura  ademerat,  sive  ejus  loci,  quem  incole- 
bant,  situs,  ignes  tamen  aderant,  quorum  illis  uti 
lumine  Hcebat.  Isti  autem,  quos  tu  probas,  tantis 
ofrusis  tenebris,  ne  scintillam  quidem  ullam  nobis  ad 

dispiciendum  reliquerunt.  Quos  si  sequamur,  iis 
vinculis  simus  adstricti,  ut  nos  commovere  neque- 
amus.  Sublata  enim  assensione,  omnem  et  motum 
animorum,  et  actionem  rerum,  sustulerunt:  quod 
non  modo  recte  fieri,  scd  omnino  fieri,  non  potest, 
Provide  etiam,  ne  uni  tibi  istam  sententiam  minime 
liceat  defendere,  An  tu,  cum  res  occultissimas  ape- 
rueris,  in  lucemque  protuleris,  juratusque  dixeris,  ea 
te  comperisse  (quod  mihi  quoque  licebat,  qui  ex  te 
illa  cognoveram),  negabis  esse  rem  ullam,  quae  co- 
gnosci,  comprehendi,  percipi  possit?  Vide,  qua?so, 
etiam  atque  etiam,  ne  illarum  quoque  rerum  pul- 
cherrimarum  a  te  ipso  minuatur  auctoritas. 

Quae  cum  dixisset  ille,  linem  fecit.  Hortensius 
autem,  vehementer  admirans,  (quod  quidem  perpetuo, 
Lucullo  loquente,  fecerat,  ut  etiam  manus  saepe  tolle- 
ret :  nec  mirum :  nam  nunquam  arbitror  contra 
Academiam  dictum  esse  subtilius)  me  quoque,  jo- 
cansne,  an  ita  sentiens,  (non  enim  satis  intelligebam) 
coepit  hortari,  ut  sententia  desisterem. 

Tum  mihi  Catulus,  Si  te,  inquit,  Luculli  oratio 
flexit,  quae  est  habita  memoriter,  accurate,  copiose ; 
taceo ;  neque  te,  quo  minus,  si  tibi  ita  videatur,  sen- 
tentiam  mutes,  deterrendum  puto.  Illud  vero  non 
censuerim,  ut  ejus  auctoritate  moveare.  Tantum 
enim  non  te  modo  monuit,  inquit,  arridens,  ut  ca- 
veres,  ne  quis  improbus  tribunus  plebis  (quorum 
vides  quanta  copia  semper  futura  sit)  arriperet  te,  et 
in  concione  quaareret,  qui  tibi  constares,  cum  idem 
negares  quidquam  certi  posse  reperiri,  idem  te  com- 
perisse  dixisses.  Hoc,  quaeso,  ne  te  terreat.  De  causa 
autem  ipsa,  malim  quidem  te  ab  hoc  dissentire.  Sin 
cesseris,  non  magnopere  mirabor  :  memini  enim  An- 
tiochum  ipsum,  cum  annos  multos  talia  sensisset, 
simul  ac  visum  sit,  sententia  destitisse.  Haec  cum 
dixisset  Catulus,  me  omnes  intueri. 

XX.  Tum  ego,  non  minus  commotus,  quam  soleo 
in  causis  majoribus,  hujusmodi  quadam  oratione  sum 


ACADEMICORUM  Lib.  II.  Cap.  20.  311 

exorsus :  Me,  Catule,  oratio  Luculli  de  ipsa,  re  ita 
movit,  ut  doeti  hominis,  et  copiosi,  et  parati,  et  nihil 
prastereuntis  eorum  quae  pro  illa  causa  dici  possent, 
non  tamen  ut  ei  respondere  posse  diffiderem.  Aucto- 
ritas  autem  tanta  plane  me  movebat,  nisi  tu  opposu- 
isses  non  minorem  tuam.  Aggrediar  igitur,  si  pauca 
ante,  quasi  de  fama  mea,  dixero. 

Ego  enim  si,  aut  ostentatione  aliqua  adductus, 
aut  studio  certandi,  ad  hanc  potissimum  philoso- 
phiam  me  applicavi;  non  modo  stultitiam  meam, 
sed  etiam  mores,  et  naturam  condemnandam  puto. 
Nam,  si  in  minimis  rebus  pertinacia  reprehenditur, 
calumnia  etiam  coercetur ;  ego,  de  omni  statu  consi- 
lioque  totius  vitae,  aut  certare  cum  aliis  pugnaciter, 
aut  frustrari  cum  alios,  tum  etiam  me  ipsum,  velim  ? 
Itaque,  nisi  ineptum  putarem,  in  tali  disputatione  id 
facere,  quod,  cum  de  republica  disceptatur,  fieri  in- 
terdum  solet ;  jurarem  per  Jovem,  Deosque  penates, 
me  et  ardere  studio  reperiendi,  et  ea  sentire,  quae 
dicerem.  Qui  enim  possum  non  cupere  verum  inve- 
nire,  cum  gaudeam,  si  simile  veri  quid  invenerim  ? 
Sed,  ut  hoc  pulcherrimum  esse  judicem,  vera  videre ; 
sic,  pro  veris  probare  falsa,  turpissimum  est.  Nec 
tamen  ego  is  sum,  qui  nihil  unquam  falsi  approbem, 
qui  nunquam  assentiar,  qui  nihil  opiner  :  sed  quaeri- 
mus  de  sapiente.  Ego  vero  ipse  et  magnus  quidem 
sum  opinator  (non  enim  sum  sapiens),  et  meas  cogi- 
tationes  sic  dirigo,  non  ad  illam  parvulam  Cynos- 
uram, 

u  Qua.  fidunt  duce  nocturna  Phcenices  in  alto," 

ut  ait  Aratus ;  eoque  directius  gubernant,  quod  eam 
tenent, 

"  Quse,  cursu  interiore,  brevi  convertitur  orbe ;" 

sed  ad  Helicen,  et  clarissimos  Septemtriones,  id  est, 
rationes  has,  latiore  specie,  non  ad  tenue  elimatas. 
Eo  fit,  ut  errem  et  vager  latius.  Sed  non  de  me  (ut 

dixi)  sed  de  sapiente,  quaeritur.  Visa  enim  ista,  cum 
acriter  mentem  sensumve  pepulerunt,  accipio ;  hisque 
interdum  etiam  assentior ;  nec  percipio  tamen.  Nihil 
enim  arbitror  posse  percipi.  Non  sum  sapiens  :  ita-. 
que  visis  cedo,  neque  possum  resistere.  Sapientis  au- 
tem  hanc  censet  Arcesilas  vim  esse  maximam,  Zeno- 
ni  assentiens,  cavere  ne  capiatur ;  ne  fallatur,  videre. 
Nihil  est  enim  ab  ea  cogitatione,  quam  habemus  de 
gravitate  sapientis,  errore,  levitate,  temeritate  dis- 
junctius. 

Quid  igitur  loquar  de  firmitate  sapientis  ?  quem 
quidem  nihil  opinari  tu  quoque,  Luculle,  concedis. 
Quod  quoniam  a  te  probatur,  (ut  praepostere  tecum 
agam ;  mox  referam  me  ad  ordinem)  haec,  primum, 
conclusio  quam  habeat  vim,  considera. 

XXI.  Si  ulli  rei  sapiens  assentietur  unquam,  ali- 
quando  etiam  opinabitur  :  nunquam  autem  opinabi- 
tur :  nulli  igitur  rei  assentietur.  Hanc  conclusionem 
Arcesilas  probabat :  confirmabat  enim  et  primum,  et 
secundum.  Carneades  nonnunquam  secundum  illud 
dabat,  assentiri  aliquando.  Ita  sequebatur  etiam  opi- 
nari;  quod  tu  non  vis,  et  recte,  ut  mihi  videris. 
Sed  illud  primum,  sapientem,  si  assensurus  esset, 
etiam  opinaturum,  falsum  esse  et  Stoici  dicunt,  et 
eorum  adstipulator  Antiochus :  posse  enim  eum  falsa 
a  veris,  et  quae  non  possint  percipi,  ab  iis  quae  pos- 
sint,  distinguere.  Nobis  autem,  primum,  etiamsi 
quid  percipi  possit,  tamen  ipsa  consuetudo  assentiendi 
periculosa  esse  videtur  et  lubrica. 

Quamobrem,  cum  tam  vitiosum  esse  constet,  as- 
sentiri  quidquam  aut  falsum  aut  incognitum  ;  susti- 
nenda  est  potius  omnis  assensio,  ne  praecipitet,  si 
temere  processerit.  Ita  enim  finitima  sunt  falsa  veris, 
eaque  quae  percipi  non  possunt,  iis  quae  possunt, 
(si  modo  ea  sunt  quaedam :  jam  enim  videbimus)  ut 
tam  praecipitem  in  locum  non  debeat  se  sapiens  com- 
mittere.  Sin  autem,  omnino  nihil  esse,  quod  percipi 
possit,  a  me  sumsero,  et,  quod  tu  mihi  das,  accepero. 

sapientem  nihil  opinari ;  effectum  illutl  erit,  sapien- 
tem  assensus  omnes  cohibiturum :  ut  tibi  videndum 
sit,  idne  malis,  an  aliquid  opinaturum  esse  sapien- 
tem.  Neutrum,  inquies,  illorum.  Nitamur  igitur, 
nihil  posse  percipi :  etenim  de  eo  omnis  est  contro- 
versia. 

XXII.  Sed  prius  pauca  cum  Antiocho,  qui  haec 
ipsa,  quae  a  me  defenduntur,  et  didicit  apud  Philo- 
nem  tam  diu,  ut  constaret  diutius  didicisse  neminem, 
et  scripsit  de  his  rebus  acutissime,  et  idem  haec  non 
acrius  accusavit  in  senectute,  quam  antea  defensita- 
verat.  Quamvis  igitur  fuerit  acutus,  ut  fuit,  tamen 
inconstantia,  levatur  auctoritas.  Quis  [inquam]  enim 
iste  dies  illuxerit,  qusero,  qui  illi  ostenderit,  eam, 
quam  multos  annos  esse  negavisset,  veri  et  falsi 
notam  ?  Excogitavit  aliquid  ?  eadem  dicit,  quae 
Stoici :  pcenituit  eum  illa  sensisse  ?  cur  non  se 
transtulit  ad  alios,  et  maxime  ad  Stoicos  ?  eorum 
enim  erat  propria  ista  dissensio.  Quid  ?  eum  Mne- 
sarchi  pcenitebat  ?  quid  ?  Dardani  ?  qui  erant  Athe- 
nis  tum  principes  Stoicorum.  Nunquam  a  Philone 
discessit,  nisi  posteaquam  ipse  ccepit,  qui  se  audirent, 
habere. 

Unde  autem  subito  vetus  Academia  revocata  est  ? 
Nominis  dignitatem  videtur,  cum  a  re  ipsa  descisceret, 
retinere  voluisse  ;  quod  erant,  qui  illum  gloriae  causa, 
facerent  sperare,  etiam  fore,  ut  ii,  qui  se  sequerentur, 
Antiochii  vocarentur.  Mihi  autem  magis  videtur  non 
potuisse  sustinere  concursum  omnium  philosopho- 
rum :  etenim  de  caeteris  sunt  inter  illos  nonnulla 
communia:  haec  Academicorum  est  una  sententia, 
quam  reliquorum  philosophorum  nemo  probet.  lta- 
que  cessit :  et  ut  ii,  qui  [sub  Novis]  solem  non  fe- 
runt,  item  ille,  cum  aestuaret,  veterum,  ut  Maenia- 
norum,  sic  Academicorum,  umbram  secutus  est. 

Quoque  solebat  uti  argumento  tum,  cum  ei  place- 
bat,  nihil  posse  percipi,  cum  quaereret,  Dionysius 

{Philos.)  vol.  ii.  2  E 

ille  Ileracleotes  utrum  comprehcndisset  certa  illa 
nota,  qua  assentiri  dicitis  oportere,  illudne,  quod 
multos  annos  tenuisset,  Zenonique  magistro  credi- 
disset,  honestum  quod  esset,  id  bonum  solum  esse  ; 
an,  quod  postea  defensitavisset,  honesti  inane  nomen 
esse,  voluptatem  esse  summum  bonum  ;  qui  ex  il- 
lius  commutata  sententia  docere  vellet,  nihil  ita  sig- 
nari  in  animis  nostris  a  vero  posse,  quod  non  eodem 
modo  possit  a  falso ;  is  curavit,  quod  argumentum 
ex  Dionysio  ipse  sumsisset,  ex  eo  caeteri  sumerent. 

XXIII.  Sed  cum  hoc  alio  loco  plura  ;  nunc  ad 
ea,  quae  a  te,  Luculle,  dicta  sunt :  et  primum,  quod 
initio  dixisti,  videamus,  quale  sit :  similiter  a  nobis 
de  antiquis  philosophis  commemorari,  atque  seditiosi 
solerent  claros  viros,  sed  tamen  populares  aliquos, 
nominare.  Illi,  cum  res  non  bonas  tractent,  similes 
bonorum  videri  volunt :  nos  autem  dicimus,  ea  no- 
bis  videri,  quae  vosmetipsi  nobilissimis  philosophis 
placuisse  conceditis.  Anaxagoras  nivem  nigram 
dixit  esse  :  ferres  me,  si  ego  idem  dicerem  ?  tu,  ne 
si  dubitarem  quidem.  At  quis  est  hic  ?  num  so- 
phistes  ?  (sic  enim  appellantur  ii,  qui,  ostentationis 
aut  quaestus  causa,  philosophantur :)  maxima  fuit 
et  gravitatis  et  ingenii  gloria. 

Quid  loquar  de  Democrito  ?  quem  cum  eo  con- 
ferre  possumus,  non  modo  ingenii  magnitudine,  sed 
etiam  animi  ?  qui  ita  sit  ausus  ordiri,  Haec  loquor 
de  universis.  Nihil  excipit,  de  quo  non  profiteatur. 
Quid  enim  esse  potest  extra  universa  ?  Quis  hunc 
philosophum  non  anteponit  Cleanthi,  Chrysippo,  re- 
liquisque  inferioris  aetatis  ?  qui  mihi,  cum  illo  colla- 
ti,  quintae  classis  videntur.  Atque  is  non  hoc  dicit, 
quod  nos,  qui  veri  esse  aliquid  non  negamus,  percipi 
posse  negarnus  :  ille  verum  esse  plane  negat :  esse 
sensus  quidem  [sed]  obscuros  dicit,  [et]  tenebricosos : 
(sic  enim  appellat  eos  is,  qui  hunc  maxime  est  ad- 
miratus,  Chius  Metrodorus,  initio  libri,  qui  est  de 

natura.)  Nego,  inquit,  scire  nos,  sciamusne  aliquid, 
an  nihil  sciamus ;  ne  idipsum  quidem  nescire,  an 
scire,  nec  omnino,  sitne  aHquid,  an  nihil  sit. 

Furere  tibi  Empedocles  videtur  ;  at  mihi  dignissi- 
mum  rebus  iis,  de  quibus  loquitur,  sonum  fundere. 
Num  ergo  is  excaecat  nos,  aut  orbat  sensibus,  si  pa- 
rum  magnam  vim  censet  in  iis  esse  ad  ea,  quae  sub 
eos  subjecta  sunt,  judicanda  ?  Parmenides,  Xeno- 
phanes,  minus  bonis  quamquam  versibus,  sed  tamen 
illis  versibus  increpant  eorum  arrogantiam,  quasi 
irati,  qui,  cum  sciri  nihil  possit,  audeant  se  scire  di- 
cere.  Et  ab  his  aiebas  removendum  Socratem  et  Pla- 
tonem.  Cur  ?  An  de  ullis  certius  possum  dicere  ? 
Vixisse  cum  his  equidem  videor  :  ita  multi  sermones 
perscripti  sunt,  e  quibus  dubitari  non  possit,  quin 
Socrati  nihil  sit  visum  sciri  posse.  Excepit  unum 
tantum,  "  scire  se,  nihil  se  scire  :"  nihil  amplius. 
Quid  dicam  de  Platone  ?  qui  certe  tam  multis  libris 
haec  persecutus  non  esset,  nisi  probavisset :  ironiam 
enim  alterius,  perpetuam  praasertim,  nulla  fuit  ratio 
persequi. 

XXIV.  Videorne  tibi,  non  ut  Saturninus,  nomi- 
nare  modo  illustres  homines,  sed  etiam  imitari  nun- 
quam,  nisi  clarum,  nisi  nobilem  ?  Atqui  habebam 
molestos  vobis,  sed  minutos,  Stilponem,  Diodorum, 
Alexinum,  quorum  sunt  contorta  et  aculeata  quae- 
dam  sophismata  :  sic  enim  appellantur  fallaces  con- 
clusiunculae.  Sed  quid  eos  colligam,  cum  habeam 
Chrysippum,  qui  fulcire  putatur  porticum  Stoico- 
rum  ?  Quam  multa  ille  contra  sensus,  quam  multa 
contra  omnia  quae  in  consuetudine  probantur  !  At  dis- 
solvit  idem.  Mihi  quidem  non  videtur :  sed  dissolve- 
rit  sane  :  certe  tam  multa  non  collegisset,  quae  nos 
fallerent  probabilitate  magna,  nisi  videret,  his  resisti 
non  facile  posse. 

Quid  Cyrenaei  videntur  ?  minime  contemti  philo- 
sophi ;  qui  negant  esse  quidquam,  quod  percipi  pos- 
sit  extrinsecus ;  ea  se  sola  percipere,  quae  tactu  inti- 

mo  sentiant,  ut  dolorem,  ut  voluptatem  :  neque  se, 
quo  quid  colore  aut  quo  sono  sit,  scire,  sed  tantum 
sentire,  affici  se  quodammodo. 

Satis  multa  de  auctoribus :  quamquam  ex  me 
quaesieras,  nonne  putarem,  post  illos  veteres,  tot  sae- 
culis,  inveniri  verum  potuisse,  tot  ingeniis  tantisque 
studiis  quaerentibus.  Quid  inventum  sit,  paulo  post 
videro,  te  ipso  quoque  judice.  Arcesilam  vero  non 
obtrectandi  causa  cum  Zenone  pugnavisse,  sed  ve- 
rum  invenire  voluisse,  sic  intelligitur.  Nemo,  in- 
quam,  superiorum  non  modo  expresserat,  sed  ne 
dixerat  quidem,  posse  hominem  nihil  opinari :  nec 
solum  posse,  sed  ita  necesse  esse  sapienti.  Visa  est 
Arcesilae  cum  vera  sententia,  tum  honesta,  et  digna 
sapiente.  Quaesivit  de  Zenone  fortasse,  quid  futurum 
esset,  si  nec  percipere  quidquam  posset  sapiens,  nec 
opinari  sapientis  esset.  Ille,  credo,  Nihil  opinatur ; 
quoniam  esset,  quod  percipi  posset.  Quid  ergo  id  es- 
set  ?  Visum,  credo.  Quale  igitur  visum  ?  tum  illum  ita 
deflnivisse,  Ex  eo  quod  esset,  sicut  esset,  impressum, 
et  signatum,  et  effictum.  Post  requisitum,  etiamne, 
si  ejusmodi  esset  visum  verum,  quale  vel  falsum. 
Hic  Zenonem  vidisse  acute,  nullum  esse  visum  quod 
percipi  posset,  si  id  tale  esset  ab  eo  quod  est,  ut 
ejusdemmodi,  ab  eo  quod  non  est,  posset  esse.  Recte 
consensit  Arcesilas ;  ad  definitionem  additum  :  Ne- 
que  enim  falsum  percipi  posse,  neque  verum,  si  esset 
tale,  quale  vel  falsum. 

Incubuit  autem  in  eas  disputationes,  ut  doceret, 
nullum  tale  esse  visum  a  vero,  ut  non  ejusdemmodi 
etiam  a  falso  posset  esse.  Haec  autem  est  una  con- 
tentio,  quae  adhuc  permanserit :  nam  illud,  nulli  rei 
assensurum  esse  sapientem,  nihil  ad  hanc  controver- 
siam  pertinebat.  Licebat  enim  nihil  percipere,  et  ta- 
men  opinari;  quod  a  Carneade  dicitur  probatum. 
Equidem  Clitomacho  plus,  quam  Philoni  aut  Metro- 
doro,  credens,  hoc  magis  ab  eo  disputatum  quam  pro- 
batum  puto, 

XXV.  Sed  id  omittamus.  Illud  certe,  opinatione 
et  perceptione  sublata,  sequitur,  omnium  assensio- 
num  retentio :  ut,  si  ostendero,  nihil  posse  percipi, 
tu  concedas  nunquam  assensurum  esse. 

Quid  ergo  est,  quod  percipi  possit,  si  ne  sensus 
quidem  vera  nuntiant  ?  quos  tu,  Luculle,  communi 
loco  defendis :  quod  ne  [icl]  facere  posses,  idcirco  heri, 
non  necessario  loco,  contra  sensus  tam  multa  dixe- 
ram.  Tu  autem  te  negas  infracto  remo,  neque  co- 
lumbae  collo,  commoveri.  Primum  cur  ?  nam  et  in 
remo  sentio  non  esse  id,  quod  videatur ;  et  in  colum- 
ba  plures  videri  colores,  nec  esse  plus  uno.  Deinde 
nihilne  praeterea  diximus  ?  maneant  illa  omnia :  la- 
cerat  ista  causa  ;  veraces  suos  esse  sensus  dicit.  Igi- 
tur  semper  auctorem  habes  eum,  qui  magno  suo 
periculo  causam  agat.  Eo  enim  rem  demittit  Epicu- 
rus,  si  unus  sensus  semel  in  vita  mentitus  sit,  nulli 
unquam  esse  credendum.  Hoc  est  verum  esse,  con- 
fidere  suis  testibus,  et  importune  insistere  ?  Itaque 
Timagoras  Epicureus  negat  sibi  unquam,  cum  ocu- 
lum  torsisset,  duas  ex  lucerna.  flammulas  esse  visas  : 
opinionis  enim  esse  mendacium,  non  oculorum : 
quasi  quaeratur,  quid  sit,  non  quid  videatur.  Sed  hic 
quidem  majorum  similis. 

Tu  vero,  qui  visa  sensibus  alia  vera  dicas  esse, 
alia  falsa,  qui  ea  distinguis  ?  Desine,  quaeso,  commu- 
nibus  locis  :  domi  nobis  ista  nascuntur.  Si  quis  Deus 
te  interroget,  sanis  modo  et  integris  sensibus,  num 
amplius  quid  desideras  ?  quid  respondeas  ?  Utinam 
quidem  roget !  Audiat,  quam  nobiscum  male  ege- 
rit.  Ut  enim  vera  videamus,  quam  longe  videmus  ? 
Ego  Catuli  Cumanam  ex  hoc  loco  regionem  video  ; 
Pompeianum  non  cerno :  neque  quidquam  inter- 
jectum  est,  quod  obstet :  sed  intendi  longius  acies 
non  potest.  O  praeclarum  prospectum  !  Puteolos  vi- 
demus :  at  familiarem  nostrum  Avianum,  fortasse 
in  porticu  Neptuni  ambulantem,  non  videmus.  At 
ille  nescio  qui,  qui  in  scholis  nominari  solet,  mille  et 

octoginta  stadia  quod  abesset,  videbat ;  quaedam  vo- 
lucres  longius.  Responderem  igitur  audacter  isti  ves-? 
tro  Deo,  me  plane  his  oculis  non  esse  contentum. 
Dicet  me  acrius  videre,  quam  ullos  pisces  fortasse ; 
qui  neque  videntur  a  nobis,  et  nunc  quidem  sub  ocu- 
lis  sunt ;  neque  ipsi  nos  suspicere  possunt.  Ergo,  ut 
aliis  aqua,  sic  nobis  aer  crassus,  ofTunditur.  At  am- 
plius  non  desideramus.  Quid  ?  talpam  ?  non  deside- 
rare  lumen  putas  ?  neque  tam  quereretur  cum  Deo, 
quod  parum  longe,  quam  quod  falsum  videret.  Vi- 
desne  navem  illam  ?  Stare  nobis  videtur ;  at  iis,  qui 
in  navi  sunt,  moveri  haec  villa.  Quaere  rationem,  cur 
ita  videatur :  quam  ut  maxime  inveneris,  (quod 
haud  scio,  an  non  possis)  non  tu  verum  testem  ha- 
bere,  sed  eum,  non  sine  causa,  falsum  testimonium 
dicere  ostenderis. 

XXVI.  Quid  ego  de  navi  ?  vidi  enim  a  te  remum 
contemni :  majora  fortasse  quaeris.  Quid  potest  esse 
sole  majus  ?  quem  mathematici  amplius  duodevi- 
ginti  partibus  confirmant  majorem  esse,  quam  ter- 
ram.  Quantulus  nobis  videtur  ?  mihi  quidem  quasi 
pedalis.  Epicurus  autem  posse  putat  etiam  minorem 
esse  eum,  quam  videatur,  sed  non  multo  :  ne  majo- 
rem  quidem  multo  putat  esse,  vel  tantum  esse,  quan- 
tus  videatur :  ut  oculi  aut  nihil  mentiantur,  aut  non 
multum  mentiantur.  Ubi  igitur  illud  est,  "  scmelV 
Sed  ab  hoc  credulo,  qui  nunquam  sensus  mentiri 
putat,  discedamus  ;  qui  ne  nunc  quidem,  cum  ille 
sol,  qui  tanta  incitatione  fertur,  ut,  celeritas  ejus 
quanta  sit,  ne  cogitari  quidem  possit,  tamen  nobis 
stare  videatur. 

Sed,  ut  minuam  controversiam,  videte,  quaeso, 
quam  in  parvulis  sitis.  Quatuor  sunt  capita,  quae 
concludant,  nihil  esse,  quod  nosci,  percipi,  compre- 
hendi  possit ;  de  quo  haec  tota  quaestio  est.  E  quibus 
primum  est,  esse  aliquod  visum  falsum  ;  secundum, 
non  posse  id  percipi ;  tertium,  inter  quae  visa  nihil 
intersit,  fieri  non  posse,  ut  eorum  alia  percipi  possint, 

alia  non  possint ;  quartum,  nullum  esse  visum  verum 
a  sensu  profectum,  eui  non  appositum  sit  visum  aliud 
quod  ab  eo  nihil  intersit,  quodque  percipi  non  possit. 

Horum  quatuor  capitum  secundum  et  tertium 
omnes  concedunt.  Primum  Epicurus  non  dat.  Vos, 
quibuscum  res  est,  id  quoque  conceditis.  Omnis 
pugna  de  quarto  est. 

Qui  igitur  P.  Servilium  Geminum  videbat,  si 
Quintum  se  videre  putabat,  incidebat  in  ejusmodi  vi- 
sum,  quod  percipi  non  posset ;  quia  nulla  nota  ve- 
rum  distinguebatur  a  falso  :  qua  distinctione  sublata, 
quam  haberet,  in  C.  Cotta  (qui  bis  cum  Gremino 
consul  fuit)  agnoscendo,  ejusmodi  notam,  quag  falsa 
esse  non  posset  ?  Negas  tantam  similitudinem  in  re- 
rum  natura  esse.  Pugnas  omnino,  sed  cum  adversa- 
rio  facili.  Ne  sit  sane:  videri  certe  potest.  Fallet 
igitur  sensum  :  et,  si  una  fefellerit  similitudo,  dubia 
omnia  reddiderit.  Sublato  enim  judicio  illo,  quo 
oportet  agnosci ;  etiam  si  ipse  erit,  quem  videris,  qui 
tibi  videtur,  tamen  non  ea  nota  judicabis,  qua  dicis 
oportere,  ut  non  possit  esse  ejusdemmodi  falsa. 
Quando  igitur  potest  tibi  P.  Geminus,  Quintus  vi- 
deri,  quid  habes  explorati,  cur  non  possit  tibi  Cotta 
videri,  qui  non  sit,  quoniam  aliquid  videtur  esse, 
quod  non  est  ? 

Omnia  dicis  sui  generis  esse;  nihil  esse  idem, 
quod  sit  aliud.  Stoicum  est  quidem,  nec  admodum 
credibile,  nullum  esse  pilum  omnibus  rebus  talem, 
qualis  sit  pilus  alius,  nullum  granum.  Haec  refelli 
possunt :  sed  pugnare  nolo.  Ad  id  enim,  quod  agi* 
tur,  nihil  interest,  omnibusne  partibus  visa  res  nihil 
flifferat,  an  internosci  non  possit,  etiam  si  differat : 
sed,  si  hominum  similitudo  tanta  esse  non  potest,  ne 
signorum  quidem  ?  Dic  mihi,  Lysippus  eodem  a?re, 
eadem  temperatione,  eodem  caelo,  aqua,  ca3teris 
omnibus,  centum  Alexandros  ejusdemmodi  facere 
non  posset  ?  Qua  igitur  notione  discerneres  ?  Quid 
si  in  ejusdemmodi  cera  centum  sigilla  hoc  annulo 

impressero  ?  ecquae  poterit  in  agnoscendo  esse  di- 
stinctio  ?  an  tibi  erit  quaerendus  annularius  aliquis, 
quoniam  gallinarium  invenisti  Deliacum  illum,  qui 
ova  agnosceret  ? 

XXVII.  Sed  adhibes  artem  advocatam  etiam  sen- 
sibus.  Pictor  videt,  quae  nos  non  videmus  :  et,  simul 
inflavit  tibicen,  a  perito  carmen  agnoscitur.  Quid  ? 
hoc  nonne  videtur  contra  te  valere,  si,  sine  magnis 
artificiis,  (ad  quae  pauci  accedunt,  nostri  quidem  ge- 
neris,  admodum)  nec  videre,  nec  audire  possumus  ? 
Jam  illa  praeclara,  quanto  artificio  esset  sensus  nos- 
tros,  mentemque,  et  totam  constructionem  hominis 
fabricata  natura,  cur  non  extimescam  opinandi  teme- 
ritatem  ?  Etiamne  hoc  affirmare  potes,  Luculle,  esse 
aliquam  vim,  cum  prudentia  et  consilio  scilicet,  quae 
finxerit,  vel  (ut  tuo  verbo  utar)  quae  fabricata  sit, 
hominem  ?  Qualis  ista  fabrica  est  ?  ubi  adhibita  ? 
quando  ?  cur  ?  quo  modo  ?  Tractantur  ista  inge- 
niose :  disputantur  etiam  eleganter.  Denique  vide- 
antur  sane,  ne  affirmentur  modo.  Sed  de  physicis 
mox,  et  quidem  ob  eam  causam,  ne  tu,  qui  idem  me 
facturum  paulo  ante  dixeris,  videare  mentitus.  Sed 
ut  ad  ea,  quae  clariora  sunt,  veniam  :  res  jam  uni- 
versas  profundam ;  de  quibus  volumina  impleta 
sunt,  non  a  nostris  solum,  sed  etiam  a  Chrysippo  :  de 
quo  queri  solent  Stoici,  dum  studiose  omnia  conqui- 
sierit  contra  sensus  et  perspicuitatem,  contraque  om- 
nem  consuetudinem,  contraque  rationem,  ipsum,  sibi 
respondentem,  inferiorem  fuisse :  itaque  ab  eo  arma- 
tum  esse  Carneadem. 

Ea  sunt  ejusmodi,  quae  a  te  diligentissime  tractata 
sunt.  Dormientium,  et  vinolentorum,  et  furiosorum, 
visa  imbecilliora  esse  dicebas,  quam  vigilantium,  sic- 
corum,  sanorum :  quo  modo  ?  quia,  cum  experrec- 
tus  esset  Ennius,  non  diceret  se  vidisse  Homerum, 
sed  visum  esse :  Alcmaeo  autem, 

"  Sed  mihi  neutiquam  cor  consentit." 

Similia  de  vinolentis.  Quasi  quisquam  neget,  et  qui 
experrectus  sit,  eum  somnia ;  et,  cujus  furor  conse- 
derit,  putare  non  fuisse  ea  vera,  quae  essent  sibi  visa 
in  furore.  Sed  non  id  agitur :  tum,  cum  videntur, 
quo  modo  videantur,  id  quaeritur  :  nisi  vero  Ennium 
non  putamus  ita  totum  LUud  audivisse, 

"  O  pietas  animi"  ..... 

(si  modo  id  somniavit)  ut  si  vigilans  audiret :  exper- 
rectus  enim  potuit  illa  visa  putare,  ut  erant,  et  som- 
nia :  dormienti  vero,  aeque  ac  vigilanti,  probabantur. 
Quid  ?  Iliona  somno  illo, 

"  Mater,  te  appello  " 

nonne  ita  credit  filium  locutum,  ut  experrecta  etiam 
crederet  ?  unde  enim  illa  ? 

"  Age,  adsta ;  mane  ;  audi ;  itera  dum  eademmet 
ista  mihi :" 

num  videtur  minorem  habere  visis,  quam  vigilantes, 
fidem? 

XXVIII.  Quid  loquar  deinsanis  ?  qualis  tandem 
fuit  affinis  tuus,  Catule,  Tuditanus  ?  quisquam  sa- 
nissimus  tam  certa  putat,  quae  videt,  quam  is  putabat, 
quae  videbantur  ?  quid  ille,  qui, 

"  Video,  video  te  vivum,  Ulysses,  dum  licet :" 

nonne  etiam  bis  exclamavit  se  videre,  cum  omnino 
non  videret  ?  Quid  ?  apud  Euripidem  Hercules, 
cum,  ut  Eurysthei  filios,  ita  suos  configebat  sagittis  ; 
cum  uxorem  interimebat,  cum  conabatur  etiam  pa- 
trem  ;  non  perinde  movebatur  falsis,  ut  veris  move- 
retur  ?  Quid  ?  ipse  Alcmaeo  tuus,  qui  negat  cor 
sibi  cum  oculis  consentire,  nonne  ibidem,  incitato  fu- 
rore, 

"  Unde  haec  flamma  oritur  ?" 

et  Ula  deinceps, 

"  Incede,  incede ;  adsunt,  adsunt :  me,  me  ex- 
petunt." 

Quid  ?  cum  virginis  fidem  implorat : 

"  Fer  mi  auxilium  :  pestem  abige  a  me : 
Flammiferam  hanc  vim,  quae  me  excruciat. 
Co^rulese,  incinctae  igni,  incedunt : 
Circumstant  cum  ardentibus  taedis." 

Num  dubitas,  quin  sibi  haec  videre  videatur  ?  item- 
que  caetera  : 

"  Intendit  crinitus  Apollo 
Arcum  auratum,  luna.  innixus. 
Diana  facem  jacit  a  laeva." 

Qui  magis  haec  crederet,  si  essent,  quam  credebat, 
quia  videbantur  ?  Apparet  enim  jam  cor  cum  ocu- 
lis  consentire.  Omnia  autem  haec  proferuntur,  ut 
illud  efficiatur,  quo  certius  nihil  potest  esse:  inter 
visa  vera  et  falsa,  ad  animi  assensum,  nihil  interesse. 
Vos  autem  nihil  agitis,  cum  falsa  illa  vel  furiosorum 
vel  somniantium,  recordatione  ipsorum,  refellitis. 
JsTon  enim  id  quaeritur,  qualis  recordatio  fieri  soleat 
eorum  qui  experrecti  sint,  aut  eorum  qui  furere 
destiterint ;  sed  qualis  visio  fuerit,  aut  furentium  aut 
somniantium,  tum  cum  commovebantur.  Sed  abeo 
a  sensibus. 

Quid  est,  quod  ratione  percipi  possit  ?  Dialecticam 
inventam  esse  dicitis,  veri  et  falsi  quasi  disceptatri- 
cem,  et  judicem.  Cujus  veri  et  falsi  ?  et  in  qua  re  ? 
In  geometriane,  quid  sit  verum  vel  falsum,  dialecti- 
cus  judicabit,  an  in  literis,  aut  in  musicis  ?  At  ea 
non  novit.  In  philosophia  igitur  ?  Sol  quantus  sit, 
quid  ad  illum  ?  quod  sit  summum  bonum,  quid  ha- 
bet,  ut  queat  judicare  ?  quid  igitur  judicabit  ?  Quae 
conjunctio,  quaa  disjunctio  vera  sit,  quid  ambigue 
dictum  sit,  quid  sequatur  quamque  rem,  quid  repug- 

net  ?  Si  haec,  et  horum  simiiia,  judicat,  de  se  ipsa 
judicat :  plus  autem  pollicebatur :  nam  haec  quidem 
judicare,  ad  cseteras  res,  quae  sunt  in  philosophia 
multae  atque  magnae,  non  est  satis.  Sed,  quoniam 
tantum  in  ea  arte  ponitis,  videte,  ne  contra  vos  tota 
nata  sit :  quae  primo  progressu  festive  tradit  elemen- 
ta  loquendi,  et  ambiguorum  intelligentiam,  conclu- 
dendique  rationem :  tum,  paucis  additis,  venit  ad 
soritas,  lubricum  sane,  et  periculosum  locum :  quod 
tu  modo  dicebas  esse  vitiosum  interrogandi  genus. 

XXIX.  Quid  ergo?  istius  vitii  num  nostra  culpa 
est  ?  rerum  natura  nullam  nobis  dedit  cognitionem 
iinium,  ut  ulla  in  re  statuere  possimus,  quatenus : 
nec  hoc  in  acervo  tritici  solum,  unde  nomen  est,  sed 
nulla  omnino  in  re  minutatim  [interrogati,]  dives, 
pauper ;  clarus,  obscurus  sit ;  multa,  pauca;  magna, 
parva ;  longa,  brevia ;  lata,  angusta ;  quanto  aut 
addito,  aut  demto,  certum  respondeamus,  non  ha- 
bemus. 

At  vitiosi  sunt  soritse.  Frangite  igitur  eos,  si  po- 
testis,  ne  molesti  sint :  erunt  enim,  nisi  cavetis.  Cau- 
tum  est,  inquit.  Placet  enim  Chrysippo,  cum  grada- 
tim  interrogetur,  verbi  causa,  tria,  pauca  sint,  anne 
multa;  aliquanto  prius,  quam  ad  multa  perveniat, 
quiescere,  id  est,  quod  ab  iis  dicitur,  ^o-u^a^e<v.  Per 
me,  vel  stertas  licet,  inquit  Carneades,  non  modo 
quiescas.  Sed  quid  proficit?  sequitur  enim,  qui  te 
ex  somno  excitet,  et  eodem  modo  interroget :  quo  in 
numero  conticuisti,  si  ad  eum  numerum  unum  addi- 
dero,  multane  erunt  ?  Progrediere  rursus,  quoad 
videbitur.  Quid  plura  ?  hoc  enim  fateris :  neque 
ultimum  te  paucorum,  neque  primum  multorum 
respondere  posse :  cujus  generis  error  ita  manat,  ut 
non  videam,  quo  non  possit  accedere. 

Nihil  me  laedit,  inquit.  Ego  enim,  ut  agitator  cal- 
lidus,  prius  quam  ad  finem  veniam,  equos  sustinebo ; 
eoque  magis,  si  locus  is,  quo  ferentur  equi,  praeceps 
erit.  Sic  me,  inquit,  ante  sustinebo,  nec  diutius  cap- 

tiose  interroganti  respondebo.  Si  habes,  quod  liqueat, 
neque  respondes ;  superbis :  si  non  habes,  ne  tu  qui- 
dem  pereipis.  Si,  quia  obscura,  concedo :  sed  negas 
te  usque  ad  obscura  progredi.  Illustribus  igitur  rebus 
insistis  :  si  id  tantummodo,  ut  taceas,  nihil  asse- 
queris :  quid  enim  ad  illum  qui  te  captare  vult, 
utrum  tacentem  irretiat  te,  an  loquentem  ?  Sin  autem 
usque  ad  novem,  verbi  gratia,  sine  dubitatione  re- 
spondes  pauca  esse,  in  decimo  insistis ;  etiam  a  certis 
et  illustrioribus  cohibes  assensum.  Hoc  idem  me  in 
obscuris  facere  non  sinis.  Mihil  igitur  te  contra  sori- 
tas  ars  ista  adjuvat ;  quae,  nec  augenti  nec  minu- 
enti,  quid  aut  primum  sit  aut  postremum,  docet. 

Quid,  quod  eadem  illa  ars,  quasi  Penelope  telam 
retexens,  tollit  ad  extremum  superiora?  utrum  ea 
vestra,  an  nostra  culpa  est?  Nempe  fundamentum 
dialecticae  est,  quidquid  enuntietur,  (id  autem  appel- 
latur  afiwyua,  quod  est  quasi  effatum)  aut  verum 
esse,  aut  falsum.  Quid  igitur?  haec  vera,  an  falsa 
sunt  ?  Si  te  mentiri  dicis,  idque  verum  dicis  ;  [men- 
tiri,  verum  dicis.]  Haec  scilicet  inexplicabilia  esse 
dicitis :  quod  est  odiosius,  quam  illa,  quae  nos  in- 
comprehensa,  et  non  percepta,  dicimus. 

XXX.  Sed  haec  omitto.  Illud  quaero,  si  ista  ex- 
plicari  non  possunt,  nec  eorum  ullum  judicium  in- 
venitur,  ut  respondere  possitis,  verane  an  falsa  sint ; 
ubi  est  illa  definitio,  Effatum  est  id,  quod  aut  verum 
aut  falsum  sit  ?  Xtebus  sumtis,  adjungam,  ex  his 
sequendas  esse  alias,  alias  improbandas,  quae  sint  in 
genere  contrario.  Quo  modo  igitur  hoc  conclusum 
esse  judicas  ?  Si  dicis  nunc  lucere,  et  verum  dicis, 
[lucet:  dicis  autem  lucere;  et  verum  dicis:]  lucet 
igitur.  Probatis  certe  genus,  et  rectissime  conclusum 
dicitis.  Itaque,  in  docendo,  eum  primum  concludendi 
modum  traditis.  Aut,  quidquid  igitur  eodem  modo 
concluditur,  probabitis,  aut  ars  ista  nulla  est.  Vide 
ergo,  hanc  conclusionem  probaturusne  sis:  Si  dicis 
te  mentiri,  verumque  dicis,  mentiris :  dicis  autem  te 


ACADEMICORUM  Lib.  II.  Cap.  30.    325 

mentiri,  verumque  dicis :  mentiris  igitur.  Qui  potes 
hanc  non  probare,  cum  probaveris  ejusdem  generis 
superiorem  ? 

Haec  Chrysippea  sunt,  ne  ab  ipso  quidem  disso- 
luta.  Quid  enim  faceret  huic  conclusioni  ?  Si  lucet, 
lucet :  lucet  autem  :  lucet  igitur.  Cederet  scilicet : 
ipsa  enim  ratio  connexi,  cum  concesseris  superius, 
cogit  inferius  concedere.  Quid  ergo  hasc  ab  illa,  con- 
clusione  difFert  ?  Si  mentiris,  mentiiis  :  mentiris  au- 
tem :  mentiris  igitur.  Hoc  negas  te  posse  nec  appro- 
bare  nec  improbare.  Qui  igitur  magis  illud  ?  Si  ars, 
si  ratio,  si  via,  si  vis  denique  conclusionis  valet ; 
eadem  est  in  utroque. 

Sed  hoc  extremum  eorum  est.  Postulant,  ut  ex- 
cipiantur  haec  inexplicabilia.  Tribunum  aliquem  cen- 
seo  adeant :  a  me  istam  exceptionem  nunquam  im- 
petrabunt.  Etenim,  cum  ab  Epicuro  (qui  totam  dia- 
lecticam  et  contemnit  et  irridet)  non  impetrent,  ut 
verum  esse  ccncedat,  quod  ita  effabimur,  Aut  vivet 
cras  Hermachus,  aut  non  vivet  (cum  dialeetici  sic 
statuant,  omne,  quod  ita  disjunctum  sit,  quasi  "  aut 
etiam,  aut  non,"  non  modo  verum  esse,  sed  etiam 
necessaiium) ;  vide,  quam  sit  catus  is,  quem  isti  tar- 
dum  putant.  Si  enim,  inquit,  alterutrum  concessero, 
necessarium  esse  necesse  eiit,  cras  Hermachum  aut 
vivere  aut  non  vivere :  nulla  autem  est  in  natura  re- 
rum  talis  necessitas.  Cum  hoc  igitur  dialectici  pug- 
nent,  id  est,  Antiochus,  et  StoVci:  totam  enim  eveitit 
dialecticam.  Nam  si  e  contrariis  disjunctio  (contraiia 
autem  ea  dico,  cum  alterum  ait,  alterum  negat)  si 
talis  disjunctio  falsa  potest  esse,  nulla  vera  est.  Me- 
cum  vero  quid  habent  litium,  qui  ipsorum  discipli- 
nam  sequor  ? 

Cum  aliquid  hujusmcdi  inciderat,  sic  ludere  Car- 
neades  solebat :  Si  recte  conclusi,  teneo :  sin  viticse, 
minam  Diogenes  reddet :  ab  eo  enim  Stoico  dialec- 
ticam  didicerat:  haec  autem  merces  erat  dialectico- 
rum.  Sequor  igitur  eas  vias,  quas  didici  ab  Antiocho : 

(Philos.)  vol.  ii.  2  f 

nec  reperio,  quomodo  judicem,  Si  lucet,  lucet,  verum 
esse,  ob  eam  causam,  quod  ita  didici,  omne,  quod 
ipsum  ex  se  connexum  sit,  verum  esse :  non  judicem, 
Si  mentiris,  mentiris,  eodem  modo  esse  connexum. 
Aut  igitur  hoc  et  illud ;  aut,  nisi  hoc,  ne  illud  qui- 
dem  judicabo. 

XXXI.  Sed,  ut  omnes  istos  aculeos,  et  totum 
tortuosum  genus  disputandi  relinquamus,  ostenda- 
musque,  qui  simus :  jam,  explicata,  tota  Carneadis 
sententia,  Antiochia  ista  corruent  universa.  Nec  vero 
quidquam  ita  dicam,  ut  quisquam  id  fingi  suspicetur. 
A  Clitomacho  sumam,  qui  usque  ad  senectutem  cum 
Carneade  fuit,  homo  et  acutus,  ut  Poenus,  et  valde 
studiosus  ac  diligens :  et  quatuor  ejus  libri  sunt  de 
sustinendis  assensionibus :  haec  autem,  qua?  jam  di- 
cam,  sunt  sumta  de  primo.  Duo  placet  esse  Carneadi 
genera  visorum  :  in  uno  hanc  divisionem,  Alia  visa 
esse,  quae  percipi  possint,  alia  quae  non  possint :  in 
altero  autem,  Alia  visa  esse  probabilia,  alia  non  pro- 
babilia.  Itaque,  quae  contra  sensus,  contraque  perspi- 
cuitatem,  dicantur,  ea  pertinere  ad  superiorem  divi- 
sionem :  contra  posteriorem  nihil  dici  oportere.  Quare 
ita  placere,  tale  visum  nullum  esse,  ut  perceptio  con- 
sequeretur ;  ut  autem  probatio,  multa.  Etenim  contra 
naturam  esset,  si  probabile  nihil  esset:  et  sequitur 
omnis  vitae  ea,  quam  tu,  Luculle,  commemorabas, 
eversio.  Itaque  et  sensibus  probanda  multa  sunt :  te- 
neatur  modo  illud,  non  inesse  in  his  quidquam  tale, 
quale  non  etiam  falsum,  nihil  ab  eo  differens,  esse  pos- 
sit.  Sic,  quidquicl  acciderit  specie  probabile,  si  nihil 
se  ofreret,  quod  sit  probabilitati  ilii  contrarium,  ute- 
tur  eo  sapiens :  ac  sic  omnis  ratio  vitae  gubernabitur. 
Etenim  is  quoque,  qui  a  vobis  sapiens  inducitur, 
multa  sequitur  probabilia,  non  comprehensa,  neque 
percepta,  neque  assensa,  sed  similia  veri ;  quae  nisi 
probet,  omnis  vita  tollatur. 

Quid  enim  ?  conscendens  navem  sapiens,  num 
comprehensum  animo  habet  atque  perceptum,  se  ex 

sententia  navigaturum  ?  qui  potest  ?  Sed  si  jam  ex 
hoc  loco  proficiscatur  Puteolos  stadia  triginta,  probo 
navigio,  bono  gubernatore,  hac  tranquillitate ;  pro- 
babile  videatur,  se  illuc  venturum  esse  salvum.  Hu- 
jusmodi  igitur  visis  consilia  capiet  et  agendi,  et  non 
agendi :  faciliorque  erit,  ut  albam  esse  nivem  probet, 
quam  erat  Anaxagoras,  qui  id  non  modo  ita  esse 
negabat,  sed  sibi,  quia  sciret  aquam  nigram  esse, 
unde  illa  concreta  esset,  albam  ipsam  esse,  ne  videri 
quidem.  Et  quascumque  res  eum  sic  attinget,  ut  sit 
visum  illud  probabile,  neque  ulla  re  impeditum, 
movebitur.  Non  enim  est  e  saxo  sculptus,  aut  e 
robore  dolatus  :  habet  corpus ;  habet  animum  :  mo- 
vetur  mente ;  movetur  sensibus ;  ut  ei  multa  vera 
videantur;  neque  tamen  habere  insignem  illam  et 
propriam  percipiendi  notam :  eoque  sapientem  non 
assentiri,  quia  possit  ejusdem  modi  exsistere  falsum 
aliquod,  cujusmodi  hoc  verum.  Neque  nos  contra 
sensus  aliter  dicimus,  ac  Stoici,  qui  multa  falsa  esse 
dicunt,  longeque  aliter  se  habere,  ac  sensibus  vi- 
deantur. 

XXXII.  Hoc  autem  si  ita  sit,  ut  unum  modo 
sensibus  falsum  videatur ;  prassto  est,  qui  neget,  rem 
ullam  percipi  posse  sensibus.  Ita,  nobis  tacentibus, 
ex  uno  Epicuri  capite,  altero  vestro,  perceptio  et 
comprehensio  tollitur.  Quod  est  caput  Epicuri  ?  Si 
ullum  sensibus  visum  falsum  est,  nihil  percipi  potest. 
Quod  vestrum  ?  Sunt  falsa  sensus  visa.  Quid  sequi- 
tur  ?  Ut  taceam,  conclusio  ipsa  loquitur,  nihil  posse 
percipi.  Non  concedo,  inquit,  Epicuro.  Certa  igitur 
cum  illo,  qui  a  te  totus  diversus  est :  noli  mecum, 
qui  hoc  quidem  certe,  falsi  esse  aliquid  in  sensibus, 
tibi  assentior. 

Quamquam  nihil  mihi  tam  mirum  videtur,  quam 
ista  dici,  ab  Antiocho  quidem  maxime,  cui  erant, 
quae  paulo  ante  dixi,  notissima.  Licet  enim  heec  qui- 
vis  arbitratu  suo  reprehendat,  quod  negemus  rem 
ullam  percipi  posse ;   certe  levior  reprehensio  est. 

Quod  tamen  dicimus  esse  quasdam  probabilia,  nori 
videtur  hoc  satis  esse  vobis.  Ne  sit.  Illa  certe  debe- 
mus  efTugere,  quaa  a  te  vel  maxime  agitata  sunt : 
Nihil  igitur  cernis  ?  nihil  audis  ?  nihil  tibi  est  per- 
spicuum  ?  Explicavi  paulo  ante,  Clitomacho  auctore, 
quo  modo  ista  Carneades  diceret.  Accipe,  quemad- 
modum  eadem  dicantur  a  Clitomacho,  in  eo  libro, 
quem  ad  C.  Lucilium  scripsit  poetam,  cum  scripsisset 
iisdem  de  rebus  ad  L.  Censorinum,  eum,  qui  consul 
cum  M*  Manilio  fuit.  Scripsit  igitur  his  fere  verbis : 
sunt  enim  mihi  nota,  propterea  quod  earum  ipsarum 
rerum,  de  quibus  agimus,  prima  institutio,  et  quasi 
disciplina,  illo  libro  continetur ;  sed  scriptum  est  ita : 
"  Academicis  placere,  esse  rerum  ejusmodi  dissimili- 
tudines,  ut  aliaa  probabiles  videantur,  aliag  contra ; 
id  autem  non  esse  satis,  cur  alia  percipi  posse  dicas, 
alia  non  posse ;  propterea  quod  multa  falsa  proba- 
bilia  sint ;  nihil  autem  falsi  perceptum  et  cognitum 
possit  esse."  Itaque  ait,  vehementer  errare  eos,  qui 
dicant,  ab  Academia  sensus  eripi,  a  quibus  nunquam 
dictum  sit,  aut  colorem  aut  sapsrem  aut  sonum  nul- 
lum  esse  ;  illud  sit  disputatum,  non  inesse  in  his 
propriam,  quas  nusquam  alibi  esset,  veri  et  certi 
notam. 

Quas  cum  exposuisset,  adjungit,  dupliciter  dici 
assensus  sustinere  sapientem :  uno  modo,  cum  hoc 
intelligatur,  omnino  eum  rei  nulii  assentiri ;  altero, 
cum  se  a  respondendo,  ut  aut  approbet  quid  aut  im- 
probet,  sustineat,  ut  neque  neget  aliquid,  neque  aiat. 
Id  cum  ita  sit,  alterum  placere,  ut  nunquam  assen- 
tiatur ;  alterum  tenere,  ut,  sequens  probabilitatem, 
ubicumque  haec  aut  occurrat  aut  deficiat,  aut  Etiam, 
autNon,  responderepossit:  [nam,  cum]  placeat,  eum, 
qui  de  omnibus  rebus  contineat  se  ab  assentiendo, 
moveri  tamen,  et  agere  aliquid,  reliquit  ejusmodi 
visa,  quibus  ad  actionem  excitemur:  item  ea,  quas 
interrogati  in  utramque  partem  respondere  possimus, 
sequentes  tantummodo  quod  ita  visum  sit,  dum  sine 

assensu :  neque  tamen  omnia  ejusmodi  visa  appro- 
bari,  sed  ea,  quae  nulla  re  impediantur.  Haec  si  vobis 
non  probamus,  sint  falsa  sane:  invidiosa  certe  non 
sunt.  Non  enim  lucem  eripimus :  sed  ea,  quae  vos 
percipi  comprehendique,  eadem  nos,  si  modo  proba- 
bilia  sint,  videri  dicimus. 

XXXIII.  Sic  igitur  inducto  et  constituto  proba- 
bili,  et  eo  quidem  expedito,  soluto,  libero,  nulla  re 
implicato,  vides  profecto,  Luculle,  jacere  jam  illud 
tuum  perspicuitatis  patrocinium.  Iisdem  enim  hic 
sapiens,  de  quo  loquor,  oculis,  quibus  iste  vester, 
ccelum,  terram,  mare  intuebitur :  iisdem  sensibus 
reliqua,  quas  sub  quemque  sensum  cadunt,  sentiet. 
Mare  illud,  quod  nunc,  Favonio  nascente,  purpu- 
reum  videtur,  idem  huic  nostro  videbitur ;  nec  tamen 
assentietur ;  quia  nobismetipsis  modo  cceruleum  vide- 
batur,  mane  flavum ;  quodque  nunc,  quia  a  sole  col- 
lucet,  albescit,  et  vibrat,  dissimileque  est  proximo  [et] 
continenti :  ut,  etiam  si  possis  rationem  reddere,  cur 
id  eveniat,  tamen  non  possis  id  verum  esse,  quod  vi- 
debatur  oculis,  defendere. 

Unde  memoria,  si  nihil  percipimus,  (sic  enim 
quaerebas)  quod  meminisse  visa,  nisi  comprehensa, 
non  possumus  ?  Quid  ?  Polyaenus,  qui  magnus  ma- 
thematicus  fuisse  dicitur,  is,  posteaquam,  Epicuro 
assentiens,  totam  geometriam  esse  falsam  credidit, 
num  illa  etiam,  quae  sciebat,  oblitus  est  ?  Atqui,  fal- 
sum  quod  est,  id  percipi  non  potest,  ut  vobismet- 
ipsis  placet.  Si  igitur  memoria  perceptarum  compre- 
hensarumque  rerum  est,  omnia,  quae  quisque  memi- 
nit,  habet  ea  comprehensa,  atque  percepta.  Falsi 
autem  comprehendi  nihil  potest :  et  omnia  meminit 
Scyron  Epicuri  dogmata :  vera  igitur  illa  sunt  nunc 
omnia.  Hoc  per  me  licet :  sed  tibi  aut  concedendum 
est  ita  esse,  quod  minime  vis ;  aut  memoriam  mihi 
remittas,  oportet,  et  facile  esse  ei  locum,  etiam  si 
comprehensio  perceptioque  nulla  sit. 

Quid  fiet  artibus  ?   quibus  ?  iisne,  quae  ipsae  fa- 

tentur  conjectura  se  plus  uti  quam  scientia ;  an  his, 
quas  tantum  id,  quod  videtur,  sequuntur,  nec  habent 
istam  artem  vestram,  qua  vera  et  falsa  dijudicent  ? 

Sed  illa  sunt  lumina  duo,  quse  maxime  causam 
istam  continent.  Primum  enim  negatis  fieri  posse, 
ut  quisquam  nulli  rei  assentiatur.  At  id  quidem  per- 
spicuum  est :  cum  Panaetius  (princeps  prope,  meo 
quidem  judicio,  Stoicorum)  ea  de  re  dubitare  se  di- 
cat,  quam  omnes,  praeter  eum,  StoTci  certissimam 
putant,  vera  esse  [haruspicum  auspicia,]  oracula, 
somnia,  vaticinationes ;  seque  ab  assensu  sustineat. 
Quod  is  potest  facere  de  iis  rebus,  quas  illi,  a  quibus 
ipse  didicit,  certas  habuerint ;  cur  id  sapiens  de  reli- 
quis  rebus  facere  non  possit  ?  An  est  aliquid,  quod 
positum  vel  improbare  vel  approbare  possit,  dubitare 
non  possit  ?  An  tu  in  soritis  poteris  hoc,  cum  voles  ; 
ille  in  reliquis  rebus  non  poterit  eodem  mcdo  insis- 
tere,  prassertim  cum  possit,  sine  assensione,  ipsam 
verisimilitudinem  non  impeditam  sequi  ? 

Alterum  est,  qucd  negatis  actionem  ullius  rei  posse 
in  eo  esse,  qui  nullam  rem  assensu  suo  comprobet. 
Primum  enim  videri  oportet,  in  quo  sit  etiam  assen- 
sus  :  dicunt  enim  StoTci,  sensus  ipsos  assensus  esse ; 
quos  quoniam  appetitio  consequatur,  actionem  sequi : 
tolli  autem  omnia,  si  visa  tollantur. 

XXXIV.  Hac  de  re  in  utramque  partem  et  dicta 
sunt  et  scripta  multa ;  sed  brevi  res  potest  tota  con- 
fici.  Ego  enim  etsi  maximam  actionem  puto,  re- 
pugnare  visis,  obsistere  opinionibus,  assensus  lubricos 
sustinere,  credoque  Clitomacho  ita  scribenti,  Herculi 
quemdam  laborem  exantlatum  a  Carneade,  quod,  ut 
feram  et  immanem  belluam,  sic  ex  animis  nostris 
assensionem,  id  est,  opinationem  et  temeritatem,  ex- 
traxisset :  tamen,  ut  ea  pars  defensionis  relinquatur, 
quid  impediet  actionem  ejus,  qui  probabilia  sequitur, 
nulla.  re  impediente  ?  Hoc,  inquit,  ipsum  impediet, 
quod  statuet,  ne  id  quidem,  quod  probet,  posse  per- 
cipi.    Jam  istuc  te  quoque  impediet,  in  navigando, 

et  in  conserendo,  in  uxore  ducenda,  in  liberis  pro- 
creandis,  plurimisque  in  rebus,  in  quibus  nihil  se- 
quere,  praster  probabile. 

Et  tamen  illud  usitatum,  et  saspe  repudiatum,  re- 
fers,  non  ut  Antipater,  sed,  ut  ais,  pressius.  Nam 
Antipatrum  reprehensum,  quod  diceret,  consenta- 
neum  esse  ei,  qui  affirmaret  nihil  posse  compre- 
hendi,  id  ipsum  saltem  dicere  posse  comprehendi : 
quod  ipsi  Antiocho  pingue  videbatur,  et  sibi  ipsum 
contrarium.  Non  enim  potest  convenienter  dici,  nihil 
comprehendi  posse,  si  ipsuin  comprehendi  posse  di- 
catur.  Illo  modo  potius  putat  urgendum  fuisse  Car- 
neadem :  cum  sapientis  nullum  decreturn  esse  possit, 
nisi  comprehensum,  perceptum,  cognitum ;  ut  hoc 
ipsurn  decretum,  quod  sapientis  esset,  nihil  posse 
percipi,  fateretur  esse  perceptum  :  proinde  quasi  sa- 
piens  nullum  aliud  decretum  habeat,  et  sine  decretis 
vitam  agere  possit. 

Sed  ut  illa  habet  probabilia,  non  percepta,  sic  hoc 
ipsum,  nihil  posse  percipi.  Nam  si  in  hoc  haberet 
cognitionis  notam,  eadem  uteretur  in  cajteris  :  quam 
quoniam  non  habet,  utitur  probabilibus.  Itaque  non 
metuit,  ne  confundere  omnia  videatur,  et  incerta 
reddere.  Non  enim,  quemadmodum,  si  quassitum  ex 
eo  sit,  stellarum  numerus  par  an  impar  sit ;  item,  si 
de  officio,  multisque  aliis  de  rebus,  in  quibus  versatus 
exercitatusque  sit,  nescire  se  dicat.  In  incertis  enim 
nihil  est  probabile :  in  quibus  autem  est,  in  his  non 
deerit  sapienti,  nec  quid  faciat,  nec  quid  respondeat. 

Ne  illam  quidem  praetermisisti,  Luculle,  repre- 
hensionem  Antiochi  (nec  mirum  :  in  primis  enim 
est  nobilis)  qua.  solebat  dicere  Antiochus  Philonem 
maxime  perturbatum :  cum  enim  sumeretur  unum, 
esse  quagdam  falsa  visa ;  alterum,  nihil  ea  differre  a 
veris ;  non  attendere,  superius  illud  ea,  re  a  se  esse 
concessum,  quod  videretur  esse  quaedam  in  visis  dif- 
ferentia ;  eam  tolli  altero,  quo  neget  visa  a  falsis  vera 
differre:  nihil  tam  repugnare.    Id  ita  esset,  si  nos 

verum  omnino  tolleremus.  Non  facimus :  nam  tam 
vera  quam  falsa  cernimus  :  sed  probandi  species  est : 
percipiendi  signum  nullum  habemus. 

XXXV.  Ac  mihi  videor  nimis  ctiam  nunc  agere 
jejune.  Cum  sit  enim  campus,  in  quo  possit  exsultare 
oratio,  cur  eam  in  tantas  angustias,  et  in  Stoicorum 
dumeta,  compellimus  ?  Si  enim  mihi  cum  Peripate- 
tico  res  esset,  qui  id  percipi  posse  diceret,  quod  im- 
pressum  esset  e  vero;  neque  adhiberet  illam  magnam 
accessionem,  quo  modo  imprimi  non  posset  a  falso ; 
cum  simplici  liomine  simpliciter  agerem ;  nec  magno- 
pere  contenderem ;  atque  etiam,  si,  cum  ego  nihil 
dicerem  posse  comprehendi,  diceret  ille,  sapientem 
interdum  opinari ;  non  repugnarem ;  prcesertim  ne 
Carneade  quidem  huic  loco  valde  repugnante :  nunc 
quid  facere  possum  ? 

Quasro  enim,  quid  sit,  quod  comprehendi  possit. 
Respondet  mihi  non  Aristoteles,  aut  Theophrastus, 
ne  Xenocrates  quidern,  aut  Polemo,  sed  [nihilo  mi- 
nor],  tale  verum,  quale  falsum  esse  non  possit.  Nihil 
ejusmodi  invenio.  Itaque  incognito  nimirum  assen- 
tiar ;  id  est,  opinabor.  Hoc  mihi  et  Peripatetici,  et 
vetus  Academia  concedit :  vos  negatis,  Antiochus  in 
primis ;  qui  me  valde  movet ;  vel  quod  amavi  ho- 
minem,  sicut  ille  me  ;  vel  quod  ita  judico,  politissi- 
mum  et  acutissimum  omnium  nostrae  memorise  phi- 
losophorum.  A  quo  primum  quaaro,  quo  tandem 
modo  sit  ejus  Academiae,  cujus  esse  se  profiteatur  ? 
Ut  omittam  alia,  haec  duo,  de  quibus  agitur,  quis 
unquam  dixit  aut  veteris  Academiae,  aut  Peripateti- 
corum  ?  vel  id  solum  percipi  posse,  quod  esset  verum 
tale,  quale  falsum  esse  non  posset :  vel  sapientem 
nihil  opinari  ?  Certe  nemo.  Horum  neutrum,  ante 
Zenonem,  magnopere  defensum  est.  Ego  tamen 
utrumque  verum  puto :  nec  dico  temporis  causa, ; 
sed  ita  plane  probo. 

XXXVI.  Illud  ferre  non  possum.  Tu,  cum  me 
incognito  assentiri  vetes,  idque  turpi^simum  esse  di- 

cas,  et  plenissimum  temeritatis ;  tantum  tibi  arroges, 
ut  exponas  disciplinam  sapientiae,  naturam  rerum 
omnium  evolvas,  mores  fingas,  fines  bonorum  malo- 
rumque  constituas,  officia  describas,  quam  vitam  in- 
grediar,  definias  :  idemque  etiam  disputandi  et  intel- 
ligendi  judicium  dicas  te  et  artificium  traditurum : 
perficies,  ut  ego,  ista  innumerabilia  complectens,  nus- 
quam  labar  ?  nihil  opiner  ?  quae  tandem  ea  est  dis- 
ciplina,  ad  quam  me  deducas,  si  ab  hac  abstraxeris  ? 
Vereor,  ne  subarroganter  facias,  si  dixeris  tuam. 
Atqui  ita  dicas,  necesse  est.  Neque  vero  tu  solus,  sed 
me  ad  suam  quisque  rapiet. 

Age,  restitero  Peripateticis,  qui  sibi  cum  oratori- 
bus  cognationem  esse,  qui  claros  viros,  a  se  instruc- 
tos,  dicant,  rempublicam  saepe  rexisse:  sustinuero 
Epicureos,  tot  meos  familiares,  tam  bonos,  tam  inter 
se  amantes  viros  :  Diodoto  quid  faciam  Stoico  ?  quem 
a  puero  audivi ;  qui  mecum  vivit  tot  annos ;  qui  ha- 
bitat  apud  me  ;  quem  et  admiror  et  diligo  ;  qui  ista 
Antiochea  contemnit.  Nostra,  inquies,  sola  vera  sunt. 
Certe  sola,  si  vera :  plura  enim  vera  discrepantia  esse 
non  possunt.  Utrum  igitur  nos  impudentes,  qui  labi 
nolumus ;  an  illi  arrogantes,  qui  sibi  persuaserint, 
scire  se  solos  omnia  ?  Non  me  quidem,  inquit,  sed 
sapientem,  dico  scire.  Optime  :  nempe  ista  scire,  quae 
sunt  in  tua  disciplina.  Hoc  primum  quale  est,  a  non 
sapiente  explicari  sapientiam  ?  Sed  discedamus  a 
nobismetipsis :  de  sapiente  loquamur ;  de  quo  (ut 
saepe  jam  dixi)  omnis  haec  quasstio  est. 

In  tres  igitur  partes,  et  a  plerisque  et  a  nobismet- 
ipsis,  distributa  sapientia  est.  Primum  ergo,  si  pla- 
cet,  quae  de  natura  rerum  sunt  quaesita,  videamus ; 
[velut]  illud  ante.  Estne  quisquam  tanto  inflatus  er- 
rore,  ut  sibi  se  illa  scire  persuaserit  ?  Non  quaero  ra- 
tiones  eas  quas  ex  conjectura.  pendent ;  quae  disputa- 
tionibus  huc  et  illuc  trahuntur,  nullam  adhibent  per- 
suadendi  necessitatem.  Geometrae  provideant,  qui  se 
profitentur  non  persuadere,  sed  cogere ;  et  qui  omnia 

vobis,  quae  describunt,  probant.  Non  quaero  ex  his 
illa  initia  mathematicorum,  quibus  non  concessis, 
digitum  progredi  non  possunt:  Punctum  esse,  quod 
magnitudinem  nullam  habeat :  Extrcmitatem,  et 
quasi  libramentum,  in  quo  nulla  omnino  crassitudo 
sit :  [Lincamentuni,  longitudinem  sine  latitudine.] 
Haec  cum  vera  esse  concessero :  si  [adigam]  jusju- 
randum,  sapientemne,  [post]  quam  Archimedes,  eo 
inspectante,  rationes  omnes  descripserit  eas,  quibus 
efficitur,  multis  partibus  solem  majorem  esse,  quam 
terram  ;  juraturum  putas  ?  Si  fecerit,  solem  ipsum, 
quem  Deum  censet  esse,  contemserit. 

Quod  si  geometricis  rationibus  non  est  crediturus, 
quae  vim  afterunt  in  docendo,  vos  ipsi  ut  dicitis  ;  nae 
ille  longe  aberit,  ut  argumentis  credat  philosopho- 
rum  :  aut,  si  est  crediturus,  quorum  potissimum  ? 
OiYinia  physicorum  licet  explicare  :  sed  longum  est. 
Quaero  tamen,  quem  sequatur.  Finge  aliquem  nunc 
fieri  sapientem,  nondum  esse  :  quam  potissimum  sen- 
tentiam  eliget  et  disciplinam  ?  etsi,  quamcumque 
eliget,  insipiens  eliget.  Sed  sit  ingenio  divino,  quem 
unum  e  physicis  potissimum  probabit  ?  nec  plus  uno 
poterit.  Non  persequor  quaestiones  infinitas  :  tantum, 
de  principiis  rerum,  e  quibus  omnia  constant,  videa- 
mus,  quem  probet :  est  enim  inter  magnos  homines 
summa  dissensio. 

XXXVII.  Princeps  Thales,  unus  e  septem,  cui 
sex  reliquos  concessisse  primas  ferunt,  ex  aqua  dixit 
constare  omnia.  At  hoc  Anaximandro,  populari  et 
sodali  suo,  non  persuasit.  Is  enim  infinitatem  naturae 
dixit  esse,  e  qua  omnia  gignerentur.  Post,  ejus  audi- 
tor  Anaximenes,  infinitum  aera :  sed  ea,  quae  ex  eo 
orirentur,  definita :  gigni  autem  terram,  aquam, 
ignem,  tum  ex  his  omnia :  Anaxagoras,  materiam 
infinitam :  sed  ex  ea  particulas,  similes  inter  se, 
minutas;  eas  primum  confusas,  postea  in  ordinem 
adductas  a  mente  divina :  Xenophanes  paulo  etiam 
antiquior,  unum  esse  omnia,  neque  id  esse  mutabile ; 

et  id  esse  Deum,  neque  natum  unquam,  et  sempiter- 
num,  conglobata  figura:  Parmenides,  ignem,  qui 
moveat  terram,  quae  ab  eo  formetur :  Leucippus, 
plenum,  et  inane :  Democritus  huic  in  hoc  similis, 
uberior  in  casteris  :  Empedocles,  haec  pervulgata  et 
nota  quatuor :  Heraclitus^  ignem :  Melissus,  hoc, 
quod  esset  infinitum,  et  immutabile,  et  fuisse  sem- 
per,  et  fore.  Plato,  ex  materia  in  se  omnia  recipiente, 
mundum  esse  factum  censet  a  Deo  sempiternum. 
Pythagorei,  ex  numeris,  et  mathematicorum  initiis, 
proficisci  volunt  omnia.  Ex  his  eliget  vester  sapiens 
unum  aliquem,  credo,  quem  sequatur  :  caeteri,  tot 
viri  et  tanti,  repudiati  ab  eo,  condemnatique  disce- 
dent. 

Quamcumque  vero  sententiam  probaverit,  eam  sic 
animocomprehensamhabebit,ut  eaquas  sensibus:  nec 
magis  approbabit  nunc  lucere,  quam,  quoniam  Stoi'- 
cus  est,  hunc  mundum  esse  sapientem,  habere  men- 
tem,  quae  et  se  et  ipsum  fabricata  sit,  et  omnia  mo- 
deretur,  moveat,  regat.  Erit  ei  persuasum  etiam, 
solem,  lunam,  stellas  omnes,  terram,  mare,  Deos 
esse ;  quod  quaedam  animalis  intelligentia  per  omnia 
ea  permeet  et  transeat :  fore  tamen  aliquando,  ut 
omnis  hic  mundus  ardore  deflagret. 

XXXVIII.  Sint  ista  vera :  (vides  enim  jam  me 
fateri  aliquid  esse  veri)  comprehendi  ea  tamen  et 
percipi,  nego.  Cum  enim  tuus  iste  Stoicus  sapiens 
syllabatim  tibi  ista  dixerit ;  veniet,  flumen  orationis 
aureum  fundens,  Aristoteles,  qui  illum  desipere  di- 
cat :  neque  enim  ortum  esse  unquam  mundum,  quod 
nulla  fuerit,  novo  consilio  inito,  tam  prasclari  operis 
inceptio  ;  et  ita  eum  esse  undique  aptum,  ut  nulla 
vis  tantos  queat  motus  mutationemque  moliri,  nulla 
senectus  diuturnitate  temporum  exsistere,  ut  hic  orna- 
tus  unquam  dilapsus  occidat.  Tibi  hoc  repudiare, 
illud  autem  superius,  sicut  caput  et  famam  tuam, 
defendere  necesse  erit ;  mihi,  ut  ne  dubitem  quidem, 
relinquatur  ? 

Ut  omittam  levitatem  temere  assentientium,  quanti 
libertas  ista  aestimanda  est,  non  mihi  necesse  esse,  quod 
tibi  est  ?  Cur  Deus,  omnia  nostri  causa,  cum  faceret, 
(sic  enim  vultis)  tantam  vim  natricum  viperarumque 
fecerit  ?  cur  mortifera  tam  multa  [perniciosa]  terra 
marique  disperserit  ?  Negatis  haec  tam  polite,  tam- 
que  subtiliter  effici  potuisse  sine  divina,  aliqua,  sol- 
lertia ;  cujus  quidem  vos  majestatem  deducitis  usque 
ad  apium  formicarumque  perfectionem  ;  ut  etiam  in- 
ter  Deos  Myrmecides  aliquis,  minutorum  opusculo- 
rum  fabricator,  fuisse  videatur. 

Negas  sine  Deo  posse  quidquam.  Ecce  tibi  e  trans- 
verso  Lampsacenus  Strato,  qui  det  isti  Deo  immuni- 
tatem  magni  quidem  muneris.  Sed,  cum  sacerdotes 
Deorum  vacationem  habeant,  quanto  est  sequius  ha- 
bere  ipsos  Deos  !  Negat  opera,  Deorum  se  uti  ad  fa- 
bricandum  mundum.  Quaecumque  sint,  docet,  omnia 
esse  effecta  natura  :  nec,  ut  iile,  qui  asperis  et  laevi- 
bus  et  hamatis  uncinatisque  corporibus  concreta  haec 
esse  dicat,  interjecto  inani.  Somnia  censet  ha:c  esse 
Democriti,  non  docentis,  sed  optantis.  Ipse  autem, 
singulas  mundi  partes  persequens,  quidquid  aut  sit, 
aut  fiat,  naturalibus  fieri  aut  factum  esse  docet  pon- 
deribus  et  motibus.  Sic  ille  et  Deum  opere  magno 
liberat,  et  me  timore.  Quis  enim  potest  (cum  exis- 
timet  a  Deo  se  curari)  non  et  dies  et  noctes  divinum 
numen  horrere  ?  et  si  quid  adversi  acciderit,  (quod 
cui  non  accidit?)  extimescere,  ne  id  jure  evenerit? 
Nec  Stratoni  tamen  assentior,  nec  vero  tibi.  Modo 
hoc,  modo  illud,  probabilius  videtur. 

XXXIX.  Latent  ista  omnia,  Luculle,  crassis  cccul- 
tata  et  circumfusa  tenebris,  ut  nulla  acies  humani  in- 
genii  tanta  sit,  quae  penetrare  in  coelum,  terram  intrare, 
possit.  Corpora  nostra  non  novimus  :  qui  sint  situs 
partium,  quam  vim  quaeque  pars  habeat,  ignoramus. 
Itaque  medici  ipsi,  quorum  intererat  ea  nosse,  ape- 
ruerunt,  ut  viderentur.  Nec  eo  tamen  aiunt  empirici 
notiora  esse  illa ;  quia  possit  fieri,  ut  patefacta  et  de- 

tecta  mutentur.  Sed  ecquid  nos  eedem  moclo  rerum 
naturas  persecare,  aperire,  dividere  possumus,  ut  vi- 
deamus,  terra  penitusne  defixa  sit,  et  quasi  radicibus 
suis  ha?reat,  an  media  pendeat  ? 

Habitari  ait  Xenophanes  in  luna,  eamque  esse  ter- 
ram  multarum  urbium  et  montium.  Portenta  viden- 
tur :  sed  tamen  neque  ille,  qui  dixit,  jurare  posset 
ita  se  rem  habere,  neque  ego  non  ita.   Etiam  dicitis, 
essee  regione  nobis,  e  contraria  parte  terra?,  qui  ad- 
versis  vestigiis  stent  contra  nostra  vestigia,  quos  An- 
tipcdas  vocatis.  Cur  mihi  magis  succensetis,  qui  ista 
non  adspernor,  quam  eis,  qui,  cum  audiunt,  desipere 
vcs  arbitrantur  ?  Hicetas  Syracusius  (ut  ait  Theo- 
phrastus)  ccelum,  sclem,  lunam,  stellas,  supera  deni- 
que  omnia,  stare  censet ;  neque,  pra:ter  terram,  rem 
ullam  m  mundo  moveri ;  qua?  cum  circum  axem  se 
summa  celeritate  convertat  et  torqueat,  eadem  effici 
omnia,  quasi,  stante  terra,  ccrlum  moveretur.  Atque 
hoc  etiam  Platonem  in  Tima?o  dicere  quidam  arbi- 
trantur,  sed  paulo  obscurius.  Quid  tu,  Epicure  ?  lo- 
quere.   Putas  solem  esse  tantulum  ?  [Egone  ?  ne  bis 
quidem  tantum :]  sed  et  vos  ab  illo  irridemini ;  et 
ipsi  illum  vicissim  eluditis.    Liber  igitur  a  tali  irri- 
sione  Socrates,  liber  Aristo  Chius,  qui  nihil  istorum 
sciri  putat  posse. 

Sed  redeo  ad  animum,  et  corpus.  Satisne  tandem 
ea  nota  sunt  nobis,  quae  nervorum  natura  sit,  qua? 
venarum  ?  tenemusne,  quid  animus  sit  ?  ubi  sit  ? 
demque,  sitne,  aut  (ut  Dicaearcho  visum  est)  ne  sit 
quidem  ullus  ?  si  est,  tresne  partes  habeat,  ut  Pla- 
toni  placuit,  rationis,  irae,  cupiditatis;  an  simplex 
unusque  sit  ?  Si  unus  et  simplex,  utrum  sit  ignis,  an 
anima,  an  sanguis  ?  an,  ut  Xenocrates,  mens  nullo 
coipore  ?  quod  intelligi,  quale  sit,  vix  potest.  Et 
quidquid  est,  mortale  sit  an  asternum  ?  nam  utram- 
que  in  partem  multa  dicuntur. 

XL.   Horum  aliquid  vestro  sapienti  certum  vide- 
tur :  nostro,  ne  quid  maxime  quidem  probabile  sit 
(Philos.)  vol.  ii.  2  g 

occurrit.  Ita  sunt  in  plerisque  contrariarum  rationum 
paria  momenta. 

Sin  agis  verecundius,  et  me  accusas,  non  quod  tuis 
rationibus  non  assentiar,  sed  quod  nullis ;  viiicam 
animum  ;  cuique  assentiar,  deligam.  Quem  potissi- 
mum  ?  Quem  ?  Democritum  ?  semper  enim  (ut 
scitis)  studiosus  nobilitatis  fui.  Urgebor  jam  omnium 
vestrum  convicio.  Tune  aut  inane  quidquam  putcs 
esse,  cum  ita  completa  et  conferta  sint  omnia,  ut  et 
quod  movebitur  corporum,  cedat ;  et  qua  quodque 
cesserit,  aliud  illico  subsequatur  ?  aut  atomos  ullas,  e 
quibus  quidquid  efficiatur,  illarum  sit  dissimillimum  ? 
aut,  sine  aliqua  mente,  rem  ullam  effici  posse  prcecla.- 
ram  ?  et,  cum  in  uno  mundo  ornatus  hic  tam  sit 
mirabilis,  innumerabiles,  supra,  infra,  dextra,  sinis- 
tra,  ante,  post,  alios  dissimiles,  #lios  ejusdemmodi 
mundos  esse  ?  et,  ut  nos  nunc  sumus  ad  Baulos, 
Puteolosque  videmus ;  sic  iimumerabiles  paribus  in 
locis  esse,  eisdem  nominibus,  honoribus,  rebus  gestis, 
ingeniis,  formis,  eetatibus,  eisdem  de  rebus  disputan- 
tes  ?  et,  si  nunc,  aut  si  etiam  dormientes,  aliquid 
animo  videre  videamur,  imagines  extrinsecus  in  ani- 
mos  nostros  per  corpus  irrumpere  ? 

Tu  vero  ista  ne  adsciveris,  neve  fueris  commenti- 
ciis  rebus  assensus.  Nihil  sentire  est  melius,  quam 
tam  prava  sentire.  Non  ergo  id  agitur,  ut  aliquid  as- 
sensu  meo  comprobem  :  quae  tu  vide  ne  impudenter 
etiam  postules,  non  solum  arroganter ;  prsesertim 
cum  ista  tua  mihi  ne  probabilia  quidem  videantur. 
Nec  enim  divinationem,  quam  probatis,  ullam  esse 
arbitror:  fatumque  illud  etiam,  quo  omnia  contineri 
dicitis,  contemno.  Ne  exaedificatum  quidem  hunc 
mundum  divino  consilio  existimo :  atque  haud  scio, 
an  ita  sit. 

XLI.  Sed  cur  rapior  in  invidiam  ?  licetne  per 
vos  nescire,  quod  nescio  ?  an  Stoicis  ipsis  inter  se 
disceptare..  mihi  cum  iis  non  licebit  ?  Zenoni,  et  re- 
liquis  fere  Stoicis,  iEther  videtur  summus  Deus, 

mente  pra?ditus,  qua.  omnia  regantur.  Cleanthes,  qui 
quasi  majorum  est  gentium  Stoicus,  Zenonis  auditor, 
Solem  dominari,  et  rerum  potiri  putat.  Itaque  cogi- 
mur,  dissensione  sapientum,  dominum  nostrum 
ignorare ;  quippe  qui  nesciamus,  Soli  an  JEtheri  ser- 
viamus.  Solis  autem  magnitudo  (ipse  enim  hic  ra- 
diatus  me  intueri  videtur)  admonet,  ut  crebro  faciam 
mentionem  sui.  Vos  ergo  hujus  magnitudinem, 
quasi  decempeda  permensi,  refertis.  [Huic  me  men- 
sura?  vestras,  et  vobis,  quasi  malis  architectis,  nego 
ego  credere.]  Dubium  est,  uter  nostrum  sit  (leniter 
ut  dicam)  verecundior  ? 

Neque  tamen  istas  quaastiones  physicorum  exter- 
minandas  puto.  Est  enim  animorum  ingeniorumque 
naturale  quoddam  quasi  pabulum  consideratio  con- 
templatioque  naturae  :  erigimur  ;  elatiores  fieri  vide- 
mur ;  humana  despicimus  :  cogitantesque  supera  at- 
que  coelestia,  haec  nostra,  ut  exigua  et  minima,  con- 
temnimus.  Indagatio  ipsa  rerum  tum  maximarum, 
tum  etiam  occultissimarum,  habet  oblectationem.  Si 
vero  aliquid  occurret,  quod  verisimile  videatur  ;  hu- 
manissima  completur  animus  voluptate. 

Quaret  igitur  haec  et  vester  sapiens,  et  hic  noster : 
sed  vester,  ut  assentiatur,  credat,  affirmet :  noster, 
ut  vereatur  temere  opinari ;  prasclareque  agi  secum 
putet,  si,  in  ejusmodi  rebus,  verisimile  quod  sit,  in- 
venerit.  Veniamus  nunc  ad  bonorum  malorumque 
notionem :  sed  paululum  ante  dicendum  est.  Non 
mihi  videntur  considerare,  cum  physica  ista  valde 
affirmant,  earum  etiam  rerum  auctoritatem,  si  quae 
illustriores  videantur,  amittere,  Non  enim  magis  as- 
sentiuntur  neque  approbant,  lucere  nunc,  quam,  cum 
cornix  cecinerit,  tum  aliquid  eam  aut  jubere  aut  ve- 
tare :  nec  magis  affirmabunt,  signum  illud,  si  erunt 
mensi,  sex  pedum  esse,  quam  solem,  quem  metiri 
non  possunt,  plus  quam  duodeviginti  partibus  majo- 
rem  esse,  quam  terram.  Ex  quo  illa  conclusio  nasci- 
tur :  si,  sol  quantus  sit,  percipi  non  potest;  quicsete- 

ras  res  eodem  modo,  quo  magnitudinem  solis,  ap- 
probat,  is  eas  res  non  percipit.  Magnitudo  autem 
solis  percipi  non  potest :  qui  igitur  approbat,  quasi 
percipiat,  nullam  rem  percipit.  Responderint,  posse 
percipi,  quantus  sol  sit.  Non  repugnabo,  dummodo 
eodem  pacto  caetera  percipi  comprehendique  dicant : 
nec  enim  possunt  dicere,  aliud  alio  magis  minusve 
comprehendi ;  quoniam  omnium  rerum  una  est  de- 
finitio  comprehendendi. 

XLII.  Sed,  quod  coeperam :  Quid  habemus  in 
rebus  bonis  et  malis  explorati  ?  Nempe  fines  consti- 
tuendi  sunt,  ad  quos  et  bonorum  et  malorum  summa 
referatur.  Qua  de  re  est  igitur  inter  summos  viros 
major  dissensio  ?  et  omitto  illa,  quae  relicta  jam  vi- 
dentur,  et  Herillum,  qui  in  cognitione  et  scientia 
summum  bonum  ponit;  qui  cum  Zenonis  auditor 
esset,  vides  quantum  ab  eo  dissenserit,  et  quam  non 
multum  a  Platone  Megarici,  quorum  fuit  nobilis 
disciplina,  cujus  (ut  scriptum  video)  princeps  Xeno- 
phanes,  quem  modo  nominavi :  deinde  eum  secuti, 
Pannenides,  et  Zeno.  Itaque  ab  his  Eleatici  philo- 
sophi  nominabantur.  Post  Euclides,  Socratis  disci- 
pulus,  Megareus;  a  quo  iidem  illi  Megarici  dicti, 
qui  id  bonum  solum  esse  dicebant,  quod  esset  unum 
et  simile,  et  idem  semper.  Hi  quoque  multa  a  Pla- 
tone.  A  Menedemo  autem,  quod  is  Eretria  fuit, 
Eretriaci  appellati ;  quorum  omne  bonum  in  mente 
positum,  et  mentis  acie,  qua  verum  cerneretur.  Illi 
similia,  sed,  opinor,  explicata  uberius  et  ornatius. 

Hos  si  contemnimus,  et  jam  abjectos  putamus; 
illos  certe  minus  despicere  debernus,  Aristonem,  qui, 
cum  Zenonis  fuisset  auditor,  re  probavit  ea,  quae  ille 
verbis,  Nihil  esse  bonum,  nisi  virtutem ;  neque  ma- 
lum,  nisi  quod  virtuti  esset  contrarium :  in  mediis 
ea  rnomenta,  quae  Zeno  voluit,  nulla  esse  censuit. 
Huic  summum  bonum  est,  in  his  rebus  neutram  in 
partern  moveri ;  qua3  Afoxipopicx.  ab  ipso  dicitur. 
Pyrrho    autem,  ea  ne  sentire  quidem  sapientem ; 

quae  AttuSgiol  nominatur.  Has  igitur  tot  sententias 
ut  omittamus ;  haec  nunc  videamus,  quae  diu  mul- 
tumque  defensa  sunt. 

Alii  voluptatem  flnem  esse  voluerunt;  quorum 
princeps  Aristippus,  qui  Socratem  audierat;  unde 
Cyrenaici.  Post  Epicurus,  cujus  est  disciplina  nunc 
notior ;  neque  tamen  cum  Cyrenaicis  de  ipsa  volup- 
tate  consentiens.  Voluptatem  autem  et  honestatem 
finem  esse  Callipho  censuit :  vacare  omni  molestia, 
Hieronymus :  hoc  idem,  cum  honestate,  Diodorus. 
Ambo  hi  Peripatetici.  Honeste  autem  vivere,  fruen- 
tem  rebus  iis  quas  primas  homini  natura  conciliet,  et 
vstus  Academia  censuit,  (ut  indicant  scripta  Polemo- 
nis,  quem  Antiochus  probat  maxime)  et  Aristoteles ; 
ejusque  amici  nunc  proxime  videntur  accedere.  In- 
troducebat  etiam  Carneades,  non  quo  probaret,  sed 
ut  opponeret  Stoicis,  summum  bonum  esse,  frui  iis 
rebus  quas  primas  natura  conciliavisset.  Honestum 
autem,  quod  ducatur  a  conciliatione  naturae,  Zeno 
statuit  finem  esse  bonorum ;  qui  inventor  et  princeps 
Stoicorum  fuit. 

XLIII.  Jam  illud  perspicuum  est,  omnibus  iis 
finibus  bonorum,  quos  exposui,  malorum  lines  esse 
contrarios.  Ad  vos  nunc  refero,  quem  sequar  ?  modo 
ne  quis  illud  tam  ineruditum  absurdumque  respon- 
tleat :  Quemlibet,  modo  aliquem.  Niiiil  potest  dici 
inconsideratius.  Cupio  sequi  Stoicos :  iicetne  (omitto, 
per  ipsum  Aristotelem,  meo  judicio  in  philosophia 
prope  singularem)  per  ipsum  Antiochum  ?  qui  ap- 
pellabatur  Academicus ;  erat  quidem,  si  perpauca 
mutavisset,  germanissimus  Stoicus.  Erit  igitur  res 
jam  in  discrimine.  Nam  aut  Stoicus  constituatur  sa- 
piens,  aut  veteris  Academiae.  Utrumque  non  potest : 
est  enim  inter  eos,  non  de  terminis,  sed  de  tota  pos- 
sessione,  contentio :  nam  omnis  ratio  vitae  definitione 
summi  boni  continetur;  de  qua  qui  dissident,  de 
omni  ratione  vitas  dissident.  Non  potest  igitur  uter- 
que  esse  sapiens,  quoniam  tantopere  dissentiunt,  sed 

alter:  si  Polemoneus,  peccat  Stoicus,  rei  falsse  as- 
sentiens.  Vos  quidem  nihil  dicitis  a  sapiente  tam 
alienum  esse.  Sin  vera  sunt  Zenonis,  eadem  in  ve- 
teres  Academicos  Peripateticosque  dicenda.  [Hic 
igitur  neutri  assentiens,  si  nunquam,  uter  est  pru- 
dsntior  ?] 

Quid  ?  cum  ipse  Antiochus  dissentit  quibusdam 
in  rebus  ab  iis,  quos  amat,  Stoicis ;  nonne  indicat, 
non  posse  illa  probanda  esse  sapienti  ?  Placet  Stoicis, 
omnia  peccata  esse  paria :  at  hoc  Antiocho  vehemen- 
tissime  displicet.  Liceat  tandem  mihi  considerare, 
utram  sententiam  sequar.  Prascide,  inquit :  statue 
aliquando  quidlibet.  Quid  ?  quae  dicuntur  quidem, 
et  acuta  mihi  videntur  in  utramque  partem,  et  pa- 
ria ;  nonne  caveam,  ne  scelus  faciam  ?  scelus  enim 
dicebas  esse,  Luculle,  dogma  prodere.  Contineo  igi- 
tur  me,  ne  incognito  assentiar ;  quod  mihi  tecum  est 
dogma  commune. 

Ecce  multo  major  etiam  dissensio.  Zeno  in  una 
virtute  positam  beatam  vitam  putat.  Quid  Antio- 
chus  ?  Etiam,  inquit :  beatam,  sed  non  beatissimam. 
Deus  ille,  qui  nihil  censuit  deesse  virtuti :  homuncio 
hic,  qui  multa  putat,  praeter  virtutem,  homini  partim 
cara  esse,  partim  etiam  necessaria.  Sed  ille,  vcreor, 
ne  virtuti  plus  tribuat,  quam  natura  patiatur,  prae- 
sertim  Theophrasto  multa  diserte  copioseque  dicente. 
Et  hic,  metuo,  ne  vix  sibi  constet ;  qui,  cum  dicat 
esse  quaedam  et  corporis  et  fortunae  mala,  tamen 
eum,  qui  in  his  omnibus  sit,  beatum  fore  censet,  si 
sapiens  sit.  Distrahor :  cum  hoc  mihi  probabilius, 
tum  illud,  videtur:  et  tamen,  nisi  alterutrum  sit, 
virtutem  jacere  plane  puto. 

Verum  in  his  discrepant.  Quid  ?  illa,  in  quibus 
consentiunt,  num  pro  veris  probare  possumus  ?  sa- 
pientis  animum  nunquam  nec  cupiditate  moveri,  nec 
laetitia  efFerri. 

XLIV.  Age,  hasc  probabilia  sane  sint:  num 
etiam  illa  ?  nunquam  timere,  nunquam  dolere.    Sa- 

piensne  non  timeat  ?  nec,  si  patria  deleatur,  non  do- 
leat  ?  Satis  durum :  sed  Zenoni  necessarium ;  cui, 
praetsr  honestum,  nihil  est  in  bonis :  tibi  vero,  An- 
tioche,  minime ;  cui,  praster  honestatem,  multa  bona ; 
praeter  turpitudinem,  multa  mala  videntur ;  quae  et 
venientia  metuat  sapiens  necesse  est,  et  venisse  do- 
leat.  Sed  quasro,  quando  ista  fuerint  ab  Academia 
vetere  decreta,  ut  animum  sapientis  commoveri  et 
conturbari  negarent?  Mediocritates  illi  probabant; 
et  in  omni  permotione  naturalem  volebant  esse 
quemdam  modum.  Legimus  omnes  Crantoris,  vete- 
ris  Academici,  "  De  Luctu :"  est  enim  non  mag- 
nus,  verum  aureolus,  et  (ut  Tuberoni  Panaetius 
praecipit)  ad  verbum  ediscendus,  libellus.  Atque  illi 
quidem  etiam  utiliter  a  natura,  dicebant  permotiones 
istas  animis  nostris  datas ;  metum  cavendi  causa ; 
misericordiam  aegritudinenique,  clementiae:  ipsam 
iracundiam  fortitudinis  quasi  cotem  esse  dicebant; 
recte,  secusne,  alias  viderimus.  Atrocitas  quidem 
ista  tua  quo  modo  in  veterem  Academiam  irruperit, 
nescio. 

Illa  vero  ferre  non  possum,  non  quo  mihi  displi- 
ceant :  sunt  enim  Socratica  pleraque  mirabilia  Stoi- 
corum,  quae  Utxpaoo^tx.  nominantur :  sed  ubi  Xeno- 
crates,  ubi  Aristoteles,  ista  tetigit  ?  hos  enim  quasi 
eosdem  esse  vultis.  111  i  unquam  dicerent,  sapientes 
solos  reges  ?  solos  divites  ?  solcs  formosos  ?  omnia, 
quae  ubique  essent,  sapientis  esse  ?  neminem  consu- 
lem,  praetorem,  imperatorem,  nescio  an  ne  quinque- 
virum  quidem  quemquam,  nisi  sapientem  :  postremo, 
solum  civem,  solum  liberum  ?  insipientes  omnes,  per- 
egrinos,  exsules,  servos,  furiosos  ?  denique  scripta 
Lycurgi,  Solonis,  duodechn  tabulas  nostras,  non  esse 
leges  ?  ne  urbes  denique,  aut  civitates,  nisi  quae  es- 
sent  sapientium  ?  Haec  tibi,  Luculle,  si  es  assensus 
Antiocho,  familiari  tuo,  tam  sunt  defendenda,  quam 
moenia ;  mihi  autem,  bono  modo,  tantum,  quantum 
videbitur. 


344    ACADEMICORUM  Ltb.II.  Cap.45. 

XLV.  Legi  apud  Clitomachum,  cum  Carneades 
et  Stoicus  Diogenes  ad  senatum  in  Capitolio  starent, 
A.  Albinum,  (qui  tum,  P.  Scipione  et  M.  Marcello  con- 
sulibus,  praetor  esset)  eum,  qui  cum  avo  tuo,  Luculle, 
consul  fuit,  doctum  sane  hominem  (ut  indicat  ipsius 
historia,  scripta  Grasce)  jocantem  dixisse  Carneadi : 
"  Ego  tibi,  Carneade,  praetor  esse  non  videor,  quia 
sapiens  non  sum  ;  nec  haec  urbs,  nec  in  ea  civitas  ?" 
Turn  ille,  "  Huic  Stoico  non  videris."  Aristoteles, 
aut  Xenocrates,  quos  Antiochus  sequi  volebat,  non 
dubitavisset,  quin  et  prsetor  ille  esset,  et  Roma  urbs, 
et  eam  civitas  incoleret.  Sed  ille  noster  est  plane  (ut 
supra  dixi)  Stoicus,  perpauca  balbutiens. 

Vos  autem  mihi  veremini,  ne  labar  ad  opinionem, 
et  aliquid  adsciscam  et  comprobem  incognitum ;  quod 
minime  vultis.  Quid  consilii  datis  ?  Testatur  saepe 
Chrysippus,  tres  solas  esse  sententias,  quae  defendi 
possint,  de  finibus  bonorum :  circumcidit  et  amputat 
multitudinem  :  aut  enim  honestatem  esse  finem,  aut 
voluptatem,  aut  utrumque :  nam,  qui  summum  bo- 
num  dicant  id  esse,  si  vacemus  omni  molestia,  eos 
invidiosum  nomen  voluptatis  fugere;  sed  in  vicini- 
tate  versari :  quod  facere  eos  etiam,  qui  illud  idem 
cum  honestate  conjungerent :  nec  multo  secus  eos, 
qui  ad  honestatem  prima  naturae  commoda  adjunge- 
rent.  Ita  tres  relinquit  sententias,  quas  putet  proba- 
biliter  posse  defendi.  Sit  sane  ita:  quamquam  a  Po- 
lemonis,  et  Peripateticorum,  et  Antiochi  finibus  non 
facile  divellor ;  neque  quidquam  habeo  adhuc  proba- 
bilius.  Verumtamen  video,  quam  suaviter  voluptas 
sensibus  nostris  blandiatur.  Labor  eo  ut  assentiar 
Epicuro,  aut  Aristippo :  revocat  virtus,  vel  potius 
reprehendit  manu  :  pecudum  illos  motus  esse  dicit : 
hominem  jungit  Deo.  Possum  esse  medius :  ut,  quo- 
niam  Aristippus,  quasi  animum  nullum  habeamus, 
corpus  solum  tuetur ;  Zeno,  quasi  corporis  simus 
expertes,  animum  solum  complectitur ;  ut  Calli  • 
phontem  sequar ;    cujus   quidem   sententiam  Car- 


ACADEMICORUM  Lib.  II.  Cap.  46.    345 

neades  ita  studiose  defensitabat,  ut  eam  probare  etiam 
videretur :  quamquam  Clitomachus  affirmabat,  nun- 
quam  se  intelligere  potuisse,  quid  Carneadi  probare- 
tur.  Sed,  si  ipsum  finem  velim  sequi,  nonne  ipsa 
veritas,  et  gravis  et  recta  ratio,  mihi  obversetur? 
Tu,  cum  honestas  in  voluptate  contemnenda  consistat, 
honestatem  cum  voluptate,  tamquam  hominem  cum 
bellua,  copulabis? 

XLVI.  Unum  igitur  par,  quod  depugnet,  reli- 
quum  est,  voluptas  cum  honestate :  de  quo  Chrysippo 
fuit,  quantum  ego  sentio,  non  magna  contentio.  Al- 
terum  si  sequare,  multa  ruunt,  et  maxime  ccmmu- 
nitas  cum  hominum  genere,  caritas,  amicitia,  justitia, 
reliquae  virtutes ;  quarum  esse  nulla  potest,  nisi  erit 
gratuita.  Nam  qua3  voluptate,  quasi  mercede  aliqua, 
ad  officium  impellitur,  ea  non  est  virtus,  sed  fallax 
imitatio  simulatioque  virtutis.  Audi  contra  illos,  qui 
nomen  honestatis  a  se  ne  intelligi  quidem  dicant,  nisi 
fcrte,  qucd  gloriosum  sit  in  vulgus,  id  honestum  ve- 
limus  dicere :  fontem  omnium  bonorum  in  corpore 
esse :  hanc  normam,  hanc  regulam,  hanc  praesciip- 
tionem  esse  naturae ;  a  qua  qui  aberravisset,  eum 
nunquam,  quid  in  vita  sequeretur,  habiturum. 

Nihil  igitur  me  putatis,  ha?c  et  aiia  innumerabilia 
cum  audiam,  moveri  ?  Tam  moveor,  quam  tu,  Lu- 
culle :  neque  me  minus  hominem,  quam  te,  puta- 
veris.  Tantum  interest,  quod  tu,  cum  es  commotus, 
acquiescis,  assentiris,  approbas ;  verum  illud,  certum 
comprehensum,  perceptum,  ratum,  firmum,  fixum 
vis ;  deque  eo  nulia,  ratione  neque  pelli  neque  moveri 
potes :  ego  nihil  ejusmodi  esse  arbitror,  cui  si  assen- 
sus  sim,  non  assentiar  saepe  falso,  quoniam  vera  a 
falsis  nullo  discrimine  separantur,  praesertim  cum  ju- 
dicia  ista  dialecticas  nulla  sint. 

Venio  enim  jam  ad  tertiam  partem  philosophiae. 
Aliud  judicium  Protagorae  est,  qui  putet  id  cuique 
verum  esse,  quod  cuique  videatur :  aliud  Cyrenai- 
corum,  qui,  praster  permotiones  intimas,  nihil  putant 

esse  judicii :  aliud  Epicuri,  qui  omne  judicium  in 
sensibus,  et  in  rerum  notitiis,  et  in  voluptate,  consti- 
tuit.  Piato  autem  omne  judicium  veritatis,  verita- 
temque  ipsam,  abductam  ab  opinionibus  et  a  sen- 
sibus,  cogitationis  ipsius  et  mentis  esse  voluit.  Num- 
quid  horum  probat  noster  Antiochus  ?  Ille  vero  ne 
majorum  quidem  suorum.  Ubi  enim  aut  Xenocratem 
sequitur,  cujus  libri  sunt  de  ratione  loquendi  multi, 
et  multum  probati  ?  aut  ipsum  Aristotelem,  quo 
profecto  nihil  est  acutius,  nihil  politius?  A  Chry- 
sippo  pedem  nusquam. 

XLVII.  Qui  ergo  Academici  appellamur?  an 
abutimur  gloria  nominis  ?  aut  cur  cogimur  eos  sequi, 
qui  inter  se  dissident  ?  In  hoc  ipso,  quod  in  ele- 
mentis  dialectici  docent,  quo  modo  judicare  oporteat, 
verum  falsumne  sit,  si  quid  ita  connexum  est,  ut 
hoc,  Si  dies  est,  lucet ;  quanta  contentio  est !  Aliter 
Diodoto,  aliter  Philoni,  Chrysippo  aliter  placet. 
Quid  ?  cum  Cleanthe,  doctore  suo,  quam  multis  rc- 
bus  Chrysippus  dissidet  ?  Quid  ?  duo  vel  principes 
dialecticorum,  Antipater  et  Archidemus,  opiniosk- 
simi  homines,  nonne  multis  in  rebus  dissentiunt  ? 

Quid  me  igitur,  Luculle,  in  invidiam,  et  tamquam 
in  concionem,  vocas  ?  et  quidem,  ut  seditiosi  tribuni 
solent,  occludi  tabernas  jubes  ?  Quo  enim  spectat 
illud,  cum  artificia  tolli  quereris  a  nobis,  nisi  ut  opi- 
fices  concitentur?  qui  si  undique  omnes  convenerint, 
facile  contra  vos  incitabuntur.  Expromam  primum 
illa  invidiosa,  quod  eos  omnes,  qui  in  concione  sta- 
bunt,  exsules,  servos,  insanos  esse  dicatis :  deinde  ad 
illa  veniam,  quas  jam  non  ad  multitudinem,  sed  ad 
vosmetipsos,  qui  adestis,  pertinent.  Negat  enim  vos 
Zeno,  negat  Antiochus,  scire  quidquam  ?  Quo  modo  ? 
inquies  :  nos  enim  defendimus,  etiam  insipientem 
multa  comprehendere. 

At  scire  negatis  quemquam  rem  ullam,  nisi  sa- 
pientem :  et  hoc  quidem  Zeno  gestu  conficiebat : 
nam,  cum,  extensis  digitis,  adversam  manum  osten- 

derat,  Visum,  inquiebat,  hujusmodi  est :  deinde,  cum 
paulum  digitos  constrinxerat,  Assensus  hujusmodi : 
tum,  cum  plane  compresserat,  pugnumque  fecerat, 
Comprehensionem  illam  esse  dicebat.  Qua  ex  simili- 
tudine  etiam  nomen  ei  rei,  qucd  ante  non  fuerat, 
KrnaXr^iv  imposuit.  Cum  autem  laevam  manum 
admoverat,  et  illum  pugnum  arcte  vehementerque 
compresserat,  scientiam  talem  esse  dicebat;  cujus 
compotem,  nisi  sapientem,  esse  neminem.  Sed,  qui 
sapientes  sint,  aut  fuerint,  ne  ipsi  quidem  solent  di- 
cere.  Ita  tu  nunc,  Catule,  lucere  nescis ;  nec  tu, 
Hortensi,  in  tua  villa  nos  esse.  Num  minus  hasc  in- 
vidiose  dicuntur  ?  nec  tamen  nimis  eleganter :  illa 
subtilius. 

Sed,  quo  modo  tu,  si  nihil  comprehendi  posset, 
artificia  concidere  dicebas,  neque  mihi  dabas,  id  quod 
probabile  esset,  satis  magnam  vim  habere  ad  artes : 
sic  ego  nunc  tibi  refero,  artem  sine  scientia,  esse  non 
posse.  An  pateretur  hoc  Zeuxis,  aut  Phidias,  aut 
Polycletus,  nihil  se  scire,  cum  in  his  esset  tanta  sol- 
lertia  ?  Quod  si  eos  docuisset  aliquis,  quam  vim  ha- 
bere  diceretur  scientia,  desinerent  irasci :  ne  nobis 
quidem  succenserent,  cum  didicissent  id  tollere  nos, 
quod  nusquam  esset;  qucd  autem  satis  esset  ipsis, 
relinquere.  Quam  rationem  majorum  etiam  ccm- 
probat  diligentia;  qui  primum  jurare  "  ex  sui  animi 
sententia"  quemque  voluerunt :  deinde  ita  teneri, 
"  si  sciens  falleret,"  quod  inscientia  multa  versaretur 
in  vita :  tum,  qui  testimonium  diceret,  ut  "  arbitrari" 
se  diceret,  etiam  quod  ipse  vidisset :  quaeque  jurati 
judices  cognovissent,  ut  ea  non  esse  facta,  sed  ut 
"  videri "  pronuntiarent. 

XLVIII.  Verum,  quoniam  non  solum  nauta  sig- 
nificat,  sed  etiam  Favonius  ipse  insusurrat,  navigandi 
nobis,  Luculle,  tempus  esse,  et  quoniam  satis  multa 
dixi,  est  mihi  perorandum.  Posthac  tamen,  cum  haec 
quaeremus,  potius  de  dissensionibus  tantis  summo- 
rum  virorum  disseramus,  de  obscuritate  natura;,  de- 


348    ACADEMICORUM  Lib.  II.  Cai\  48. 

que  errore  tot  philosophorum,  qui  de  bonis  contra- 
riisque  rebus  tantopere  discrepant,  ut,  cum  plus  uno 
verum  esse  non  possit,  jacere  necesse  sit  tot  tarn  no- 
biles  disciplinas ;  quam  de  oculorum,  sensuumque 
reliquorum  mendaciis,  et  de  sorite,  aut  pseudomeno ; 
quas  plagas  ipsi  contra  se  Stoici  texuerunt. 

Tum  Lucullus,  Non  moleste,  inquit,  fero,  nos 
hasc  cantulisse :  saspius  enim  congredientes  nos,  et 
maxime  in  Tusculanis  nostris,  si  qua  videbuntur, 
requiremus.  Optime,  inquam  :  sed  quid  Catulus 
sentit  ?  quid  Hortensius  ?  Tum  Catulus,  Egone  ? 
inquit.  Ad  patris  revolvor  sententiam,  quam  quidem 
ille  Carneadeam  esse  dicebat,  ut  percipi  nihil  putem 
posse  ;  assensurum  autem  non  percepto,  id  est,  opi- 
naturum,  sapientem  existimem :  sed  ita,  ut  intelligat 
se  opinari,  sciatque  nihil  esse,  quod  comprehendi  et 
percipi  possit :  [per]  snoyjiv  illam  omnium  rerum 
comprobans,  illi  alteri  sententiae,  nihil  esse,  quod 
percipi  possit,  vehementer  assentior.  Habeo,  inquam, 
sententiam  tuam,  nec  eam  admodum  adspernor.  Sed 
tibi  quid  tandem  videtur,  Hortensi  ?  Tum  ille  ridens, 
Tollendum.  Teneo  te,  inquam  :  nam  ista  Academias 
est  propria  sententia.  Ita  sermone  confecto,  Catulus 
remansit :  nos  ad  naviculas  nostras  descendimus. 

I.  Non  eram  nescius,  Brute,  curn,  quaa  summis 
ingeniis  exquisitaque  docrrina  philosophi  Graeco  ser- 
mone  tractavissent,  ea  Latinis  literis  mandaremus, 
fore,  ut  hic  noster  labor  in  varias  reprehensiones  in- 
curreret.  Nam  quibusdam,  et  iis  quidem  non  admo- 
dum  indoctis,  totum  hoc  displicet,  philosophari.  Qui- 
dam  autem  non  id  tam  reprehendunt,  si  remissius 
agatur :  sed  tantum  studium,  tamque  multam  operam 
ponendam  in  eo  non  arbitrantur.  Erunt  etiam,  et  hi 
quidem  eruditi  Graecis  literis,  contemnentes  Latinas, 
qui  se  dicant  in  Graecis  legendis  operam  malle  con- 
sumere.  Postremo  aliqucs  futuros  suspicor,  qui  me 
ad  alias  literas  vocent ;  genus  hoc  scribendi,  etsi  sit 
elegans,  personae  tamen  et  dignitatis  esse  negent. 
Contra   quos   omnes   dicendum   breviter   existimo : 

quamquam  philosophise  quidem  vituperatoribus  satis 
responsum  est  eo  libro,  quo  a  nobis  philosophia  de- 
fensa  et  collaudata  est,  cum  esset  accusata  et  vitupe- 
rata  ab  Hortensio :  qui  liber  cum  et  tibi  probatus 
videretur,  et  iis  quos  ego  posse  judicare  arbitrarer, 
plura  suscepi,  veritus,  ne  movere  hominum  studia 
viderer,  retinere  non  posse. 

Qui  autem,  si  maxime  hoc  placeat,  moderatius  ta- 
men  id  volunt  fieri,  difficilem  quamdam  temperantiam 
postulant  in  eo,  quod,  semel  adrnissum,  coerceri  re- 
primique  non  potest ;  ut  propemodum  justioribus 
utamur  iliis,  qui  omnino  avocent  a  phiiosophia,  quam 
his,  qui  rebus  infinitis  modum  constituant,  in  reque 
eo  meliore,  quo  major  sit,  mediocritatem  desiderent. 
Sive  enim  ad  sapientiam  perveniri  potest,  non  pa- 
randa  nobis  solum  ea,  sed  fruenda  etiam  est :  sive 
hoc  difficile  est,  tamen  nec  modus  est  ullus  investi- 
gandi  vcri,  nisi  inveneris :  et  quaerendi  defatigatio 
turpis  est,  cum  id,  quod  quaeritur,  sit  puicherrimum. 
Etenim,  si  delectamur  cum  scribimus,  quis  est  tam 
invidus,  qui  ab  eo  nos  abducat  ?  sin  laboramus,  quis 
est,  qui  alienae  modum  statuat  industriae  ?  Nam,  ut 
Terentianus  Chremes  non  inhumanus,  qui  novum 
vicinum  non  vult 

"  Fodere,  aut  arare,  aut  aliquid  ferre  denique :" 

non  enim  illum  ab  industria,  sed  ab  iiiiberaii  labore, 
deterret ;  sic  isti  curiosi,  quos  offendit  noster  minime 
nobis  injucundus  labor. 

II.  His  igitur  est  difficilius  satisfacere,  qui  se  La- 
tina  scripta  dicunt  contemnere;  in  quibus  hoc  pii- 
mum  est,  in  quo  admirer,  cur  in  gravissimis  rebus 
non  delectet  eos  patrius  sermo,  cum  iidem  fabellas 
Latinas,  ad  verbum  de  Graecis  expressas,  non  inviti 
legant.  Quis  enim  tam  inimicus  paene  nomini  Ko- 
mano  est,  qui  Ennii  Medeam,  aut  Antiopam  Pa- 
cuvii,  spernat,  aut  rejiciat  ?  qui  se  iisdem  Euripidis 
fabulis  delectari  dicat,  [Latinas  literas  oderit?]  Syn- 


DE  FINIBUS,  Lib.  I.  Cap.  3.        351 

ephebos  ego,  inquit,  potius  Caecilii,  aut  Andriam 
Terentii,  quam  utramque  Menanclri  legam  ?  A  qui- 
bus  tantum  dissentio,  ut,  cum  Sophocles  vel  optime 
scripserit  Electram,  tamen  male  conversam  Attilii 
mihi  legendam  putem :  de  quo  Licinius, 

"  Ferreum  scriptorem  ;  verum,  opinor,  scriptorem 

tamen, 
Ut  legendus  sit." 

Rudem  enim  esse  omnino  in  nostris  poetis,  aut  iner- 
tisshnaa  segmtias  est,  aut  fastidii  delicatissimi.  Mihi 
quidem  nulli  satis  eruditi  videntur,  quibus  ncstra 
ignota  sunt.  An, 

"  Utinam  ne  in  nemore" 

nihilo  minus  legimus,  quam  hoc  idem  Graccum ;  qua? 
autem  de  bene  beateque  vivendo  a  Platone  disputata 
sunt,  haec  explicari  non  placebit  Latine  ? 

Quod  si  nos  non  interpretum  fungimur  munere, 
sed  tuemur  ea  quae  dicta  sunt  ab  iis  quos  probamus, 
eisque  nostrum  judicium,  et  nostrum  scribendi  ordi- 
nem  adjungimus ;  quid  habent,  cur  Gra?ca  antepo- 
nant  iis  qua2  et  splendide  dicta  sint,  neque  sint  con- 
versa  de  Graecis  ?  Nam,  si  dicent,  ab  illis  has  res 
esse  tractatas ;  ne  ipsos  quidem  Graecos  est  cur  tam 
multos  legant,  quam  legendi  sunt.  Quid  enim  est  a 
Chrysippo  praatermissum  in  Stoicis  ?  legimus  tamen 
Diogenem,  Antipatrum,  Mnesarchum,  Panaetium, 
multos  alios,  in  primisque  familiarem  nostrum  Posi- 
donium.  Quid  Theophrastus  ?  mediocriterne  delec- 
tat,  cum  tractat  locos  ab  Aristotele  ante  tractatos  ? 
quid  Epicurei  ?  num  desistunt,  de  iisdem,  de  quibus 
et  ab  Epicuro  scriptum  est,  et  ab  antiquis,  ad  arbi- 
trium  suum  scribere  ?  Quod  si  Graeci  leguntur  a 
Graecis,  iisdem  de  rebus  alia  ratione  compositis ;  quid 
est,  cur  nostri  a  nostris  non  legantur  ? 

III.  Quamquam  si  plane  sic  verterem  Platonem 

aut  Aristotelem,  ut  verterunt  nostri  poetae  fabulas ; 
male  (credo)  mererer  de  meis  civibus,  si  ad  eorum 
cognitionem  divina  illa  ingenia  transferrem !  Sed  id 
neque  feci  adhuc,  nec  mihi  tamen,  ne  faciam,  inter- 
dictum  puto.  Locos  quidem  quosdam,  si  videbitur, 
transferam,  et  maxime  ab  iis  quos  modo  nominavi, 
cum  inciderit,  ut  id  apte  fieri  possit ;  ut  ab  Homeio 
Ennius,  Afranius  a  Menandro  solet. 

Nec  vero,  ut  noster  Lucilius,  recusabo,  quo  minus 
omnes  mea  legant.  Utinam  esset  ille  Persius !  Scipio 
vero,  et  Rutilius  multo  etiam  magis  !  quorum  ille 
judicium  reformidans,  Tarentinis  ait  se,  et  Consen- 
tinis,  et  Siculis  scribere.  Facete  is  quidem,  sicut 
alias :  sed  nec  tam  docti  tunc  erant,  ad  quorum  ju- 
dicium  elaboraret ;  et  sunt  illius  scripta  leviora,  ut 
urbanitas  summa  appareat,  doctrina  mediocris. 

Ego  autem  quem  timeam  lectorem,  cum  ad  te,  ne 
Graecis  quidem  cedentem  in  philosophia,  audeam 
scribere  ?  Quamquam  a  te  ipso  id  quidem  facio  pro- 
vocatus  gratissimo  mihi  libro,  quem  ad  me,  "  De  Vir- 
tute,"misisti.  Sed  ex  eocredo  quibusdam  usu  venire,ut 
abhorreant  a  Latinis,  quod  inciderint  in  inculta  quaa- 
dam  et  horrida,  de  [male]  Graecis  Latine  scripta  dete- 
rius :  quibus  ego  assentior,  dummodo  de  iisdem  re- 
bus  ne  Graecos  quidem  legendos  putent.  Res  vero 
bonas,  verbis  electis,  graviter  ornateque  dictas,  quis 
non  legat  ?  nisi  qui  se  plane  Graecum  dici  velit ;  ut 
a  Scaevola  est  praetore  salutatus  Athenis  Albucius : 
quem  quidem  locum  cum  multa  venustate  et  omni 
sale  idem  Lucilius ;  apud  quem  praeclare  Scaevola : 

"  Graecum  te,  Albuci,  quam  Rcmanum,  atque 

Sabinum, 
Municipem  Fonti,  Tritanni,  centurionum, 
Fraeclarorum   hominum,    ac   primorum,   signife- 

rumque, 
Maluisti  dici.  Graece  ergo  praetor  Athenis 

<Xd,  quod  maluisti)  te,  cum  ad  me  accedi',  saluto : 
Xoups^  inquam,  Tite  !  Lictores,  turma  omni',  co- 

horsque, 
X«/pe,  Tite.    Hinc  hostis  mi  Albucius,  hinc  in- 

irnicus." 

Sed  jure  Mucius.  Ego  autem  satis  mirari  non 
queo,  unde  hoc  sit  tam  insolens  domesticarum  rerum 
fastidium.  Non  est  omnino  hic  docendi  locus :  sed 
ita  sentio,  et  saepe  disserui,  Latinam  linguam  non 
modo  non  inopem,  ut  vulgo  putarent,  sed  locuple- 
tiorem  etiam  esse,  quam  Grsecam.  Quando  enim 
(ne  nobis  dicam)  aut  oratoribus  bonis,  aut  poetis, 
postea  quidem  quam  fuit  quem  imitarentur,  ullus 
orationis  vel  copiosa?  vel  elegantis  ornatus  defuit  ? 

IV.  Ego  vero,  cum  forensibus  operis,  laboribus, 
periculis,  non  deseruisse  mihi  videar  prsEsidium,  in 
quo  a  populo  Romano  locatus  sim ;  debeo  profecto, 
quantumcumque  possim,  in  eo  quoque  elaborare,  ut 
sint  opera,  studio,  labore  meo,  doctiores  cives  mei, 
nec  cum  istis  tantopere  pugnare,  qui  Grasca  legere 
maiint  (modo  legant  illa  ipsa,  nec  simulent),  et  iis 
servire,  qui  vel  utrisque  literis  uti  velint,  vel,  si  suas 
habent,  illas  non  magnopere  desiderent. 

Qui  autem  alia  malunt  scribi  a  nobis,  sequi  esse 
debent,  quod  et  scripta  multa  sunt,  sic  ut  plura  ne- 
mini  e  nostris,  et  scribentur  fortasse  plura,  si  vita 
suppetet :  et  tamen  qui  diligenter  haec,  qua3  de  phi- 
losophia  literis  mandamus,  legere  assueverit,  judica- 
bit  nulla  ad  legendum  his  esse  potiora.  Quid  est 
enim  in  vita  tantopere  quaerendum,  quam  cum  omnia 
in  philosophia,  tum  id  quod  his  libris  quaeritur,  quid 
sit  finis,  quid  extremum,  quid  ultimum,  quo  sint 
omnia  bene  vivendi  recteque  faciendi  consilia  refe- 
renda  ?  quid  sequatur  natura,  ut  summum  ex  rebus 
expetendis  ?  quid  fugiat,  ut  extremum  malorurn  ? 
qua  de  re  cum  sit  inter  doctissimos  magna  dissensio, 
quis  alienum  putet  ejus  esse  dignitatis,  quam  mihi 

2  h  3 

quisque  tribuit,  quid  in  omni  munere  vitae  optimum 
et  verissimum  sit,  exquirere  ? 

An,  partus  ancillae  sitne  in  fructu  habendus,  dis- 
seretur  inter  principes  civitatis,  P.  Scaevolam,  M' 
Manilium,  ab  hisque  M.  Brutus  dissentiet  (quod  et 
acutum  genus  est,  et  ad  usus  civium  non  inutile), 
nosque  ea  scripta,  reliquaque  ejusdem  generis  et  le- 
gimus  libenter,  et  legemus ;  haec,  quae  vitam  conti- 
nent  omnem,  negligentur  ?  Nam,  ut  sint  illa  vendi- 
biliora,  haec  uberiora  certe  sunt :  quamquam  id  qui- 
dem  licebit  iis  existimare,  qui  legerint. 

Nos  autem  hanc  omnem  quaestionem  de  finibus 
bonorum  et  malorum  fere  a  nobis  explicatam  esse 
his  literis  arbitramur,  in  quibus,  quantum  potuimus, 
non  modo,  quid  nobis  probaretur,  sed  etiam  quid  a 
singulis  philosophiae  disciplinis  diceretur,  persecuti 
sumus. 

V.  Ut  autem  a  facillimis  ordiamur,  prima  veniat 
in  medium  Epicuri  ratio,  quae  plerisque  notissima 
est :  quam  a  nobis  sic  intelliges  expositam,  ut  ab  ip- 
sis,  qui  eam  disciplinam  probant,  non  soleat  accu- 
ratius  explicari.  Verum  enim  invenire  volumus,  non 
tamquam  adversarium  aliquem  convincere.  Accurate 
autem  quondam  a  L.  Torquato,  homine  omni  doc- 
trina  erudito,  defensa  est  Epicuri  sententia  de  volup- 
tate ;  a  meque  ei  responsum,  cum  C.  Triarius,  in 
primis  gravis  et  doctus  adolescens,  ei  disputationi  in- 
teresset.  Nam  cum  ad  me  in  Cumanum,  salutandi 
causa,  uterque  venisset,  pauca  primo  inter  nos  de 
literis,  quarum  summum  erat  in  utroque  studium ; 
deinde  Torquatus  :  Quoniam  nacti  te,  inquit,  sumus 
aliquando  otiosum,  certe  audiam,  quid  sit,  quod 
Epicurum  nostrum,  non  tu  quidem  oderis,  ut  fere 
faciunt  qui  ab  eo  dissentiunt,  sed  certe  non  probes, 
eum,  quem  ego  arbitror  unum  vidisse  verum,  maxi- 
misque  erroribus  animos  hominum  liberavisse,  et 
omnia  tradidisse,  quae  pertinerent  ad  bene  beateque 
vivendum.  Sed  existimo,  te,  sicut  nostrum  Triarium, 

minus  eo  delectari,  quod  ista  Platonis,  Aristotelis, 
Theophrasti,  orationis  ornamenta  neglexerit :  nam  il- 
luc  quidem  adduci  vix  possum,  ut  ea,  quae  senserit 
ille,  tibi  non  vera  videantur. 

Vide  quantum,  inquam,  fallare,  Torquate.  Oratio 
me  istius  philosophi  non  offendit :  nam  et  complec- 
titur  verbis,  quod  vult,  et  dicit  plane,  quod  intel- 
ligam  :  et  tamen  a  philosopho,  si  afferat  eloquentiam, 
non  adsperner :  si  non  habeat,  non  admodum  flagi- 
tem.  Re  mihi  non  aeque  satisfacit,  et  quidem  locis 
pluribus.  Sed,  quot  homines,  tot  sententiae.  Falli 
igitur  possumus.  Quamobrem  tandem,  inquit,  non 
satisfacit  ?  te  enim  judicem  aequum  puto ;  modo, 
quae  dicat  ille,  bene  noris.  Nisi  mihi  Phaedrum,  in- 
quam,  mentitum,  aut  Zenonem,  putas,  (quorum 
utrumque  audivi,  cum  mihi  nihil  sane  praeter  sedu- 
litatem  probarent)  omnes  mihi  Epicuri  sententiae  sa- 
tis  notae  sunt.  Atque  eos,  quos  nominavi,  cum  At- 
tico  nostro  frequenter  audivi ;  cum  miraretur  ille 
quidem  utrumque,  Phasdrum  autem  etiam  amaret : 
quotidieque  inter  nos  ea,  quae  audiebamus,  confere- 
bamus :  neque  erat  unquam  controversia,  quid  ego 
intelligerem,  sed  quid  probarem. 

VI.  Quid  igitur  est,  inquit  ?  audire  enim  cupio, 
quid  non  probes.  Principio,  inquam,  in  physicis, 
quibus  maxime  gloriatur,  [primum]  totus  est  alie- 
nus.  Democrito  adjicit,  perpauca  mutans,  sed  ita,  ut 
ea,  quae  corrigere  vult,  mihi  quidem  depravare  vi- 
deatur.  IUe  atomos  (quas  appellat),  id  est,  corpora 
individua,  propter  soliditatem  censet  in  infinito  inani 
(in  quo  nihil  nec  summum,  nec  infimum,  nec  me- 
dium,  nec  ultimum,  nec  extremurn  sit)  ita  ferri,  ut 
concursionibus  inter  se  cohaerescant :  ex  quo  effician- 
tur  ea,  quae  sint,  quaeque  cernantur,  omnia  :  eumque 
motum  atomorum  nullo  a  principio,  sed  ex  aeterno 
tempore,  intelligi  convenire.  Epicurus  autem,  in 
quibus  sequitur  Democritum,  non  fere  labitur: 
quamquam  utriusque  cum  multa  non  probp,  tum 

illud  in  primis,  quod,  cum  in  rerum  natura  duo 
quaerenda  sint,  unum,  quae  materia  sit,  ex  qua  quae- 
que  res  efficiatur ;  alterum,  quae  vis  sit,  quae  quidque 
efficiat;  de  materia  disseruerunt ;  vim,  et  causam 
efficiendi  reliquerunt.  Sed  hoc  commune  vitium  : 
illae  Epicuri  propriae  ruinae.  Censet  enim,  eadem  illa 
individua  et  solida  corpora  ferri  suo  deorsum  pon- 
dere  ad  lineam ;  hunc  naturalem  esse  omnium  cor- 
porum  motum.  Deinde  ibidem  homo  acutus,  cum 
illud  occurreret ;  si  omnia  deorsum  e  regione  ferren- 
tur,  et,  ut  dixi,  ad  lineam,  nunquam  fore,  ut  atomus 
altera  alteram  posset  attingere ;  itaque  attulit  rem 
commenticiam  :  deciinare  dixit  atomum  perpaulum  : 
quo  nihil  posset  fieri  minus :  ita  effici  complexiones, 
et  copulationes,  et  adhaesitationes  atomorum  inter  se ; 
ex  quo  efficeretur  mundus,  omnesque  partes  mundi, 
quaeque  in  eo  essent.  Quae  cum  res  tota  ficta  sit  pue- 
riliter,  tum  ne  efficit  quidem  quod  vult :  nam  et  ipsa 
declinatio  ad  libidinem  fingitur ;  (ait  enim  declinare 
atomum  sine  causa;  cum  nihil  turpius  physico, 
quam  fieri  sine  causa  quidquam  dicere)  et  illum  mo- 
tum  naturalem  omnium  ponderum,  ut  ipse  consti- 
tuit,  e  regione  inferiorem  locum  petentium,  sine 
causa,  eripuit  atomis :  nec  tamen  id,  cujus  causa  haec 
finxerat,  assecutus  est.  Nam,  si  omnes  atomi  decli- 
nabunt,  nullse  unquam  cohaerescent :  sin  aliae  de- 
clinabunt,  aliae  suo  nutu  recte  ferentur ;  primum  erit 
hoc  quasi  provincias  atomis  dare,  quae  recte,  quse 
oblique  ferantur.  Deinde  eadem  illa  atomorum,  in 
quo  etiam  Democritus  haeret,  turbulenta  concursio 
hunc  mundi  ornatum  efficere  non  poterit.  Ne  illud 
quidem  physici,  credere  aliquid  esse  minimum  :  quod 
profecto  nunquam  putavisset,  si  a  Polyaeno,  familiari 
suo,  geometriam  discere  maluisset,  quam  illam  etiam 
ipsum  dedocere.  Sol  Democrito  magnus  videtur, 
quippe  homini  erudito,  in  geometriaque  perfecto. 
Huic  bipedalis  fortasse:  tantum  enim  esse  censet, 
quantus  videtur,  vel  paulo  aut  majorem  aut  mino- 

rem.  Ita,  quae  mutat,  ea  corrumpit :  qu.se  sequitur, 
sunt  tota  Democriti;  atomi,  inane,  imagines,  quae 
idola  nominant,  quorum  incursione  non  solum  vi- 
deamus,  sed  etiam  cogitemus :  infinitio  ipsa,  quam 
A?rsi£ iciv  vocant,  tota  ab  illo  est :  tum  innumerabiles 
mundi,  qui  et  oriantur  et  intereant  quotidie.  Quae 
etsi  mihi  nullo  modo  probantur,  tamen  Democritum, 
laudatum  a  caeteris,  ab  hoc  qui  eum  unum  secutus 
est,  nollem  vituperatum. 

VII.  Jam  in  altera  philosophiae  parte,  quae  est 
quaerendi  ac  disserendi,  quae  Aoyooj  dicitur,  iste  ves- 
ter  plane,  ut  mihi  quideni  videtur,  inermis  ac  nu- 
dus  est.  Tollit  definitiones :  nihil  de  dividendo  ac 
partiendo  docet :  non,  quo  mcdo  efficiatur  concluda- 
turque  ratio,  tradit :  non,  qua.  via  captiosa  solvantur, 
ambigua  distinguantur,  ostendit.  Judicia  rerum  in 
sensibus  ponit ;  quibus  si  semel  aliquid  falsi  pro  vero 
probatum  sit,  sublatum  esse  omne  judicium  veri  et 
falsi  putat.  [In  tertia  vero  parte,  quae  est  de  vita  et 
moribus,  in  constitutione  finis,  nil  generosum  sapit, 
atque  magnificum.]  Confirmat  illud  vel  maxime, 
quod  ipsa  natura  (ut  ait  ille)  adsciscat  et  reprobet,  id 
est,  voluptatem  et  dolorem.  Ad  haec,  et  quae  sequa- 
mur,  et  quae  fugiamus,  refert  omnia :  quod  quam- 
quam  Aristippi  est,  a  Cyrenaicisque  melius  liberius- 
que  defenditur ;  tamen  ejusmodi  esse  judico,  ut  nihil 
homine  videatur  indignius.  Ad  majora  enim  quae- 
dam  nos  natura  genuit  et  conformavit,  ut  mihi  qui- 
dem  videtur.  Ac  fieri  potest,  ut  errem  :  sed  ita  pror- 
sus  existimo,  neque  eum  Torquatum,  qui  hoc  pri- 
mus  cognomen  invenerit,  aut  torquem  illum  hosti 
detraxisse,  ut  aliquam  ex  eo  perciperet  corpore  vo- 
luptatem,  aut  cum  Latinis  tertio  consulatu  conflixisse 
apud  Veserim  propter  voluptatem.  Quod  vero  securi 
fiiium  percusserit,  privavisse  se  etiam  videtur  multis 
voluptatibus,  cum  ipsi  naturas  patrioque  amori  prae- 
tulerit  jus  majestatis  atque  imperii. 

Quid?  T.  Torquatus,  (is,  qui  corsul  cum  Cn. 

Octavio  fuit )  cum  illam  severitatem  in  eo  filio  adhi- 
buit,  quem  in  adoptionem  D.  Silano  emancipaverat, 
ut  eum,  Macedonum  legatis  accusantibus,  quod  pe- 
cunias  praetorem  in  provincia  cepisse  arguerent,  cau- 
sam  apud  se  dicere  juberet ;  reque  ex  utraque  parte 
audita,  pronuntiaret,  eum  non  talem  videri  fuisse  in 
imperio,  quales  ejus  majores  fuissent,  et  in  conspec- 
tum  suum  venire  vetuit;  numquid  videtur  tibi  de 
voluptatibus  suis  cogitavisse  ?  Sed,  ut  omittam  pe- 
ricula,  labores,  dolorem  etiam,  quem  optimus  quis- 
que  pro  patria  et  pro  suis  suscipit,  ut  non  modo  nul- 
lam  captet,  sed  etiam  praetereat  omnes  voluptates, 
dolores  denique  quosvis  suscipere  malit,  quam  dese- 
rere  ullam  officii  partem  ;  ad  ea,  quae  hoc  non  minus 
declarant,  sed  videntur  leviora,  veniamus. 

Quid  tibi,  Torquate,  quid  huic  Triario,  literae, 
quid  historiae,  cognitioque  rerum,  quid  poetarum 
evolutio,  quid  tanta  tot  versuum  memoria  voluptatis 
affert  ?  Nec  mihi  illud  dixeris  :  Haec  enim  ipsa  mihi 
sunt  voluptati ;  et  erant  illa  Torquatis.  Nunquam 
hoc  ita  defendit  Epicurus;  neque  vero  tu,  Triari, 
aut  quisquam  eorum,  qui  aut  saperet  aliquid,  aut  ista 
didicisset.  Et,  quod  quaeritur  saepe,  cur  tam  multi 
sint  Epicurei ;  sunt  aliae  quoque  causae ;  sed  multi- 
tudinem  hoc  maxime  allicit,  quod  ita  putat  dici  ab 
illo,  recta  et  honesta  quae  sint,  ea  facere  ipsa  per  se 
laetitiam,  id  est,  voluptatem.  Homines  optimi  non 
intelligunt,  totam  rationem  everti,  si  ita  se  res  ha- 
beat.  Nam  si  concederetur,  etiam  si  ad  corpus  nihil 
referatur,  ista  sua  sponte  et  per  se  esse  jucunda,  per 
se  esset  et  virtus,  et  cognitio  rerum,  (quod  minime 
ille  vult)  expetenda.  Haec  igitur  Epicuri  non  probo, 
inquam.  De  caetero,  vellem  equidem  aut  ipse  doc- 
trinis  fuisset  instructior  (est  enim,  quod  ita  tibi  vi- 
deri  necesse  est,  non  satis  politus  iis  artibus,  quas 
qui  tenent,  eruditi  appellantur),  aut  ne  deterruisset 
alios  a  studiis :  quamquam  te  quidem  video  minime 
esse  deterritum, 

VIII.  Quae  cum  dixissem,  magis  ut  illum  provo- 
carem,  quam  ut  ipse  loquerer ;  tum  Triarius,  leniter 
arridens,  Tu  quidem,  inquit,  totum  Epicurum  paene 
e  philosophorum  choro  sustulisti.  Quid  ei  reliquisti, 
nisi  te,  quoquo  modo  loqueretur,  intelligere,  quid 
diceret  ?  Aliena  dixit  in  physicis,  nec  ea  ipsa,  quae 
tibi  probarentur :  siqua  in  his  corrigere  voluit,  dete- 
riora  fecit :  disserendi  artem  nullam  habuit :  volup- 
tatem  cum  summum  bonum  diceret,  primum  in  eo 
ipso  parum  vidit :  deinde  hoc  quoque  alienum  ;  nam 
ante  Aristippus,  et  ille  melius.  Addidisti  ad  extre- 
mum,  etiam  indoctum  fuisse. 

Fieri,  inquam,  o  Triari,  nullo  pacto  potest,  ut 
non  dicas,  quid  non  probes  ejus,  a  quo  dissentias : 
quid  enim  me  prohiberet  Epicureum  esse,  si  proba- 
rem,  quae  ille  diceret?  cum  praesertim  illa  perdis- 
cere  ludus  esset.  Quamobrem  dissentientium  inter 
se  reprehensiones  non  sunt  vituperandae :  maledicta, 
contumeliae,  tum  iracundiae,  contentiones,  concerta- 
tionesque  in  disputando  pertinaces,  indignae  mihi 
philosophia,  videri  solent. 

Tunc  Torquatus,  Prorsus,  inquit,  assentior:  ne- 
que  enim  disputari  sine  reprehensione,  nec  cum  ira- 
cundia,  aut  pertinacia  recte  disputari  potest.  Sed  ad 
haec,  nisi  molestum  est,  habeo  quae  velim.  At  me, 
inquam,  nisi  te  audire  veilem,  censes  haec  dicturum 
fuisse  ?  Utrum  igitur  percurri  omnem  Epicuri  disci- 
plinam  placet,  an  de  una  voluptate  quaeri,  de  qua 
omne  certamen  est  ?  Tuo  vero  id  quidem,  inquam, 
arbitratu.  Sic  faciam  igitur,  inquit :  unam  rem  ex- 
plicabo,  eamque  maximam.  De  physicis  alias,  et 
quidem  tibi  et  declinationem  istam  atomorum,  et 
magnitudinem  solis  probabo,  et  Democriti  errata  ab 
Epicuro  reprehensa  et  correcta  permulta.  Nunc  di- 
cam  de  voluptate ;  nihil  scilicet  novi,  ea  tamen,  quae 
te  ipsum  probaturum  esse  confidam.  Certe,  inquam, 
pertinax  non  ero :  tibique,  si  mihi  probabis  ea  quae 
dices,  libenter  assentiar.  Probabo,  inquit ;  modo  ista. 


360        DE  FINIBUS,  Lib.  I.  Cap.  9. 

ds  sequitate,  quam  ostendis:  sed  uti  oratione  per- 
petua,  malo,  quam  interrogare  aut  interrogari.  Ut 
placet,  inquam.  Tunc  dicere  exorsus  est. 

IX.  Primum  igitur,  inquit,  sic  agam,  ut  ipsi  auc- 

tori  hujus  disciplinae  placet.    Constituam,   quid  et 

quale  sit  id,  de  quo  quaerimus,  non  quo  ignorare  vos 

arbitrer,  sed  ut  ratione  et  via,  procedat  oratio.  Quae- 

rimus  igitur,  quid  sit  extremum,  quid  ultimum  bo- 

norum ;    quod,    omnium    philoscphorum    sententia, 

tale  debet  esse,  ut  ad  id  omnia  referri  oporteat :  ip- 

sum  autem  nusquam.     Hoc  Epicurus  in  voluptate 

ponit,  quod  summum  bonum  esse  vult ;  summum- 

que  malum,   dolorem ;   idque  instituit  docere  sic : 

"  Omne  animal,  simul  atque  natum  sit,  voluptatem 

appetere,  eaque  gaudere,  ut  summo  bono  ;  dolorem 

adspernari,  ut  summum  malum,  et,  quantum  possit, 

a  se  repellere:  idque  facere  nondum  depravatum, 

ipsa  natura  incorrupte  atque  integre  judicante."  Ita- 

que   negat   opus   esse  ratione,   neque  disputatione, 

quam  ob  rem  voluptas  expetenda,  fugiendus  dolor 

sit.  Sentiri  hoc  putat,  ut  carere  ignem,  nivem  esse 

albam,  dulce  mel ;  quorum  nihil  oportere  exquisitis 

rationibus  confirmari :  tantum  satis  esse  admonere : 

interesse  enim  inter  argumentum  conclusionemque 

rationis,  et  inter  mediocrem  animadversionem  atque 

admonitionem  :  altera,  occulta  quasdam  et  quasi  in- 

voluta  aperiri ;  altera,  promta  et  aperta  indicari.    Et- 

enim  quoniam,  detractis  de  homine  sensibus,  reliqui 

nihil  est,  necesse  est,  quid  aut  ad  naturam,  aut  con« 

tra  sit,  a  natura,  ipsa  judicari.    Ea  quid  percipit,  et 

quid  judicat,  quo  aut  petat  aut  fugiat  aliquid,  praeter 

voluptatem  et  dolorem  ? 

Sunt  autem  quidam  e  nostris,  qui  haec  subtilius 
velint  tradere,  et  negent  satis  esse,  quid  bonum  sit, 
aut  quid  malum,  sensu  judicaxi :  sed  animo  etiam  ac 
ratione  intelligi  posse,  et  voluptatem  ipsam  per  se 
esse  expetendam,  et  dolorem  ipsum  per  se  esse  fu- 
giendum.    Itaque  aiunt  hanc  quasi  naturalem  atque 

insitam  in  animis  nostris  inesse  notionem,  ut  alterum 
esse  appetendum,  alterum  adspernandum,  sentiamus. 
Alii  autem  (quibus  ego  assentior),  cum  a  philosophis 
compluribus  permulta  dicantur,  cur  nec  voluptas  in 
bonis  sit  numeranda,  nec  in  malis  dolor,  non  existi- 
mant  oportere  nimium  nos  causae  confidere,  sed  et 
argumentandum,  et  accurate  disserendum,  et  ratio- 
nibus  conquisitis,  de  voluptate  et  dolore,  disputan- 
dum  putant. 

X.  Sed,  ut  perspiciatis,  unde  omnis  iste  natus  sit 
error  voluptatem  accusantium,  doloremque  laudan- 
tium,  totam  rem  aperiam :  eaque  ipsa,  quae  ab  illo 
inventore  veritatis,  et  quasi  architecto  beatae  vitae, 
dicta  sunt,  explicabo.  Nemo  enim  ipsam  volup- 
tatem,  quia  voluptas  sit,  adspernatur,  aut  odit,  aut 
fugit ;  sed  quia  consequuntur  magni  dolores  eos  qui 
ratione  voluptatem  sequi  nesciunt.  Neque  porro 
quisquam  est,  qui  dolorem  ipsum,  quia  dolor  sit, 
amet,  consectetur,  adipisci  velit ;  sed  quia  nonnun- 
quam  ejusmodi  tempora  incidunt,  ut  labore  et  dolore 
magnam  aliquam  quaerat  voluptatem.  Ut  enim  ad 
minima  veniam,  quis  nostrum  exercitationem  ullam 
corporis  suscipit  laboriosam,  nisi  ut  aliquid  ex  ea 
commodi  consequatur  ?  Quis  autem  vel  eum  jure 
reprehenderit,  qui  in  ea  voluptate  velit  esse,  quam 
nihil  molestiae  consequatur,  vel  illum,  qui  dolorem 
eum  fugiat,  quo  voluptas  nulla  pariatur  ?  At  vero 
eos  et  accusamus,  et  justo  odio  dignissimos  ducimus, 
qui,  blanditiis  praesentium  voluptatum  deleniti  atque 
corrupti,  quos  dolores  et  quas  molestias  excepturi 
sint,  occaecati  cupiditate,  non  provident:  similique 
sunt  in  culpa,  qui  officia  deserunt  mollitia  animi,  id 
est,  laborum  et  dolorum  fuga.  Et  harum  quidem 
rerum  facilis  est  et  expedita  distinctio :  nam  libero 
tempore,  cum  soluta  nobis  est  eligendi  optio,  cum- 
que  nihil  impedit,  quominus  id,  quod  maxime  pla- 
ceat,  facere  possimus,  omnis  voluptas  assumenda  est, 
omnis  dolor  repellendus.  Temporibus  autem  qui- 

busdam,  et  aut  officiis  debitis,  aut  rerum  necessita- 
tibus,  saepe  eveniet,  ut  et  voluptates  repudiandae 
sint,  et  molestiae  non  recusandae.  Itaque  earum  re- 
rum  hic  tenetur  a  sapiente  delectus,  ut  aut  rejicien- 
dis  voluptatibus  majores  alias  consequatur,  aut  per- 
ferendis  doloribus  asperiores  repellat. 

Hanc  ego  cum  teneam  sententiam,  quid  est,  cur 
verear,  ne  ad  eam  non  possim  accommodare  Tor- 
quatos  nostros,  quos  tu  paulo  ante,  cum  memoriter, 
tum  etiam  erga  nos  amice  et  benevole,  collegisti? 
Nec  me  tamen,  laudandis  majoribus  meis,  corru- 
pisti,  nec  segniorem  ad  respondendum  reddidisti. 
Quorum  facta  quemadmodum,  quasso,  interpretaris  ? 
Siccine  eos  censes  aut  in  armatum  hostem  impetum 
fecisse,  aut  in  liberos  et  in  sanguinem  suum  tam 
crudeles  fuisse,  nihil  ut  de  utilitatibus,  nihil  ut  de 
commodis  suis,  cogitarent?  At  id  ne  ferae  quidem 
faciunt,  ut  ita  ruant,  itaque  turbent,  ut,  earum  mo- 
tus  et  impetus  quo  pertineant,  non  intelligamus.  Tu 
tam  egregios  viros  censes  tantas  res  gessisse  sine 
causa  ?  Quae  fuerit  causa,  mox  videro  :  interea  hoc 
tenebo :  si  ob  aliquam  causam  ista,  quae  sine  dubio 
praeclara  sunt,  fecerint,  virtutem  his  ipsam  per  se 
causam  non  fuisse.  Torquem  detraxit  hosti :  et  qui- 
dem  se  texit,  ne  interiret.  At  magnum  periculum 
adiit :  in  oculis  quidem  exercitus.  Quid  ex  eo  con- 
secutus  est?  Laudem  et  caritatem,  quae  sunt  vitae 
sine  metu  degendae  praesidia  flrmissima.  Filium 
morte  multavit :  si  sine  causa,  nollem  me  ab  eo  or- 
tum,  tam  importuno,  tamque  crudeli.  Sin  ut  dolore 
suo  sanciret  militaris  imperii  disciplinam,  exercitum- 
que  in  gravissimo  bello  animadversionis  metu  con- 
tineret;  saluti  prospexit  civium,  qua  intelligebat 
contineri  suam. 

Atque  haec  ratio  late  patet.  In  quo  enim  maxime 
consuevit  jactare  vestra  se  oratio,  (tua  praesertim, 
qui  studiose  antiqua  persequeris,  claris  et  fortibus 
viris  commemorandis,  eorumque  factis  non  emolu- 

mento  aliquo,  sed  ipsius  honestatis  decore,  laudan- 
dis)  id  totum  evertitur,  eo  delectu  rerum,  quem  mo- 
do  dixi,  constituto,  ut  aut  voluptates  omittantur, 
majorum  voluptatum  adipiscendarum  causa,  aut  do- 
lores  suscipiantur,  majorum  dolorum  effugiendorum 
gratia. 

XI.  Sed,  de  clarorum  hominum  factis  illustribus 
et  gloriosis,  satis  hoc  loco  dictum  sit.  Erit  enim  jam 
de  omnium  virtutum  cursu  ad  voluptatem  proprius 
disserendi  locus. 

Nunc  autem  explicabo,  voluptas  ipsa  quae  qualis- 
que  sit,  ut  tollatur  error  omnis  imperitorum  ;  intel- 
ligaturque  ea,  quae  voluptaria,  delicata,  mollis  ha- 
beatur  disciplina,  quam  gravis,  quam  continens, 
quam  severa  sit.  Non  enim  hanc  solam  sequimur, 
quae  suavitate  aliqua  naturam  ipsam  movet,  et  cum 
jucunditate  quadam  percipitur  sensibus ;  sed  maxi- 
mam  illam  voluptatem  habemus,  quee  percipitur, 
omni  dolore  detracto.  Nam,  quoniam,  cum  privamur 
dolore,  ipsa  liberatione  et  vacuitate  omnis  molestiae 
gaudemus,  (omne  autem  id,  quo  gaudemus,  voluptas 
est,  ut  omne  id,  quo  offendimur,  dolor)  doloris  omnis 
privatio  recte  nominata  est  voluptas.  Ut  enim,  cum 
cibo  et  potione  fames  sitisque  depulsa  est,  ipsa  de- 
tractio  molestice  consecutionem  affert  voluptatis  ;  sic, 
in  omni  re,  doloris  amotio  successionem  efficit  volup- 
tatis. 

Itaque  non  placuit  Epicuro,  medium  esse  quid- 
dam  inter  dolorem  et  voluptatem :  illud  enim  ipsum, 
quod  quibusdam  medium  videtur,  cum  omni  dolore 
caret,  non  modo  voluptatem  esse,  verum  etiam  sunir 
mam  voluptatem.  Quisquis  enim  sentit,  quemad- 
modum  sit  affectus,  eum  necesse  est  aut  in  voluptate 
esse  aut  in  dolore.  Omnis  autem  privatione  doloris 
putat  Epicurus  terminari  summam  voluptatem ;  ut 
postea  variari  voluptas  distinguique  possit;  augeri 
aniplificarique  non  possit. 

At  etiam  Athenis  (ut  a  patre  audiebam,  facete  et 

urbane  Stoicos  irridente)  statua  est  in  Ceramico, 
Chrysippi  sedentis,  porrecta.  manu  ;  quae  manus  sig- 
nificet  illum  in  hac  esse  rogatiuncula  delectatum : 
"  Num  quidnam  manus  tua,  sic  afFecta,  quemadmo- 
dum  affecta  nunc  est,  desiderat  ?"  Nihil  sane.  At, 
si  voluptas  esset  bonum,  desideraret.  Ita  credo.  Non 
est  igitur  voluptas  bonum.  Hoc  ne  statuam  quidem 
dicturam  pater  aiebat,  si  loqui  posset.  Conclusum 
est  enim  contra  Cyrenaicos  satis  acute :  nihil  ad 
Epicurum.  Nam,  si  ea  sola  voluptas  esset,  quaa 
quasi  titillaret  sensus  (ut  ita  dicam),  et  ad  eos  cum 
suavitate  afflueret  et  illaberetur;  nec  manus  esse 
contenta  posset  ulla.  vacuitate  doloris,  sine  jucundo 
motu  voluptatis.  Sin  autem  summa  voluptas  est  (ut 
Epicuro  placet)  nihil  dolere;  primum  tibi  recte, 
Chrysippe,  concessum  est,  nihil  desiderare  manum, 
cum  ita  esset  affecta:  secundum  non  recte,  si  vo- 
luptas  esset  bonum,  fuisse  desideraturam.  ldcirco 
enim  non  desideraret,  quia,  quod  dolore  caret,  id  in 
voluptate  est. 

XII.  Extremum  autem  esse  bonorum  voluptatem, 
ex  hoc  facile  perspici  potest.  Constituamus  aliquem 
magnis,  multis,  perpetuis  fruentem  et  animo  et  cor- 
pore  voluptatibus,  nullo  dolore  nec  impediente  nec 
impendente :  quem  tandem  hoc  statu  praBstabiliorem, 
aut  magis  expetendum,  possumus  dicere?  Inesse 
enim  necesse  est  in  eo,  qui  ita  sit  affectus,  et  firmi- 
tatem  animi,  nec  mortem  nec  dolorem  timentis, 
(quod  mors  sensu  careat ;  dolor  in  longinquitate  le- 
vis,  in  gravitate  brevis,  soleat  esse ;  ut  ejus  magni- 
tudinem  celeritas,  diuturnitatem  allevatio,  console- 
tur.)  Ad  ea  cum  accedit,  ut  neque  divinum  numen 
horreat,  nec  praeteritas  voluptates  effluere  patiatur, 
earumque  assidua  recordatione  laetetur;  quid  est, 
quod  huc  possit,  quod  melius  sit,  accedere  ?  Statue, 
contra,  aliquem  confectum  tantis  animi  corporisque 
doloribus,  quanti  in  hominem  maximi  cadere  pos- 
sunt,  nulla  spe  proposita,  fore  levius  aliquando,  nulla 

praeterea  nec  praesenti  nec  exspectata  voluptate :  quid 
eo  miserius  dici  aut  fingi  potest  ? 

Quod  si  vita  doloribus  referta  maxime  fugienda 
est,  summum  profecto  malum  est,  vivere  cum  do- 
lore.  Cui  sententiae  consentaneum  est,  ultimum  esse 
bonorum  cum  voluptate  vivere.    Nec  enim  habet 
nostra  mens  quidquam,  ubi  consistat,  tamquam  in 
extremo  :  omnesque  et  metus  et  aegritudines  ad  do- 
lorem  referuntur ;  nec  prasterea  est  res  ulla,  quae  sua 
natura  aut  sollicitare  possit,  aut  angere.  Praaterea  et 
appetendi  et  refugiendi,  et  omnino  rerum  gerenda- 
rum,  initia  proficiscuntur  aut  a  voluptate  aut  a  do- 
lore.  Quod  cum  ita  sit,  perspicuum  est,  omnes  rectas 
res  atque  laudabiles  eo  referri,  ut  cum  voluptate  vi- 
vatur.    Quoniam  autem  id  est  vel  summum  bonum, 
vel  ultimum,  vel  extremum,  quod  Graeci  TeAoc  no- 
minant,  quod  ipsum  nullam  ad  aliam  rem,  ad  id 
autem  res  referuntur  omnes;  fatendum  est,  sum- 
mum  esse  bonum  jucunde  vivere. 

XIII.  Id  qui  in  una  virtute  ponunt,  et,  splendore 
nominis  capti,  quid  natura  postulet,  non  intelligunt, 
errore  maximo,  si  Epicurum  audire  voluerint,  libe- 
rabuntur.  Istae  enim  vestrae  eximiaa  pulchraeque  vir- 
tutes  nisi  voluptatem  efficerent,  quis  eas  aut  lauda- 
biles  aut  expetendas  arbitraretur  ?  Vt  enim  medico- 
rum  scientiam,  non  ipsius  artis,  sed  bonae  valetudinis 
causa,  probamus ;  et  gubernatoris  ars,  quia  bene  na- 
vigandi  rationem  habet,  utilitate,  non  arte,  laudatur ; 
sic  sapientia,  quas  ars  vivendi  putanda  est,  non  ex- 
peteretur,  si  nihil  efficeret ;  nunc  expetitur,  quod  est 
tamquam  artifex  conquirendae  et  comparandae  volup- 
tatis. 

Quam  autem  dicam  voluptatem,  jam  videtis,  ne 
invidia  verbi  labefactetur  oratio  mea.  Nam,  cum 
ignoratione  rerum  bonarum  et  malarum  maxime  ho- 
minum  vita  vexetur ;  ob  eumque  errorem  et  volup- 
tatibus  maximis  saepe  priventur,  et  gravissimis  animi 
doloribus  torqueantur ;  sapientia  est  adhibenda,  qua?,, 

et  terroribus  cupiditatibusque  detractis,  et  omnium 
falsarum  opinionum  temeritate  demta,  certissimam 
se  nobis  ducem  praebeat  ad  voluptatem.  Sapientia 
enim  est  una,  quae  mcestitiam  pellat  ex  animis,  qua3 
nos  exhorrescere  metu  non  sinat ;  qua,  praeceptrice, 
in  tranquillitate  vivi  potest,  omnium  cupiditatum  ar- 
dore  restincto.  Cupiditates  enim  sunt  insatiabiles ; 
quae  non  modo  singulos  homines,  sed  universas  fa- 
milias,  evertunt ;  totam  etiam  labefactant  saepe  rem- 
publicam.  Ex  cupiditatibus  odia,  dissidia,  discordiae, 
seditiones,  bella,  nascuntur.  Nec  hae  sese  foris  solum 
jactant,  nec  tantum  in  alios  caeco  impetu  incurrunt ; 
sed  intus  etiam  in  animis  inclusae  inter  se  dissident 
atque  discordant:  ex  quo  vitam  amarissimam  ne- 
cesse  est  effici ;  ut  sapiens  solus,  amputata  circum- 
cisaque  inanitate  omni  et  errore,  naturae  finibus  con- 
tentus,  sine  aegritudine  possit,  et  sine  metu,  vivere. 

Quae  est  enim  aut  utilior  aut  ad  bene  vivendum 
aptior  partitio,  quam  illa,  qua  est  usus  Epicurus  ? 
qui  unum  genus  posuit  earum  cupiditatum  quae  es- 
sent  et  naturales  et  necessariae ;  alterum,  quae  natu- 
rales  essent,  nec  tamen  necessariae;  tertium,  qua? 
nec  naturales  nec  necessariae.  Quarum  ea  ratio  est, 
ut  necessariae  nec  opera  multa  nec  impensa  explean- 
tur.  Ne  naturales  quidem  multa  desiderant,  prop- 
terea  quod  ipsa  natura  divitias,  quibus  contenta  sit, 
et  parabiles  et  terminatas  habet.  Inanium  autem  cu- 
piditatum  nec  modus  ullus  nec  finis  inveniri  potest. 

XIV.  Quod  si  vitam  omnem  perturbari  videmus 
errore  et  inscientia,  sapientiamque  esse  solam,  quas 
nos  a  libidinum  impetu  et  formidinum  terrore  vin- 
dicet,  et  ipsius  fortunae  modice  ferre  doceat  injurias, 
et  omnes  monstret  vias  quae  ad  quietem  et  tranquil- 
litatem  ferant;  quid  est,  cur  dubitemus  dicere,  et 
sapientiam  propter  voluptatem  expetendam,  et  insi- 
pientiam  propter  molestias  esse  fugiendam  ?  Eadem- 
que  ratione,  ne  temperantiam  quidem  propter  se  ex- 
petendam  esse  dicemus,  sed  quia  pacem  animis  af- 

ferat,  et  eos  quasi  concordia  quadam  placet  ac  leniat. 
Temperantia  est  enim,  quae,  in  rebus  aut  expetendis 
aut  fugiendis,  rationem  ut  sequamur,  monet.    Nec 
enim  satis  est  judicare,  quid  faciendum,  non  facien- 
dumve  sit:  sed  stare  etiam  oportet  in  eo  quod  sit 
judicatum.    Plerique  autem,  quod  tenere  atque  ser- 
vare  id,  quod  statuerunt,  non  possunt,  victi  et  debi- 
litati,  objecta  specie  voluptatis,  tradunt  se  libidinibus 
constringendos ;  nec,  quid  eventurum  sit,  provident ; 
ob  eamque  causam,  propter  voluptatem  et  parvam  et 
non  necessariam,  et  quae  vel  aliter  pararetur,  et  qua 
etiam   carere  possent  sine  dolore,   tum  in  morbos 
graves,  tum  in  damna,  tum  in  dedecora,  incurrunt : 
saepe  etiam  legum  judiciorumque  poenis  obligantur. 
Qui  autem  ita  frui  volunt  voluptatibus,    ut  nulli 
propter  eas  dolores  consequantur ;  et  qui  suum  judi- 
cium  retinent,  ne,  voluptate  victi,  faciant  id  quod  sen- 
tiunt  non  esse  faciendum  ;  hi  voluptatem  maximam 
adipiscuntur,  praetermittenda  voluptate.  Iidem  etiam 
dolorem  saepe  perpetiuntur,  ne,  si  id  non  faciant,  in- 
cidant  in  majorem.   Ex  quo  intelligitur,  nec  intem- 
perantiam  propter  se  fugiendam  esse ;  temperantiam- 
que  expetendam,  non  quia  voluptates  fugiat,  sed  quia 
majores  consequatur. 

XV.  Eadem  fortitudinis  ratio  reperietur.  Nam 
neque  laborum  perfunctio,  neque  perpessio  dolorum, 
per  se  ipsa  allicit:  nec  patientia,  nec  assiduitates, 
nec  vigiliae,  nec  ea  ipsa,  quae  laudatur,  industria,  ne 
fortitudo  quidem:  sed  ista  sequimur,  ut  sine  cura 
metuque  vivamus ;  animumque  et  corpus,  quantum 
efficere  possimus,  molestia  liberemus.  Ut  enim  mor- 
tis  metu  omnis  quietae  vitae  status  perturbatur ;  et 
ut,  succumbere  doloribus,  eosque  humili  animo  im- 
becilloque  ferre,  miserum  est ;  ob  eamque  debilitatem 
animi,  multi  parentes,  multi  amicos,  nonnulli  pa- 
triam,  plerique  autem  se  ipsos,  penitus  perdiderunt ; 
sic  robustus  animus  et  excelsus  omni  est  liber  cura 
et  angore,  cum  et  mortem  contemnit,  qua  qui  affecti 

sunt,  in  eadem  causa.  sunt,  qua  antequam  nati :  et 
ad  dolores  ita  paratus  est,  ut  meminerit,  maximcs 
morte  finiri,  parvos  multa  habere  intervalla  requietis, 
mediocrium  nos  esse  dominos ;  ut,  si  tolerabiles  sint, 
feramus ;  sin  minus,  aequo  animo  e  vita,  cum  ea  ncn 
placeat,  tamquam  e  theatro,  exeamus.  Quibus  rebus 
intelligitur,  nec  timiditatem  ignaviamque  vituperari, 
nec  fortitudinem  patientiamque  laudari,  suo  nomine  ; 
sed  illas  rejici,  quia  dolorem  pariant;  has  optari, 
quia  voluptatem. 

XVI.  Justitia  restat,  ut  de  omni  virtute  sit  dic- 
tum  :  sed  similia  fere  dici  possunt.  Ut  enim  sapien- 
tiam,  temperantiam,  fortitudinem,  copulatas  esse  do- 
cui  cum  voluptate,  ut  ab  ea  nullo  modo  nec  divelli 
nec  distrahi  possint ;  sic  de  justitia  judicandum  est ; 
quae  non  modo  nunquam  nocet  cuiquam,  sed  contra 
semper  alit  aliquid,  tum  vi  sua  atque  natura,  quod 
tranquiUet  animos  ;  tum  spe,  nihil  earum  rerum  de- 
futurum,  quas  natura  non  depravata  desideret.  Quem- 
admodum   temeritas,  et  libido,  et  ignavia,  semper 
animum  excruciant,  et  semper  sollicitant,  turbulen- 
taeque  sunt ;  sic  *  *  *  cujus  in  mente  consedit,  hoc 
ipso,  quod  adest,  turbulenta  non  potest  fleri ;  et  si 
vero  molita  quidpiam  est,  quamvis  occulte  fecerit, 
nunquam  tamen  confidet  id  fore  semper  occultum. 
Plerumque  improborum  facta  primo  suspicio  inse- 
quitur ;  deinde  sermo  atque  fama  ;  tum  accusator  ; 
tum  judex :  multi  etiam,  ut  te  consule,  ipsi  se  indi- 
caverunt. 

Quod  si  qui  satis  sibi  contra  hominum  conscien- 
tiam  septi  esse  et  muniti  videntur,  Deorum  tamen 
horrent;  easque  ipsas  sollicitudines,  quibus  eorum 
animi  noctes  atque  dies  exeduntur,  a  Diis  immorta- 
libus,  supplicii  causa,  importari  putant.  Quae  autem 
tanta  ex  improbe  factis  ad  minuendas  vitae  molestias 
accessio  fieri  potest,  quanta  ad  augendas,  cum  con- 
scientia  factorum,  tum  poena  legum,  odioque  ci- 
vium  ?  Et  tamen  in  quibusdam  neque  pecunias  mo- 

dus  est,  neque  honoris,  neque  imperii,  nec  libidinum, 
nec  epularum,  nec  reliquarum  cupiditatum ;  quas 
nulla  praeda  unquam  improbe  parta  minuit ;  potius 
inflammat;  ut  coercendi  magis,  quam  dedocendi, 
esse  videantur. 

Invitat  igitur  vera  ratio  bene  sanos  ad  justitiam, 
aequitatem,  fidem  :  neque  homini  [infanti]  atque 
impotenti  injuste  facta  conducunt ;  qui  nec  facile  ef« 
ficere  possit,  quod  conetur,  nec  obtinere,  si  effecerit : 
et  opes,  vel  fortunae  vel  ingenii,  liberalitati  magis 
conveniunt;  qua  qui  utuntur,  benevolentiam  sibi 
conciliant,  et  (quod  aptissimum  est  ad  quiete  viven- 
dum)  caritatem ;  praesertim  cum  omnino  nulla  sit 
causa  peccandi.  Quae  enim  cupiditates  a  natura  pro- 
ficiscuntur,  facile  explentur  sine  ulla  injuria :  quae 
autem  inanes  sunt,  his  parendum  non  est :  nihil 
enim  desiderabile  concupiscunt ;  plusque  in  ipsa  in- 
juria  detrimenti  est,  quam  in  iis  rebus  emolumenti, 
quae  pariuntur  injuria.  Itaque  ne  justitiam  quidem 
recte  quis  dixerit  per  se  ipsam  optabilem,  sed  quia 
jucunditatis  vel  plurimum  afferat.  Nam  diligi  et  ca- 
rum  esse,  jucundum  est  propterea,  quia  tutiorem 
vitam,  et  voluptatem  efficit  pleniorem.  Itaque  non 
ob  ea  solum  incommoda,  quae  eveniunt  improbis,  fu- 
giendam  improbitatem  putamus,  sed  multo  etiam 
magis,  quod,  cujus  in  animo  versatur,  nunquam  sinit 
eum  respirare,  nunquam  acquiescere.  Quod  si  ne  ip- 
sarum  quidem  virtutum  laus  (in  qua  maxime  caetero- 
rum  philosophorum  exsultat  oratio)  reperire  potest 
exitum,  nisi  dirigatur  ad  voluptatem,  voluptas  autem 
est  sola,  quae  nos  vocet  ad  se,  et  alliciat  suapte  natura ; 
non  potest  esse  dubium,  quin  id  sit  summum  atque 
extremum  bonorum  omnium  ;  beateque  vivere,  nihil 
aliud  sit,  nisi  cum  voluptate  vivere. 

XVII.  Huic  certae  stabilique  sententiae  quae  sint 
conjuncta,  explicabo  brevi.  Nullus  in  ipsis  error  est 
finibus  bonorum  et  malorum,  id  est,  in  voluptate  aut 
in  dolore :  sed  in  his  rebus  peccant,  cum^  e  quibus 

haec  efficiantur,  ignorant.  Animi  autem  voluptates 
et  dolores  nasci  fatemur  e  corporis  voluptatibus  et 
doloribus.  Itaque  concedo,  quod  modo  dicebas,  ca- 
dere  causa,  si  qui  e  nostris  aliter  existiment ;  quos 
quidem  video  esse  multos,  sed  imperitos.  Quamquam 
autem  et  laetitiam  nobis  voluptas  animi,  et  molestiam 
dolor,  afferat ;  eorum  tamen  utrumque  et  ortum  esse 
e  corpore,  et  ad  corpus  referri ;  nec  ob  eam  causam 
non  multo  majores  esse  et  voluptates  et  dolores  ani- 
mi,  quam  corporis.  Nam  corpore  nihil,  nisi  praesens, 
et  quod  adest,  sentire  possumus;  animo  autem,  et 
praeterita  et  futura.  Ut  enim  aeque  doleamus  animo, 
cum  corpore  dolemus ;  fieri  tamen  permagna  accessio 
potest,  si  aliquod  aeternum  et  infinitum  impendere 
malum  nobis  opinemur.  Quod  idem  licet  transferre 
in  voluptatem,  ut  ea  major  sit,  si  nihil  tale  metua- 
mus. 

Jam  illud  quidem  perspicuum  est,  maximam  ani- 
mi  aut  voluptatem  aut  molestiam  plus  aut  ad  beatam 
aut  ad  miseram  vitam  afferre  momenti,  quam  eorum 
utrumvis,  si  aeque  diu  sit  in  corpore.  Non  placet  au- 
tem,  detracta  voluptate,  aegritudinem  statim  conse- 
qui,  nisi  in  voluptatis  locum  dolor  forte  successerit : 
at,  contra,  gaudere  nosmet  omittendis  doloribus,  etiam 
si  voluptas  ea,  quae  sensum  moveat,  nulla  successe- 
rit.  Eoque  intelligi  potest,  quanta  voluptas  sit  non 
dolere.  Sed,  ut  iis  bonis  erigimur,  quae  exspectamus ; 
sic  lastamur  iis,  quae  recordamur.  Stulti  autem  ma~ 
lorum  memoria  torquentur  :  sapientes  bona  prae- 
terita,  grata  recordatione  renovata,  delectant.  Est  au- 
tem  situm  in  nobis,  ut  et  adversa  quasi  perpetua  ob- 
livione  obruamus,  et  secunda  jucunde  ac  suaviter 
meminerimus.  Sed  cum  ea,  quae  praeterierunt,  acri 
animo  et  attento  intuemur,  tunc  fit,  ut  aegritudo  se- 
quatur,  si  illa  mala  sint ;  laetitia,  si  bona. 

XVIII.  O  praeclaram  beate  vivendi,  et  apertam 
et  simplicem  et  directam  viam  !  Cum  enim  certe  ni- 
hil  homini  possit  melius  esse,  quam  vacare  omni 

dolore  et  molestia,  perfruique  maximis  et  animi  et 
corporis  voluptatibus  ;  videtisne,  quam  nihil  praeter- 
mittatur,  quod  vitam  adjuvet,  quo  facilius  id,  quod 
propositum  est,  summum  bonum  consequamur  ? 
Clamat  Epicurus  (is,  quem  vos  nimis  voluptatibus 
esse  deditum  dicitis),  non  posse  jucunde  vivi,  nisi 
sapienter,  honeste,  justeque  vivatur ;  nec  sapienter, 
honeste,  juste,  nisi  jucunde.  Neque  enim  civitas  in 
seditione  beata  esse  potest,  nec  in  discordia  domino- 
rum  domus  :  quo  minus  animus,  a  se  ipse  dissidens, 
secumque  discordans,  gustare  partem  ullam  liquidae 
voluptatis  et  liberae  potest.  Atqui,  pugnantibus  et 
contrariis  studiis  consiliisque  semper  utens,  nihil 
quieti  videre,  nihil  tranquiUi,  potest. 

Quod  si  corporis  gravioribus  morbis  vitae  jucundi- 
tas  impeditur,  quanto  magis  animi  morbis  impediri 
necesse  est !  Animi  autem  morbi  sunt  cupiditates 
immensae  et  inanes,  divitiarum,  glorias,  dominationis, 
libidinosarum  etiam  voluptatum.  Accedunt  aegritu- 
dines,  molestiae,  moerores,  qui  animos  exedunt,  con- 
ficiuntque  curis,  hominum  non  intelligentium,  nihil 
dolendum  esse  animo,  quod  sit  a  dolore  corporis  prae- 
senti  futurove  sejunctum.  Nec  vero  quisquam  stultus 
non  horum  morborum  aliquo  laborat.  Nemo  igitur 
est  eorum  non  miser. 

Accedit  etiam  mors,  quae,  quasi  saxum  Tantalo, 
semper  impendet :  tum  superstitio,  qua  qui  est  im- 
butus,  quietus  esse  nunquam  potest.  Prasterea  bona 
praeterita  non  meminerunt ;  praesentibus  non  fruun- 
tur ;  futura  modo  exspectant ;  quae  quia  certa  esse 
non  possunt,  conficiuntur  et  angore  et  metu  ;  maxi- 
meque  cruciantur,  cum  sero  sentiunt,  frustra  se  aut 
pecuniae  studuisse,  aut  imperiis,  aut  opibus,  aut  glo- 
riae.  Nullas  enim  consequuntur  voluptates,  quarum 
potiendi  spe  inflammati,  multos  labores  magnosque 
susceperant. 

Ecce  autem  alii  minuti  et  angusti,  aut  omnia  sem- 
per  desperantes,  aut  malevoli,  invidi,  difficiles,  lucifu- 

gi,  maledici,  [monstrosi:]  alii  autem  etiam  amatoriis 
levitatibus  dediti,  alii  petulantes,  alii  audaces,  pro- 
tervi,  iidem  intemperantes  et  ignavi,  nunquam  in 
sententia  permanentes  :  quas  ob  causas  in  eorum  vita 
nulla  est  intercapedo  molestiae.  Igitur  neque  stulto- 
rum  quisquam  beatus,  neque  sapientum  non  beatus  : 
multoque  hoc  melius  nos  veriusque,  quam  Stoici. 
Illi  enim  negant  bonum  quidquam  esse,  nisi  nescio 
quam  illam  umbram,  quod  appellant  honestum,  non 
tam  solido  quam  splendido  nomine :  virtutem  autem, 
nixam  hoc  honesto,  nullam  requirere  voluptatem, 
atque  ad  beate  vivendum  seipsa  esse  contentam. 

XIX.  Sed  possunt  haec  quadam  ratione  dici,  non 
modo  non  repugnantibus,  verum  etiam  approbanti- 
bus  nobis.  Sic  enim  ab  Epicuro  sapiens  semper  bea- 
tus  inducitur.  Finitas  habet  cupiditates:  negligit 
mortem ;  de  Diis  immortalibus  sine  ullo  metu  vera 
sentit ;  non  dubitat,  si  ita  melius  sit,  migrare  de 
vita.  His  rebus  instructus,  semper  est  in  voluptate  : 
neque  enim  tempus  est  ullum,  quo  non  plus  habeat 
voluptatum  quam  dolorum.  Nam  et  praeterita  grate 
meminit,  et  praesentibus  ita  potitur,  ut  animadvertat, 
quanta  sint  ea,  quamque  jucunda  :  neque  pendet  ex 
futuris,  sed  exspectat  illa  ;  fruitur  praesentibus  :  ab 
iisque  vitiis,  quae  paulo  ante  collegi,  abest  plurimum : 
et,  cum  stultorum  vitam  cum  sua  comparat,  magna, 
afficitur  voluptate.  Dolores  autem,  si  qui  incurrunt, 
nunquam  vim  tantam  habent,  ut  non  plus  habeat 
sapiens,  quod  gaudeat,  quam  quod  angatur. 

Optime  vero  Epicurus,  quod  exiguam  dicit  fortu- 
nam  intervenire  sapienti,  maximasque  ab  eo  et  gra- 
vissimas  res  consilio  ipsius  et  ratione  administrari ; 
neque  majorem  voluptatem  ex  infinito  tempore  aeta- 
tis  percipi  posse,  quam  ex  hoc  ^ercipiatur,  quod  vi- 
deamus  esse  finitum.  In  dialectica  autem  vestra  nul- 
lam  vim  existimavit  esse,  nec  ad  melius  vivendum, 
nec  ad  commodius  disserendum.  In  physicis  pluri- 
mum  posuit.  Ea  scientia,  et  verborum  vis,  et  natura 

drationis,  et  consequentium  repugnantiumve  ratio, 
potest  perspici:  omnium  autem  rerum  natura  co- 
gnita,  levamur  superstitione ;  liberamur  mortis  metu  ; 
non  conturbamur  ignoratione  rerum,  e  qua  ipsa  hor- 
ribiles  exsistunt  saepe  formidines.  Denique  etiam 
morati  melius  erimus,  cum  didicerimus,  quae  natura 
desideret.  Tum  vero,  si  stabilem  scientiam  rerum 
tenebimus,  servata  illa  (quae  quasi  delapsa  de  coelo 
est  ad  cognitionem  omnium)  regula,  ad  quam  omnia 
judicia  rerum  dirigantur,  nunquam,  ullius  oratione 
victi,  sententia  desistemus.  Nisi  autem  rerum  natura 
perspecta  erit,  nullo  modo  poterimus  sensuum  judicia 
defendere.  Quidquid  porro  animo  cernimus,  id  omne 
oritur  a  sensibus,  qui  si  omnes  veri  erunt  (ut  Epicuri 
ratio  docet),  tum  denique  poterit  aliquid  cognosci  et 
percipi.  Quos  qui  tollunt,  et  nihil  posse  percipi 
dicunt,  ii,  remotis  sensibus,  ne  id  ipsum  quidem  ex- 
pedire  possunt,  quod  disserunt.  Praeterea,  sublata 
cognitione  et  scientia,  tollitur  omnis  ratio  et  vitae  de- 
gendae,  et  rerum  gerendarum.  Sic  e  physicis  et  for- 
titudo  sumitur  contra  mortis  timorem ;  et  constantia 
contra  metum  religionis ;  et  sedatio  animi,  omnium 
rerum  occultarum  ignoratione  sublata  ;  et  moderatio, 
natura  cupiditatum,  generibusque  earum,  explicatis ; 
et  (ut  modo  docui)  cognitionis  regula,  et  judicio  ab 
eadem  illa  constituto,  veri  a  falso  distinctio  traditur. 

XX.  Restat  locus,  huic  disputationi  vel  maxime 
necessarius,  de  amicitia,  quam,  si  voluptas  summum 
sit  bonum,  affirmatis  nullam  omnino  fore :  de  qua 
Epicurus  quidem  ita  dicit :  "  omnium  rerum,  quas 
ad  beate  vivendum  sapientia  comparaverit,  nihil  esse 
majus  amicitia,  nihil  uberius,  nihil  jucundius."  Ne- 
que  vero  hoc  oratione  solum,  sed  multo  magis  vita 
et  factis  et  moribus,  comprobavit.  Quod  quam  mag- 
num  sit,  fictae  veterum  fabulae  declarant ;  in  quibus 
tam  multis,  tamque  variis,  ab  ultima  antiquitate  re- 
petitis,  tria  vix  amicorum  paria  reperiuntur,  ut  ad 
Orestem  pervenias,  profectus  a  Theseo.     At  vero 

Epicurus  una  in  domo,  et  ea  quidem  angusta,  quam 
magnos,  quantaque  amoris  conspiratione  consentien. 
tes,  tenuit  amicorum  greges !  quod  fit  etiam  nunc 
ab  Epicureis. 

Sed  ad  rem  redeamus  :  de  hominibus  dici  non 
necesse  est.  Tribus  igitur  modis  video  esse  a  nostris 
de  amicitia  disputatum.  Alii,  cum  eas  voluptates, 
quae  ad  amicos  pertinerent,  negarent  esse  per  se  ipsas 
tam  expetendas,  quam  nostras  expeteremus  (quo  lo- 
co  videtur  quibusdam  stabilitas  amicitiae  vacillare), 
tuentur  tamen  eum  locum,  seque  facile,  ut  mihi  vi- 
detur,  expediunt.  Ut  enim  virtutes,  de  quibus  ante 
dictum  est,  sic  amicitiam  negant  posse  a  voluptate 
discedere.  Nam,  cum  solitudo,  et  vita  sine  amicis, 
insidiarum  et  metus  plena  sit,  ratio  ipsa  monet  ami- 
citias  comparare ;  quibus  partis  confirmatur  animus, 
et  a  spe  pariendarum  voluptatum  sejungi  non  potest. 
Atque  ut  odia,  invidiae,  despicationes,  adversantur 
voluptatibus ;  sic  amicitiae,  non  modo  fautrices  fide- 
lissimae,  sed  etiam  effectrices  sunt  voluptatum  tam 
amicis,  quam  sibi :  quibus  non  solum  praesentibus 
fruuntur,  sed  etiam  spe  eriguntur  consequentis  ac 
posteri  temporis. 

Quod  quia  nullo  modo  sine  amicitia  firmam  et 
perpetuam  jucunditatem  vitae  tenere  possumus,  ne- 
que  vero  ipsam  amicitiam  tueri,  nisi  aeque  amicos  ac 
nosmetipsos  diligamus ;  idcirco  et  hoc  ipsum  eflici* 
tur  in  amicitia,  et  amicitia  cum  voluptate  connectitur. 
Nam  et  laetamur  amicorum  laetitia  aeque  atque  nos- 
tra, ;  et  pariter  dolemus  angoribus. 

Quocirca  eodem  modo  sapiens  erit  affectus  erga  ami- 
cum,  quo  in  seipsum :  quosque  labores  propter  suam 
voluptatem  susciperet,  eosdem  suscipiet  propter  amici 
voluptatem  :  quaeque  de  virtutibus  dicta  sunt,  quem- 
admodum  hae  semper  voluptatibus  inhaerent,  eadem 
de  amicitia  dicenda  sunt.  Praeclare  enim  Epicurus  his 
paene  verbis :  "Eadem,"  inquit, "  scientia  confirmavit 
animum,  ne  quod  aut  sempiternum  aut  diuturnum 

timeret  malum,  quae  perspexit,  in  hoc  ipso  vitae  spa- 
tio,  amicitiae  praesidium  esse  firmissimum."  Sunt  au- 
tem  quidam  Epicurei  timidiores  paulo  contra  vestra 
convicia,  sed  tamen  satis  acuti,  qui  verentur,  ne,  si 
amicitiam  propter  nostram  voluptatem  expetendam 
putemus,  tota  amicitia  quasi  claudicare  videatur. 
Itaque  primos  congressus,  copulationesque,  et  con- 
suetudinum  instituendarum  voluntates,  fieri  propter 
voluptatem  :  cum  autem  usus  progrediens  familiari- 
tatem  effecerit,  tum  amorem  efflorescere  tantum,  ut, 
etiam  si  nulla  sit  utilitas  ex  amicitia,  tamen  ipsi 
amici  propter  se  ipsos  amentur.  Etenim  si  loca,  si 
fana,  si  urbes,  si  gymnasia,  si  campum,  si  canes,  si 
equos,  si  ludicra,  exercendi  aut  venandi  consuetu- 
dine,  adamare  solemus ;  quanto  id  in  hominum 
oonsuetudine  facilius  fieri  poterit,  et  justius  ! 

Sunt  autem,  qui  dicant,  foedus  quoddam  esse  sa- 
pientum,  ut  ne  minus  quidem  amicos  quam  se  ipsos 
diligant :  quod  et  fieri  posse  intelligimus ;  et  saepe 
id  videmus ;  et  perspicuum  est,  nihil  ad  jucunde 
vivendum  reperiri  posse,  quod  conjunctione  tali  sit 
aptius.  Quibus  ex  omnibus  judicari  potest,  non  mo- 
do  non  impediri  rationem  amicitiae,  si  summum  bo- 
num  in  voluptate  ponatur,  sed,  sine  hoc,  institutio- 
nem  amicitiae  omnino  non  posse  reperiri. 

XXI.  Quapropter,  si  ea,  quae  dixi,  sole  ipso  illus- 
triora  et  clariora  sunt ;  si  omnia  dixi  hausta  e  fonte 
naturae ;  si  tota  oratio  nostra  omnem  sibi  fidem  sen- 
sibus  confirmat,  id  est,  incorruptis  atque  integris 
testibus ;  si  infantes  pueri,  mutae  etiam  bestiae,  paene 
loquuntur,  magistra  ac  duce  natura,  nihil  esse  pros- 
perum,  nisi  voluptatem,  nihil  asperum,  nisi  dolorem  ; 
de  quibus  neque  depravate  judicant,  neque  corrupte  ; 
nonne  ei  maximam  gratiam  habere  debemus,  qui, 
hac  exaudita  quasi  voce  naturae,  sic  eam  firme  gravi- 
terque  comprehenderit,  ut  omnes  bene  sanos  in  viam 
placatae,  tranquillae,  quietae,  beatae  vitae  deduceret  ? 
qui  quod  tibi  parum  videtur  eruditus,  ea  causa  est, 

quod  nullam  eruditionem  esse  duxit,  nisi  quse  beatas 
vitae  disciplinam  juvaret. 

An  ille  tempus  aut  in  poetis  evolvendis,  ut  ego  et 
Triarius,  te  hortatore,  facimus,  consumeret  ?  in  qui- 
bus  nulla  solida  utilitas,  omnisque  puerilis  est  delec- 
tatio  :  aut  se,  ut  Plato,  in  musicis,  geometria,  nu- 
meris,  astris,  contereret  ?  quae  et,  a  falsis  initiis  pro- 
fecta,  vera  esse  non  possunt ;  et,  si  essent  vera,  nihil 
afferrent,  quo  jucundius,  id  est,  quo  melius,  vivere- 
mus.  Eas  ergo  artes  persequeretur ;  vivendi  artem, 
tantam,  tamque  operosam,  et  perinde  fructuosam, 
relinqueret  ?  Non  ergo  Epicurus  ineruditus,  sed  ii 
indocti,  qui,  quae  pueros  non  didicisse  turpe  est,  ea 
putent  usque  ad  senectutem  esse  discenda.  Quae  cum 
dixisset,  Explicavi,  inquit,  sententiam  meam,  et  eo 
quidem  consilio,  tuum  judicium  ut  cognoscerem : 
quae  mihi  facultas,  ut  id  meo  arbitratu  facerem?  ante 
hoc  tempus  nunquam  est  data. 

I.  Hic,  cum  uterque  me  intueretur,  seseque  ad 
audiendum  significarent  paratos ;  Primum,  inquam, 
deprecor,  ne  me,  tamquam  philosophum,  putetis 
scholam  vobis  aliquam  explicaturum ;  quod  ne  in 
ipsis  quidem  philosophis  magnopere  unquam  proba- 
vi.  Quando  enim  Socrates,  qui  parens  philosophiae 
jure  dici  potest,  quidquam  tale  fecit?  Eorum  erat 
iste  mos,  qui  tum  Sophistce  nominabantur  ;  quorum 
e  numero  primus  est  ausus  Leontinus  Gorgias  in  con- 
ventu  poscere  quaestionem,  id  est,  jubere  dicere,  qua 
de  re  quis  vellet  audire.  Audax  negotium  ;  dicerem 
impudens,  nisi  hoc  institutum  postea  translatum  ad 
philosophos  nostros  esset.  Sed  et  illum,  quem  nomi- 
navi,  et  caeteros  sophistas,  (ut  e  Platone  intelligi  po- 
test)  lusos  videmus  a  Socrate.    Is  enim,  percontando 

atque  interrogando,  elicere  solebat  eorum  opiniones, 
quibuscum  disserebat,  ut,  ad  ea  quae  ii  respondissent, 
si  quid  videretur,  diceret.  Qui  mos  cum  a  posteriori- 
bus  non  esset  retentus,  Arcesilas  eum  revocavit ; 
instituitque,  ut  ii,  qui  se  audire  vellent,  non  de  se 
quaererent,  sed  ipsi  dicerent,  quid  sentirent.  Quod 
cum  dixissent,  ille  contra :  sed,  qui  audiebant,  quoad 
poterant,  defendebant  sententiam  suam.  Apud  cae- 
teros  autem  philosophos,  qui  quaesivit  aliquid,  tacet : 
quod  quidem  jam  fit  etiam  in  Academia.  Ubi  enim 
is,  qui  audire  vult,  ita  dixit,  "  Voluptas  mihi  vide- 
tur  esse  summum  bonum  ?*  perpetua  oratione  contra 
disputatur ;  ut  facile  inteUigi  possit,  eos,  qui  aliquid 
sibi  videri  dicant,  non  ipsos  in  ea  sententia  esse,  sed 
audire  velle  contraria. 

Nos  commodius  agimus.  Non  enim  solum  Tor- 
quatus  dixit,  quid  sentiret,  sed  etiam  cur.  Ego  au- 
tem  arbitror,  quamquam  admodum  delectatus  sum 
ejus  oratione  perpetua,  tamen  commodius,  cum  in 
rebus  singulis  insistas,  et  intelligas,  quid  quisque 
concedat,  quid  abnuat,  ex  rebus  concessis  concludi, 
quod  velis,  et  ad  exitum  perveniri.  Cum  enim  fer- 
tur,  quasi  torrens,  oratio,  quamvis  multa  cujusque- 
modi  rapiat,  nihil  tamen  teneas,  nihil  apprehendas, 
nusquam  orationem  rapidam  coerceas. 

Omnis  autem  in  quasrendo,  quae  via  quadam  et 
ratione  habetur,  oratio  praescribere  primum  debet,  (ut 
quibusdam  in  formulis,  "  Ea  res  agetur")  ut,  inter 
quos  disseritur,  conveniat,  quid  sit  id,  de  quo  disse- 
ratur. 

II.  Hoc  positum  in  Phaedro  a  Platone  probavit 
Epicurus ;  sensitque,  in  omni  disputatione  id  fieri 
oportere.  Sed,  quod  proximum  fuit,  non  vidit :  ne- 
gat  enim  definiri  rem  placere  ;  sine  quo,  fieri  inter- 
dum  non  potest,  ut,  inter  eos  qui  ambigunt,  conve- 
niat,  quid  sit  id  de  quo  agatur ;  velut  in  hoc  ipso, 
de  quo  nunc  disputamus.  Quaerimus  enim  finem  bo- 

norum :  possumusne  scire,  hoc  quale  sit,  nisi  contu- 
lerimus  inter  nos,  cum  finem  bonorum  dixerimus, 
quid  finis,  quid  etiam  sit  ipsum  bonum  ?  Atqui  haec 
patefactio  quasi  rerum  opertarum,  cum,  quid  quidque 
sit,  aperitur,  definitio  est ;  qua  tu  etiam  imprudens 
utebare  nonnunquam.  Nam  hunc  ipsum  sive  finem, 
sive  extremum,  sive  ultimum,  definiebas  id  esse,  quo 
omnia,  quae  recte  fierent,  referrentur,  neque  id  ip- 
sum  usquam  referretur.  Prasclare  hoc  quidem.  Bo- 
num  ipsum  etiam  quid  esset,  fortasse,  si  opus  fuisset, 
definisses,  aut,  Quod  esset  natura  appetendum  ;  aut, 
Quod  prodesset ;  aut,  Quod  juvaret ;  aut,  Quod  li- 
beret  modo.  Idem,  nisi  molestum  est,  (quoniam  tibi 
non  omnino  displicet  definire,  et  id  facis  cum  vis) 
velim  definias,  quid  sit  voluptas ;  de  quo  omnis  haec 
quaestio  est.  Quasi  quis,  inquit,  sit,  qui,  quid  sit  vo- 
luptas,  nesciat ;  aut  qui,  quo  magis  id  intelligat,  de- 
finitionem  aliquam  desideret.  Me  ipsum  esse  dice- 
rem,  inquam,  nisi  mihi  viderer  habere  bene  cognitam 
voluptatem,  et  satis  firme  conceptam  animo,  atque 
comprehensam.  Nunc  autem  dico,  ipsum  Epicurum 
nescire,  et  in  eo  nutare :  eumque,  qui  crebro  dicat, 
diligenter  oportere  exprhni,  quae  vis  subjecta  sit  vo- 
cibus,  non  intelligere  interdum,  quid  sonet  hasc  vox 
voluptatis,  [id  est,  quae  res  huic  voci  subjiciatur]. 

III.  Tunc  ille,  ridens,  Hoc  vero,  inquit,  optimum, 
ut  is,  qui  finem  rerum  expetendarum  voluptatem 
esse  dicat,  id  extremum,  id  ultimum  bonorum ;  id 
ipsum  quid  sit,  quale  sit,  nesciat.  Atqui,  inquam, 
aut  Epicurus,  quid  sit  voluptas,  aut  omnes  mortales, 
qui  ubique  sunt,  nesciunt  Quonam,  inquit,  modo  ? 
Quia  voluptatem  hanc  esse  sentiunt  omnes,  quam 
sensus  accipiens  movetur,  et  jucunditate  quadam  per- 
funditur.  Quid  ?  ergo  istam  voluptatem,  inquit,  Epi- 
curus  ignorat  ?  Non  semper,  inquam :  nam  interdum 
nimis  etiam  novit ;  quippe  qui  testificetur,  ne  intelli- 
gere  quidem  se  posse,  ubi  sit,  aut  quid  sit  ullum  bo« 

num,  praeter  illud,  quod  cibo,  et  potione,  et  aurium 
delectatione,  et  obsccena  voluptate,  capiatur.  An  haec 
ab  eo  non  dicuntur  ?  Quasi  vero  me  pudeat,  inquit, 
istorum,  aut  non  possim,  quemadmodum  ea  dican- 
tur,  ostendere.  Ego  vero  non  dubito,  inquam,  quin 
facile  possis  :  nec  est,  quod  te  pudeat  sapienti  assen- 
tiri,  qui  se  unus  (quod  sciam)  sapientem  profiteri  sit 
ausus :  nam  Metrodorum  non  putant  ipsum  profes- 
sum  ;  sed,  cum  appellaretur  ab  Epicuro,  repudiare 
tantum  beneficium  noluisse.  Septem  autem  illi,  non 
suo,  sed  populorum  sufFragio  omnium,  nominati 
sunt. 

Verum  hoc  loco  sumo,  verbis  his  eamdem  certe 
vim  voluptatis  Epicurum  nosse,  quam  caeteros :  om- 
nes  enim  jucundum  motum,  quo  sensus  hilaretur, 
Graece  'H80W7V,  Latine  Voluptatem,  vocant.  Quidest 
igitur,  inquit,  quod  requiras  ?  Dicam,  inquam,  et 
quidem  discendi  causa  magis,  quam  quo  te  aut  Epi- 
curum  reprehensum  velim.  Ego  quoque,  inquit,  di- 
dicerim  libentius,  si  quid  attuleris,  quam  te  reprehen- 
derim.  Tenesne  igitur,  inquam,  Hieronymus  Rho- 
dius  quod  dicat  esse  summum  bonum,  quo  putet 
omnia  referri  oportere  ?  Teneo,  inquit,  finem  illi 
videri,  nihil  dolere.  Quid  ?  idem  iste  de  voluptate 
quid  sentit  ?  Negat  esse  eam,  inquit,  propter  seip- 
sam  expetendam.  Aliud  igitur  esse  censet  gaudere, 
aliud  non  dolere.  Et  quidem,  inquit,  vehementer 
errat :  nam  (ut  paulo  ante  docui)  augendae  volupta- 
tis  finis  est  doloris  omnis  amotio. 

Non  dolere,  inquam,  istud  quam  vim  habeat  post- 
ea  videro :  aliam  vero  vim  voluptatis  esse,  aliam 
nihil  dolendi,  nisi  valde  pertinax  fueris,  concedas 
necesse  est.  Atqui  reperies,  inquit,  in  hoc  quidem 
pertinacem :  dici  enim  nihil  potest  verius.  Estne, 
quaeso,  inquam,  sitienti  in  bibendo  voluptas  ?  Quis 
istud,  inquit,  posset  negare  ?  Eademne,  inquam, 
quae  restincta  siti  ?    Immo  alio  genere :   restincta 

enim  sitis  stabilitatem  voluptatis  habet,  inquit  : 
illa  autem  voluptas  ipsius  restinctionis  in  motu  est. 
Cur  igitur,  inquam,  res  tam  dissimiles  eodem  no- 
mine  appellas  ? 

Quid  paulo  ante,  inquit,  dixerim,  nonne  memi- 
nisti,  cum  omnis  dolor  detractus  esset,  variari,  non 
augeri,  voluptatem  ?  Memini  vero,  inquam  :  sed  tu 
istuc  dixti  bene  Latine,  parum  plane.  Varietas  enim 
Latinum  verbum  est,  idque  proprie  quidem  in  dis- 
paribus  coloribus  dicitur:  sed  transfertur  in  multa 
disparia :  varium  poema,  varia  oratio,  varii  mores, 
varia  fortuna :  voluptas  etiam  varia  dici  solet,  cum 
percipitur  ex  multis  dissimilibus  rebus,  dissimiles 
efficientibus  vcluptates.  Eam  si  varietatem  diceres, 
intelligerem,  ut,  etiam  non  dicente  te,  intelligo :  ista 
varietas  quae  sit,  non  satis  perspicio,  quod  ais,  cum 
dolore  careamus,  tum  in  summa  voluptate  nos  esse : 
cum  autem  vescamur  iis  rebus,  quae  dulcem  motum 
afferant  sensibus,  tum  esse  in  motu  voluptatem,  qui 
faciat  varietatem  voluptatum  ;  sed  non  augeri  illam 
non  dolendi  voluptatem.  Ouam  cur  voluptatem  ap- 
pelles,  nescio. 

IV.  An  potest,  inquit  ille,  quidquam  esse  sua- 
vius,  quam  nihil  dolere  ?  Immo  sit  sane  nihil  me- 
lius,  inquam,  (nondum  enim  id  qusaro)  num  prop- 
terea  idem  voluptas  est,  quod  (ut  ita  dicam)  indolen- 
tia?  Plane  idem,  inquit,  et  maxima  quidem,  qua 
fieri  nulla  major  potest.  Quid  dubitas  igitur,  inquam, 
summo  bono  a  te  ita  constituto,  ut  id  totum  in  non 
dolendo  sit,  id  tenere  unum,  id  tueri,  id  defendere  ? 
quid  enim  necesse  est,  tamquam  meretricem  in  ma- 
tronarum  coetum,  sic  voluptatem  in  virtutum  con- 
cilium  adducere  ?  Invidiosum  nomen  est,  infame, 
suspectum. 

Itaque  hoc  frequenter  dici  solet  a  vobis,  non  intel- 
ligefe  nos,  quam  dicat  Epicurus  voluptatem.  Quod 
quidem  milii  siquando  dictum  est  (est  autem  dictum 
non  parum  saepe),  etsi  satis  clemens  sum  in  dispu- 

tando,  tamen  interdum  soleo  subirasci.  Egone  non 
intelligo,  quid  sit  'HSovrj  Graece,  Latine  Voluptas  ? 
Utram  tandem  linguam  nescio  ?  Deinde,  qui  fit, 
ut  ego  nesciam,  sciant  omnes,  quicumque  Epicurei 
esse  voluerunt?  quod  vestri  quidem  vel  optime  dis- 
putant,  nihil  opus  esse,  eum,  qui  philosophus  futu- 
rus  sit,  scire  literas.  Itaque,  ut  majores  nostri  ab 
aratro  abduxerunt  Cincinnatum  illum,  ut  dictator 
esset;  sic  vos  de  Pelasgis  omnibus  colligitis  bonos 
illos  quidem  viros,  sed  certe  non  pereruditos.  Ergo 
illi  intelligunt,  quid  Epicurus  dicat;  ego  non  in- 
telligo? 

Ut  scias  me  intelligere,  primum  idem  esse  Volup- 
tatem  dico,  quod  ille  eH5ov>jv :  et  quidem  saepe  quae- 
rimus  verbum  Latinum  par  Graeco,  et  quod  idem 
valeat :  hic  nihil  fuit,  quod  quaereremus.  Nullum  in- 
veniri  potest,  quod  magis  idem  declaret  Latine,  quod 
Graece  'H§ov>i,  quam  declarat  Voluptas.  Huic  verbo 
omnes,  qui  ubique  sunt,  qui  Latine  sciunt,  duas  res 
subjiciunt,  laetitiam  in  animo,  commotionem  suavem 
jucunditatis  in  corpore.  Nam  et  ille  apud  Trabeam, 
voluptatem  animi  nimiam  lcetitiam  dicit,  eamdem, 
quam  ille  Caecilianus,  qui  omnibus  laetitiis  lcetwri 
csse  se  narrat.  Sed  hoc  interest,  quod  voluptas  dici- 
tur  etiam  in  animo  vitiosa  res,  ut  Stoici  putant ;  qui 
eam  sic  definiunt :  Sublationem  animi  sine  ratione, 
opinantis  se  magno  bono  frui.  Non  dicitur  laetitia, 
nec  gaudium,  in  corpore. 

In  eo  autem  voluptas,  omnium  Latine  loquentium 
more,  ponitur,  cum  percipitur  ea,  quae  sensum  ali- 
quem  moveat,  jucunditas :  hanc  quoque  jucundita- 
tem,  si  vis,  transfer  in  animum :  juvare  enim  in 
utroque  dicitur,  ex  eoque  jucundum :  modo  intelli- 
gas,  inter  illum  qui  dicat, 

"  Tanta  laetitia  auctus  sum,  ut  mihi  non  constem," 
et  eum,  qui, 

w  Nunc  demum  mihi  animus  ardet" 

(quorum  alter  laetitia  gestiat,  alter  dolore  crucietur) 
esse  illum  medium, 

(  u  Quamquam  haec  inter  nos  nuper  notitia  admo- 
dum  est"  ) 

■qui  nec  lastetur,  nec  angatur:  itemque,  inter  eum 
qui  potiatur  expetitis  corporis  voluptatibus,  et  eum 
qui  crucietur  summis  doloribus,  esse  eum,  qui  utroque 
careat. 

V.  Satisne  igitur  videor  vim  verborum  tenere  ?  an 
sum  etiam  nunc  vel  Graece  loqui,  vel  Latine,  docen- 
dus  ?  Et  tamen  vide,  ne,  si  ego  non  intelligam,  quid 
Epicurus  loquatur,  cum  Graece,  ut  videor,  luculen- 
ter  sciam  ;  sit  aliqua  culpa  ejus,  qui  ita  loquatur,  ut 
non  intelligatur  :  quod  duobus  modis  sine  reprehen- 
sione  fit ;  si  aut  de  industria  facias,  ut  Heraclitus, 
cognomento  qui  IxQTsiyog  perhibetur,  quiadenatura 
nimis  obscure  memoravit ;  aut  cum  rerum  obscuri- 
tas,  non  verborum,  facit,  ut  non  intelligatur  oratio ; 
qualis  est  in  Timaeo  Platonis.  Epicurus  autem,  ut 
opinor,  nec  non  vult,  si  possit,  plane  et  aperte  loqui : 
nec  de  re  obscura,  ut  physici ;  aut  artificiosa,  ut  ma- 
thematici ;  sed  de  illustri  et  facili,  etiam  in  vulgus 
pervulgata,  loquitur.  Quamquam  non  negatis  nos 
intelligere,  quid  sit  voluptas,  sed  quid  ille  dicat :  e 
quo  efficitur,  non  ut  nos  non  intelligamus,  quae  vis 
sit  istius  verbi,  sed  ut  ille  suo  more  loquatur,  nostrum 
negligat. 

Si  enim  idem  dicit,  quod  Hieronymus,  qui  censet 
summum  bonum  esse,  sine  ulla  molestia  vivere  ;  cur 
mavult  dicere  voluptatem,  quam  vacuitatem  doloris, 
ut  ille  facit,  qui,  quid  dicat,  intelligit?  Sin  autem 
voluptatem  putat  adjungendam  eam,  quae  sit  in  motu 
(sic  enim  appellat  hanc  dulcem,  in  motu,  illam  nihil 
dolentis,  in  stabilitate ) ;  quid  tendit,  cum  efficere 
non  possit,  ut  cuiquam,  qui  ipse  notus  sibi  sit,  (hoc 
est,  qui  suam  naturam,  sensumque  perspexerit)  va.- 
cuitas  doloris,  et  voluptas,  idem  esse  videatur  ?  Hcc 

est  vim  afferre,  Torquate,  sensibus;  extorquere  ex 
animis  cognitiones  verborum,  quibus  imbuti  sumus. 
Quis  enim  est,  qui  non  videat,  haec  esse  in  natura 
rerum  tria  ?  unum,  cum  in  voluptate  sumus ;  alte- 
rum,  cum  in  dolore  ;  tertium  hoc,  in  quo  nunc  qui- 
dem  sumus  (credo  item  vos  nec  in  dolore  nec  in 
voluptate  esse) ;  ut  in  voluptate  sit,  qui  epuletur ;  in 
dolore,  qui  torqueatur.  Tu  autem,  inter  haec,  tan- 
tam  multitudinem  hominum  interjectam  non  vides, 
nec  laetantium,  nec  dolentium?  Non,  prorsus,  in- 
quit :  omnesque,  qui  sine  dolore  sint,  in  voluptate, 
et  ea,  quidem  summa,  esse  dico.  Ergo  in  eadem  vo- 
luptate  eum,  qui  alteri  misceat  mulsum,  ipse  non 
sitiens,  et  eum,  qui  illud  sitiens  bibat  ? 

VI.  Tum  ille,  Finem,  inquit,  interrogandi,  si  vi- 
detur :  quod  quidem  ego  a  principio  ita  me  malle 
dixeram,  hoc  ipsum  providens,  dialecticas  captiones. 
Rhetorice  igitur,  inquam,  nos  mavis,  quam  dialec- 
tice,  disputare  ?  Quasi  vero,  inquit,  perpetua  oratio 
rhetorum  solum,  non  etiam  philosophorum,  sit.  Ze- 
nonis  est,  inquam,  hoc,  Stoici,  omnem  vim  loquendi, 
ut  jam  ante  Aristoteles,  in  duas  tributam  esse  par- 
tes  :  rhetoricam  palmae,  dialecticam  pugno,  simi- 
lem  esse  dicebat,  quod  latius  loquerentur  rhetores, 
dialectici  autem  compressius.  Obsequar  igitur  volun- 
tati  tuae :  dicamque,  si  potero,  rhetorice,  sed  hac 
rhetorica,  philosophorum,  non  nostra  illa  forensi ; 
quam  necesse  est,  cum  populariter  loquatur,  esse  in- 
terdum  paulo  hebetiorem.  Sed,  dum  dialecticam, 
Torquate,  contemnit  Epicurus,  (quae  una  continet 
omnem,  et  perspiciendi  quid  in  quaque  re  sit,  scien- 
tiam,  et  judicandi  quale  quidque  sit,  et  ratione  ac 
via,  disputandi)  ruit  in  dicendo,  ut  mihi  quidem  vi- 
detur ;  nec  ea,  quae  docere  vult,  ulla  arte  distinguit ; 
ut  haec  ipsa,  quas  modo  loquebamur.  Summum  a 
vobis  bonum  voluptas  dicitur.  Aperiendum  est  igi- 
tur,  quid  sit  voluptas :  aliter  enim  explicari,  quod 
quaeritur,  non  potest.    Quam  si  explicavisset,  non 

tam  haesitaret :  aut  enim  eam  voluptatem  tueretur, 
quam  Aristippus,  id  est,  qua  sensus  dulciter  ac  ju- 
cunde  movetur ;  quam  etiam  pecudes,  si  loqui  pos« 
sent,  appellarent  voluptatem  :  aut,  si  magis  placeret 
suo  more  loqui,  quam 

"  Omnes  Danai  Mycenenses,  Attica  pubes," 

reliquique  Graeci,  qui  hoc  anapaesto  citantur ;  hoc, 
non  dolere,  solum  voluptatis  nomine  appellaret,  illud 
Aristippeum  contemneret :  aut,  si  utrumque  proba- 
ret,  ut  probat,  conjungeret  doloris  vacuitatem  cum 
voluptate,  et  duobus  ultimis  uteretur. 

Multi  enim  et  magni  philosophi  haec  ultima  bo- 
norum  juncta  fecerunt,  ut  Aristoteles,  qui  virtutis 
usurn  cum  vitae  perfectae  prosperitate  conjunxit, 
Callipho  adjunxit,  ad  honestatem,  voluptatem  :  Dio- 
dorus  ad  eamdem  honestatem  addidit  vacuitatem 
doloris.  Idem  fecisset  Epicurus,  si  sententiam  hanc, 
quae  nunc  Hieronymi  est,  conjunxisset  cum  Aristippi 
vetere  sententia.  Illi  enim  inter  se  dissentiunt :  prop- 
terea  singulis  finibus  utuntur :  et,  cum  uterque 
Graece  egregie  loquatur,  nec  Aristippus,  qui  volup- 
tatem  summum  bonum  dicit,  in  voluptate  ponit  non 
dolere,  neque  Hieronymus,  qui  summum  bonum 
statuit  non  dolere,  voluptatis  nomine  unquam  utitur 
pro  illa  indolentia ;  quippe  qui  ne  in  expetendis  qui- 
dem  rebus  numeret  voluptatem. 

VII.  Duae  sunt  enim  res  quoque,  ne  tu  verba 
solum  putes.  Unum  est,  sine  dolore  esse ;  alterum, 
cum  voluptate.  Vos  ex  his  tam  dissimilibus  rebus 
non  modo  nomen  unum  (nam  id  facilius  paterer)  sed 
etiam  rem  unam  ex  duabus  facere  conamini :  quod 
fieri  nullo  modo  potest.  Hic,  qui  utramque  probat, 
ambobus  debuit  uti,  sicut  facit  re,  neque  tamen  divi- 
dit  verbis.  Cum  enim  eam  ipsam  voluptatem,  quam 
eodem  nomine  omnes  appellamus,  laudat  locis  pluri- 
mis,  audet  dicere,  ne  suspicari  quidem  se  ullum  bo- 
num  sejunctum  ab  illo  Aristippeo  genere  voluptatis : 

iPhilos.)  vol.  ii.  2  l 

atque  ibi  hoc  dicit,  ubi  omnis  ejus  est  oratio  de 
summo  bono.  In  alio  vero  libro,  in  quo,  breviter 
comprehensis  gravissimis  sententiis,  quasi  oracula 
edidisse  sapientiae  dicitur,  scribit  his  verbis,  quae  nota 
tibi  profecto,  Torquate,  sunt :  quis  enim  vestrum 
non  edidicit  Epicuri  xvfixg  Sofa?,  [id  est,  quasi 
maxime  ratas,  quia  gravissimae  sint  ad  beate  viven- 
dum  breviter  enuntiatae  sententiae?]  Animadverte 
igitur,  rectene  hanc  sententiam  interpreter.  "  Si  ea, 
quae  sunt  luxuriosis  efficientia  voluptatum,  liberarent 
eos  Deorum  et  mortis  et  doloris  metu,  docerentque, 
qui  essent  fines  cupiditatum  ;  nihil  haberemus,  quod 
reprehenderemus  ;  cum  undique  complerentur  vo- 
luptatibus,  nec  haberent  ulla  ex  parte  aliquid  aut 
dolens,  aut  aegrum,  id  est  autem  malum." 

Hoc  loco  se  tenere  Triarius  non  potuit.  Obsecro, 
inquit,  Torquate,  haec  dicit  Epicurus?  quod  mihi 
quidem  visus  est,  cum  sciret,  velle  tamen  confiten- 
tem  audire  Torquatum.  At  ille  non  pertimuit,  sane- 
que  fidenter,  Istis  quidem  ipsis  verbis,  inquit :  sed, 
quid  sentiat,  non  videtis.  Si  alia  sentit,  inquam,  alia 
loquitur,  nunquam  intelHgam,  quid  sentiat:  sed 
plane  dicit,  quod  intelligam.  Idque  si  ita  dicit,  non 
esse  reprehendendos  luxuriosos,  si  sapientes  sint, 
dicit  absurde ;  similiter  et  si  dicat,  non  reprehenden- 
dos  parricidas,  si  nec  cupidi  sint,  nec  Deos  metuant, 
nec  mortem,  nec  dolorem.  Et  tamen  quid  attinet 
luxuriosis  ullam  exceptionem  dare,  aut  fingere  ali- 
quos,  qui,  cum  luxuriose  viverent,  a  summo  philoso- 
pho  non  reprehenderentur  eo  nomine,  duntaxat  caete- 
ra  caverent?  Sed  tamen  nonne  reprehenderes,  Epi- 
cure,  luxuriosos  ob  eam  ipsam  causam,  quod  ita 
viverent,  ut  persequerentur  cujusquemodi  volup- 
tates ;  cum  esset  praesertim,  ut  ais  tu,  summa  volup- 
tas  nihil  dolere  ?  Atqui  reperiemus  asotos  primum 
ita  non  religiosos,  ut  edant  de  patella:  deinde  ita 
mortem  non  timentes,  ut  illud  in  ore  habeant  ex 
Hymnide, 

"  Mihi  sex  menses  satis  sunt  vitae :    septimum 
Orco  spondeo." 

Jam  doloris  medicamenta  illa  Epicurea,  tamquam 
de  narthecio  promant:  "  si  gravis,  brevis:  si  longus, 
levis."  Unum  nescio,  quo  modo  possit,  si  luxuriosus 
sit,  finitas  cupiditates  habere. 

VIII.  Quid  ergo  attinet  dicere,  "  nihil  haberem, 
quod  reprehenderem,  si  finitas  cupiditates  haberent  ?" 
Hoc  est  dicere,  non  reprehenderem  asotos,  si  non  es- 
sent  asoti :  isto  modo,  ne  improbos  quidem,  si  essent 
boni  viri.  Hic  homo  severus  luxuriam  per  se  ipsam 
reprehendendam  non  putat.  Et,  hercule,  Torquate, 
ut  verum  loquamur,  si  voluptas  summum  bonum 
est,  rectissime  non  putat.  Nolim  enim  mihi  fingere 
asotos,  ut  soletis,  qui  in  mensam  vomant,  et  qui  de 
conviviis  auferantur,  crudique  postridie  se  rursus  in- 
gurgitent ;  qui  solem,  ut  aiunt,  nec  occidentem  un- 
quam  viderint,  nec  orientem ;  qui,  consumtis  patri- 
moniis,  egeant.  Nemo  nostrum  istius  generis  asotos 
jucunde  putat  vivere  :  mundos,  elegantes,  optimis 
coquis,  pistoribus,  piscatu,  aucupio,  venatione,  his 
omnibus  exquisitis,  vitantes  cruditatem ;  "  quibus 
vinum  defusum  e  pleno  sit ;  hir,  siphon,"  (ut  ait 
Lucilius)  u  cui  nihil  demsit ;  jus,  et  sacculus  abstu- 
lerit :  adhibentes  ludos,"  et  quae  sequuntur,  illa, 
quibus  detractis,  clamat  Epicurus  se  nescire,  quid 
sit  bonum.  Adsint  etiam  formosi  pueri,  qui  minis- 
trent :  respondeat  his  vestis,  argentum,  Corinthium, 
locus  ipse,  aedificium.  Hos  ego  asotos  bene  quidem 
vivere,  aut  beate,  nunquam  dixerim.  Ex  quo  efricitur, 
non  ut  voluptas  ne  sit  voluptas,  sed  ut  voluptas  non 
sit  summum  bonum.  Nec  ille,  qui  Diogenem  Stoi- 
cum  adolescens,  post  autem  Panaetium,  audierat, 
Laelius,  eo  dictus  est  sapiens,  quod  non  intelligeret 
quid  suavissimum  esset,  (nec  enim  sequitur,  ut,  cui 
cor  sapiat,  ei  non  sapiat  palatum)  sed  quia  parvi  id 
duceret. 

"  O  lapathe,  ut  jactere  necesse  est,  cognitu'  cui  sis, 
In  quo  La?liu'  clamores  sophos  ille  solebat 
Edere,  compellans  gumias  ex  ordine  nostros." 

Praeclare  Laelius  et  recte  sophos  ;  illudque  vere : 

"  O  Publi,  o  gurges,  Galloni !   es  homo  miser, 

inquit : 
Ccenasti  in  vita  nunquam  bene,  cum  omnia  in  ista 
Consumis   squilla,  atque   acipensere   cum   decu- 

mano." 

Is  haec  loquitur,  qui,  in  voluptate  nihil  ponens,  negat 
eum  bene  ccenare,  qui  omnia  ponat  in  voluptate :  et 
tamen  non  negat  libenter  unquam  ccenasse  Gallo- 
nium  (mentiretur  enim),  sed  bene.  Ita  graviter  et 
severe  voluptatem  secernit  a  bono.  Ex  quo  illud 
efficitur,  qui  bene  coenent,  omnes  libenter  coenare; 
qui  libenter,  non  continuo  bene.  Semper  Laelius 
foene. 

Quid  bene  ?  dicit  Lucilius,  "  cocto,  condito."  Sed 
cedo  caput  ccenae:  "  Sermone  bono."  Quid  ex  eo? 
u  Si  quaeri',  libenter."  Veniebat  enim  ad  coenam,  ut 
animo  quieto  satiaret  desideria  naturae.  Recte  ergo  is 
negat,  unquam  bene  ccenasse  Gallonium;  recte,  mi- 
serum ;  cum  praesertim  in  eo  omne  studium  consu- 
meret :  quem  libenter  coenasse  nemo  negat.  Cur 
igitur  non  bene  ?  quia  quod  bene,  id  recte,  fruga- 
liter,  honeste :  ille  porro  male,  prave,  nequiter,  tur- 
piter  coenabat.  Non  igitur  nec  lapathi  suavitatem 
acipenseri  Gallonii  Laelius  anteponebat,  sed  suavita- 
tem  ipsam  negligebat :  quod  non  faceret,  si  in  volup- 
tate  summum  bonum  poneret. 

IX.  Semovenda  est  igitur  voluptas,  non  solum  ut 
recta  sequamini,  sed  etiam  ut  loqui  deceat  frugaliter. 
Possumusne  igitur  in  vita  summum  bonum  dicere, 
cum  id  ne  in  ccena  quidem  posse  videamur  ? 

Quo  modo  autem  philosophus  loquitur  tria  genera 
cupiditatum  ?    naturales,  et  necessarias ;  naturales, 

non  necessarias ;  nec  naturales,  nec  necessarias  ?  Pri- 
mum  divisit  ineleganter :  duo  enim  genera  quae  erant, 
fecit  tria.  Hoc  est  non  dividere,  sed  frangere  rem. 
Qui  si  diceret,  cupiditatum  esse  duo  genera,  natu- 
rales,  et  inanes ;  naturalium  quoque  item  duo,  ne- 
cessarias,  et  non  necessarias ;  confecta  res  esset.  Qui 
haec  didicerunt  quae  ille  contemnit,  sic  solent.  Vitio- 
sum  est  enim,  in  dividendo,  partem  in  genere  nume- 
rare.  Sed  hoc  sane  concedamus  :  contemnit  enim 
disserendi  elegantiam  :  confuse  loquitur  :  gerendus 
est  mos,  modo  recte  sentiat.  Et  quidem  illud  ipsum 
non  nimium  probo  (et  tantum  patior)  philosophum 
loqui  de  cupiditatibus  finiendis.  An  potest  cupiditas 
finiri  ?  tollenda  est,  atque  extrahenda  radicitus.  Quis 
est  enim,  in  quo  sit  cupiditas,  quin  recte  cupidus 
dici  possit  ?  Ergo  et  avarus  erit,  sed  finite ;  et  adul- 
ter,  verum  habebit  modum ;  et  luxuriosus  eodem 
modo.  Qualis  ista  philosophia  est,  quae  non  interitum 
afferat  pravitatis,  sed  sit  contenta  mediocritate  vitio- 
rum  ?  quamquam  in  hac  divisione  rem  ipsam  pror- 
sus  probo  :  elegantiam  desidero.  Appellet  haec  desi- 
deria  naturae :  cupiditatis  nomen  servet  alio ;  ut, 
cum  de  avaritia,  cum  de  intemperantia,  cum  de 
maximis  vitiis  loquetur,  eam  tamquam  capitis  accu- 
set.  Sed  haec  quidem  liberius  ab  eo  dicuntur,  et  sae- 
pius :  quod  equidem  non  reprehendo.  Est  enim  tanti 
philosophi,  tamque  nobilis,  audacter  sua  decreta  de- 
fendere. 

Sed  tamen  ex  eo,  quod  eam  voluptatem  (quam 
omnes  gentes  hoc  nomine  appellant)  videtur  am- 
plexari  saepe  vehementius,  in  magnis  interdum  ver- 
satur  angustiis,  ut,  hominum  conscientia  remota, 
nihil  tam  turpe  sit,  quod  voluptatis  causa.  non  videa- 
tur  esse  facturus.  Deinde,  ubi  erubuit,  (vis  enim  est 
permagna  naturae)  confugit  illuc,  ut  neget  accedere 
quidquam  posse  ad  voluptatem  nihil  dolentis.  At 
iste  non  dolendi  status  non  vocatur  voluptas.  Non 
laboro,  inquit,  de  nomine.   Quid,  quod  res  alia  tota 

est?  Reperiam  multos,  vel  innumerabiles  potius, 
non  tam  curiosos  nec  tam  molestos,  quam  vos  estis ; 
quibus,  quidquid  velim,  facile  persuadeam.  Quid 
ergo  dubitamus,  quin,  si  non  dolere,  voluptas  sit 
summa,  non  esse  in  voluptate,  dolor  sit  maximus  ? 
Cur  id  non  ita  sit  ?  Quia  dolori  non  voluptas  con- 
traria  est,  sed  doloris  privatio.  *  * 

X.  Hoc  vero  non  videre,  maximo  argumento  est, 
esse  voluptatem  illam,  qua  sublata,  neget  se  intelli- 
gere  omnino,  quid  sit  bonum.  Eam  autem  ita  per- 
sequitur,  quae  palato  percipiatur,  quae  auribus :  cae- 
tera  addit,  quae  si  appelles,  honos  praefandus  sit. 
Hoc  igitur,  quod  solum  bonum  severus  et  gravis 
philosophus  novit,  idem  non  videt  ne  expetendum 
quidem  esse,  quod  eam  voluptatem  hoc  eodem  auc- 
tore  non  desideremus,  cum  dolore  careamus.  Quam 
haec  sunt  contraria ! 

Hic  si  definire  vel  dividere  didicisset,  si  loquendi 
vim,  si  denique  consuetudinem  verborum  teneret, 
nunquam  in  tantas  salebras  incidisset.  Nunc  vides, 
quid  faciat.  Quam  nemo  unquam  voluptatem  appel- 
lavit,  et  hanc  in  motu  voluptatem,  quae  duo  sunt, 
unum  facit :  sic  enim  has  suaves,  et  quasi  dulces 
voluptates  appellat.  lnterdum  ita  extenuat,  ut  M' 
Curium  putes  loqui :  interdum  ita  laudat,  ut,  quid 
prasterea  sit  bonum,  neget  se  posse  ne  suspicari  qui- 
dem.  Quae  jam  oratio  non  a  philosopho  aliquo,  sed  a 
censore,  opprimenda  est.  Non  est  enim  vitium  in 
oratione  solum,  sed  etiam  in  moribus.  Luxuriam 
non  reprehendit,  modo  sit  vacua  infinita  cupiditate, 
et  timore.  Hoc  loco  discipulos  quaerere  videtur,  ut, 
qui  asoti  esse  velint,  philosophi  ante  fiant. 

A  primo,  ut  opinor,  animantium  ortu,  petitur  ori- 
go  summi  boni.  Simul  atque  natum  animal  est, 
gaudet  voluptate,  et  eam  appetit,  ut  bonum :  adsper- 
natur  dolorem,  ut  malum.  De  malis  autem  et  bo- 
nis,  ab  iis  animalibus  quae  nondum  depravata  sint, 
ait  optime  judicari.    Haec  et  tu  ita  posuisti,  et  verba 

vestra  sunt.  Quam  multa  vitiosa  !  Summum  enim 
bonum  et  malum  vagiens  puer  utra  voluptate  dijudi« 
cabit,  stante,  an  movente  ?  quoniam  (si  Diis  placet) 
ab  Epicuro  loqui  discimus.  Si  stante,  hoc  natura 
videlicet  vult,  salvam  esse  se ;  quod  concedimus :  si 
movente  (quod  tamen  dicitis),  nulla  turpis  voluptas 
erit,  quae  praetermittenda  sit :  et  simul  non  proficis- 
citur  animal  illud  modo  natum,  a  summa  voluptate, 
quae  est  a  te  posita  in  non  dolendo. 

Nec  tamen  argumentum  hoc  Epicurus  a  parvis 
petivit,  aut  etiam  a  bestiis,  quae  putat  esse  specula 
naturae ;  ut  diceret,  ab  his,  duce  natura,  hanc  volup- 
tatem  expeti  nihil  dolendi.  Neque  enim  haec  movere 
potest  appetitum  animi ;  nec  ullum  habet  ictum, 
quo  pellat  animum,  status  hic  non  dolendi.  Itaque  in 
hoc  eodem  peccat  Hieronymus.  At  ille  pellit,  qui 
permulcet  sensum  voluptate :  itaque  Epicurus  sem- 
per  hoc  utitur,  ut  probet,  voluptatem  natura  expeti ; 
quod  ea  voluptas,  quae  in  motu  sit,  et  parvos  ad  se 
alliciat  et  bestias,  non  illa  stabilis,  in  qua  tantum 
inest  nihil  dolere.  Qui  igitur  convenit,  ab  alia  volup- 
tate  dicere  naturam  proficisci,  in  alia  summum  bo- 
num  ponere  ? 

XI.  Bestiarum  vero  nullum  judicium  puto: 
quamvis  enim  depravatae  non  sint,  pravae  tamen  esse 
possunt.  Ut  bacillum  aliud  est  inflexum  et  incurva- 
tum  de  industria,  aliud  ita  natum  ;  sic  ferarum  na- 
tura,  non  est  illa  quidem  depravata  mala  disciplina, 
sed  natura  sua.  Nec  vero,  ut  voluptatem  expetat, 
natura  movet  infantem ;  sed  tantum  ut  se  ipse  dili- 
gat,  ut  integrum  se  salvumque  velit.  Omne  enim 
animal,  simul  ut  ortum  est,  et  seipsum,  et  omnes 
partes  suas,  diligit :  duasque,  quae  maximae  sunt,  in 
primis  amplectitur ;  animum,  et  corpus :  deinde 
utriusque  partes:  nam  sunt  et  in  animo  prascipua 
quaedam,  et  in  corpore ;  quae  cum  leviter  agnovit, 
tunc  discernere  incipit,  ut  ea,  quae  prima  data  sunt 
natura,  appetat,  adsperneturque  contraria.    In  his 

primis  naturalibu3  voluptas  insit,  necne,  magna 
qusestio  est.  Nihil  vero  putare  esse,  praeter  volupta- 
tem,  non  membra,  non  sensus,  non  ingenii  motum, 
non  integritatem  corporis,  non  valetudinem,  summae 
mihi  videtur  inscitiae. 

Atque  ab  isto  capite  fluere  necesse  est  omnem  ra- 
tionem  bonorum  et  malorum.  Polemoni,  etiam  ante 
Aristoteli,  ea  prima  visa  sunt,  quae  paulo  ante  dixi. 
[Ergo]  nata  est  sententia  veterum  Academicorum  et 
Peripateticorum,  ut  finem  bonorum  dicerent,  secun- 
dum  naturam  vivere ;  id  est,  virtute  adhibita,  frui 
primis  a  natura  datis.  Callipho  ad  virtutem  nihil 
adjunxit,  nisi  voluptatem:  Diodorus,  nisi  vacuita- 
tem  doloris.  His  omnibus,  quos  dixi,  consequentes 
sunt  fines  bonorum.  Aristippo  simplex  voluptas : 
Stoieis,  consentire  naturae ;  quod  esse  volunt  e  virtu- 
te,  id  est,  honeste  vivere :  quod  ita  interpretantur, 
vivere  cum  intelligentia  earum  rerum,  quae  natura 
evenirent,  eligentem  ea,  quae  essent  secundum  natu- 
ram,  rejicientemque  contraria.  Ita  tres  sunt  fines  ex- 
pertes  honestatis,  unus  Aristippi,  vel  Epicuri ;  alter 
Hieronymi ;  Carneadis  tertius :  tres,  in  quibus  ho- 
nestas  cum  aliqua  accessione,  Polemonis,  Callipho- 
nis,  Diodori :  una  simplex,  cujus  Zeno  auctor,  posita 
in  decore  tota,  id  est,  honestate :  nam  Pyrrho,  Aris- 
to,  Herillus,  jam  diu  abjecti.  Reliqui  sibi  constite- 
runt,  ut  extrema  cum  initiis  convenirent,  ut  Aristip- 
po  voluptas,  Hieronymo  doloris  vacuitas,  Carneadi 
frui  principiis  naturalibus,  esset  extremum. 

XII.  Epicurus  autem  cum  in  prima  commenda- 
tione  voluptatem  dixisset ;  si  eam,  quam  Aristippus, 
idem  tenere  debuit  ultimum  bonorum,  quod  llle: 
sin  eam,  quam  Hieronymus,  fecisset  idem,  ut  volup- 
tatem  illam  Aristippi  in  prima  commendatione  po- 
neret. 

Nam,  quod  ait,  sensibus  ipsis  judicari,  voluptatem 
bonum  esse ;  dolorem,  malum ;  plus  tribuit  sensi- 
frus,  quam  nobis  leges  permittunt.  privatarum  litium 

judices  sumus:  nihil  enim  possumus  judicare,  nisi 
quod  est  nostri  judicii :  in  quo  frustra  judices  solent, 
cum  sententiam  pronuntiant,  addere,  "  Si  quid  mei 
judicii  est."  Si  enim  non  fuit  eorum  judicii,  nihilo 
magis,  hoc  non  addito,  illud  est  judicatum.  Quid 
judicat  sensus  ?  dulce,  amarum ;  lene,  asperum ; 
prope,  longe ;  stare,  moveri ;  quadratum,  rotundum. 
Quam  igitur  pronuntiabit  sententiam  ratio  ?  Ad- 
hibita  primum  divinarum  humanarumque  rerum 
scientia,  quae  potest  appellari  rite  sapientia ;  deinde 
adjunctis  virtutibus,  quas  ratio  rerum  omnium  do- 
minas,  tu  voluptatum  satellites  et  ministras  esse  vo- 
luisti ;  [harum]  adeo  omnium  sententia  pronuntiabit, 
primum  de  voluptate,  nihil  esse  ei  loci,  non  modo  ut 
sola  ponatur  in  summi  boni  sede,  quam  quaerimus, 
sed  ne  illo  quidem  modo,  ut  ad  honestatem  applice- 
tur.  De  vacuitate  doloris  eadem  sententia  erit.  Reji- 
cietur  enim  Carneades :  nec  ulla  de  summo  bono 
ratio,  aut  voluptatis,  non  dolendive  particeps,  aut 
honestatis  expers,  probabitur.  Ita  relinquet  duas,  de 
quibus  etiam  atque  etiam  consideret.  Aut  enim  sta- 
tuet,  nihil  esse  bonum,  nisi  honestum ;  nihil  malum, 
nisi  turpe ;  caetera  aut  omnino  nihil  habere  momenti, 
aut  tantum,  ut  nec  expetenda  nec  fugienda,  sed  eli- 
genda  modo  aut  rejicienda  sint :  aut  anteponet  eam, 
quam  cum  honestate  ornatissimam,  tum  etiam  ipsis 
initiis  naturae,  et  totius  perfectione  vitae  locupletatam, 
videbit.  Quod  eo  liquidius  faciet,  si  perspexerit,  re- 
rum  inter  eas,  verborumne,  sit  controversia. 

XIII.  Hujus  ego  nunc  auctoritatem  sequens,  idem 
faciam.  Quantum  enim  potero,  minuam  conten- 
tiones  :  omnesque  simplices  sententias  eorurn,  in  qui- 
bus  nulla  inest  virtutis  adjunctio,  omnino  a  philoso- 
phia  semovendas  putabo :  primum  Aristippi,  Cyre- 
naicorumque  omnium  ;  quos  non  est  veritum,  in  ea 
voluptate,  quae  maxime  dulcedine  sensum  moveret, 
summum  bonum  ponere,  contemnentes  istam  vacui- 
tatem  doloris.  Hi  non  viderunt,  ut  ad  cursum  equum, 

ad  arandum  bovem,  ad  indagandum  canem,  sic  ho- 
minem  ad  duas  res,  ut  ait  Aristoteles,  ad  intelligen- 
dum,  et  ad  agendum,  esse  natum,  quasi  mortalem 
Deum  :  contraque,  ut  tardam  aliquam  et  languidam 
pecudem  ad  pastum  et  ad  procreandi  voluptatem, 
sic  hoc  divinum  animal  ortum  esse  voluerunt :  quo 
nihil  mihi  videtur  absurdius.  Atque  haec  contra  Ari- 
stippum,  qui  eam  voluptatem  non  modo  summam, 
sed  solam  etiam  ducit,  quam  omnes  unam  appella- 
mus  voluptatem.  Aliter  autem  vobis  placet.  Sed  ille, 
ut  dixi,  vitiose :  nec  enim  figura  corporis  nec  ratio 
excellens  ingenii  humani  significat,  ad  hanc  unam 
rem  natum  hominem,  ut  frueretur  voluptatibus. 

Nec  vero  audiendus  Hieronymus,  cui  summum 
bonum  est  idem,  quod  vos  interdum,  vel  potius  ni- 
mium  saepe,  dicitis,  nihil  dolere :  non  enim,  si  malum 
dolor  est,  carere  eo  malo  satis  est  ad  bene  vivendum. 
Hoc  dixerit  potius  Ennius, 

"  Nimium  boni  est,  cui  nihil  est  mali." 

Nos  beatam  vitam,  non  depulsione  mali,  sed  adeptione 
boni,  judicemus:  nec  eam  cessando,  (sive  gaudentem, 
ut  Aristippus ;  sive  non  dolentem,  ut  hic)  sed  agendo 
aliquid,  considerandove,  quaeramus. 

Quae  possunt  eadem  contra  Carneadeum  illud 
summum  bonum  dici ;  quod  is  non  tam,  ut  probaret, 
protulit ;  quam  ut  Stoicis,  quibuscum  bellum  gere- 
bat,  opponeret.  Id  autem  ejusmodi  est,  ut,  additum 
ad  virtutem,  auctoritatem  videatur  habiturum,  et  ex- 
pleturum  cumulate  vitam  beatam  :  de  quo  omnis 
haec  quaestio  est.  Nam  qui  ad  virtutem  adjungunt 
vel  voluptatem,  (quam  unam  virtus  minimi  facit) 
vel  vacuitatem  doloris,  (quae,  etiam  si  malo  caret, 
tamen  non  est  summum  bonum)  accessione  utuntur 
non  ita  probabili :  nec  tamen,  cur  id  tam  parce 
tamque  restricte  faciant,  intelligo.  Quasi  enim  emen- 
dum  eis  sit,  quod  addant  ad  virtutem,  primum  vilis- 
simas  res   addunt :    deinde  singulas  potius,  quam 

omnia,  quae  prima  natura  approbavisset,  [ea  cum  vo- 
luptate  conjungerent.]  Quae  cum  Aristoni  et  Pyrrhoni 
omnino  visa  sunt  pro  nihilo,  ut,  inter  optime  valere 
et  gravissime  asgrotare,  nihil  prorsus  dicerent  inter- 
esse;  recte  jampridem  contra  eos  desitum  est  dis- 
putari.  Dum  enim  in  una  virtute  sic  omnia  esse  vo- 
luerunt,  ut  eam  rerum  selectione  exspoliarent ;  nec 
ei  quidquam,  aut  unde  oriretur,  darent,  aut  ubi  nite- 
retur ;  virtutem  ipsam,  quam  amplexabantur,  sustu- 
lerunt.  Herillus  autem,  ad  scientiam  omnia  revocans, 
unum  quoddam  bonum  vidit ;  sed  nec  optimum, 
nec  quo  vita  gubernari  possit.  Itaque  hic  ipse  jam- 
pridem  est  rejectus :  post  enim  Chrysippum,  non  sane 
est  disputatum. 

XIV.  Restatis  igitur  vos :  nam  cum  Academicis 
incerta  luctatio  est;  qui  nihil  affirmant;  et,  quasi 
desperata  cognitione  certi,  id  sequi  volunt,  quodcum- 
que  verisimile  videatur.  Cum  Epicuro,  autem  hoc 
est  plus  negotii,  quod  e  duplici  genere  voluptatis 
conjunctus  est;  quodque  et  ipse,  et  amici  ejus,  et 
multi  postea,  defensores  ejus  sententiae  fuerunt :  et 
nescio  quomodo  (is,  qui  auctoritatem  minimam  ha- 
bet,  maximam  vim)  populus  cum  illis  facit:  quos 
nisi  arguimus,  omnis  virtus,  omne  decus,  omnis  vera 
laus  deserenda  est.  Ita  caeterorum  sententiis  semotis, 
relinquitur  non  mihi  cum  Torquato,  sed  virtuti  cum 
voluptate,  certatio.  Quam  quidem  certationem  homo 
et  acutus  et  diligens,  Chrysippus,  non  contemnit; 
totumque  discrhnen  summi  boni  in  eadem  compara- 
tione  positum  putat.  Ego  autem  existimo,  si  hones- 
tum  aliquid  ostendero,  quod  sit  ipsum  vi  sua,  propter 
seque,  expetendum,  jacere  vestra  omnia.  Itaque  eo, 
quale  sit,  breviter,  ut  tempus  postulat,  constituto, 
accedam  ad  omnia  tua,  Torquate ;  nisi  memoria 
forte  defecerit. 

Honestum  igitur  id  intelligimus,  quod  tale  est,  ut, 
detracta  omni  utilitate,  sine  ullis  praemiis  fructibus- 
que,  per  se  ipsum  possit  jure  laudari.    Quod  quale 

sit,  non  tam  definitione,  qua.  sum  usus,  intelligi  po~ 
test,  (quamquam  aliquantum  potest)  quam  communi 
omnium  judicio,  et  optimi  cujusque  studiis  atque 
factis ;  qui  permulta  ob  eam  unam  causam  faciunt,. 
quia  decet,  quia  rectum,  quia  honestum  est;  etsi 
nullum  consecuturum  emolumentum  vident.  Ho- 
mines  enim,  etsi  aliis  multis,  tamen  hoc  uno  a  bes- 
tiis  plurimum  differunt,  quod  rationem  habeant  a 
natura.  datam,  mentemque  et  acrem  et  vigentem,  ce- 
lerrimeque  multa  simul  agitantem,  et,  ut  ita  dicam, 
sagacem,  quae  et  causas  rerum  et  consecutiones  vi- 
deat,  et  similitudines  transferat,  et  disjuncta  conjun- 
gat,  et  cum  praesentibus  futura  copulet,  omnemque 
complectatur  vitae  consequentis  statum.  Eademque 
ratio  fecit  hominem  hominum  appetentem,  cumque 
his  natura  et  sermone  et  usu  congruentem ;  ut,  pro- 
fectus  a  caritate  domesticorum  ac  suorum,  serpat  lon- 
gius,  et  se  implicet,  primum  civium,  deinde  omnium 
mortalium,  societate ;  atque,  ut  ad  Archytam  scripsit 
Plato,  non  sibi  se  soli  natum  meminerit,  sed  patriae, 
sed  suis,  ut  perexigua  pars  ipsi  relinquatur.  Et,  quo- 
niam  eadem  natura  cupiditatem  ingenuit  homini  veri 
inveniendi,  (quod  facillime  apparet,  cum,  vacui  cu- 
ris,  etiam  quid  in  ccelo  fiat,  scire  avemus)  his  initiis 
inducti,  omnia  vera  diligimus,  id  est,  fidelia,  sim- 
plicia,  constantia :  tum  vana,  falsa,  fallentia  odimus, 
ut  fraudem,  perjurium,  malitiam,  injuriam.  Eadem 
ratio  habet  in  se  quiddam  amplum  atque  magnifi- 
cum,  ad  imperandum  magis  quam  ad  parendum  ac- 
commodatum  :  omnia  humana  non  tolerabilia  solum, 
sed  etiam  levia  ducens  :  altum  quiddam  et  excelsum, 
nihil  timens,  nemini  cedens,  semper  invictum.  At« 
que,  his  tribus  generibus  honestorum  notatis,  quar- 
tum  sequitur,  et  in  eadem  pulchritudine,  et  aptum 
ex  illis  tribus ;  in  quo  inest  ordo,  et  moderatio.  Cu- 
jus  similitudine  perspecta  in  formarum  specie  ac  dig- 
nitate,  transitum  est  ad  honestatem  dictorum  atque 
factorum:  nam  ex  his  tribus  laudibus,  quas  ante 

dixi,  et  temeritatem  reformidat,  et  non  audet  cui- 
quam,  aut  dicto  protervo  aut  facto,  nocere :  veretur- 
que  quidquam  aut  facere  aut  loqui,  quod  parum  vi- 
rile  videatur. 

XV.  Habes  undique  expletam  et  perfectam,  Tor- 
quate,  formam  honestatis,  quse  tota  his  quatuor  vir- 
tutibus,  quaB  a  te  quoque  commemoratae  sunt,  con- 
tinetur.  Hanc,  se  tuus  Epicurus  omnino  ignorare  di- 
cit,  quam  aut  qualem  esse  velint,  qui  honestate 
summum  bonum  metiantur.  Si  enim  ad  honestatem 
omnia  referantur,  neque  in  ea  voluptatem  dicant  in- 
esse ;  ait,  eos  inani  voce  sonare  (his  enim  ipsis  verbis 
utitur),  neque  intelligere  neque  videre,  sub  hac  voce 
honestatis  quas  sit  subjicienda  sententia.  Ut  enim 
consuetudo  loquitur,  id  solum  dicitur  honestum, 
quod  est  populari  fama  gloriosum ;  quod,  inquit, 
quamquam  voluptatibus  quibusdam  est  saepe  jucun- 
dius,  tamen  expetitur  propter  voluptatem. 

Videsne  quam  sit  magna  dissensio  ?  Philosophus 
nobilis,  a  quo  non  solum  Graecia  et  Italia,  sed  etiam 
omnis  barbaria  commota  est,  honestum  quid  sit,  si 
id  non  est  in  voluptate,  negat  se  intelligere;  nisi 
forte  illud,  quod  muititudinis  rumore  laudetur.  Ego 
autem  hoc  etiam  turpe  esse  saspe  judico ;  et,  si  quan- 
do  turpe  non  sit,  tamen  non  esse  non  turpe,  cum  id  a 
multitudine  laudetur.  Quod  si  sit  ipsum  per  se  rec- 
tum  atque  laudabile,  non  ob  eam  causam  tamen  illud 
dici  honestum  esse,  quia  laudetur  a  multis,  sed  quia 
tale  sit,  ut  (vel  si  ignorarent  id  homines,  vel  si  ob- 
mutuissent)  sua  tamen  pulchritudine  esset,  specie- 
que,  laudabile.  Itaque  idem,  natura  victus,  cui  ob- 
sisti  non  potest,  dicit  alio  loco  id,  quod  a  te  etiam 
paulo  ante  dictum  est,  non  posse  jucunde  vivi,  nisi 
etiam  honeste.  Quid  nunc,  u  honeste"  dicitur? 
idemne,  quod  "  jucunde?"  ergo  ita,  non  posse  ho- 
neste  vivi,  nisi  honeste  vivatur.  An,  nisi  populari 
fama,  ?  Sine  ea  igitur  jucunde  negat  posse  vivi  ? 
Quid  turpius,  quam  sapientis  vitam  ex  insipientium 

sermone  pendere  ?  Quid  ergo  hoc  loco  intelligit  ho- 
nestum  ?  Certe  nihil,  nisi  quod  possit  ipsum  propter 
se  jure  laudari :  nam,  si  propter  voluptatem,  quae  est 
ista  laus,  quae  possit  e  macello  peti  ?  Non  is  vir  est, 
ut,  cum  honestatem  eo  loco  habeat,  ut  sine  ea,  ju- 
cunde  neget  posse  vivi,  illud  honestum,  quod  popu- 
lare  sit,  sentiat,  et  sine  eo  jucunde  neget  vivi  posse ; 
aut  quidquam  aliud  honestum  intelligat,  nisi  quod 
sit  rectum,  ipsumque  per  se,  sua  vi,  sua  sponte,  sua. 
natura,  laudabile. 

XVI.  Itaque,  Torquate,  cum  diceres,  clamare 
Epicurum,  non  posse  jucunde  vivi,  nisi  honeste  et 
sapienter  et  juste  viveretur,  tu  ipse  mihi  gloriari  vi- 
debare.  Tanta  vis  inerat  in  verbis,  propter  earum  re- 
rum,  quae  significabantur  his  verbis,  dignitatem,  ut 
altior  fieres,  ut  interdum  insisteres,  ut,  nos  intuens, 
quasi  testificarere,  laudari  honestatem  et  justitiam 
aliquando  ab  Epicuro.  Quam  te  decebat  iis  verbis 
uti,  quibus  si  philosophi  non  uterentur,  philosophia. 
omnino  non  egeremus !  Istorum  enim  verborum 
amore,  quag  perraro  appellantur  ab  Epicuro,  sapien- 
tiae,  fortitudinis,  justitiae,  temperantias,  prasstantis- 
simis  ingeniis  homines  se  ad  philosophiae  studium 
contulerunt. 

"  Oculorum,"  inquit  Plato,  "  est  in  nobis  sensus 
acerrimus :  quibus  sapientiam  non  cernimus.  Quam 
illa  ardentes  amores  excitaret  sui,  si  videretur  !"  Cur 
tandem  ?  an  quod  ita  callida  est,  ut  optime  possit 
architectari  voluptates  ?  Cur  justitia  laudatur  ?  aut 
unde  est  hoc  contritum  vetustate  proverbium,  "  Qui- 
cum  in  tenebris"  ...  Hoc,  dictum  in  una  re,  latissi- 
me  patet :  ut,  in  omnibus  factis,  re,  non  teste,  mo- 
veamur. 

Sunt  enim  levia  et  perinfirma,  quae  dicebantur  a 
te  cum  animi  conscientia  improbos  excruciari,  tum 
etiam  poenae  timore  ;  qua,  aut  afficiantur,  aut  semper 
sint  in  metu,  ne  afficiantur  aliquando.  Non  oportet 
timidum   aut  imbecillo  animo  fingi ;   non  bonum 

illum  virum,  qui,  quidquid  fecerit,  ipse  se  cruciet, 
omniaque  formidet;  sed  omnia  callide  referentem 
ad  utilitatem,  acutum,  versutum,  veteratorem,  facile 
ut  excogitet,  quo  modo  occulte,  sine  teste,  sine  ullo 
conscio,  fallat.  An  tu  me  de  L.  Tubulo  putas  dice- 
re  ?  qui,  cum  praetor  qua3stionem  inter  sicarios  exer- 
ceret,  ita  aperte  cepit  pecunias  ob  rem  judicandam, 
ut  anno  proximo  P.  Scaevola,  tribunus  plebis,  ferret 
ad  plebem,  vellentne  de  ea  re  quaeri.  Quo  plebis- 
scito,  decreta  a  senatu  est  consuli  quaestio  Cn.  Cae- 
pioni.  Profectus  in  exsilium  Tubulus  statim,  nec 
respondere  ausus.  Erat  enim  res  aperta. 

XVII.  Non  igitur  de  improbo,  sed  callide  im- 
probo,  quaerimus  (qualis  Q.  Pompeius  in  fcedere 
Numantino  inficiando  fuit),  nec  vero  omnia  timente  ; 
sed,  primum,  qui  animi  conscientiam  non  curet ; 
quam  scilicet  comprimere  nihil  est  negotii.  Is  enim, 
qui  occultus  et  tectus  dicitur,  tantum  abest  ut  se  in- 
dicet,  perficiet  etiam,  ut  dolere  alterius  improbe  facto 
videatur :  quid  est  enim  aliud,  esse  versutum  ?  Me- 
mini  me  adesse  P.  Sextilio  Rufo,  cum  is  ad  amicos 
rem  ita  deferret,  se  esse  haeredem  Q.  Fadio  Gallo, 
cujus  in  testamento  scriptum  esset,  se  ab  eo  rogatum, 
ut  omnis  haereditas  ad  filiam  perveniret.  Id  Sexti- 
lius  factum  negabat :  poterat  autem  impune  :  quis 
enim  redargueret  ?  Nemo  nostrum  credebat :  erat- 
que  verisimilius,  hunc  mentiri,  cujus  interesset, 
quam  illum,  qui  id  se  rogasse  scripsisset,  quod  de- 
buisset  rogare.  Addebat  etiam,  se,  in  legem  Voco- 
niam  juratum,  contra  eam  facere  non  audere,  nisi 
aliter  amicis  videretur.  Aderamus  nos  quidem  ado- 
lescentes,  sed  et  multi  amplissimi  viri ;  quorum  ne- 
mo  censuit  plus  Fadiae  dandum,  quam  posset  ad  eam 
lege  Voconia  pervenire.  Tenuit  permagnam  Sexti- 
lius  haereditatem,  unde,  si  secutus  esset  eorum  sen- 
tentiam  qui  honesta  et  recta  emolumentis  omnibus 
et  commodis  anteponerent,  ne  nummum  quidem 
unum  attigisset.  Num  igitur  eum  postea  censes  anxio 

animo  aut  sollicito  fuisse  ?  Nihil  minus ;  contraque, 
illa  haereditate  dives,  ob  eamque  rem  laetus :  magni 
enim  aestimabat  pecuniam,  non  modo  non  contra 
leges,  sed  etiam  legibus,  partam :  quae  quidem  vel 
cum  periculo  est  quasrenda  vobis :  est  enim  effectrix 
multarum  et  magnarum  voluptatum. 

Ut  igitur  illis,  qui,  recta  et  honesta  qua?  sunt,  ea 
Statuunt  per  se  expetenda,  adeunda  sunt  quaevis  pe- 
ricula,  decoris  honestatisque  causa ;  sic  vestris,  qui 
omnia  voluptate  metiuntur,  pericula  adeunda  sunt, 
ut  adipiscantur  magnas  voluptates.  Si  magna  res, 
magna  haereditas,  agetur ;  cum  pecunia  voluptates 
pariantur  plurimae,  idem  erit  Epicuro  vestro  fa- 
ciendum,  si  suum  finem  bonorum  sequi  volet,  quod 
Scipioni,  magna  gloria  proposita,  si  Hannibalem  in 
Africam  retraxisset.  Itaque  quantum  adiit  pericu- 
lum !  ad  honestatem  enim  ille  omnem  conatum 
suum  referebat,  non  ad  voluptatem.  Sic  vester  sa- 
piens,  magno  aliquo  emolumento  commotus,  [animi] 
causa,  si  opus  fuerit,  dimicabit.  Occultum  facinus 
esse  potuerit :  gaudebit.  Deprehensus,  omnem  poe- 
nam  contemnet.  Erit  enim  instructus  ad  mortem 
contemnendam,  ad  exsilium,  ad  ipsum  etiam  dolo- 
rem ;  quem  quidem  vos,  cum  improbis  poenam  pro- 
ponitis,  impatibilem  facitis  ;  cum  sapientem  semper 
boni  plus  habere  vultis,  tolerabilem. 

XVIII.  Sed  finge  non  solum  callidum  eum,  qui 
aliquid  improbe  faciat,  verum  etiam  praepotentem  : 
ut  M.  Crassus  fuit,  qui  tamen  solebat  uti  suo  bono ; 
ut  hodie  est  noster  Pompeius,  cui  recte  facienti  gra- 
tia  est  habenda:  esse  enim  quamvis  velit  justus, 
iniquus  poterat  impune.  Quam  multa  vero  injuste 
fieri  possunt,  quae  nemo  possit  reprehendere  !  Si  te 
amicus  tuus  moriens  rogaverit,  ut  haereditatem  red- 
das  suae  filise,  nec  usquam  id  scripserit,  ut  scripsit  Fa- 
dius,  nec  cuiquam  dixerit ;  quid  facies  ?  Tu  quidem 
reddes :  ipse  Epicurus  fortasse  redderet ;  ut  Sex. 
Peducasus,  Sex.  F.  is,  qui  hunc  nostrum  reliquit, 

effigiem  et  humanitatis  et  probitatis  suas,  filium,  tum 
doctus,  tum  omnium  vir  optimus,  et  justissimus, 
cum  sciret  nemo,  eum  rogatum  a  C  Plotio,  equite 
Romano  splendido,  Nursino,  ultro  ad  mulierem  venit, 
eique  nihil  opinanti  viri  mandatum  exposuit  ;  haare- 
ditatemque  reddidit.  Sed  ego  ex  te  qussro,  (quoniam 
idem  tu  certe  fecisses)  nonne  intelligis,  eo  majorem 
vim  esse  naturas,  quod  ipsi  vos,  qui  omnia  ad  ves* 
trum  commodum,  et  (ut  ipsi  dicitis)  ad  voluptatem 
referatis,  tamen  ea  faciatis,  e  quibus  appare^t,  non 
voluptatem  vos,  sed  officium,  sequi  ?  plusque  rectam 
naturam,  quam  rationem  pravam,  valere  ? 

Si  scieris,  inquit  Carneades,  aspidem  occulte  la- 
tere  uspiam,  et  velle  aliquem  imprudentem  super 
eam  assidere,  cujus  mors  tibi  emolumentum  factura 
sit ;  improbe  feceris,  nisi  monueris,  ne  assideat ;  sed 
impune  tamen  ;  scisse  enim  te  quis  coarguere  possit  ? 
Sed  nimis  multa.  Perspicuum  est  enim,  nisi  asquitas, 
fides,  justitia,  proficiscantur  a  natura,  et  si  omnia 
haec  ad  utilitatem  referantur,  virum  bonum  non  posse 
reperiri.  Deque  his  rebus  satis  multa  in  nostris  de 
Republica  libris  sunt  dicta  a  Laelio. 

XIX.  Transfer  idem  ad  modestiam,  vel  tempe- 
rantiam,  quae  est  moderatio  cupiditatum,  rationi  obe- 
diens.  Satisne  ergo  pudori  consulat,  si  quis  sine  teste 
libidini  pareat  ?  an  est  aliquid  per  se  ipsum  flagitio- 
sum,  etiam  si  nulla  comitetur  infamia  ?  Quid  fbrtes 
viri  ?  voluptatumne  calculis  subductis,  prcelium  in* 
eunt,  sanguinem  pro  patria  profundunt,  an  quodam 
animi  ardore  atque  impetu  concitati  ?  Utrum  tan- 
dem  censes,  Torquate,  Imperiosum  illum,  si  nostra 
verba  audiret,  tuamne  de  se  orationem  libentius  au- 
diturum  fuisse,  an  meam ;  cum  ego  dicerem,  nihil 
eum  fecisse  sua  causa,  omniaque  reipublicas,  tu,  con- 
tra,  nihil,  nisi  sua  ?  Si  vero  id  etiam  explanare  velles, 
apertiusque  diceres,  nihil  eum  fecisse,  nisi  voluptatis 
causa,  quo  modo  eum  tandem  laturum  fuisse  existi- 
mes  ? 

2  m3 

Esto :  fecerit,  si  ita  vis,  Torquatus  propter  suas 
utilitates  (malo  enim  dicere,  quam  voluptates,  in 
tanto  praesertim  viro)  :  num  etiam  ejus  collega,  P. 
Decius,  princeps  in  ea  familia  consulatfis,  cum  se 
devovebat,  et  equo  admisso  in  mediam  aciem  Lati- 
norum  irruebat,  aliquid  de  voluptatibus  suis  cogita- 
bat  ?  nam  ubi  eam  caperet,  aut  quando,  cum  sciret 
confestim  esse  moriendum,  eamque  mortem  arden- 
tiore  studio  peteret,  quam  Epicurus  voluptatem  peten- 
dam  pntat  ?  Quod  quidem  ejus  factum  nisi  esset  jure 
laudatum,  non  esset  imitatus  quarto  consulatu  suo 
fllius :  neque  porro  ex  eo  natus,  cum  Pyrrho  bellum 
gerens,  consul  cecidisset  in  proelio,  seque  e  continenti 
genere  tertiam  victimam  reipublicae  praebuisset. 

Contineo  me  ab  exemplis.  Graecis  hoc  modicum 
est :  Leonidas,  Epaminondas,  tres  aliqui,  aut  quar 
tuor.  Ego,  si  nostros  colligere  ccepero,  perficiam 
illud  quidem,  ut  se  virtuti  tradat  constringendam 
voluptas.  Sed  dies  me  deficiet :  et,  ut  A.  Varius, 
qui  est  habitus  judex  durior,  dicere  consessori  sole- 
bat,  cum,  datis  testibus,  alii  tamen  citarentur,  "  Aut 
hoc  testium  satis  est,  aut  nescio,  quid  satis  sit ;"  sic 
a  me  satis  daturn  est  testium.  Quid  enim  ?  te  ipsum, 
dignissimum  majoribus  tuis,  voluptasne  induxit,  ut 
adolescentulus  eriperes  P.  Sullag  consulatum?  quem 
cum  ad  patrem  tuum  retulisses,  fortissimum  virum, 
qualis  iile  vel  consul  vel  civis,  cum  semper,  tum 
post  consulatum,  fuit !  quo  quidem  auctore,  nos  ipsi 
ei  gessimus,  ut  omnibus  potius  quam  ipsis  nobis 
consuluerimus. 

At  quam  pulchre  dicere  videbare,  cum  ex  altera 
parte  ponebas  cumulatum  aliquem  plurimis  et  maxi- 
mis  voluptatibus,  nullo  nec  praesenti  nec  futuro  do- 
lore ;  ex  altera  autem,  cruciatibus  maximis,  toto 
corpore,  nulla  nec  adjuncta  nec  sperata  voluptate ; 
et  quaerebas,  quis  aut  hoc  miserior,  aut  superiore 
illo  beatior,  foret ;  deinde  concludebas,  summum 
malum  esse  dolorem,  summum  bonum  voluptatem  ? 

XX.  L.  Thorius  Balbus  fuit,  Lanuvinus  ;  quem 
meminisse  tu  non  potes.  Is  ita  vivebat,  ut  nulla  tam 
exquisita  posset  inveniri  voluptas,  qua.  non  abunda- 
ret.  Erat  et  cupidus  voluptatum,  et  cujusvis  generis 
ejus  intelligens  et  copiosus ;  ita  non  superstitiosus, 
ut  illa  plurima  in  sua  patria,  sacrificia  et  fana  con- 
temneret ;  ita  non  timidus  ad  mortem,  ut  in  acie  sit 
ob  rempublicam  interfectus.  Cupiditates  non  Epicuri 
divisione  finiebat,  sed  sua  satietate.  Habebat  tamen 
rationem  valetudinis:  utebatur  iis  exercitationibus, 
ut  ad  coenam  et  esuriens  et  sitiens  veniret ;  eo  cibo, 
qui  et  suavissimus  esset,  et  idem  facillimus  ad  con- 
coquendum ;  vino,  et  ad  voluptatem,  et  ne  noceret. 
Caetera  illa  adhibebat,  quibus  demtis  negat  se  Epi<- 
curus  intelligere,  quid  sit  bonum.  Aberat  omnis 
dolor  ;  qui  si  adesset,  nec  molliter  ferret ;  et  tamen 
medicis  plus  quam  philosophis  uteretur.  Color  egre- 
gius,  integra  valetudo,  summa  gratia,  vita  denique 
conferta  voluptatum  omnium  varietate.  Hunc  vero 
beatum  ratio  quidem  vestra  sic  cogit.  Ego,  huic 
quem  anteponam,  non  audeo  dicere :  dicet  pro  me 
ipsa  virtus  ;  nec  dubitabit  isti  vestro  beato  M.  Regu- 
lum  anteponere.  Quem  quidem,  cum,  sua,  voluntate, 
nulla  vi  coactus,  propter  fidem  quam  dederat  hosti, 
ex  patria,  Carthaginem  revertisset,  tum  ipsum,  cum 
vigiliis  et  fame  cruciaretur,  clamat  virtus  beatiorem 
fuisse,  quam  potantem  in  rosa  Thorium.  Bella  mag- 
na  gesserat ;  bis  consul  fuerat ;  triumpharat :  nec 
tamen  sua  illa  superiora  tam  magna  neque  tam 
prseclara  ducebat,  quam  illum  ultimnm  casum, 
quem,  propter  fidem  constantiamque,  susceperat ; 
qui  nobis  miserabilis  videtur  audientibus,  illi  perpe- 
tienti  erat  voluptarius.  Non  enim  hilaritate,  nec 
lascivia,  nec  risu  aut  joco,  comite  levitatis,  sed  saepe 
etiam  tristes  firmitate  et  constantia  sunt  beati. 

Stuprata  per  vim  Lucretia  a  regis  filio,  testata 
cives,  se  ipsa  interemit.  Hic  dolor  populi  Romanj, 
duce  et  auctore  Bruto,  causa  civitati  libertatis  fuit : 

ob  ejusque  mulieris  memoriam,  primo  anno  et  vir 
et  pater  ejus  consul  est  factus,  Tenuis  L.  Virgi- 
nius,  unusque  de  multis,  sexagesimo  anno  post  liber- 
tatem  receptam,  virginem  filiam  sua,  manu  occidit, 
potius  quam  ea  App.  Claudii  libidini,  qui  tum  erat 
summo  in  imperio,  dederetur. 

XXI.  Aut  hax  tibi,  Torquate,  sunt  vituperanda, 
aut  patrccinium  voluptatis  repudiandum.  Quod  au- 
tem  patrocinium,  aut  quae  ista  causa  est  voluptatis, 
quae  nec  testes  ullos  e  claris  viris,  nec  laudatores, 
poterit  adhibere  ?  Ut  enim  nos  ex  annalium  moni- 
mentis  testes  excitamus  eos,  quorum  omnis  vita  con- 
sumta  est  in  laboribus  gloriosis,  qui  voluptatis  no- 
men  audire  non  possent ;  sic,  in  vestris  disputationi- 
bus,  historia  muta  est :  nunquam  audivi  in  Epicuri 
schola  Lycurgum,  Solonem,  Miltiadem,  Themisto- 
clem,  Epaminondam,  nominari ;  qui  in  ore  sunt 
caeterorum  omnium  philosophorum.  Nunc  vero,  quo- 
niam  haec  nos  etiam  tractare  coepimus,  suppeditabit 
nobis  Atticus  noster  e  thesauris  suis,  quos  et  quan- 
tos  viros  [habere  testium  sat  est.]  Nonne  melius  est 
de  his  aliquid,  quam  tantis  voluminibus  de  The- 
mista  loqui  ?  Sint  ista  Graecorum  ;  quamquam  ab 
his  philosophiam,  et  omnes  ingenuas  disciplinas,  ha- 
bemus :  sed  tamen  est  aliquid,  quod  nobis  non  li- 
ceat,  liceat  illis. 

Pugnant  Stoici  cum  Peripateticis.  Alteri  negant 
quidquam  esse  bonum,  nisi  quod  honestum  sit : 
alteri,  plurimum  se,  et  longe  longeque  plurimum, 
tribuere  honestati,  sed  tamen  et  in  corpore,  et  extra, 
esse  quaedam  bona.  Et  certamen  honestum,  et  dis- 
putatio  splendida  :  omnis  est  enim  de  virtutis  digni- 
tate  contentio.  At,  cum  tuis  cum  disseras,  multa 
sunt  audienda  etiam  de  obscoenis  voluptatibus,  de 
quibus  ab  Epicuro  saepissime  dicitur.  Non  potes 
ergo  ista  tueri,  Torquate,  (mihi  crede)  si  te  ipse,  et 
tuas  cogitationes  et  studia,  perspexeris.  Pudebit  te, 
inquam,  illius  tabula?,  quam  Cleanthes,  sane  com- 

mode,  verbis  pingere  solebat.  Jubebat  eos,  qui  au- 
diebant,  secum  ipsos  cogitare  pictam  in  tabula  Volup- 
tatem,  pulcherrimo  vestitu,  et  ornatu  regali,  in  solio 
sedentem  ;  praesto  esse  virtutes,  ut  ancillulas,  quse 
nihil  aliud  agerent,  nullum  suum  officium  ducerent, 
nisi  ut  Voluptati  ministrarent,  et  eam  tantum  ad  au- 
rem  admonerent,  (si  modo  id  pictura  intelligi  posset) 
ut  caveret,  nequid  perficeret  imprudens,  quod  ofFen- 
deret  animos  hominum,  aut  quidquam,  e  quo  orire- 
tur  aliquis  dolor.  "  Nos  quidem  virtutes  sic  natas 
sumus,  ut  tibi  serviremus  ;  aliud  negotii  nihil  habe^ 
mus." 

XXII.  At  negat  Epicurus,  (hoc  enim  vestrum 
lumen  est)  quemquam,  qui  honeste  non  vivat,  ju- 
cunde  posse  vivere  :  quasi  ego  id  curem,  quid  ille 
aiat,  aut  neget.  Illud  quaaro,  quid  ei,  qui  in  volup- 
tate  summum  bonum  ponat,  consentaneum  sit  di- 
cere.  Quid  affers,  cur  Thorius,  cur  Postumius,  cur 
Chius,  cur  omnium  horum  magister,  Orata,  non  ju- 
cundissime  vixerit  ?  Ipse  negat  (ut  ante  dixi)  luxu- 
riosorum  vitam  reprehendendam,  nisi  plane  fatui 
sint,  id  est,  nisi  aut  cupiant,  aut  metuant :  quarum 
ambarum  rerum  cum  medicinam  pollicetur,  luxuria* 
licentiam  pollicetur.  His  enim  rebus  detractis,  negat 
se  reperire  in  asotorum  vita  quod  reprehendat.  Non 
igitur  potestis,  voluptate  omnia  dirigentes,  aut  tueri 
aut  retinere  virtutem.  Nam  nec  vir  bonus  ac  justus 
haberi  debet,  qui,  ne  malum  habeat,  abstinet  se  ab 
injuria.  Nosti,  credo,  illud  : 

"  Nemo  pius  est,  qui  pietatem"... 

Cave  quidquam  putes  esse  verius.  Nec  enim,  dum 
metuit,  justus  est :  et  certe,  si  metuere  destiterit, 
non  erit.  Non  metuet  autem,  sive  celare  poterit, 
sive  opibus  magnis,  quidquid  fecerit,  obtinere  ;  cer- 
teque  malet  existimari  bonus  vir,  ut  non  sit,  quam 
esse,  ut  non  putetur.  Ita,  quod  certissimum  est,  pro 
vera  certaque  justitia,  simulationem  nobis  justitiae 


406       DE  FINIBUS,  Lib.  II.  Cap.  22. 

traditis;  praecipitisque  quodam  modo,  ut  nostram 
stabilem  conscientiam  contemnamus,  aliorum  erran- 
tem  opinionem  aucupemur.  Quae  dici  eadem  de  cae- 
teris  virtutibus  possunt ;  quarum  omnium  funda- 
menta  vos  in  voluptate,  tamquam  in  aqua,  ponitis. 

Quid  enim  ?  fortemne  possumus  dicere  eumdem 
illum  Torquatum  ?  delector  enim,  quamquam  te 
non  possum,  ut  ais,  corrumpere  :  delector,  inquam, 
et  familia  vestra,  et  nomine  :  et,  hercule,  mihi  vir 
optimus,  nostrique  amantissimus,  A.  Torquatus,  ver- 
satur  ante  oculos ;  cujus  quantum  studium,  et  quam 
insigne  fuerit  erga  me  temporibus  illis  quae  nota 
sunt  omnibus,  scire  necesse  est  utrumque  vestrum. 
Quae  mihi  ipsi,  qui  volo  et  esse  et  haberi  gratus, 
grata  non  essent,  nisi  eum  perspicerem  mea  causa, 
mihi  amicum  fuisse,  non  sua  :  nisi  hoc  dicis,  sua, 
quod  interest  omnium  recte  facere.  Si  id  dicis,  vici- 
mus :  id  enim  volumus,  id  contendimus,  ut  officii 
fructus  sit  ipsum  ofricium.  Hoc  ille  tuus  non  vult ; 
omnibusque  ex  rebus  voluptatem,  quasi  mercedem, 
exigit.  Sed  ad  illum  redeo.  Si  voluptatis  causa.  cum 
Gallo  apud  Anienem  depugnavit  provocatus,  et  ex 
ejus  spoliis  sibi  et  torquem  et  cognomen  induit,  ul- 
lam  aliam  ob  causam,  nisi  quod  ei  talia  facta  digna 
viro  videbantur  ;  fortem  non  puto.  Jam  si  pudor,  si 
modestia,  si  pudicitia,  si,  uno  verbo,  temperantia, 
poenae  aut  infamiae  metu  coercebuntur,  non  sancti- 
tate  sua  se  tuebuntur;  quo  adulterium,  quo  stu- 
prum,  quo  libido  non  se  proripiet  ac  projiciet,  aut 
occultatione  proposita,  aut  impunitate,  aut  licentia,  ? 

Quid  ?  illud,  Torquate,  quale  tandem  videtur  ? 
te  isto  nomine,  ingenio,  gloria,  quae  facis,  quae  cogi- 
tas,  quae  contendis,  quo  referas,  cujus  rei  causa  per- 
ficere,  quae  conaris,  velis,  quod  optimum  denique  in 
vita  judices,  non  audere  in  conventu  dicere?  Quid 
enim  mereri  velis  jam,  cum  magistratum  inieris,  et 
in  concionem  adscenderis,  (est  enim  tibi  edicendum, 
quag  sis  observaturus  in  jure  dicendo :  et  fortasse 

etiam,  si  tibi  erit  visum,  aliquid  de  majoribus  tuis 
et  de  te  ipso  dices,  more  majorum)  quid  merearis  igi- 
tur,  ut  te  dicas  in  eo  magistratu  omnia  voluptatis 
causa  facturum  esse  ?  teque  nihil  fecisse  in  vita  nisi 
voluptatis  causa  ?  An  me,  inquis,  tam  amentem  pu- 
tas,  ut  apud  imperitos  isto  modo  loquar  ?  At  tu 
eadem  ista  dic  in  judicio  ;  aut,  si  coronam  times, 
dic  in  senatu.  Nunquam  facies  :  cur,  nisi  quod  tur- 
pis  est  oratio  ?  Mene  ergo,  et  Triarium,  dignos  ex- 
istimas,  apud  quos  turpiter  loquare  ? 

XXIII.  Verum,  esto.  Verbum  ipsum  voluptatis 
non  habet  dignitatem;  nec  nos  fortasse  intelligi- 
mus  :  hoc  enim  identidem  dicitis,  non  intelligere 
nos,  voluptatem  quam  dicatis.  Rem  vides  difficilem 
et  obscuram.  lndividua  cum  dicitis,  et  intermundia, 
quae  nec  sunt  ulla,  nec  possunt  esse,  intelligimus  : 
voluptas,  quae  passeribus  nota  est  omnibus,  a  nobis 
intelligi  non  potest  ?  Quid,  si  efficio,  ut  fateare,  me 
non  modo,  quid  sit  voluptas,  scire  (est  enim  jucun- 
dus  motus  in  sensu),  sed  etiam,  quid  eam  tu  velis 
esse  ?  Tu  enim  eam  ipsam  vis,  quam  modo  ego 
dixi :  et  nomen  imponis,  in  motu  ut  sit,  et  faciat 
aliquam  varietatem :  tum  aliam  quamdam  sum- 
mam  voluptatem,  cui  addi  nihil  possit ;  eam  tum 
adesse,  cum  do]or  omnis  absit ;  eamque  stabilem 
appellas. 

Sit  sane  ista  voluptas.  Dic  in  quovis  conventu,  te 
omnia  facere,  ne  doleas.  Sine  hoc  quidem  satis  ample, 
satis  honeste,  dici  putas ;  dic  te  omnia  et  in  isto  magi- 
stratu,  et  in  omni  vita,  utilitatis  tuae  causa  facturum, 
nihil  nisi  quod  expediat,  nihil  denique  nisi  tua  causa : 
quem  clamorem  concionis,  aut  quam  spem  consulatus 
ejus  qui  tibi  paratissimus  est,  futuram  putes  ?  Eamne 
rationem  sequare,  qua  tecum  ipse  et  cum  tuis  utare, 
proflteri  autem,  et  in  medium  proferre,  non  audeas  ? 
At  vero  illa,  quae  Peripatetici,  quae  Stoici  dicunt, 
semper  tibi  in  ore  sunt.  ln  judiciis,  in  senatu,  offi- 
cium,  aequitatem,  dignitatem,  fidem,  recta,  honesta, 

digna  imperio,  digna  populo  Romano,  omnia  peri- 
cula  pro  republica,  mori  pro  patria.  Haec  cum  lo- 
queris,  nos  barones  stupemus  :  tu  videlicet  tecurn 
ipse  rides  :  nam,  inter  ista  tam  magnifica  verba, 
tamque  praeclara,  non  habet  ullum  voluptas  locum, 
non  modo  illa,  quam  in  motu  esse  dicitis  (quam 
omnes  urbani,  rustici,  omnes,  inquam,  qui  Latine 
loquuntur,  voluptatem  vocant),  sed  ne  haec  quidem 
stabilis,  quam,  praeter  vos,  nemo  appellat  volupta- 
tem. 

XXIV.  Vide,  ne  non  debeas  verbis  nostris  uti, 
sententiis  tuis.  Quod  si  vultum  tibi,  si  incessum  fin- 
geres,  quo  gravior  viderere,  non  esses  tui  similis : 
verba  tu  fingas,  et  ea  dicas,  quae  non  sentias,  aut 
etiam,  ut  vestitum,  sic  sententiam  habeas  aliam  do- 
mesticam,  aliam  forensem,  ut  in  fronte  ostentatio  sit, 
intus  veritas  occultetur  ?  Vide,  quaeso,  rectumne  sit. 
Mihi  quidem  eae  verae  videntur  opiniones,  quae  ho- 
nestae,  quae  laudabiles,  quae  gloriosae,  quae  in  senatu, 
quae  apud  populum,  quae  in  omni  caetu  concilioque, 
proferendse  sint;  ne  id  non  pudeat  sentire,  quod 
pudeat  dicere. 

Amicitise  vero  locus  ubi  esse  potest,  aut  quis  ami- 
cus  esse  cuiquam,  quem  non  ipsum  amet  propter 
ipsum  ?  Quid  autem  est  amare,  e  quo  nomen  duc- 
tum  amicitiae  est,  nisi  velle  bonis  aliquem  affici  quam 
maximis,  etiam  si  ad  se  ex  iis  nihil  redeat  ?  Et  qui- 
dem  prodest,  inquis,  mihi  eo  esse  animo.  Immo  vi- 
deri  fortasse.  Esse  enim,  nisi  eris,  non  potes.  Qut 
autem  esse  poteris,  nisi  te  amor  ipse  ceperit?  quod 
non,  subducta  utilitatis  ratione,  effici  solet,  sed  ipsum 
a  se  oritur,  et  sua  sponte  nascitur.  At  enim  sequor 
utilitatem.  Manebit  ergo  amicitia  tam  diu,  quam  diu 
sequetur  utilitas  :  et,  si  utilitas  amicitiam  constituet, 
tollet  eadem.  Sed  quid  ages  tandem,  si  utilitas  ab 
amicitia  (ut  fit  saepe)  defecerit  ?  Relinquesne  ?  quae 
ista  amicitia  est  ?  Retinebis  ?  qui  convenit  ?  quid 
enim  de  amicitia  statueris,  [utilitatis  causa  expeten- 

da,]  vides.  Nein  odium  veniam,  si  amicum  destitero 
tueri.  Primum  cur  ista  res  digna  odio  est,  nisi  quod 
est  turpis  ?  Quod  si,  ne  quo  incommodo  afficiare, 
non  relinques  amicum  ;  tamen,  ne  sine  fructu  alliga- 
tus  sis,  ut  moriatur,  optabis.  Quod  si  non  modo  uti- 
litatem  tibi  nullam  afferet,  sed  jactuiae  rei  familiaris 
erunt  faciendae,  labores  suscipiendi,  adeundum  vitae 
periculum  ;  ne  tum  quidem  te  respicies,  et  cogitabis, 
sibi  quemque  natum  esse,  et  suis  voluptatibus  ? 
Vadem  te  ad  mortem  tyranno  dabis  pro  amico,  ut 
Pythagoreus  ille  fecit  Siculo  tyranno  ?  aut,  Pylades 
cum  sis,  dices  te  esse  Orestem,  ut  moriare  pro  ami- 
co  ?  aut,  si  esses  Orestes,  Pyladem  refelleres,  te  in- 
dicares  ?  et,  si  id  non  probares,  quominus  ambo 
una  necaremini,  [non]  precarere  ? 

XXV.  Faceres  tu  quidem,  Torquate,  haec  omnia : 
nihil  enim  arbitror  magna  laude  dignum,  quod  te 
praetermissurum  credam  aut  mortis  aut  doloris  metu. 
Non  quaeritur  autem,  quid  naturae  tuae  consentaneum 
sit,  sed  quid  disciplinae.  Ratio  ista  quam  defendis, 
prascepta  quae  didicisti,  quae  probas,  funditus  ever- 
tunt  amicitiam ;  quamvis  eam  Epicurus,  ut  facit,  in 
ccelum  efferat  laudibus.  At  coluit  ipse  amicitias. 
Quasi  quis  illum  neget  et  bonum  virum,  et  comem, 
et  humanum  fuisse.  De  ingenio  ejus  in  his  disputa- 
tionibus,  non  de  moribus,  quaeritur.  Sit  ista  in  Grae- 
corum  levitate  perversitas,  qui  maledictis  insectantur 
eos,  a  quibus  de  veritate  dissentiunt.  Sed,  quamvis 
comis  in  amicitiis  tuendis  fuerit,  tamen,  si  haec  vera 
tsunt  (nihil  enim  affirmo),  non  satis  acutus  fuit. 

At  multis  se  probavit,  et  quidem  jure  fortasse : 
sed  tamen  non  gravissimum  est  testimonium  multi- 
tudinis.  In  omni  enim  arte,  vel  studio,  vel  quavis 
scientia,  ut  in  ipsa  virtute,  optimum  quidque  raris- 
simum.  Ac  mihi  quidem,  quod  et  ipse  bonus  vir 
fuit,  et  multi  Epicurei  fuerunt,  et  hodie  sunt,  et  in 
amicitiis  fideles,  et  in  omni  vita  constantes,  et  graves, 
nec  voluptate,  sed  officio,  consilia  moderantes ;  hoc 

videtur  major  vis  honestatis,  et  minor  voluptatis. 
Ita  enim  vivunt  quidam,  ut  eorum  vita  refellatur 
oratio.  Atque,  ut  casteri  existimantur  dicere  melius 
quam  facere,  sic  hi  mihi  videntur  facere  melius 
quam  dicere. 

XXVI.  Sed  haec  nihil  sane  ad  rem.  Illa  videa- 
mus,  quae  a  te  de  amicitia  dicta  sunt :  e  quibus 
unum  mihi  videbar  ab  ipso  Epicuro  dictum  cognos- 
cere  :  amicitiam  a  voluptate  non  posse  divelli,  ob 
eamque  rem,  colendam  esse,  quod,  sine  ea,  tuto  et 
sine  metu  vivi  non  posset,  [nec  jucunde  quidem  pos- 
set.]  Satis  est  ad  hoc  responsum.  Attulisti  aliud 
humanius  horum  recentiorum,  nunquam  dictum  ab 
ipso  illo,  quod  sciam :  primo  utilitatis  causa  amicum 
expeti ;  cum  autem  usus  accessisset,  tum  ipsum 
amari  propter  se,  etiam  omissa  spe  voluptatis.  Hoc 
etsi  multis  modis  reprehendi  potest,  tamen  accipio 
quod  dant :  mihi  enim  satis  est,  ipsis  non  satis : 
nam  aliquando  posse  recte  fieri  dicunt,  nulla  ex- 
spectata  nec  quaesita  voluptate. 

Posuisti  etiam,  dicere  alios,  foedus  quoddam  inter 
se  facere  sapientes,  ut,  quemadmodum  sint  in  se 
ipsos  animati,  eodem  modo  sint  erga  amicos  :  id  et 
fieri  posse,  et  saepe  esse  factum,  et  ad  voluptates  per- 
cipiendas  maxime  pertinere.  Hoc  fcedus  facere  si 
potuerunt,  faciant  etiam  illud,  ut  aequitatem,  modes- 
tiam,  virtutes  omnes,  per  se  ipsas  gratis  diligant. 
At  vero  si  fructibus,  et  emolumentis,  et  utilitatibus, 
amicitias  colemus;  si  nulla  caritas  erit,  quae  faciat 
amicitiam  ipsam  sua  sponte,  vi  sua,  ex  se,  et  propter 
se,  expetendam ;  dubium  est,  quin  fundos  et  insulas 
amicis  anteponamus  ? 

Licet  hic  rursus  ea  commemores,  quae  optimis 
verbis  ab  Epicuro  de  laudibus  amicitiae  dicta  sunt. 
Non  quaero,  quid  dicat,  sed  quid  convenienter  possit 
rationi  et  sententiae  suae  dicere.  Utilitatis  causa  ami- 
citia  est  quaesita :  num  igitur  utiliorem  tibi  hunc 
Triarium  putas  esse  posse,  quam  tua  sint  Puteolis 

granaria?  collige  omnia,  quae  soletis.  Praesidium 
amicorum  ?  Satis  est  tibi  in  te,  satis  in  legibus,  satis 
et  in  mediocribus  amicitiis,  praesidii :  jam  contemni 
non  poteris :  odium  autem  et  invidiam  facile  vitabis  : 
ad  eas  enim  res  ab  Epicuro  praecepta  dantur.  Et 
tamen  tantis  vectigalibus  ad  liberalitatem  utens, 
etiam  sine  hac  Pyladea  amicitia,  multorum  te  bene- 
volentia  praeclare  et  tuebere,  et  munies.  At  quicum 
joca,  seria,  (ut  dicitur)  quicum  arcana,  quicum  oc- 
culta  omnia?  Tecum  optime:  deinde  etiam  cum 
mediocri  amico.  Sed  fac  ista  esse  non  inopportuna  ; 
quid  ad  utilitatem  tantae  pecuniae  ?  Vides  igitur,  si 
amicitiam  sua  caritate  metiare,  nihil  esse  praestantius : 
sin  emolumento,  summas  familiaritates  praediorum 
pretiosorum  mercede  superari.  Me  igitur  ipsum  ames 
oportet,  non  mea,  si  veri  amici  futuri  sumus. 

XXVII.  Sed  in  rebus  apertissimis  nimium  longi 
sumus.  Perfecto  enim  et  concluso,  neque  virtutibus 
neque  amicitiis  usquam  locum  esse,  si  ad  volupta- 
tem  omnia  referantur ;  nihil  praeterea  magnopere 
dicendum.  Attamen,  ne  cui  loco  non  videatur  esse 
responsum,  pauca  etiam  nunc  dicam  ad  reliquam 
orationem  tuam. 

Quoniam  igitur  omnis  summa  philosophiae  ad 
beate  vivendum  refertur,  idque  unum  expetentes  ho- 
mines  se  ad  hoc  studium  contulerunt ;  beate  autem 
vivere  alii  in  alio,  vos  in  voluptate  ponitis,  item,  con- 
tra,  omnem  infelicitatem  in  dolore ;  id  primum  vi- 
deamus,  beate  vivere  vestrum  quale  sit.  Atque  hoc 
dabitis,  ut  opinor,  si  modo  sit  aliquid,  esse  beatum, 
id  oportere  totum  poni  in  potestate  sapientis  :  nam, 
si  amitti  vita  beata  potest,  beata  esse  non  potest.  Quis 
enim  confidit  semper  sibi  illud  stabile  et  firmum  per- 
mansurum,  quod  fragile  et  caducum  sit  ?  Qui  au- 
tem  dirfidet  perpetuitati  bonorum  suorum,  timeat 
necesse  est,  ne  aliquando,  amissis  illis,  sit  miser. 
Beatus  autem  esse  in  maximarum  rerum  timore  ne- 
mo  potest. 

Nemo  igitur  esse  beatus  potest :  neque  enim  in 
aliqua.  parte,  sed  in  perpetuitate  temporis,  vita  beata 
dici  solet :  neque  appellatur  omnino  vita  beata,  nisi 
confecta  atque  absoluta ;  nec  potest  quisquam  alias 
beatus  esse,  alias  miser.  Qui  enim  existimabit  posse 
se  miserum  esse,  beatus  non  erit.  Nam,  cum  semel 
est  suscepta  beata  vita,  tam  permanct,  quam  ipsa 
illa  effectrix  beatae  vitae  sapientia :  neque  exspectat 
ultimum  tempus  aetatis  ;  quod  Crceso  scribit  Herodo- 
tus  prasceptum  a  Solone.  At  enim,  quemadmodum 
tute  dicebas,  negat  Epicurus  diuturnitatem  quidem 
temporis  ad  beate  vivendum  aliquid  afferre,  nec 
minorem  voluptatem  percipi  in  brevitate  temporis, 
quam,  si  illa  sit  sempiterna. 

Haec  dicuntur  inconstantissime.  Cum  enim  sum- 
mum  bonum  in  voluptate  ponat,  negat  infinito  tem- 
pore  aetatis  voluptatem  fieri  majorem,  quam  finito 
atque  modico.  Qui  bonum  omne  in  virtute  ponit,  is 
potest  dicere  perfici  beatam  vitam  perfectione  virtu- 
tis  :  negat  enim  summo  bono  afferre  incrementum 
diem.  Qui  autem  voluptate  vitam  efiici  beatam  pu- 
tabit,  qui  sibi  is  conveniet,  si  negabit  voluptatem 
crescere  longinquitate  ?  igitur  ne  dolorem  quidem. 
An  dolor  longissimus  quisque  miserrimus,  volupta- 
tem  non  optabiliorem  diuturnitas  facit  ?  Quid  est 
igitur,  cur  ita  semper  Deum  appellet  Epicurus  bea- 
tum  et  aeternum  ?  Demta  enim  aeternitate,  nihilo 
beatior  Jupiter,  quam  Epicurus :  uterque  enim  sum- 
mo  bono  fruitur,  id  est,  voluptate.  At  enim  hic 
etiam  dolore.  At  eum  nihiii  facit :  ait  enim  se,  si 
uratur,  "  quam  hoc  suave  !'*  dicturum.  Qua  igitur 
re  a  Deo  vincitur,  si  aeternitate  non  vincitur  ?  in  quo 
quid  est  boni  praeter  summam  voluptatem,  et  eam 
sempiternam  ?  Quid  ergo  attinet  gloriose  loqui,  nisi 
constanter  loquare  ?  In  voluptate  corporis  (addam, 
si  vis,  animi,  dum  ea  ipsa,  ut  vultis,  sit  quod  et  in 
corpore)  situm  est  vivere  beate.  Quid  ?  istam  vo- 
luptatem  perpetuam  quis  potest  praestare  sapienti  ? 

nam,  quibus  rebus  efficiuntur  voluptates,  hae  non 
sunt  in  potestate  sapientis.  Non  enim  in  ipsa  sa- 
pientia  positum  est  beatum  esse,  sed  in  iis  rebus 
quas  sapientia  comparat  ad  voluptatem.  Totum  au- 
tem  id  externum :  et,  quod  externum,  id  in  casu  est. 
Ita  fit  beatae  vitae  domina  fortuna ;  quam  Epicurus 
ait  "  exiguam  intervenire  sapienti." 

XXVIII.  Age,  inquies  :  ista  parva  sunt :  u  sa- 
pientem  locupletat  ipsa  natura  ;"  cujus  divitias  Epi- 
curus  parabiles  esse  docuit.  Haec  bene  dicuntur ; 
nec  ego  repugno  :  sed  inter  sese  ipsa  pugnant.  Ne- 
gat  enim,  tenuissimo  victu,  id  est,  contemtissimis 
escis  et  potionibus,  minorem  voluptatem  percipi, 
quam  rebus  exquisitissimis  ad  epulandum.  Huic  ego, 
si  negaret  quidquam  interesse  ad  beate  vivendum, 
quali  uteretur  victu,  concederem  :  laudarem  etiam  : 
verum  enim  diceret :  idque  Socratem,  qui  volupta- 
tem  nullo  loco  numerat,  audio  dicentem,  cibi  con- 
dimentum  esse  famem,  potionis  sitim.  Sed,  qui,  ad 
voluptatem  omnia  referens,  vivit  ut  Gallonius,  loqui- 
tur  ut  Frugi  ille  Piso,  non  audio :  nec  enim  eum, 
quod  sentiat,  dicere  existimo. 

Naturales  divitias  dixit  parabiles  esse,  quod  parvo 
esset  natura  contenta.  Certe,  nisi  voluptatem  tanti 
aestimaretis.  u  Non  minor,"  inquit,  "  voluptas  per- 
cipitur  ex  vilissimis  rebus,  quam  ex  pretiosissimis." 
Hoc  est  non  modo  cor  non  habere,  sed  ne  palatum 
quidem.  Qui  enim  voluptatem  ipsam  contemnunt, 
iis  licet  dicere,  se  acipenserem  menae  non  anteponere : 
cui  vero  in  voluptate  summum  bonum  est,  huic 
omnia  sensu,  non  ratione,  sunt  judicanda :  eaque 
dicenda  optima,  quae  sunt  suavissima. 

Verum  esto :  consequatur  summas  voluptates, 
non  modo  parvo,  sed  per  me  nihilo,  si  potest :  sit 
voluptas  non  minor  in  nasturtio  illo,  quo  vesci  Per- 
sas  esse  solitos  scribit  Xenophon,  quam  in  Syracu- 
sanis  mensis,  quae  a  Platone  graviter  vituperantur  : 
sit,  inquam,  tam  facilis    quam   vultis,  voluptatis 

2n3 

comparatio :  quid  de  dolore  dicemus  ?  cujus  tanta 
tormenta  sunt,  ut  in  his  beata  vita  (si  modo  dolor 
summum  malum  est)  esse  non  possit.  Ipse  enim 
Metrodorus,  pasne  alter  Epicurus,  beatum  esse  de- 
scribit  his  fere  verbis :  "  cum  corpus  bene  constitu- 
tum  sit,  et  sit  exploratum,  ita  futurum."  An  id  ex- 
ploratum  cuiquam  potest  esse,  quo  modo  sese  habi- 
turum  sit  corpus,  non  dico  ad  annum,  sed  ad  vespe- 
ram  ?  Dolor  igitur,  id  est  summum  malum,  metue- 
tur  semper,  etiam  si  non  aderit:  jam  enim  adesse 
poterit.  Qui  potest  igitur  habitare  in  beata  vita 
summi  mali  metus  ? 

Traditur,  inquit,  ab  Epicuro  ratio  negligendi  do- 
loris.  Jam  ipsum  absurdum,  maximum  malum  neg- 
ligi :  sed  quae  tandem  ista  ratio  est  ?  u  Maximus 
dolor,"  inquit,  "  brevis  est."  Primum,  quid  tu  dicis 
breve  ?  deinde  dolorem  quem  maximum  ?  quid 
enim  ?  summus  dolor  ^plures  dies  manere  non  po- 
test  ?  vide,  ne  etiam  menses :  nisi  forte  eum  dicis, 
qui,  simul  atque  arripuit,  interficit.  Quis  istum  do- 
lorem  timet  ?  Illum  mallem  levares,  quo  optimum 
atque  humanissimum  virum,  Cn.  Octavium,  M.  F. 
familiarem  meum,  confici  vidi :  nec  vero  semel,  nec 
ad  breve  tempus,  sed  et  saepe  plane,  et  diu.  Quos  ille, 
(Dii  immortales  !)  cumomnes  artus  ardere  videren- 
tur,  cruciatus  perferebat  ?  nec  tamen  miser  esse,  quia 
summum  id  malum  non  erat,  tantummodo  laborio- 
sus,  videbatur.  At  miser,  si,  in  vitiosa  et  flagitiosa 
vita,  afflueret  voluptatibus. 

XXIX.  Quod  autem  magnum  dolorem  brevem, 
longinquum  levem,  esse  dicitis,  id  non  intelligo, 
quale  sit.  Video  enim  et  magnos,  et  eosdem  bene 
longinquos  dolores,  quorum  alia  toleratio  est  verior ; 
qua  uti  vos  non  potestis,  qui  honestatem  ipsam  per 
se  non  amatis.  Fortitudinis  quaedam  praecepta  sunt, 
ac  paene  leges,  quae  effeminari  virum  vetant  in  do- 
lore:  quamobrem  turpe  putandum  est,  non  dico 
dolere  (nam  id  quidem  est  interdum  necesse),  sed 

saxuin  illud  Lemnium  clamore  Philoctetaeo  funes- 
tare, 

"  Quod  ejulatu,  questu,  gemitu,  fremitibus 
Resonando,  mutum,  flebiles  voces  refert." 

Huic  Epicurus  comparet  se,  si  potest : 

"  Cui,  viperino  morsu,  venae  viscerum, 
Veneno  imbutae,  tetros  cruciatus  cient." 

Sit  Epicurus  Philocteta  :  "  si  gravis  dolor,  brevis." 
At  jam  decimum  annum  in  spelunca,  jacet.  "  Si 
longus,  levis  :"  dat  enim  intervalla,  et  relaxat.  Pri- 
mum,  non  saepe  :  deinde  quae  est  ista  relaxatio,  cum 
et  praeteriti  doloris  memoria  recens  est,  et  futuri 
atque  impendentis  torquet  timor  ?  Moriatur,  inquit. 
Fortasse  id  optimum ;  sed  ubi  illud,  "  Plus  semper 
voluptatis  ?"  si  enim  ita  est,  vide  ne  facinus  facias, 
cum  mori  suadeas.  Potius  ergo  illa  dicantur,  turpe 
esse  viro  debilitari,  dolore  frangi,  succumbere  :  nam 
ista  vestra,  "  Si  gravis,  brevis,  si  longus,  levis,"  dic- 
tata  sunt.  Virtutis,  magnitudinis  animi,  patientiaa, 
fortitudinis  fomentis  dolor  mitigari  solet. 

XXX.  Audi,  (ne  longe  abeam)  moriens  quid  di- 
cat  Epicurus ;  et  intellige,  facta  ejus  cum  dictis  dis- 
crepare.  Epicurus  Hermacho  S.  "  Cum  ageremus," 
inquit,  "  vitae  beatum,  et  eumdem  supremum  diem, 
scribebamus  haec.  Tanti  autem  morbi  aderant  vesi- 
cae  et  viscerum,  ut  nihil  ad  eorum  magnitudinem 
posset  accedere."  Ecce  miserum  hominem,  si  dolor 
summum  malum  est.  Dici  aliter  non  potest.  Sed  au- 
diamus  ipsum  :  "  Compensabatur  tamen,"  inquit, 
"  cum  his  omnibus  animi  laetitia,  quam  capiebam 
memoria.  rationum,  inventorumque  nostrorum.  Sed 
tu,  ut  dignum  est  tua  erga  me  et  erga  philosophiam 
voluntate,  ab  adolescentulo  suscepta,  fac  ut  Metro- 
dori  tueare  liberos."  Non  ego  jam  Epaminondae, 
non  Leonidae  mortem  hujus  morti  antepono ;  quo- 
rum  alter,  cum  vicisset  Lacedasmonios  apud  Manti- 

neam,  simulque  ipse  gravi  vulnere  exanimari  se  vi- 
deret ;  ut  primum  dispexit,  quaesivit,  salvusne  esset 
clypeus  ?  cum  salvum  esse  flentes  sui  respondissent, 
rogavit,  essentne  fusi  hostes  ?  cumque  id  quoque,  ut 
cupiebat,  audivisset,  evelli  jussit  eam,  qua  erat  trans- 
fixus,  hastam  :  ita,  multo  sanguine  profuso,  in  laeti- 
tia  et  in  victoria  est  mortuus.  Leonidas  autem,  rex 
Lacedaemoniorum,  se  in  Thermopylis,  trecentosque 
eos  quos  eduxerat  Sparta,  cum  esset  proposita  aut 
fuga  turpis,  aut  gloriosa  mors,  opposuit  hostibus. 
Praeclarae  mortes  sunt  imperatoriae :  philosophi  au- 
tem  in  suis  lectulis  plerumque  moriuntur. 

Refert  tamen,  quod  sibi  videtur  esse  morienti 
magna  laus.  "  Compensabatur,"  inquit,  "  cum 
summis  doloribus  laetitia."  Audio  equidem  philo- 
sophi  vocem,  Epicure  :  sed  quid  tibi  dicendum  sit, 
oblitus  es.  Primum  enim,  si  vera  sunt  ea,  quorum 
recordatione  te  gaudere  dicis,  hoc  est,  si  vera  sunt 
tua  scripta  et  inventa ;  gaudere  non  potes :  nihil 
enim  jam  habes,  quod  ad  corpus  referas.  Est  autem 
a  te  semper  dictum,  nec  gaudere  quemquam,  nisi 
propter  corpus,  nec  dolere.  "  Praeteritis,"  inquit, 
"  gaudeo."  Quibusnam  praeteritis  ?  si  ad  corpus 
pertinentibus,  rationes  tuas  te  video  compensare  cum 
istis  doloribus,  non  memoriam  corpore  perceptarum 
voluptatum :  si  autem  ad  animum,  falsum  est ; 
quod  negas  animi  ullum  esse  gaudium,  quod  non 
referatur  ad  corpus.  Cur  deinde  Metrodori  liberos 
commendas  ?  Quid  ex  isto  tuo  egregio  officio^  et 
tanta  fide,  (sic  enim  existimo)  ad  corpus  refers  ? 

XXXI.  Huc  et  illuc,  Torquate,  vos  versetis  licet; 
nihil  in  hac  praeclara.  epistola,  scriptum  ab  Epicuro  con- 
gruens  et  conveniens  decretis  ejusreperietis.  Ita  redar- 
guitur  ipse  a  sese,  veneuntque  scripta  ejus  probitate 
ipsius  ac  moribus;  nam  ista  commendatio  puero- 
rum,  memoria  et  caritas  amicitiae,  summorum  offici- 
orum  in  extremo  spiritu  conservatio,  indicat,  innatam 
esse  homini  probitatem  gratuitam,  non  invitatam  vo- 

luptatibus,  nec  praamiorum  mercedibus  evoeatam. 
Quod  enim  testimonium  majus  quaerimus,  quas  ho- 
nesta  et  recta  sint,  ipsa  esse  optabilia  per  sese,  cum 
videamus  tanta  ofiicia  morientis  ?  Sed,  ut  epistolam 
laudandam  arbitror  eam,  quam  modo  totidem  fere 
verbis  interpretatus  sum  (quamquam  ea  cum  summa, 
ejus  philosophiae  nullo  modo  congruebat),  sic  ejusdem 
testamentum  non  solum  a  philosophi  gravitate,  sed 
etiam  ab  ipsius  sententia,  judico  discrepare.  Scripsit 
enim,  et  multis  saspe  verbis,  et  breviter  apteque  in 
eo  libro  quem  modo  nominavi,  "  mortem  nihil  ad  nos 
pertinere:  quod  enim  dissolutum  sit,  id  esse  sine 
sensu :  quod  autem  sine  sensu  sit,  id  nihil  omnino 
ad  nos  pertinere."  Hoc  ipsum  elegantius  poni,  me- 
liusque,  potuit.  Nam  quod  ita  positum  est,  Quod 
dissolutum  sit,  id  esse  sine  sensu,  id  ejusmodi  est,  ut 
non  satis  plane  dicat,  quid  sit  dissolutum.  Sed  tamen 
intelligo,  quid  velit.  Quaero  autem,  quid  sit,  quod, 
cum  dissolutione,  id  est,  morte,  sensus  omnis  exstin« 
guatur  ;  et  cum  reliqui  nihil  sit  omnino,  quod  per- 
tineat  ad  ncs ;  tam  accurate,  tamque  diligenter  ca- 
veat  et  sanciat,  ut  Amynomachus  et  Timocrates, 
haeredes  sui,  de  Hermachi  sententia.  dent,  quod  satis 
sit  ad  diem  agendum  natalem  suum  quotannis,  mense 
Gamelione :  itemque  omnibus  mensibus,  vicesimo 
die  lunae,  dent  ad  eorum  epulas,  qui  una,  secum  phi- 
losophati  sint,  ut  et  sui  et  Metrodori  memoria  cola- 
tur. 

Haec  ego  non  possum  dicere  non  esse  hominis  et 
belli  et  humani ;  sapientis  vero  nullo  modo,  physici 
praesertim,  quem  se  ille  vult,  putare  ullum  esse  cu- 
jusquam  diem  natalem.  Quid?  verene  potest  esse 
dies  sa^pius,  qui  semel  fuit?  certe  non  potest.  An 
ejusdemmodi  ?  ne  id  quidem,  nisi  cum  multa  anno- 
rum  intercesserint  millia,  ut  omnium  siderum  eo- 
dem,  unde  profecta  sint,  fiat  ad  unum  tempus  rever- 
sio:  nullus  estigitur  cujusquam  diesnatalis.  At  ha- 
betur.    Et  ego  id  scilicet  nesciebam.    Sed,  ut  sit, 

etiamne  post  mortem  coletur  ?  idque  testamento  ca- 
vebit  is,  qui  vobis  quasi  oraculum  ediderit,  nihil  ad 
nos  pertinere  post  mortem  ?  Haec  non  erant  ejus,  qui 
innumerabiles  mundos,  infinitasque  regiones,  qua- 
rum  nulla  esset  ora,  nulla  extremitas,  mente  per- 
agravisset.  Numquid  tale  Democritus  ?  ut  alios  omit- 
tam,  hunc  appello,  quem  ille  unum  secutus  est. 

Quod  si  dies  notandus  fuit,  eumne  rpotius,  quo 
natus,  an  eum,  quo  sapiens  factus  est  ?  Non  potuit, 
inquies,  fieri  sapiens,  nisi  natus  esset.  Et,  isto  modo, 
ne  si  avia  quidem  ejus  nata  non  esset.  Res  tota, 
Torquate,  non  doctorum  hominum,  velle  post  mor- 
tem  epulis  celebrari  memoriam  sui  nominis:  quos 
quidem  dies  quemadmodum  agatis,  et  in  quantam 
hominum  facetorum  urbanitatem  incurratis,  non  di- 
co.  Nihil  opus  est  litibus.  Tantum  dico,  magis  fu- 
isse  vestrum  agere  Epicuri  diem  natalem,  quam  il- 
lius,  testamento  cavere  ut  ageretur. 

XXXI I.  Sed,  ut  ad  propositum  revertamur,  (de 
dolore  enim  cum  diceremus,  ad  istam  epistolam  de« 
lati  sumus)  nunc  totum  illud  concludi  sic  licet.  Qui 
in  summo  malo  est,  is  tum,  cum  in  eo  est,  non  est 
beatus.  Sapiens  autem  semper  beatus  est,  et  est  ali- 
quando  in  dolore.  Non  est  igitur  summum  malum 
dolor.  Jam  illud  quale  tandem  est  ?  "  Bona  prae- 
terita  non  effluere  sapienti,  mala  meminisse  non 
oportere."  Primum  in  nostrane  potestate  est,  quid 
meminerimus?  Themistocles  quidem,  cum  ei  Si- 
monides,  aut  quis  alius,  artem  memoriae  polliceretur, 
"  Oblivionis,"  inquit,  "  mallem  :  nam  memini  eti- 
am  quas  nolo;  oblivisci  non  possum  quse  volo." 
Magno  hic  ingenio  :  sed  res  se  tamen  sic  habet,  ut 
nimis  imperiosi  philosophi  sit,  vetare  meminisse. 
Vide,  ne  ista  sint  Manliana  vestra,  autmajoraetiam, 
si  imperes  quod  facere  non  possim. 

Quid,  si  etiam  jucunda  memoria  est  praeteritorum 
malorum  ?  ut  proverbia  nonnulla  veriora  sint,  quam 
vestra  dogmata :  vulgo  enim  dicitur,  "  Jucundi  acti 

labores :"  nec  male  Euripides,  (concludam,  si  po- 
tero,  Latine:  Graecum  enim  hunc  versum  ndstis 
omnes) 

"  Suavis  laborum  est  praBteritorum  memoria." 

Sed  ad  bona  prasterita  redeamus :  quae  si  a  vobis  ta- 
lia  dicerentur,  qualibus  C.  Marius  uti  poterat,  ut  ex- 
pulsus,  egens,  in  palude  demersus,  tropaeorum  re- 
cordatione  levaret  dolorem  suum ;  audirem,  et  plane 
probarem.  Nec  enim  absolvi  beata  vita  sapientis,  nec 
ad  exitum  perduci  poterit,  si  prima  quaeque,  bene  ab 
eo  consulta  atque  facta,  ipsius  oblivione  obruentur. 
Sed  vobis  voluptatum  perceptarum  recordatio  vitam 
beatam  facit,  et  quidem  corpore  perceptarum.  Nam, 
si  quae  sunt  alias,  falsum  est,  omnes  animi  volupta- 
tes  esse  e  corporis  societate.  Corporis  autem  volup- 
tas  si  etiam  praeterita  delectat,  non  intelligo,  cur 
Aristoteles  Sardanapali  epigramma  tantopere  deri- 
deat ;  in  quo  ille  rex  Assyriae  glorietur,  se  omnes 
secum  libidinum  voluptates  abstulisse.  Quod  enim  ne 
vivus  quidem,  inquit,  diutius  sentire  poterat,  quam 
dum  fruebatur,  quo  modo  id  potuit  mortuo  perma- 
nere  ?  Fluit  igitur  voluptas  corporis,  et  prima  quae- 
que  avolat;  saepiusque  relinquit  causas  pcenitendi, 
quam  recordandi ;  itaque  beatior  Africanus  cum  pa- 
tria  illo  modo  loquens  : 

"  Desine,  Roma,  tuos  hostes"  .... 
reliquaque  praeclare : 
M  Namque  tibi  monimenta  mei  peperere  labores." 

Laboribus  hic  praeteritis  gaudet :  tu  jubes  voluptati- 
bus.  Hic  se  ad  ea  revocat,  e  quibus  nihil  unquam  re- 
tulerat  ad  corpus  :  tu  totus  haeres  in  corpore. 

XXXIII.  Illud  autem  ipsum  qui  obtineri  potest, 
quod  dicitis,  omnes  animi  et  voluptates  et  dolores 
ad  corporis  voluptates  et  dolores  pertinere  ?  Nihilne 
te  delectat  unquam  ?  video,  quicum  loquar  :  te  igi- 

tur,  Torquate,  ipsum  per  se  nihil  delectat?  Omitto 
dignitatem,  honestatem,  speciem  ipsam  virtutum,  de 
quibus  ante  dictum  est :  haec  leviora  ponam :  poema, 
orationem,  cum  aut  scribis  aut  legis  :  cum  omnium 
factorum,  cum  regionum,  conquiris  historiam  ;  sig- 
num,  tabula,  locus  amcenus,  ludi,  venatio,  villa  Lu- 
culli,  (nam,  si  tuam  dicerem,  latebram  haberes :  ad 
corpus  diceres  pertinere)  sed  ea,  quae  dixi,  ad  corpus- 
ne  refers  ?  an  est  aliquid,  quod  te  sua,  sponte  delec- 
tet  ?  Aut  pertinacissimus  fueris,  si  in  eo  perstiteris, 
ad  corpus  ea,  quaa  dixi,  referre ;  aut  deserueris  totam 
Epicuri  voluptatem,  si  negaveris.  Quod  vero  a  te 
disputatum  est,  majores  esse  voluptates  et  dolores  ani- 
mi,  quam  corporis  ;  quia  trium  temporum  particeps 
animus  sit,  corpore  autem  prsesentia  solum  sentian- 
tur ;  qui  probari  potest  ?  Ut  is,  qui  propter  me  ali- 
quid  [gaudeat],  plus,  quam  ego  ipse,  gaudeat? 
M  Animi  voluptas  oritur  propter  voluptatem  corpo- 
ris ;  et  major  est  animi  voluptas,  quam  corporis :  ita 
fit,  ut  gratulator  laetior  sit,  quam  is,  cui  gratuletur." 
Sed,dum  efficere  vultis  beatum  sapientem,  cum  max- 
imas  animo  voluptates  percipiat,  omnibusque  parti- 
bus  majores,  quam  corpore ;  quid  occurrat,  non  vi- 
detis.  Animi  enim  quoque  dolores  percipiet  omnibus 
partibus  majores,  quam  corporis.  Ita  miser  sit  ali- 
quando  necesse  est  is,  quem  vos  beatum  semper  vul- 
tis  esse.  Nec  vero  id,  dum  omnia  ad  voluptatem  do- 
loremque  referetis,  efficietis  unquam. 

Quare  aliud  aliquid,  Torquate,  hominis  summum 
bonum  reperiendum  est.  Voluptatem  bestiis  conce- 
damus,  quibus  vos  de  summo  bono  testibus  uti  sole- 
tis.  Quid,  si  etiam  bestiae  multa  faciunt,  duce  sua 
quaeque  natura,  partim  indulgenter  vel  cum  labore ; 
ut,  in  gignendo,  in  educando,  perfacile  appareat,  ali- 
ud  quiddam  iis  propositum,  non  voluptatem  ?  par- 
tim  cursu  et  peregrinatione  laetantur  :  congregatione 
aliae  ccetum  quodam  modo  civitatis  imitantur.  Vide- 
mus,  in  quodam  volucrium  genere,  nonnulla  indicia 

pietatis,  cognitionem,  memoriam  :  in  multis  etiam 
disciplinam  videmus.  Ergo  in  bestiis  erunt,  secreta  a 
voluptate,  humanarum  quaedam  simuiacra  virtutum  : 
in  ipsis  hominibus  virtus,  nisi  voluptatis  causa,  nulla 
erit  ?  et  homini,  qui  caeteris  animantibus  plurimum 
praestat,  praecipui  a  natura  nihil  datum  esse  dicemus  ? 

XXXIV.  Nos  vero,  si  quidem  in  voluptate  sunt 
omnia,  longe  multumque  superamur  a  bestiis ;  qui- 
bus  ipsa  terra  fundit  ex  sese  pastus  varios,  varieque 
abundantes,  nihil  laborantibus :  nobis  autem  aut 
vix,  aut  ne  vix  quidem,  suppetunt,  multo  labore 
quaerentibus.  Nec  tamen  ullo  modo  summum  pecu- 
dis  bonum,  et  hominis,  idem  mihi  videri  potest. 
Quid  enim  tanto  opus  est  instrumento  in  optimis  ar- 
tibus  comparandis,  quid  tanto  concursu  honestissimo- 
rum  studiorum,  tanto  virtutum  comitatu,  si  ea  nul- 
lam  ad  aliam  rem,  nisi  ad  voluptatem,  conquiruntur  ? 
Ut,  si  Xerxes,  cum  tantis  classibus,  tantisque  eques- 
tribus  et  pedestribus  copiis,  Hellesponto  juncto, 
Athone  perfosso,  maria  ambulavisset,  terramque  na- 
vigasset ;  si,  cum  tanto  impetu  in  Graeciam  venisset, 
causam  ejus  quis  ex  eo  quaereret  tantarum  copia- 
rum,  tantique  belli,  mel  se  auferre  ex  Hymetto  vo- 
luisse  diceret ;  certe  sine  causa  videretur  tanta  cona- 
tus :  sic  nos  sapientem,  plurimis  et  gravissimis  arti- 
bus  atque  virtutibus  instructum  et  ornatum,  non,  ut 
illum,  maria  pedibus  peragrantem,  classibus  montes, 
sed  omne  ccelum,  totamque  cum  universo  mari  ter- 
ram,  mente  complexum,  voluptatem  petere  si  dice- 
mus,  mellis  causa  dicemus  tanta  molitum. 

Ad  altiora  quaedam  et  magnificentiora,  mihi  crede, 
Torquate,  nati  sumus  :  nec  id  ex  animi  solum  par- 
tibus,  in  quibus  inest  memoria  rerum  innumerabi- 
lium,  [et  ea]  quidem  infinita,  inest  conjectura  conse- 
quentium,  non  multum  a  divinatione  differens ;  in- 
est  moderator  cupiditatis  pudor ;  inest  ad  humanam 
societatem  justitiae  fida  custodia ;  inest,  in  perpetien- 
dis  laboribus  adeundisque  periculis,  firma  et  stabilis 

doloris  mortisque  contemtio.  Ergo  haec  in  animis ; 
tu  autem  etiam  membra  ipsa  sensusque  considera ; 
qui  tibi,  ut  reliquae  corporis  partes,  non  comites  so- 
lum  virtutum,  sed  ministri  etiam,  videbuntur.  Quid, 
si  in  ipso  corpore  multa  voluptati  praeponenda  sunt, 
ut  vires,  valetudo,  velocitas,  pulchritudo  ?  Quid  tan- 
dem  in  animis  censes  ?  in  quibus  doctissimi  illi  vete- 
res  inesse  quiddam  coeleste  et  divinum  putaverunt. 

Quod  si  esset  in  voluptate  summum  bonum  (ut 
dicitis),  optabile  esset,  in  voluptate  maxima,  nullo 
intervallo  interjecto,  dies  noctesque  versari,  cum  om- 
nes  sensus  dulcedine  omni  quasi  perfusi  moverentur. 
Quis  est  autem  dignus  nomine  hominis,  qui  unum 
diem  totum  velit  esse  in  isto  genere  voluptatis  ?  Cy- 
renaici  quidem  non  recusant.  Vestri  haec  verecun- 
dius  :  illi  fortasse  constantius. 

Sed  lustremus  animo,  non  has  maximas  artes,  qui- 
bus  qui  carebant,  inertes  a  majoribus  nominabantur : 
sed  quaero,  num  existimes,  non  dico  Homerum,  Ar- 
chilochum,  Pindarum,  sed  Phidiam,  Polycletum, 
Zeuxin,  ad  voluptatem  artes  suas  direxisse  ?  Ergo 
opifex  plus  sibi  proponet  ad  formarum,  quam  civis 
excellens  ad  factorum,  pulchritudinem  ? 

Quae  autem  est  alia  causa  erroris  tanti,  tam  longe 
lateque  difFusi,  nisi  quod  is,  qui  voluptatem  summum 
bonum  esse  decernit,  non  cum  ea  parte  animi,  in 
qua  inest  ratio  atque  consilium,  sed  cum  cupiditate, 
id  est,  cum  animi  levissima  parte,  deliberat  ?  Quaero 
enim  de  te  :  si  sunt  Dii  (ut  vos  etiam  putatis),  qui 
possunt  esse  beati,  cum  voluptates  corpore  percipere 
non  possint  ?  aut  si,  sine  eo  genere  voluptatis,  be- 
ati  sunt,  cur  similem  animi  usum  in  sapiente  esse  no- 
litis  ? 

XXXV.  Lege  laudationes,  Torquate,  non  eorum 
qui  sunt  ab  Homero  laudati,  non  Cyri,  non  Agesi- 
lai,  non  Aristidis,  non  Themistoclis,  non  Philippi, 
non  Alexandri :  lege  nostrorum  hominum ;  lege 
y^strae  familiae :  neminem  videbis  ita  laudatum,  ut 

artifex  callidus  comparandarum  voluptatum  dicere- 
tur.  Non  elogia  monimentorum  id  significant,  velut 
hoc  ad  portam  ;  "  Uno  ore  cui  plurimae  consentiunt 
gentes,  populi  primarium  fuisse  virum."  Idne  con- 
sensisse  de  Calatino  plurimas  gentes  arbitramur,  pri- 
marium  populi  fuisse,  quod  praestantissimus  fuisset 
in  conficiendis  voluptatibus  ?  Ergo  in  iis  adolescenti- 
bus  bonam  spem  esse  dicemus,  et  magnam  indolem, 
quos  suis  commodis  inservituros,  et,  quidquid  ipsis 
expediat,  facturos  arbitramur  ?  Nonne  videmus, 
quanta  perturbatio  rerum  omnium  consequatur  ? 
quanta  confusio  ?  Tollitur  beneficium  ;  tollitur  gra- 
tia ;  quse  sunt  vincula  concordiae.  Nec  enim,  si  tuam 
ob  causam  cuiquam  commodes,  beneficium  illud  ha- 
bendum  est,  sed  fceneratio ;  nec  gratia  deberi  vide- 
tur  ei,  qui  suam  ob  causam  commodaverit.  Maxi- 
mas  vero  virtutes  jacere  omnes  necesse  est,  voluptate 
dominante.  Sunt  etiam  turpitudines  plurimae,  quae, 
nisi  honestas  natura  plurimum  valeat,  cur  non  ca- 
dant  in  sapientem,  non  est  facile  defendere. 

Ac,  ne  plura  complectar,  (sunt  enim  innumerabi- 
lia)  bene  laudata  virtus  voluptatis  aditus  intercludat, 
necesse  est :  quod  jam  a  me  exspectare  noli.  Tute 
introspice  in  mentem  tuam  ipse  :  eamque  omni  cogi- 
tatione  pertractans,  percontare  ipse  te,  perpetuisne 
malis  voluptatibus  perfruens,  in  ea,  quam  saepe 
usurpabas,  tranquillitate  degere  omnem  astatem  sine 
dolore,  (assumto  etiam  illo,  quod  vos  quidem  adjun- 
gere  soletis,  sed  fieri  non  potest,  sine  doloris  metu), 
an,  cum  de  omnibus  gentibus  optime  mererere,  cum 
opem  indigentibus  salutemque  ferres,  vel  Herculis 
perpeti  aerumnas  :  sic  enim  majores  nostri  labores 
non  fugiendos,  tristissimo  tamen  verbo,  etiam  in  Deo 
nominaverunt.  Exigerem  ex  te,  cogeremque,  ut  re- 
sponderes,  nisi  vererer,  ne  Herculem  ipsum  ea,  quse 
pro  salute  gentium  summo  labore  gessisset,  volupta- 
tis  causa  gessisse  diceres. 

Quae  cum  dixissem,  Habeo,  inquit  Torquatus,  ad 

quos  ista  referam  :  et,  quamquam  aliquid  ipse  pote- 
ram,  tamen  invenire  malo  paratiores  familiares  nos- 
tros.  Credo,  Syronem  dicis,  et  Philodemum,  cum  op- 
timos  viros,  tum  doctissimos  homines.  Recte,  inquit, 
intelligis.  Age,  sane,  inquam.  Sed  erat  aequius,  Tri- 
arium  aliquid  de  nostra,  dissensione  judicare.  Immo, 
inquit  arridens,  iniquum,  hac  quidem  de  re :  tu  enim 
ista  lenius  ;  hic  Stoicorum  more  nos  vexat.  Tum 
Triarius,  Posthac  quidem,  inquit,  audacius :  nam 
haec  ipsa  mihi  erunt  in  promtu,  quae  modo  audivi : 
nec  ante  aggrediar,  quam  te  ab  istis,  quos  dicis,  in- 
structum  videro.  Quae  cum  essent  dicta,  finem  feci- 
mus  et  ambulandi  et  disputandi. 


RHETORICORUM   ET    PHILOSOPHICORUM 
TOMI    SECUNDI    FINIS. 


EXCUDIT    T.   DAVISON,    LONDINI. 


ED 


V»liVIVII|      VI       IVIVIIIV 

O 

Library 

D            0) 

, 

H 

•H 

•P 

0) 

> 

•H 

H 

O 

DO  NOT           / 

0 

cn  h 

3    rj 

REMOVE       / 

•H    O 

H   »H 
H  -P 

3    -H      •  . 

THE              // 

8-1    T;    C\£ 

Ux'         • 

tO         H 

?    X    O  | 

CARD           11 

O    (D  > 

fc 

FROM           ^ 

Jh      • 

*  0)  »H    : 

O    PU-P 
U  O    w 
0           (D 

THIS              \ 

O          £ 

•H          Jh 

o       W 

POCKET              X 

fcO 

• 

>» 

g 

5* 

■: 

00 

co 

Acme  Library  Card  Pocket 

v4  iO 

^  o 

-  t    , 1  .1 

LOWE-MARTIN  CO.  Limited 

* 


